
Pirma knyga 
VALIA ŽINOTI 


I SKYRIUS 


MES - KITOKIE VIKTORIJIEČIAI 


Ilgai mes kentėme Viktorijos laikų režimą, bet ir šiandien esą jis mus 
tebeslegia. Ant mūsų seksualumo - santūraus, nebylaus, veidmainiško — 
herbo esą tebepuikuojanti imperatoriškosios epochos šventeiva. 

Sakoma, kad dar XVII amžiaus pradžioje būta šiokio tokio atviru- 
mo. Beveik nelinkstama nieko slėpti; nebuvo tokios gausybės nutylėji- 
mų, perdėto dalykų maskavimo; tai, kas neleistina, buvo nesivaržant 
toleruojama. Palyginti su XIX amžiumi, į tai, kas nešvanku, nepadoru, 
begėdiška, nebuvo griežtai žiūrima. Tiesioginiai gestai, nevaržomos kal- 
bos, akivaizdūs nukrypimai nuo kodekso, viešai rodomi ir lengvai su- 
siglaudžiantys kūnai, nesivaržant ir nesigėdijant besisukiojančių įžūlių 
vaikų, palydėti suaugusiųjų juoko; kūnai sukosi „poravimosi šokyje“. 

Šį giedrą vidudienį esą užtemdė greitos sutemos, virtusios monoto- 
niškomis Viktorijos laikų buržuazijos naktimis. Seksualumas dabar rū- 
pestingai slepiamas. Jis keičia gyvenamąją vietą. Sutuoktinių šeima jį 
konfiskuoja. Ir absorbuoja jį visą, skirdama rimtam dauginimosi darbui. 
Apie seksą — nė žodžio. Įstatymo pagrindas — teisėta ir besidauginanti 
pora. Ji iškyla kaip modelis, nustato normą, disponuoja tiesa, išsaugoja 
teisę kalbėti, neatskleisdama paslapties principo. Socialinėje erdvėje, 
kaip ir kiekvienuose namuose, vienintelė pripažinta, tačiau ucilitarinė ir 
produktyvi seksualumo vieta — tėvų kambarys. Visam kitam lieka tik 
nublankti: padorus elgesys vengia kūniškumo, švankūs žodžiai nuskur- 
dina kalbą, o sterilų seksą, jeigu jis tebesispyrioja ir pernelyg afišuojasi, 
imama laikyti nenormaliu; jis gauna atitinkamą statusą ir patirs jam tai- 
komas sankcijas. 

Tai, kas nepaklūsta giminės pratęsimo principui ir neprisitaiko prie 
jo reikalavimų, nebeturi nei vietos, nei teisės egzistuoti. Išguita, paneig- 
ta, nutildyta. Ne tik šito nėra, bet ir negali būti, ir tai bus panaikinta, 
vos spėjus pasireikšti — veiksmais ar žodžiais. Pavyzdžiui, žinoma, kad 
vaikai nejaučia lytinio potraukio, štai dėl ko jiems tai reikia uždrausti; 
drausti, kad apie tai kalbėtų, užsimerkti ir užsikimšti ausis, kai tik jie 
sumanys savo lytį apreikšti; štai dėl ko privalu įpiršti visuotinę tylą. 
Taigi tokia esanti slopinimo esmė ir tuo ji skiriasi nuo draudimų, ku- 
riuos įtvirtina paprasti baudžiamieji įstatymai: ji veikia kaip nuospren- 
dis išnykimui, kaip tylos priesakas, kaip nebūties teigimas pagaliau įtvir- 
tinant nuostatą, kad apie visa tai nėra ko kalbėti, nėra į ką žiūrėti nei ką 
žinoti. Štai tokia šlubuojančia logika esą vadovavosi mūsų buržuazinių 
visuomenių veidmainystė. Vienaip ar kitaip ji priverstų daryti kai kurias 
nuolaidas, jei iš tiesų reikia duoti kelią nelegaliam seksui, tegu jis 
triukšmauja kitur: ten, kur jį galima įrašyti jei ne į gamybos, tai bent jau 
į pelno apyvartą. Viešnamis ir ligoninė yra tos privilegijuotos vietos: 
prostitutė, klientas ir suteneris, psichiatras ir jo isterikė — šie „naujieji 
viktorijiečiai“, kaip pasakytų Stephenas Marcusas, — regis, klastingai ir 
tyliai įterpė malonumą tarp daugelio daiktų, kurių vertę įmanoma ap- 
skaičiuoti; keičiamasi slapta įteisintais žodžiais bei gestais, mokant už 
juos didžiulius pinigus. Tik ten laukinis seksas turėjęs teisę įgauti realius, 
nors ir labai fragmentiškus, pavidalus ir pasireikšti nelegaliais, ribotais, 
įslaptintais diskursais. Visur kitur naujųjų laikų puritonizmas esą bus 
priverstas paklusti savo trilypiam — draudimo, nebūties ir nebylystės — 
dekretui. Vadinasi, mes jau nusikratėme tų dviejų ilgų amžių, kurių 
seksualumo istoriją esą reikėtų pirmiausia skaityti kaip vis didėjančio 
slopinimo kroniką? Ir vėl mums sakoma - tik vos vos. Gal šiek tiek 
Freudo dėka. Tačiau kiek įtarumo, kiek medicininio apdairumo, moks- 
lingų nukenksminimo garantijų ir kiek atsargumo priemonių, kad vis- 
ką išlaikytume ten, kur galima nebijoti „persistengti“, pačioje sau- 
giausioje ir diskretiškiausioje erdvėje — tarp psichoanalitiko kušetės ir 
diskurso: dar vienas svarbus pasikuždėjimas lovoje. O ar galėtų būti 
kitaip? Mums aiškinama, jeigu pradedant klasikiniu amžiumi slopini- 
mas iš tikrųjų buvo fundamentalus būdas susieti valdžią, žinojimą ir 
seksualumą, tai juo atsikratyti nėra taip paprasta: tam reikėtų bent jau 

pažeisti įstatymus, panaikinti draudimus, įsileisti žodį, atgaivinti realų 
malonumą ir pertvarkyti valdžios mechanizmus, nes ir menkiausias 
tiesos blyksnis yra politiškai sąlygotas. Tokių rezultatų negalime laukti 
Iš paprastos medicininės praktikos ar teorinio, nors ir griežto, diskurso. 
Štai ir demaskuojamas Freudo konformizmas, normalizuojančios psi- 
choanalizės funkcijos, nepaprastas drovumas, slypintis už didžiųjų Rei- 
cho užmojų, taip pat visi tie integracijos efektai, kurių siekia „mokslas“ 
apie seksą arba šiek tiek įtartina seksologinė praktika. 

Toks diskursas apie šiuolaikišką sekso slopinimą labai gyvybingas. 
Aišku, dėl to, kad nesunku jį palaikyti. Jį apsaugo rimta istorinė bei 
politinė garantija; XVII amžiuje sukūrus slopinimo erą, po tyro oro ir 
nevaržomos žmogiškos raiškos šimtmečių, toliau jis siejamas su kapita- 
lizmo išsivystymu, nes esąs lengvai pritapęs prie buržuazinės santvarkos. 
Nedidelė sekso ir jo peršamos patirties kronika tuojau persikelia į ce- 
remoningą madų gamybos istoriją ir tampa reikšminga. Paaiškinti gali 
iš paties fakto išplaukiants principas: seksą taip uoliai mėginama už- 
gniaužti dėl to, kad jis nedera prie visuotinio, intensyvaus įdarbinimo; 
ar galima leisti, kad tokiu metu, kai sistemingai eksploatuojama darbo 
jėga, ji išsisklaidytų mėgaujantis kitokiais malonumais, išskyrus mini- 
maliausius, kurie jai leidžia atsigaminti? Galbūt nelengva tirti seksą ir jo 
padarinius; tačiau jų slopinimas, priešingai, lengvai analizuojamas. Tad 
sekso byla — jo laisvės, jo pažinimo bei teisės apie jį kalbėti — visai teisė- 
tai susieta su garbinga politika, nes seksas taip pat siejamas su ateities 
planais. Įtarus žmogus galbūt klaustų savęs, ar tiek apdairumo, labai 
rimtai ieškant krikšto tėvo sekso istorijai, neturi ankstesnio drovumo 
žymės, tarsi tam, kad šis diskursas būtų palaikomas arba priimtas, rei- 
kėtų mažiausiai tokių dirbtinai jo vertę keliančių koreliacijų. 

Tačiau gal yra kita priežastis, dėl kurios mums atsidėkojama už tai, 
kad seksas ir valdžios santykiai įvardijami kaip slopinimas: tai galėtume 
pavadinti sakytojo nauda. Jeigu seksas užgniaužiamas, tai yra siekiama 
jį uždrausti, pasmerkti nebūčiai ir nebylystei, vien jau faktas, kad apie 
tai kalbame, ir kalbame apie jo slopinimą, atrodo kaip sąmoningas tai- 
syklių laužymas. Sakytojas tam tikra prasme atsiduria už įstatymo ribų; 
jis tą įstatymą verčia aukštyn kojomis, bent kiek paankstindamas būsi- 
mą išsivadavimą. Iš čia tas iškilmingumas, šiandieną pastebimas kalbant 


12 MICHEL FOUCAUT.T 


apie seksą. Pirmieji XX amžiaus demografai ir psichiatrai manė, kad, 
primindami seksą, privalo atsiprašyti, jog atkreipė savo skaitytojų dė- 
mesį į tokį niekingą, nereikšmingą objektą. Po daugelio dešimtmečių 
apie tai tebekalbame šiek tiek pozuodami: suvokdami, kad nesiskaito- 
ma su įsigalėjusia tvarka, kalbama balsu, kurio tonas rodo užsiimant 
ardomąja veikla, susimokius prieš dabartį ir kreipiantis į ateitį su vilti- 
mi, kad, mums padedant, ji greičiau ateis. Kažkokia maišto dvasia, pa- 
žadėta laisvė, kitokio įstatymo valdomi laikai lengvai prasismelkia į šį 
diskursą apie sekso prievartą. Jame suaktyvinamos kai kurios senosios 
tradicinės pranašystės funkcijos. Geras seksas rytdienai. Kadangi mes šį 
slopinimą teigiame, santūriai pripažįstame kartu egzistuojant tai, ką 
baimė pasirodyti juokingam ar kartėlis dėl istorijos pamokų daugeliui 
mūsų trukdo sugretinti: revoliuciją ir laimę arba revoliuciją ir kitokį — 
naujesnį, gražesnį kūną, arba dar: revoliuciją 11 malonumą. Kalbėti apie 
valdžią, pasakyti tiesą ir pažadėti džiaugsmą, susieti vieną su kitu įkvė- 
pimą, išvadavimą ir gausybę palaimos akimirkų, palaikyti diskursą, ku- 
riame susipina aistra žinoti, valia pakeisti įstatymą ir išsvajotas malo- 
numų sodas — štai kas mumyse palaiko atkaklų norą kalbėti apie seksą 
slopinimo terminais; štai kas galbūt paaiškina tą prekinę vertę, kurią 
suteikiame ne tik viskam, kas apie tai sakoma, bet ir tam, į ką papras- 
čiausiai įsiklausome ir kas trokšta sukelti įspūdį. Šiaip ar taip, esame 
vienintelė civilizacija, kurioje mokama (seksologams ir psichoanaliti- 
kams) už tai, kad išklausoma kiekvieno išpažintis apie savo seksą, tarsi 
noras apie tai kalbėti ir dėmesys, kurio tikimasi, daug didesni už gali- 
mybę slapčia ką nugirsti, tad kai kurie net išnuomojo savo ausis. 
Tačiau už šį ekonominį interesą, man atrodo, svarbesnis mūsų lai- 
kais buvimas tokio diskurso, kuriame susipina seksas, tiesos apreiškimas, 
pasaulio tvarkos apvertimas, kitokios aušros paskelbimas ir tam tikros 
palaimos pažadas. Šiandien kaip tik seksas palaiko senovišką, Vakarams 
tokią įprastą ir svarbią pamokslavimo formą. Griežtas pamokslas apie 
seksą, turėjęs subtilių teologų ir oratorių iš liaudies, jau prieš kelis de- 
šimtmečius apkeliavo mūsų visuomenę; jis demaskavo senąją tvarką, at- 
skleidė veidmainystę, pašlovino teisę į atvirumą bei tikroviškumą ir vertė 
pasvajoti apie kitokią valstybę. Prisiminkime pranciškonus ir paklaus- 
kime savęs, kaip galėjo atsitikti, kad lyrizmas, pamaldumas, ilgai lydėjęs 

revoliucingumą pramoninėse Vakarų visuomenėse, bent jau nemaža da- 
limi persikelia į sekso sritį. 

Tad užgniaužto sekso idėja nėra vien teorijos dalykas. Teigiant sek- 
sualumą, kuris niekada nebus labiau prislopintas kaip veidmainiškos, 
užsivertusios darbais ir sąskaitomis buržuazijos laikais, jis suporuojamas 
su pompastišku diskursu, kurio tikslas — sakyti tiesą apie seksą, pra- 
plėsti jo vaidmenį tikrovėje, panaikinti jį valdant įstatymą, pakeisti jo 
ateitį. Priespaudos formuluotė ir pamokslo forma sąlygoja viena kitą, ir 
abi nuo to sutvirtėja. Teiginys, kad seksas nėra užgniaužtas, ar, greičiau, 
tvirtinimas, kad sekso ir valdžios santykis nėra slopinimo santykis, rizi- 
kuoja likti skurdžiu paradoksu. Tai reiškia ne vien atsisakymą visų pri- 
imto požiūrio. Tai reiškia pasipriešinimą bet kokiai organizacijai, viso- 
kiems ją valdantiems diskursyviems „interesams“. 

Remdamasis tokiu požiūriu, ir norėčiau supažindinti su daugeliu 
istorinių tyrinėjimų, kuriems įvadas ir pirmoji apžvalga yra ši knyga; čia 
nužymimi keli istoriškai svarbūs punkrtyrai ir apžvelgiamos kai kurios 
teorinės problemos. Trumpai tariant, turima omenyje visuomenė, kuri 
daugiau kaip šimtmetų plaka save dėl veidmainystės, gražbyliauja apie 
pačios inspiruotą tylą, atkakliai gilinasi į tai, ko nepasako, išduoda val- 
džią, kurios įsakus vykdo, ir žada atsikratyti įstatymų, kurie jai leidžia 
veikti. Norėčiau apžvelgti ne tik šiuos diskursus, bet ir jų varomąją jėgą 
bei juos palaikančius strateginius tikslus. Nekeliu klausimo, kodėl esa- 
me užgniaužti, bet kodėl taip karštai, su tokia pagieža kalbame apie 
artimiausią praeitį, dabartį ir save pačius, sakydami, kad esame už- 
gniaužti? Kokia spyruoklė išsviedė teiginį, kad seksas paneigtas, kad 
pabrėžtinai jį slepiame, dangstome nutylėjimais, o tuo pat metu kal- 
bame apie jį aiškiai, stengiamės jį parodyti visiškai realiai, teigiamai 
vertiname jo galią ir padarinius? Aišku, visiškai pagrįstai būtų galima 
klausti, kodėl taip ilgai seksas asocijavosi su nuodėme, iš kur atsirado 
toks asociatyvinis ryšys, ir susilaikyti nuo visuotinio ir skuboto sprendi- 
mo, kad seksas buvo „pasmerktas“; tačiau reikėtų taip pat paklausti, 
kodėl šiandien taip smarkiai save kaltiname kadaise padarę nuodėmę? 
Kokiu keliu eidami „prasikaltome“ seksui? Argi nesame gana keista civi- 
lizacija, sau prisipažįstanti ilgą laiką — ir netgi šiandien — „nusidėjusi“ 
seksui piktnaudžiaudama valdžia? Kaip įvyko toks posūkis, kad, viliantis 

mus išvaduoti iš nuodėmingos sekso prigimties, esame gniuždomi dėl 
didelės istorinės klaidos, kuri iš tiesų padaryta, nes įsivaizdavome šią 
prigimtį kaltą, ir tokia pažiūra turėjo pražūtingų padarinių? 

Bus pasakyta, kad daug žmonių šiandien pritaria šiam slopinimui, 
nes istoriškai jis yra akivaizdus. Kadangi apie jį tiek daug ir taip seniai 
kalbame, vadinasi, slopinimas yra giliai įleidęs šaknis, tos jo šaknys ir 
motyvai rimti. Jis taip stipriai paveikė seksą, jog vien denonsavimo 
nepakaks iš jo išsivaduoti, reikės ilgai dirbti. Ir juo ilgiau, aišku, dėl to, 
kad valdžios savybė — o ypač tokios valdžios, kuri veikia mūsų visuome- 
nėje — yra represyvumas ir itin atidus nenaudingos energijos, malonių 
įgeidžių ir nepriimtino elgesio slopinimas. Tad reikia susitaikyti su min- 
timi, kad išsivadavimo iš šios represinės valdžios rezultatai bus pastebi- 
mi negreitai; mėginimas kalbėti apie seksą laisvai ir realiai jį pripažinti 
yra toks svetimas pagrindinei jau dabar tūkstantmetės istorijos linijai, 
toks priešiškas dar ir valdžios vidiniam mechanizmui, kad šis sumany- 
mas ilgai trypčios vietoje, kol pavyks jį įgyvendinti. 

Vis dėlto šiai, kaip pavadinčiau, „slopinimo hipotezei“ galima prieš- 
priešinti tris esmines abejones. Pirmoji: ar iš tiesų sekso slopinimas yra 
istorinė realybė? Ar iš tikrųjų tai, kas atsiskleidžia iš pirmo žvilgsnio ir 
leidžia iškelti pradinę hipotezę, yra XVII amžiuje susiformavusio reži- 
mo, kuriame seksas slopinamas, stiprinimas arba gal įtvirtinimas? Tai 
grynai istorinis klausimas. Antra abejonė: ar valdžios mechanizmas, 
ypač toks, koks yra mūsų visuomenėje, didžiąja dalimi kaip tik yra rep- 
resinis? Ar draudimai, cenzūra, neigimas tikrai yra tos formos, kurio- 
mis apskritai reiškiasi valdžia galbūt bet kurioje visuomenėje, taigi ir 
mūsiškėje? Klausimas ir istorinis, ir teorinis. Pagaliau trečia abejonė: ar 
represijai skiriamas kritinis diskursas susikirs su iki tol netrikdomai 
veikusiu valdžios mechanizmu ir užtvers jam kelią, ar jis yra tik dalis to 
paties istoriškai sąlygoto raizginio, kurį nusako (ir, žinoma, iškreipia) 
pavadindamas „slopinimu“? Ar iš tiesų yra istorinis pertrūkis tarp slopi- 
nimo epochos ir kritinės slopinimo analizės? Tai ir istorinis, ir politinis 
klausimas. Šioms trims abejonėms nepakanka sukurti simetriškų ir prie- 
šingų kontrahipotezių, nepakanka pasakyti: kapitalistinėse ir buržua- 
zinėse visuomenėse seksualumas toli gražu nebuvo užgniaužtas, o prie- 
šingai — visuomet galėjo laisvai reikštis; taip pat nepakanka pasakyti: 

tokiose visuomenėse kaip mūsiškė valdžia greičiau yra tolerantiška, o ne 
represinė ir veltui slopinimo kritika dedasi, kad yra nepriklausoma — iš 
tikrųjų ji yra dalis daug anksčiau už ją prasidėjusio proceso ir priklauso- 
mai nuo to, kaip šis procesas bus suprastas, ji pasirodys arba kaip nau- 
jas epizodas švelninant draudimus, arba kaip gudresnė ir labiau įslap- 
tinta valdžios forma. 

Abejonės, kurias norėčiau priešpriešinti slopinimo hipotezei, grei- 
čiau nukreiptos ne į tai, kad norima parodyti ją esant klaidingą, bet į 
tai, kad ją įspraustume į šiuolaikiškų visuomenių, pradedant nuo XVII 
amžiaus, bendrą diskursų apie seksą visumą. Kodėl imta kalbėti apie 
seksualumą ir kas apie jį pasakyta? Kokie buvo tokio kalbėjimo pada- 
riniai valdžios baruose? Kokie yra ryšiai tarp šių diskursų, jų padarinių 
valdžiai ir jų investuotų malonumų? Koks per tai formavosi žinojimas? 
Trumpai tariant, kalbama apie tai, kaip nustatyti — pripažįstant jo veik- 
lą ir teisę egzistuoti — tokį valdžios-žinojimo-malonumo režimą, kuris ir 
palaiko diskursą apie žmonių seksualumą. Tad pagrindinis klausimas 
(bent jau iš pradžių) — ne tiek sužinoti, ar seksui tariama taip ar ne, 
ar formuluojami draudimai, ar leidimai, ar pabrėžiama jo reikšmė, ar 
paneigiami padariniai, ar nubausti yra jį apibūdinantys žodžiai, bet atsi- 
žvelgti į patį faktą, kad apie jį kalbama, į tuos, kurie apie jį kalba, į vie- 
tas ir požiūrius, kurie išryškėja kalbant, į institucijas, kurios skatina apie 
tai kalbėti, renka ir skleidžia tai, kas apie jį sakoma, trumpai tariant, 
svarstyti globalinį „diskurso faktą“, sekso „įtraukimą į diskursą“. Tada 
pasidaro svarbu sužinoti ir kokiomis formomis, kokiais kanalais, ko- 
kiais diskursais valdžia prasibrauna iki subtuiliausio ir individualiausio 
elgesio, kokiais būdais ji gali pasiekti retas, vos pastebimas troškimo for- 
mas, kaip ji perpranta ir kontroliuoja kasdienį malonumą - visa tai pa- 
siekiama ne tik tokiais veiksmais kaip atmetimas, trukdymas, diskvalifi- 
kacija, bet ir skatinimu, intensifikacija, žodžiu, — „polimorfinės valdžios 
technika“. Iš čia pagaliau paaiškėja, kad svarbu ne nustatyt, ar šie dis- 
kursai ir šie valdžios veiksmai padeda dėstyti tiesą apie seksą, ar, prie- 
šingai, yra skirti jai nuslėpti, bet išryškinti tą „valią žinoti“, kuri jiems 
tarnauja kaip ramstis, o kartu ir instrumentas. 

Norėčiau būti teisingai suprastas; netvirtinu, kad nuo klasikinės epo- 
chos seksas nebuvo draudžiamas arba jam kliudoma, nebuvo maskuo- 
jamas arba nepripažįstamas; net neperšu minties, kad nuo šio momento 

minėtų kliūčių jis turėjo mažiau negu anksčiau. Nesakau, kad sekso 
draudimas yra tik jaukas; bet teigiu, kad jauku tampa siekis tokį drau- 
dimą paversti fundamentaliu bei konstruojančiu elementu, kuriuo re- 
miantis būtų galima parašyti istoriją iš to, kas, pradedant šiuolaikine 
epocha, buvo pasakyta apie seksą. Visi šie neigiami elementai - draudi- 
mai, atmetimai, cenzūra, neigimas, — kuriuos slopinimo hipotezė jun- 
gia į vieną didesnį mechanizmą, skirtą sakyti „ne“, be abejo, yra tik 
sudedamosios dalys, atliekančios lokalinį ir taktinį vaidmenį įtraukiant 
į tą diskursą, į tą valdžios techniką, į tą valią žinoti, kurie toli gražu ne- 
apsiriboja vien savimi. 

Žodžiu, norėčiau atskirti šią analizę nuo privilegijų, kurios paprastai 
taikomos retenybėms užlaikyti ir išretinimo principams, kad, priešingai, 
ieškočiau diskurso instancijų (kurios irgi, aišku, toleruoja nutylėjimus), 
valdžios instancijų (kurių funkcija kartais yra draudimas), žinojimo ins- 
tancijų (dėl kurių dažnai patenka į apyvartą įvairios klaidos ar siste- 
mingi netikslumai); norėčiau parašyti šių instancijų ir jų transformacijų 
istoriją. Štai atrodo, kad šiuo požiūriu atlikta pirmoji apžvalga leidžia 
spręsti, jog nuo XVI amžiaus pabaigos sekso „įtraukimas į diskursą“ 
nepatyrė apribojimų, priešingai, — pakluso besiplečiančiam kurstymo 
mechanizmui; kad veikiančios seksą techninės valdžios priemonės tar- 
navo ne griežtos atrankos principui, bet, priešingai, įvairioms seksualu- 
mo formoms skleisti ir diegti, ir kad valia žinoti nesuklupo prieš tabu, 
o užsispyrė — be abejo, daugybę kartų klysdama - kurti mokslą apie sek- 
sualumą. Kaip tik šiuos veiksmus — eidamas lyg ir paskui slopinimo hi- 
potezę ir draudimo ar atmetimo faktus, į kuriuos ji kreipia — norėčiau 
dabar schemiškai apibūdinti, pradėdamas nuo kelių reikšmingų istori- 
nių faktų. 


II SKYRIUS 


SLOPINIMO HIPOTEZĖ 


1. Pabudimas diskursams 


XVII amžius: tai esą slopinimo epochos pradžia, būdingo vadina- 
mosioms buržuazinėms visuomenėms slopinimo, iš kurio mes galbūt 
dar neišsivadavome. Nuo tol įvardyti seksą esą tapo sunkiau ir rizi- 
kingiau. Tarsi tam, kad būtų realiai sutvardytas, iš pradžių reikėjo 
neleisti apie jį kalbėti, imti kontroliuoti laisvą jo judėjimą diskurse, 
išstumti jį iš pasakytų dalykų ir prislopinti žodžius, kurie pernelyg pri- 
mena jo buvimą. Netgi patys šie draudimai sakytum baiminosi jį įvar- 
dyti. Netardama nė žodžio, naujųjų laikų drova esą pasiekusi, kad apie 
jį nekalbama žaidžiant vien kits į kitą nurodančiais draudimais: neby- 
lystės, priverstos tylėti, įtvirtina tylą. Cenzūra. 

Tačiau, stebint nesibaigiančias trijų paskutinių amžių transforma- 
cijas, tie dalykai atrodo visai kitaip: sekso klausimais regimas tikras 
diskursinis sprogimas. Čia reikia kai ką paaiškinti. Visai gali būti, kad 
vyko labai griežtas leistino žodyno valymas. Visiškai įmanoma, kad 
buvo nustatyti tikri užuominų ir metaforų retorikos kodeksai. Be abejo, 
naujos padorumo taisyklės perkošė žodžius: tai policinė pasakymų prie- 
žiūra. Sakymas taip pat kontroliuojamas: daug griežčiau buvo nurodyta, 
kur ir kada negalima apie tai kalbėti; kokiose situacijose, tarp kokių 
kalbančiųjų ir esant kokiems socialiniams santykiams; taip buvo nusta- 
tytos jei ne visiškos tylos, tai bent takto ir santūrumo steros: pavyzdžiui, 
tarp tėvų ir vaikų, auklėtojų ir mokinių, šeimininkų ir tarnų. Beveik 
tikra, kad egzistavo visa apribojimų sistema. Ji integravosi į tą kalbos ir 
šnekos politiką — viena vertus, spontanišką, o kita vertus, suderintą, — 
kuri klasikinėje epochoje lydėjo socialinius perskirstymus. 

Užtat diskursuose ir jų sferose viskas klostėsi beveik priešingai. 
Diskursai apie seksą — specifiniai, skirtingi ir savo forma, ir objektu — 
nesiliovė daugintis: nuo XVIII amžiaus diskursinės fermentacijos tem- 
pai smarkiai padidėjo. Šiuo atveju nesvarstau apie galimą „neleistinų“ 
diskursų dauginimąsi, pažeidimo diskursus, kurie atvirai vadina seksą 
naujai įvertintos nekaltybės įžeidimu ar jai skirtomis patyčiomis; su- 
griežtinus padorumo taisykles, greičiausiai buvo gautas priešingas rezul- 
tatas: padažnėjo nepadorių šnekų ir jos buvo labai vertinamos. Tačiau 
svarbiausia — daugėjo diskursų apie seksą pačiuose valdžios baruose: 
institucijos kurstė apie tai kalbėti, ir kalbėti vis daugiau; valdžios instan- 
cijos geidė apie jį girdėti ir vertė seksą reikštis, aiškiai viską artikuliuo- 
jant ir be paliovos kaupiant detales. 

Štai kad ir katalikų ganytojiška praktika bei atgailos sakramentas po 
Tridento Susirinkimo. Pamažu pridengiamas nuogumas klausimų, 
kuriuos formulavo išpažinčių instrukcijos ir kurių nemažai dar buvo pa- 
plitę XVII amžiuje. Dabar jau vengiama gilintis į detales, kurias tokie 
autoriai kaip Sanchezas arba Tamburinis ilgai laikė būtinomis, kad išpa- 
žintis būtų visapusiška: abipusė partnerių padėtis, priimtos pozos, ges- 
tai, prisilietimai, tikslus pasitenkinimo momentas — pedantiška paties 
lytinio akto apžvalga. Vis įsakmiau rekomenduojamas santūrumas. O 
dėl nusižengimų skaistybei, tai reikia didžiausio atsargumo: „Ši materi- 
ja panaši į dervą, kuri, nors ir kaip ją vartytum, net jeigu tik norėtumei 
nukrėsti tolyn nuo savęs, vis viena palieka dėmes ir visada sutepa'*. 
Vėliau Alfonsas Liguoris pasiūlys pradėti - kad būtų galima, reikalui 
esant, tuo ir apsiriboti, ypač su vaikais — nuo „aplinkinių ir ne visai 
aiškių ** klausimų. 

Tačiau galima kiek nori galąsti liežuvį. Prisipažinimų, liečiančių kū- 
ną, sfera nepaliaujamai plečiasi, nes visuose katalikiškuose kraštuose 
kontrreformacija siekia dažnesnių negu kartą per metus išpažinčių, nes 
ji bando įpiršti pedantiškos savianalizės taisykles. Ypač dėl to, kad ji ski- 
ria vis daugiau dėmesio atgailai — gal net kai kurių kitų nuodėmių 54- 
skaita — už bet kokius pataikavimus kūnui: mintimis, troškimais, gašliais 


* P. Segneri. L/Instruction du pėnitent (vertimas į pranc. k., 1695), p. 301. 
** A. de Liguori. Pratigue des confesseurs (vertimas į pranc. k., 1854), p. 140. 

įsivaizdavimais, gardžiavimusi malonumais, judesiais, jungiančiais sie- 
lą ir kūną, — visa tai nuo šiol, ir su visomis, beje, detalėmis, turi tapti 
žaidimu, kuriame susivienija išpažintis ir valdymas. Pagal naujus gany- 
tojiškuosius nuostatus seksas turi būti įvardijamas ypač atsargiai; bet jo 
aspektus, koreliacijas, padarinius privalu sekti iki pačių subtiliausių at- 
šakų: susimąstymą persmelkęs šešėlis, per ilgai sąmonėje užlaikytas vaiz- 
das, neužkirstas kelias bendrininkauti kūno mechanikai ir lengvažiūrei 
dvasiai — visa tai turi būti išsakyta. Dviguba evoliucija mėgina paversti 
kūną visų nuodėmių želmeniu ir perkelti svarbiausią paties akto mo- 
mentą į labai sunkiai suvokiamas ir formuluojamas troškimo miglas; 
tai yra blogis, persmelkiantis visą žmogaus esybę ir besireiškiantis slap- 
čiausiomis formomis, todėl „stropiai ištyrinėkit visas savo sielos galias, 
atmintį, suvokimą, valią. Tiksliai ištirkite visus savo pojūčius... Dar 
kartą pasverkite visas savo mintis, visus ištartus žodžius ir kiekvieną 
savo veiksmą. Ištirkite net savo sapnus, norėdami sužinoti, ar būdrau- 
dami nedavėte jiems savo sutikimo... Pagaliau ar nemanote, kad to- 
kioje jautrioje ir pavojingoje medžiagoje yra kažko smulkaus ir leng- 
vabūdiško“*. Taigi įpareigotas ir dėmesingas diskursas privalo pereiti 
kūno ir sielos susijungimo linija, kiekvienu jos išlinkimu: nuodėmėje 
jis išryškina nepertraukiamas kūno gyslas. Prisidengiant kalba, kurią 
norima išgryninti taip, kad seksas joje daugiau nebūtų tiesiogiai įvardy- 
tas, juo ima rūpintis ir, sakytume, persekioti — diskursas, siekiantis jam 
nepalikti nei vienos slaptos kertelės, nei minutės atokvėpio. 

Galbūt čia pirmą kartą iškyla — visuotinio suvaržymo forma - šis, 
toks būdingas šiuolaikiniams Vakarams, priesakas. Kalbu ne apie įsi- 
pareigojimą pripažinti nusižengimus sekso įstatymams, kaip to reika- 
lauja tradicinė atgaila, bet apie beveik nepabaigiamą užduotį kalbėti, 
kalbėti sau ir kitam, ir kuo dažniau, apie visa, kas tik gali būti susiję 
su ta malonumų žaisme, tais nesuskaičiuojamais pojūčiais ir mintimis, 
kurie per kūną ir sielą yra kiek nors giminingi seksui. Šis sekso „įtrau- 
kimo į diskursą“ projektas susiformavo jau seniai, vienuoliškoje ir as- 
ketizmo tradicijoje. XVII amžius tai pavertė taisykle visiems. Sakysite, 
kad tikrovėje tai galėjo būti taikoma tik negausiam elitui, tuo tarpu 


* P. Segneri, ten pat, p. 301-302. 

daugybė tikinčiųjų, einančių išpažinties tik kelis kartus per metus, iš- 
vengė tokių sudėtingų priesakų. Tačiau neabejotinai yra svarbu tai, kad 
šis įsipareigojimas buvo iškeltas bent jau kaip idealas kiekvienam doram 
krikščioniui. Nustatytas imperatyvas: ne tik išpažinti įstatymui prieš- 
taraujančius veiksmus, bet ir stengtis paversti savo troškimą — kiekvieną 
troškimą — diskursu. Jei tik įmanoma, niekas negali išvengti šio formu- 
lavimo, nors jam vartojami žodžiai ir būtų rūpestingai neutralizuoti. 
Krikščioniškieji ganytojai kaip fundamentalią pareigą įrašė užduotį, kad 
visa, kas turi ryšį su seksu, būtų perleista per begalinį žodžių malūną“. 
Kai kurie uždrausti žodžiai, padorūs posakiai, visokiausia žodyno cen- 
zūra — visa tai galėjo būti tik antraeilės priemonės ar būdai šią priklau- 
somybę paversti moraliai priimtina ir techniškai naudinga. 

Būtų galima nubrėžti liniją, kuri eitų tiesiai nuo XVII amžiaus gany- 
tojiškųjų nuostatų į tai, kas tapo jų projekcija literatūroje, beje, „skan- 
dalingoje“ literatūroje. Sakyti viską, — kartoja dvasiniai vadovai, — „ne 
tik apie atliktus veiksmus, bet ir apie geidulingus prisilietimus, visus 
netyrus žvilgsnius, visokias nešvankias kalbas... kiekvieną mintį, kuriai 
buvo pritarta“**. De Sade'as perteikia priesaką žodžiais, kurie, regis, 
perrašyti iš traktatų, teikiančių dvasinės veiklos instrukcijas: „Reikia, 
kad jūsų pasakojimuose būtų kuo daugiau ir plačiau išdėstytų detalių; 
apie jūsų išpažintą aistrą, kiek ji susijusi su žmonių papročiais ir cha- 
rakteriais, galime spręsti tik tuomet, jeigu nenuslepiate nė vienos ap- 
linkybės; ir menkiausios smulkmenos be galo svarbios tam, ko mes lau- 
kiame iš jūsų pasakojimų“***. XIX amžiaus pabaigos My Secret Life 
(Slaptasis gyvenimas) anoniminis autorius dar klausė to paties priesako; 
aišku, bent jau išoriškai, jis buvo paprasčiausias ištvirkėlis; tačiau jam 
kilo mintis savo gyvenimą, kurį beveik ištisai paskyrė seksui, dubliuoti 
pačiu skrupulingiausiu kiekvieno jo epizodo apsakymu. Dėl to kartais 
atsiprašo, reikšdamas susirūpinimą jaunuolių auklėjimu, — tas pats, ku- 
ris išspausdino (tik keliais egzemplioriais) tuos vienuolika tomų, skirtų 


* Reformuoti ganytojiškieji nuostatai, nors gerokai santūriau, taip pat nustatė sekso 
įtraukimo į diskursą taisykles. Tai aptarsime kitame tome - Materija ir kūnas. 
** A. de Ligouri. Prėceptes sur le sixiėme commandement (vertimas į pranc. k., 
1835), p. 5. 
*** D. A. de Sade. Les 120 journėes de Sodome, Pauven, I, p. 139-140. 

savo seksualiniams nuotykiams, malonumams ir pojūčiams smulkiau- 
siai aprašyti; greičiau galima juo patikėti tuomet, kai tekste praslysta 
grynojo imperatyvo balsas: „Pasakoju faktus taip, kaip jie vyko, ir tiek, 
kiek galiu prisiminti; tai visa, ką galiu padaryti“; „slaptame gyvenime 
negalima nieko praleisti; nėra nieko, dėl ko turėtų būti gėda (...), žmo- 
giškos prigimties pažinimo niekada nėra per daug“*. Pasiteisindamas, 
kodėl jis visa tai aprašinėja, šis Slaptojo gyvenimo vienišius dažnai kal- 
bėjo, kad visiškai aišku, jog ir pati keisčiausia jo praktika nesvetima 
tūkstančiams pasaulio žmonių. Ir vis dėlto pats keisčiausias iš minimų 
užsiėmimų buvo noras juos visus papasakot labai smulkmeniškai, die- 
na iš dienos — jau prieš gerą porą amžių šis principas įsismelkė į šiuo- 
laikinio žmogaus sielą. Labiau būčiau linkęs į šį žmogų žiūrėti ne kaip į 
narsuolį, ištrūkusį iš to „viktorianizmo“, kuris jam piršo tylą, o kaip į 
tiesioginį ir tam tikra prasme naiviausią atstovą daugiaamžių priesakų 
kalbėjimui apie seksą epochoje, kur vyravo — beje, daugiažodės, — san- 
tūrumo bei drovumo instrukcijos. Greičiau istoriniu įvykiu būtų gali- 
ma laikyti „viktoriškojo puritonizmo“ drovos apraiškas; šiaip ar taip, tai 
buvo netikėta aplinkybė, išrinktojo pozicija, taktinis posūkis didžiajame 
sekso įtraukimo į diskursą procese. 

Greičiau šį niekam nežinomą anglą, o ne jo valdovę galima laikyti 
šiuolaikinės seksologijos istorijos centrine figūra, kuri didžia dalimi for- 
muojasi kartu su krikščionių ganytojiškaisiais nuostatais. Žinoma, prie- 
šingai pastariesiems, mūsų autorius siekė sustiprinti savo pojūčius juos 
nusakančiomis detalėmis; kaip ir Sade'as, jis rašė, tikrąja tų žodžių pras- 
me, „vien savo malonumui ; teksto rašymą ir redagavimą jis rūpestingai 
kaitaliojo su erotinėmis scenomis, kurios buvo ir jo kartojimas, ir tęsi- 
nys, ir stimulas. Tačiau pagaliau ir krikščioniškoji religijos praktika mė- 
gino specialiomis priemonėmis paveikti geismą — jau vien visapusiškai 
ir rūpestingai jį įtraukdama į diskursą; tai buvo, aišku, atskyrimo ir už- 
valdymo priemonės, tačiau ir dvasinio atsivertimo, posūkio į Dievą, ir 
hizinio poveikio — palaimingo skausmo jausti kūne pagundos geluonį 
1 tam besipriešinančią meilę. Tai ir yra svarbiausia. Tai, kad Vakarų 
žmogui esą jau prieš tris amžius buvo skirta užduotis sakyti viską apie 


* My Secret Life, perleista Grove Press, 1964. 

savo seksą; tai, kad nuo klasikinio amžiaus vis didėjo ir stiprėjo diskursų 
apie seksą reikšmė; tai, kad iš šio skrupulingai analitiško diskurso lauk- 
ta gausybės persikėlimo, suintensyvinimo, perorientavimo ir perkeitimo 
veiksmų — poveikio pačiam troškimui. Ne tik buvo praplėsta sritis to, ką 
galima pasakyti apie seksą, ir žmonės priversti ją vis plėsti; svarbiausia, 
seksui buvo priskirtas diskursas; priskirtas sudėtingas, su įvairiausiais 
efektais, mechanizmas, kurio negali paaiškinti vien santykis su drau- 
džiančiuoju įstatymu. Cenzūra seksui? Greičiau buvo įrengta diskursų 
apie seksą gaminimo aparatūra, — vis daugiau diskursų, gebančių funk- 
cionuoti ir turėti įtakos pačiam sekso valdymo menui. 

Ši technika gal būtų ir toliau likusi susieta su krikščioniškojo dva- 
singumo likimu ar asmeniškų malonumų valdymo menu, jei nebūtų 
buvusi pagrįsta ir išaukštinta kitų mechanizmų. Ypač „visuomeninio 
intereso“. Ne kolektyvinio jautrumo ar smalsumo, ne naujo mentali- 
teto, bet valdžios mechanizmų, kuriems funkcionuoti diskursas apie 
seksą — dėl priežasčių, apie kurias dar kalbėsime, — tapo labai svarbus. 
Apie XVIII amžių pradedama politiškai, ekonomiškai, techniškai kurs- 
tyti kalbėti apie seksą. Ir ne tiek bendros seksualumo teorijos forma, 
kiek analizės, sąskaitybos, klasifikacijos ir specifikacijos, kiekybinių ar 
priežastinių tyrinėjimų forma. Duoti sekso „apyskaitą“, palaikyti dis- 
kursą apie jį ne vien moralinį, bet ir racionalų — tokia iškilo būtinybė, 
pakankamai nauja, kad pirmiausia nusistebėtų pati savimi ir bandytų 
pasiteisinti. Kaip protu grindžiamas diskursas galėtų kalbėti apie tai? 
„Retai kada filosofai kreipė pasitikinų žvilgsnį į šiuos dalykus, svyruo- 
jančius tarp pasibjaurėtino ir juokingo, kai vienu metu reikia vengti ir 
“*. Praslinkus dar beveik amžiui, medicina, iš 
kurios buvo galima laukti, kad ji formuluos be nuostabos tai, kas jai 
privalu, vis dėlto ima klupti, kai tiktai ima kalbėti: „Šiuos faktus 


veidmainystės, ir skandalo 


gaubiantis šešėlis, gėda ir pasišlykštėjimas, kuriuos jie sukelia, visais 
laikais tolino stebėtojų žvilgsnius (...) Ilgai svarsčiau, ar imti tyrinėti 
tokią atstumiančią sceną (...)'**. Svarbiausia yra ne visi šie skrupulai, 
reiškiamas „moralumas“ ar veidmainystė, kuria galima juos įtarti, bet 


* Condorcer, cituojama iš: J.-L. Flandrin. Familles, 1976. 
** A. Tardieu. Etude mėdico-lėgale sur les attentats aux moeurs, 1857, p. 114. 

pripažinta būtinybė juos įveikti. Apie seksą privalu kalbėti, privalu 
kalbėti viešai ir taip, kad kalbėjimas neapsiribotų dalijimu į leistina ir 
neleistina, net jeigu kalbėtojas pats yra tokios takoskyros šalininkas (ją 
nubrėžti ir bando šios iškilmingos ir užbėgančios už akių deklaracijos); 
apie jį reikia kalbėti kaip apie dalyką, kurio nedera taip paprastai teisin- 
ti arba toleruoti, bet kurį reikia valdyti, įbrukti į naudą nešančias sis- 
temas, nukreipti į visuotinį gėrį, skatinti veikti optimaliai. Seksas yra ne 
tai, kas vien tik teisiama, bet tai, kam galima vadovauti. Jis priklauso 
nuo visuomenės tvarkymo pajėgų, reikalauja valdymo procedūrų; jis 
turi rūpėti analitiniams diskursams. XVIII amžiuje seksas tampa „poli- 
cijos“ reikalu. Tačiau visapusiška ir griežčiausia prasme, kuri buvo 
anuomet teikiama šitam žodžiui, — tai ne netvarkos slopinimas, bet 
kolektyvinių ir individualių pajėgų suderintas ugdymas: „Išmintin- 
gomis tvarkos taisyklėmis stiprinti ir puoselėti valstybės vidinę galią. 
Kadangi šią galią parūpina ne vien respublika apskritai ir kiekvienas jos 
narys, bet ir gabumai bei talentai visų jai priklausančiųjų, tai peršasi 
išvada, kad policija turi visapusiškai rūpintis šiais turtais, juos privers- 
dama tarnauti visuotinei laimei. Tačiau šį tikslą ji gali pasiekti tik turė- 
dama žinių apie visas šias vertybes'*. Sekso policija yra ne griežti drau- 
dimai, bet būtinybė reguliuoti seksą, panaudojant naudingus ir viešus 
diskursus. 

Štai tik keli pavyzdžiai. XVIII amžiuje viena didžiausių valdžios 
technikos naujovių buvo staiga iškilusi sąvoka „gyventojai“, kaip eko- 
nominė ir politinė problema: gyventojai — tai turtas, gyventojai — tai 
darbo rankos arba galėjimas dirbti, gyventojams būtina pusiausvyra tarp 
natūralaus jų prieauglio ir išteklių, kuriais disponuojama. Vyriausybės 
pastebi, kad susiduria ne su paprastais valdiniais, netgi ne su „liaudimi“, 
bet su „gyventojais“, kurie reiškiasi specifiniais būdais ir kuriems būdin- 
gi kintamieji dydžiai: gimstamumas, mirštamumas, gyvenimo trukmė, 
vaisingumas, sveikatos būklė, susirgimų dažnumas, mitybos forma ir 
gyvenimo sąlygos. Visi šie kintamieji dydžiai yra gyvenimui būdingų 
veiksmų ir institucijoms būdingų poveikio priemonių susikirtimo taš- 
ke: „Gyventojų skaičius valstybėse didėja ne pagal natūralaus prieauglio 


* J. von Justi. Ėlėments gėnėraux de police (vertimas į pranc. k., 1769), p. 20. 

progresiją, bet priklausomai nuo pramonės lygio, nuo įvairių gamybos 
šakų ir institucijų (...) Žmonės dauginasi kaip žemės vaisiai ir propor- 
cingai pelnui bei ištekliams, kuriuos įgyja dirbdami“*. Tokios ekonomi- 
nės ir politinės gyventojų problemos centre atsiduria seksas: reikia tirti 
gimstamumo procentą, vedybinį amžių, teisėtus ir neteisėtus gimimo 
atvejus, ankstyvus lytinius santykius ir jų dažnumą, būdus, kaip juos pa- 
versti produktyviais arba steriliais, celibato arba draudimų padarinius, 
kontraceptinių priemonių įtaką — tų žymiųjų „pražūtingų paslapčių“, 
apie kurias demografai dar Revoliucijos išvakarėse žinojo, kad jos jau 
įprastos kaimo žmonėms. Išties jau seniai teigiama, kad jeigu šalis nori 
būti turtinga ir galinga, ji turi turėti daug gyventojų. Tačiau pirmą 
kartą, bent jau kaip pastovų faktorių, visuomenė nurodo, kad jos ateitis 
ir jos turtai yra susieti ne tik su piliečių skaičiumi ir dorybėmis, ne tik 
su šeimos kūrimo taisyklėmis ir pačių šeimų formavimu, bet ir su tuo 
būdu, kuriuo kiekvienas naudojasi seksu. Nuo ritualinio susikrimtimo 
dėl turtingųjų, viengungių ir laisvamanių bevaisio ištvirkavimo pereina- 
ma prie diskurso, kuriame gyventojų elgesys sekso srityje tampa analizės 
objektu ir tikslu, dėl kurio verta diskutuoti; nuo aiškiai populistinių 
merkantilizmo epochos tezių pereinama prie subtilesnių ir geriau ap- 
skaičiuotų mėginimų reguliuoti, kurie, priklausomai nuo tikslų ir esant 
būtinam reikalui, svyruos arba gimstamumo, arba pasipriešinimo jam 
kryptimi. Gyventojų politinės ekonomijos fone formuojasi visas sekso 
apraiškų stebėjimo tinklas. Biologijos ir ekonomikos sankirtoje gimsta 
seksualinio elgesio, jo apibrėžimo ir padarinių analizė. Pasirodo ir tokių 
sistemingų kampanijų, kurios, be tradicinių būdų — moralinių ir religi- 
nių pamokymų, fiskalinių priemonių, — mėgina seksualinį porų elgesį 
paversti kažkokia suderinta ekonomine ir politine veikla. XIX ir XX am- 
žių rasizmas čia suras vieną kitą savo šaknį. Tegu valstybė žino, kokia 
yra padėtis sekso srityje ir kaip piliečiai juo naudojasi, bet tegu ir kiek- 
vienas sugeba pats kontroliuoti, kaip jis juo naudojasi. Tarp valstybės ir 
individo atsiradusiame žaidime seksas tapo užstatu, ir viešu užstatu; į 
žaidimą pateko visas raizginys diskursų, žinių, tyrimų ir priesakų. 


* C.-J. Herbert. Essai sur la police gėnėrale des grains, 1753, p. 320-321. 

Tokia pati padėtis susiklostė ir vaikų sekso srityje. Dažnai sakoma, 
kad klasikinė epocha jį užtemdė taip, kad jis negalėjo išsivaduoti iki pat 
Trijų apybraižų mažojo Hanso ir jo išganingo nerimo. Tiesa, kad anks- 
tesnė kalbos laisvė tarp vaikų ir suaugusiųjų ar mokinių ir mokytojų 
galėjo išnykti. Joks XVII amžiaus pedagogas nebūtų ėmęs viešai, kaip 
Erazmas savo Dialoguose, patarinėti mokiniui, kaip pasirinkti gerą 
prostitutę. Ir garsus juokas, taip ilgai ir, regis, visose socialinėse klasėse 
lydėjęs ankstyvąjį vaikų seksualumą, pamažu nutilo. Tačiau tai vis dėl- 
to nebuvo besąlygiškas ir paprastas nutildymas. Greičiau jau naujas 
diskursų režimas. Apie seksą kalbama ne mažiau, o priešingai. Tačiau 
kalbama kitaip; kalba kiti žmonės, remdamiesi kitu požiūriu ir norė- 
dami kitų rezultatų. Pati tyla, dalykai, apie kuriuos atsisakoma kalbėti 
arba kuriuos draudžiama įvardyti, santūrumas, kurio reikalaujama iš 
kai kurių pašnekovų, — visa tai yra ne tiek absoliuti diskurso riba, ki- 
ta pusė, nuo kurios jis esą atskirtas atšiauria siena, bet elementai, 
funkcionuojantys šalia pasakytų dalykų, su jais kartu ir jų atžvilgiu 
suderintų strategijų sistemoje. Šiuo atveju neverta binariškai skaidyti 
to, kas pasakyta, ir to, kas nepasakyta; reikėtų pamėginti apibrėžti 
įvairius būdus, kaip to nepasakyti; kaip pasiskirsto tie, kurie gali ir 
kurie negali apie tai kalbėti, koks yra leistinas diskurso tipas arba 
kokios santūrumo formos reikalaujama iš vienų ir iš kitų. Nėra vienos 
tylos, bet yra tylėjimo būdai — sudedamoji diskursą kertančių ir jį 
varžančių strategijų dalis. 

Štai kad ir XVIII amžiaus koležai. Apskritai gali susidaryti įspū- 
dis, kad apie seksą čia tarsi nekalbama. Tačiau pakanka žvilgtelėti į ar- 
chitektūrinį ansamblį, į disciplinos ir visos vidinės organizacijos nuos- 
tatas — pamatysime, kad sekso klausimas nuolatos iškyla. Statybininkai 
pagalvojo apie tai ir išreiškė aiškia forma. Organizatoriai į jį nuola- 
tos kreipia dėmesį. Visi, kurie bent kiek turi valdžios, privalo nuola- 
tos budėti; budrumą palaiko įvairūs potvarkiai, atsargumo priemonės, 
nuobaudų ir atsakomybių dermė. Klasės erdvė, stalų forma, poilsio 
kiemelių sutvarkymas, miegamųjų išplanavimas (su pertvaromis ar be, 
su užuolaidomis ar be jų), numatyti potvarkiai sekti, kaip pasiruošia- 
ma miegoti ir kaip miegama, — visa tai plačiausiai siejama su vaikų 

seksualumu*. Tai, ką būtų galima pavadinti vidiniu įstaigos diskursu — 
kalba, kurios ji pati laikosi ir kuri cirkuliuoja tarp žmonių, palaikančių 
jos funkcionavimą, — didžia dalimi remiasi oficialia nuostata, kad egzis- 
tuoja toks seksualumas: ankstyvas, aktyvus, nuolatos besireiškiantis. Ta- 
čiau dar daugiau: XVIII amžiuje koležo mokinių seksas — beje, ypatin- 
gesnis negu apskritai paauglių — tapo visuomenine problema. Gydytojai 
kreipiasi į įstaigų direktorius ir dėstytojus, bet išsako savo nuomonę ir 
šeimoms; pedagogai kuria projektus, kuriuos siūlo valdžios atstovams; 
mokytojai ima glaudžiau bendrauti su mokiniais, pateikia jiems reko- 
mendacijas, sudarinėja ištisas pamokymų, moralinių ar medicininių pa- 
vyzdžių knygas. Apie koležo mokinį ir jo seksą atsiranda vis daugiau ins- 
trukcijų, pamokymų, pastabų, medicininių patarimų, klinikinių atvejų, 
reformos schemų, planų idealioms įstaigoms. Basedowo ir vokiečių 
„Hilantropinio“ judėjimo dėka paauglių seksas gana plačiai aptariamas. 
Saltzmannas net suorganizavo eksperimentinę mokyklą, pasižyminčią 
tuo, kad sekso kontrolė ir seksualinis auklėjimas čia buvo taip gerai ap- 
galvoti, jog universali jaunystės nuodėmė niekada neturėjo pasireikšti. 
Visų šių priemonių apsuptas, vaikas neturėjo likti vien nebyliu ir nesą- 
moningu suaugusiųjų suderintų pastangų objektu; jam buvo priskirtas 
tam tikras protingas, ribotas, kanoniškas ir realus diskursas apie seksą — 
tam tikra diskursinė ortopedija. Tai gali pailiustruoti 1776 metų ge- 
gužyje Filantropine suorganizuota didžiulė šventė. Tai buvo pirmas 
iškilmingas bandymas susieti paauglių seksą ir protingą diskursą muiš- 
ria egzamino, literatūrinio konkurso, prizų teikimo ir medicininės ap- 
žiūros forma. Norėdamas pademonstruoti, kokią gali atnešti sėkmę 
mokiniams teikiamas seksualinis auklėjimas, Basedowas sukvietė visas 


* Policijos reglamentas licėjanms (1809). 

„67 straipsnis. Pamokų ir pamokų ruošos metu privalo visada budėti moky- 
tojas — prižiūrėtojas, kuriam pavesta rūpintis tvarka koridoriuose; esant reikalui, 
išėjusiems iš klasės mokiniams jis turi drausti sustoti ir būriuotis. 

68. Po vakarinės maldos mokinius reikia nuvesti atgal į miegamuosius, kur 
mokytojai privalo juos tuojau pat suguldyti. 

69. Patys mokytojai gali atsigulti tik tada, kai bus įsitikinę, jog kiekvienas 
mokinys guli savo lovoje. 

70. Lovos turi būti atskirtos viena nuo kitos dviejų metrų aukščio pertva- 
romis. Miegamieji per nakų turi būti apšviesti“. 

Vokietijos garsenybes (Goethe buvo vienas iš nedaugelio atmetusių kvie- 
timą). Prieš susirinkusią publiką vienas mokytojas, Wolke, pateikia 
mokiniams iš anksto parinktus klausimus apie sekso, gimimo, giminės 
pratęsimo paslaptis; prašo pakomentuoti graviūras, vaizduojančias nėš- 
čią moterį, porelę, lopšį. Gaunami mokslingi atsakymai, atsakinėjama 
nesigėdijant ir nesivaržant. Mokinių neblaško jokie nešvankūs juoke- 
liai — nebent jie pasigirsta suaugusiųjų pusėje — šie vaikiškesni už pačius 
vaikus, ir Wolke griežtai juos subara. Pagaliau visi ploja šiems išpūsta- 
žandžiams berniūkščiams, kurie, pasiremdami savo bukliu išmanymu, 
pina suaugusiesiems diskurso ir sekso girliandas.* 

Būtų netikslu teigti, kad pedagoginė institucija masiškai piršo tylą 
apie vaikų ir paauglių seksą. Priešingai, nuo XVIII amžiaus ji daugino 
diskurso apie seksą formas; ji nustatė jam įvairius įdiegimo taškus, už- 
kodavo turinius ir nurodė būrį žmonių, turinčių teisę apie jį kalbėti. 
Kalbėti apie vaikų seksą, priversti apie jį kalbėti auklėtojus, gydytojus, 
administratorius ir tėvus arba jiems apie jį kalbėti, versti kalbėti pačius 
vaikus, įtraukiant juos į diskursus, kurie tai į juos kreipiasi, tai apie juos 
kalba, tai jiems perša kanonišką išmanymą, tai formuoja jiems nepri- 
einamą žinojimą — visa tai leidžia susieti valdžios stiprinimą su diskurso 
dauginimu. Nuo XVIII amžiaus vaikų ir paauglių seksas tapo svarbiu 
užstatu, apie kurį sukasi nesuskaičiuojami instituciniai mechanizmai ir 
diskursinės strategijos. Visiškai gali būt, kad iš suaugusiųjų ir iš pačių 
vaikų buvo atimtas tam tikras būdas apie jį kalbėti; kad šis būdas buvo 
diskvalifikuotas kaip tiesioginis, aštrus, šiurkštus. Tačiau tai buvo tik 
priešinga nuomonė ir galbūt kitų diskursų funkcionavimo sąlyga; gau- 
sių, susipinančių, subtiliai hierarchizuotų diskursų, kurie visi buvo iš- 
dėstyti apie valdžios santykių piramidę. 

Būtų galima paminėti nemažai ir kitų židinių, kurie nuo XVIII ar 
nuo XIX amžiaus ėmė veikti tam, kad sužadintų diskursus apie seksą. 
Pirmiausia tai medicina su jos „nervų ligomis“, paskui — psichiatrija, 
kuri imasi ieškoti ligos priežasčių tarp „kraštutinumų“, gilintis į ona- 
nizmo, paskui — nepasitenkinimo, dar toliau — „gudravimų, siekiant 
išvengti vaisingumo“, atvejus, ypač kai priskiria sau visą seksualinių 


* J. Schunmel. Fritzens Reise nach Dessau (1776), cituojama iš: A. Pinloche. Ta 
Rėforme de I'ėducation en Allemagne au XVIII siėcle, 1889, p. 125-129. 

iškrypimų sritį; taip pat baudžiamoji teisė, jau seniai turinti reikalų su 
seksualumu, ypač „stambiųjų“ ir prieštaraujančių žmogaus prigimčiai 
nusikaltimų forma, tačiau maždaug XIX amžiaus vidury krypstanti į 
smulkių pasikėsinimų, nereikšmingų įžeidimų, negrėsmingų iškrypimų 
detalų nagrinėjimą; pagaliau visos tos visuomenės kontrolės formos, 
kurios plėtojasi praėjusio amžiaus pabaigoje ir kurios filtruoja porų, 
tėvų ir vaikų, pavojingų paauglių ir paauglių, atsidūrusių pavojuje, sek- 
sualumą, bandydamos apsaugoti, išskirti, perspėti, signalizuodamos vi- 
sur apie pavojus, žadindamos visuotinį dėmesį, nustatydamos įvairias 
diagnozes, kaupdamos ataskaitas, organizuodamos terapijos seansus, — 
visa tai skleidžia diskursus apie seksą, sustiprina nesibaigiančio pavojaus 
įsisąmoninimą, 0 tai savo ruožtu skatina apie jį kalbėti. 

Vieną 1867 metų vasaros dieną vienas Lapkuro miestelio žemės 
ūkio darbininkas, silpnaprots, tai vienų, tai kitų nusamdomas sezono 
darbams, tai šen, tai ten pamaitintas atsidėkojant už prasčiausią darbą 
arba ir iš gailesčio, miegantis daržinėse ir arklidėse, įskundžiamas, jog 
galulaukėje jis pasiglamonėjo su maža mergaite; tai jis buvo daręs jau 
anksčiau, nes buvo matęs taip darančius miestelio berniūkščius; dažnai 
pamiškėje ar kelio, vedančio į Sen Nikola, griovyje buvo žaidžiamas 
žaidimas, pavadintas „surūgusiu pienu“. Taigi mergaitės tėvai jį įskundė 
miestelio merui, meras įdavė žandarams, žandarai nuvedė pas teisėją, šis 
jį apkaltino ir paskyrė pirmiau vieno, o paskui dviejų gydytojų eksper- 
tizę; Šie parašė ir paskelbė savo ataskaitą. Kas yra svarbaus šioje isto- 
rijoje? Tai jos nereikšmingumas; tai, kad šitokia miestelių sekso kas- 
dienybė, šitokie nereikšmingi pasismaginimai krūmuose galėjo vienu 
metu tapti ne tik kolektyvinės netolerancijos, bet ir juridinių veiksmų, 
medikų įsikišimo, dėmesingo klinikinio tyrimo ir visos teorijos paren- 
gimo objektu. Svarbu tai, kad imta visaip tirti šį personažą, iki tol 
buvusį neatskiriama valstiečių gyvenimo dalimi: matuoti jo kaukolę, 
studijuoti veido kaulų santvarą, tikrinti visą anatomiją tam, kad būtų 
aptiktos numanomos degeneracijos žymės; jį vertė kalbėti, klausinėjo 
apie mintis, polinkius, įpročius, pojūčius, sprendimus. Svarbu ir tai, 
kad pagaliau, nepripažinę jokio teisinio pažeidimo, nusprendė jį pa- 
versti grynu medicinos ir apskritai mokslo objektu, kurį dera iki gy- 
venimo pabaigos uždaryti į Marvilio ligoninę, taip pat supažindinti su 
juo, detalios analizės būdu, visą mokslo pasaulį. Galima derėtus, kad 

tuo pat metu Lapkuro mokytojas liepė miestelio mažyliams gražiai 
kalbėti ir garsiai nešnekėti apie visus šiuos dalykus. Aišku, kaip tik tai 
buvo viena iš sąlygų, kad žinojimo ir valdžios institucijos galėtų pri- 
dengti šį mažytį kasdienį spektaklį savo iškilmingu diskursu. Ir štai dėl 
šių nuo amžių pažįstamų gestų, dėl šių beveik neslepiamų malonumų, 
kuriais kaimo kvaileliai dalijasi su pradedančiais bręsti vaikais, mūsų 
visuomenė — be abejonės, pirmoji istorijoje — skyrė visą priemonių arse- 
nalą diskursui gaminti, analizuoti ir pažinti. 

Tarp ištvirkėlio anglo, azartiškai aprašinėjusio slaptas savo gyveni- 
mo keistenybes, ir šio miestelio naivuolio, mokėjusio po keletą su 
mergaitėms už meilias paslaugas, kurias vyresnės mergaitės atsisakinėjo 
jam teikti, be abejonės, yra giluminis ryšys: šiaip ar taip, einant nuo 
vieno kraštutinumo prie kito, seksas tapo kažkuo tokiu, apie ką rei- 
kia kalbėti, išsamiai aptarinėti, vadovaujantis diskursų mechanizmais, 
kurių kiekvienas skirtingas, bet būtinai savaip prievartinis. Ar tai būtų 
subtilus paslapties išsipasakojimas, ar vieša apklausa auditorijoje, apie 
rafinuotą arba kaimišką seksą turi būti pasakyta. Kažkokiam dideliam 
įvairiaformiam priesakui privalo paklusti ir anonimas anglas, ir vargšas 
Lotaringijos valstietis, kuris, beje, istorijos valia, buvo vadinamas Jouy. 

Nuo pat XVIII amžiaus seksas nesiliovė provokavęs tam tikrą visuo- 
tinį diskursinį dirglumą. Tie diskursai apie seksą plito ne ignoruojant 
valdžią ar pasisakant prieš ją, bet kaip tik ten, kur ji reiškėsi ir kaip jos 
veiklos būdas; visur buvo raginama apie tai kalbėti, visur buvo įrengti 
pasiklausymo ir užrašymo mechanizmai, visur buvo skatinamos stebė- 
jimo, apklausos ir formulavimo procedūros. Seksas išvaromas iš savo 
slaptavietės, jam primetama diskursinė egzistencija. Nuo pavienio im- 
peratyvo, įpareigojančio kiekvieną savo seksualumą paversti nuolatiniu 
diskursu, iki įvairiausių mechanizmų, kurie, remdamiesi potvarkiais 
ekonomikos, pedagogikos, medicinos, teisės srityse, skatina, švarina, 
tvarko diskursą apie seksą, teikia institucijos statusą visam tam dau- 
giažodžiavimui, kurį išreikalavo ir suorganizavo mūsų civilizacija. Gal 
joks kitas visuomenės tipas niekada nebuvo sukaupęs per santykinai 
trumpą istoriją tokios daugybės diskursų apie seksą. Atrodytų, kad mes 
apie jį kalbame daugiau negu apie bet ką kita; aistringai šią užduotį 
vykdome; tikiname save, pasitelkę keistus sąžinės priekaištus, kad nie- 
kuomet nekalbame apie jį pakankamai, kad esame per daug drovūs ir 

baikštūs, kad iš inercijos 1 paklusnumo slepiame nuo savęs, kas taip aki- 
vaizdu, jog net akina, ir kad mums visuomet išsprūsta tai, kas svarbiau- 
sia, tad vėl tenka leistis į to svarbiausiojo paieškas. Visiškai gali būtu, 
kad labiausiai neišsemiama ir labiausiai neabejinga seksui kaip tik yra 
mūsų visuomenė. 

Tačiau, kaip rodo ši pirmoji apžvalga, susiduriame ne su kokiu 
vienu diskursu apie seksą, o su daugybe diskursų, kuriuos gamina 
daugelis mechanizmų, funkcionuojančių įvairiose institucijose. Kūno 
temai ir atgailos praktikai viduramžiai skyrė gana griežtai unifikuotą 
diskursą. Per pastaruosius amžius toji santykinė vienovė buvo išardyta, 
išsklaidyta, suskirstyta į daugybę atskirų potencialių diskursų, įgijusių 
formą demografijoje, biologijoje, medicinoje, psichiatrijoje, psicho- 
logijoje, taip pat moralės, pedagogikos, politikos kritikos srityse. Dar 
daugiau: tvirti saitai, jungę vieną su kita moralinę teologiją geismo 
klausimu ir išpažinimo būtinybę (teorinį diskursą apie seksą ir jo for- 
mulavimą pirmuoju asmeniu), šie saitai buvo jeigu ne nutraukti, tai 
bent atpalaiduoti ir tapo įvairesni: tarp sekso virsmo objektyvia realybe 
racionaliuose diskursuose ir veiksmo, kuris skatino kiekvieną papasako- 
ti apie savo seksą, nuo pat XVIII amžiaus susikūrė plati įtampos zona, 
kupina daugelio konfliktų, pastangų juos sureguliuoti, pakartotinų ban- 
dymų diskursą perrašyti. Taigi apie šį diskursų tobulinimą dera kalbėti 
ne vien pažymint patį diskursų išplitimą; čia greičiau reikia įžiūrėti iš- 
plitimą židinių, iš kurių sklinda diskursai, tų židinių formų įvairovę ir 
sudėtingą juos jungiančio tinklo išsiskleidimą. Svarbu ne vienpusiškas 
rūpestis, kaip seksą užslėpti, ne visuotinė mūsų kalbos skaistybė — tai, 
ką demonstruoja trys paskutinieji mūsų amžiai, o įvairovė, didelis išpli- 
timas mechanizmų, išrastų, kad apie tai kalbėtume, ragintume apie tai 
kalbėti, kad seksas pats apie save kalbėtų, kad klausytume, užregistruo- 
tume, perrašytume ir paskleistume, kas apie jį pasakyta. Seksą užgožė 
įvairūs speficiniai ir prievartiniai būdai jam įtraukti į diskursą: ar tai visa 
apimanti cenzūra, kurios ištakos glūdi padorioje kalbinėje raiškoje, 
mums įpirštoje klasikinės epochos? Greičiau tai - daugiaformis ir nuo- 
latinis raginimas diskursui. 

Kiti, aišku, paprieštaraus teigdami, kad diskursui apie seksą prirei- 
kė tokios gausybės paskatų ir prievartinių mechanizmų dėl to, kad vi- 
suotiniu mastu viešpatavo tam tikras fundamentalus draudimas; vien 

griežtai apibrėžti poreikiai — ekonominė būtinybė, politinė nauda — 
galėjo šį draudimą panaikinti ir atverti diskurso apie seksą prieigas, kaip 
ir anksčiau ribotas ir rūpestingai užkoduotas; ar tiek kalbėti apie seksą, 
įrengti tiek mechanizmų, verčiančių apie jį kalbėti tik paklūstant aiškiai 
nurodytoms sąlygoms, — argi tai neįrodo, kad seksas vis dėlto laikomas 
paslaptyje ir stengiamasi iš visų jėgų ir toliau jį ten laikyti? Betgi reikėtų 
patyrinėti pačią šią tokią dažną temą — kad seksas yra už diskurso ribų 
ir, tik įveikus vieną iš kliūčių, atskleidus bent vieną paslaptį, gali atsi- 
verti jo link vedantis kelias. Ar ši tema nėra sudedamoji dalis drau- 
dimo, kuriuo sužadinamas diskursas? Ar ne tam, kad paragintume apie 
tai kalbėti ir vis atnaujinti tą kalbėjimą, verčiame jį mirgėti ant išorinės 
bet kurio aktualaus diskurso ribos kaip paslaptį, kurią būtina išstumti 
iš slaptavietės, kaip dalyką, apie kurį neteisėtai nutylima ir kurį yra 
sunku ir privalu, pavojinga ir svarbu išsakyti? Nereikia pamiršti, kad 
krikščioniškoji religinė praktika, seksą paversdama tuo, ką pirmiausia 
dera prisipažinti, jį visuomet pristatydavo kaip bauginančią paslaptį: 
dalyką ne tokį, kuris atkakliai reiškiasi, bet tokį, kuris visur slepiasi, 
klastingą esimą, kuriam rizikuojame likti kurti — toks tylus ir dažnai 
pasikeitęs yra jo balsas. Sekso paslaptis, aišku, nėra toji fundamentali 
realybė, kurios atžvilgiu išsidėstę visi raginimai apie tai kalbėti — ne- 
svarbu, ar jie ketintų paslapų panaikinti, ar kokiu nors neaiškiu būdu 
vėl ją atnaujintų pačia kalbėjimo maniera. Greičiau susiduriame su te- 
ma, kuri yra paties šių raginimų mechanizmo sudedamoji dalis: būdas 
suteikti formą poreikiui apie tai kalbėti, savotiška pasakėčia, reikalinga 
nuolat besidauginančiai diskursų apie seksą sistemai. Šiuolaikinėms 
visuomenėms būdinga ne tai, kad jos pasmerkė seksą tūnoti šešėlyje, o 
tai, kad pačios pasmerkė save nuolatos apie jį kalbėti, versdamos jį ver- 
tinti kaip paslaptį. 


2. Perversijų įdiegimas 


Galimas prieštaravimas: būtų klaidinga konstatuoti vien kiekybinį 
diskursų daugėjimą, tik kažkokį grynąjį augimą, lyg būtų nesvarbu, kas 
tais diskursais pasakoma, tarsi faktas, kad apie seksą kalbama, būtų svar- 
besnis už liepiamąsias formas, kurios kalbėjimu jam primetamos. Argi 

šis sekso įvedimas į diskursą nėra suderintas su užduotimi išguiti iš 
realybės seksualumo formas, nepajungtas griežtai gamybos ekonomikai: 
sakyti „ne“ veiklai, kuri neturi tikslo apsivaisinti, atsisakyti malonumų 
iš šalies, apriboti ar pašalinti praktiką, nesiekiančią giminės pratęsimo? 
Kiek prireikė diskursų, kad padaugėtų juridinių nuosprendžių už smul- 
kius nukrypimus; kad netvarkingas seksualinis gyvenimas būtų įvertin- 
tas kaip proto liga; kad nuo vaikystės iki senatvės būtų nustatyta seksua- 
linio vystymosi norma, o visi įmanomi nukrypimai būtų rūpestingai 
apibūdinti; kad būtų organizuota visapusiška pedagoginė kontrolė ir 
medicininė slauga; kad pačioms menkiausioms fantazijoms reikšti mo- 
ralistai, ypač gydytojai, sutelktų visą pompastišką šlykštybių žodyną: 
argi ne įspūdingas skaičius priemonių skirtas tam, kad dėl seksualumo, 
nukreipto vaikams gimdyti, būtų „suvirškinti“ visi kiti bevaisiai ma- 
lonumai? Ar visas šis plepus dėmesys, kurio padedami jau du ar trys 
amžiai keliame triukšmą dėl seksualumo, nėra skatinamas vieno ele- 
mentaraus rūpesčio: užtikrinti, kad būtų apgyvendintos teritorijos, at- 
gaminta darbo jėga, kad būtų atnaujinta socialinių santykių forma; 
žodžiu, nustatyti ekonomiškai naudingą ir politiškai konservatyvų sek- 
sualumą? 

Dar nežinau, ar toks yra galutinis tikslas. Aišku tik viena — ne reduk- 
cijos būdu mėginta tai pasiekti. XIX amžius, kaip ir XX amžius, buvo 
greičiau dauginimosi epocha: seksualumo sklaidos, kai kurių jo formų 
tvirtėjimo, įvairių „perversijų“ įdiegimo metas. Mūsų epocha inicijavo 
seksualinį hetrerogeniškumą. 

Iki XVIII amžiaus pabaigos trys aiškiai suformuluoti kodeksai — be 
taisyklių, kurias padiktavo įpročiai, 1 suvaržymų, kuriuos formavo 
visuomenės nuomonė, — vadovavo seksualinei praktikai: kanoninė tei- 
sė, krikščionių ganytojiškieji nuostatai ir civilinis įstatymas. Kiekvienas 
jų savaip fiksavo leistino ir neleistino takoskyrą. Vis dėlto visus juos api- 
brėžė santuokiniai ryšiai: sutuoktinio pareiga, gebėjimas ją įvykdyti, 
būdas, kaip ji buvo atliekama, ją lydintys reikalavimai ir prievartos prie- 
monės, nereikalingos ar nepadorios glamonės, kurioms ji davė dingsų, 
jos produktyvumas ar būdas, kaip paversti seksą steriliu, momentai, kai 
to būtinai reikia (pavojingi nėštumo periodai ir maitinimas krūtimi, ga- 
vėnios draudimų ar susilaikymų metas), seksualinių santykių dažnumas 
ir retumas — visa tai labiausiai ir buvo apgaubta priesakų. Sutuoktinių 

seksą persekiojo taisyklės ir patarimai. Santuokiniai ryšiai buvo kait- 
riausias suvaržymų židinys; būtent apie juos pirmiausia buvo kalbama; 
būtent jie turėjo būti detaliai aiškinami. Jie buvo labiausiai prižiūrimi: 
nevisavertiškumo atveju buvo viešinami ir turėjo pasiteisinti liudytojo 
akivaizdoje. Tuo tarpu visi „likusieji“ atvejai buvo kur kas miglotesni: 
ar galvotume apie neaiškų „sodomijos“ statusą, ar apie abejingumą vai- 
kų seksualumui. 

Be to, visuose šiuose kodeksuose nukrypimai nuo santuokinio gy- 
venimo taisyklių buvo neatsiejami nuo nusižengimų reprodukavimo 
srityje. Santuokinių ryšių nutraukimas ar neįprastų malonumų ieškoji- 
mas buvo vienodai smerkiami. Į sunkių nuodėmių, besiskiriančių tik 
savo reikšme, sąrašą pateko ištvirkavimas (nesantuokiniai ryšiai), sveti- 
mavimas, pagrobimas, dvasinė ar fizinė kraujomaiša, taip pat sodomija 
arba abipusės „glamonės“. Tuo tarpu teismai sėkmingai galėjo teisti ir 
už homoseksualumą, ir už neištikimybę, už vedybas be tėvų sutikimo ar 
už gyvuliškumą. Pilietinei teisei, kaip ir religinei, svarbu buvo neteisė- 
tumas apskritai. Be abejo, tai, kas ėjo „prieš gamtą“, buvo pažymėta 
kaip ypatinga niekšybė. Tačiau ji buvo suvokiama tik kaip blogiausia 
„neteisėtumo“ forma; ir ji taip pat laužė dekretus — tiek pat šventus, 
kaip ir tuos, kurie buvo susiję su vedybomis ir kurie buvo nustatyti tam, 
kad prižiūrėtų tvarką ir esybių užmačias. Seksui skirti draudimai iš 
esmės buvo juridinės prigimties. O ta „prigimtis“, kuria jie dažnai rė- 
mėsi, vėlgi buvo tam tikra teisė. Ilgą laiką hermafroditai buvo nusikal- 
tėliai arba nusikaltimo atžalos, nes jų anatominė sandara, pats jų esimas 
trikdė įstatymą, skiriantį lytis ir prisakantį jų susijungimą. 

XVIII ir XIX amžiaus diskursinis sprogimas lėmė du šios sistemos, 
paremtos įteisinta sąjunga, pakitimus. Pirmiausia tai išcentrinis judėji- 
mas heteroseksualinės monogamijos atžvilgiu. Žinoma, praktinės veik- 
los bei malonumų laukas ir toliau su ja susietas kaip su savo vidine 
taisykle. Tačiau apie tai kalbama vis mažiau, bent jau kas kartą santūriau. 
Atsisakoma vaikytis porelės paslapčių; iš jos nebereikalaujama diena iš 
dienos save išreikšti žodžiais. Teisėta pora, turinti reguliarius seksualinius 
santykius, turi teisę į didesnį slaptumą. Ji nori, kad tai taptų norma, gal- 
būt griežtesne, bet ir tylesne. Ir priešingai, vis labiau imama domėtis vai- 
kų, bepročių ir nusikaltėlių seksualumu; malonumais tų, kurie nemyli 
kitos lyties asmenų; svajonėmis, įkyriomis mintimis, nereikšmingomis 

manijomis ir didelėmis aistromis. Dabar atėjo eilė visoms toms kadaise 
vos pastebimoms figūroms išeiti į priekį ir, tarus žodį, tegu ir sunkiai 
prisipažinti, kad jos tokios yra. Aišku, dėl to jos bus smerkiamos ne 
mažiau. Tačiau jų klausomasi; ir jei atsitinka, kad vėl susidomima tvar- 
kingu seksualumu, tai tik kaip antraeiliu dalyku, darant grįžtamąjį ju- 
desį, atsispyrus nuo šių periferinių seksualumo formų. 

Iš čia —- „antgamtiško“ matmens išskyrimas seksualumo lauke. Lygi- 
nant su kitomis smerkiamomis formomis (o jos tokios yra vis mažiau ir 
mažiau), kaip svetimavimas ir pagrobimas, jis įgyja autonomiją: vesti 
artimą giminaitę ar užsiimti sodomija, suvilioti vienuolę ar praktikuoti 
sadizmą, apgaudinėti žmoną ar prievartauti lavonus — tai jau dabar iš 
esmės skirtingi dalykai. Sritis, kurią draudžia šeštasis Dievo įsakymas, 
ima skaidytis. Savo ruožtu civilinės teisės srityje suyra neaiški „ištvir- 
kavimo“ kategorija, daugiau negu amžių buvusi viena dažniausių ad- 
ministracinio įkalinimo priežasčių. Iš jos likučių iškyla, viena vertus, 
teisėtvarkos (ar moralės) pažeidimai, susiję su santuoka ir šeima, o kita 
vertus — pasikėsinimai į gamtos nustatytą tvarką, kuriuos įstatymas, 
beje, puikiausiai gali sankcionuoti). Galbūt čia slypi viena iš priežasčių 
tokio Don Žuano prestižo, kurio trys amžiai nepajėgė nuslopinti. Už 
didžiojo santuokos taisyklių laužytojo - žmonų pagrobėjo, nekaltų 
mergelių gundytojo, užtraukiančio gėdą šeimoms, įžeidinėjančio vyrus 
ir tėvus — iškyla kitas personažas: tas, kurį prieš jo paties valią yra per- 
smelkusi tamsi sekso beprotybė. Už ištvirkėlio — iškrypėlis. Jis sąmo- 
ningai laužo įstatymus, bet tuo pat metu kažkas — tarsi išklydusi iš kelio 
prigimtis — jį neša tolyn nuo bet kokio natūralumo; jo mirtis — tai mo- 
mentas, kai antgamtiškas jo nusikaltimo ir bausmės sugrįžimas kertasi 
su bėgimu į „antigamtą“. Don Žuano egzistencija, iškilusi ant ribos 
dviejų didžiųjų taisyklių sistemų, kurias Vakarai sukūrė seksui valdy- 
ti, — santuokos įstatymo ir troškimų reguliavimo, juos abu ignoruoja. 
Palikime psichoanalitikams aiškintis, ar jis buvo homoseksualistas, nar- 
Cizas ar impotentas. 

Gana lėtai ir dviprasmiškai natūralūs santuokos įstatymai ir ima- 
nentiškos seksualumo taisyklės ima įsirašyti į du skirtingus registrus. 
Ryškėja perversijos pasaulis, kuris įstatymams ar moralės pažeidimams 
yra ne paprasčiausia atmaina, bet kirstinė plokštuma. Gimsta nauja 

nedidelė gentis, nors šiek tiek ir gimininga ankstesniesiems laisvama- 
niams. Nuo XVIII iki XX amžiaus pabaigos jie knibžda visuomenės 
įtrūkiuose, persekiojami, bet ne visada įstatymų, dažnai įkalinti, bet ne 
visada kalėjimuose, nors gal ligoniai, bet kartu ir skandalingos, pavo- 
jingos aukos, laimikiai keisto grobio, vadinamo yda, o kartais — nusikal- 
timu. Pernelyg guvūs vaikai, per anksti subrendusios mergaitės, dvily- 
piai gimnazistai, abejotini tarnai ir auklėtojai, žiaurūs arba maniakiški 
savo žmonoms vyrai, vieniši kolekcionieriai, keistų postūmių vejami 
keliautojai — visi jie lankosi tvarkos tarybose, reabilitacijos įstaigose, pa- 
taisos darbų kolonijose, teismuose ir prieglaudos namuose; gydytojams 
jie neša savo gėdą, o teisėjams — savo ligą. Tai nesuskaičiuojama iš- 
krypėlių šeima, susijusi su įstatymų pažeidėjais ir besigiminiuojanti su 
bepročiais. Per daugelį amžių jie buvo paženklinti „moralinio pamiši- 
mo“, „genitalinės neurozės“, „lytinio iškrypimo“, „išsigimimo“ ar „pa- 
krikusios psichikos“ žymių. 

Ką reiškia visi šio periferinio seksualumo atvejai? Ar tai, kad jie gali 
pasirodyti vidury baltos dienos, yra ženklas, jog taisyklės nebe tokios 
griežtos? O gal jiems skiriamas didelis dėmesys byloja apie rūstesnį reži- 
mą ir mėginimą juos stropiai kontroliuoti? Slopinimo terminais tai reiš- 
kia, jog dalykai yra dviprasmiški. Pastebimas atlaidumas, jei manoma, 
kad XIX amžiuje kodeksai seksualinių nukrypimų atžvilgiu aiškiai tapo 
švelnesni ir teisingumas dažnai pats perleisdavo savo teises medicinai. 
Tačiau įžiūrimas ir tam tikras gudravimas dėl griežtumo, pagalvojus 
apie visas kontrolės instancijas ir visus pedagogikos ar terapijos užsuktus 
priežiūros mechanizmus. Galima sutikti su tuo, kad per 200 metų 
Bažnyčios įtaka santuokiniam lytiniam gyvenimui labai sumažėjo, 
„apgavystės“ vaisingumui kenkti atmetamos nebe taip atkakliai. Užtat 
medicina jėga įsibrovė į porelės malonumų sritį: ji išrado visą organinę, 
funkcinę ar psichinę patologiją, kurią esą sukelia „nevisavertė“ seksua- 
linė praktika; ji rūpestingai suklasifikavo visas malonumų iš šalies for- 
mas; ji juos integravo į instinkto „plėtojimo“ arba „trikdymo“ sritį; ji 
ėmėsi šiai sričiai vadovauti. 

Tikriausiai svarbu yra ne atlaidumo lygis ar slopinimo mastas, bet 
besireiškianti valdymo forma. Ar tuomet, kai visas šis skirtingų sek- 
sualumo apraiškų atžalynas įvardijamas neva turint tikslą jį nušalinti, — 

argi tuomet iš tiesų norima jį iš tikrovės išbraukti? Panašu, kad šioje 
srityje besireiškiančio valdymo funkcija nėra draudimo funkcija. Ir kad 
buvo kalbama apie keturias operacijas, kurios gerokai skiriasi nuo pa- 
prasto draudimo. 

1. Štai jau nuo seniai draudžiamos santuokos tarp giminių (kad ir 
kokios gausios, kad ir kokios sudėtingos jos būtų) arba smerkiamas sve- 
timavimas (neišvengiamai dažnas); be to, ne taip seniai nusistovėjusios 
kontrolės formos, nuo pat XIX amžiaus skirtos vaikų seksualumui, jų 
„atsiskyrėliškiems atvejams“ sekti. Akivaizdu, kad kalbame ne apie tą 
patį valdžios mechanizmą. Ne tik dėl to, kad čia susiduriame su medi- 
cina, O ten su įstatymu; čia — su dresūra, ten — su bausmės priemonėmis; 
bet ir dėl to, kad naudojama skirtinga taktika. Iš pirmo žvilgsnio atrodo, 
kad abiem atvejais kalbame apie bandymą nušalinti, visada pasmerktą 
žlugti ir priverstą kas kartą vėl pradėti. Tačiau, draudžiant kraujomaišą, 
siekiama tikslo, kartu menkinant tai, kas smerkiama; o kontroliuojant 
vaikų seksualumą, siekiama tikslo simultaniškai skleidžiant savo valdy- 
mo galią ir išdidinant objektą, kuriam ši galia skirta. Jis veikia skatina- 
mas šio begalinio dvigubo augimo. Pedagogai ir gydytojai rimtai kovo- 
jo su vaikų onanizmu kaip epidemija, kurią norėta nuslopinti. Iš tiesų 
per visą šią amžius trukusią kampaniją, mobilizavusią suaugusiųjų pa- 
saulį susirūpinti vaikų seksu, buvo veikiama, nusitvėrus šių retų ma- 
lonumų, juos įvertinant kaip slaptus (tai yra verčiama juos slėpti, kad 
leistume sau juos atskleisti), bandyta prisikasti iki jų šaltinių, pasekti jų 
sklaidą nuo pradžios iki padarinių, persekioti visa, kas juos gali sukelti 
ar paprasčiausiai leisti jiems reikštis; visur, kur kildavo pavojus, kad jie 
pasirodys, buvo įtaisyti sekimo aparatai, išdėlioti spąstai, pajėgūs išgauti 
prisipažinimą, prirašyta nesibaigiančių koreguojančių diskursų; sukelti 
ant kojų tėvai ir auklėtojai, jiems įdiegtas įtarimas, kad visi vaikai kalti, 
ir baimė, kad patys bus kalti, jei nepakankamai vaikus įtars; taip pat 
budriai stebima, kad būtų išvengta recidyvų pavojaus; jiems buvo nu- 
rodyta, kaip elgtis, ir perrašyta jų pedagogika; šeimos aplinkoje įdieg- 
tos viso medicininio bei seksualinio režimo įvaldymo priemonės. Vaiko 
„yda“ — ne tiek priešas, kiek ramstis; veltui ji nurodoma kaip blogis, ku- 
rį reikia sunaikinti, — neišvengiamas pralaimėjimas, perdėtas atkaklu- 
mas, siekiant išspręsti beveik bergždžią uždavinį, kelia įtarimą, kad iš jos 

greičiau reikalaujama tęstis, daugintis iki regimo ir neregimo ribos, o 
ne visam laikui išnykti. Valdžios galia juda išilgai šio ramsčio, daugin- 
dama sustojimo taškus ir savo veiksmus, tuo tarpu taikinys išsiplečia, 
suyra į dalis ir šakojasi, smelkdamasis gilyn į tikrovę tokia pat žingi- 
ne kaip valdžia. Iš pirmo žvilgsnio atrodo, kad kalbame apie tam tikrą 
įtaisą kliūčių ruožui rengti, o iš tiesų vaikui buvo nutiestos begalinio 
skverbimosi linijos. 

2. Ši nauja periferinio seksualumo medžioklė tempia paskui save 
perversijų įdiegimą ir naują individų speci- 
fikaciją. Sodomija — tokia, kokia figūravo senajame pilietiniame ar 
kanoniškajame teisyne — buvo tam tikras draudžiamų veiksmų tipas; jos 
kaltininkas buvo tik juridinis subjektas. XIX amžiaus homoseksualistas 
tapo personažu: su tam tikra praeitimi, istorija ir vaikyste, charakteriu, 
gyvenimo būdu, taip pat morfologija, nekuklia anatomija ir gal net pa- 
slaptinga fiziologija. Niekas iš to, kas jis yra apskritai, nedingsta iš jo 
seksualumo akiračio. Jo seksualumas reiškiasi visur; tai viso jo elgesio 
pagrindas, klastingas ir be galo aktyvus principas; jis begėdiškai matyti 
veide ir kūne, nes tai — nuolat išsiduodanti paslaptis. Ji būdinga jam ne 
tiek kaip nuodėmingas įprotis, bet kaip ypatinga prigimtis. Nereikia 
pamiršti, kad psichologinė, psichiatrinė, medicininė „homoseksualumo“ 
kategorija buvo nustatyta tą dieną, kai buvo apibūdinta (gimimo data 
gali būti laikomas garsusis 1870 metų Westphalio straipsnis apie „iškry- 
pėliškus seksualinius pojūčius“*) ne tiek pagal lytinių santykių tipą, kiek 
pagal tam tikrą seksualinio jautrumo kokybę, savotišką būdą keisti vie- 
tomis tai, kas yra vyriška ir moteriška. Homoseksualumas pasirodė kaip 
viena iš seksualumo apraiškų, kai jį atskyrė nuo sodomijos praktikos ir 
susiejo su tam tikra vidine androginija, sielos hermafrodizmu. Sodomi- 
tas buvo už įstatymo ribų, homoseksualistas pripažįstamas kaip savotiš- 
ka rūšis. 

Kaip rūšį visus tuos smulkius iškrypėlius XIX amžiaus psichiatrai 
entomologizavo, suteikdami jiems keistus krikšto vardus: yra Lasėgue'o 
ekshibicionistai, Binet fetišistai, Krafft-Ebingo zoofilai ir zooerastai, 
Rohlederio automonoseksualistai; dar pasirodys ir miksoskopotilai, 


* Wesrphal. Archiv fir Neurologie, 1870. 

ginekomastai, presbiofilai, seksoestetiniai iškrypėliai ir dispareunės mo- 
terys. Šie gražūs eretiški vardai tarsi daro užuominą į Gamtą motiną, 
kuri esą užsimiršta tiek, kad peržengia įstatymą, bet čia pat primena 
save, gimdydama vis naujas rūšis, netgi ten, kur nebėra jokios tvarkos. 
Valdžios mechanizmas, persekiojantis visas šias draikanas, mano galiįs 
jas sunaikinti tik paversdamas analitinėmis, regimomis ir pastoviomis 
realijomis: jis gramzdina jas į kūną, pajungia elgesio normas, paverčia 
klasifikacijos ir nuovokumo principu, taip pat — egzistencijos sąlyga ir 
natūraliu netvarkos įvaldymo būdu. Ar reikia šalinti visą šį nuo normos 
nukrypusį seksualumą? Toli gražu ne — verčiau pravartu kiekvieną atvejį 
aprašyti, regionaliai sutvirtinti. Juos išbarstant, dera pasėti tikrovės dir- 
voje ir priskirti individui. 

3. Norėdama veikti, ši valdžios forma, daug labiau negu senieji prie- 
sakai, reikalauja nuolatinio, atidaus, net smalsaus dalyvavimo; ji išgal- 
voja įvairialypį artumą, veikia tyrimų ir primygtinio sekimo būdu; jai 
būtini pasikeitimai diskursais pagal klausimus, ištraukiančius prisipaži- 
nimą, ir paslapčių išsipasakojimai, nebetelpantys į klausimus. Ji impli- 
kuoja fizinį artumą ir intensyvių pojūčių žaismę. Taigi seksualinių 
keistenybių priskyrimas medicinai tampa šios taktikos padariniu ir 
instrumentu. Priskirtos kūnui, tapusios giluminiu individo charakterio 
bruožu, sekso keistenybės tampa relevantiškos tam tikrai sveikatos tech- 
nikai ir patologijai. Ir priešingai, nuo to momento, kai jos virsta medi- 
cinos objektu ar pasiduodančiu medikalizacijai dalyku, jas — kaip ir 
sužalojimą, disfunkciją ar simptomą — reikia stengtis aptikti organiz- 
mo gilumoje arba odos paviršiuje, arba bet kuriuose elgesio ženkluose. 
Taigi valdžia, ėmusi rūpintis seksualumu, įsipareigoja liesti kūnus; jinai 
juos glosto žvilgsniu, žadina kai kurias jų dalis, įelektrina paviršius, dra- 
matizuoja trikdančius momentus. Ji paima seksualinį kūną į glėbį. 
Aišku, kad taip ji tampa apčiuopiamesnė ir išplečia savo kontrolės ribas. 
O valdžiai įsijautrinus, laimi malonumai. Šito padariniai dvejopi: val- 
džią stumia pirmyn jos pačios veikla; jaudulys atlygina priežiūros kont- 
rolei ir neša ją tolyn; prisipažinimo sukurta įtampa žadina klausinėtojo 
smalsumą; patirtas malonumas plūsta atgal jį slopinančios valdžios link. 
Tačiau daugybė įkyrių klausimų menkina malonumą tam, kuris turi į 
juos atsakyti; žvilgsnis juos fiksuoja, o dėmesys išskiria ir pagyvina. 

Valdžia veikia kaip apeliacijos mechanizmas — ji šalina keistenybes, prie 
kurių pati budi. Malonumas apima jį persekiojančią valdžią; valdžia 
įtvirtina malonumą, kurį ką tik išstūmė. Medicininė apžiūra, psichiatri- 
nis tyrimas, pedagogų ataskaitos, šeimos kontrolė gali turėti bendrą ir 
akivaizdų tikslą sakyti „ne“ visoms pasiklydusioms ar bevaisėms seksua- 
lumo formoms; iš tiesų jos funkcionuoja veikiamos dviejų - malonumo 
ir valdžios — impulsų. Malonu turėti valdžią, kuri klausinėja, prižiūri, 
stebi, tyko, rausiasi, čiupinėja, išvelka į dienos šviesą; negana to, malonu 
išsisukti nuo tokios valdžios, pabėgti, ją apgauti arba parodijuot. Tai 
valdžia, kuri leidžiasi užgrobiama kaip tik tų, kuriuos pati persekioja; o 
šalia — valdžia, sutvirtinanti save malonumais pasirodyti, sukelti skan- 
dalą arba priešintis. Nusavinimas ir suvedžiojimas, susidūrimas ir abi- 
pusis sutvirtėjimas: tėvai ir vaikai, suaugęs ir paauglys, auklėtojas ir mo- 
kiniai, gydytojai ir ligoniai, psichiatras su savo isterike ir iškrypėliais — 
visi šie personažai nuo pat XIX amžiaus nesiliovė vaidinę to vaidmens. 
Dėl šių postūmių, išsisukinėjimų, apskritaeigio kurstymo seksą ir kūną 
apjuosė ne neperžengiama siena, bet begalinės valdžios ir malo- 
numų spiralės. 

4. Iš čia — seksualinę saturaciją skatinantys įtaisai, būdingi XIX 
amžiaus socialinei erdvei ir ritualams. Dažnai sakoma, kad šiuolaikinė 
visuomenė stengėsi įsprausti seksualumą į heteroseksualios ir kuo la- 
biau teisėtos porelės rėmus. Tačiau galima teigti ir kitką — jeigu ji neiš- 
rado, tai bent rūpestingai paruošė ir skatino daugintis grupes su gausiais 
elementais ir cirkuliuojančiu seksualumu: hierarchizuotų ar konkuruo- 
jančių tarpusavyje valdymo centrų paskirstymu, „medžiojamais“ malo- 
numais — tai yra kartu ir trokštamais, ir persekiojamais; toleruojamos ar 
skatinamos dalinio seksualumo formos, suartėjimo atvejai, pavirtę seki- 
mo procedūromis ir veikiantys kaip intensyvinimo mechanizmai, pro- 
duktyvūs kontaktai. Tokia yra šeima, ar, greičiau, visa namiškių grupė 
su tėvais, vaikais, o kartais — ir tarnais. Ar XIX amžiuje šeima yra mo- 
nogaminio santuokinio gyvenimo ląstelė? Iki tam tikro laipsnio — taip. 
Tačiau ji yra ir savotiškas malonumų - valdymo formų tinklas; tos for- 
mos artikuliuojamos, atsižvelgiant į daugelį centrų su besikeičiančiais 
tarp jų santykiais. Vaikų atskyrimas nuo tėvų, pagal poliarinį principą 
išdėstyti tėvų ir vaikų kambariai (tai buvo kanonizuota mūsų amžiuje, 

ėmus statyti daugiabučius pastatus), santykinis berniukų atskyrimas nuo 
mergaičių, griežti nurodymai, skirti mažyliams prižiūrėti (maitinimas 
motinos pienu, higienos laikymasis), padidėjęs dėmesys vaikų seksua- 
lumui, numanomi masturbacijos padariniai, ypatinga reikšmė lytiniam 
brendimui, tėvams įdiegti sekimo metodai, padrąsinimai, paslaptys ir 
išgąsčio atvejai, naudingas ir tuo pat metu pavojingas tarnų buvimas 
šalia — visa tai paverčia net ir pačią negausiausią šeimą sudėtingu santy- 
kių tinklu su daugybe įvairiausių, fragmentiškų ir paslankių seksualumo 
formų. Jas visas pavadinti santuokiniais ryšiais, nors pastaruosius ir pa- 
teikiant vaikams kaip draudžiamą troškimą, reiškia neįvertinti minėto 
dispozityvo, kuris seksualumui yra tapęs ne tiek draudimo principu, 
kiek iniciatyvos žadinimo ir dauginimo mechanizmu. Mokyklinės ar 
psichiatrijos įstaigos su gausia savo publika, savo hierarchija, erdvės 
išdėstymu, priežiūros sistema konstruoja šalia šeimos kitą valdžios ir 
malonumo formų skirstymo būdą; tačiau ir šitos įstaigos turi kupinus 
seksualumo regionus su savo ritualais ir privilegijuotomis erdvėmis, 
tokiomis kaip klasė, miegamasis, vizito ar konsultacijos vieta. Čia yra 
laukiamos ir čia įsikuria ne santuokinės, ne heteroseksualinės, ne 
monogaminės seksualumo formos. 

XIX amžiaus „buržuazinė“ visuomenė, kaip, beje, ir XX amžiaus, yra 
į visas puses spinduliuojančios perversijos visuomenė. Tai pažymima vi- 
sai ne veidmainiškai, nes nėra nieko labiau demonstruojamo ir apkalbė- 
to, akivaizdžiau tapusio institucijų rūpesčiu ir diskursų objektu. Tikrai 
ne dėl to, kad, panorusi pastatyti pernelyg sunkią ir pernelyg visuotinę 
užtvarą seksualumui, visuomenė esą prieš savo pačios valią sudaigino 
ištisą perversijų gėlyną ir seksualinių instinktų patologijos lauką. Labiau 
dera kalbėti apie tokį kūno ir sekso valdymo būdą, kurį ši visuomenė 
paleido į apyvartą. Šitokia valdžia pasireiškia ne kaip įstatymo forma ar 
tam tikro draudimo padarinys. Priešingai, jos veikla tiesiogiai priklauso 
nuo seksualinių keistenybių paplitimo. Ji nenustato seksualumo ribų, o 
tęsia įvairių formų egzistenciją, sekdama jų begalinio skverbimosi lini- 
jomis. Valdžia nenušalina seksualumo, bet vertina kaip priemonę indi- 
vidų specifikacija: nustatyti. Ji nebando seksualumo išvengti, o pritrau- 
kia jo variacijas spiralėmis, kurių viduje malonumas ir valdžia stiprina 
vienas kitą; ji nestato pertvaros, bet rengia maksimalios saturacijos vie- 
tas. Ji gamina ir fiksuoja įvairiarūšį seksualumą. Moderni visuomenė yra 

iškrypusi, nepaisant savo puritonizmo ar pasipriešinimo joje įsišakniju- 
siai veidmainystei; ji yra iškrypusi realiai ir tiesiogiai. 

Iš tikrųjų. Įvairios seksualumo formos — tos, kurios išryškėja sulig 
amžiumi (kūdikio ar vaiko seksualumas), tos, kurios nusistovi paisant 
tam tikrų polinkių ar erotinės praktikos (čia susiduriame su homosek- 
sualisto, gerontofilo, fetišisto ir kt. seksualumu), tos, kurios plačiai pa- 
veikia santykius (santykiai tarp gydytojo ir paciento, tarp pedagogo ir 
mokinio, tarp psichiatro ir sergančiojo psichine liga įgyja seksualinį po- 
būdį), tos, kurios tarpsta tam tikrose erdvėse (namų, mokyklos, kalė- 
jimo poveikis seksualumui) — visos jos tampa aiškiai apibrėžtų valdymo 
procedūrų koreliatais. Nereikia manyt, kad visi tie iki šiol toleruojami 
dalykai patraukė dėmesį ir buvo neigiamai įvertinti tada, kai norėta su- 
teikti reguliatoriaus vaidmenį vieninteliam seksualumo tipui, geban- 
čiam reprodukuoti darbo jėgą ir išsaugoti šeimą. Šios įvairios elgesio 
formos buvo realiai išstumtos iš žmogaus kūno ir jo malonumų srities; 
ar, greičiau, jos buvo šioje srityje įšaldytos; veikiant daugybei valdžios 
dispozityvų minėtos formos buvo surastos, išvilktos į dienos šviesą, 
išskirtos, sustiprintos, inkorporuotos. Tai, kad daugėja iškrypimų, - ne 
tema moralizuoti, esą apėmusi skrupulinguosius viktorijiečių protus. 
Tai realus tam tikro valdžios tipo intervencijos į kūno ir jo malonumų 
sritį padarinys. Gali paaiškėti, kad Vakarai nesugeba išrasti naujų ma- 
lonumų formų ir, aišku, neišrado negirdėtų ydų. Tačiau jie nustatė nau- 
jas valdymo ir malonumo formų žaidimo taisykles: tada išsiveržė prie- 
kin sustingęs iškrypėliškas veidas. 

Tiesiogine prasme. Šis daugybės perversijų įdiegimas nėra seksua- 
lumo šaipymasis, atsikeršijant valdžiai už pernelyg represinį įstatymą. 
Nekalbame ir apie paradoksalias malonumo formas, krypstančias val- 
džios pusėn „malonumų, kuriuos reikia patirti“ forma. Iškrypimų 1m- 
plantacija yra tam tikras veiksmas ir kartu instrumentas: būtent išsky- 
rus, sustiprinus ir sutvirtinus periferinį seksualumą, valdymo ir sekso 
bei malonumo formų santykiai šakojasi, dauginasi, taikosi prie kūno ir 
maitina elgesio manieras. Šio valdymo formų parado priekyje išsidėsto 
įvairios seksualumo formos, priklausančios nuo amžiaus, vietos, polin- 
kių, vieno ar kito praktikos lygio. Seksualumo formų dauginimas, ple- 
čiant valdymo galias; valdžios iškėlimas, kai kiekviena šių regioninių 
seksualumo formų suteikia plotą intervencijai vykdyti: tokį ryšį, ypač 

nuo XIX amžiaus, užtikrina ir atgamina įvairiapusė ekonominė nauda, 
kai, tarpininkaujant medicinai, psichiatrijai, prostitucijai ir pornografi- 
jai, ekonominiai svertai įsijungia į šį analitinį malonumų dauginimą ir 
šį juos kontroliuojančios valdžios iškėlimą. Malonumas ir valdžia 
nepanaikina vienas kito; jie neatsisuka vienas prieš kitą; jie seka vienas 
paskui kitą, pridengia vienas kitą, stumia kits kitą pirmyn. Juos suraki- 
no sudėtingi ir pozityvūs raginimo bei kurstymo mechanizmai. 

Tikriausiai reikia atmesti hipotezę, kad šiuolaikinės industrinės vi- 
suomenės atvėrė vis labiau plintančio sekso slopinimo erą. Matome ne 
tik akivaizdų eretiškų seksualumo formų proveržį. Tačiau ypač — ir tai 
labai svarbu — regime, kaip ryškiai besiskiriantis nuo įstatymo dispo- 
zityvas, tegu kai kur besiremiantis draudimo procedūromis, parūpina, 
kad dėl tarpusavy sujungtų mechanizmų gausėtų specifinių malonumų 
ir įvairiarūšių seksualumo formų. Sakoma, jog jokia kita visuomenė esą 
nebuvusi tokia perdėtai drovi, niekada valdžios instancijos nedėjusios 
tiek pastangų, norėdamos apsimesti, jog nežino, ką draudžia, tarsi ne- 
norėtų su tuo turėti ką nors bendra. Bent jau po bendriausios apžvalgos 
išaiškėja kai kas visai priešinga: niekada nebuvo tiek daug valdymo cent- 
rų, tiek perdėto dėmesio ir daugiažodžiavimo, tiek kontaktų ir apskri- 
taeigių ryšių; niekada nebuvo tiek židinių, kuriuose įsiplieskia — tam, 
kad plistų vis tolyn — intensyvūs malonumai ir valdžios užgaidos. 


III SKYRIUS 


SCIENTIA SEXUALIS 


Manau, skaitytojas sutiks dėl dviejų pirmųjų punktų; įsivaizduoju, 
kad pritars, jog per tris paskutinius amžius diskursų apie seksą padau- 
gėjo, o ne sumažėjo; taigi jie nešė draudimus ir apribojimus — tam tikru, 
fundamentalesniu būdu jie laidavo seksualinės įvairovės įtvirtinimą ir 
įdiegimą. Ir vis dėlto atrodo, kad visa tai iš esmės atliko gynybos vaid- 
menį. Tiek daug apie jį kalbėdami, atskleisdami, kad yra padaugintas, 
padalintas ir specifikuotas ten, kur jį įdiegė, atrodo, tvirtiname, jog; iš 
esmės buvo mėginama seksą maskuot: diskursas — ekranas, išskaidy- 
mas — nušalinimas. Bent jau iki Ereudo diskursas apie seksą — moks- 
lininkų ir teoretikų diskursas — esą nesiliovė slėpęs to, apie ką buvo 
kalbama. Visus pasakytus dalykus, skrupulingą apdairumą ir smulkme- 
niškas analizes esą galima laikyti procedūromis, kurių tikslas — išsisukti 
nuo nepakenčiamos, per daug pražūtingos tiesos apie seksą. Vien tas 
faktas, kad buvo mėginta apie jį kalbėti iš neutralaus ir išgryninto moks- 
linio požiūrio taško, jau savaime yra reikšmingas. Tai iš tiesų buvo 
mokslas, paremtas nutylėjimais, nes suvokus, kad nesugebama arba 
nenorima kalbėti apie patį seksą, jis daugiausia gvildeno nukrypimus 
nuo normos, perversijas, išskirtines keistenybes, patologinius naikini- 
mo, liguisto susierzinimo atvejus. Tai taip pat buvo mokslas, iš esmės 
priklausantis imperatyvams tam tikros moralės, kuriai palankumą rodo 
įvairiarūšės medicininės normos. Ta dingstimi, kad žada sakyti tiesą, jis 
visur įžiebdavo baimę; ir menkiausiems seksualumo normos svyravi- 
mams suteikdavo visas įsivaizduojamas nelaimes, nes blogis būtinai at- 
silieps ateinančioms kartoms; jis paskelbė pavojingais visai visuomenei 
slapčiausius drovuolių įpročius 19 menkiausias atsiskyrėlių manijas; 

neįprasti malonumai esą užsibaigs nei daugiau, nei mažiau kaip mir- 
timi: individų, kartų, rūšies išmirimu. 

Taigi šis mokslas susisiejo su tam tikra įkyria ir nekuklia medicinine 
praktika, daugiažodžiavimais išreiškiančia vienokį ar kitokį pasišlykš- 
tėjimą, bet kuriuo momentu pasiryžusia suskubti į pagalbą įstatymui ir 
visuomenės nuomonei, daug mieliau tarnaujančia įstatymo galioms nei 
paklūstančia tiesos reikalavimams. Geriausiu atveju nesąmoningai nai- 
vus, o dažniausiai — savavališkai melagingas, bendrininkas to, ką išduo- 
da, pasipūtėliškas ir priekabus, jis įteisino padaužišką elgesį su liguistais 
reiškiniais — tikrą paleistuvystę, būdingą besibaigiančiam XIX amžiui; 
Prancūzijoje netekę garbės gydytojai, tokie kaip Garnier, Pouillet, La- 
doucette'as, vaizdingai šį elgesį aprašinėjo, o Rollinat — ir apdainavo. 
Tačiau, be šių trikdančių malonumų, mokslas reikalavo sau ir kitų 
valdžios teisių; jis pasiskelbė aukščiausia instancija viskam, kas susiję su 
higienos reikalavimais, jungdamas senąją venerinių ligų baimę su nau- 
jomis aseptikos temomis, didžiuosius evoliucijos mitus su neseniai at- 
siradusiomis visuomenės sveikatos institucijomis; jis ketino užtikrinti 
socialinio kūno fizinį tvirtumą ir moralinį tyrumą; žadėjo nušalinti ne- 
visaverčius asmenis, iškrypėlius ir išsigimusias gyventojų grupes. Dėl ne- 
atidėliotinos biologinės ir istorinės būtinybės jis įteisino tokiu atveju 
neišvengiamą valstybinį rasizmą. Jis pagrindė rasizmą kaip „tiesą“. 

Lyginant stebina nesutapimas tarp šių diskursų apie žmogiškąjį sek- 
sualumą ir to, kas vienu metu buvo augalų ir gyvūnų dauginimosi fizio- 
logija. Jų menkas turinys — jau nekalbant apie mokslinį lygį, o tik 1eš- 
kant elementaraus racionalumo — šiuos diskursus įkurdina nuošalioje 
pažinimo istorijos vietoje. Jie formuoja keistą painiavos kupiną zoną. 
Per visą XIX amžių seksas, regis, pateko į du gana skirtingus mokslo 
registrus: dauginimosi biologiją, kuri nuolat plėtojasi pagal bendrus 
mokslinius normatyvus, ir sekso srities mediciną, paklūstančią visiškai 
kitokioms taisyklėms. Tarp jų nebuvo jokių realių mainų, jokio abipu- 
sio struktūravimo; antrosios atžvilgiu pirmoji suvaidino miglotos ir 
gana fiktyvios garantijos vaidmenį: tai buvo globalinė garantija, kuria 
prisidengus moralinės kliūtys, ekonominiai ar politiniai prioritetai, tra- 
diciniai baimės atvejai vėl galėjo patekti į vieningą mokslo žodyną. Esą 

viskas vyksta taip, lyg kažkoks fundamentalus pasipriešinimas oponuo- 
tų tam, kad apie žmogaus seksą, jo koreliacijas ir padarinius būtų kal- 
bama racionaliai. Esą toks suniveliavimas — tai ženklas, kad panašaus 
pobūdžio diskursas turi tikslą ne pasakyti tiesą, bet sukliudyti jai pa- 
prasčiausiai pasireikšti. Išryškinus dauginimosi fiziologijos ir sekso sri- 
ties medicinos skirtumus, dera juose įžiūrėti kai ką daugiau, o ne tik 
netolydų mokslo progresą ar racionalumo formų nuosmukį; tarytum 
viena jų atvertų begalinį troškimą žinoti, palaikius; mokslinio diskurso 
instituciją Vakaruose, tuo tarpu kita atskleistų atkaklų norą nežinoti. 
Nėra jokių abejonių: XIX amžiuje mokslinį diskursą apie seksą buvo 
persmelkusios nenusakomo amžiaus lengvatikybės, taip pat ir periodiš- 
kai besikartojantis apakimas: atsisakyti matyti ir girdėti; vis dėlto — ir 
tai, be abejonės, svarbiausia — atsisakymas buvo būtent tai, ką buvo ra- 
ginama parodyti arba įsakmiai reikalaujama suformuluoti, nes nepri- 
pažinimas būtinai turi būti pagrįstas tam tikru fundamentaliu santykiu 
su tiesa. Jos vengti, užtverti kelią, užslėpti — daugybė vietinių taktikos 
būdų, lyg ir uždengiančių vienas kitą — ir pagaliau aplinkiniu keliu su- 
teikti paradoksalią formą tarsi kokiai esmingų žinių peticijai. Nenorėti 
pripažinti — tai dar viena mūsų valios žinoti peripetija. Tegu Charcot 
epochos Sa/pėtriėre mums šiuo atveju pasitarnaus kaip pavyzdys: tai bu- 
vo gremėzdiškas stebėjimo aparatas su savo tyrimais, apklausomis, eks- 
perimentais, o kartu ir tam tikra kurstymo mašinerija su savo viešais 
pristatymais, rūpestingai, panaudojant eterį ar pentilo nitratą, sukeltais 
ritualiniais priepuoliais, dialogizuotu žaidimu, palpavimais, uždedamo- 
mis rankomis, pozomis, kurias vienas gydytojo gestas ar žodis sukelia 
arba nušalina, personalo hierarchija - žmonėmis, kurie tyko, organizuo- 
ja, provokuoja, žymisi, pranešinėja ir kurie sukaupia milžinišką pastabų 
bei aplankų su dokumentais piramidę. Štai šio nuolatinio raginimo 
kurti diskursą ir sakyti tiesą fone ima veikti nuosavi nepripažinimo 
mechanizmai: toks yra gestas Charcot, nutraukiančio viešą konsultaci- 
ją, kai pernelyg aiškiai imama kalbėti apie „tai ; taip — dar dažniau — 
pamažu iš ligos istorijų ištrinama tai, kas buvo pasakyta apie seksą 
ir ligonių parodyta, taip pat — ką pamatė, sukėlė, sužadino patys gy- 
dytojai ir kas iš paskelbtų tyrinėjimo duomenų beveik visada būna 

išbraukta*. Šioje istorijoje svarbu ne tai, kad žmonės užmerkė akis ar 
užsikimšo ausis arba kad įvyko klaida, o pirmiausia tai, kad šalia sekso 
ir dėl jo jie pastatė didžiulį aparatą gaminti — tegu paskutinę akimirką 
maskuojamai — tiesai. Svarbu, kad seksas buvo ne tik pojūčių ir malo- 
numų, įstatymų ar draudimų, bet ir to, kas teisinga ar klaidinga, ob- 
jektas, kad tiesa apie seksą tapo esminiu dalyku —- naudingu ar pavojin- 
gu, vertingu ar pražūtingu, — trumpai tariant, svarbu, kad seksas tapo 
savotišku tiesos užstatu. Tad dera mums nustatyti ne kokį nors naują 
racionalumo slenkstį, kurio suradimą ženklintų Freudo — ar kurio ki- 
to — veikla, bet faktą, kad vis dažniau rengiame (su pakeitimais) šias 
„tiesos ir sekso varžybas“, kurias mums testamentu paliko XIX amžius, 
ir niekas negali įrodyti, kad mes jų atsisakėme ar netgi pakeitėme žaidi- 
mo taisykles. Nepripažinimo atvejai, dangstymaisi, nutylėjimai galėjo 
pasireikšti ir turėti padarinių tik fone šito keisto sumanymo: sakyti tie- 
są apie seksą. O sumanymas nesibaigia XIX amžiumi, nors būtent tada 
tam tikro „mokslo“ projektas jam suteikė savitą formą. Tai pagrindas 
visiems nuo normos nukrypstantiems, naiviems ar klastingiems diskur- 
sams, kuriuose taip ilgai, regis, klaidžiojo žinios apie seksą. 


x k 


Istorijoje žinomos dvi svarbios procedūros tiesai apie seksą atkurti. 

Viena vertus, žinomos visuomenės — ir jų gana daug: Kinija, Japo- 
nija, Indija, Roma, arabų-musulmonų visuomenės, turinčios tam tikrą 
ars erotica. Šiame erotikos mene tiesa išplaukia iš paties malo- 
numo, suvokiamo kaip tam tikra praktika ir kaip patirtis: jis vertinamas 
ne atsižvelgiant į santykį su absoliučiu leidžiamo ir draudžiamo įstatymu 


* Žr., pavyzdžiui, Bourneville. Iconographie de la Salpėtričre, p. 110 ir toliau. 
Nepublikuoti apie Charcot pamokas dokumentai, kuriuos dar ir šiandien galima 
rasti Salpėrriėre, šiuo požiūriu dar iškalbingesni už spausdintus tekstus. Juose gana 
aiškiai „įskaitomi“ kurstymu ir slopinimu paremti žaidimai. Vienas iš ranka 
darytų įrašų praneša apie 1877 metų lapkričio 25-osios seansą. Pacientę apėmę 
isteriški traukuliai; Charcot kiek pristabdo priepuolį, uždėdamas iš pradžių 
rankas, o paskui lazdos galą ant moters kiaušidžių. Atitraukus lazdą, priepuolis 
atsinaujina, ir tada Charcot jį dar paspartina pencilo nitrato inhaliacijomis. Tada 
ligonė pareikalauja tos lazdos — lyties organo - žodžiais, nepridengtais jokiomis 
metaforomis. „Pacienrę išveda kliedinčią“. 

ar naudos kriterijumi, bet pirmiausia į jo santykį su savimi pačiu; Čia 
malonumas pripažįstamas kaip toks, o tai reiškia — pagal jo intensyvu- 
mą, ypatingą kokybę, trukmę, atspindžius kūne ir sieloje. Dar daugiau: 
toks žinojimas pamažu turi būti grąžintas į pačią seksualinę praktiką 
tam, kad būtų apdorotas tarsi iš vidaus ir jo padariniai būtų sustiprin- 
ti. Taigi susikuria žinojimas, kuris turi likti įslaptintas — ir visai ne dėl 
to, kad jo objektas neva paženklintas kokia nors gėdos žyme, bet dėl 
būtinybės jį giliai slėpti, nes — sekant tradicija — iškeltas viešumon, jis 
netektų veiksmingumo ir jėgos. Tad ryšys su mokytoju — paslapčių sau- 
gotoju — šiuo atveju yra fundamentalus; tik jis gali perduoti šį žinoji- 
mą ezoteriniu būdu, pasibaigus savotiškam įšventinimo keliui, kuriuo 
jis neklystamai ir išmaningai veda mokinį, griežtai stebėdamas jo žings- 
nius. Šio priesakų meno padariniai — daug; stipresni, negu būtų galima 
laukti iš sausų receptų — privalo pakeisti tą, kuriam skirtos jo privilegi- 
jos: absoliutus kūno valdymas, unikalus pasitenkinimas, laiko užmarštis 
ir ribų nepaisymas, ilgo gyvenimo eliksyras, mirties ir jos keliamos grės- 
mės išvarymas. 

Mūsų civilizacija, bent jau iš pirmo žvilgsnio, neturi jokio a rs 
erotica. Užtat ji yra, be abejonės, vienintelė civilizacija, praktikuo- 
janti tam tikrą scientia sexualis. Ar, greičiau, vienintelė, 
kuri, ketindama sakyti tiesą apie seksą, per amžius tobulino procedū- 
ras, iš esmės pajungtas ypatingai valdymo ir žinojimo formai, tiesiog 
priešpriešinamai įšventinimo menui ir apmokymo paslapčiai: turime 
omenyje prisipažinimą. 

Bent jau pradedant viduramžiais, Vakarų visuomenės įtraukė pri- 
sipažinimą į pačius svarbiausius ritualus, iš kurių laukiama tiesos 
apraiškų. 1215 metais Laterano Susirinkimas reglamentavo atgailos 
sakramentą. Jo padarinys — išpažinties technikos būdų tobulinimas, 
kaltinamųjų procedūrų perkėlimas į kriminalinės teisės srių, kaltės 
išbandymų (priesaikų, dvikovų, apeliacijų į Dievo teismą) panaikinimas 
ir apklausos bei kvotos metodų plėtojimas, vis didėjantis karališkosios 
administracijos vaidmuo, persekiojant pažeidimus, asmeniško susita- 
rimo atvejų nenaudai, inkvizicijos teismų steigimas. Visa tai paskatino 
prisipažinimui suteikti svarbiausią vietą pilietinės ir religinės valdžios 
teisėtvarkoje. Pati žodžio „prisipažinimas“ ir teisinės funkcijos, kurią 

jis nurodė, evoliucija jau savaime įsidėmėtina: nuo „prisipažinimo“, 
kaip to statuso, identiteto ir vertės, kuriuos vienas asmuo teikia kitam, 
garantijos, — prie „prisipažinimo“, kaip savo paties veiksmų ar minčių 
pripažinimo. Ilgą laiką individo autentiškumas buvo nustatomas pagal 
santykį su kitais ir savo ryšio su kitu manifestavimą (šeima, vasalinė 
priklausomybė, protekcija); paskui autentiškumą patvirtindavo tas tie- 
sos diskursas, kurį individas buvo pajėgus arba priverstas išsakyti savo 
paties atžvilgiu. Tiesos pripažinimas pateko į patį valdžios vykdomų 
individualizacijos procedūrų centrą. 

Bet kuriuo atveju, šalia išbandymams skirtų ritualų, šalia autoriteto 
teikiamų garantijų tradicijai, šalia liudytojų parodymų, taip pat šalia 
mokslingų stebėjimo ir demonstravimo procedūrų, prisipažinimas 
Vakaruose tapo vienu iš labiausiai vertinamų technikos būdų tiesai ga- 
minti. Nuo tada mes tapome nepaprastai noriai prisipažįstančia visuo- 
mene. Prisipažinimo padariniai pasklido toli: pasiekė teisėtvarką, me- 
diciną, pedagogiką, šeimos santykius, meilės ryšius, kasdieniškiausią 
tvarką ir iškilmingiausius ritualus; prisipažįstame nusikaltimus, prisi- 
pažįstame nuodėmes, prisipažįstame, ką galvojame ir ko trokštame; 
išpažįstame savo praeitį ir savo svajones, išpažįstame savo vaikystę; išpa- 
žįstame ligas ir vargus, stengiamės kuo tiksliausiai apsakyti tai, kas yra 
sunkiausiai nusakoma; prisipažįstame viešai ir asmeniškai, tėvams, auk- 
lėtojams, gydytojui, tiems, kuriuos mylime; prisipažįstame sau, džiaug- 
damiesi ir apnikti bėdų, prisipažįstame tai, ko kitam neįmanoma pri- 
sipažinti ir iš ko vėliau atsiranda knygos, prisipažįstame arba esame 
priversti prisipažinti. Kai prisipažinimas nėra spontaniškas ar sužadintas 
kokio vidinio imperatyvo, jis išgaunamas prievarta; jį išvilioja iš sielos 
arba išplėšia iš kūno. Pradedant viduramžiais, kankinimai lydi pri- 
sipažinimą kaip šešėlis ir jį sulaiko, kai šis nori išsprūsti: tai juodieji dvy- 
niai*. Ir labiausiai beginklis švelnumas, ir kruviniausi valdžios veiks- 
mai jaučia išpažinties poreikį. Vakaruose žmogus tapo prisipažįstančiu 
gyvūnu. 

* Jau graikų teisė poravo kankinimą su prisipažinimu, bent jau taikydama juos 

vergams. Romos imperijos teisė išplėtojo šią praktiką. Prie šių klausimų grįšime 
darbe Tiesos galia. 


VALIA ŽINOTI 49 


Tai, aišku, paskatino ir metamorfozę literatūroje: nuo pomėgio ap- 
sakyti ir klausyti, kuriuo grindžiamas herojinis ar stebuklinis pasakoji- 
mas apie „išbandymus“ narsos arba šventumo kelyje, pereita prie lite- 
ratūros, pašauktos spręsti neišsprendžiamą uždavinį: ištraukti iš savo 
paties gelmių kažkokią už žodžių slypinčią tiesą, kurią pati prisipažini- 
mo forma paverčia mirguliuojančiu ir nepasiekiamu dalyku. Tai taip 
pat buvo stimulas ir kitokiai filosofavimo manierai atsirasti: ieškoti fun- 
damentalaus santykio su tiesa ne šiaip sau, paprastai tariant, savyje — 
tarp kokių nors primirštų žinių ar tam tikrų prigimties ženklų, — bet 
atidžiai save tiriant ir taip išlaisvinant iš daugybės akimirkos įspūdžių 
fundamentalųjį, sąmonėje slypintį žinojimą. Poreikis prisipažinti mums 
dabar sklinda iš tokios daugybės taškų, jis taip giliai mumyse įsišaknijo, 
kad nebemanome, jog tai - mus tvardančios valdžios padarinys; prie- 
šingai, mums atrodo, kad tiesa, glūdinti mūsų pačių slapčiausioje ker- 
telėje, tik ir „reikalauja“ pasirodyti, o jeigu tai nepavyksta, tai del to, kad 
yra prievarta sulaikoma, kad ją slegia smurtu paremta valdžia, ir ji galės 
pagaliau save išreikšti tiktai ypatingo išsivadavimo kaina. Prisipažinimas 
neva išlaisvina, o valdžia nutuldo; tiesa nepriklauso nuo valdymo tvar- 
kos, bet iš prigimties giminiuojasi su laisve: kiek tradicinių filosofijos 
temų, „politinės tiesos istorijos“ momentų reikėjo išnarplioti, siekiant 
parodyti, kad tiesa iš prigimties nėra laisva, o klaida vergiškai mums 
netarnauja, bet tiesos gamybą kiaurai persmelkia valdžios santykiai. To 
pavyzdys — prisipažinimas. 

Reikia pačiam smarkiai įkliūti į savo vidumi apgaulingo prisipaži- 
nimo spąstus, kad suteiktume cenzūrai, draudimui kalbėti ir mąstyti 
kažkokį fundamentalų vaidmenį; reikia susikurti visiškai priešingą val- 
džios įvaizdį, kad tikėtume, jog kaip tik apie laisvę mums kalba visi šie 
balsai, jau tokį ilgą laiką mūsų civilizacijoje įkyriai kartojantys įspūdingą 
priesaką kalbėti apie tai, kas esi, ką nuveikei, ką prisimeni ir ką pamiršai, 
ką slepi ir kas slepiasi, apie ką negalvoji ir apie ką galvoji negalvoti. Mil- 
žiniškas triūsas, kuriam Vakarai pajungė ištisas kartas, turėdami tikslą 
stiprinti — tuo metu, kai kitos darbo formos užtikrino kaupiamą kapita- 
l4 - žmonių priklausomybę; turiu omenyje jų kaip „subjektų“ rengimą 
dviguba šio žodžio prasme. Galima įsivaizduoti, koks perdėtas turėjo 
atrodyti XIII amžiaus pradžioje visiems krikščionims primestas įsakas 


50 MICHEL FOUCAULT 


bent kartą per metus pulti ant kelių ir prisipažinti visas, nė vienos 
nepraleidžiant, savo nuodėmes. Tad pagalvokime dabar, septyniems 
amžiams praėjus, apie tą nežinomą partizaną, nuvykus; kažkur toli į 
kalnus prisidėti prie serbų pasipriešinimo judėjimo; vadai pareikalauja 
aprašyti savo gyvenimo istoriją; kai žmogus pateikia keletą varganų, 
naktį prikeverzotų lapų, į juos net nežiūrima, o paprasčiausiai sakoma: 
„Pradėk iš naujo ir sakyk tiesą“. Ar turėtų garsieji kalbai skirti draudi- 
mai priversti mus pamiršti šį tūkstantmetį prisipažinimo jungą? 

Taigi nuo krikščioniškosios atgailos atsiradimo iki šiandienos seksas 
buvo privilegijuota išpažinties medžiaga. Sakoma, kad jis buvo tai, kas 
slepiama. O jeigu atvirkščiai — tai, kas ypatingu būdu prisipažįstama? O 
kas, jeigu įsipareigojimas jį slėpti buvo tik vienas pareigos jį prisipažinti 
aspektų (jį slėpti tuo geriau ir rūpestingiau, kuo prisipažinimas svarbes- 
nis, reikalaujantis griežtesnio ritualo ir žadantis labiau įtikinančių pada- 
rinių)? Kas, jeigu seksas mūsų visuomenėje jau daugelį amžių buvo tai, 
kas pajungta nenukrypstamam prisipažinimui? Sekso įvedimas į dis- 
kursą, apie kurį jau anksčiau kalbėjome, seksualinės įvairovės sklidimas 
ir tvirtėjimas gal yra tik dvi to paties dispozityvo dalys; jas padeda su- 
derinti svarbiausias elementas — prisipažinimas, kuris verčia išsakyti tie- 
są apie sekso keistenybes, kad ir kokios blogos jos būtų. Graikijoje tiesa 
ir seksas siejosi pedagogikos forma - kai vienas kūnas vertingą žinojimą 
perduodavo kitam; seksas buvo ramstis įšventinant į žinojimą. Mums 
tiesa ir seksas susisieja prisipažįstant, būtinai išsamiai atskleidžiant as- 
meninę paslaptį. Tik šiuo atveju tiesa yra sekso ir jo apraiškų ramstis. 

Prisipažinimas — tai toks diskurso ritualas, kai kalbantysis subjektas 
sutampa su pasakymo subjektu; tai irgi ritualas, išryškėjantis esant tam 
tikram valdžios santykiui, nes prisipažinimo nebūna, jei nėra bent jau 
virtualaus partnerio — ne paprasto pašnekovo, bet instancijos, kuri pri- 
sipažinimo reikalauja, jį įperša, jį įvertina ir įsiterpia tam, kad teistų, 
baustų, atleistų, guostų, sutaikytų; tai ritualas, kurio metu tiesa pasi- 
rodo kaip tikra, nes nugalėjusi kliūtis ir pasipriešinimą tam, kad save 
suformuluotų; tai pagaliau ritualas, kur pats sakymo aktas, nepriklau- 
somai nuo išorinių padarinių, sukelia jį artikuliuojančiam sakytojui 
vidinius pokyčius: jis teisina jį, atperka, švarina, palengvina kaltės naš- 
tą, išvaduoja, žada išsigelbėjimą. Per amžius tiesa apie seksą — bent jau 

svarbiausieji dalykai — buvo pateikiama tokia diskursine forma, o ne 
apmokymo forma (seksualinis auklėjimas apsiribos bendrais principais 
ir atsargumo taisyklėmis); ir visai ne įšventinimo forma (likusia iš esmės 
nebyliąja praktika, tokia, kurią mergystės arba nekaltybės praradimo 
aktas daro juokingą ar žiaurią). Puikiai matome, kad tai forma, kuri yra 
pažengusi kur kas toliau negu „erotinį meną“ valdančioji forma. Spren- 
džiant iš valdžios struktūros, kuri jai yra imanentiška, prisipažinimo 
diskursas turėjo nusileisti ne iš viršaus, kaip ars erotica, veikiant 
aukščiausiajai mokytojo valiai, bet iš apačios, kaip pareikalautas, įparei- 
gotas žodis, savo jėga nuplėšiantis užmaršties ir susilaikymo antspaudus. 
Tai, ką diskursas iškelia kaip slapta, siejama ne su kaip nors išdidinama 
sakomo dalyko verte ar nedaugeliu nusipelniusiųjų informacija pasi- 
naudoti, bet su prastuolišku jo familiarumu ir visuotiniu bukumu. Jo 
tiesą garantuoja ne išpūstas mokytojo autoritetas, ne autoritariškai per- 
duodama tradicija, o diskurse esanti esminga tarpusavio priklausomybė, 
ryšys tarp to, kuris kalba, ir to, apie ką jis kalba. Tuo tarpu valdymo 
instancija palaiko ne tą, kuris kalba (nes būtent jis yra priverstas kal- 
bėti), bet tą, kuris klauso ir tyli; ne tą, kuris žino ir atsakinėja, bet tą, 
kuris klausinėja ir neišsiduoda, kad žino. Šis tiesos diskursas pagaliau 
daro poveikį ne tam, kuris jį priima, bet tam, iš kurio yra ištraukiamas. 
Su šia pripažinta tiesa esame labai toli nuo sumanaus įšventinimo į ma- 
lonumus su visa jų technika ir mistika. Priešingai, priklausome visuo- 
menei, kuri sunkų mokslą apie seksą formavo ne pasiremdama paslap- 
ties perdavimu, bet lėtai didėjančia prisipažinimo svarba. 


**Xk 


Prisipažinimas buvo ir dar šiandien yra ta visuotinė matrica, kuri 
valdo tikro diskurso apie seksą gamybą. Vis dėlto ji labai pakito. Ilgai 
glūdėjo tvirtai įtaisyta į atgailos praktiką. Tačiau pamažu, nuo protes- 
tantizmo ir kontrreformacijos, XVIII amžiaus pedagogikos ir XIX am- 
žiaus medicinos laikų, ji prarado savo ritualinę ir ypatingą lokalizaciją; 
pasklido ir buvo panaudota daugelyje santykių: vaikų ir tėvų, mokinių 
ir pedagogų, pacientų ir psichiatrų, teisės pažeidėjų ir teismo ekspertų. 
Tokios sklaidos motyvacija ir laukiami padariniai tapo įvairesni kaip ir 
įgyjamos formos: apklausos, konsultacijos, autobiografiniai pasakojimai, 

laiškai; jie užrašomi, perrašomi, kaupiami į dokumentų rinkinius, pub- 
likuojami ir komentuojami. Tačiau svarbiausia — prisipažinimas atsive- 
ria, jeigu ne kitoms sritims, tai bent naujiems būdams esamas sritis 
apžvelgti. Jau nepakanka pasakyti, kas buvo padaryta — tarkim, lytinis 
aktas — ir kaip; bet dera atkurti jame ir aplinkui jį dubliuojančias min- 
tis, jį lydinčias įkyrias svajones, jame glūdinčius vaizdinius, troškimus, 
moduliacijas ir apskritai malonumo kokybę. Aišku, pirmą kartą visuo- 
menė nusileido tiek, kad ėmė skatinti grynai asmeniškų malonumų iš- 
sipasakojimus ir buvo nusiteikusi juos išklausyti. 

Taigi, išsklaidant prisipažinimo procedūras, dauginant jų suvaržymo 
lokalizaciją, plečiant jų valdas, pamažu susiformuoja didžiulis sekso 
malonumų archyvas. Ilgai šis archyvas buvo sunaikinamas tiek, kiek jo 
susidarydavo. Jis ėmė nykti be pėdsakų (to norėjo krikščioniškoji iš- 
pažintis), kol medicina, psichiatrija, taip pat pedagogika vėl pradėjo jį 
tvirtinti: Campe, Salzmannas, o vėliau ypač Kaanas, Krafft-Ebingas, 
Tardieu, Molle, Havelockas Ellisas rūpestingai sukaupė visą tą varganą 
skirtingų sekso formų lyriką. Taip Vakarų visuomenės ėmė rašyti nepa- 
baigiamą savo malonumų registracijos knygą. Jos sudarė iš jų kolekciją, 
nustatė klasifikaciją, aprašė ir kasdien pasitaikančius defektus, ir keis- 
tenybes ar susierzinimo atvejus. Svarbus momentas: lengva juoktis iš 
XIX amžiaus psichiatrų, patetiškai meldžiančių atleidimo už tuos siau- 
bingus dalykus, kuriuos jie leido pagarsinti, primindami žmonėms „nu- 
sikaltimus dorai“ ir „lytinius iškrypimus“. Greičiau būčiau linkęs svei- 
kinti jų rimtą požiūrį: jie jautė, kas vyksta. Tai buvo momentas, kai 
patys keisčiausi malonumai buvo pašaukti prabilti apie save tiesos dis- 
kursu, kurį derėjo jau dabar sujungti ne su tokiu, kuris kalba apie 
nuodėmę ir išganymą, mirtį ir amžinybę, bet su tokiu, kuris kalba apie 
kūną ir gyvenimą — būtent su mokslo diskursu. Buvo dėl ko įvaryti 
siaubą žodžiams. Atsirado neįtikėtinas dalykas: mokslas prisipažinimas, 
mokslas, besiremiantis prisipažinimo ritualais ir jo turiniais, mokslas, 
išradęs daugiapusį ir atkaklų prievartavimo būdą ir savo objektu pa- 
vertęs nepriimtiną prisipažinimą. Skandalas, aišku, bet kuriuo atveju — 
XIX amžiuje stipriai institucionalizuoto mokslinio diskurso bodėji- 
masis, kai šis buvo priverstas užsiimti visu šiuo prastuolišku diskursu. 
Taip pat teorinis ir metodologinis paradoksas: tos ilgos diskusijos dėl 

galimybės sukonstruoti mokslą apie subjektą, apie introspekcijos galio- 
jimą, išgyventos patirties realumą ar apie sąmonės sau esimą — visa tai 
atliepė problemą, būdingą tiesos diskursų funkcionavimui mūsų visuo- 
menėje: ar galima artikuliuoti tiesos gavybą pagal senąjį juridinį-religi- 
nį prisipažinimo modelį, o pasipasakojimo išprievartavimą — pagal 
mokslinio diskurso taisyklę? Leiskime pasisakyti tiems, kurie mano, kad 
XIX amžiuje tiesa apie seksą buvo nušalinta žiauriau negu kada nors, 
veikiant pavojingam blokavimo mechanizmui, kurio centre — diskurso 
deficitas. Deficitas? Ne, priešingai — perkrova, dvejinimasis, greičiau per 
daug, o ne per mažai diskurso, bet kuriuo atveju — interferencija tarp 
dviejų tiesos gavybos būdų: prisipažinimo procedūrų ir mokslinio dis- 
kursyvumo. 

Užuot skaičiavę klaidas, naivybes ir moralus, XIX amžiuje užplū- 
dusius tiesos apie seksą diskursus, verčiau susekime būdus, kuriais ši, 
šiuolaikiniams Vakarams būdinga, su seksu susijusi valia žinoti privertė 
veikti prisipažinimo ritualus tiksliomis mokslinėmis schemomis: kaip 
pavyko suteikti šiam nenumaldomam ir tradiciniam seksualumo prisi- 
pažinimo išprievartavimui mokslines formas? 

1. Klinikiniu būdų, kaip „priversti kalbėti“, kodifikavimu: derinant 
išpažintį su apžiūra, pasakojimą apie save su daugelio pasiduodančių iš- 
šifravimui ženklų ir simptomų sklaida; kvota, kruopščiai paruošta ap- 
klausa, prisiminimus atpalaiduojanti hipnozė, laisvos asociacijos — šitiek 
būdų, kad prisipažinimo procedūra būtų įrašyta į mokslui priimtinų 
stebėjimų lauką. 

2. Bendro ir difuzinio priežastingumo postulavimu: verčiant viską 
pasakyti, turint galimybę apie viską išsiteirauti — tai pateisins pats prin- 
cipas, kad seksas turi neišsenkančią ir daugiaformę priežastinę galią. 
Manoma, kad pats nereikšmingiausias seksualinio gyvenimo įvykis — 
nelaimingas atsitikimas ar deformacija, trūkumas ar perteklius — gali 
turėti pačių įvairiausių padarinių visam gyvenimui; beveik nėra tokios 
ligos ar fizinio negalavimo, kuriems XIX amžiuje nebūtų priskirta, bent 
iš dalies, seksualinė etiologija. Nuo blogų vaikiškų įpročių sukdama prie 
suaugusiųjų džiovos, senukų apopleksijos, nervų ligų ir ištisų rasių išsi- 
gimimo, anuometinė medicina nuaudė visą seksualinio priežastingumo 
tinklą. Jis tikrai mums gali pasirodyti fantastiškas. Sekso kaip „visa ko ir 

bet ko priežasties“ principas yra teorinė priešingybė techniškam rei- 
kalavimui: įtraukti į mokslinio tipo praktiką tokias procedūras, kurių 
metu prisipažinimas taptų ir visa apimantis, ir smulkmeniškas, ir nuo- 
latinis. Begaliniai pavojai, kuriuos sukelia seksas, pateisina alinanų ink- 
vizicijos, kuriai jis pajungiamas, pobūdį. 

3. Remiantis seksualumui būdingu vidinio latentinio veikimo prin- 
cipu: jei, naudojantis prisipažinimo technika, tiesą apie seksą ir reikia 
traukte ištraukti, tai ne vien dėl to, kad sunku ją pasakyti arba slegia 
padorumo taisyklės, o dėl to, kad pats sekso veikimas yra miglotas; dėl 
to, kad jo prigimčiai yra būdinga išsprūst, kad jo energija ir mechaniz- 
mai dangstosi, o jo priežastinė galia iš dalies yra pogrindinė. XIX am- 
žiuje, priskyrus prisipažinimą prie mokslinio diskurso, buvo pakeisti jo 
tikslai; toliau jis mėgina gvildenti ne tik tai, ką iš tiesų subjektas norėtų 
nuslėpti, bet ir tai, kas nuslėpta nuo jo paties ir kas gali iškilti į dienos 
šviesą tik labai pamažu, dėl tokios prisipažinimo veiklos, kurioje kiek- 
vienas — ir apklausėjas, ir apklausiamasis — vienodai dalyvauja. Seksua- 
lumui esmingas latentinio veikimo principas leidžia derinti prievartinį 
sunkų prisipažinimą su moksline praktika. Prisipažinimą reikia iš tiesų 
išplėšti jėga, nes „tai“ — tamsioji sąmonės dalis, kuri slepiasi. 

4. Interpretacijos metodu: jeigu ir reikia prisipažinti, tai ne vien dėl 
to, kad tas, kuriam prisipažįstama, esą turi galią atleisti, paguosti ir va- 
dovauti, o dėl to, kad, norint moksliškai įteisinti tiesos gavybą, reikia 
ją vykdyti per šį interpretacijos santykį. Tiesa neslypi vien viduje sub- 
jekto, kuris prisipažindamas ją — jau visą — neva iškelia į šviesą. Ji for- 
muojasi dviejuose poliuose: jau esanti, bet nepilna, sau pačiai akla to, 
kuris kalba, asmenyje, ji gali įgyti galutinę formą tik asmenyje to, kuris 
ją priima. Kaip tik pastarasis turi išsakyti teisybę apie šią miglotą tie- 
są: prisipažinimą privalu dubliuoti, dešifruojant tai, kas pasakyta. Tas, 
kuris išklauso, jau bus ne vien asmuo, turintis išganymo galią, teisė- 
jas, kuris pasmerkia arba atleidžia kaltę; tai bus tiesos šeimininkas. Jo 
funkcija — hermeneutinė. Jis gali ne vien reikalauti, kad prisipažini- 
mas įvyktų, ar priimti sprendimą po to, kai jis buvo ištartas; toji val- 
džia pasireiškia formuojant — prisipažinimu ir jo dešifravimu — tiesos 
diskursą. Pavertus prisipažinimą nebe įrodymu, bet ženklu, o seksua- 
lumą — kažkuo, ką reikia interpretuoti, XIX amžiuje atsivėrė galimybė 

priversti prisipažinimo procedūras veikti nuolatinio mokslinio diskur- 
so formacijos viduje. 

5. Prisipažinimo padarinių medikalizacijos būdu: prisipažinimui ir 
jo padariniams suteikiant terapeutinių veiksmų formą. Pirmiausia tai 
reiškia, kad sekso sritis nebepriklausys vien kaltės ir nuodėmės, kraš- 
tutinumų ar taisyklių pažeidimo registrui, o bus priskirta prie norma- 
lių ir patologiškų reiškinių (tai yra, beje, tik šio registro transpozicija); 
pirmą kartą apibrėžiamas seksualumui būdingas liguistumas; seksas 
pasirodo patologijos atžvilgiu itin lengvai pažeidžiama sritis: tai ne tik 
laukas, kurio paviršiuje ryškėja kitos ligos, bet ir židinys nuosavos no- 
zografijos: instinkto, polinkių, vaizdinių, malonumo, elgesio. Tai taip 
pat reiškia, kad prisipažinimas įgys prasmę ir taps reikalingas medi- 
cininio įsikišimo atvejais: gydytojas jo reikalaus, jis bus būtinas diag- 
nozuojant ligą ir veiksmingas jau pats savaime gydymo proceso metu. 
Tiesa — jeigu ji išsakyta laiku, tam, kam reikia, išsakyta tokio asmens, 
kuris yra jos saugotojas ir kartu už ją atsakingas - gydo. 

Grįžkime prie plačių istorinių orientyrų: mūsų visuomenė, nutrau- 
kusi ryšius su ars erotica tradicijomis, sukūrė scientia 
sexualis. Tiksliau - ji toliau vykdė užduotį gaminti tikrus diskur- 
sus apie seksą, ne be vargo taikydama senąją prisipažinimo procedūrą 
prie mokslinio diskurso taisyklių. XIX amžiuje išplėtota s cientia 
sexualis paradoksaliu būdu išsaugo savo branduolį — savotišką 
privalomos ir išsamios išpažinties ritualą, kuris krikščioniškuosiuose 
Vakaruose buvo pirmoji technika tiesai apie seksą išgauti. Nuo XVI 
amžiaus šis ritualas pamažu atsiskyrė nuo atgailos sakramento ir, tarpi- 
ninkaujant vadovavimui sielos kelionei bei moralinėms nuostatoms — 
tikram ars artium, — pajudėjo pedagogikos, suaugusiųjų ir vaikų 
santykių, šeimyninių santykių, medicinos ir psichiatrijos link. Šiaip ar 
taip, štai jau greitai sukaks šimtas penkiasdešimt metų nuo to laiko, kai 
buvo įtaisytas sudėtingas dispozityvas tikrų diskursų apie seksą gavybai: 
dispozityvas, kuris lengvai peržergia istoriją, nes prijungia senąjį prisi- 
pažinimo priesaką prie klinikinio klausymo metodų. Būtent dėl šio 
dispozityvo ir galėjo iškilti, kaip tiesa apie seksą ir jo malonumus, toks 
dalykas kaip „seksualumas“. 

„Seksualumas“ — tai šios lėtai besiplėtojančios diskursinės praktikos, 
kokia yra scientia sexualis, koreliatas. Fundamentalūs šio 
seksualumo bruožai išreiškia ne kokį nors daugiau ar mažiau ideologi- 
jos slopinamą įsivaizdavimą ar draudimų sužadintą neprisipažinimą; jie 
atitinka funkcionalius poreikius diskurso, kuris privalo gaminti tiesą. 
Prisipažinimo technikos ir mokslinio diskursyvumo sankryžoje, ten, 
kur neišvengiamai tarp jų aptikome keletą sureguliavimo mechanizmų 
(klausymo techniką, priežastingumo postulatą, latentinio veikimo prin- 
cipą, interpretacijos taisyklę, medikalizacijos 1mperatyvą), seksualumas, 
kaip jis save apibūdino, tai sritis, „iš prigimties“ pralaidi patologiniams 
procesams ir dėl to reikalaujanti terapeuto pagalbos ar šiaip normali- 
zuojančio poveikio; reikšmių, kurias reikia dešifruot, laukas; procesų, 
kuriuos slepia specifiniai mechanizmai, vieta; neapibrėžtų priežastinių 
ryšių židinys, miglota šneka, kurią reikia ir išstumti, ir išklausyti. Būtent 
diskursų „sistema“, noriu pasakyti — jų vidinė technologija, funkciona- 
vimo poreikiai, naudojami taktikos būdai, valdymo efektai, kuriais tie 
diskursai palaikomi ir kurie tais diskursais transportuojami, — visa tai, o 
ne atvaizdavimų sistema apibrėžia esminius to, kas sakoma, bruožus. 
Seksualumo istorija — tai yra istorija to, kas XIX amžiuje funkcionavo 
kaip ypatinga tiesos sritis — turi būti rašoma pirmiausia remiantis dis- 
kursų istorijos požiūriu. 

Iškelkime svarbiausią darbo hipotezę. Besivystanti XVIII amžiaus 
visuomenė — ar pavadintume ją buržuazine, kapitalistine ar industri- 
ne — iš esmės neatsisakė pripažinti sekso. Priešingai — paleido veikti visą 
arsenalą instrumentų tam, kad būtų gaminami jam skirti tikri diskursai. 
Ji ne tik daug kalbėjo apie seksą ir vertė kiekvieną apie jį kalbėti, bet ir 
pabandė suformuoti nekintamą tiesą apie jį. Tarsi būtų įtarusi, kad sek- 
sas turi kažkokią labai svarbią paslapų. Tarsi jai būtinai prireikė išgauti 
tą tiesą. Tarsi jai būtų buvę labai svarbu, kad seksas būtų įrašytas ne tik 
į malonumų valdymo meną, bet ir į sistemingų žinių režimą. Taip sek- 
sas pamažu virto didelių mūsų įtarimų objektu; bendra ir neraminančia 
prasme, nevalingai persmelkiančia mūsų poelgius ir visą mūsų egzisten- 
ciją; pažeidžiama vieta, per kurią patenka blogio grėsmė, nakties dalele, 
kurią kiekvienas nešiojame savyje. Visa apimanti reikšmė, universali 
paslaptis, visur esanti priežastis, nepraeinanti baimė. Tad šiuo sekso 

„klausimu“ (dvejopa prasme: kvotos ir suprobleminimo, taip pat pri- 
sipažinimo pareikalavimo ir įvedimo į tam tikrą racionalumo lauką) 
rutuliojasi du procesai: mes prašome pasakyti tiesą (kadangi seksas yra 
paslaptis, kuri pati nuo savęs pasprūsta, mes pasiliekame teisę patys 
paskelbti pagaliau nušviestą, dešifruotą jo tiesos tiesą); ir prašome pa- 
sakyti mūsų tiesą, ar, greičiau, prašome pasakyti giliai slepiamą tiesą tos 
tiesos apie mus pačius, kuri, kaip atrodo, slypi tiesioginėje mūsų są- 
monėje. Sakome jam tiesą jo, iššifruodami tai, ką jis mums apie tai sako; 
jis mums sako mūsiškę, paleisdamas tai, kas stengiasi ištrūkti. Šio žaidi- 
mo pagrindu ir formuojasi — lėtai, per daugelį amžių — žinojimas apie 
subjektą; žinojimas ne tiek to, kokia jo forma, kiek to, kas jį skaldo, kas 
jį galbūt apibrėžia, ypač to, kas verčia jį bėgti nuo savęs. Tai gali pasi- 
rodyti netikėta, tačiau visai neturi stebinti, pagalvojus apie ilgą krikš- 
čioniškosios ir teisminės išpažinties istoriją, apie šios tokios svarbios 
Vakarams žinojimo-valdymo formos, kokia yra prisipažinimas, judėji- 
mus ir transformacijas: aplink seksą vis siaurėjančiais ratilais ėmė suktis 
mokslas apie subjektą. Subjekto viduje veikiantis priežastingumas, sub- 
jekto pasąmonė, tiesa apie subjektą, kurią turi kitas — tas, kuris žino, 
subjekto žinios apie tai, ko jis pats nežino, — visa tai galėjo išsiskleisti 
diskurse apie seksą. Ir visai ne dėl kokios nors pačiam seksui būdingos 
įgimtos savybės, bet veikiant tokiems valdymo taktikos būdams, kurie 


a: 


šiam diskursui yra imanentiški. 
* k 


Aišku, scientia sexualis prieš ars erotica. Tačiau 
reikia pažymėti, kad ars erotica vis dėlto iš Vakarų civilizacijos 
neišnyko; kartais jį netgi buvo galima aptikti tame procese, kuris su- 
aktyvino bandymus kurti mokslą apie seksualumą. Atliekant krikščio- 
niškąją išpažintį, perkratant sąžinę, ieškant dvasinio ryšio su Dievu ir jo 
meilės, - buvo naudojama daugybė metodų, giminingų erotiniam me- 
nui: mokytojo vadovavimas einant įšventinimo keliu, patirties suin- 
tensyvinimas, įjungiant jos fizinį planą, fizinių komponentų poveikio 
stiprinimas, padedant juos lydinčiam diskursui; užvaldymo ir ekstazės 
reiškiniai, tokie dažni kontrreformacijos laikų karalikiškojoje praktiko- 
je — visa tai, aišku, buvo nekontroliuojami padariniai, peržengę ribas 

erotinės technikos, kuri buvo imanentiška tokiam subtiliam mokslui 
apie kūną. Reikia savęs klausti, ar tik nuo XIX amžiaus ši scientia 
sexualis funkcionuoja — nusitepusi savo švankaus pozityvizmo 
grimu — bent jau iš dalies kaip ars erotica. Galbūt ši tiesos ga- 
vyba, nors ir labai įbauginta mokslinio modelio, vis dėlto padaugino, 
suintensyvino ir net sukūrė savo vidinius malonumus. Dažnai sakoma, 
kad mes nesugebėtume įsivaizduoti naujų malonumų. Tačiau bent jau 
išradome kitą malonumą: malonumą, kuris glūdi tiesoje apie malo- 
numą, malonumą tą tiesą žinoti, rodyti ją visiems, atskleisti, ja žavėtis, 
ją išsakyti, pavergti ir užvaldyti jai padedant kitas, slapčia ja patikėti, 
gudrumu ją išvilioti iš slaptavietės — specifinį malonumą žadino tikras 
diskursas apie malonumą. Visai ne medikų pažadėtoje sveiko seksualu- 
mo idealo srityje, ne humanistinėse svajonėse apie tobulą ir klestintį 
seksualumą ir ypač ne orgazmo lyrikoje ar bioenergetikoje derėtų ieško- 
ti svarbiausių erotikos meno, glaudžiai susijusio su mūsų žiniomis apie 
seksualumą (čia turime omenyje tik normalizuojantį poveikį turintį jo 
vartojimą), elementų, bet mūsų veikloje dauginant ir intensyvinant ma- 
lonumus, susijusius su tiesos apie seksą gavyba. Mokslingos knygos, 
rašomos ir skaitomos, konsultacijos ir apžiūros, nuovargis atsakinėjant į 
klausimus ir pasitenkinimas stebint, kaip esi interpretuojamas, tiek isto- 
rijų, pasakojamų sau ir kitiems, tiek smalsumo, tokia gausybė pasipa- 
sakojimų, kai įsipareigojimas tiesai — ne be lengvučio virpulio — nugali 
gėdą; perteklius slaptų fantazijų, kai už teisę jas pakuždėti brangiai mo- 
kama sugebantiems jas išgirsti; žodžiu, didžiulis „malonumas, patiria- 
mas analizuojant“ (pačia plačiausia žodžio „analizė“ prasme), kurį per 
daugelį amžių Vakarai sumaniai kurstė, — visa tai formuoja lyg ir kaž- 
kokias klajojančias erotinio meno draikanas, kurias tyliai nešioja po er- 
dves prisipažinimas ir mokslas apie seksą. Ar galima manyti, kad mūsų 
scientia sexualis yra tik ypač subuli ars erotica forma? 
Ir kad ji yra tik vakarietiška versija, perduodanti šios, regis, jau praras- 
tos, tradicijos kvintesenciją? Ar reikia manyt, kad visi šie malonumai 
yra tik pagalbiniai tam tikro mokslo apie seksą produktai, privilegija, 
palaikanti nesuskaičiuojamas jo pastangas? 

Šiaip ar taip, hipotezė apie seksui skirtą slopinančią valdžios ga- 
lią, kurią mūsų visuomenė esą taiko ekonominiais sumetimais, atrodo 

gerokai ribota, įvertinant daugybę sutvirtinimų ir intensifikacijų, ku- 
rias iškelia mums prieš akis pirmasis nueitas kelias: diskursų daugini- 
mą, ir būtent diskursų, rūpestingai įrašytų į valdžios poreikių registrą; 
seksualinės įvairovės sutvirtinimą ir sudarymą dispozityvų, gebančių ne 
tik ją izoliuoti, bet ir sukelti bei provokuoti, iš šios įvairovės formuoti 
dėmesio, diskursų ir malonumų židinius; priverstinę prisipažinimų 
gavybą ir, nuo čia atsispiriant, teisėto mokslo sistemos ir įvairiarūšių 
malonumų valdymo meno įvedimą. Daug labiau už negatyvų pašali- 
nimo ar atmetimo mechanizmą mums rūpi subtilus diskursų, žinių, 
malonumų, valdžios galių tinklo įjungimas; kalbame ne apie judėjimą, 
neva užsispyrusį išstumti laukinį seksą į kažkokią tamsią ir neprieinamą 
sritį, bet priešingai — apie procesus, kurie išsklaido jo sėklą daiktų ir 
kūnų paviršiuje, jį dirgina, manifestuoja ir verčia kalbėti, perkelia jį į 
realybę ir prispiria sakyti tiesą: tiesiog akivaizdų seksualumo sužėrėjimą 
atspindi diskursų perteklius, valdžios užgaidos, žinojimo ir malonumo 
žaidimai. 

Ar tai tik iliuzija? Staigus įspūdis, už kurio atidesnis žvilgsnis būti- 
nai surastų tą pačią didžiąją slopinimo mechaniką? Ar tik nedera už šių 
kelių blyksnių vėl įžiūrėti tamsųjį įstatymą, nuolatos kartojanti „ne“? 
Atsakymą duos — arba turėtų duoti — istorinis tyrimas. Tyrimas būdo, 
kuriuo gerus tris amžius formavosi žinojimas apie seksą; būdo, kuriuo 
daugėjo diskursų, turinčių vienintelį objektą — seksą, ir priežasčių, ku- 
rios nulėmė mūsų priskirtą beveik pasakišką vertę neva jų skelbiamai 
tiesai. Galbūt šie istoriniai tyrimai pagaliau išsklaidys tai, ką, regis, įtei- 
gia ši pirmoji apžvalga. Tačiau mano pradinis postulatas, kurį norėčiau 
išlaikyti kuo ilgiau, skelbia, kad šie valdymo ir žinojimo, tiesos ir ma- 
lonumų dispozityvai, taip besiskiriantys nuo slopinimo mechanizmų, 
nebūtinai yra antriniai ir išvestiniai; ir slopinimas nėra bet kuriuo atve- 
ju esminis, vyraujantis dalykas. Tad svarbu pažiūrėti į šiuos dispozity- 
vus rimtai ir pakeisti analizės kryptį: verčiau pradėti ne nuo visų pripa- 
žinto slopinimo ar nemokšiškumo, matuojamo tuo, ką mes - kaip patys 
manome — žinome, bet nuo tų pozityvių mechanizmų, kurie gamina 
žinias, daugina diskursus, žadina malonumą ir iškelia valdymo galią, 
reikia ištirti jų atsiradimo bei veikimo sąlygas ir pasižiūrėti, kaip jų 

atžvilgiu išsidėsto su jais susiję draudimą arba slaptumą inicijuojantys 
faktai. Trumpai tariant, reikia apibrėžti valdžios strategijas, imanentiš- 
kas šiai valiai žinoti. Ir būtent seksualumo pagrindu formuoti valios 
žinoti „politinį valdymą“. 


IV 


SEKSUALUMO DISPOZITYVAS 


Apie ką gi mes kalbame šioje tyrinėjimų virtinėje? Pasakėčią „Ne- 
kuklūs brangūs niekeliai“ norime paversti istorija. 

Šalia kitų ženklų, mūsų visuomenei priskiriama „kalbančio sekso“ 
emblema. Sekso, kuris užklumpamas, kamantinėjamas ir kuris — susi- 
tvardęs, o kartu plepus — nepavargsta atsakinėdamas. Kol vieną dieną jį 
sugavo kažkoks beveik pasakiškas mechanizmas, pats gebantis likti 
nematomas. Šis mechanizmas spiria seksą — tokiame žaidime, kur ma- 
lonumas sumišęs su nevalingumu, o sutikimas su kažkuo artimu ink- 
vizicijai — sakyti tiesą apie save ir kitus. Mes visi jau daugelį metų gyve- 
name princo Mangogulo karalystėje: kenčiame nuo beribio smalsumo 
seksui, užsispyrę jį klausinėjame, nepasisotindami atsakymais ir tuo, kas 
apie jį kalbama, pasiryžę išrasti kokį nors magišką žiedą, kuris pralaužtų 
jį gaubiantųį santūrumą. Tarsi būtų labai svarbu, kad ši nedidelė mūsų 
pačių dalis teiktų mums ne tik malonumą, bet ir žinojimą bei visą sub- 
tilų žaidimą pereinant nuo vieno prie kito: žinojimą apie malonumą, 
malonumą žinoti apie malonumą, malonumą-žinojimą; tarsi tas kap- 
rizingas gyvūnas, kuriame mes gyvename, savo ruožtu turėtų pakanka- 
mai domią ausį, gan atidų žvilgsnį, pakankamai lankstų liežuvį ir protą, 
kad apie tai gerai išmanytų ir puikiausiai išsakytų, jei tik būtų bukliai 
paprašytas. Tarp kiekvieno iš mūsų ir mūsų sekso Vakarai nutiesė ne- 
pertraukiamą tiesos reikalavimą: mums būtina išplėšti iš sekso tiesą, nes 
tiesa jam išsprūsta, o seksas turi pasakyti tiesą apie mus, nes seksas ją 
laiko šešėlyje. Argi seksas laikomas paslapry? Dangstomas naujamadišku 
drovumu, užgniaužtas niūrių buržuazinės visuomenės reikalavimų? Prie- 
šingai, jis švyti. Štai jau daugelį amžių seksas yra įspūdingos „peticijos 

apie išmanymą“ centre. Dvigubos peticijos, beje, nes privalome žinoti, 
kaip ten su juo yra, ir tuo tarpu įtariame jį žinant, kaip čia yra su 
mumis. 

Kažkoks takelis per keletą amžių mus vedė taip, kad klausimą „kas 
mes esame?“ adresavome seksui. Ne tiek seksui kaip prigimties dalykui 
(gyvos sistemos elementui, biologijos objektui), bet seksui kaip istorijai, 
seksui — reikšmei, seksui — diskursui. Mes patys įsikūrėme po sekso 
ženklu, ir greičiau ne sekso fizinės struktūros, bet sekso logikos. 
Nereikia savęs apgaudinėti: ilga eilė binarinių opozicijų (kūnas — siela, 
materija — dvasia, instinktas — protas, polinkiai — sąmonė), regis, pasky- 
rusių seksui gryną mechaniką be jokio proto grūdo, leido Vakarams ne 
tik ir ne tiek aneksuoti seksą tam tikram racionalumo poliui - o tai dar, 
savaime aišku, nereikštų nieko nuostabaus, nes nuo senovės graikų laikų 
esame pratę prie panašių „pergalių“, — kiek privertė mus —- mūsų kūną, 
sielą, individualybę, mūsų istoriją — pažymėti geidulių ir troškimų lo- 
gikos ženklu. Būtent ji nuo šiol yra mums universalus raktas, kai tik 
norime suprasti, kas esame. Štai jau daugelį dešimtmečių genetikai su- 
vokia gyvenimą nebe kaip tam tikrą organizmą, turintį, be kitų, dar ir 
keistą gebėjimą daugintis; jie vertina dauginimosi mechanizmą kaip tai, 
kas mums įveda biologinę dimensiją: ne tik gyvų būtybių, bet ir paties 
gyvenimo matricą. Taip jau daugelį amžių nesuskaičiuojami žmogaus 
kūno teoretikai ir praktikai — aišku, ne itin „mokslišku“ būdu — pavertė 
žmogų valdingo ir ryškaus sekso kūdikiu. Seksas — visa ko priežastis. 

Neverta kelti klausimo: kodėl seksas yra tokia paslaptis? Kokia jėga 
jį taip ilgai mygo tylėti ir tik visai neseniai paleido, kartu gal leisdama 
mums jį klausinėti, tik vis per jo slopinimo prizmę ir einant tuo keliu? 
Iš tikrųjų šis klausimas, taip dažnai mūsų laikais kartojamas, yra tik 
neseniai sukurta vieno labai svarbaus teiginio ir amžino potvarkio for- 
ma: tiesa — tenai, galima užklupti ją iš pasalų. Acheronta mo- 
ve bo: nenaujas sprendimas. 

Jūs - tokie protingi, kupini didelės ir gilios išminties 

Jūs suvokiantys ir žinantys 

Kaip, kur ir kada viskas susijungia 

...Jūs, didieji išminčiai, pasakykite man: kas gi tai? 

Atskleiskite, kas man atsitiko 

Atskleiskite kur, kaip ir kada 

Kodėl gi man toks dalykas nutiko?* 

Taigi pirmiausia dera paklausti: koks gi tas priesakas? Kam gi taip 
įnirtingai medžiojama sekso tiesa, ir tiesa sekso srity? 

Cucufa, geroji Diderot apsakymo dvasia, savo kišenėje tarp kitų 
niekniekių — pašventintų grūdų, mažyčių švininių stabų statulėlių ir 
apipelėjusių saldainiukų — aptinka smulkut sidabro žiedelį, kurio įtva- 
rą pasukus gali prašnekinti kiekvieną sutiktąjį, kad ir kokios jis būtų 
lyties. Jis tą žiedelį atiduoda smalsiam sultonui. Dabar mūsų eilė su- 
žinoti, koks stebuklingas žiedas suteikia mums panašią galią, ant kokio 
valdytojo piršto jis užmautas; kokiai jėgai jis leidžia įsižaisti arba kokią 
numato ir kaip atsitiko, kad kiekvienas mūsų savo ir kitų seksui tapome 
savotiški sultonai — atidūs ir neatsargūs. Šį magišką žiedą, šį brangų 
daiktelį, tokį nekuklų, kai reikia priversti kalbėti kitus, bet tokį ma- 
žakalbį, kai paliečiamas jo paties mechanizmas, — jį savo ruožtu maga 
prašnekinti; apie jį ir reikia kalbėti. Reikia sukurti istoriją apie šį tiesos 
troškimą, žinių peticiją, dėl kurios jau tiek amžių seksas spindėte spin- 
di: tokių užgaidų ir atkaklumo istoriją. Ko mes dar laukiame iš sekso, 
be galimų jo teikiamų malonumų, kad taip užsispiriame? Kokia tai 
kantrybė ar aistringas noras teigti jį kaip paslaptį, visagalę priežastį, už- 
slėptą prasmę, nenuslopinamą baimę? Ir kodėl staiga užduotis atskleis- 
ti šią sunkią tiesą pagaliau virto kvietimu atmesti draudimus ir su- 
traukyti pančius? Ar darbas buvo toks sunkus, kad teko jį prigauti šiuo 
pažadu? Ar šios žinios įgijo tokią vertę — politinę, ekonominę, etinę — 
kad, norint kiekvieną jomis pavergti, reikėjo tikinti — ir čia neapsieita 
be paradokso, — jog jos geba suteikti išsivadavimą? 

Štai keletas bendrų pastabų, turinčių nurodyti būsimų tyrinėjimų 
vietą, keletas siūlymų, susijusių su jų užduotimis ir metodu, apžvalgos 
lauku ir periodizacija, kurią galima iš anksto numatyti. 


* G.-A. Biirger. Ciruojama iš: A. Schopenhauer. Mėtaphysigue de V'amour. 

1. Užduotis 


Kam reikalingi šie tyrinėjimai? Visiškai suprantu, kad tam tikras 
neapibrėžtumas yra persmelkęs anksčiau nubrėžtus metmenis; kyla pa- 
vojus, kad jis gali sužlugdyti 17 mano sumanytus detalesnius tyrimus. 
Šimtą kartų jau kartojau, kad paskutiniųjų amžių Vakarų visuomenių 
istorija demonstruoja iš esmės visai ne represinį valdžios funkcionavi- 
mą. Dėsčiau savo mintis taip, kad diskvalifikuočiau šią sąvoką, dėdama- 
sis, jog nežinau apie kitur — troškimo teoriniu lygiu — išsakomą ir, aišku, 
daug radikalesnę kritiką. Iš tiesų teiginys, kad seksas nėra „slopinamas“, 
ne toks jau naujas. Praėjo jau nemažai laiko nuo tos dienos, kai tai 
pareiškė psichoanalitikai. Jie atmetė šį nesudėtingą mechanizmą, kurį 
lengvai įsivaizduojame, kalbėdami apie slopinimą; mintis apie tam tikrą 
maištingą energiją, kurią reikėtų malšinti, jiems pasirodė netinkama 
dešifruoti būdui, kaip valdžia ir troškimas dera tarpusavy; jie numatė 
kur kas sudėtingesnį ir labiau pirmapradį ryšį už šį žaidimą tarp lauki- 
nės, natūralios, gyvos, nepaliaujamai iš apačios kylančios energijos ir iš 
viršaus besileidžiančios bei ketinančios jai sutrukdyti tvarkos; nereikia 
įsivaizduoti, kad troškimas yra slopinamas jau vien dėl tos priežasties, 
kad būtent įstatymas yra troškimo ir jį sukeliančio trūkumo pagrindas. 
Esą valdžios santykis esti ten, kur yra troškimas, tad klaidinga jį de- 
maskuoti slopinimo atveju, kuris esą visuomet po to atsiranda; tačiau 
bergždžia būtų ir ieškoti troškimo už valdžios ribų. 

Tad pabrėžtinai jų neskirdamas — tarsi naudočiau ekvivalentiškas 
sąvokas — kalbėjau tai apie slopinimą, taiapie įstatymą, apie 
draudimą arba cenzūrą. Nepripažinau — iš užsispyrimo ar aplaidumo — 
viso, kas gali nurodyti jų teorinių ar praktinių implikacijų skirtybes. 
Gerai žinau, kad žmonės turi teisę man pasakyti: be paliovos krypda- 
mas į pozityvias valdžios technologijas, jūs siekiate su mažiausiais nuos- 
toliais laimėti iš karto prie dviejų lentų; painiojate savo priešininkus, 
lygiuodamas pagal silpnesniojo išvaizdą, ir, svarstydamas vieną slopi- 
nimo atvėjį, primygtinai verčiate tikėti, jog esate nusikratęs įstatymo 
problemų; tuo tarpu išlaikote esminę praktišką valdžios-įstatymo prin- 
cipo išdavą, tai yra žinojimą, kad ne;manoma pabėgti nuo valdžios, kad 
ji visada čia, demonstruodama netgi tai, ką jai mėginama priešpriešinti. 

Jūs pasilikote patį trapiausią teorinį valdymo-slopinimo idėjos elemen- 
tą tam, kad jį kritikuotumėte; pasilikote pačią steriliausią politinę val- 
džios-įstatymo idėjos išdavą tam, kad ją panaudotumėte savo reikmėms. 

Tolesnių mano tyrinėjimų tikslas — ne tiek krypti į „teoriją“, kiek į 
valdymo „analizę“: tiksliau — pamėginti nustatyti specifinę sritį, kurią 
sudaro valdžios santykiai, ir apibūdinti instrumentus, leidžiančius ją tir- 
ti. Tai štai, man atrodo, kad tokia analizė galima tik tada, jei atsiras 
tuščia erdvė ir atsikratysime tam tikro valdžios įvaizdžio, kurį pava- 
dinčiau (greitai paaiškės kodėl) „juridiniu-diskursiniu . Būtent ši kon- 
cepcija valdo ir slopinimo, ir sgmoningam kūno malonumų troškimui 
skirto įstatymo teorijas. Kitaip sakant, tai, kas skiria vieną nuo kitos 
analizę, reiškiamą instinktų slopinimo terminais, nuo analizės, reiškia- 
mos šiam troškimui skirto įstatymo terminais, žinoma, yra būtent im- 
pulsų prigimties ir dinamikos suvokimo, o ne valdžios suvokimo būdas. 
Vienu ir kitu atveju griebiamės įprasto valdžios įvaizdžio, iš kurio, pri- 
klausomai nuo to, kaip juo naudojamasi ir kokia pozicija kūno malo- 
numų troškimo atžvilgiu jam pripažįstama, paaiškėja du priešingi pada- 
riniai: arba tam tikro „išsilaisvinimo“ pažadas, jei valdžia tik išoriškai 
užgrobusi šį troškimą, arba — tuo atveju, kai ji yra esminė paties troš- 
kimo dalis — tvirtinimas: jūs nuolatos jau esate spąstuose. Beje, neverta 
manyti, kad šis įvaizdis būdingas tik tiems, kurie kelia valdžios santykio 
su seksu problemą. Iš tiesų jis yra kur kas labiau paplitęs, dažnai ap- 
tinkamas politinėse valdžios analizėse ir, be abejo, giliai įsišaknijęs 
Vakarų istorijoje. 

Štai keletas pagrindinių jo bruožų: 

Negatyvus santykis. Santykio tarp valdžios 1r sekso modusas visuo- 
met susikuria tiktai negatyvinis: atmetimo, pašalinimo, atsisakymo, už- 
tvėrimo arba dar: nuslėpimo ar maskavimo. Seksui ir malonumams val- 
džia „negali“ padaryti nieko kita, kaip tik pasakyti „ne“; jeigu ji ką nors 
gamina, tai tik įvairiausius trūkumus arba spragas; ji išleidžia atskirus 
elementus, įveda netolydumus, atskiria, kas yra sujungta, paženklina 
sienas. Jos veiklos rezultatai įgyja visuotinę ribos ir trūkumo formą. 

Taisyklės instancija. Iš esmės valdžia esą yra tai, kas diktuoja seksui 
savo įstatymą. Pirmiausia tai reiškia, jog seksui nustatomas dvigubas 
režimas: įstatymo leidžiamas ir draudžiamas, teisėtas ir neteisėtas. Tai 

reiškia, kad toliau valdžia nurodo seksui tam tikrą „tvarką“, tuo pat me- 
tu funkcionuojančią kaip aiškumo forma: seksas dešifruojamas pagal jo 
santykį su įstatymu. Pagaliau tai reiškia, kad valdžia veikia skelbdama 
taisyklę: esą seksas užvaldomas, padedant kalbai, ar, greičiau, diskursy- 
viniam aktui; pastarasis jau vien dėl to, kad yra realizuojamas, kuria tam 
tikrą teisinį būvį. Valdžia kalba, o tai ir yra taisyklė. Atrodo, grynąją 
valdžios formą manifestuoja įstatymų leidėjo funkcija, o tada jos veiks- 
mai sekso atžvilgiu įgauna juridinį-diskursinį pobūdį. 

Draudimo ciklas. Esą valdžia nurodo seksui: tu neprisiartinsi, ne- 
prisiliesi, neatliksi iki galo, nepatirsi malonumo, neprakalbėsi, 
neapsireikši; apribotas tu egzistuosi tik šešėlyje ir paslaptyje. Esą sek- 
so atžvilgiu valdžia griebiasi tik vieno — draudimo įstatymo. Ji siekia 
tikslo, kad seksas atsisakytų pats savęs. Instrumentas: bausmės grėsmė, 
o tai ne kas kita, kaip jo sunaikinimas. Atsižadėk pats, kad nebūtum 
sunaikintas; nepasirodyk, jeigu nenori išnykti. Tavo egzistencija bus 
išsaugota tik tavo panaikinimo kaina. Valdžia tramdo seksą vien drau- 
dimu, kuris veikia kaip alternatyva tarp dviejų nebūčių. 

Cenzūros logika. Manoma, kad šis draudimas įgyja tris formas: 
teigiant, kad tai draudžiama; neleidžiant, kad tai būtų pasakoma; nei- 
giant, kad tai egzistuoja. Šias formas, regis, sunku suderinti. Tačiau tik 
taip ir įsivaizduojame tam tikrą laipsnišką logiką, neva būdingą cen- 
zūros mechanizmams: ji jungia tai, kas neegzistuoja, yra neleistina ir 
neišreiškiama taip, kad kiekviena šių formų kartu yra ir principas, ir 
padarinys kitos: apie tai, kas draudžiama, neprivalu kalbėti tol, kol tai 
realybėje nepanaikinta; tai, ko nebėra, neturi teisės būti kaip nors ma- 
nifestuota, netgi šnekoje, skelbiančioje jo nebūtį; tai, apie ką reikia 
nutylėti, yra iš tikrovės ištremta, kaip ir tai, kas aiškiausiai draudžiama. 
Tarsi sekso valdymo logika būtų paradoksali logika tam tikro įstatymo, 
neva pasireiškiančio kaip neegzistavimo, nemanifestavimo ir nebylystės 
priesakai. 

Vieningas dispozityvas. Atrodo, seksas visur valdomas tuo pačiu 
būdu. Iš viršaus į apačią, priimant globalinius sprendimus ar įsikišant 
dėl menkiausių dalykų; kad ir kokiais aparatais ar institucijomis rem- 
tųsi, valdžia esą visada veikia vieningu ir visa apimančiu būdu; ji veikia 
neva paprastos, nuolat atgaminamos įstatymo, draudimo ir cenzūros 

mechanikos būdu: einant nuo valstybės prie šeimos, nuo valdovo prie 
tėvo, nuo tribunolo prie kasdienių nuobaudų smulkmės, nuo socialinę 
priklausomybę ženklinančių instancijų prie paties subjekto steigiamų 
struktūrų, — visur, tik skirtingu mastu, esą sutinkama ta pati visuotinė 
valdžios forma. Ši forma — tai teisė su visa leidžiamo ir draudžiamo, 
pažeidimų ir nuobaudų žaisme. Kad ir kokią formą jai suteiktų: teisę 
formuluojančio valdovo, draudžiančio tėvo, nutildančio cenzoriaus ar 
įstatymą diktuojančio mokytojo — valdžia visuomet schematizuojama 
juridine forma, o jos veiklos rezultatai apibrėžiami kaip paklusnumas. 
Valdžios-įstatymo akivaizdoje subjektas, įvardintas kaip toks — tai yra 
„pajungtas“ — yra tas, kuris paklūsta. Atrodo, daugelyje jos instancijų 
formalų valdžios homogeniškumą atitinka visuotinė paklusnumo for- 
ma, skirta tam, ką jinai tvardo, — ar tai būtų valdinys —- monarcho, pi- 
lietis — valstybės, ar vaikas — tėvų, mokinys — mokytojo akivaizdoje. 
Vienoje pusėje įstatymų leidžiamoji valdžia, kitoje — paklusnus sub- 
jektas. 

Visuotinės idėjos, jog valdžia engia seksą, o įstatymas sukurtas są- 
moningam kūno malonumų troškimui valdyti, pagrindas yra ta pati 
menama valdymo mechanika. Ji apibrėžiama keistai ribotu būdu. Pir- 
miausia dėl to, kad tai yra valdžia, neva skurdi savo ištekliais, turinti 
nedaug priemonių, naudojanti tą pačią taktiką, nesugebanti išrasti ko 
nors nauja ir tarsi pasmerkta nuolatos save atkartoti. Antra — dėl to, kad 
tai valdžia, esą turinti tik vieną galią: sakyti „ne“; nepajėgianti nieko 
gaminti, gebanti tik nustatinėti ribas, ji iš esmės yra tarsi antienergija; 
regis, toks yra jos veiklos paradoksas: nieko negalėti, o tik daryti taip, 
kad tai, ką ji tramdo, savo ruožtu galėtų tik tai, kas valdžios yra leista. 
Pagaliau dėl to, kad tai yra valdžia, kurios modelis esąs iš esmės juridi- 
nis, koncentruotas vien į įstatymo suformulavimą ir interdiktų veikimą. 
Esą visos viešpatavimo, nuolankumo, pavergimo formos galų gale sie- 
kia paklusnumo. 

Kodėl taip lengvai priimame šią juridinę valdžios koncepciją? Ir ko- 
dėl atmetame visa, del ko ji galėtų produktyviai veikti, būti strategiš- 
kai turtinga ir pozityvi? Tokioje visuomenėje kaip mūsiškė, kur taip 
gausu valdžios aparatų, jos ritualai tokie akivaizdūs, o instrumentai 
pagaliau tokie patikimi, šioje visuomenėje, kuri, be abejonės, pasirodė 

išradingesnė už bet kurią kitą, kurdama subtilius ir rafinuotus valdžios 
mechanizmus, — iš kur atsirado ši tendencija: pripažinti ją tiktai neigia- 
ma ir bergždžia interdikto forma? Kam riboti valdymo dispozityvus tik- 
tai viena procedūra: draudžiančiu įstatymu? 

Pati bendriausia ir taktinė priežastis atrodo savaime suprantama: 
valdžią galima pakęsti tiktai pridengus reikšmingą jos dalį. Jos sėkmė 
proporcinga tam, kiek jai pavyksta nuslėpti savo mechanizmus. Ar pri- 
imtume valdžią, jei ji būtų visiškai ciniška? Paslaptis valdžiai nėra koks 
nors piktnaudžiavimas; ji reikalinga jai funkcionuoti. Ir ne tik dėl to, 
kad valdžia įperša paslaptį tiems, kuriuos sau pajungia, bet gal dar dėl 
to, kad pastariesiems ji yra taip pat reikalinga: ar jie priimtų valdžią, 
jeigu joje nematytų paprastos jų troškimui nustatytos ribos, leidžiančios 
įvertinti vieną neliečiamą — tegu ir sumenkintą - laisvės pusę? Valdžia 
kaip laisvei nubrėžta grynoji riba, bent jau mūsų visuomenėje, yra bend- 
roji jos priimtinumo forma. 

Galbūt tam yra istorinė priežastis. Viduramžiais išsirutuliojusios di- 
džiosios valdžios institucijos —- monarchija, valstybė su savo aparatais — 
suklestėjo daugybės išankstinių valdžios formų fone ir tam tikru mastu 
kaip atsvara joms: neperprantamoms, supainiotoms, konfliktiškoms val- 
džios formoms, susijusioms su tiesioginiu ar netiesioginiu valdymu že- 
mėje, su ginklais, baudžiava, siuzerenų ir vasalų tarpusavio santykiais. 
Jei šios valdžios institucijos galėjo ir gebėjo įsišaknyti, vykusiai pasinau- 
dodamos daugybe taktinių sanglaudų, pasiekti, kad būtų pripažintos, 
tai tik dėl to, kad pasirodė kaip reguliavimo, arbitražo, atribojimo in- 
stancijos, kaip būdas padaryti šiose valdžios formose tam tikrą tvarką, 
nustatyti principą, kaip jas sušvelninti ir paskirstyti pagal ribas ir egzis- 
tuojančią hierarchiją. Gausių ir susiduriančių galių akivaizdoje, virš visų 
heterogeniškų teisių, šios svarbiausios valdžios formos funkcionavo kaip 
teisės principas, parodydamos trejopą savo pobūdį: jos siekė virsti uni- 
tarine visuma, tapatinti savo valią su įstatymu ir veikti padedant drau- 
dimo ir sankcijos mechanizmams. Tokios valdžios formulė pax et 
justitia, pretenduojant būtent šitaip veikti, reiškė taiką, kaip 
feodalinių ar privačių karų uždraudimą, ir teisingumą, kaip būdą spręsti 
asmeninius ginčus. Žinoma, svarbiausioms monarchijos institucijoms 
taip besiplėtojant, rūpėjo ir visai kiti dalykai, ne vien paprasta ir gryna 

juridinė sistema. Tačiau tokia buvo valdžios kalba, tokį savo įvaizdį ji 
pati suformavo; apie tai byloja visa viduramžiais sukurta ar romėnų 
teisės pagrindu perkurta viešosios teisės teorija. Teisė buvo ne šiaip sau 
ginklas, kuriuo sumaniai naudojosi monarchai; monarchijos sistemai ji 
buvo jos raiškos būdas ir jos priimtinumo forma. Vakarų visuomenėse 
visada, pradedant nuo viduramžių, būtent teisė formuluoja valdžios 
pareigų vykdymą. 

XVII ar XIX amžių siekianti tradicija pripratino mus absoliutinės 
monarchijos valdžią priskirti ne teisės, o savivalės sričiai, piktnaudžia- 
vimo, kaprizų, įgeidžių, privilegijų ir išimčių pasauliui, besiremiančiam 
savojo gerovės tęstinumo tradicija. Betgi tai reiškia pamiršti tą esmingą 
istorinę aplinkybę, kad vakarietiškos monarchijos reiškėsi kaip teisinės 
sistemos, apmąstė save pasitelkusios teisės teorijas ir savo valdžios me- 
chanizmų funkcionavimui suteikė teisinę formą. Senas Boulainvilliers 
priekaištas, išsakytas prancūzų monarchijos adresu, jog ši pasinaudojo 
teise ir juristų paslaugomis tam, kad atšauktų aristokratų privilegijas ir 
juos pažemintų iš esmės, aišku, yra pagrįstas. Plėtojantis monarchijai ir 
jos institucijoms, buvo įvesta ši juridinė-politinė dimensija; ji, aišku, 
nėra adekvati buvusiam ir esamam valdžios veikimo būdui; tačiau ji yra 
kodas, kuriuo remiantis valdžia reiškiasi ir pati nurodo, kad šitaip apie 
ją galvotume. Monarchijos istorija ir valdžios procedūrų bei faktų pri- 
dengimas juridiniais bei politiniais diskursais ėjo kartu. 

Ir štai, nepaisant pastangų juridinę dimensiją išlaisvinti iš monar- 
chijos instituto ir politinę dimensiją atskirti nuo juridinės, valdžios 
įvaizdis taip ir liko šios sistemos nelaisvėje. Štai du pavyzdžiai. XVIII 
amžiaus Prancūzijoje monarchijos institucijos kritika buvo nukreipta 
ne prieš juridinę-monarchinę sistemą, bet į juridinės sistemos pertvarką, 
tyros, griežtos sistemos, į kurią be piktnaudžiavimų ir paklaidų galėtų 
įsilieti visi valdžios mechanizmai; priešingai monarchijai, kuri, nepai- 
sant jos tvirtinimų, nuolatos peržengdavo teisės rėmus ir save laikė aukš- 
čiau įstatymų. Politinė kritika tuomet pasinaudojo visa monarchijos 
plėtojimąsi lydėjusia juridinės minties galia tam, kad pastarąją pa- 
smerktų; tačiau ji neabejojo pačiu principu, pagal kurį teisė privalo bū- 
ti tiesiog valdžios forma, o valdžia visuomet pasireiškia teisės forma. 
XIX amžiuje iškilo kitas politinių institucijų kritikos tipas; tai buvo 

daug radikalesnė kritika, nes jai rūpėjo parodyti, kad ne tiktai reali 
valdžia išvengia teisės diktuojamų taisyklių, bet ir pati teisės sistema yra 
ne kas kita, kaip tik prievartos reiškimo būdas, galimybė ją aneksuoti 
atskirų individų naudai ir visuotiniu įstatymu prisidengus įveiksminti 
kiekvienai valdžiai būdingus asimetriškus ir neteisingus santykius. Vis 
dėlto ši teisės kritika dar pagrįsta postulatu, skelbiančiu, jog iš esmės ir 
siekiant idealo valdžios veiksmai turi būti derinami su tam tikra funda- 
mentalia teise. 

Iš esmės, nepaisant skirtingų epochų ir tikslų, monarchija nuolatos 
persekioja valdžios įvaizdį. Politinės minties ir politinės analizės po- 
žiūriu karaliui vis dar nenukirsta galva. Dėl to valdžios teorijoje dar 
teikiama didelė reikšmė teisės ir prievartos, įstatymo ir nelegalios padė- 
ties, valios ir laisvės problemoms, o ypač valstybės ir suverenumo prob- 
lemai (net jei pastaruoju atveju kreipiamasi nebe į suvereno asmenį, bet 
į kažkokią kolektyvinę būtybę). Galvoti apie valdžią, svarstant šias prob- 
lemas, reiškia apie jas galvoti, svarstant tam tikrą mūsų visuomenėms 
gana būdingą istorinę formą: teisinę monarchiją. Gana būdingą ir, ne- 
paisant visko, — pereinamąją. Nors daugelis jos formų išliko ir šiandien 
tebegyvuoja, pamažu į ją įsiskverbė nauji valdžios mechanizmai, kurių, 
atrodo, negalima supaprastinti vien juos priskiriant teisės įvaizdžiui. 
Kaip pamatysime toliau, būtent šie valdžios mechanizmai, bent jau iš 
dalies, buvo įpareigoti rūpintis, jau nuo XVIII amžiaus, žmonių gyve- 
nimu — žmonių kaip gyvų kūnų būtimi. Nors tiesa, kad teisėtvarka 
galėjo, aišku, nevisapusiškai, reprezentuoti valdžią, akcentuojančią mo- 
kesčių rinkimą ir mirtį, — ji pasirodė jau visai svetima naujiems valdymo 
būdams, grindžiamiems ne teise, bet technika, ne įstatymu, bet nor- 
malizacija, ne bausme, bet kontrole ir veikiantiems tokiais lygiais ir for- 
momis, kurios peržengia valstybės ir jos aparatų ribas. Štai mes jau prieš 
kelis amžius virtome tokia visuomene, kur teisėtvarka vis mažiau gali 
kodifikuoti valdžią ar jai atstovauti kaip sistemai. Slidus takelis mus 
veda vis tolyn nuo teisės karalystės, kuri jau tuomet ėmė trauktis 
praeitin, kai Prancūzijos revoliucija, o kartu su ja konstitucijų bei įvai- 
riausių kodeksų epocha, regis, kaip tik jai žadėjo artimą ateitį. 

Būtent taip dar ir šiandien vaizduojama teisėtvarka analizuojant val- 
džios ir sekso santykius. Vadinasi, problema ne ta, kaip nustatyti, ar iš 

tiesų sąmoningas kūno malonumų troškimas valdžiai svetimas, ar jis 
ankstesnis už įstatymą, kaip mes dažnai įsivaizduojame, ar, priešingai, 
įstatymas jį ir konstruoja. Svarstymų objektas kitas. Kad ir kas šis troš- 
kimas būtų — viena ar kita, — bet kuriuo atveju turimas omenyje san- 
tykis su valdžia, būtinai teisine ir diskursine, — valdžia, kurios dėmesio 
centre — įstatymų išdėstymas. Mes ir toliau liekame ištikimi tam tikram 
valdžios-įstatymo, valdžios-suvereniteto įvaizdžiui, kurį sukūrė teisės 
teoretikai ir monarchijos institucija. Būtent šio įvaizdžio privalu atsi- 
kratyti, tai yra atsikratyti teorinės įstatymo ir suvereniteto privilegijos, 
jei norime atlikti valdžios analizę konkrečioje ir istoriškoje jos metodų 
žaismėje. Reikia suręsti tokią valdžios analitiką, kuri teisės nebelaikytų 
modeliu ir kodu. 

Prisipažįstu, kad šios seksualumo istorijos projektas ar, greičiau, šios 
tyrinėjimų serijos, apimančios istorinius valdžios ir diskurso apie seksą 
santykius, projektas savotiškai juda ratu, ta prasme, kad kalbame apie 
du bandymus, kurie perduoda informaciją kits kitam. Pamėginkime 
atsikratyti teisinio ir neigiamo valdžios įvaizdžio, atsisakykime galvoti 
apie ją įstatymo, interdikto, laisvės ir suvereniteto terminais: kaip tuo- 
met analizuoti tai, kas neseniai istorijoje įvyko šio dalyko, regis, vieno 
iš labiausiai draudžiamų gyvenime ir uždraustų mūsų kūnui — sekso 
atžvilgiu? Kokiais keliais valdžia jį pasiekia, jeigu ne draudimais ar 
užkardomis? Kokiais mechanizmais, taktika ar dispozityvais? Tarkime, 
kad, priešingai, kiek atidesnis tyrimas rodo, jog; iš tiesų šiuolaikinėse 
visuomenėse valdžia nekontroliuoja seksualumo įstatymo ir suverenite- 
to pagrindu; manykime, kad istorinė analizė neva atskleidė tikrą sekso 
„technologiją“, daug sudėtingesnę ir, svarbiausia, daug pozityvesnę už 
paprastą „gynimo“ efektą; tuomet šis atvejis — kurio negalime vertinti 
kitaip, kaip tik privilegijuotą, nes čia valdžia, labiau nei kur kitur, at- 
rodo, veikia kaip draudimas — argi neverčia šis atvejis ieškoti tokių val- 
džios analizės principų, kurie nepriklausytų nuo teisės sistemos ir 
įstatymo formos? Vadinasi, kalbama apie tai, kaip, pateikiant kitokią 
valdžios teoriją, kartu sukurti ir kitokį tinklelį istoriniams įvykiams 
dešifruoti; ir, kiek atidžiau įsižiūrėjus į visą istorinę medžiagą, pamažu 
artėti prie kitokios valdžios sampratos. Kartu galvoti: seksas be įstatymo 
galios, o valdžia — be karaliaus. 

2. Metodas 


Vadinasi, dera analizuoti tam tikro žinojimo apie seksą susiformavimą, 
remiantis ne slopinimo ir įstatymo, bet valdžios terminais. Tačiau iškyla 
rizika, kad dėl žodžio „valdžia“ gali atsirasti daugybė nesusipratimų. 
Nesusipratimų dėl jo reikšmės, formos, vieningumo. Valdžia aš vadinu 
ne valdžią kaip institucijų ir aparatų visumą, užtikrinančią piliečių pa- 
valdumą kokioje nors konkrečioje valstybėje. Valdžia man nereiškia ir 
pajungimo būdo, kuris, kaip opozicija prievartai, būtų įgijęs taisyklės 
formą. Pagaliau aš negalvoju apie visuotinę viešpatavimo sistemą, kurią 
vienas elementas ar grupė primeta kitam ir kurios padariniai per viena 
po kitos einančias atšakas neva persmelkia visą socialinį kūną. Valdžios 
terminais besiremianti analizė neturi kaip pirminių duomenų postu- 
luoti valstybės suvereniteto, įstatymo formos ar globalinės kokio nors 
viešpatavimo vienybės; greičiau priešingai — tai tik baigiamosios tokios 
analizės formos. Man regis, valdžią pirmiausia reikia suvokti kaip dau- 
gybę jėga grindžiamų santykių, imanentiškų tai sričiai, kurioje jie reiš- 
kiasi, I ir ją iš esmės organizuojančių; suvokti kaip žaidimą, kuris per 
kovą ir nepaliaujamus susidūrimus juos transformuoja, stiprina, su- 
keičia vietomis; suvokti kaip daugybę atramos taškų, kuriuos šie jėgos 
santykiai suranda vieni kituose tokiu būdu, kad susikuria grandinė ar 
sistema arba, priešingai, — atsiranda atotrūkiai ir prieštaravimai, juos 
atskiriantys vienus nuo kitų; pagaliau suvokti kaip strategijas, kurių 
dėka santykiai įveiksminami ir kurių bendras piešinys arba institucinė 
kristalizacija įsikūnija valstybės aparatuose, įstatymų formuluotėse ir 
socialinės hegemonijos formose. Valdžią įgalinančios sąlygos — ar bent 
jau požiūrio, kuris nušviestų jos veiklą iki labiausiai „periferinių“ efek- 
tų, taip pat leistų naudoti jos mechanizmus kaip tinklelį viso socialinio 
lauko aiškumui nustatyti — tokios sąlygos nereikia ieškoti pirminėje 
kokio nors centrinio taško egzistencijoje, vieninteliame suverenumo 
židinyje, iš kurio neva spinduliuoja išvestinės, iš jo išplaukiančios for- 
mos; tokia sąlyga — tai judanti jėgos santykių platforma, nuolatos ža- 
dinanti, dėl jų nelygybės, įvairias valdymo formas, visada lokalines ir 
nestabilias. Valdžia yra visur: visai ne dėl to, kad ji neva turi privilegi- 
ją viską pergrupuoti dėl savo nenugalimos vienybės, bet dėl to, kad 

kiekvieną akimirką ji atsigamina kokiame nors taške, ar, greičiau, esant 
bet kokiam santykiui tarp vieno ir kito taško. Valdžia yra visur ne dėl 
to, kad apglobia viską, bet dėl to, kad iš visur ji spinduliuoja. Valdymo 
galia — tuo, ką ji turi savy pastovaus, besikartojančio, inertiško, atsiga- 
minančio - yra tik sukergimo efektas, išryškėjantis tarp visų šių nepas- 
tovumų, sujungimas, besiremiant kiekvienu jų ir savo ruožtu mėginant 
tuos nepastovumus fiksuoti. Aišku, reikia būti nominalistu: valdžia — 
tai ne kokia nors institucija ar struktūra, tai ne kokia nors galia, kuria 
išrinktieji esą apdovanoti; tai pavadinimas, suteikiamas sudėtingai stra- 
teginei situacijai, susiklosčiusiai vienoje ar kitoje visuomenėje. 

Ar tada reikėtų pakeisti žinomą formulę ir pasakyti, kad politika — 
tai kitomis priemonėmis tęsiamas karas? Jei vis dėlto norime išlaikyti 
atotrūkį tarp karo ir politikos, matyt, turėtume pripažinti, kad ta jėgos 
santykių daugybė gali būti kodifikuojama - tik iš dalies ir niekada visa- 
pusiškai — ar „karo“ forma, ar „politikos“; tai būtų dvi skirtingos strate- 
gijos (bet pasirengusios pereiti viena į kitą), siekiančios integruoti šiuos 
pakrikusius, nevienalyčius, nepastovius, įtemptus jėgos santykius. 

Laikydamiesi tokios linijos, galėtume pasiūlyti įvairiausių nuostatų: 

— valdžia nera kažkas, kas įgyjama, išraunama ar dalijama, kažkas, ką 
išlaikome arba kam leidžiame išsprūsti; valdžia savo galią reiškia iš dau- 
gybės taškų ir paslankių, nelygybe grįstų santykių žaismėje; 

— valdžios santykiai nėra išoriniai kitų santykių (ekonominių pro- 
cesų, pažintinių santykių, seksualinių ryšių) atžvilgiu, bet jiems ima- 
nentiški; jie yra tiesioginiai ten susikuriančių padalijimų, netolydumų 
ir pusiausvyros stygiaus padariniai ir priešingai — vidinės šių diferen- 
ciacijų sąlygos; valdžios santykiai nėra superstruktūros pozicijoje, atlie- 
kant paprasto draudimo ar įgaliojimų pratęsimo vaidmenį; jų vaidmuo 
tenai, kur jie veikia, yra tiesiogiai produktyvus; 

— valdžia kyla iš apačios; tai reiškia, kad pats valdžios santykių prin- 
cipas neturi savy, kaip visuotinės matricos, jokios binarinės ir globali- 
nės opozicijos tarp valdančiųjų ir valdinių — tokios, kad šis dualizmas 
smelktųsi iš viršaus į apačią į vis labiau organizuotas grupes iki pačių 
socialinio kūno gelmių. Verčiau dera pripažinti, kad daugybė jėgos 
santykių, susiformuojančių ir veikiančių gamybos aparatuose, šeimose, 
riboto skaičiaus žmonių grupėse, institucijose, skatina gausius skalumo 

padarinius, persmelkiančius visą socialinį kūną. Pastarieji formuoja tam 
tikrą generalinę jėgos liniją, įsiskverbiančią į lokalinius susidūrimus ir 
juos sujungiančią; žinoma, mainais jie imasi perskirstymo, išlyginimo, 
homogenizacijos, serijinių įrengimų, konvergencijos. Didieji viešpata- 
vimo tipai — tai hegemoniški efektai, nuolatos palaikomi visų šių in- 
tensyvių susidūrimų; 

— valdžios santykiai tuo pat metu yra iš anksto apgalvoti ir nesub- 
jektyvūs. Jie iš tikrųjų suprantami ne dėl to, kad neva yra padarinys — 
priežastingumo terminus vartojant — kokios nors kitos juos „paaiški- 
nančios“ instancijos, bet dėl to, kad juos kiaurai persmelkęs išskaičia- 
vimas: nėra valdžios, kuri veiktų nenumačiusi įvairiausių ketinimų bei 
tikslų. Tačiau tai nereiškia, kad ji priklauso nuo kokio nors atskiro sub- 
jekto pasirinkimo ar sprendimo; neieškokime štabo, kuris vadovautų 
jos racionaliems veiksmams; nei valdančioji kasta, nei valdžios aparatą 
kontroliuojančios grupės, nei žmonės, priimantys svarbiausius sprendi- 
mus ekonomikos srity — niekas iš jų nevaldo viso visuomenėje veikian- 
čio (ir verčiančio ją veikti) valdžios santykių tinklo; valdžios raciona- 
lumas — tai racionalumas jos taktikos būdų, dažnai gana aiškiai matomų 
tuo apibrėžtu lygiu, į kurį jie patenka, demonstruodami lokalinį val- 
džios cinizmą; šie taktikos būdai, vieni su kitais besijungdami, vieni 
sukeldami kitus ir kits kitą propaguodami, kitoje vietoje rasdami sau 
atspirtį ir sąlygas egzistencijai, pagaliau išryškina visumos dispozityvus: 
čia logika dar visiškai aiški, ketinimus galime dešifruoti; ir vis dėlto 
atsitinka, kad jau nebėra žmonių, kurie juos buvo sumanę, ir tikrai ne- 
daug galinčių juos suformuluoti: mat didžiosios beveik nebylios anoni- 
minės strategijos yra lengvai nuspėjamos, o jos ir koordinuoja iškalbias 
taktikas, kurių „išradėjai“ dažnai nėra veidmainiai; 

— ten, kur yra valdžia, yra pasipriešinimas, ir vis dėlto ar, greičiau, 
tik dėl to, pastarasis niekada nėra išoriškas valdžiai. Ar reikia tada sakyt, 
kad neišvengiamai esame valdžios „viduje“, kad iš jos negalime „iš- 
sprūsti“, kad jai nėra nieko absoliučiai išoriško, nes mes esą būtinai 
priklausome nuo įstatymų? Ar kad jeigu istorija yra proto vingrybė, tai 
valdžia yra vingrybė istorijos — tos, kuri visada laimi? Taip kalbėti — 
reiškia pamiršti, kad valdžios santykiai pasireiškia griežtai apibrėžtais 

ryšiais. Jie gali egzistuoti tik kaip daugybė pasipriešinimo taškų, kurie 
valdžios santykių viduje vaidina priešo, taikinio, ramsčio ar iškyšos, 
kurią puolimo metu dera užimti, vdidmenis. Šių pasipriešinimo taškų 
valdžios tinkle yra visur. Matyt, valdžiai nėra vienos didžiojo Atsa- 
ko vietos — maišto sielos, kokio nors pasipriešinimo židinio, grynojo 
revoliucionieriaus įstatymo. Priešingai, yra daugybė pasipriešinimo 
atvejų, kurių kiekvienas jau savaime yra ypatingas: atvejai galimi, bū- 
tini, neįtikėtini, spontaniški, žiaurūs, pavieniai, suderinti, paslankūs, 
smarkūs, nesutaikomi, pasirengę deryboms, šališki ar skirti aukojimui; 
taip apibrėžti, pasipriešinimo taškai gali egzistuoti tik strateginiame 
valdžios santykių lauke. Tačiau tai nereiškia, kad jie yra tik rikošetas, 
valdžios santykių antspaudas, pagrindinei viešpatystei formuojant vi- 
suomet pasyvią ir pasmerktą nesibaigiančiam pralaimėjimui jos išvirkš- 
čiąją pusę. Pasipriešinimo atvejai nekyla iš keleto įvairiarūšių principų, 
betgi nėra ir masalas ar būtinai apviltas pažadas. Valdžios santykiuose jie 
yra kitoks polius, čia įsibrėžę kaip nepalenkiama akistata. Tad jie taip 
pat skirstomi nevienodai: taškai, mazgai, pasipriešinimo židiniai yra 
tankiau ar rečiau išbarstyti laike ir erdvėje, kurstantys — kartais jau ne- 
pakeičiamai - žmonių grupes ar atskirus asmenis, uždegantys tam tikrus 
kūno taškus, tam tikrus gyvenimo momentus, atskirus elgesio tipus. 
Dideli radikalūs pertrūkiai, binariniai ir šiurkštūs perdalijimai? Kartais 
taip. Tačiau dažniausiai susiduriame su judriais ir klaidžiojančiais pasi- 
priešinimo taškais, kurie į visuomenę įtraukia mobilųjį diferencijavimą, 
skaldo junginius ir skatina persigrupavimus, rausdami vagas pačiuose 
individuose, juos sukarpydami ir naujai sumodeliuodami, pažymėdami 
jų kūne ir sieloje nepakeičiamus regionus. Panašiai kaip valdžios santy- 
kių tinklas galiausiai sukuria tankų audinį, kuris prasismelkia į aparatą 
ir institucijas, nebūtinai juose apsistodamas, visiškai taip pasipriešinimo 
taškų spiečius įsismelkia į socialines stratifikacijas ir individualius jun- 
ginius. Aišku, kad būtent strateginis šių pasipriešinimo taškų kodavimas 
įgalina revoliuciją, iš dalies panašiai kaip valstybė grindžiama institucine 
valdžios santykių integracija. 

Būtent tokiame jėgos santykių lauke reikia mėginti analizuoti val- 
džios mechanizmus. Taip pavyks išvengti labai ilgai kerėjusios politinę 
mintį sistemos Valdovas-Įstatymas. Ir jei tiesa, kad Machiavelis buvo 
vienas iš nedaugelio, — o dėl to, žinoma, jo „cinizmas“ ir buvo skanda- 
lingas, — galvojęs apie Valdovo galią jėgos santykių terminais, galbūt 
derėtų žengti dar vieną žingsnį: apsieiti be Valdovo personažo ir deši“ 
ruoti valdžios mechanizmus, remiantis jėgos santykiams imanentiška 
strategija. 

Grįžtant prie sekso ir juo besirūpinančių tiesos apie seksą diskursų, 
reikia ieškoti atsakymo ne į klausimą, kodėl ir kaip, esant vienai ar kitai 
valstybės struktūrai, valdžiai iškyla būtinybė suformuoti žinojimą apie 
seksą. Tai taip pat ne klausimas apie tai, kokiai apskritai viešpatystei, 
pradedant nuo XVIII amžiaus, pasitarnavo rūpestis gaminti teisingus 
diskursus apie seksą. Ir pagaliau ne klausimas apie tai, koks įstatymas 
valdė vienu metu ir pastovius seksualinius ryšius, ir tokias pat apie jį 
sklindančias kalbas. Tačiau kyla klausimas: kokie yra — esant tam tikram 
diskursui apie seksą, tam tikrai istoriškai susiklosčiusiai tiesos išgavimo 
formai, skirtai tam tikroms apibrėžtoms vietoms (vaiko kūnui, moters 
seksui, gimdymų ribojimo praktikai ir t. t.) — kokie gi kiekvienu atve- 
ju yra, staiga ėmę veikti, tiesioginiai, lokaliniai valdžios santykiai. Kaip 
jie sudaro sąlygas tokiems diskursams ir, priešingai, kaip šie diskursai 
juos palaiko? Kokiu būdu valdžios santykių žaismę modifikuoja pats jų 
atlikimas — vieni terminai sustiprinami, o kiti susilpninami, atsiranda 
pasipriešinimo, kontrainvesticijų padariniai, tarsi niekados ir nebuvo 
kartą ir visam laikui duotos tvarios priklausomybės? Kokiu būdu šie 
valdžios santykiai vieni su kitais siejasi, sekdami logika tam tikros glo- 
balinės strategijos, kuri retrospektyviai pasiverčia unitarine ir voliun- 
taristine sekso politika? Trumpai tariant: užuot priskyrę vienintelei 
liūdnai pagarsėjusios didžiosios Valdžios formai visus mikroskopinius 
prievartos sekso atžvilgiu atvejus, visus įtartinus į jį nukreiptus žvilgs- 
nius ir visas slaptavietes, per kuriuos išdildomas galimas pažinimas, — 
verčiau itin gausią diskursų apie seksą produkciją panardintume į įvai- 
rių ir judrių valdžios santykių okeaną. 

Tai leidžia preliminariai pateikti keturias taisykles. Tačiau tai ne 
metodo imperatyvai, o daugių daugiausia — atsargumo inspiruoti po- 
tvarkiai. i 


1. Imanentiškumo taisyklė 


Nedera manyti, jog yra kažkokia seksualumo sritis, kuri akcentuoja 
teisę į mokslinį pažinimą — nesuinteresuotą ir laisvą, — tačiau kurios 
atžvilgiu ekonominiai arba ideologiniai valdžios reikalavimai įveiksmi- 
no draudimo mechanizmus. Seksualumas tapo pažinimo sritimi būtent 
dėl valdžios santykių, kurie jį ir pavertė galimu objektu; ir priešingai, 
valdžia galėjo paversti seksualumą savo taikiniu tik dėl to, kad pažinimo 
technika ir diskurso procedūros gebėjo jam suteikti įgaliojimus. Tarp 
pažinimo technikos ir valdžios strategijos nėra jokio pertrūkio, net jeigu 
ir viena, ir kita turi savo specifinį vaidmenį, jos abi jungiasi savo skir- 
tumų pagrindu. Taigi pradėsime nuo to, ką būtų galima pavadinti val- 
dymo-žinojimo „vietiniais židiniais“: tokie, pavyzdžiui, yra atgailau- 
jančio nusidėjėlio ir nuodėmklausio santykiai arba santykiai tikinčiojo 
ir jo dvasinio vadovo; čia — pažymėtos kūno, kurį reikia suvaldyti, 
ženklu — įvairios diskurso formos: savianalizė, kvotos, prisipažinimai, 
interpretacijos, pokalbiai, — nepaliaujamai juda pirmyn ir atgal kaip 
įvairios priklausomybės formos ir pažinimo schemos. Visiškai taip pat 
ir vaiko kūnas, prižiūrimas, lopšyje, lovoje ar kambaryje apsuptas viso 
pulko globėjų: tėvų, žindyvių, pedagogų, gydytojų, dėmesingų ner 
menkiausioms jo sekso apraiškoms, ypač nuo XVIII amžiaus, tapo dar 
vienu valdymo-žinojimo „lokaliniu židiniu“. 


2. Nuolatinių variacijų taisyklė 


Neverta svarstyti, kas seksualumo srityje yra įgijęs valdžią (vyrai, 
suaugusieji, tėvai, gydytojai), o kas ją praradęs (moterys, paaugliai, 
vaikai, ligoniai...), kas turi teisę į žinojimą, o kam jisai jėga yra užgin- 
tas. Verčiau reikia ieškoti schemos kitimų, kuriuos jėgos santykiai 
skatina savo veiksmais. „Valdžios paskirstymas“, „žinių pritaikymas“ 
visada yra tik momentinės nuopjovos vienų ar kitų procesų — ar 

sukaupto stipresnio elemento fiksavimo, ar santykio inversijos, ar abiejų 
narių vienalaikio augimo. Valdymo-žinojimo santykiai — tai ne duotos 
paskirstymo formos, bet „kitimų matricos“. Pasirodė, kad XIX amžiu- 
je tėvo, motinos, auklėtojo, gydytojo pastangomis vaikui ir jo seksui 
sukurta terpė buvo persmelkta nuolatinių modifikacijų, nesibaigiančių 
judėjimų, kurių vienas akivaizdžiausių rezultatų — keistas posūkis: 
tuomet, kai vaiko seksualumas iškilo kaip problema per santykį, tiesio- 
giai susiformavusį tarp gydytojo ir tėvų (patarimų, perspėjimų, pagra- 
sinimų dėl ateities forma), — galiausiai per psichiatro ir vaiko santykį 
iškilo klausimas būtent apie pačių tėvų seksualumą. 


3. Dvigubo sąlygotumo taisyklė 


Joks „lokalinis židinys“, jokia „transformacijos schema“ negalėtų 
veikti, jei dėl viena po kitos einančių sąsajų jie pagaliau nesudarytų tam 
tikros visumos. Ir priešingai, jokia strategija negalėtų laiduoti globalinių 
efektų, jei nesiremtų apibrėžtais ir itin subtiliais ryšiais, jai tarnaujan- 
čiais ne kaip pritaikymas ir padarinys, bet kaip ramstis ir inkarvietė. 
Tarp vienų ir kitų nėra jokio netolydumo, tarsi būtų kalbama apie du 
skirtingus lygius (vieną — mikroskopinį, o kitą — makroskopinį); bet 
nėra tarp jų ir jokio homogeniškumo (tarsi vienas jų būtų tik kito pa- 
didinta ar, priešingai, sumažinta projekcija); verčiau reikia galvoti apie 
dvigubą sąlygotumą: galimos specifinės taktikos sąlygoja strategiją, o 
strategijos aptraukalas įveiksmina taktikas. Taigi šeimos tėvas nėra vals- 
tybės ar valdovo „reprezentantas“, o valstybė ar valdovas visai nėra tėvo 
projekcija kitu mastu. Šeima neatgamina visuomenės, o visuomenė savo 
ruožtu nemėgdžioja šeimos. Tačiau šeimos mechanizmas — tos speci- 
fikos, kuri jį leido laikyti visuomenės salele, ir dėl to, kas jame buvo he- 
teromortiško, palyginti su kitais valdžios mechanizmais — galėjo būti 
ramsčiu didiesiems „manevrams“, kurių tikslas — maltusistinė gimsta- 
mumo kontrolė, populistinio požiūrio kurstymas, sekso medikalizacija 
ir jo nelytinių formų priskyrimas psichiatrijai. 

4. Taktinio diskursų polivalentiškumo taisyklė 


Tai, kas kalbama apie seksą, neturi būti analizuojama kaip papras- 
čiausias šių valdžios mechanizmų projekcijos paviršius. Valdymas ir ži- 
nojimas jungiasi būtent diskurse. Kaip tik dėl šios priežasties diskursą 
reikia suvokti kaip eilę pertrūkusių segmentų, kurių taktinė funkcija 
nėra nei tolydi, nei pastovi. Tiksliau sakant, diskurso pasaulio nereikia 
įsivaizduoti kaip padalinto tarp priimto ir atmesto diskurso ar tarp vieš- 
pataujančio diskurso ir jam pavaldaus, bet paranku jį įsivaizduoti kaip 
sankaupą daugybės diskurso elementų, galinčių veikti įvairiausiomis 
strategijomis. Štai šitokį skirstymą reikia atkurti su visu tuo, ką jis turi 
savy išsakyto ir nuslėpto, su privalomais ir draudžiamais sakymais, su 
visu tuo, ką jis nuspėja iš variantų ir efektų — skirtingų priklausomai 
nuo to, kas kalba, priklausomai nuo pozicijos valdžios atžvilgiu, nuo 
institucinio konteksto, kuriame jis patalpintas, taip pat su tapačių for- 
mulių priešingiems tikslams reikšti perkėlimais ir pakartotiniu nau- 
dojimu. Diskursai, kaip ir nutylėjimai, nėra kartą ir visiems laikams 
pajungti valdžiai ar prieš ją nukreipti. Reikia pripažinti, jog egzistuoja 
sudėtingas ir nepastovus žaidimas, kurio metu diskursas gali būti ir inst- 
rumentas, ir valdžios veiksnys, taip pat kliūtis, atmuša, pasipriešinimo 
vieta ir priešingos strategijos išeities taškas. Diskursas gamina ir trans- 
portuoja valdžią, ją stiprina, bet ir sekina, ją eksponuoja, paverčia trapiu 
daiktu, leidžia ją blokuoti. Visiškai taip pat tyla ir paslaptis teikia prie- 
glaudą valdžiai, sutvirtina jos interdiktus, tačiau tuo pat metu atleidžia 
vadžias ir puoselėja daugiau ar mažiau neaiškias pakantos formas. Pa- 
vyzdžiui, pagalvokime apie istoriją to, kas jau vien iš principo buvo 
įvardyta kaip „didžioji“, prieštaraujanti žmogaus prigimčiai nuodėmė. 
Ypatingas tekstų apie sodomiją — šią tokią miglotą kategoriją — san- 
tūrumas, bemaž visuotinis vengimas gvildenti šią temą ilgam įteisino 
dvejopą elgesį: viena vertus — ypatingą griežtumą (mirties bausmę su- 
deginant ant laužo, taikomą dar XVIII amžiuje; beje, jokio rimtesnio 
protesto prieš šį faktą taip ir nebuvo suformuluota iki pat amžiaus vi- 
durio), o kita vertus — aiškiai per didelę pakantą (tokią netiesioginę iš- 
vadą galime padaryti iš retų teismo nuosprendžių ir labiau tiesioginę — 
iš kai kurių liudijimų apie vyrų bendrijas, egzistavusias armijoje arba 

dvaruose). Tad pasirodymas XIX amžiaus psichiatrijoje, teisminėje prak- 
tikoje, o ir literatūroje daugelio diskursų apie homoseksualumo, onaniz- 
mo, pederastijos, „psichinio hermafroditizmo“ rūšis ir porūšius, aišku, 
paskatino vis didesnę šio „iškrypimų“ regiono visuomeninę kontrolę; 
tačiau jis paskatino ir tam tikro „grįžtamojo“ diskurso atsiradimą: ho- 
moseksualumas ėmė pats kalbėti apie save, ginti savo teisėtumą arba 
„natūralumą“, ir dažnai tais pačiais terminais, tomis pačiomis kategori- 
jomis, kuriomis jis buvo medicinos diskvalifikuotas. Nėra taip, kad 
vienoje pusėje regėtume valdžios diskursą, o kitoje - diskursą, oponuo- 
jantį pirmajam. Diskursai yra taktiniai elementai arba blokai jėgos san- 
tykių lauke; tos pačios strategijos viduje gali būti patys įvairiausi ir net 
prieštaraujantys vienas kitam diskursai; ir priešingai — jie gali judėti 
nekeisdami formos tarp priešingų strategijų. Diskursų apie seksą nede- 
ra klausti, iš kokios implicitinės teorijos jie išplaukia arba kokias mora- 
lines dalybas jie atgamina, arba kokiai ideologijai — viešpataujančiai ar 
pavaldžiai — jie atstovauja; tačiau reikia iš jų ištraukti dviejų lygių infor- 
maciją: taktinio jų produktyvumo (kokius abipusius valdymo ir žinoji- 
mo veiksnius jie užtikrina) ir jų strateginės integracijos (esant kokiam 
sąlygų visetui ir kokiam jėgų santykiui jie būtinai naudojami viename 
ar kitame susidūrimų epizode). 

Trumpai tariant, krypstame į tokią valdžios koncepciją, kuri ypa- 
tingą įstatymo teisę pakeičia savitu požiūriu į tikslą, teisę drausti — 
veiksmingos taktikos siekiu, ypatingą teisę į suverenumą — daugiapusiu 
ir judriu jėgos santykių lauku, kuriame pasireiškia globaliniai, bet vi- 
suomet nestabilūs valdymo efektai. Tai greičiau strateginis, o ne teisės 
modelis. Ir visa tai — ne spekuliatyvinio ar turinio pasirinkimo pada- 
rinys; taip yra dėl to, kad iš tiesų vienas esmingiausių Vakarų visuo- 
menės bruožų — jėgos santykiai, ilgai reiškęsi kare, įvairiose karo for- 
mose — buvo pamažu investuoti į politinės valdžios organus. 


3. Sritis 


Nedera seksualumo aprašinėti kaip kokio nartaus postūmio, savo 
prigimtimi valdžiai svetimo ir būtinai nepakantaus; o valdžia savo 

ruožtu aprašoma kaip tokia, kuri vargsta, dėdama visas pastangas sek- 
sualumą sutramdyti, ir dažnai pralaimi, ketindama visiškai jį užvaldyti. 
Seksualumas iškyla greičiau kaip itia siaura perėja valdžios santykiams: 
santykiams tarp vyrų ir moterų, tarp jaunų ir senų, tarp tėvų ir vaikų, 
tarp mokytojų ir mokinių, tarp šventikų ir pasauliečių, tarp administ- 
racijos ir gyventojų. Valdžios santykių srityje seksualumas nėra kur- 
čiausias elementas, sakytume, priešingai - apdovanotas plačiausia inst- 
rumentuote: seksualumą galima panaudoti daugybėje manevrų, jis gali 
būti atramos taškas arba šarnyras pačių įvairiausių strategijų atveju. 

Nėra vienos vienintelės strategijos, tinkančios visai visuomenei ir 
visoms sekso apraiškoms: pavyzdžiui, idėja, kad visą seksą dažnai ir 
įvairiais būdais buvo mėginama apriboti jo reproduktyviąja funkcija, jo 
heteroseksualia ir suaugusiems skirta forma bei santuokiniu teisėtu- 
mu — tokia idėja, žinoma, reiškia, jog neatsižvelgiama į daugybę jo sie- 
kiamų tikslų, į daugybę priemonių, įgyvendinamų sekso politikoje, 
liečiančioje įvairaus amžiaus ir skirtingoms visuomenės klasėms atsto- 
vaujančias lytis. 

Iš pirmo žvilgsnio atrodo, kad nuo XVIII amžiaus galime išskirti 
keturis didelius strateginius kompleksus, kurie seksui plėtoja specifinius 
žinojimo ir valdymo dispozityvus. Tuo metu jie negimė išsyk visi tobu- 
lai sudėti, bet su laiku įgijo rišlumo, valdžios srityje tapo veiksmingi, o 
žinojimo srityje pasiekė produktyvumo, kuris leidžia juos aprašyti kaip 
santykinai autonomiškus. 

Isterijos sureikšminimas vertinant moters kūną: tai trejopas proce- 
sas, dėl kurio moters kūnas buvo analizuojamas — apibrėžiamas ir dis- 
kvalifikuojamas — kaip kūnas, ištisai prisotintas seksualumo; procesas, 
kurio veikiamas tas kūnas buvo integruotas — veikiant kažkokiai neva iš 
vidaus jam būdingai patologijai — į medicinos praktikos sritį; procesas, 
kuriam padedant pagaliau jis įgijo organinį ryšį su socialiniu kūnu 
(kurio reguliuojamą vaisingumą jis turi užtikrinti), su šeimos aplinka 
(kurios substanciniu ir funkciniu elementu jis privalo būti), taip pat su 
vaikų gyvenimu (kuriam jis duoda pradžią ir kurį turi garantuoti, bū- 
damas biologiškai ir moraliai už tai atsakingas visą auklėjimo laiko- 
tarpį): Motina su savo „nervingos moters“ įvaizdžiu yra labiausiai regi- 
ma tokio isterijos sureikšminimo, vertinant moters kūną, forma. 

Pedagogiško požiūrio į vaiko lytį ugdymas: tai dvejopas tvirtini- 
mas — viena vertus, beveik visi vaikai imasi arba gali imtis seksualinės 
veiklos; kita vertus, neleistinoje, kartu „natūralioje“ ir „prieštaraujan- 
čioje prigimčiai“, šioje veikloje slypi fizinis ir moralinis, kolektyvinis ir 
individualus pavojus; vaikai laikomi sekso „įžanginės klasės“ mokinu- 
kais, dar anapus sekso ir jau jo regione, esantys ant pavojingos persky- 
rimo linijos; tėvai, šeima, auklėtojai, gydytojai, psichologai vėliau turės 
nuolatos rūpintis šiuo sekso gemalu, brangintinu ir pragaištingu, pavo- 
jingu ir bijančiu pavojaus; pedagogiškas požiūris ypač pasireiškia kova 
su onanizmu, kuri Vakaruose truko beveik du amžius. 

Giminės pratęsimą garantuojančios veiklos suvisuomeninimas: tai 
ekonominė socializacija, pasiekiama įvairių raginimų ar stabdymų ap- 
linkkeliais, „socialinėmis“ ar fiskalinėmis priemonėmis porų vaisingu- 
mo atžvilgiu; tai ir politinė socializacija, įgyvendinama didinant su- 
tuoktinių atsakomybę visam socialiniam kūnui (kurį reikia riboti arba, 
priešingai, stiprinti), pagaliau tai medicininės veiklos suvisuomeni- 
nimas, praktikams leidžiant kontroliuoti gimstamumą, turintį pato- 
geninės reikšmės ir individui, ir visai žmonių giminei. 

Pagaliau iškrypėliški malonumai psichiatrijos akiratyje: seksualinis 
instinktas buvo izoliuotas kaip autonomiškas biologinis ir psichinis in- 
stinktas; buvo atliekama visų anomalijos formų klinikinė analizė; jam 
buvo priskirtas viso žmogaus elgesio normalizacijos ir patologizacijos 
vaidmuo; galop šioms anomalijoms ieškota jas koreguojančios tech- 
nologijos. 

Per visą XIX amžių vis didėjančio susirūpinimo seksu zonoje ryškė- 
ja keturi tipai, keturi privilegijuoti žinojimo objektai, keturi taikiniai ir 
inkarvietės įvairiems žinojimo demaršams: isteriška moteris, besimas- 
turbuojantis vaikas, maltusietiška pora, suaugęs iškrypėlis — tai tipai, 
kurių kiekvienas atitinka vieną iš išvardytų strategijų, o pastarosios — 
kiekviena savaip — persmelkė vaikų, moterų, vyrų seksą ir jį išnaudojo. 


Ką reiškia šios strategijos? Kovą su seksualumu? Ar bandymus geriau 
jį valdyti ir pridengti tai, kas jame yra nesantūraus, šokiruojančio, 
nepakantaus? Ar būdą, kaip suformuluoti apie jį tokią Žinių porciją, 
kuri būtų priimtina ir naudinga? Iš tiesų čia greičiau kalbama apie patį 

seksualumo gaminimą. Seksualumo nereikia suprasti kaip kažko iš pri- 
gimties duoto, ką valdžia esą bando slopinti, ar kaip tamsios srities, 
kurią žinojimas neva mėgina parodyti. Seksualumas — tai vardas, ku- 
riuo galima pavadinti istorinį dispozityvą: tai ne pagrindinė realybė, 
virš kurios esą tvenkiasi sunkūs ginčų debesys, bet platus paviršinis 
tinklas, kur kūnų sužadinimas, intensyvūs malonumai, raginimai dis- 
kursui, žinių formavimas, vis stiprėjanti kontrolė ir pasipriešinimo 
atvejai siejasi vieni su kitais priklausomai nuo kelių didžiųjų žinojimo 
bei valdymo strategijų. 

Aišku, galima manyt, kad seksualiniai santykiai bet kurioje visuo- 
menėje skatino santuokinių ryšių dispozityvą: vedybų 
sistemą, giminiškų santykių plėtojimą, vardų ir turto perdavimą. Šis 
dispozityvas, podraug su jį įtvirtinančiais prievartos mechanizmais, 
kartu su dažnai sudėtingu žinojimu, kurio jis reikalauja, pamažu nusto- 
jo savo reikšmės, nes naujiems ekonominiams procesams ir politinėms 
struktūroms jis nebebuvo adekvatus instrumentas ir pakankamas rams- 
tis. Ypač nuo XVIII amžiaus šiuolaikinės Vakarų visuomenės išrado ir 
įveiksmino tam tikrą naują dispozityvą, kuris užgožia pirmąjį, jo ne- 
panaikindamas, o tik sumenkindamas jo reikšmę. Tai seksualu- 
mo dispozityvas; kaip ir santuokinių ryšių dispozityvas, jis 
įsijungia, esant santykiui tarp seksualinių partnerių, tik jau visai kito- 
kiu būdu. Galėtume priešpriešinti abiejų dispozityvų kiekvieną narį. 
Santuokinių ryšių dispozityvas išsidėsto pagal taisykles, apibrėžiančias, 
kas leistina ir neleistina, kas įteisinta ir užginta; tuo tarpu seksualumo 
dispozityvą skatina veikti judrūs, polimorfiniai bei konjunktūriniai 
valdžios technikos būdai. Viena pagrindinių santuokinių ryšių dispozi- 
tyvo užduočių — atgaminti santykių žaismę ir palaikyti tuos santykius 
valdantį įstatymą; priešingai — seksualumo dispozityvas skatina nuolat 
plėsti kontrolės formas ir spitis. Pirmajam labai svarbus yra ryšys tarp 
partnerių, turinčių apibrėžtą statusą, tuo tarpu antrajam — kūno pojū- 
čiai, malonumų kokybė, įspūdžių, kad ir kokie subtilūs ar nepastebimi 
jie būtų, prigimtis. Pagaliau santuokinių ryšių dispozityvas glaudžiai 
siejasi su ekonomika dėl vaidmens, kurį yra pajėgus atlikti perduodant 
ar paleidžiant apyvarton turtus; o seksualumo dispozityvą su ekonomi- 
ka sieja, tiesa, gausios ir subtilios grandys, bet jų pagrindinis kapitalas 

yra kūnas — kūnas, kuris gamina ir vartoja. Žodžiu, santuokinių ryšių 
dispozityvas pajungtas socialinio kūno homeostazei, kurią jis privalo 
išlaikyti, todėl jo santykis su teisėtvarka — ypatingas, o jo kulminacija 
laikoma „reprodukcija“. Seksualumo dispozityvas egzistuoja ne dėl 
reprodukcijos, bet tam, kad daugintųsi, atnaujintų, užgrobtų, išrastų, 
įsismelktų į kūnus vis detaliau ir kontroliuotų gyventojus vis labiau vi- 
sa apimančiu būdu. Matyt, reikia priimti tris keturias tezes, priešingas 
toms, kurias suponuoja šiuolaikinių visuomenės formų slopinamo sek- 
sualumo tema: seksualumas siejamas su neseniai iškilusiais valdžios dis- 
pozityvais; nuo XVIII amžiaus jis plėtėsi be paliovos; jo vidinė tvarka 
nebebuvo orientuota į atgaminimą; nuo pat pradžių jis buvo susijęs su 
kūno pojūčių stiprinimu, su jo, kaip žinojimo objekto ir kaip valdžios 
santykių elemento, vertės didinimu. 

Būtų neteisinga teigti, kad seksualumo dispozityvas pakeitė santuo- 
kinių ryšių dispozityvą. Galima įsivaizduoti, kad galbūt vieną dieną sek- 
sualumo dispozityvas jį pakeis. Iš tiesų šiandien pirmasis siekia antrąjį 
pridengti, tačiau jo nepanaikino ir nenuvertino. Beje, istoriškai sek- 
sualumo dispozityvas išsirutuliojo iš santuokinių ryšių dispozityvo. Jo 
branduolį formavo atgaila, vėliau — sąžinės perkratymas ir dvasinių ga- 
lių užvaldymas: kaip jau matėme*, būtent seksas, kaip santykių pag- 
rindas, tapdavo svarstymų objektu atgailos teisme; čia buvo keliamas 
klausimas dėl leistinų ar draudžiamų dalykų (santuokinės neištikimy- 
bės, nesantuokinių ryšių, ryšių su asmeniu, draudžiamų statuto arba 
dėl kraujomaišos, teisėto ar neteisėto jungtuvių akto), paskui pamažu, 
sulig nauja religine praktika — ir jos įdiegimu seminarijose, koležuose 
bei vienuolynuose, —- nuo santykio problematikos pereita prie „kūno“ 
problematikos, tai yra prie kūno pojūčių, malonumo prigimties, slap- 
čiausių, gašlumo skatinamų judesių, subtiliausių malonumo ir pasiten- 
kinimo formų. Taip atsirado „seksualumas“ — atsirado iš valdžios tech- 
nikos, kuri pirmiausia buvo sukoncentruota į santuokinius ryšius. Nuo 
tada nesiliovė veikęs santuokos sistemos atžvilgiu ir šia sistema besi- 
remdamas. Šeimos ląstelė, turinti tokią reikšmę, kokia jai buvo suteikta 
XVIII amžiuje, leido, kad dviem esminiais jos dydžiais — vyro—žmonos ir 


* Žr. tai, ką rašėme anksčiau p. 32. 

tėvy-vaikų ašimis — plėtotųsi pagrindiniai seksualumo dispozityvo ele- 
mentai (moters kūnas, ankstyvas vaiko brendimas, gimstamumo regu- 
liavimas ir, žinoma, menkesniu mastu — iškrypimų specifikacija). Nedera 
šeimos — šiuolaikine jos forma — suvokti kaip socialinės, ekonominės ir 
politinės santuokos struktūros, atmetančios seksualumą ar bent jį var- 
žančios, kuo smarkiau slopinančios ir jam paliekančios tiktai naudingas 
funkcijas. Priešingai — šeimos vaidmuo yra įtvirtinti seksualumą ir pa- 
versti jį nuolatiniu šeimos ramsčiu. Šeima laiduoja tokį seksualumą, 
kuris nesitenkina ypatingomis santuokos teisėmis, tuo pat metu leis- 
dama, kad į santuokos sistemas įsismelktų visai nauja, iki tol nežinoma, 
valdžios taktika. Šeima — tai vieta, kurioje kryžiuojasi santuokiniai ryšiai 
ir seksualumas: ji perkelia įstatymo ir teisės dimensiją į seksualumo dis- 
pozityvą, o malonumų artikuliavimą bei intensyvius pojūčius — į san- 
tuokos režimą. 

"Toks santuokinių ryšių dispozityvo ir seksualumo dispozityvo susie- 
jimas, suteikiant jiems šeimos formą, leidžia geriau suprasti kai kuriuos 
faktus: tai, kad nuo XVIII amžiaus šeima tapo privaloma emocijų, jaus- 
mų, meilės vieta; kad šeima — tai ypatingas pumpuras seksualumui išsi- 
skleisti; kad būtent dėl šios priežasties šeima gimsta iš kraujomaišos. 
Visai galimas dalykas, kad visuomenėse, kur santuokinių ryšių dispozi- 
tyvas vyrauja, kraujomaišos interdiktas yra funkcionaliai būtina taisyk- 
lė. Tačiau tokioje visuomenėje kaip mūsiškė, kur šeima yra aktyviausias 
seksualumo židinys ir kur būtent seksualumo poreikis palaiko šeimą bei 
pratęsia jos egzistenciją, kraujomaiša užima centrinę vietą visai dėl kitų 
priežasčių ir kitokiu būdu; čia ji be perstogės ir pripažįstama, ir atmeta- 
ma — kaip įkyriai persekiojantis ir prisišaukiamas objektas, kaip gąsdi- 
nanti paslaptis ir būtina jungtis. Ji pasitodo kaip kažkas ypač draustino 
šeimoje, juolab kad apsireiškia kaip santuokinių ryšių dispozityvas; ta- 
čiau taip pat kraujomaiša yra tai, ko nuolatos reikia, kad šeima būtų 
pastovus seksualumo kurstymo židinys. Jau daugiau negu visą amžių 
Vakarai labai gyvai domėjosi kraujomaišos interdiktu, beveik visi vie- 
ningai regėdami jį kaip socialinę universaliją ir vieną iš kultūrai būtinų 
perėjos taškų, — gal taip mėginama apsiginti ne nuo polinkio į kraujo- 
maišą, bet nuo ekspansijos ir padarinių jau nustatyto seksualumo dis- 
pozityvo, kuris buvo ne tik palankus, bet ir nepatogus, nes ignoravo 

įstatymus ir teisines santuokos formas. Teigti, kad bet kuri visuomenė, 
kad ir kokia ji būtų, vadinasi, ir mūsiškė, yra pajungta šiai taisyklių tai- 
syklei, reiškė garantuoti, jog šis seksualumo dispozityvas, kurio keistais 
efektais — O tarp jų emocijų intensyvinimu šeimos erdvėje — jau pradė- 
ta manipuliuoti, nebegalės išvengti didžiosios, senosios santuokinių ry- 
šių sistemos. Taigi ir teisė — net esant naujai valdžios mechanikai — iš- 
liks, nes toks yra paradoksas šios visuomenės, kuri nuo XVIII amžiaus 
išrado daugybę teise nepagrįstų valdžios technologijų. Ji baiminasi viso 
to padarinių bei sklaidos ir dėl to stengiasi jas perkoduoti į teisines for- 
mas. Jei manome, kad bet kurios kultūros slenkstis yra uždrausta krau- 
jomaiša, turime pripažinti, kad jau nuo amžių seksualumą globoja 
įstatymas ir teisė. Etnologija, kuri ilgai be paliovos ruošė kraujomaišos 
draudimo teoriją, tikrai turi nuopelnų visam moderniam seksualumo 
dispozityvui bei jo gaminamiems teoriniams diskursams. 

Dešifruoti tai, kas vyko nuo XVII amžiaus, galime taip: seksualu- 
mo dispozityvas, kuris iš pradžių plėtojosi šalia šeimyninių institucijų 
(doros ugdymo srityje ir pedagogikoje), pamažu vėl koncentruosis į 
šeimą: visa, ką jis galėjo turėti svetimo, nepalenkiamo, gal net santuokos 
dispozityvui pavojingo — tokio pavojaus įsisągmoninimas pasireiškia ir 
kritikoje, itin dažnai nukreiptoje į valdininkų nesantūrumą, ir kiek vė- 
liau bet kurio ginčo metu į privatų arba viešą, institucinį ar šeimyninį 
vaikų auklėjimą* — visa tai dabar apsiima spręsti šeima — aišku, persi- 
tvarkiusi šeima, glaudesnė, intensyviau atliekanti savo ankstesnes funk- 
cijas santuokinių ryšių dispozityve. Šeimos tėvai, sutuoktiniai tampa 
pagrindiniais seksualumo dispozityvo veikėjais, kurie išorėje, už šeimos 
ribų, remiasi gydytojų, pedagogų, o vėliau - psichiatrų patirtimi ir ku- 
rie šeimoje ima dubliuoti, o netrukus — „psichologizuoti“ ar „psichiat- 
rizuoti“ santuokinius ryšius. Tada ir pasirodo jau minėtieji naujieji 
personažai: nervinga moteris, frigidiška žmona, abejinga ar tiesiog pra- 
gaištingų Minčių apsėsta motina, impotentas, sadistas, iškrypėlis vyras, 
isterikė ar neurastenikė duktė, anksti subrendęs ir jau nusialinęs vaikas, 
jaunas homoseksualistas, atmetantis santuoką arba nesirūpinantis savo 


* Moliėre'o Tarriufas ir Lenzo Auklėrojas, vienas nuo kito nutolę daugiau nei per 
visą amžių, mums rodo, kaip seksualumo dispozityvas kryžiuojasi su šeimos dis- 
pozityvu, jei atkreipsime dėmesį į dvasinį vadovavimą Tartiufe ir auklėjimo povei- 
kį ILenzo veikale. 

žmona. Tai mišrūs, savy vienijantys išklydusią iš kelio santuoką ir ano- 
mališką seksualumą tipai; jie įneša į santuoką netvarką ir jai suteikia 
progą sureikšminti savo teises seksiialumo srityje. Tuomet šeima nuo- 
lat jaučia poreikį prašyti jai padėti kaip nors baigti šiuos nelaimingus 
seksualinių-santuokinių ryšių žaidimus; ir, pakliuvusi į šio, iš išorės jai 
suteikusio įgaliojimus ir ją sutvirtinusio nauja, modernia forma sek- 
sualumo dispozityvo spąstus, šeima kreipiasi į gydytojus, pedagogus, 
psichiatrus, taip pat į kunigus ir pastorius, į visus potencialius „eksper- 
tus“, ilgu skundu išliedama savo seksualines kančias. Viskas vyksta taip, 
tarsi šeima staiga būtų atskleidusi baisią paslaptį to, ką jai kalė į galvą ir 
nesiliovė tvirtinę: ji — svarbiausias santuokos ramstis — sėja ir visas sekso 
negandas. Ir štai bent jau nuo XIX amžiaus vidurio, medžiodama sa- 
vyje net menkiausius seksualumo pėdsakus, pati iš savęs išplėšdama 
sunkiausius prisipažinimus, atkakliai siekdama, kad ją išklausytų visi, 
kurie ką nors apie tai žino, ji vis labiau atsiveria nesibaigiančiai per- 
žiūrai. Šeima — tai seksualumo dispozityvo kristalas: regis, ji skleidžia 
seksualumą, tuo tarpu iš tikrųjų jį atspindi ir išsklaido. Sugebėdama 
įsiskverbti vidun ir siųsti atspindžius išorėn, šeima šiam dispozityvui 
yra vienas iš vertingiausių taktikos elementų. 

Beje, čia neapsieita be įtampos ir problemų. Ir šiuo atveju Charcot 
iškyla kaip centrinė figūra. Ilgus metus jis buvo žymiausias tarp išmin- 
čių, į kuriuos šeimos, sklidinos jas persotinusio seksualumo, kreipdavosi 
kaip į teisėjus ir globėjus. Štai jo, priimančio įš viso pasaulio tėvus, atve- 
dusius savo vaikus, sutuoktinius, arvedusius savo žmonas, o žmonas — 
savo vyrus, pirmas rūpestis buvo — tai dažnai jis patardavo ir savo mo- 
kiniams — atskirti „ligonį“ nuo šeimos ir, kad patogiau būtų stebėti, jo 
klausytis kuo mažiau*. Jis mėgino seksualumo sritį atskirti nuo san- 
tuokos sistemos tam, kad sekso ligas gydytų tiesiogiai per medicininę 


* Charcot Antradienio pamokos, 1888 m. sausio 7 d.: „Norėdami sėkmingai gydyti 
isterikę merginą, neturime jos palikti su tėvu ir motina, o privalome ją paguldyti 
į ligoninę... Ar žinote, kiek laiko gerai išauklėtos merginos verkia savo mamų, 
kai šios jas palieka?.. Pasakysiu, jums leidus, kad vidutiniškai pusę valandos — tai 
nedaug“. 
1888 m. vasario 21 d. : „Jaunuolių isterijos atvejais pirmiausia reikia atskirti 
juos nuo motinų. Kol jie kartu — nieko nebus... Kartais tėvas toks pat nepa- 
kenčiamas kaip motina, tuomet geriausia nušalinti juos abu“. 

praktiką, kurios technines galimybes ir autonomiją garantavo neurolo- 
ginis modelis. Taigi medicina, laikydamasi specifinių žinojimo taisyk- 
lių, prisiėmė atsakomybę už seksualumą, kuriuo rūpintis, kaip pag- 
rindine užduotimi ir didžiausiu pavojumi, ji pati ir skatino šeimą. Ir 
Charcot ne kartą pažymi, kaip sunkiai šeimos „patiki“ gydytojui pa- 
cientą, kurį juk pačios jam ir atvedė, kaip organizuoja ligoninių apgul- 
tį, kai subjektas ten laikomas izoliuotai, ir kaip be paliovos jos atakuoja 
gydytoją, kliudydamos jam dirbti. O juk visai nebuvo dėl ko nerimau- 
ti: terapeutas įsikišo kaip tik dėl to, kad joms grąžintų individus, pajė- 
gius seksualiai integruotis į šeimą; ir tas įsikišimas, nors įgaliojantis jį 
manipuliuoti seksualiu kūnu, draudė jam reikšus aiškiu diskursu. Apie 
šias „lytines priežastis“ nedera kalbėti — tokia buvo pusbalsiu ištarta 
frazė, kurią iš Charcot lūpų išgirdo vieną 1886 metų dieną žymiausia 
mūsų laikų ausis. 

Šio žaidimo erdvėje ir įsikūrė psichoanalizė, tik smarkiai keisdama 
nerimo ir draudimų režimą. Iš pradžių ji neabejotinai turėjo kelti nepa- 
sitikėjimą ir žadinti priešiškumą, nes, peržengdama Charcot pamokos 
ribas, ėmė tirti asmenų seksualumą, apeidama šeimos kontrolę; sek- 
sualumą ji ištraukė į dienos šviesą, jo nepridengdama neurologiniu 
modeliu; maža to — atlikdama analizę, ji apskritai iškėlė šeimyninių 
santykių klausimą. Tačiau ta pati psichoanalizė, kuri, remdamasi savo 
techniniais modalumais, seksualumui prisipažinti, regis, rado vietą už 
šeimos suvereniteto ribų, iš naujo aptinka pačiame seksualume, kaip jo 
formavimo principą ir jo suvokimo kodą, santuokos įstatymą, žaidi- 
mus, kuriuose susipina vedybiniai ir giminiški ryšiai, kraujomaiša. 
Garantija, kad čia, kiekvieno asmens seksualumo gelmėje, aptiksime 
tėvų-vaikų ryšį, leido — tuo metu, kai viskas, regis, liudijo priešingo 
proceso naudai — išlaikyti seksualumo dispozityvą tiesiog pritvirtintą 
prie santuokos. Tad buvo galima nesibaiminti, jog savo prigimtimi 
seksualumas pasirodys svetimas įstatymui: pastarasis jį ir konstravo. 
Tėvai, drąsiai veskite savo vaikus į tyrimų laboratorijas: analizė jiems 
padės suprasti, kad bet kuriuo atveju jie myli tėvus. Vaikai, per daug 
nenuogąstaukite, kad esate ne našlaičiai ir visuomet aptinkate savo 
gelmėse Motiną — objektą arba aukščiausią Tėvo ženklą: būtent tėvai 
jus įleidžia į geismų karalystę. Iš čia po ilgalaikio santūrumo išplaukia 

didžiulis analizės poreikis visuomenėse, kur būtinai reikėjo stiprinti 
santuokos dispozityvą ir šeimos sistemą. Kadangi tai ir yra vienas es- 
mingiausių visos šios seksualumo dišpozityvo istorijos taškų: jis užgimė 
kartu su klasikinės krikščionybės priimta „kūno“ technologija, rem- 
damasis santuokinių ryšių sistemomis ir juos valdančiomis taisyklėmis; 
bet šiandien jo vaidmuo priešingas — būtent jis siekia palaikyti senąjį 
santuokos dispozityvą. Nuo dorinio nusistatymo iki psichoanalizės 
santuokinių ryšių ir seksualumo dispozityvai, pasisukdami vienas į kitą 
pagal tą lėtą procesą, kuriam jau daugiau kaip trys šimtai metų, pa- 
sikeitė vietomis; krikščioniškojoje religijos praktikoje santuokos įsta- 
tymas užkodavo tą kūną, kuris ką tik buvo atskleistas, ir iš pat pradžių 
jam priskyrė juridinę armatūrą; atsiradus psichoanalizei, būtent seksua- 
lumas privertė kūną ir gyvenimą paklusti santuokos taisyklėms, priso- 
tindamas jas geismo. 

Sritis, kurią mums rūpi ištirti po šito tomo būsimuosiuose darbuose, 
matyt, ir yra šis seksualumo dispozityvas: jo formavimasis krikščioniš- 
kojo „kūno“ pagrindu; jo plėtojimasis pagal XIX amžiuje susiformavu- 
sias keturias didžiąsias strategijas: vaiko seksualumo vertinimą, moters 
isterijos sureikšminimą, iškrypimų specifikos nustatymą, gimstamumo 
reguliavimą — visos šios strategijos susijusios su šeima, tad reikia suvok- 
ti, jog pastaroji buvo ne draudžianti galia, bet pagriūdinis seksualumo 
skatinimo veiksnys. 

Pirmąjį momentą esą suponuoja būtinybė sukurti „darbo jėgą“ (tai 
reiškia — jokių nenaudingų „išlaidų“, energijos švaistymo, visos jėgos 
sukauptos vien tiktai darbui) ir užtikrinti reprodukciją (santuokos insti- 
tucija, reguliuojamas vaikų gaminimas). Antrąjį momentą neva atlieka 
Spatkapitalismus epocha, kur samdomo darbo naudojimas 
nebereikalauja tokios smarkios ir fizinės prievartos kaip XIX amžiuje ir 
kur kūno politika nebereikalauja atmesti seksą ar jį apriboti vien re- 
produkuojančiu vaidmeniu; ši politika greičiau vykdoma per daugybę 
kontroliuojamų ekonomikos kanalų — tokia yra viršrepresinė, kaip sako- 
ma, desublimacija. 

Tačiau jei sekso politika jau ima veikti ne tiek kaip draudimo įsta- 
tymas, bet kaip visas techninis aparatas, jei kalbame greičiau apie „sek- 
sualumo“ gamybą, o ne apie sekso slopinimą, reikia atsisakyti panašaus 

skirstymo, atplėšti analizę nuo „darbo jėgos“ ir būtinai atmesti difuzinį 
energetizmą, kuris palaiko ekonominių paskatų slopinamo seksualumo 
temą. 


4. Periodizacija 


Koncentruodami dėmesį į represijos mechanizmus, matome, kad 
seksualumo istorijoje įvyko du pertrūkiai. Vienas — XVII amžiuje, kai 
atsirado didieji draudimai, buvo sureikšmintas vienintelis — suaugusių 
žmonių ir santuokinių porų —- seksualumas, nustatytos padorumo taisyk- 
lės, iškilo būtinybė slėpti kūną, nutylėti ir vadovautis drovumo impe- 
ratyvais kalbant; kitas pertrūkis - XX amžiuje (beje, ne tiek pertrūkis, 
kiek kreivės moduliacija): tai buvo metas, kai slopinimo mechanizmai 
tarytum ėmė silpnėti; sakytum buvo pereita nuo primygtinių seksuali- 
nių interdiktų prie santykinės ikivedybinių arba nesantuokinių ryšių to- 
lerancijos; „iškrypimų“ diskvalifikacija lyg ir prislopo ir įstatymai iš dalies 
liovėsi juos teisę; vaikų seksualumą slėgęs tabu iš dalies buvo pašalintas. 

Maga pamėginti atsekti šių įvykių — išradimų, instrumentinių mu- 
tacijų, liekamųjų reiškinių — chronologiją. Tačiau yra dar ir jų vartoji- 
mo kalendorius, jų sklaidos ir jų sužadintų efektų (pajungimo ar pasi- 
priešinimo) chronologija. Gausūs datų žymėjimai, aišku, nesutampa 
su žinomu slopinimo ciklu, kuris paprastai nurodomas tarp XVII ir 
XX amžiaus. 

1. Pačių technikos būdų chronologija siekia tolimą praeių. Jų su- 
kūrimo atspirties taškas — viduramžių krikščioniškosios atgailos prakti- 
ka, ar, greičiau, dvejopi reiškiniai, susidedantys iš privalomo, išsamaus 
ir periodiško prisipažinimo, kurį visiems tikintiesiems įteigė Laterano 
Susirinkimas, ir asketizmo, dvasinės mankštos ir misticizmo, itin inten- 
syviai plėtojamų nuo XIV amžiaus. Pirmiausia — Reformacija, paskui — 
katalikų Tridento Susirinkimas pažymi reikšmingą mutaciją ir skilimą 
toje srityje, kurią galėtume pavadinti „tradicine kūno technologija“. 
Skilimą, kurio gylį turime pripažinti, tačiau kuris nepašalina tam tikro 
paralelizmo tarp karalikiškųjų ir protestantiškųjų metodų, tiriant sąžinę 

ir pateikiant ganytojiškuosius nurodymus: ir čia, ir ten nusistovi sub- 
tiliai niuansuoti analizės bei „geidulingumo“ įvesdinimo į diskursą bū- 
dai. Tai buvo turtinga ir rafinuota technika, kurios plėtojimąsi nuo 
XVI amžiaus skatino ilgi teoriniai svarstymai ir kuri XVIII amžiaus 
pabaigoje nusistovėjo, suvesta į formules, galinčias simbolizuoti ir Al- 
fonso Linguorio sušvelnėjusį rigorizmą, ir Johno Wesley pedagogiką. 
Tai štai, toje pačioje XVIII amžiaus pabaigoje dėl priežasčių, kurias 
dar reikės nustatyti, buvo suvokta visai nauja sekso technologija; nau- 
ja — nes, nebūdama realiai nepriklausoma nuo nuodėmės, esminiuose 
dalykuose ji išvengė Bažnyčios institucijų priežiūros. Tarpininkaujant 
pedagogikai, medicinai ir ekonomikai, ji pavertė seksą ne vien pasau- 
lietiniu, bet ir valstybiniu dalyku; maža to — dalyku, dėl kurio visas 
socialinis kūnas ir beveik kiekvienas jo narys buvo pašauktas save ser- 
gėti. Technologija buvo nauja dar ir dėl to, kad plėtojosi trimis krypti- 
mis: pedagogikos, besidominčios specifiniu vaiko seksualumu, medici- 
nos, tiriančios seksualinę moterų fiziologiją, ir pagaliau demografijos, 
siekiančios spontaniškai ar suderintu būdu reguliuoti gimstamumą. 
Taigi „jaunystės nuodėmė“, „nervų ligos“ ir „sukčiavimai su prasidė- 
jimu“ (kaip vėliau juos vadins — „pragaištingos paslaptys“) ženklina tris 
privilegijuotas šios naujos technologijos sritis. Be abejo, kiekvienai šių 
sričių minėta technologija vėl taiko krikščionybės jau suformuotus me- 
todus, tik juos supaprastindama: vaikų seksualumas jau buvo iškilęs 
kaip problema krikščioniškojoje dvasinėje pedagogikoje (neatsitiktinai 
pirmąjį „Švelnios paauglystės“ nuodėmei skirtą traktatą XV amžiuje pa- 
rašė auklėtojas ir mistikas Gersonas, o XVIII amžiuje Dekkerio suda- 
rytame rinkinyje Onania pažodžiui cituojami anglų ganytojų surinkti 
pavyzdžiai); savo ruožtu nervų ir isterijos priepuolių gydomoji medicina 
XVIII amžiuje vėl imasi analizės, jau apibrėžtos tuo metu, kai užvaldymo 
reiškiniai sukėlė rimtą krizę tokioje „nekuklioje“ doros ugdymo ir sąžinės 
perkratymo praktikoje (žinoma, nervų liga nėra užvaldymo padarinys, 
bet negalime teigti, kad isterijos gydymas niekaip nesusijęs su ankstesne 
„apsėstų moterų“ sutramdymo praktika); pagaliau gimstamumui regu- 
liuoti skirtos kampanijos perkelia į kitą formą ir į kitą lygį vedybinių 
santykių kontrolę, kurios taip atkakliai siekė krikščioniškoji atgaila. 
Akivaizdus perimamumas, kuris nekliudo esminei transformacijai: nuo 

šio momento sekso technologija bus susijusi su medicinos institucijo- 
mis, normalumo reikalavimu ir greičiau su gyvenimo bei įvairių ligų 
problemomis negu su mirties ir amžinosios bausmės problema. „Kūną“ 
riboja organizmas. 

Ši mutacija vyksta XVIII-XIX amžių sandūroje; ji atvėrė kelią dau- 
geliui kitų, iš jos išplaukiančių, transformacijų. Viena jų pirmiausia at- 
siejo sekso mediciną nuo bendrosios kūno medicinos; ji išskyrė lytinį 
„instinktą“, pajėgų, netgi be organinių pakitimų, demonstruoti įvairias 
anomalijas, įgytus nukrypimus, lėtines ligas arba patologinius proce- 
sus. 1846 metais išėjęs Heinricho Kaano veikalas Psychoparhia sexualis 
gali mums būti informacinė knyga: šiame laikotarpyje prasideda san- 
tykinė sekso autonomizacija kūno atžvilgiu ir dėl to atsiranda tam tikra 
medicinos praktika, tam tikra „ortopedija“, neva būdinga lyčiai, žo- 
džiu, atsiveria visa plati medicininė-psichologinė „iškrypimų“ sritis, 
kuri netrukus perims ankstesnių moralinių ištvirkavimo ir nesaikin- 
gumo kategorijų estafetę. Tuo pat metu paveldimumo analizė skyrė sek- 
sui (lytiniams santykiams, venerinėms ligoms, santuokiniams ryšiams) 
„biologinės atsakomybės“ rūšies atžvilgiu poziciją: seksą ne tik neigia- 
mai veikia jo paties liga, bet nekontroliuojamas jis gali arba užkrėsti 
kitus, arba perduoti savo ligas būsimosioms kartoms: taigi jis yra iš 
esmės patologinis rūšies kapitalas. Tai paskatino atsirasti medicininį, O 
kartu ir politinį projektą, pagal kurį santuokos, gimstamumo ir gyve- 
nimo trukmės problemos patenka valstybės žinion; lytį ir jos vaisin- 
gumą privalu reguliuoti. Medicininis iškrypimų tyrimas ir eugenikos 
programos — tai du didieji XIX amžiaus antrosios pusės atradimai. 

Atradimai, kurie lengvai derėjo tarpusavyje, nes „degeneracijos“ teo- 
rija leido be paliovos siuntinėti nuo vieno prie kito; ji aiškino, kokiu 
būdu paveldėjus įvairias sunkias ligas - nesvarbu: organines, funkcines 
ar psichines — galiausiai galima virsti seksualiniu iškrypėliu (patyrinėki- 
te kokio nors ekshibicionisto ar homoseksualisto geneologiją: būtent 
joje rasite pusiau paralyžiuotą protėvį, tėvą džiovininką ar senatvėje 
suvaikėjusį dėdę); tačiau ji aiškino ir tai, kokiu būdu seksualinis iškry- 
pimas skatina išsigimimą — vaikų rachitą, nevaisingas ateinančias kartas. 
Iškrypimo-paveldo-išsigimimo jungtis sukūrė tvirtą naujų sekso tech- 
nologijų branduolį. Nereikia manyt, kad čia buvo kalbama vien apie 

tam tikrą medicinos teoriją — moksliškai nepagrįstą ir pernelyg mora- 
lizuojančią. Ji pasklido plačiai, giliai įsišaknijo. Psichiatrija, 0 ir juris- 
prudencija, teisinė medicina, visuomeninės kontrolės instancijos, pavojų 
keliančių ar pavojuje esančių vaikų priežiūra ilgai tarnavo degeneracijos 
idėjai, paveldo-iškrypimo sistemai. Ištisa socialinė praktika, kurios aštri, 
o kartu ir rišli forma buvo valstybės vykdomas rasizmas, suteikė šiai 
sekso technologijai pavojingos galios su toli siekiančiais padariniais. 

Nepajėgtume teisingai suprasti ypatingos psichoanalizės padėties 
XIX amžiaus pabaigoje, jei nematytume jos inicijuoto pertrūkio di- 
džiojoje degeneracijos sistemoje: ji pastvėrė tam tikros, seksualiniam 
instinktu: taikomos, medicininės technologijos projektą, tačiau paban- 
dė jį atlaisvinti nuo sąsajų su paveldu, o tai reiškia — ir nuo įvairių rasiz- 
mo formų bei eugenikos. Dabar, aišku, galime prisiminti tai, kas 
Freudo sistemoje siejosi su normalizuoti siekiančia valia; atskleisti ir tą 
vaidmenį, kurį ilgus metus atliko psichoanalizės institutas; toje didžiu- 
lėje sekso technologijų šeimoje, kurios šaknys siekia tolimus krikš- 
čioniškosios Vakarų istorijos laikus, ir tarp tų technologijų, kurios XIX 
amžiuje paskatino sekso medikalizaciją, būtent minėtas institutas iki 
1940 metų griežtai priešinosi „iškrypimo-paveldo-išsigimimo“ politi- 
niams ir instituciniams efektams. 

Suprantama, kad visų šių technikos būdų genealogija, su jų muta- 
cijomis, judėjimais, tęstinumu ir pertrūkiais, nesutampa su didžiosios 
slopinimo fazės hipoteze, kuri iškilmingai pasirodė klasikos epochoje, o 
lėta užbaigos ceremonija tebesitęsia visą XX amžių. Greičiau dera pri- 
pažinti, jog nesiliauta išradinėti, nuolat dauginti metodus ir būdus, iš- 
skiriant du ypač produktyvius šios vislios istorijos momentus: sąžinės 
perkratymo ir doros ugdymo procedūras XVI amžiuje ir medicininių 
sekso technologijų atsiradimą XIX amžiuje. 

2. Tačiau tai dar tik pačių technikos būdų įlaikinimas. Kitokia bu- 
vo jų paplitimo ir pritaikymo istorija. Jei 1mame rašyti seksualumo 
istoriją pasiremdami slopinimo terminais ir jei siejame šį slopinimą su 
darbo jėgos panaudojimu, tikrai galime manyti, kad sekso kontrolės 
būdai, nukreipti būtent į beturčių klases, buvo kur kas intensyvesni ir 
kruopščiau parengti; kad jie plito didžiausio užvaldymo ir sistematin- 
giausio išnaudojimo linijomis: kaip tik suaugęs jaunas žmogus, kurio 

egzistencijos sąlyga — jo jėga, ir turėjo tapti pirmuoju taikiniu tokio 
užvaldymo, kurio tikslas — nukreipti naudos neatnešančio malonumo 
energiją privalomo darbo linkui. Ir vis dėlto, atrodo, viskas vyko kitaip. 
Netgi priešingai — patys griežčiausi technikos būdai susiformavo ir 
intensyviausiai buvo taikomi ekonomikos požiūriu privilegijuotose, o 
politikos atžvilgiu — valdančiosiose klasėse. Dorovinis ugdymas, sąžinės 
perkratymas, visas kūno nuodėmių ilgo sąrašo parengimas, skrupulingas 
gašlumo apraiškų susekimas — visos šios subtilios priemonės buvo pri- 
einamos tik nedaugeliui žmonių. Alfonso Liguorio atgailavimo meto- 
das, Wesley siūlomos metodistams taisyklės tam tikra prasme minėtoms 
priemonėms garantavo didesnį paplitimą, tačiau dėl to jos turėjo būti 
gerokai supaprastintos. Tą patį būtų galima pasakyti apie šeimą kaip 
apie kontrolės instanciją ir seksualumo prisotintą erdvę: kaip tik „bur- 
žuazinėje“ ar „aristokratiškoje“ šeimoje vaikų arba paauglių seksualu- 
mas iškilo kaip problema; būtent čia imta mediciniškai tirti moters 
seksualumą; šeima pirmiausia sunerimo dėl galimos sekso patologijos, 
dėl neatidėliotinos būtinybės sekti nukrypimus ir kuo greičiau išrasti 
racionalią koreguojančią technologiją. Pirmiausia šeimos seksas tapo 
psichiatrijos objektu. Šeima pirmoji seksui tapo perdėtai jautri, susikur- 
dama įvairias baimės priežastis, išrasdama receptus, kviesdama pagalbon 
išradingą techniką, žadindama nesuskaičiuojamus diskursus, kad pati 
juos kartotų. Buržuazija ėmė manyti, kad pagaliau jos pačios seksas yra 
svarbus dalykas, dužus turtas, paslaptis, kurią būtina pažinti. Reikia ne- 
pamiršti, kad personažas, kuriam seksualumo dispozityvas pirmiausia 
suteikė įgaliojimus ir kuris pats pirmas buvo „seksualizuotas“, — šis per- 
sonažas buvo „dykinėjanti“ moteris, tarpduryje „aukštuomenės“, ku- 
rioje ji visuomet privalo figūruoti kaip vertybė, ir šeimos, kur jai buvo 
skirta nauja santuokinių ir gimdytojiškų įsipareigojimų našta; štai 
taip iškyla „nervinga“, nuo „isterijos priepuolių“ kenčianti moteris; 
taip visuomenėje įsitvirtino isteriškos moters tipas. Kai kalbame apie 
slaptais malonumais užsiimanų paauglį, bešvaistantį savo būsimą sub- 
stanciją, vaiką onanistą, tiek rūpesčių kėlusį gydytojams ir auklėtojams 
nuo XVIII amžiaus pabaigos iki pat XIX amžiaus pabaigos, turime pri- 
pažinti, kad tai nebuvo vaikas iš liaudies, būsimasis darbininkas, kurį 


VALIA ŽINOTI 95 


reikėtų mokyti kūno disciplinos; tai buvo koležo mokinys — vaikas, 
apsuptas tarnų, auklėtojų ir guvernančių, rizikuojantis pakenkti ne tiek 
savo fizinei sveikatai, kiek protiniams sugebėjimams, moralinei pareigai 
ir pasižadėjimui išsaugoti savo šeimai ir savo klasei sveikus palikuonis. 

Tuo tarpu liaudies sluoksniai ilgai „seksualumo“ dispozityvo vengė. 
Žinoma - ypatingu būdu - jie buvo pajungti „santuokinių ryšių“ dispo- 
zityvui, sureikšminant teisėtą santuoką ir vaisingumą, uždraudžiant 
vedybas tarp giminių ir socialinę bei vietinę endogamiją. Užtat mažai 
tikėtina, kad krikščioniškoji kūno technologija kada nors jiems būtų 
turėjusi didelės reikšmės. Seksualizacijos mechanizmai į šiuos sluoks- 
nius skverbėsi lėtai ir, aišku, trimis vienas po kito einančiais etapais. 
Pirmasis etapas susijęs su gimstamumo problema, kai XVIII amžiaus 
pabaigoje buvo atskleista, jog menas gamtą apgaudinėti visai nėra mies- 
tiečių ir ištvirkėlių privilegija, o jį žinojo ir praktikavo tie, kurie buvo 
arčiausiai gamtos ir kaip tik privalėjo labiausiai šito nekęsti. Antrasis 
etapas prasidėjo, kai maždaug 1830 metais „pavyzdinės“ šeimos orga- 
nizmas iškilo kaip politinės kontrolės ir ekonominio sureguliavimo, 
būtino miesto proletariatui pajungti, instrumentas: tai buvo plati, „var- 
gingųjų klasių moraliniam auklėjimui“ skirta kampanija. Pagaliau tre- 
čiasis etapas — nuo tada, kai XIX amžiaus pabaigoje atsirado juridinė ir 
medicininė iškrypimų kontrolė, skirta bendrosios visuomenės bei rasės 
globai. Galima teigti, kad tuomet „seksualumo“ dispozityvas, savo su- 
dėtingiausiomis ir intensyviausiomis formomis parengtas privilegijuo- 
toms klasėms ir tų pačių klasių sudarytas, pasklido visuose socialiniuose 
sluoksniuose. Tačiau negalime sakyti, kad jo formos visur buvo tokios 
pačios ir visur jis naudojo tuos pačius instrumentus (atitinkami medi- 
cininių ir juridinių instancijų vaidmenys čia ir ten nebuvo vienodi, o ir 
pats būdas, kuriuo veikė sekso srities medicina, nebuvo tas pats). 


**xX* 


Šią chronologiją — ar mums rūpėtų išrasti technikos būdai, ar jų pa- 
plitimo kalendorius — priminėme ne šiaip sau. Dėl jos abejonių kelia 
idėja apie tam tikrą represijos periodą, turintį pradžią ir pabaigą, brė- 
žianų bent jau kreivę su perlenkimus ženklinančiais taškais: tikriau- 
siai nė nebuvo sekso apribojimo epochos; chronologija verčia abejoti ir 

proceso homogeniškumu visuose visuomenės lygiuose bei klasėse: nėra 
buvę vieningos sekso politikos. Tačiau ypač problemiška pasirodo pati 
proceso prasmė ir jo egzistencijos pagrindas: regis, visai ne kitų malo- 
numui riboti seksualumo dispozityvą primetė tie, kuriuos pagal tra- 
diciją vadinome „valdančiosiomis klasėmis“. Greičiau tikėtina, kad jie 
pirmiausia jį išbandė patys. Ar tai nauja metamorfozė to buržuazinio 
asketizmo, daug kartų aprašyto minint Reformaciją, naują darbo etiką 
ir kapitalizmo suklestėjimą? Atrodo, kaip tik ne apie asketizmą kalba- 
ma, bent jau tikrai ne apie atsisakymą malonumo arba kūno diskvali- 
fikaciją, o priešingai — apie kūno sustiprinimą, jo sveikatos problemas ir 
funkcionavimo sąlygas; kalbama apie naujus technikos būdus, skirtus 
maksimaliai gyvenimui išnaudoti. Iš pradžių rūpėjo ne sekso slopini- 
mas, taikomas eksploatuojamoms klasėms, bet greičiau pats kūnas ir 
jo jėga, ilgaamžiškumas ir palikuonys, „viešpataujančiųjų“ klasių ainiai. 
Kaip tik čia pirmiausia ir atsirado seksualumo dispozityvas, kaip nau- 
jas malonumų, diskursų, tiesos ir valdžios paskirstymo punktas. Grei- 
čiau čia įžiūrėtume vienos klasės bandymą įsitvirtinti, o ne kitos klasės 
pavergimą: savigyna, apsauga, sutvirtinimas, egzaltacija — visa, kas po 
įvairių transformacijų buvo paskleista kitiems kaip ekonomikos kont- 
rolės ir politinio pavaldumo priemonė. Suteikusi tokius įgaliojimus 
savo seksui, pasinaudodama valdžia ir žiniomis, kurias pati skleidė, 
buržuazija vertė pripažinti didelę politinę kūno, pojūčių, malonumų, 
sveikatos ir gyvenimo pratęsimo reikšmę. Neišskirkime iš visų šių pro- 
cedūrų to, kas jose galėjo išlikti drovu, lankstu ar nutylima ir ką galė- 
tume priskirti kokiam nors interdiktui, nušalinimui ar mirties instink- 
tui. Atsirado politinis gyvenimo sutvarkymas, ne kito pavergimas, o 
savęs teigimas. Netiesa, kad klasė, XVIII amžiuje tapusi hegemonu, 
neva manė turinti amputuoti iš savo kūno seksą — nenaudingą, išlaidų 
ir pavojingą, kai jis neskiriamas vien giminei pratęsti, — priešingai, ga- 
lima sakyti, kad ši klasė paskyrė sau kūną tam, kad juo rūpintųsi, sau- 
gotų, puoselėtų ir gintų nuo visokių pavojų ir kontaktų, atskirtų nuo 
kitų tam, kad jis išsaugotų savo diferencialinę reikšmę; ir visa tai — sau 
dovanodama, tarp kitų priemonių, sekso technologiją. 

Seksas nėra toji kūno dalis, kurią buržuazija privalėjo diskvalifikuoti 
ar anuliuoti, kad priverstų dirbti kitas, kurias valdė. Seksas yra toks jos 

pačios elementas, kuris labiausiai jai kėlė nerimą, siekė jos globos ir ją 
gavo, kurį ji puoselėjo su baime, sumišusia su smalsumu, pasigardžia- 
vimu ir karštligės požymiais. Buržuazija sekso dėka identifikavo savo 
kūną ar bent jam tą kūną pajungė, suteikdama seksui paslaptingą ir 
neapibrėžtą galią; ji susiejo su seksu savo gyvenimą ir mirtį, priskirdama 
jam atsakomybę už savo būsimąją sveikatą; buržuazija investavo į seksą 
savo ateitį, tikėdama, kad jis turi neišvengiamų padarinių jos palikuo- 
nims; ji patikėjo seksui savo sielą, manydama, kad tai — slapčiausias ir 
labiausiai tą sielą apibrėžiantis elementas. Neverta įsivaizduoti buržua- 
zijos simboliškai išsikastruojančios, kad lengviau galėtų kitiems drausti 
teisę turėti seksą ir jį naudoti savo nuožiūra. Greičiau reikia pamatyti, 
kaip nuo XVIII amžiaus vidurio ji stengiasi suteikti sau seksualumo ir 
juo remiantis konstruoti tam tikrą specifinį kūną — „klasinį“ kūną su 
ypatinga sveikata, higiena, palikuonimis, savo rūšimi: tai kūno autosek- 
sualizacija, sekso įsikūnijimas, sekso ir kūno endogamija. Aišku, tam 
buvo daug priežasčių. 

Pirmiausia — transpozicija į kitas formas tų priemonių, kurias nau- 
dojo aristokratija, kad pabrėžtų ir išlaikytų savo kastos išskirtinumą; juk 
kilmingoji aristokratija irgi aukštino ypatingą savo kūną, tik pažymė- 
dama kraujo svarbą, tai yra vertindama pagal seniausius protėvius 
ir kilmingas santuokas; o buržuazija atsidavė kūnui, kreipė dėmesį į 
palikuonis ir savo organizmo sveikatą. Buržuazijos „kraujas“ buvo jos 
seksas. Tai ne žodžių žaismas; daugelį temų, pritinkančių aukštuome- 
nės manieroms, kartoja XIX amžiaus buržuazija, tik jau kaip biologi- 
nius, medicininius ar genetinius receptus; dėmesys genealogijai virto 
susirūpinimu savo paveldu; santuokos atveju jau vertinami ne vien eko- 
nominiai svertai ir socialinio homogeniškumo taisyklės, ne vien pažadai 
turėti palikuonių, bet ir visa, kas kelia grėsmę būsimajai kartai; šei- 
mynos nešiojo ir tuo pat metu slėpė savotišką atvirkštinį ir tamsų savo 
herbą, kurio ketvirtąją dalį sudarė giminaičių ligos arba ydos — bendras 
kurio nors prosenelio paralyžius, motinos neurastenija, jauniausios duk- 
relės džiova, isteriškos arba erotomanės tetos, į blogus papročius įjunkę 
pusbroliai. Tačiau toks susirūpinimas seksualiniu kūnu — tai daugiau 
negu aukštuomenės temų transpozicija, siekiant save įtvirtinti. Kartu 
iškilo ir kitas projektas, skelbiantis neribotą jėgos, tvirtumo, sveikatos, 

gyvenimo ekspansiją. Kūno sureikšminimas yra glaudžiai susijęs su 
buržuazijos hegemonijos didėjimu ir įsitvirtinimu; ir visai ne dėl rinkos 
kainos, kurią įgijo darbo jėga, bet dėl to, ką politikoje, ekonomikoje, 
taip pat istorijoje buržuazijos dabarčiai ir ateičiai galėjo reikšti jos nuo- 
savo kūno „kultūra“. Iš dalies nuo to priklausė jos viešpatavimas; tai 
buvo susiję ne tik su ekonomine ar ideologine, bet ir „fizine“ veiklos 
sritimi. Apie tai byloja daugybė XVIII amžiaus pabaigoje išleistų veika- 
lų apie kūno higieną, ilgaamžiškumo meną, metodus, kaip gimdyti svei- 
kus vaikus ir pratęsti jų gyvenimą, žmonijos paveldo gerinimo priemo- 
nes; taigi darbai rodo ir šio susirūpinimo kūnu bei seksu ryšį su tam 
tikru „rasizmu“. Tik šis „rasizmas“ smarkiai skiriasi nuo to, kurį mani- 
festavo aukštuomenė ir kuris iš esmės buvo pajungtas išlikimo tikslams. 
Buržuazijos atveju kalbame apie dinamišką, ekspansijos rasizmą, net jei 
jis buvo aptiktas embriono stadijoje ir privalėjo laukti XIX amžiaus 
antrosios pusės, kad atneštų vaisių, kurių mums jau teko ragauti. 

Te man atleidžia tie, kuriems buržuazija reiškia kūno išskyrimą ir 
seksualumo atmetimą ir kuriems klasių kova — tai kova su šiuo atme- 
timu. Tikriausiai buržuazijos „spontaniška filosofija“ nėra nei tokia idea- 
listinė, nei tokia kastruojanti, kaip manoma; vienas pirmųjų jos užda- 
vinių buvo prisiskirti kūną bei seksualumą ir pasirūpinti šio kūno jėga, 
ilgaamžiškumu bei vaisingumu per amžius, įtaisius seksualumo dispozi- 
tyvą. Šis procesas buvo susijęs su judėjimu, kurio metu buržuazija tvir- 
tino savo skirtingumą ir savo hegemoniją. Aišku, būtina suvokti, kad 
viena pirminių klasinės sąmonės formų yra kūno pripažinimas; bent jau 
tai būdinga XVIII amžiaus buržuazijai; ji konvertavo mėlyną kilmin- 
gųjų kraują į gerai prižiūrimą organizmą ir sveiką seksualumą; supran- 
tama, kodėl ji taip ilgai delsė ir priešgyniavo įvairiai nutylėdama, neno- 
rėdama pripažinti kitų klasių kūno ir sekso — kaip tik tų klasių, kurias 
pati engė. Proletariatui sukurtos gyvenimo sąlygos, ypač XIX amžiaus 
pirmojoje pusėje, rodo, kad toli gražu dar nesusirūpinta jo kūnu ir sek- 
su*: mažai kam rūpėjo, gyvena šie žmonės ar miršta — šiaip ar taip, „anie“ 
veisėsi savaime. Tam, kad proletariatas įgytų kūną ir seksualumą, kad jo 
sveikata, seksas ir jo reprodukcija virstų problema, prireikė konfliktų 


* Žr.: K. Marx. Le Capital. II, chap. X, 2, „Nuo per didelio darbo išbadėjęs kapitalas“. 

(ypač susijusių su miesto erdve: gyvenimas kartu, ankštumas, užterštu- 
mas, epidemijos, tokios kaip 1832 metų cholera, arba dar — prostituci- 
ja ir venerinės ligos); prireikė neacidėliotinų ekonominių priemonių 
(sunkiosios pramonės su nuolatiniu įgudusių rankų darbu išsivystymo, 
būtinybės kontroliuoti gyventojų srautą, siekiant demografinės pusiau- 
svyros); pagaliau prireikė nustatyti visą kontrolės technologiją, kuri leis- 
tų prižiūrėti tą galiausiai pripažintą jų kūną ir seksualumą (mokykla, 
gyvenamojo būsto politika, viešoji higiena, globos ir socialinio draudi- 
mo institucijos, visuotinis gyventojų medicininis aptarnavimas, trumpai 
tariant — visas administracinis ir techninis aparatas leido drąsiai impor- 
tuoti seksualumo dispozityvą į engiamąją klasę; dingo rizika, kad šis dis- 
pozityvas bus klasinė savęs įtvirtinimo priemonė buržuazijos akivaizdoje; 
jis liko buržuazijos hegemonijos instrumentu). Tad suprantamas prole- 
tariato atsargumas priimant šį dispozityvą; suprantamas ir polinkis teig- 
ti, kad seksualumas — buržuazijos reikalas ir neturi su juo nieko bendro. 

Kai kas mano, kad galima vienu metu atskleisti du simetriškus veid- 
mainystės atvejus: vieną dominuojantį — buržuazijos veidmainystės at- 
vejį, kai ši neigia savo seksualumą; ir kitą išvestinį iš pirmojo — prole- 
tariato veidmainystės atvejį, kai šis atmeta savo seksualumą, jausdamas 
būtinybę skelbti priešingą ideologiją. Taip galvoti — reiškia blogai su- 
prasti procesą, per kurį buržuazija, kaip tik priešingai, arogantiškai įsi- 
tvirtinusi politikoje, apsirūpino plepiu seksualumu, kurio proletariatas 
ilgai nenorėjo priimti ir kuris vėliau jam buvo primestas turint tikslą 
pavergti. Jeigu tiesa, kad „seksualumas“ — tai visuma efektų, kuriuos 
tam tikras, nuo sudėtingos politinės technologijos priklausantis dispo- 
zityvas sukelia kūnuose, elgesyje, visuomeniniuose santykiuose, — tada 
turime pripažinti, kad šis dispozityvas simetriškai neveikia čia ir ten, tad 
ir negamina tų pačių efektų. Todėl derėtų grįžti prie kur kas anksčiau 
jau aptartų formuluočių; reikia pripažinti, kad yra buržuazinis seksua- 
lumas, kad egzistuoja klasinis seksualumas. Ar, greičiau, kad pirmiausia 
istoriškai seksualumas yra buržuazinis ir kad vėliau, vykstant nuolati- 
niams judėjimams bei transpozicijoms, jis žadina specifinius klasinius 
efektus. 

Dar keletas žodžių. Regis, per visą XIX amžių seksualumo dispozi- 
tyvas plito, skleisdamas savo spindulius iš vieno hegemoniško židinio. 
Pagaliau, nors ir skirtingais būdais bei priemonėmis, visas socialinis kū- 
nas buvo aprūpintas „seksualiu kūnu“. Kas tai —- seksualumo universa- 
lumas? Čia ir galime pamaryti, kaip ima veikti naujas, diferenciaciją 
skatinantis elementas. Iš dalies taip XVIII amžiaus pabaigoje buržua- 
zija priešpriešino reikšmingam kilmingųjų kraujui savo kūną ir savo 
brangų seksualumą, o XIX amžiaus pabaigoje ji pamėgins savo seksua- 
lumo specifiką naujai apibrėžti kitų klasių akivaizdoje, pamėgins įver- 
tinti kitokį savo seksualumo pobūdį, nubrėžti skiriamąją liniją, ati- 
dalijančią ir apsaugančią jos kūną. Ši linija nebebus toji, kuri nustato 
seksualumą, bet priešingai — toji, kuri jam stato užtvarą; būtent inter- 
diktas ar bent jau būdas, kuriuo jis reiškiasi, ir griežtumas, dėl kurio jis 
imponuoja, iškels skirtumą. Būtent čia apuinkame slopinimo teorijos 
ištakas; pamažu ši teorija apims visą seksualumo dispozityvą ir suteiks 
jam visuotinio draudimo reikšmę. Ji istoriškai susijusi su seksualumo 
dispozityvo paplitimu. Viena vertus, ši teorija pateisins jo autoritarinį ir 
priverstinį paplitimą, nustatydama kiekvieno seksualumo palenkimo 
įstatymui principą, dar daugiau — teigdama, kad seksualumas egzis- 
tuoja tik veikiant įstatymui: ir ne tik reikia jam seksualumą palenkti, 
bet — tik palenkę save įstatymui, įgysite seksualumą. Tačiau, kita ver- 
tus, slopinimo teorija kompensuos šį visuotinį seksualumo dispozityvo 
paplitimą diferencialinio interdiktų veikimo analize, atitinkamai pagal 
socialines klases. Nuo diskurso, kuris XVIII amžiaus pabaigoje skelbė: 
„Turime vieną brangų elementą, kurio reikia prisibijoti ir kurį reikia 
puoselėti, rūpestingai su juo elgtis, jei nenorime, kad mums pridarytų 
nesuskaičiuojamų bėdų“, — pereita prie kito diskurso, teigiančio: „Ne 
taip kaip kitų, mūsų seksualumas yra palenktas pernelyg intensyviam 
slopinimo mechanizmui, todėl nuo šiol yra atsidūręs pavojuje; seksas — 
ne vien pavojinga paslaptis, kaip ankstesnėms kartoms be paliovos tvir- 
tino doros ugdytojai, moralistai, pedagogai ir gydytojai; reikia ne tik 
išmušti iš galvos ankstesnę tiesą apie seksą, bet ir suprasti: jeigu jis su- 
kelia tiek pavojų, vadinasi, per ilgai mes — skrupulai, per aštri nuodė- 
mės pajauta, o gal veidmainystė — jį vertėme tylėti“. Nuo šiol socialinė 

diferenciacija ims reikštis, remdamasi ne „seksualine“ kūno kokybe, o 
seksualumo slopinimo intensyvumu. 

Šioje vietoje įsiterpia psichoanalizė: kaip įstatymo ir sąmoningo kū- 
no malonumų troškimo esminio santykio teorija ir tuo pat metu kaip 
draudimo efektų šalinimo technika ten, kur dėl griežtumo seksas tampa 
patogeniškas. Kartą iškilusi istorijoje psichoanalizė negali atsiskirti nuo 
seksualumo dispozityvo generalizacijos ir nuo antrinių čia iškilusių di- 
ferenciacijos mechanizmų. Šiuo atveju vėl pravartu prisiminti kraujo- 
maišos problemą. Viena vertus, kaip jau matėme, kraujomaiša buvo 
uždrausta kaip absoliučiai visuotinis principas, skatinantis galvoti vienu 
metu apie santuokos sistemą ir seksualumo režimą; šis interdiktas, vie- 
nokia ar kitokia forma, tinka kiekvienai visuomenei ir kiekvienam indi- 
vidui. Praktinės psichoanalizės uždavinys — panaikinti visiems, kurie su 
incestu susidūrė, tuos slopinimo efektus, kuriuos ji gali sukelti; psi- 
choanalizė padeda tokiems individams diskursu išreikšti jų kraujomai- 
šos troškimą. Ir vis dėlto tuo pat metu pradėta rengti kraujomaišą prak- 
tikuojančiųjų sisteminga medžioklė, o tokių žmonių buvo kaimuose, 
tam tikruose miestiečių sluoksniuose — ten, kur psichoanalizė negalėjo 
įsiskverbti; siekiant šią negerovę panaikinti, buvo sukurta visa adminis- 
tracinė ir juridinė sistema; visa vaikų ir „pavojuje atsidūrusių“ paauglių 
politika iš dalies turėjo tikslą atskirti vaikus nuo šeimų, įtariamų — dėl 
ankšto būsto, abejones keliančio artumo, įpročio ištvirkauti, dėl laukinio 
„primityvumo“ arba išsigimimo — praktikuojant kraujomaišą. Tada, kai 
nuo pat XVIII amžiaus seksualumo dispozityvas suintensyvino tėvų ir 
vaikų emocinius santykius bei kūnišką jų artumą, tuomet, kai buržua- 
zinėje šeimoje kraujomaiša nuolatos buvo skatinama, liaudies klasėms 
taikytas seksualumo režimas, priešingai, ragino atmesti kraujomaišos 
praktiką ar bent suteikti jai kitokią formą. Tuo laikmečiu, kai, viena 
vertus, kraujomaiša persekiojama kaip nederamas elgesys, o kita vertus, 
psichoanalizė ją iškelia į dienos šviesą kaip troškimą ir tiems, kurie 
nuo jos kenčia, bando sumažinti atšiaurumą, su kuriuo ji atmetama. 
Nereikia pamiršu, kad Edipo komplekso atradimas sutapo su juridiniu 
tėvystės teisių atėmimo sutvirtinimu (Prancūzijoje tai 1889 ir 1898 me- 
tų įstatymai). Tuo metu Freudas aiškinosi, koks buvo Doros troškimas. 
Laukiant, kad pastarasis pats susiformuluotų, buvo siekiama įsiveržti į 
kitus socialinius sluoksnius ir išnarplioti visus šiuos peiktinus santykius; 

viena vertus, tėvas jau buvo paverstas privalomos meilės objektu, tačiau, 
kita vertus, jeigu buvo meilužis, iš jo pagal įstatymą buvo atimamos 
tėvystės teisės. Tad psichoanalizė, kaip atsargi terapeutinė praktika, kitų 
procedūrų atžvilgiu atliko diferencijuojantį vaidmenį dabar jau suvi- 
suomenintame seksualumo dispozityve. Praradusieji išskirtinę privilegi- 
ją rūpintis savo seksualumu nuo šiol įgijo privilegiją stipriau negu kiti 
išgyventi tai, kas jiems uždrausta, ir gavo teisę naudotis metodu, lei- 
džiančiu atmesti slopinimą. 

Seksualumo dispozityvo istorija, stebint jo plėtojimąsi nuo klasiki- 
nės epochos, gali būti reikšminga kaip psichoanalizės archeologija. Iš 
tiesų jau matėme, kad psichoanalizė vienu metu atlieka šiame dispozi- 
tyve daug vaidmenų: ji yra seksualumo ir santuokinių ryšių sutvirtini- 
mo sistemos mechanizmas; ji iškyla kaip opozicija degeneracijos teori- 
jai; ji veikia kaip bendrosios sekso technologijos diferencinis elementas. 
Nuo amžių susiklostęs didysis prisipažinimo poreikis dėl jos įgyja nau- 
ją prasmę — įsakymo atmesti slopinimą. Tiesos klausimas nuo šiol su- 
sijęs su abejonėmis dėl paties interdikto. 

Jau vien šis faktas atvėrė kelią reikšmingam taktikos pokyčiui: sutei- 
kė galimybę naujai interpretuoti visą seksualumo dispozityvą visuotinio 
slopinimo terminais; įgalino pritvirtinti šį slopinimą prie bendrųjų val- 
dymo ir išnaudojimo mechanizmų; susieti vienus su kitais procesus, 
kurie dabar leidžia išsilaisvinti nuo vienų ir nuo kitų. Taigi taip dviejų 
pasaulinių karų ir maždaug Reicho laikotarpiu susiformavo istorinė- 
politinė seksualumo slopinimo kritika. Svarbi buvo šios kritikos reikš- 
mė ir realūs padariniai. Tačiau netgi pati galima psichoanalizės sėkmė 
buvo susijusi su tuo faktu, kad ji, kaip ir anksčiau, rutuliojosi seksualu- 
mo dispozityvo viduje, o ne už jo ribų arba prieš jį. Pakanka vien fakto, 
jog tiek daug kas galėjo pasikeisti Vakarų visuomenės elgesyje sekso at- 
žvilgiu, neįgyvendinus nė vieno politinio pažado arba sąlygų, kurias 
Reichas su tuo siejo, — kad įrodytume, jog; visa ši sekso „revoliucija“, visa 
ši „antirepresinė“ kova nereiškia nieko daugiau, bet ir nieko mažiau — ir 
tai jau buvo labai svarbu — kaip tik taktinį judėjimą bei krypties pa- 
keitimą didžiojo seksualumo dispozityvo viduje. Tačiau suprantama, 
kodėl nebuvo galima reikalauti iš šios kritikos, kad ji būtų užtvara to 
paties dispozityvo istorijoje arba kokio nors judėjimo už jo išmontavi- 
mą principas. 


V 


TEISĖ Į MIRTĮ IR GYVYBĘ 


Ilgai viena būdingiausių aukščiausios valdžios privilegijų buvo teisė 
į gyvybę ir mirtį. Aišku, formaliai ji kilo iš pirmykštės patria po- 
testas, romėnų šeimos tėvui davusios teisę „disponuoti“ savo vaikų 
tarsi kokių vergų gyvybėms; jis gyvybę jiems „davė“, jis gali ir atimti. 
Klasikos teoretikų formuluojama teisė į gyvybę ir mirtį yra jau kur kas 
švelnesnė šios privilegijos forma. Valdinių priklausomybė nuo suvereno 
nebesuvokiama kaip absoliuti ir besąlygiška, o tik kaip būtinybė, taiko- 
ma tada, kai kyla grėsmė suvereno egzistencijai: kaip tam tikras atsako- 
masis veiksmas. Ar jam grasina išoriniai priešai, norintys jį nuversti arba 
užginčyti jo teises? Tuomet jis teisėtai gali skelbti karą ir iš savo valdi- 
nių reikalauti ginti valstybę; „tiesiogiai nenumatant jų mirties“, jam ne- 
draudžiama „statyti jų gyvybę pavojun“ — šia prasme jis patvirtina savo 
„netiesioginę“ teisę į jų gyvybę ir mirųį*. Jei vienas valdinių pasipriešina 
ir pažeidžia jo įstatymus, suverenas jau tiesiogiai gali užvaldyti jo gyvy- 
bę: bausdamas jį nužudyti. Taip suvokiama teisė į gyvybę ir mirtį ne- 
bėra absoliuti privilegija: ji yra sąlygota suvereno gynybos ir būtinybės 
pačiam išgyventi. Ar reikia drauge su Hobbesu ją suvokti kaip perda- 
vimą valdovui tos teisės, kurią neva kiekvienas savaime turi — teisės gin- 
ti savo gyvybę kitų mirties kaina? Ar reikia čia įžiūrėti kokią nors ypa- 
tingą teisę, iškylančią kartu su naujo juridinio asmens — suvereno — 
susiformavimu?** Šiaip ar taip, teisė į gyvybę ir mirtį — ir šiuolaikine, 


* S. Pufendorf. Le Droit de la nature (vertimas į pranc. k., 1734), p. 445. 

** „Kaip sudėtinis kūnas gali turėti savybių, kurių neturi nė vienas paprastas kūnas, 
o tokiems susijungus jis ir susidarė, — visiškai taip juridinis kūnas, remiantis jį 
sudarančių asmenų sąjunga, gali turėti tokių teisių, kurios nė vienam atskiram 
asmeniui formaliai nebuvo suteiktos ir kurias vykdyti turi vadovai“. Pufendorf, 
ten pat, p. 452. 

santykine bei ribota forma, ir ankstesne absoliučia forma — yra asimet- 
riška teisė. Suverenas išreiškia savo teisę į gyvybę tik įveiksmindamas 
teisę nužudyti arba nuo to susilaikydamas; gyvybės užvaldymą jis ženk- 
lina mirtimi, kurią pajėgia išreikalauti. Formuluojama kaip teisė „į gy- 
vybę ir mirtį“, tai iš tikrųjų yra teisė priversti numirtiarba lei s- 
t i gyventi. Neatsitiktinai kardas yra jos simbolis. Galbūt ši juridinė 
forma dera tokiam istoriniam visuomenės tipui, kur valdžia iš esmės 
buvo mokesčių rinkimo instancija, atėmimo mechanizmas, teisė pasi- 
savinti turto dalį, valdiniams primestas išveržimas jų pagamintų pro- 
duktų, jų gėrybių, jų paslaugų, darbo ir jų kraujo. Valdžia čia reiškėsi 
pirmiausia kaip užvaldymo teisė: daiktų, laiko, kūno ir pagaliau gyvy- 
bės, o jos kulminacija laikoma privilegija užgrobti gyvybę tam, kad ją 
sunaikintų. 

Tai štai Vakarai, pradedant klasikine epocha, išgyveno esminę tokių 
valdžios mechanizmų transformaciją. „Išskaitymas“ pamažu liaujasi bu- 
vęs svarbiausia valdžios forma, o tampa tik vienu elementu tarp kitų, 
atliekančių kurstymo, stiprinimo, kontrolės, priežiūros, dauginimo bei 
sau pavaldžių jėgų organizavimo funkcijas: tai valdžia, greičiau linkusi 
jėgas gaminti, auginti bei rikiuoti negu statyti joms užtvaras, jas pajung- 
ti arba suardyti. Teisė į mirtį nuo šiol mėgins priartėti prie gyvenimą 
tvarkančios valdžios reikalavimų ar bent jau jais pasiremti ir susire- 
guliuoti pagal tai, ką šie reikalavimai skelbia. Toji mirtis, grindžiama 
suvereno teise gintis arba prašyti, kad apgintų, tuojau pasirodys papras- 
čiausiai kaip išvirkščioji pusė tos teisės, kurią turi socialinis kūnas — 
teisės apdrausti savo gyvybę, išlaikyti ją arba ugdyti. Ir vis dėlto karai 
niekada nebuvo tokie kruvini kaip nuo XIX amžiaus ir niekada anks- 
čiau, net esant tokioms pačioms sąlygoms, valdantys režimai nevykdė 
tokio savo gyventojų genocido. Tačiau ši siaubinga teisė į mirtų; — tik- 
riausiai ji iš dalies ir teikia jėgos bei cinizmo, kuris paskatino valdžią taip 
toli išplėsti savo ribas — dedasi papildanti valdžią, pozityviai besireiš- 
kiančią gyvenime, užsibrėžusią tą gyvenimą valdyti, stiprinti, dauginti, 
primesti jam pedantišką kontrolę ir jį visą tvarkyti. Karai dabar kyla 
nebe dėl suvereno, kurį reikia ginti; kariaujama neva visų gyvybei iš- 
saugoti; ištisos tautos kurstomos naikinti vienos kitas gyvybės vardan. 
Žudynės tapo gyvybiškai būtinos. Daugybė režimų, apsimetusių būtent 

gyvybės ir išlikimo, kūno ir rasės administratoriais, gebėjo sukelti šitiek 
karų, versdami žudyti daugybę žmonių. Ir dėl posūkio, leidžiančio 
uždaryti ratą, tobulėjant karo technologijai, kreipiančiai į visišką des- 
trukciją, karus kurstantys ir juos užbaigiantys sprendimai vis labiau pa- 
jungiami nuogai išlikimo problemai. Atominė padėtis šiandien — tai 
galutinis šio proceso taškas: valia išstatyti vieną gyventojų dalį totalinei 
mirčiai yra išvirkščioji pusė valios, garantuojančios kitai pusei jos egzis- 
tencinį išlikimą. Kovos taktiką palaikantis principas — gali žudyti, kad 
galėtumei išgyventi — tapo strateginiu tarpvalstybinių santykių prin- 
cipu; tačiau būtis, apie kurią dabar kalbame, — tai nebe suverenios 
valstybės esimas, o biologinė gyventojų egzistencija. Genocidas yra di- 
delė šiuolaikinių valdžios režimų svajonė ne dėl to, kad šiandien sugrįž- 
ta ankstesnė teisė žudyti, bet todėl, kad valdžia įsikuria ir ima veikti 
gyvenimo, rūšies, rasės ir masinių, visus gyventojus liečiančių, reiškinių 
lygiu. 

Kitu lygiu galėčiau pateikti mirties bausmės pavyzdį. Šalia karo, ji 
ilgai buvo dar viena kalavijo teisės forma; tai buvo suvereno atsakas 
tam, kas kėsinosi į jo valią, įstatymus, jo asmenį. Vis mažėjo mirusiųjų 
ant ešafoto, ir priešingai — daugėjo žuvusiųjų per karus. Nuo to laiko, 
kai valdžia apsiėmė valdyti gyvenimą, mirties bausmės taikymas tapo vis 
labiau komplikuotas; ir visai ne dėl to, kad iškilo humaniški jausmai, o 
dėl pačių valdžios egzistavimo pagrindų ir jos veikimo logikos. Kaipgi 
valdžia gali įgyvendinti aukščiausias savo prerogatyvas, skirdama mir- 
ties bausmę, jei pagrindinis jos vaidmuo - užtikrinti, palaikyti, stiprinti, 
dauginti gyvybę ir tvarkyti gyvenimą? Tokiai valdžiai mirties bausmė — 
tai kartu ir jos riba, ir jos prieštara, ir jos gėda. Tai nulėmė faktą, jog ją 
pavyko išlaikyti apeliuojant ne tiek į paties nusikaltimo didumą, kiek į 
išsigimėlišką nusikaltėlio būtų, nepataisomą jo elgesį ir būtinybę apsau- 
goti nuo jo visuomenę. Teisėtai dabar žudomi tie, kurie kitiems kelia 
tam tikrą biologinį pavojų. 

Būtų galima pasakyti, kad ankstesnę teisę; priversti numirti 
arba leisti gyventi pakeitė valia priversti gyvent arba vėl 
mesti į mirtį. Gal taip galima paaiškinti mirties diskvalifikaciją, kurią 
dabar rodo atsisakymas ją lydėjusių ritualų. Pastangos nutylėti mirtį 
susijusios ne tiek su esą anksčiau nepažintu nerimu, dėl kurio ji tapo 

nepakeliama mūsų visuomenėms, o su faktu, kad valdžia neišvengiamai 
nuo jos nusisuka. Pereinant iš vieno pasaulio į kitą, mirtis buvo suvokia- 
ma kaip pakeičianti vieną, žemišką aukščiausiąją valdžią kita, nepalygi- 
namai galingesne valdžia; tokį reginį supanti prabanga buvo tokia kaip 
politinių ceremonijų metu. Būtent gyvenimui taikomos visame jo kely- 
je valdžios paspęstos žabangos; mirtis yra valdžios riba, akimirka, kuri iš 
jos išsprūsta; ji tampa slapčiausiu, „privačiausiu“ egzistencijos tašku. 
Nereikia stebėtis, kad savižudybė — anksčiau laikyta nusikaltimu, nes 
manyta, jog tai būdas neteisėtai užgrobti teisę į mirtį, kurią galėjo vyk- 
dyti tik žemės arba dangaus suverenas — XIX amžiuje tapo viena pir- 
mųjų elgesio formų, patekusių į socialinės analizės akiratį; būtent jinai 
į gyvenimą tvarkančios valdžios rėmus bei tarprėmius įterpė individua- 
lią ir privačią teisę numirti. Šis užsispyręs siekis numirti, toks keistas, 
betgi toks pastovus, nuolatos besireiškiantis, taip menkai paaiškinamas 
individualiomis savybėmis ar atsitiktinėmis aplinkybėmis, buvo vienas 
pirmųjų nuostabą keliančių faktų visuomenei, kurios politinė valdžia 
iškėlė sau užduotį valdyti žmogaus gyvenimą. 

Kalbant konkrečiai, nuo XVII amžiaus šis gyvybės užvaldymas plė- 
tojosi įgijęs dvi pagrindines formas; tos formos nėra antiteziškos; grei- 
čiau jos sukuria du plėtojimosi polius, sujungtus tarpiniais ryšiais. Vie- 
nas šių polių — atrodo, susiformavęs pirmas — buvo sukoncentruotas į 
kūną, suvokiamą kaip mašina: jo dresavimą, sugebėjimų ugdymą, jėgų 
išnaudojimą, paralelinį naudos 1r klusnumo auginimą, įtraukimą į efek- 
tyvias ir ekonomiškas kontrolės sistemas — visa tai buvo garantavusios 
valdžios procedūros, pagal kurias apibūdinamos kūno disciplinos: tai 
ištisa žmogaus kūno anatomopolitika. Antras polius, susifor- 
mavęs kiek vėliau, apie XVIII amžiaus vidurį, yra koncentruotas į kū- 
ną-rūšį, persmelktą gyvosios mechanikos ir tiesiogiai remiantį biologi- 
nius procesus: vislumą, gimstamumą bei mirštamumą, sveikatos būklę, 
gyvenimo trukmę, ilgaamžiškumą — kartu su visomis sąlygomis, nuo 
kurių gali priklausyti šių procesų variavimas; rūpyba jais vykdoma dau- 
geliu poveikio priemonių ir reguliuojančios kontrolės būdų — tikra 
gyventojų biopolitika. Kūno disciplina ir gyventojų reguliavimo 
būdai — tai du poliai, apie kuriuos rutuliojasi gyvybės užvaldymo stra- 
tegija ir taktika. Atsiradusi klasikinėje epochoje, ši didžioji dviveidė 

technologija — anatominė ir biologinė, individualizuojanti ir speciali- 
zuojanti, nukreipta į kūno laimėjimus arba gyvenimo procesus — api- 
būdina valdžią, kurios aukščiausia pareiga nuo šiol gal nebėra žudymas, 
o priešingai — gyvybės investavimas per visą jos trukmės laiką. 

Ankstesnę mirties galią, kuri simbolizavo ir suvereno valdžią, dabar 
rūpestingai slepia kūno administravimas ir apdairus gyvenimo valdy- 
mas. Klasikinėje epochoje pastebimas greitas įvairių disciplinų plėto- 
jimasis — mokyklose, koležuose, kareivinėse, dirbtuvėse; gimstamu- 
mo, ilgaamžiškumo, sveikatos apsaugos, gyvenamojo būsto, migracijos 
problemos atsiduria politinės praktikos ir ekonominių tyrimų zonoje; 
žodžiu, regime įvairius ir nesuskaičiuojamus technikos būdus kūnams 
pajungti, o gyventojams — kontroliuoti. Taip atsiveria „biogalios“ era. 
Dvi kryptys, kuriomis sekdama ji plėtojasi, dar XVIII amžiuje pasirodo 
aiškiai atskirtos. Disciplinos sričiai priklauso tokios institucijos kaip ka- 
riuomenė arba mokykla; tai apmąstymai apie taktiką, apmokymą, auk- 
tėjimą, apie visuomeninę tvarką; nuo grynai karinių maršalo de Saxe'o 
tyrinėjimų jie išsiplečia iki politinių Guibert'o arba Servano svajonių. 
Gyventojų reguliavimo būdų sritis - demografija, tai santykio tarp iš- 
teklių ir gyventojų skaičiaus įvertinimas, tai turto ir jo apyvartos, atski- 
rų gyvenimų ir galimos jų trukmės statistinių lentelių sudarymas: tai 
Ouesnay, Moheau, Sūssmilchas. „Ideologų“ filosofija kaip idėjos, ženk- 
lo, individualios pojūčių genezės ir socialinio interesų derinimo teorija; 
„ideologija“ kaip mokymo doktrina, bet ir kaip visuomeninės sutar- 
ties bei suderinto socialinio kūno formavimo teorija — abi jos, aišku, ir 
konstruoja tą abstraktų diskursą, kuriame mėginta derinti šiuos du val- 
džios technikos būdus, kuriant bendrą teoriją. Praktiškai jie bus de- 
rinami ne spekuliatyvinio diskurso lygiu, bet konkrečių kombinacijų 
forma — tokių, kurios XIX amžiuje sudarys didžiąją valdžios techno- 
logiją: seksualumo dispozityvas bus viena tokių kombinacijų, ir viena 
svarbiausiųjų. 

Ši biogalia, aišku, buvo būtinas kapitalizmo plėtojimosi elementas; 
o plėtojimąsi galėjo laiduoti tik kontroliuojamas kūnų įtraukimas į 
gamybą ir gyventojų fenomeno taikymas ekonominiams procesams. 
Tačiau šis plėtojimasis pareikalavo dar daugiau: prireikė abiejų augi- 
mo bei tvirtėjimo, o kartu — galimybės gyventojus išnaudoti bei jų 

paklusnumo; prireikė tokių valdžios metodų, kurie stiprintų jėgas, su- 
gebėjimus, apskritai gyvenimą, tačiau taip, kad neapsunkintų užduoties 
visa tai sau pajungti. Tokių stambių valstybės aparatų kaip valdžios 
institucijos plėtojimas leido išsaugoti gamybos santykius, tuo 
tarpu anatomopolitikos ir biopolitikos pradmenys, XVIII amžiuje iš- 
rasti kaip valdžios technikos būdai, sutinkami visuose socialinio 
kūno lygiuose ir labai įvairių institucijų naudojami (šeimos, kariuo- 
menės, mokyklos, taip pat policijos, individualių medicinos ir kolek- 
tyvinio valdymo įstaigų), — tie pradmenys veikė ekonominių procesų, jų 
plėtojimo bei juose įveiksmintų ir juos palaikančių jėgų lygiu; jie pa- 
sirodė kaip socialinės segregacijos bei hierarchizacijos veiksniai, turintys 
įtakos tam tikroms kūnų ir gyventojų bendrijų pajėgoms, laiduodami 
valdymo santykius ir hegemonijos efektus; gyventojus nukreipdami į 
kapitalo kaupimą, jų skaičiaus didėjimo derinimą su gamybinių jėgų 
ekspansija ir diferenciniu pelno paskirstymu — visa tai iš dalies įgalino 
įvairių formų biogalios veikla ir labai įvairios jos priemonės. Gyvo kū- 
no investavimas, jo įkainojimas ir tvarkingas jo jėgų valdymas tuo metu 
buvo būtinybė. 

Žinome, kiek kartų buvo keliamas asketiškos moralės vaidmens pra- 
dinėje kapitalizmo plėtojimosi stadijoje klausimas; tačiau tai, kas XVIII 
amžiuje vyko kai kuriose Vakarų šalyse ir kapitalizmo plėtojimosi buvo 
sutvirtinta, yra jau visai kitas reiškinys, ir gal didesnio užmojo negu nau- 
joji moralė, regis, diskvalifikavusi kūną; tai buvo ne mažiau kaip įro- 
dymas, jog gyvenimas įžengė į istoriją — aš noriu pasakyti: tuo metu 
būdingi žmonių giminės būčiai reiškiniai žinojimo ir valdžios sferose 
įžengė į politinių technikos būdų zoną. Naivu būtų manyti, kad tą 
akimirką įvyko pirmas gyvenimo ir istorijos kontaktas. Priešingai — tūks- 
tantmečiais biologinis veiksnys labai stipriai slėgė istorinį; epidemija ir 
badas — tai dvi didžiosios dramatinės šio mirtimi paženklinto santykio 
formos; dėl tam tikro apskritaeigio proceso XVIII amžiaus ekonominis, 
daugiausia žemės ūkio plėtojimasis, gamybos našumo ir išteklių augimas, 
dar greitesnis už gyventojų skaičiaus didėjimą, kurį jis skatino, — visa tai 
leido šiek tiek atsipalaiduoti nuo šių baisių nelaimių grėsmės: išskyrus 
kelis recidyvus, didžiųjų negandų — bado ir maro — era baigėsi dar prieš 
Prancūzijos revoliuciją; mirtis taip tiesiogiai nebepersekioja gyvybės. 

Tačiau tuo pat metu tokį atsipalaidavimą skatino ir bendrų žinių apie 
gyvenimą gausėjimas, žemės ūkio technikos tobulėjimas, tyrinėjimai ir 
priemonės gyvenimui pagerinti ir žmonėms išlikti — santykinis gyve- 
nimo valdymas truputį pastūmėjo į šalį mirties grėsmę. Taip įgytoje 
veiklos erdvėje, ją tvarkant ir plėtojant, įvairios valdžios ir žinojimo 
technologijos tampa dėmesingos gyvenimo veiksniams, imasi juos kont- 
roliuoti ir keisti. Vakarų žmogus pamažu supranta, ką reiškia būti gyva 
rūšimi gyvajame pasaulyje, turėti kūną, egzistavimo sąlygas, statistinę 
gyvenimo trukmę, individualią ir kolektyvinę sveikatą, jėgas, kurias ga- 
lima keisti, ir erdvę, kurioje jos gali būti optimaliai paskirstytos. Nea- 
bejotinai pirmą kartą istorijoje biologinis veiksnys susilaukia atgarsio 
politikoje; pats gyvenimo faktas nebėra neprieinamas pogrindis, tik ret- 
sykiais iškylantis aikštėn atsitiktinės bei fatališkos mirties atveju; jis iš 
dalies patenka į žinojimo kontrolės ir valdžios veikimo zoną. Valdžia jau 
susiduria ne vien su juridiniais asmenimis, kurių atžvilgiu griežčiausia 
jos elgesio forma — mirties sankcija, bet ir su gyvomis būtybėmis, tad 
valdžios elgesys su jomis turės išsitekti paties gyvenimo plotmėje; nuo 
šiol greičiau rūpinimasis gyvenimu, o ne mirties grėsmė valdžiai leidžia 
pagaliau užvaldyti kūną. Jei galima pavadinti „bioistorija“ tuos spau- 
dimus, kurių dėka būties judesiai ir istorijos procesai prieštaringai vieni 
su kitais jungiasi, tada reikėtų kalbėti apie „biopolitiką“, kad apibūdin- 
tume tai, kas įtraukia gyvenimą ir jo mechanizmus į aiškių išskaičia- 
vimų sritį ir valdžią-žinojimą paverčia žmogaus gyvenimo pertvarkymo 
veiksniu; nors tai nereiškia, kad visa būtis integruota į technologijas, 
kurios viešpatauja ir ją valdo; priešingai — ji nuolatos iš jų išsprūsta. Už 
Vakarų pasaulio ribų badas egzistuoja, beje, didesniu negu kada nors 
mastu; ir biologiniai rizikos veiksniai rūšiai gali būti dar didesni ar bent 
jau pavojingesni, negu buvo prieš atsirandant mikrobiologijai. Tačiau 
tai, ką galėtume pavadinti visuomenėje „slenksčiu į moderniąją biolo- 
giją“, iškyla tuo metu, kai rūšis tampa užstatu savo pačios politinėse 
strategijose. Tūkstantmečiais žmogus išliko tas, kas jis buvo Aristoteliui: 
tikras gyvulys, tiktai dar tikęs ir politinei veiklai; šiuolaikinis žmogus — 
tai gyvulys, kurio politikoje svarstomas jo, kaip gyvos esybės, gyvenimo 
klausimas. 

Ši transformacija turėjo reikšmingų padarinių. Neverta čia būtinai 
pabrėžti tą pertrūkį, tuomet susidariusį moksliniame diskurse, ir būdą, 
kuriuo dviguba būties ir žmogaus problematika įsismelkė į klasikinę 
epistemą ir pakeitė jos tvarką. Jei iškilo žmogaus klausimas - kaip ypa- 
tingos esybės, turinčios ypatingus ryšius su kitomis esybėmis, — prie- 
žasties dera ieškoti naujame istorijos ir būties santykyje: toje dviguboje 
būties pozicijoje, kurios sąlygojama ji — kaip biologinė aplinka — atsi- 
duria už istorijos ribų, tačiau tuo pat metu — pačioje žmonijos istorijo- 
je, kuri kupina jos žinojimo bei valdymo technologijų. Juolab neverta 
pabrėžti politinių technologijų gausumo; tuo remiantis, jos bus inves- 
tuojamos į kūną, sveikatą, būsto bei maitinimosi būdus, gyvenimo sąly- 
gas, į visą egzistencijos erdvę. 

Kitas šios „biogalios“ padarinys — vis didėjanti veikiančios normos 
reikšmė įstatymo juridinės sistemos nenaudai. Įstatymas būtinai turi 
būti ginkluotas, ir jo svarbiausias ginklas — mirtis; tiems, kurie jį per- 
žengia, įstatymas atsako — bent jau tai skelbdamas kaip savo paskutinį 
prieglobstį — šiuo absoliučiuoju grasinimu. Įstatymas visada remiasi ka- 
laviju. Tačiau tokiai valdžiai, kurios tikslas — rūpintis gyvenimu, nuolat 
reikės reguliuojančių bei koreguojančių mechanizmų. Dabar jau kal- 
bama ne apie tai, kaip reikėtų įveiksminti mirtį aukščiausios valdžios 
teritorijoje, o apie tai, kaip paskirstyti gyvąją medžiagą taip, kad ji tap- 
tų vertinga ir naudinga. Tokia valdžia greičiau imasi apibrėžtu kokybę, 
matuoti, vertinti, hierarchizuoti, o ne save demonstruoti su visu mirtį 
nešančiu spindesiu; jai nereikia brėžti linijos, atskiriančios paklusnius 
tarnus nuo suvereno priešų; skirsto ji pagal nustatytą normą. Tuo neno- 
riu pasakyti, kad nebereikia įstatymų ar kad teismų institucijos ima 
nykti; bet tvirtinu, kad įstatymas vis labiau funkcionuoja kaip norma, 
o teismo institucija vis aktyviau integruojama į tam tikrą aparatų kon- 
tinuumą (medicininių, administracinių ir pan.), atliekanti reguliavimo 
funkcijas. Normalizuojanti visuomenė — tai istorinis į gyvenimą orien- 
tuotos valdžios technologijos padarinys. Palyginti su tomis visuomenė- 
mis, kurias žinome iki XVIII amžiaus, mes įžengėme į teisinės atžangos 
fazę; po Prancūzijos revoliucijos visame pasaulyje rašomos konstitucijos, 
sudaromi ir vėl keičiami kodeksai — visa ši nuolatinė ir triukšminga 

įstatymų leidžiamoji veikla neturi mūsų klaidinti: tai tik formos, ku- 
riomis iš esmės normalizuojanti valdžia tampa priimtina. 

Jėgos, besipriešinančios šiai, XIX Amžiuje dar naujai, valdžiai, remia- 
si būtent tuo, į ką valdžia investavo — tai yra gyvenimu ir žmogumi kaip 
gyva esybe. Nuo praėjusio amžiaus didieji mūšiai, keliantys bendros val- 
džios sistemos problemą, jau nebevyksta dėl noro susigrąžinti senąsias 
teises ar dėl tūkstantmetės cikliško laiko ir aukso amžiaus vizijos. Jau 
nebelaukiama varguolių karaliaus nei pasaulio pabaigos karalystės, net- 
gi atstatymo tų teisių, kurias, manome, yra turėję sentėviai; o ko iš tie- 
sų reikalaujama ir kas tampa objektu — tai gyvenimas, suvokiamas kaip 
svarbiausi poreikiai, konkreti žmogaus esmė, jo galimybių įgyvendini- 
mas, virtualumo pilnatvė. Beveik nesvarbu, ar kalbame apie utopiją, ar 
ne; aišku, kad tai visai realus kovos procesas; būtis kaip politikos ob- 
jektas tam tikra prasme buvo pagauta už liežuvio ir nukreipta prieš tą 
sistemą, kuri apsiėmė ją kontroliuoti. Labiau pati būtis, 0 ne teisė tą 
akimirką virto politinių kovų užstatu, net jeigu šios kovos apibrėžia- 
mos teisės terminais. „Teisė“ į gyvenimą, į kūną, į sveikatą, į laimę, į 
poreikių tenkinimą, „teisė“ — už visokio spaudimo ar „priešiškumo“ 
ribų — suprasti, kas mes esame ir kas galime būtu, — ši „teisė“, klasikinei 
teisinei sistemai tokia nesuvokiama, tapo politine replika visoms šioms 
naujoms valdžios procedūroms, kurios ir pačios nepriklauso tradicinei 
aukščiausios valdžios teisei. 


*kx 


Šiame fone mums gali paaiškėti sekso, kaip politinio užstato, reikš- 
mė. Pasirodo, jis atsidūrė dviejų ašių, kuriomis rutuliojosi visa politinė 
gyvenimo technologija, susikirtimo taškę. Viena vertus, jis priklauso 
kūno disciplinoms: dresavimui, jėgų paskirstymui ir intensyvinimui, 
energijos būdų reguliavimui ir ekonomijai. Kita vertus, pagal sukeltus 
globalinius efektus seksas yra vienas iš gyventojų reguliavimo veiksnių. 
Vienu metu jis įsiterpia į abu registrus; inicijuoja smulkmeniškiausią 
priežiūrą, įkyrią kontrolę, pabrėžtinai apdairų erdvių išplanavimą, ne- 
sibaigiančias psichologines ar medicinines apžiūras — ištisą mikroval- 
džią kūnams; bet jis inicijuoja ir visa apimančias priemones, statistika 

paremtus vertinimus, į visą socialinį kūną arba net žmonių giminę 
nukreiptas veiklos formas. Seksas — tai galimybė įsigilinti ir į kūno, ir į 
visos giminės būtį./Juo naudojamės kaip kūno disciplinų matrica ir 
kaip gyventojų reguliavimo principu. Štai kodėl XIX amžiuje seksas 
Persekiojamas visur, iki pat menkiausių egzistencijos detalių; medžioklės 
taikinys —- žmonių elgesys, jų sapnai; manoma, kad seksas sukelia net ir 
mažiausias beprotybės apraiškas, jo pėdomis einama iki pat kūdikystės; 
seksas tampa individualybės šifru, kuris leidžia tą individualybę tirti ir 
kartu atveria galimybę ją dresuoti. Tačiau regime ir kaip seksualumas 
virsta politinių manipuliacijų, ekonominių sankcijų (skatinant arba 
stabdant vislumą), ideologinių kampanijų (moralizuojančių ar kvie- 
čiančių būti atsakingiems) objektu, — jį vertina kaip vienos ar kitos vi- 
suomenės pajėgumo rodiklį, deramai atskleidžiantį ir jos politinę ener- 
giją, ir biologinį aktyvumą. Nuo vieno šios sekso technologijos poliaus 
iki kito išsidėsto daugelis įvairiausių taktikos būdų, skirtingomis pro- 
porcijomis derinančių kūno drausminimą su gyventojų reguliavimo 
tikslais. 

Del to sureikšminamos keturios pagrindinės atakos linijos, kuriomis 
du amžius sekso politika stūmėsi pirmyn. Kiekviena jų siūlė būdą, kaip 
suderinti drausminančią techniką su reguliavimo priemonėmis. Siekiant 
efektų disciplinos lygiu, pirmais dviem atvejais buvo remiamasi porei- 
kiu reguliuoti gyventojų prieauglį: visa rūšies, palikuonių, kolektyvinės 
sveikatos apsaugos tematika; vaiko seksualumas pripažintas kampanijos 
už visos rasės sveikatą forma (nuo XVIII iki XIX amžiaus pabaigos anks- 
tyvas seksualumas traktuojamas kaip epidemijos grėsmė, pajėgi su- 
kompromituoti ne tik būsimą suaugusiųjų sveikatą, bet ir visuomenės 
bei visos giminės ateitį); moterų isterijos vertinimai, inicijavę skrupu- 
lingą jų kūno ir sekso apžiūrą, formavosi neva dėl tos atsakomybės, 
kurią esą moteris jaučia dėl savo vaikų sveikatos, taip pat šeimos insti- 
tucijos bei visuomenės išgelbėjimo. Tuo tarpu gimstamumo kontrolės 
ir psichinės iškrypimų terapijos atvejais veikė atvirkščias santykis: įsiki- 
šimas buvo reguliuojamas, bet jis privalėjo remtis individualaus draus- 
minimo bei dresavimo reikalavimais. Žodžiu, „kūno“ ir „gyventojų“ 
sankabos vietoje seksas tampa pagrindiniu taikiniu valdžiai, organizuo- 
jamai tam, kad tvarkytų gyvenimą, o ne grasintų mirtimi. 

Ilgai svarbus valdžios mechanizmų elementas įvairių jos apraiškų bei 
ritualų metu buvo kraujas. Visuomenei, kurioje vyrauja santuokinių 
ryšių sistemos, politinė monarcho forma, skirstymas į luomus bei kas- 
tas, kilmės sureikšminimas, visuomenei, kurioje dėl bado, epidemijų ir 
prievartos mirtis tampa neišvengiama, — tokiai visuomenei kraujas yra 
viena svarbiausių vertybių; jo kainą apibrėžia ir jo instrumentinis vaid- 
muo (galimybė pralieti kraują), jo funkcionalumas kaip ženklo (būti 
vienokio ar kitokio kraujo, būti to paties kraujo, sutikti rizikuoti savo 
krauju), taip pat jo nepatikimumas (lengva praliet, linkęs išsekti, itin 
lengvai susimaišo, greitai genda). Kraujo visuomenė, norėjau sakyti, 
„trokštanti kraujo“ visuomenė: čia garbstomas karas ir bijoma bado, 
čia triumfuoja mirtis, suverenas su kalaviju, budelis ir kankinimai; tai 
visuomenė, kurioje valdžia reiškiasi p e r kraują; kraujas čia yra r e a- 
lybė, turinti simbolinę funkciją. 

Tuo tarpu mes gyvename „sekso“ ar greičiau „seksualumo“ visuo- 
menėje: valdžios mechanizmai nukreipti į kūną, į būų, į tai, kas daugi- 
na gyvybę, stiprina rūšį, jos atsparumą, gebėjimą valdyti arba gerai save 
išnaudoti. Sveikata, palikuonys, rasė, giminės ateitis, socialinio kūno 
gyvybingumas - valdžia čia kalba a pie seksualumą su seksualumu; 
o pastarasis — tai ne ženklas ar simbolis, bet objektas ir tikslas. Jį su- 
reikšmina toli gražu ne jo nepatikimumas ar išretėjimas, bet kaip tik 
atkaklumas, jo slaptas esimas, pats faktas, kad jis yra visur, kartu ir kurs- 
tomas, ir keliantis baimę. Valdžia jį sukelia, išskiria ir juo pasinaudoja 
kaip besiskleidžiančia prasme, jį būtina visąlaik kontroliuoti, kad vi- 
siškai neištrūktų; seksualumas — tai efektas, turintis pras- 
mės vertę. Tuo nenoriu pasakyti, jog vien tik kraujo pakeitimas 
seksu reziumuoja tas transformacijas, kurios ženklina mūsų šiuolaikiš- 
kumo slenksųį. Visai ne dviejų civilizacijų sielą ar dviejų kultūros formų 
organizuojantį principą ketinu išreikšti; aš ieškau priežasčių, dėl kurių 
seksualumas šiuolaikinėje visuomenėje toli gražu ne slopinamas, o prie- 
šingai — nuolat kurstomas. Būtent naujosios valdžios procedūros, pa- 
ruoštos klasikinėje epochoje ir įgyvendintos XIX amžiuje, ragino mūsų 
visuomenes pereiti nuo kraujo simbolikos prie seksua- 
lumo analitikos. Suprantama: jei kas ir atsiduria toje pusėje, 
kur įstatymas, mirtis, taisyklių laužymas, simbolika ir suverenitetas, — tai 

tik kraujas; tuo tarpu seksualumą regime teritorijoje, kur yra norma, 
žinojimas, gyvybė, prasmė, disciplinos bei reguliavimo formos. 
Markizas de Sade'as ir pirmieji eugenikai yra šio perėjimo nuo 
„kraujo troškimo“ prie „seksualumo“ amžininkai. Tačiau tada, kai pir- 
mosios svajonės apie rūšies tobulinimą nustumia kraujo problemą į, 
beje, gerokai priverstinį sekso užvaldymą (kalbame apie meną nustatyti 
palankias vedybas, išprovokuoti reikiamą gyventojų prieauglį, apsaugoti 
vaikų sveikatą ir prailginti jų gyvenimą), tada, kai naujoji rasės idėja sie- 
kia nutrinti aristokratiškus kraujo ypatumus, paliekant tik kontroliuo- 
jamus sekso efektus, — tuo metu Sade'as perkelia išsamią sekso analizę į 
beviltiškus ankstesnės suverenios valdžios mechanizmus ir ją susieja su 
senuoju, gerai išlaikytu, kraujo prestižu; kraujas liejasi visame malonu- 
mų kelyje — kankinimų ir absoliučios valdžios kraujas, kastos kraujas, 
savaime gerbiamas, tačiau praliejamas svarbiausių tėvažudystės bei krau- 
jomaišos ritualų metu, liaudies kraujas, negailestingai liejamas visur, nes 
tai, kas teka jos gyslomis, nenusipelnė netgi įvardijimo. Sade'o kūrybo- 
je seksas yra be normos, be vidinės taisyklės, kuri galėtų išplaukti iš 
pačios jo prigimties; tai seksas, pajungtas neribotam įstatymui tokios 
valdžios, kuri žino tik savąjį įstatymą; jei jam ir pavyksta žaidimo dėlei 
rūpestingai dienomis išskirstyti laipsnišką savo pažangą, toks pratimėlis 
baigiasi tuo, kad jis virsta vien grynuoju unikalaus ir nuogo suverenu- 
mo tašku: neribota visagalio išsigimėliškumo teise. Kraujas sugėrė seksą. 
Tegu seksualumo analitika ir kraujo simbolika koreliuoja su dviem 
gana skirtingais valdžios režimais; iš tikrųjų tai jos ėjo viena paskui kitą 
(visiškai kaip ir pačios tos valdžios formos) pasišokinėdamos, viena kitą 
veikdamos. Beveik du amžius susirūpinimas krauju ir įstatymu įkyriai 
persekiojo seksualumo valdymo instancijas. Pažymėtinos dvi šių inter- 
ferencijų: viena — dėl savo istorinės vertės, o kita — dėl teorinių prob- 
lemų, kurias ji kelia. Taip atsitiko, kad nuo XIX amžiaus antrosios pusės 
kraujo tematikai buvo skirtas vaidmuo sugyvinti ir visu ją formavusiu 
istoriniu klodu palaikyti tą politinę valdžią, kuri reiškiasi per seksualu- 
mo dispozityvus. Šiame taške formuojasi rasizmas (modernia, valstybi- 
ne, biologizuojančia forma): visa apgyvendinimo, šeimos, santuokos, 
auklėjimo, socialinės hierarchizacijos, nuosavybės politika, taip pat 
nuolatinė veikla kūno, elgesio, sveikatos, kasdienio gyvenimo lygiu — 

visa tai tada įgijo savo spalvą ir buvo pateisinama, pabrėžiant mitinį 
susirūpinimą kraujo grynumu bei rasės triumfu. Nacizmas neabejotinai 
buvo pati naiviausia ir gudriausia < o antroji savybė kilo iš pirmosios — 
kraujo fantazijų ir drausminančios valdžios paroksizmų kombinacija. 
Eugeninę visuomenės pertvarką — su visu bagažu to, kas buvo įgyta 
plečiant bei stiprinant savotiškas mikrovaldžias, prisidengus neribotu 
suvalstybinimu, - lydėjo oneirinė aukščiausios rūšies kraujo egzaltacija; 
o pastaroji numatė sistemingą kitų genocidą ir pavojų pačiam susinai- 
kinti per kokį nors visuotinį aukojimą. Tad istorija panoro, kad hitle- 
rinė sekso politika išliktų tik kaip juokingai menka praktika, tuo tarpu 
būtent kraujo mitas virto didžiausiomis žudynėmis, kokias tik šiuo me- 
tu žmonės geba prisiminti. 

Priešingame poliuje nuo tos pačios XIX amžiaus pabaigos galime 
įžiūrėti teorines pastangas perkelti seksualumo tematiką į įstatymo sis- 
temą, simbolinės tvarkos bei suvereniteto sritį. Psichoanalizė — ar bent 
jau tai, kas joje yra rišlu — politikai nusipelnė, nes ėmė įtariai žiūrėti 
(ir tai — nuo pat jos atsiradimo, tai yra nuo to momento, kai atsiskyrė 
nuo išsigimimų neuropsichiatrijos) į visus negrįžtamus, besidauginan- 
čius procesus tų valdžios mechanizmų, kurie pretendavo kontroliuoti 
bei valdyti kasdienes seksualumo apraiškas: iš to kilo froidiška pastanga 
(neabejotinai kaip reakcija į tuo metu stiprėjančią rasizmo bangą) sek- 
sualumui kaip jo principą suteikti įstatymą: santuokos įstatymą, krau- 
jomaišos interdiktą, Tėvo-Suvereno teisę, — žodžiu, sušaukti visas anks- 
tesnes valdžios formas potroškiams reguliuoti. Taigi psichoanalizė pasi- 
rodė — nepaisant kelių su esminiais dalykais susijusių išimčių — kaip 
teorinė ir praktinė opozicija fašizmui. Tačiau ši psichoanalizės pozicija 
buvo susijusi su konkrečiomis istorinėmis aplinkybėmis. Niekas negali 
sukliudyti tam, kad pagaliau suprastume, jog samprotauti apie seksua- 
lumą jį siejant su įstatymo, mirties, kraujo bei suvereniteto instanci- 
jomis — nesvarbu, kaip šiuo atveju cituotume Sade'ą ir Bataille'į, kad ir 
kokių „ardomosios veiklos“ užstatų iš jų reikalautume — yra tiktai isto- 
rinė „retroversija“. Imti galvoti apie seksualumo dispozityvą dera 
pradedant nuo jo bendraamžių valdžios technikos formų. 

Man pasakys: tai reiškia nukrypti į greičiau skubotai suformuotą, o 
ne radikalų istorizmą; tai reiškia nutylėti — galbūt iš tiesų permainingų, 
bet ir netvirtų, šalutinių ir apskritai paviršutiniškų reiškinių naudai — 
biologiškai pastovią seksualinių funkcijų egzistenciją; tai reiškia kalbėti 
apie seksualumą taip, lyg sekso iš viso nebūtų. Teisūs bus tie, kurie man 
paprieštaraus: „Jūs ketinate smulkiai ištirti procesus, dėl kurių buvo sek- 
sualizuoti moters kūnas, vaiko būtis, šeimyniniai santykiai ir daugybė 
įvairiausių socialinių ryšių. Norite aprašyti nuo XVIII amžiaus paste- 
bimą vis didėjantį susirūpinimą seksu ir vis stiprėjantį užsispyrimą, kurį 
pasitelkę visur įtarinėjame seksą. Tebūnie; manykime, jog iš tiesų val- 
džios mechanizmai daugiau buvo naudojami tam, kad sužadintų ir 
„sukurstytų“. seksualumą, o ne jį nuslopintų. Tačiau štai jūs visai priar- 
tėjote prie to, nuo ko, kaip tikriausiai manėte, esate nusišalinęs; iš es- 
mės jūs nurodote seksualumo difuzijos, įsišaknijimo, sutvirtinimo reiš- 
kinius; bandote nurodyti tai, ką būtų galima pavadinti „erogeninėmis“ 
socialinio kūno zonomis; visiškai tikėtina, kad jūs tik perkėlėte į difu- 
zinių procesų lygį tuos mechanizmus, kuriuos individo lygiu tiksliai 
užčiuopė psichoanalizė. Tačiau jūs nepastebite to, dėl ko toji seksua- 
lizacija tik ir galėjo įvykti ir nuo ko psichoanalizė kaip tik nenusisuka, 
o būtent — sekso. Iki Freudo mėginta kuo kruopščiau seksualumą 
lokalizuoti: į sekso, į dauginimosi funkcijų, į tiesioginių anatominių jo 
lokalizacijų sritį; apsiribota biologiniu minimumu: organas, instinktas, 
galutinis tikslas. Jūs užimate simetrišką ir atvirkščią poziciją: jums lie- 
ka vien nepagrįsti efektai, nuo šaknų atplėštos šakelės, seksualumas be 
sekso. Dar kartą — kastracija“. 

Čia svarbu išskirti du klausimus. Viena vertus, ar būtinai seksua- 
lumo, kaip „politinio dispozityvo“, analizė numato kūno, anatominių, 
biologinių, funkcinių elementų išskyrimą? Į šį pirmąjį klausimą, manau, 
galima atsakyti: ne. Šiaip ar taip, šio tyrinėjimo tikslas ir yra parodyti, 
kaip valdžios dispozityvai tiesiogiai susijungia su kūnu — su kūnais, 
funkcijomis, fiziologiniais procesais, pojūčiais bei malonumais; tikrai 
nesakome, kad į kūną neturėtų būti kreipiamas dėmesys, o galvojame, 
ką reikėtų daryti, kad būtų imtasi tokios analizės, kur biologinis ir isto- 
rinis veiksniai neitų vienas paskui kitą kaip ankstesniųjų sociologų 

evoliucionistų darbuose, bet susijungtų priklausomai nuo vis sudėtin- 
gesnių šiuolaikinių valdžios technologijų, kurioms gyvybė yra taikinys. 
Taigi ne „mentalitetų istorija“, kuriai kūnas svarbus tik aiškinantis bū- 
dą, kaip jis suvokiamas, kokia prasmė bei vertė jam suteikiama, bet 
„kūno istorija“, aiškinantis būdą, kaip į jį buvo investuota tai, kas jame 
yra materialiausia ir gyviausia. 

Dabar antrasis klausimas, kitoks negu pirmasis: ar tas materialumas, 
kuriuo remiamasi, kartais nėra sekso materialumas? Ar ne paradoksas — 
rašyti seksualumo istoriją, remiantis kūnu, visiškai apsieinant be sekso? 
Pagaliau argi per seksualumą besireiškianti valdžia nėra specialiai adre- 
suojama šiam tikrovės elementui — apskritai seksui? Tegu valdžiai sek- 
sualumas nėra tokia išorinė teritorija, kuriai valdžia primetama, o prie- 
šingai, yra valdžios potvarkių instrumentas, — su tuo dar galima sutikti. 
Tačiau seksas, pats seksas — ar valdžiai jis nėra „kitas“, o seksualumui 
židinys, kuriame pastarasis įžiebia savo efektus, kad juos paskleistų 
aplinkui? Tai štai, kaip tik šios paties sekso idėjos negalime priimti 
gerai neištyrę. Ar iš tikrųjų „seksas“ yra toji inkarvietė, į kurią atsiremia 
„seksualumo“ apraiškos, ar greičiau — sudėtinga idėja, istoriškai susifor- 
mavusi seksualumo dispozityvo viduje? Bet kuriuo atveju būtų galima 
parodyt, kaip ši „sekso“ idėja susiformavo, remdamasi įvairiausiomis 
strategijomis, ir kokį apibrėžtą vaidmenį ji atliko valdyme. 

Galima pamatytu, kaip tomis pagrindinėmis linijomis nuo XIX am- 
žiaus rutuliojosi seksualumo dispozityvas, formavosi idėja, kad egzis- 
tuoja kažkas kita, ne vien kūnas, organai, somatinės lokalizacijos, funk- 
cijos, anatominės ir fiziologinės sistemos, pojūčiai, malonumai; yra 
kažkas kita ir daugiau, kažkas su savo vidinėmis ypatybėmis ir savais 
įstatymais: tai „seksas“. Taigi sureikšminus moters isteriją „seksas“ bu- 
vo apibrėžtas trejopai: kaip tai, kas kartu priklauso ir vyrui, ir moteriai; 
kaip tai, kas iš esmės priklauso vyrui ir ko tokiu atveju stinga moteriai; 
taip pat kaip tai, kas tik ir konstruoja moters kūną, visą jį paskirdamas 
atgaminimo funkcijai ir be paliovos trikdo jo ramybę pačios šios funk- 
cijos rezultatais; laikantis tokios strategijos, isterija interpretuojama 
kaip seksualinis žaidimas tiek, kiek ji yra ir „viena“, ir „kita“, visuma ir 
dalis, principas ir trūkumas. Pripažįstant vaikų seksualumą, formuojasi 
idėja tokio sekso, kuris kartu ir yra (anatomijos požiūriu), ir jo nėra 

(fiziologijos požiūriu), ir vėlgi — yra, nes regime jo aktyvumą, ir nėra, 
nes suvokiamas jo nepakankamumas galutinio tikslo požiūriu; arba dar: 
jis veiklus savo apraiškomis, tačiau slepia savo efektus, kurie su visu 
savo patologiniu svoriu pasirodys tik kur kas vėliau; ir jei suaugusiojo 
kūne dar aptinkamas vaikiškas seksas, tai būtent tam tikro slapto prie- 
žastingumo forma, siekiančia suaugusiojo seksą anuliuoti (viena XVIII 
1 XIX amžiaus medicinos dogmų teigė, kad ankstyvas seksualumas 
vėliau virsta nevaisingumu, impotencija, frigidiškumu, nesugebėjimu 
pajausti malonumą, jausmų anestezija); įvertinus vaikystės seksualumą, 
buvo formuojama idėja sekso, paženklinto esimo ir nesimo, slapto ir 
akivaizdaus žaismu; masturbacija, su visais jai priskiriamais efektais, esą 
pirmiausia ir parodo šį esimo ir nesimo, akivaizdaus ir slapto žaidimą. 
Priskyrus iškrypimus psichiatrijai, buvo pabrėžiamos biologinės sekso 
funkcijos ir jis buvo priskirtas anatominiam ir fiziologiniam aparatui, 
jam ir suteikiančiam „prasmę“, tai yra jo baigtinumą; tačiau seksas pa- 
sirodė susietas ir su instinktu, kuriam vystantis ir per objektus, prie 
kurių jis gali prisirišti, kartais pasireiškia iškrypėliški poelgiai, taip pat 
paaiškėja ir jų genezė. Taip „seksas“ apibrėžiamas, remiantis funkcija ir 
instinktu, baigtinumu ir reikšme. Kaip tik šia iškrypimo kaip modelio 
forma jis pasirodo geriau negu bet kuria kita: šitoks „fetišizmas“, bent 
jau nuo 1877 metų, buvo svarbiausia gija, padėjusi narplioti ir kitas 
deformacijas, nes jame aiškiai matėsi instinkto fiksacija prie objekto 
istorinio sąryšingumo ir biologinio neadekvatumo būdu. Pagaliau re- 
produktyvines elgesio formas socializavus, „seksas“ aprašomas kaip 
įspraustas tarp realybės dėsnio (tiesioginė ir šiurkščiausia realybės for- 
ma yra ekonominiai poreikiai) ir malonumų industrijos, kuri visuomet 
bando apeiti įstatymus, jei tik apskritai juos pripažįsta. Žinomiausia iš 
„gudrybių“ — „coitus interruptus“ — rodo tokį tašką, kuriame realybės 
instancija verčia užbaigti malonumą ir kur malonumas vis dar randa 
galimybę reikštis, nepaisant slopinančios realybės. Suprantama: būtent 
seksualumo dispozityvas savo įvairiose strategijose ir įkurdina šią „sek- 
so“ idėją; o keturiomis didžiosiomis formomis — isterijos, onanizmo, te- 
tišizmo ir nutraukto lytinio akto — parodo seksą kaip kažką pajungta 
visumos ir dalies, principo ir trūkumo, nesimo ir esimo, pertekliaus 
ir trūkumo, funkcijos ir instinkto, baigtinumo ir prasmės, realumo ir 

malonumo žaismei. Taip pamažu susiformavo bendrosios sekso teorijos 
apmatai. , 

Štai šitaip sukurta teorija seksualumo dispozityvo viduje atliko dau- 
gybę funkcijų, dėl kurių tapo būtina. Ypač svarbios tarp jų buvo trys. 
Pirma, „sekso“ sąvoka leido pagal tam tikrą, dirbtinai sukurtą, vienovę 
pergrupuoti anatominius elementus, biologines funkcijas, poelgius, po- 
jūčius bei malonumus, o antra — šiam fiktyviam junginiui leido funk- 
cionuoti kaip kauzaliniam principui, visur esančiai prasmei, paslapčiai, 
kurią privalu demonstruoti visur: taigi seksas galėjo funkcionuoti kaip 
vienintelis signifikantas ir kaip universalus signifikatas. Be to, pasirody- 
damas ir kaip anatomija, ir kaip trūkumas, kaip funkcija ir kaip 1a- 
tentinė būsena, kaip instinktas ir kaip prasmė, seksas galėjo nubrėžti 
kontakto liniją tarp žinojimo apie žmogaus seksualumą ir biologinių 
giminės pratęsimo mokslų; taip žinojimas, realiai nieko iš šių mokslų 
neperėmęs — gal tik kelias neaiškias analogijas ir kelias perkeltas sąvo- 
kas, — dėl tokios kaimynystės įgijo savotišką beveik mokslo garantiją; 
tuo tarpu kai kurios biologijos bei fiziologijos tezės dėl tos pačios kai- 
mynystės galėjo pasitarnauti žmogaus seksualumui, tapdamos nor- 
malizuojančiais jo principais. Pagaliau sekso sąvoka laidavo esminį pa- 
keitimą; ji leido sukeisti vietomis valdžios santykių reprezentaciją ir 
seksualumą, parodant pastarojo ne svarbiausią, pozityvų santykį su 
valdžia, bet kaip neva įsišaknijusį į tam tikrą specifinę, nepakeičiamą 
instanciją, kurią valdžia visaip stengiasi pajungti; taip „sekso“ idėja 
leidžia nutylėti tai, kas sudaro valdžios „valdžią“; ši idėja skatina galvo- 
ti apie valdžią tik kaip apie įstatymą ir interdiktą. Seksas — toji, regis, 
mums viešpataujanti instancija, toji paslaptis, kuri, atrodo, pagrindžia 
viską, kas mes esame; tas taškas, užburiantis savo reiškiama galia ir savo 
slepiama prasme; taškas, kurio mes prašome atskleisti, kas tokie esame, 
ir išvaduoti nuo to, kas mus apibrėžia, — seksas neabejotinai yra tik tam 
tikras idealus taškas, tapęs būtinybe dėl seksualumo dispozityvo bei jo 
funkcionavimo. Nereikia įsivaizduoti kažkokios autonomiškos sekso 
instancijos, kuri esą antriniu būdu, išilgai viso kontakto su valdžia pa- 
viršiaus, gamina daugybinius seksualumo etektus. Priešingai — seksas yra 
labiausiai spekuliatyvinis, tikrai vidinis, idealiausias seksualumo dispozi- 
tyvo elementas, kurį valdžia ima reguliuoti, užgrobusi kūną, jo materia- 
lumą, jo jėgą, pojūčius, malonumus. 

Galėtume pridurti, jog „seksas“ atlieka ir dar vieną funkciją, per- 
smelkiančią pirmąsias ir jas palaikančią. Šiuokart daugiau praktinį nei 
teorinį vaidmenį. Iš tiesų būtent per seksą — tą seksualumo dispozityvo 
nustatytą įsivaizduojamą taikinį — turi pereiti kiekvienas, mėginantis 
savyje susivokti (nes seksas yra ir įslaptintas elementas, ir prasmę gami- 
nantis principas), aprėpti visą savo kūną (nes jis yra reali kūno dalis, 
kuriai nuolat grasinama ir kuri simboliškai konstruoja visumą), pasiek- 
ti savo identitetą (nes impulso jėgą jis sujungia su ypatinga asmens 
istorija). Dėl pervartos, kuri, aišku, prasidėjo klastingu būdu ne vakar, 
o jau krikščionių ganytojiškųjų nuostatų, skirtų kūnui, laikais, šian- 
dien ėmėme reikalauti aiškumo iš to, kas ilgus amžius buvo laikoma 
beprotybe, kūno pilnatvės — iš to, kas ilgai buvo jo randas ir tarsi Žaiz- 
da, savo identiteto — iš to, kas buvo suvokiama kaip tamsus bevardis 
postūmis. Štai iš kur tas sekso sureikšminimas, pagarbi baimė, kuria jį 
apsupame, atkaklus noras jį pažinti. Štai iš kur atsirado faktas, jog per 
amžius jis tapo kažkuo svarbesniu negu mūsų siela, beveik svarbesniu 
už gyvenimą; dėl to visos pasaulio paslaptys mums atrodo tokios besvo- 
rės, palyginti su šia paslaptimi, tokia mažyte kiekviename iš mūsų, bet 
tokia svaria, todėl reikšmingesne už bet kurią kitą. Faustiškoji sutartis — 
pagunda, kurią seksualumo dispozityvas mumyse įrašė — nuo šiol yra 
tokia: iškeisti visą gyvenimą į patį seksą, į sekso suverenumą ir jo tiesą. 
Seksas tikrai yra vertas mirties. Kaip tik šia prasme, ir kaip matome — 
griežtai istorine, šiandien seksą yra persmelkęs mirties instinktas. Kai 
senų senovėje Vakarai surado meilę, jie įkainojo ją taip, kad mirtis tapo 
priimtina; o šiandien seksas pretenduoja į tokį — visų brangiausią — ek- 
vivalentą. Tuo metu, kai seksualumo dispozityvas leidžia valdžios tech- 
nologijas investuoti į gyvenimą, tas fiktyvus sekso taškas, kurį dispozity- 
vas pats ir nurodė, kiekvieną iš mūsų užburia taip, jog neprieštaraujame 
jame išgirdę mirties šnabždesį. 

Sukūręs tokį įsivaizduojamą elementą — „seksą“, seksualumo dispo- 
zityvas sužadino vieną pagrindinių savo vidinio funkcionavimo prin- 
cipų: sekso troškimą — troškimą jį turėti, troškimą jį pasiekti, atskleisti, 
išlaisvinti, artikuliuoti diskursu, formuluoti kaip tiesą. Patį „seksą“ jis 
suformavo kaip kažką trokštamo. Būtent šis sekso troškimas ir susieja 
kiekvieną mūsų su priesaku jį pažinti, atskleisti jo dėsnį ir jo galią; 

būtent tas troškimas verčia manyti, jog mes, priešindamiesi kiekvie- 
nai valdžiai, tvirtiname savo sekso teises, tuo tarpu iš tikrųjų sekso 
troškimas susieja mus su seksualumo dispozityvu, kuris prikelia iš mū- 
sų pačių gelmių — lyg kokį miražą, kuriame, kaip mums atrodo, save 
atpažįstame — juodą sekso švytėjimą. 

„Viskas yra seksas, — kalbėjo Kate kūrinyje Plunksnuotoji gyvatė, — 
viskas yra seksas. Koks seksas gali būti gražus, kai žmogus išsaugo jį ga- 
lingą ir šventą ir kai jis užpildo pasaulį. Jis - kaip saulė, kuri jus užlieja, 
jus persmelkia savo šviesa. 

Taigi reikia ne priskirti seksui seksualumo istoriją, bet parodyti, ko- 
kiu būdu „seksas“ tampa istoriškai priklausomas nuo seksualumo. 
Nereikia įkurdinti sekso realybėje, o seksualumo — neaiškių idėjų bei 
iliuzijų teritorijoje; seksualumas yra labai reali istorinė figūra; būtent ji 
sukūrė — kaip spekuliatyvų, būtiną jam funkcionuoti elementą — sekso 
sąvoką. Tad nedera manyti, jog teigdami seksą jau neigiame valdžią; 
priešingai - mes sekame bendro seksualumo dispozityvo eigą. Būtent 
nuo sekso ir reikia išsivaduoti, jei norime taktine įvairių seksualumo 
mechanizmų pervarta, nepaisydami valdžios spendžiamų žabangų, įver- 
tinti kūną, malonumus, žinias, visą jų įvairovę, pripažindami jų galią 
priešintis. Ne seksas kaip troškimas, bet kūnas ir malonumai turi būti 
atramos taškas seksualumo dispozityvo kontrapuolimui. 


*x*x* 


„Praeityje, — kalbėjo D. H. Lawrence'as, — buvo tiek daug veiklos, 
ypač seksualinės, tokio monotoniško ir varginančio pakartojimo, be 
jokio paralelinio minties bei supratimo plėtojimo. Dabar mūsų tikslas — 
suprasti seksualumą. Iki galo sąmoningas seksualinio instinkto suvoki- 
mas šiandien turi didesnę reikšmę už patį seksualinį aktą“. 

Gal vieną dieną tuo imsime stebėtis. Bus sunku suprasti, kaip civi- 
lizacija, kitose srityse su dideliu atsidėjimu kurianti milžiniškus ga- 
mybos bei naikinimo aparatus, rado laiko ir įgijo begalinės kantrybės 
su tokiu nerimu be paliovos savęs klausti, kaipgi reikėtų suprasti seksą; 
gal šypsosimės prisiminę, jog tie žmonės, kokie mes buvome, tikėjo, kad 
kaip tik čia yra tiesa, bent jau ne mažiau vertinga už tą, kurios reikala- 
vome iš žemės, žvaigždžių ir iš grynųjų minties formų; nusistebėsime, 

kaip atkakliai apsimetinėjome, jog išplėšėme seksualumą iš jo nakties; 
seksualumą, kurį viskas — mūsų diskursai, mūsų įpročiai, institucijos, 
nuostatai, žinios — gamino dienos šviesoje ir su trenksmu įveiksmino. 
Klausime savęs, kodėl mes taip norėjome nušalinti tylos priesaką tam 
pačiam triukšmingiausiam iš mūsų visų darbų. Retrospektyvoje triukš- 
mas gal pasirodys perdėtas, tačiau dar keistesnis bus mūsų atsisakymas 
kalbėti ir įsakas tylėti. Klausime savęs, kas galėjo mums išugdyti tokį 
perdėtą pasitikėjimą savimi; spėliosime, kodėl priskyrėme sau nuopel- 
nus už tai, kad pirmieji — nesitaikstydami su tūkstantmete morale — sek- 
sui suteikėme tą svarbią reikšmę, kuri, kaip sakoma, ir yra jo reikšmė; ir 
kaip mums pavyko pašlovinti save už tai, kad pagaliau, XX amžiuje, 
įveikėme ilgo 1r sunkaus slopinimo epochą — ilgai trukusio, palaužto, 
labai smulkmeniškai ir skrupulingai buržuazinės ekonomikos naudo- 
jamo krikščioniškojo asketizmo epochą. Ten, kur šiandien regime labai 
sunkiai panaikintos cenzūros istoriją, atpažinsime greičiau per amžius 
ilgą kilimą tam tikro sudėtingo dispozityvo, kurio tikslas — priversti mus 
kalbėti apie seksą, juo domėtis ir rūpintis, įtikinti jo dėsnio suverenu- 
mu, — tada, kai iš tiesų mus veikia valdingi seksualumo mechanizmai. 
Tik pašaipą mums bekels priekaištas dėl panseksualizmo, kuris vie- 
nu metu buvo taikomas Freudui ir psichoanalizei. Tačiau gal mažiau 
akli pasirodys tie, kurie jį suformulavo, už tuos, kurie jį lengva ranka 
atmetė, tarsi jis reikštų tik persenusią pabrėžtino drovumo sukeltą bai- 
mę. Juk pirmieji pagaliau tik buvo užklupti proceso, kuris jau buvo 
seniai prasidėjęs ir nepastebimai juos apsupęs iš visų pusių; jie priskyrė 
vien blogajam Freudo genijui tai, kam jau seniai buvo ruoštasi; jie su- 
klydo tik dėl visuotinio seksualumo dispozityvo įtvirtinimo mūsų vi- 
suomenėje datos. Antrieji klydo, aptardami proceso prigimtį; jie manė, 
kad Freudas, padaręs staigų posūkį, pagaliau grąžino seksui tą dalią, 
kuri jam buvo skirta ir dėl kurios taip ilgai ginčytasi; jie nepamatė, kad 
gerasis Freudo genijus įkurdino jį viename svarbiausių taškų, nuo 
XVIII amžiaus paženklintų žinojimo ir valdžios strategijomis; nej- 
žiūrėjo, kad šitaip Freudas suteikė naują impulsą — nuostabiai efektin- 
gai, lyg būtų koks klasikinės epochos mokytojas ir dvasinis vadovas — 
šimtamečiui priesakui pažinti seksą ir įvesti jį į diskursą. Dažnai 
primenamos tos nesuskaičiuojamos priemonės, kurių griebėsi senoji 

krikščionybė, norėdama mus priversti nekęsti kūno; bet trupuų pagal- 
vokime apie visas gudrybes, kurių per keletą amžių buvo imtasi verčiant 
mus pamilti seksą, kurios sukėlė troškimą jį pažinti, įvertinti tai, kas 
apie jį kalbama; kuriomis mes ėmėme labai stengtis jį užklupti ir 
jautėme pareigą išplėšti iš jo tiesą, kurios mums įteigė kaltės jausmą dėl 
to, kad taip ilgai nepripažinome sekso. Kaip tik jos šiandien nusipelno 
mūsų nuostabos. Taip pat dera mums pagalvoti apie tai, kad vieną 
dieną galbūt kitoje kūno ir jo teikiamų malonumų sistemoje taps ne- 
beaišku, kaip, pasitelkus seksualumo gudrybes ir jas palaikantį valdžios 
dispozityvą, pavyko pajungti mus šiai atšiauriai sekso monarchijai — 
tiek, kad pasmerkėme save begalinei užduočiai atskleisti jo paslaptį ir 
išlupti iš šito šešėlio pačius tikriausius prisipažinimus. 

Šio dispozityvo ironija: jis verčia mus manyti, jog kalbame apie 
savo „išsilaisvinimą . 


Antra knyga 
MEGAVIMASIS MALONUMAIS 


ĮVADAS 


1. Pakeitimai 


Šie tyrinėjimai pasirodo daug vėliau, negu buvau numatęs, ir visiškai 
kitokios formos. 

Ir štai kodėl: tai neturėjo būti nei elgesio, nei vaizdinių istorija, o tik 
„seksualumo“ istorija (kabutės čia turi savo prasmę). Aš neketinau at- 
kurti seksualinio elgesio ir praktikų istorijos pagal viena paskui kitą 
einančias formas, jų evoliuciją ir paplitimą. Aš taip pat neketinau ana- 
lizuoti idėjų (mokslinių, religinių arba filosofinių), kuriomis remiantis 
buvo formuojami vaizdiniai apie mūsų elgesį. Pirmiausia aš norėjau 
stabtelėti ties pačia tokia kasdiene, tokia šiuolaikine „seksualumo“ są- 
voka: žvilgtelėti į ją iš šalies, trumpam pamiršti jos akivaizdumą, ištirti 
teorinį ir praktinį kontekstą, su kuriuo ji siejama. Pats „seksualumo“ 
terminas atsirado gana vėlai, XIX a. pradžioje. Tai faktas, kuris neturėtų 
būti nei nuvertinamas, nei iškreipiamas. Jis rodo ką kita, ne vien tik 
žodyno pasikeitimą; tačiau akivaizdu, kad tai nereiškia, jog; tai, su kuo 
jis susijęs, atsirado staiga. Šio žodžio vartojimas įsigalėjo kartu su kitais 
fenomenais: įvairių pažinimo sričių plėtojimusi (susijusiu tiek su bio- 
loginiu dauginimosi mechanizmu, tiek ir su individualaus ar socialinio 
elgesio išraiškos formomis); su iš dalies tradicinių, iš dalies naujų taisyk- 
lių ir normų, kurių įtvirtinimu rūpinasi religinės, teisinės, pedagoginės 
ir medicininės institucijos, diegimu; taip pat su vertybių sistemoje 
įvykusiais pasikeitimais, kuriuos individai taiko savo poelgiams, parei- 
goms, rAalonumams, jausmams ir jutimams, sapnams vertinti. Apskri- 
tai buvo siekiama suprasti, kaip šiuolaikinėje vakarietiškoje visuomenė- 
je susiformavo toks patyrimas, kuris padėjo individams savyje atpažinti 
„seksualumą“, atvėrė duris į labai įvairias pažinimo sritis ir sukūrė 

taisyklių bei suvaržymų sistemą. Taigi projekto pavadinimas buvo „sek- 
sualumo“ kaip patirties istorija, — jei patirtis būtų suprantama kaip 
kiekvienos kultūros reikšminga koreliacija tarp mokslo šakų, norma- 
tyvumo tipų ir subjektyvumo formų. 

Taip kalbėti apie seksualumą reiškė būtinybę išsivaduoti iš tuo laiku 
labai paplitusios mąstymo schemos: paversti seksualumą nekintamu 
dydžiu ir manyti, kad jei jis ir įgauna istoriškai savitą pavidalą, tai tik 
veikiamas skirtingų slopinimo mechanizmų, kurie jo tyko bet kurioje 
visuomenėje; taip geismas ir geismo subjektas iškeliamas už istorijos 
lauko ribų, o istorinėms seksualumo apraiškoms aiškinti pasitelkiama 
apibendrinto draudimo forma. Tačiau nepakako vien tik šią hipotezę 
atmesti. Kalbėti apie „seksualumą“ kaip apie istoriškai išskirtinį paty- 
rimą taip pat reiškė, jog mes galime ištirti — atskirai ir tarpusavyje su- 
sijusias — tris jį sudarančias ašis: žinių apie jį formavimąsi, valdžios sis- 
temas, kurios reguliuoja jo praktiką, ir formas, kuriose individai gali ir 
privalo pripažinti save šio seksualumo subjektais. Mano ankstesnis dar- 
bas medicinos ir psichiatrijos bei baudžiamosios teisės ir disciplinos 
tema suteikė reikalingos informacijos pirmosioms dviem problemoms 
tirti. Diskursyvinės praktikos analizė leido stebėti žinių formavimąsi ir 
taip išvengti mokslo ir ideologijos dilemos; valdžios ir jos naudojamų 
metodų analizė leido įžvelgti joje atvirą strategiją ir taip išvengti alter- 
natyvos tarp valdžios, suprantamos kaip dominavimas, ir valdžios, lai- 
komos regimybe. 

Ir, visiškai priešingai, veiksnių, kurie padėjo individams pripažinti 
save seksualumo subjektais, analizavimas sudarė man daug daugiau sun- 
kumų. Tuo metu geismo ar geidžiančiojo subjekto sąvoka buvo, jei ne 
teorija, tai bent jau visuotinai priimtina teorinė tema. Šis priimtinumas 
atrodė netgi keistokas: būtent šią temą, tegu ir skirtingomis formomis, 
buvo galima aptikti pačiame klasikinės seksualinės teorijos centre, taip 
pat ir koncepcijose, kurios bandė nuo jos atsiriboti. XIX ir XX amžiuje 
ji atrodė paveldėta iš senos krikščioniškosios tradicijos. Seksualinė pa- 
tirtis, kaip atskiras istorinis apibūdinimas, gali būti išskirta iš krikš- 
čioniškojo „kūno“ suvokimo: beje, atrodo, jog abi sąvokos rėmėsi 
„geidžiančio žmogaus“ principu. Bet kuriuo atveju sudėtinga buvo 
analizuoti seksualinės patirties formavimąsi ir plėtojimąsi nuo XVIII 


MĖGAVIMASIS MALONUMAIS 129 


amžiaus, prieš tai neparengus istorinio-kritinio darbo troškimo ir 
geidžiančiojo asmens tema, kitaip sakant, — "genealogijos". Genealogija 
nereiškia chronologinės „geismo“, geidulingumo ar libido koncepcijų 
istorijos pateikimo; tai buvo tik noras ištirti praktikas, privertusias indi- 
vidus domėtis pačiais savimi, suvokti, atpažinti ir priimti save kaip geis- 
mo subjektą, įtraukiant į žaidimą tam tikrą ryšį su pačiais savimi, 
leidžiantį geisme, natūraliame ar ne, rasti savo būties esmę. Trumpai 
tariant, šia genealogija siekiau ištirti, kas verčia individus domėtis savo 
ir kitų geismo hermeneutika, geismo, kurį, be abejo, žadino ir jų seksua- 
linis elgesys, tačiau jokiu būdu ne vien tik jis. Apskritai norint suprasti, 
kaip šiuolaikinis individas galėjo suvokti esąs „seksualumo“ subjektas, 
buvo būtina atkurti kelių šimtmečių trukmės plėtojimosi kelią, atvedusį 
vakarietį žmogų į jo paties pripažinimą esant troškimo subjektu. 

Norint išanalizuoti tai, kas dažnai būdavo įvardijama kaip žinių pa- 
žanga, man pasirodė būtinas teorinis nukrypimas: jis mane paskatino 
domėtis diskursyvinės praktikos formomis, apibūdinančiomis žinias. 
Vėliau teorinio nukrypimo taip pat prireikė, norint ištirti tai, kas dažnai 
vadinama „valdžios“ apraiškomis: tai mane paskatino pasidomėti gau- 
siais ryšiais, atvira.strategija ir racionalia technika, o tuo valdžia ir pasi- 
reiškia. Tada paaiškėjo, jog būtinas ir trečiasis nukrypimas, norint pa- 
aiškinti, ką slepia „subjekto“ sąvoka: prireikė ieškoti, kokios ryšio su sa- 
vimi formos ir būdai priverčia individą pasijusti tuo subjektu ir tai pri- 
pažinti. Ištyrus pačius „tiesos žaidimus“ — remiantis kai kuriais XVII ir 
XVIII amžiuje paplitusiais empiriniais mokslais — bei tiesos žaidimus 
kartu su valdžios santykiais, remiantis baudžiamosios praktikos pavyz- 
džiu, neišvengiamas pasirodė dar vienas darbas: ištirti tiesos žaidimus, 
lydėjusius individo santykį su pačiu savimi, ir individo tapimą subjek- 
tu — šiam tikslui medžiagos tyrimams reikėtų ieškoti „geidžiančio žmo- 
gaus istorijoje“. 

Tačiau buvo aišku, jog šios genealogijos atkūrimas visiškai nesutapo 
su mano pirminiu projektu. Aš turėjau pasirinkti vieną iš dviejų: arba 
laikytis susidaryto plano, pridūrus tik trumpą istorinę geismo temos 
santrauką, arba perdirbti visą veikalą į lėtą savęs paties hermeneutikos 
plėtojimąsi antikos laikais. Nusprendžiau dirbti pagal antrąjį planą, ma- 
nydamas, kad tai, ko norėjau, ko siekiau daugelį metų, — tai išryškinti 

keletą elementų, galinčių pasitarnauti tiesos istorijai. Ne tai istorijai, 
kuri įvertintų sukauptų žinių tiesos dalį, o „tiesos žaidimų“ analizei — 
tiesos ir melo žaismui, per kurį būtis tampa istorine patirtimi, tai yra 
tuo, kas gali ir turi būti apmąstyta. Kokie tiesos žaidimai priverčia žmo- 
gų apmąstyti savo būtį, kai jis save laiko pamišėliu, kai jis jaučiasi ligo- 
nis ar galvoja apie save kaip apie gyvenančią, kalbančią ir dirbančią 
būtybę, kai jis teisia ir baudžia save kaip nusikaltėlį? Kokie tiesos žaidi- 
mai paskatino žmogiškąją būtybę pripažinti save geidžiančiuoju žmo- 
gumi? Man atrodė, jog, pateikdamas šį klausimą ir bandydamas jį gval- 
denti labai nutolusiame nuo man kitados artimų horizontų kontekste, 
aš, be jokių abejonių, atsisakiau susidaryto plano, tačiau buvau arčiau 
klausimų, kuriuos jau seniai stengiausi iškelti. Net jei šis tyrimo būdas 
iš manęs pareikalaus kelių papildomų darbo metų. Žinoma, šis kardi- 
nalus posūkis buvo savotiškai pavojingas; tačiau aš turėjau motyvą, ir 
man atrodė, jog ši studija duos tam tikrą teorinę naudą. 

Kokia buvo rizika? Pirmiausia — pavėluoti ir pakeisti numatytą 
spausdinimo programą. Aš dėkingas tiems, kurie sekė mano darbo keliu 
ir vingiais — turiu galvoje savo paskaitų Collėge de France klausyto- 
jus, — ir tiems, kurie turėjo kantrybės sulaukti pabaigos, pirmiausia 
P. Nora. O kalbant apie tuos, kuriems buvo nelengva vis pradėti, ban- 
dyti, klysti, viską perdirbinėti iš naujo ir dar sugebėti dvejoti kiekvie- 
name žingsnyje — tai yra apie tuos, kuriems dirbti esant ištikimam sau 
pačiam ir nežinant poilsio — reiškia atsistatydinti, - ką gi, akivaizdu, jog 
mes su jais esame ne iš tos pačios planetos. 

Rizikinga buvo remtis ir per mažai man žinomais dokumentais*. Aš 
rizikavau juos panaudoti tokioms analizės formoms ar apklausos bū- 
dams, kurie tiems dokumentams kitu atveju visiškai netiktų; P. Brow- 
no, P. Hadot veikalai ir daugelis pokalbių su jais bei jų nuomonės man 
labai padėjo. Aš taip pat rizikavau, bandydamas perprasti senuosius 


* Aš nesu nei helenistas, nei lotynų kalbos specialistas, tačiau man atrodė, kad, 
būdamas pakankamai rūpestingas, kantrus, kuklus ir dėmesingas, galėsiu pakan- 
kamai gerai suprasti senovės graikų ir romėnų tekstus: taip gerai, jog galėčiau, 
atsižvelgdamas į vakarietiškai filosofijai besąlyginę ir konstitutyvią praktiką, nag- 
rinėti veiksnius, nutolinančius mus nuo minties, kurią pripažįstame kilus mums 
patiems, ir priartinančius, nepaisant atstumo, kurį mes be perstojo didiname. 

tekstus, nutolti nuo klausimų, kuriuos norėjau pateikti; H. Dreyfusas ir 
P. Rabinowas savo apmąstymais, klausimais bei išrankumu man padė- 
jo teoriškai ir metodiškai pertvarkyti darbą; F. Wahlis davė konkrečių 
patarimų. 

P. Veyne'as man visokeriopai padėjo, daugelį metų būdamas isto- 
rikas, jis žino, kas yra tikras istorinis tyrinėjimas; jam taip pat nesveti- 
mas labirintas, į kurį patenki, norėdamas parašyti tiesos ir netiesos žai- 
dimų istoriją; jis yra iš tų šiandien labai retų žmonių, kurie pasiruošę 
akis į akį pasitikti pavojų, neišvengiamą kiekvienai minčiai, susijusiai su 
tiesos istorijos klausimais. Jo įtaką šiems puslapiams būtų sunku api- 
būdinti. 

Mane paskatinęs motyvas buvo visiškai paprastas. Aš manau, jog 
daugeliui užtektų jo vieno. Tai smalsumas — šiaip ar taip, vienintelė 
smalsumo rūšis, kuriai reikia trupučio užsispyrimo: ne toji, kuri padeda 
įsiminti tai, ką dera žinoti, bet ta, kuri leidžia atsiriboti nuo paties sa- 
vęs. Ko būtų verta mokslinė aistra, jei smalsumas privalėtų užtikrinti tik 
žinių įsiminimą, o ne būti — kokiu nors apibrėžtu būdu ir kiek įmano- 
ma — parama klajonėse tam, kuris sužino? Yra gyvenime akimirkų, kai, 
norint toliau stebėti ar mąstyti, būtina suvokti, ar gali galvoti kitaip, 
negu galvoji, ir suprasti viską kitaip, negu atrodo. Man galbūt pasakys, 
jog šie žaidimai su pačiu savimi verčiau telieka už kulisų; ar kad jie ge- 
riausiu atveju sudaro dalį tų parengiamųjų darbų, kurie, davę rezulta- 
tus, išnyksta savaime. Tačiau kas gi šiandien yra filosofija — aš noriu 
pasakyti, filosofinė veikla — jei ne kritinė mintis apie ją pačią? Argi ji 
nėra pagrįsta ne noru įteisinti tai, kas jau žinoma, o bandymu suprasti, 
kaip ir iki kokių ribų būtų galima galvoti kitaip? Filosofinėse kalbose 
visada labai ironiškai atrodo noras skelbti įstatymus kitiems, jiems aiš- 
kinu, kur ieškoti jų pačių tiesos ir kaip ją rasti, arba kai jos su tuo susi- 
jusių dalykų analizę grindžia naiviu pozityvumu; ir priešingai — jų teisė 
tirti tai, kas gali pasikeisti jų idėjose, susidūrus su dar nežinomu tyrimu. 
Savąjį „aš“ galinčius pakeisti išmėginimus tiesos ieškojimuose reikėtų 
vertinti kaip „bandymus“, o ne kaip kitų primestus supaprastintus tei- 
ginius, užkertančius kelią diskusijoms. Šie „bandymai“ — tai gyvasis 
filosofijos kūnas, jei filosofija šiandien tebėra tas, kas buvo kadaise — 
„askezė“, savęs išbandymas mintimis. 

Ši ir visos ankstesnės studijos yra „istorinės“, nes tiria ir nurodo 
istorinę medžiagą; tačiau tai nėra „istoriko“ darbas. Tai nereiškia, kad 
jos reziumuoja ar sintetina kitų tarsi jau atliktą darbą; pažvelgus „prag- 
matiškai“, jos yra ilgo, neapibrėžto, dažnai pradedamo iš naujo ir taiso- 
mo tyrimo protokolas. Tai buvo filosofinis tyrimas: jo tikslas buvo su- 
žinoti, kokiu mastu savosios istorijos apmąstymas gali išvaduoti mintį iš 
to, ką ji tyliai mąsto, ir leisti jai mąstyti kitaip. 

Ar aš buvau teisus, taip rizikuodamas? Ne aš turėčiau atsakyti į šį 
klausimą. Paprasčiausiai žinau, kad toks mano studijos turinio ir jo 
chronologinių orientyrų pertvarkymas davė tam tikros teorinės naudos; 
aš galėjau atlikti dvejopus apibendrinimus, kurie man suteikė galimybę 
daug plačiau apžvelgti temą, taip pat patikslinti jos metodą ir objektą. 

Taigi iš šiuolaikinės epochos per krikščionybę leidžiantis į antiką, 
man atrodė neįmanoma apeiti tokio labai paprasto ir kartu tokio 
plataus klausimo: kodėl seksualinis elgesys, veiksmai ir malonumai, 
kuriuos jis suteikia, yra moralinio rūpesčio objektas? Kodėl ši etinė 
problema, bent jau kai kuriais momentais, kai kuriose visuomenėse ar 
tam tikrose grupėse atrodo daug svarbesnė negu moralinis dėmesys, 
skiriamas kitoms sritims, beje, pagrindinėms, individualiame ar kolek- 
tyviniame gyvenime — tokioms kaip maitinimasis arba pilietinės parei- 
gos atlikimas? Aš žinau, jog atsakymas tuojau pat ateina į galvą: todėl, 
kad ji priklauso pagrindinių draudimų, kurių sulaužymas vertinamas 
kaip didelis nusikaltimas, visumai. Tačiau tai reikštų pateikti patį klau- 
simą kaip atsakymą; taip pat nepaisyti to, kad etinis rūpestis, siejamas 
su seksualiniu elgesiu, savo intensyvumu ar formomis toli gražu ne visa- 
da buvo tiesiogiai susijęs su draudimų sistema. Dažnai atsitinka taip, 
kad ypač morale rūpinamasi ten, kur visiškai nėra nei prievartos, nei 
draudimų. Trumpiau tariant, draudimas yra vienas dalykas, dorovės 
problemų kėlimas — kitas. Taigi man atrodė, jog pagrindine gija turėjo 
tapti toks klausimas: kaip, kodėl ir kokiu būdu seksualinis elgesys tapo 
moralės sritimi? Kodėl šis „etinis rūpestis“, su šiek tiek besikeičiančio- 
mis jo formomis ir reikšmingumu, toks svarbus? Kam tas „problemati- 
zavimas“? O juk galiausiai būtent tokia ir yra minties istorijos, ne taip 
kaip elgesio ar vaizdinių istorijos, užduotis: apibrėžti sąlygas, kuriose 
žmogiškoji būtybė sprendžia problemas, kas ji yra, ką ji daro ir kokiame 
pasaulyje ji gyvena. 

Tačiau pateikiant šį labai platų klausimą, ir jį pateikiant graikų ir 
graikų bei romėnų kultūrai, man pasirodė, kad tai buvo susiję su visuma 
praktikų, kurios, be abejo, buvo labai svarbios mūsų visuomenėse: tai, 
ką būtų galima pavadinti „egzistavimo menu“. Šitai reikėtų suprasti 
kaip apmąstytas ir savanoriškas praktikas, kurių padedami žmonės ne 
tik nustato sau elgesio taisykles, bet ir bando patys transformuotis, keisti 
įprastą būtį, sukurti iš savo gyvenimo kūrinį, turinų tam tikrą estetinę 
vertę ir atitinkantį kai kuriuos stiliaus reikalavimus. Šis „egzistavimo“ 
menas, ši „savęs [pažinimo] technika“, be abejonės, prarado tam tikrą 
autonominės reikšmės dalį, kai krikščionybei įsitvirtinant pateko į ga- 
nytojiškos valdžios taisyklių sistemą, o vėliau buvo taikomi pedagogi- 
nėse, medicininėse ir psichologinėse praktikose. Tačiau tai nereiškia, 
kad nereikėtų rašyti ir perrašyti ilgos šių „egzistavimo estetikų“ ir savęs 
[pažinimo] technologijų istorijos. Jau daug laiko praėjo nuo tada, kai 
Burckhardas pabrėžė jų svarbą Renesanso epochoje; tačiau jos išliko, o 
jų istorija ir plėtojimasis čia nesustoja*. Bent jau man atrodė, jog sek- 
sualinio problematizavimo tyrimas antikoje galėjo būti išskirtas kaip 
atskiras skyrius — vienas iš pirmųjų skyrių — šioje bendroje „savęs [paži- 
nimo] technikų“ istorijoje. 

Tokia šių pastangų ironija, pastangų, kurias dedi, norėdamas pa- 
keisti mąstymo būdą, suvokimą to, ką žinai, ir pabandyti pažvelgti iš 
šalies. Ar jos iš tiesų padeda galvoti kitaip? Galbūt daugiausia, ką jos 
suteikia, — tai galimybę bent permąstyti, apie ką jau galvoji; be to, 
ryškesnėje šviesoje pamatyti tai, kas buvo padaryta. Manei nutolsiąs, o 
atsiduri savo paties vertikalėje. Kelionė pajaunina daiktus, tačiau pa- 
sendina požiūrį į save paų. Dabar atrodo, jog geriau suprantu, kokiu 
būdu — šiek tiek aklai, pereidamas nuo vieno darbo fragmento prie 
kito — aš kūriau šią tiesos istoriją: analizuodamas ne elgesį, ne idėjas, 
ne visuomenes ir jų „ideologijas“, o problemas, dėl kurių būtis tampa 
tuo, kas gali ir privalo būti apmąstyta, taip pat praktikas — kurioms pa- 
dedant šios problemos formavosi. Archeologinė analizės apimtis padeda 


* Būtų neteisinga manyti, jog po Burckhardo niekas daugiau netyrė šių menų ir 
egzistavimo estetikos. Vertėtų pasidomėti Benjamino veikalais apie Baudelaire'ą. 
Įdomią analizę taip pat galima rasti ir nesenoje S. Greenblatto knygoje Renais- 
sance SelF-fashioning, 1980. 

analizuoti ir pačias problematizavimo formas; jų genealoginę svarbą, 
formavimąsi skirtingose praktikose ir pasikeitimus: pamišimo ir ligos 
problemas, remiantis socialine ir medicinine praktika, apibrėžiančia 
tam tikras „normalumo“ ribas; gyvenimo, diskursų praktikoje kalbos ir 
darbo problemas, paklūstančias „episteminėms“ taisyklėms; nusikalti- 
mo ir nusikaltėliško elgesio problemas, remiantis tam tikra baudžiamą- 
ja praktika, paklūstančia „disciplinos“ modeliui. Be to, aš dar norėjau 
parodyti, kaip antikoje buvo keliami seksualinio elgesio ir seksualinių 
malonumų klausimai, vadovaujantis savęs [pažinimo] praktikomis ir 
egzistavimo estetikos kriterijais. 

Štai šios priežastys paskatino mane tirti žmogaus geismo genealo- 
giją, pradedant klasikine antika ir baigiant pirmaisiais krikščionybės 
metais. Laikiausi paprastos chronologinės tvarkos: pirmasis tomas, 
Mėgavimasis malonumais, skirtas tilosofų ir gydytojų seksualinės veik- 
los problemoms nagrinėti klasikinėje IV a. pr. Kr. graikų kultūroje; 
Rūpestis dėl savęs, skirtas šiems klausimams tirti graikų ir romėnų teks- 
tuose pirmaisiais dvejais mūsų eros metais; ir galiausiai Kūno prisipa- 
žinimai tiria kūno doktrinos ir ganytojiškųjų nuostatų formavimąsi. 
Dokumentų, kuriais remsiuosi — tai daugiausia „nurodomieji“ tekstai ir, 
nepriklausomai nuo formos (kalba, dialogas, traktatas, taisyklių rinkinys, 
laiškai ir pan.), pagrindinis tikslas — siūlyti elgesio normas. Teoriniais 
tekstais apie malonumų ir aistrų doktriną naudosiuos tik ieškodamas 
paaiškinimų. Srių, kurią tirsiu, sudaro tekstai, siekiantys nustatyti tai- 
sykles, pateikti nuomones, patarimus, kaip elgtis; kitaip tariant — tai 
praktiniai tekstai, patys esantys praktikos objektai, nes buvo sudaryti 
tam, kad žmonės juos skaitytų, išmoktų, apmąstytų, pritaikytų ir išban- 
dytų; jais buvo stengiamasi sukurti kasdienio elgesio armatūrą. Šie teks- 
tai turėjo atlikti vaidmenį vadovų, padedančių individams susimąstyti 
apie jų pačių elgesį, jį stebėti, formuoti ir patiems formuotis kaip eti- 
niams „subjektams“. Taigi, perfrazuojant Plutarcho žodžius, šie tekstai 
turėjo „etinę ir poetinę“ funkciją. 

Kadangi šioje žmogaus geismo analizėje kryžiuojasi archajinis prob- 
lematizavimas ir savęs [pažinimo] praktikų genealogija, aš norėčiau prieš 
pradėdamas sustoti ties dviem sąvokom: apibrėžti pastebėtas „proble- 
matizavimo“ formas, nurodyti, ką reiškia „savęs [pažinimo] praktikos“ 

terminas, bei paaiškinti, kokie paradoksai ir sunkumai paskatino mane 
moralės normų istoriją, kuri būtų buvusi pagrįsta draudimais, pakeisti 
etinio problematizavimo istorija, grindžiama savęs [pažinimo] prakti- 
komis. 


2. Problematizavimo formos 


Manykime, kad vienai akimirkai priimtinos tokios bendros kate- 
gorijos kaip „pagonybė“, „krikščionybė“, „moralė“ ir „seksualinė mo- 
ralė“. Įsivaizduokime, kad klausiama, kokiais punktais „krikščionybės 
seksualinė moralė“ labiausiai prieštarauja „senosios pagonybės seksua- 
linei moralei“: incesto uždraudimu, vyro dominavimu, o gal moters 
paklusnumu? Atsakymai, be abejo, bus ne tokie: gerai žinomas šių skir- 
tingas formas įgaunančių reiškinių mastas ir pastovumas. Labiausiai 
tikėtina, kad bus pasiūlyti kiti takoskyros aspektai. Pačio lytinio akto 
vertinimas: esą krikščionybė jį siejusi su blogiu, nuodėme, nuopuoliu, 
mirtimi, tuo tarpu antikoje jam buvusi suteikta pozityvi reikšmė. Arba 
teisėto partnerio apibrėžimas: esą krikščionybė, kitaip nei buvo graikų 
ir romėnų valstybėse, jį pripažinusi tik monogaminėje santuokoje ir 
reikalavusi, kad santuokiniai ryšiai turėtų vienintelį tikslą — paleisti į 
pasaulį palikuonis. Arba tos pačios lyties individų santykių diskvali- 
fikacija: esą krikščionybė juos griežtai atmetusi, Graikija — aukštinusi, 
o Roma juos toleravusi bent jau tarp vyrų. Prie šių trijų pagrindinių 
prieštaravimų būtų galima pridėti aukštą moralinę ir dvasinę vertę, 
kurią krikščionybė, ne taip kaip stabmeldiškoji moralė, esą teikusi 
visiškam susilaikymui, nuolatiniam skaistumui ir nekaltybei. Apskritai 
atrodo, tarsi antikos žmonės buvo beveik abejingi visiems šiems daly- 
kams — lytinio akto prigimčiai, monogaminei ištikimybei, homoseksu- 
aliniams ryšiams, skaistybei, — kurie jau taip seniai buvo laikomi tokiais 
svarbiais, ir niekas iš viso šito beveik nepatraukė jų dėmesio ir nesukėlė 
labai aštrių problemų. 

Tačiau bus lengva parodyti, kad tai nėra visiškai teisinga. Šitai gali- 
ma atskleisti įvertinus tiesioginius skolinius ir labai glaudžius tęstinius 
ryšius, kuriuos galima pastebėti tarp pirmųjų krikščioniškųjų doktri- 
nų ir antikos moralės filosofijos: pirmasis reikšmingas krikščioniškasis 

tekstas, skirtas vedybinio gyvenimo seksualinei praktikai, - Klemenso 
Aleksandriečio Pedagogo II knygos X skyrius, — remiasi kai kuriomis 
Šventraščio vietomis, taip pat principų ir nurodymų visuma, pasisko- 
linta tiesiai iš pagoniškosios filosofijos. Ten jau seksualinė veikla šiek 
tiek siejama su blogiu, iškeliama monogamijos taisyklė, pasmerkiami 
tos pačios lyties atstovų santykiai, išaukštinamas susilaikymas. Tai dar 
ne viskas: imant daug ilgesnį istorijos tarpsnį, būtų galima matyti, kaip 
nuolatos kartojasi temos, abejonės ir reikalavimai, kurie, be jokios abe- 
jonės, paženklino krikščioniškąją etiką ir šiuolaikinę europietiškųjų vi- 
suomenių moralę, tačiau kurie tikrai egzistavo jau graikų ar graikų ir 
romėnų mąstyme. Štai keletas paliudijimų: baimės išraiška, elgesio 
modelis, diskvalifikacinio elgesio paveikslas, abstinencijos pavyzdys. 


1. Baimė 


Jaunuoliai, kenčiantys nuo nevalingo sėklos išsiliejimo, „visame 
kūne nešioja senatvės ir silpnumo įspaudą; jie tampa bailūs, bejėgiai, 
sustingę, kvaili, sulinkę, sukumpę, nieko nesugebantys, išblyškę, išle- 
pinti, be apetito, be šilumos, sunkiomis rankomis, apsunkusiomis kojo- 
mis, nepaprastai nusilpę, žodžiu — beveik visiškai žuvę. Daugeliui ši liga 
yra netgi tiesus kelias į paralyžių; kaipgi nebus paveiktos nervinės galios, 
jei nusilpsta pats individo gyvasties šaltinis? Ši „pati savaime gėdinga“ 
liga yra labai pavojinga, nes ji sukelia kenksmingą visuomenei marazmą, 
trukdo rūšies dauginimuisi; nes ji visais atžvilgiais yra nesiliaujančių 
skausmų šaltinis. Taigi reikia greitos pagalbos“ *. 

Šiame tekste lengvai atpažįstami gąsdinimai dėl tuščio seksualinio 
iššvaistymo — kai nėra nei apvaisinimo, nei partnerio. Nuo XVIII am- 
žiaus juos palaikė medicina ir pedagogika; tų, kurie piknaudžiavo savo 


* Aretajas. Lėtinių ligų požymiai ir gydymas, II, 5. Prancūzų vertėjas I. Renaud 
(1834) šį fragmentą pradeda taip (p. 163): „Gonorėja, apie kurią čia kalbama, iš 
esmės skiriasi nuo ligos, kuri turi šį pavadinimą šiandien ir kuri dar pagrįsčiau va- 
dinama triperiu... Paprastosios arba tikrosios gonorėjos, apie kurią čia kalba Are- 
tajas, požymis — nevalingas ir nelytinio akto metu išsiskiriantis spermos skystis, 
susimaišęs su prostatos skysčiu. Šitą gėdingą ligą dažnai sukelia masturbacija“. Ver- 
timas šiek tiek keičia graikiškojo teksto, randamo veikale Corpus Medicorum 
Graecorum, prasmę. 

lytine funkcija, pasak plepios literatūros, laukė greitas organizmo nua- 
linimas, mirtis, giminės išnykimas, be to, jie darė žalą visai žmonijai. 
Atrodytų, kad baimės, žadintos XIX amžiaus medicinos, buvo „natūra- 
listinė“ ir mokslinė krikščioniškosios tradicijos, kuri priskyrė malonu- 
mą mirties ir blogio sričiai, tąsa. 

Tačiau šitas apibūdinimas faktiškai yra graikų gydytojo Aretajo pir- 
mame mūsų eros amžiuje parašyto teksto laisva interpretacija epochos 
stiliumi. Apie šitą lytinio akto, galinčio, jei jis iškrypėliškas, turėti kenks- 
mingiausių padarinių individo gyvenimui, baimę nesunku rasti tos 
pačios epochos paliudijimų: pavyzdžiui, Soranas manė, kad visais atžvil- 
giais seksualinė veikla yra mažiau palanki sveikatai negu visiškas susi- 
laikymas ir skaistumas. Dar senesniais laikais medicina buvo davusi pri- 
mygtinių patarimų apie atsargumą ir santūrumą mėgaujantis lytiniais 
malonumais: vengti santykiavimo ne laiku, atkreipti dėmesį į sąlygas, 
kuriomis atliekamas lytinis aktas, baimintis jam būdingo smurtingumo 
ir vengti režimo pažeidimų. Kai kas net sakė, kad tuo reikia užsiimti tik 
tada, „jei nori sau pakenkti“. Taigi baimė labai sena. 


2. Elgesio schema 


Yra žinoma, kaip Pranciškus Salezas skatino vedybinę dorą: vedu- 
siems žmonėms jis tiesė gamtos veidrodį, jiems siūlydamas dramblio ir 
jo dorovingumo, kurį jis įrodo elgdamasis su savo patele, modelį. Tai 
„tik didelis gyvulys, tačiau labiausiai vertas pagarbos iš visų gyvenan- 
čiųjų žemėje ir turintis daugiausia jausmų... Jis niekada nekeičia patelės 
ir švelniai myli tą, kurią išsirinko, tačiau su ja suartėja tik kas treji metai, 
kaskart tiktai penkias dienas ir labai slaptai, tad niekas jo nemato šio 
akto metu; tačiau jį galima pamatyti šeštąją dieną, kai pirmiausia eina 
tiesiai prie upelio prausti viso kūno, jokiu būdu nenorėdamas grįžti į 
grupę neapsivalęs. Argi tai nėra gražios ir garbingos manieros?“* Beje, 
šis tekstas yra tik viena ilgalaikes tradicijas turinčios temos variacija (nuo 
Aldrovandžio, Gessnerio, Vincento de Beauvais ir žymiojo Physiolo- 
gus); jau Plinijaus veikale rašoma šia tema, o Įvade į dievobaimingą 
gyvenimą tai stebima iš gana arti: „Drambliai paslapčia poruojasi, nes 


* Pranciškus Salezas. Įvadas į dievobaimingą gyvenimą, III, 39. 

yra labai drovūs... Patelė prisileidžia patiną tik kas dveji metai, kaskart 
po penkias dienas — ne daugiau; šeštąją dieną jie maudosi upelyje ir tik 
tada prisijungia prie bandos. Jie nežino, kas yra sverimavimas...“* Ži- 
noma, Plinijus nesiekė pasiūlyti tokios aiškiai didaktinės schemos kaip 
Pranciškus Salezas; nors, žinoma, jis pateikė aiškiai aukštintino elgesio 
modelį. Tai visiškai nereiškia, kad abipusė sutuoktinių ištikimybė buvo 
graikų ir romėnų bendrai pripažįstamas ir priimtinas imperatyvas. Ta- 
čiau tai buvo pamokymas, kurį primygtinai piršo kai kurios filosofinės 
srovės, pavyzdžiui, vėlyvasis stoicizmas; tai taip pat buvo elgesys, verti- 
namas kaip dorybės, dvasios stiprybės ir susitvardymo apraiška. Todėl 
galima pagirti Katoną Jaunesnįjį, kuris tol, kol sugalvojo vesti, nebuvo 
turėjęs jokių santykių su jokia moterimi. Arba dar geriau Lelijus, kuris 
„per savo ilgą gyvenimą buvo suartėjęs tik su viena moterimi — pirmąja 
ir vienintele, — kurią buvo vedęs“**. Apibūdindamas abipusio ir ištiki- 
mo vedybinio gyvenimo modelį, galime keliauti dar toliau. Kalboje, 
kurią Isokratas priskyrė Nikokliui, parodoma visa moralinė ir politinė 
svarba, kurią jis suteikia faktui „nuo vedybų neturėti seksualinių ryšių 
su niekuo, išskyrus savo žmoną '***. Ir Aristotelis nori, kad jo idealioje 
valstybėje-mieste vedusio vyro ryšys su kita moterimi arba ištekėjusios 
moters ryšys su kitu vyru būtų vertinami kaip „gėdingas veiksmas“ **** 
(beje, „visiškai ir be išimčių“). Vyro seksualinės „ištikimybės“ savo teisė- 
tai žmonai nereikalavo nei įstatymai, nei papročiai; tačiau tai nenustojo 
būti svarstomas klausimas ir rigorizmo forma, kurią daugelis moralistų 
labai vertino. 


3. Paveikslas 


XIX amžiaus tekstuose matomas tipiškas homoseksualisto arba iš- 
krypėlio portretas: jo gestai, laikysena, dabinimosi būdas, koketišku- 
mas, taip pat veido forma ir išraiška, kūno sudėjimas, moteriška viso 
kūno morfologija beveik visada sudarė šio nuvertinamojo aprašymo 


* Plinijus. Gamtos istorija, VIII, 5, 13. 
** Plutarchas. Katono gyvenimas, VII. 
*** Isokratas. Nikoklis, 36. 
**** Aristotelis. Politika, VII, 16, 1 335 b. 

dalį. Šis aprašymas vienu metu nukreiptas ir į seksualinių vaidmenų 
inversijos temą, ir į prigimtinio gamtą įžeidžiančio įspaudo principą; 
tada manyta, kad „pati gamta tapo lytinio melo bendrininke“*. 

Be jokios abejonės, būtų galima parašyti ilgą istoriją apie šį paveiks- 
lą (jį galėjo atitikti elgesys, pritaikius jam sudėtinį indukcijos ir iššūkio 
žaidimą). Dėl tokio didelio neigiamo šio stereotipo intensyvumo galima 
suprasti, kodėl per amžius mūsų visuomenėms buvo taip keblu integ- 
ruoti tuos du, beje, tokius skirtingus, reiškinius, kaip apsikeitimą sek- 
sualiniais vaidmenimis ir ryšį tarp tos pačios lyties individų. Taigi šis pa- 
veikslas ir jį supanti pasibjaurėjimo aura pergyveno šimtmečius; jis buvo 
labai neigiamai nupieštas jau graikų ir romėnų imperinės epochos lite- 
ratūroje. Jis sutinkamas Effeminatus portrete, nuškicuotame IV amžiuje 
anoniminio veikalo Physiognomonis autoriaus; Atargatės kunigų, iš ku- 
rių Apulėjus šaiposi savo Metamorfozėse**, aprašyme; Diono Prusiečio 
simbolikoje, kurią jis pateikia apie nesaikingumo daimon vienoje iš savo 
viešų paskaitų apie monarchiją***; trumpuose prisiminimuose apie ma- 
žuosius iškvėpintus ir sugarbanotus gražbylius, kuriuos Epiktetas, suti- 
kęs savo klasės gale, klausia, ar jie moterys, ar vyrai****. Šį paveikslą taip 
pat galime pamatyti degraduojančio jaunimo, kurį Seneka Gražbylys su 
dideliu pasibjaurėjimu mato aplinkui, portrete: „Nesveika aistra dai- 
noms ir šokiams pripildo mūsų sumoteriškėjusių jaunuolių sielą; mūsų 
paauglių idealas — susigarbiniuoti plaukus, paaukštinti balsą, kad pri- 
lygtų moteriško balso glamonėms, varžytis su moterimis dėl kūno lai- 
kysenos grakštumo, tyrinėti save leidžiantis į nešvankius ieškojimus... 
Nusilpę ir suirzę nuo pat gimimo, jie tokie ir pasilieka, visada su noru 
pasiruošę pulti kitų nekaltybę ir visai nesirūpindami savąja“*****. 

„Tačiau portretas su jo pagrindiniais bruožais yra dar senesnis. Apie 
tai užsimena pirmoji Sokrato prakalba Fedre, kuri peikia meilę, rodo- 


mą išglebusiems berniukams, auginamiems paunksnyje ir papuoštiems 


* H. Dauvergne. Vergai, 1841, p. 289. 
** Apulėjus. Metramoformzės, VIII, 26 sk. 
*** Dionas Prusietis. Kalbos, IV, 101-115. 
**** Epiktetas. Pašnekesiai, III, 1. 


***** Seneka Gražbylys. Diskusijos, I. Pratarmė, 8. 

skaistalais bei vėriniais*. Būtent toks Agatonas parodomas Tesmofori- 
jose - išblyškusiu veidu, nuskustais skruostais, moterišku balsu, šafrano 
suknele, su tinkleliu plaukams — jo pašnekovas netgi savęs klausia, kas 
priešais jį iš tiesų stovi — vyras ar moteris*“. Čia būtų visai neteisinga 
įžvelgti meilės berniukams ar viso to, ką mes vadiname homoseksua- 
liniais santykiais apskritai, pasmerkimą; tačiau vis dėlto reikia pripažinti 
labai neigiamą požiūrį į tam tikrus galimų santykių tarp vyrų aspektus, 
taip pat didžiulį pasišlykštėjimą viskuo, kas galėtų rodyti savanorišką 
prestižo ir vyro vaidmens atsisakymą. Tegu vyriškosios meilės sritis 
graikų antikoje galėjo būti „laisva“, bent jau lyginant jos padėtį su pa- 
dėtimi šiuolaikinėse europietiškose valstybėse; tačiau taip pat anksti 
atsirado intensyvi neigiama reakcija ir diskvalifikacijos formos, kurios 


gyvuos ilgai. 


4. Abstinencijos modelis 


Dorybingas herojus, sugebantis nusigręžti nuo malonumo kaip nuo 
išbandymo, į kurį jis moka neįpulti, — yra krikščionybei artima figūra, 
kaip ir paplitusi idėja, kad šitas atsisakymas gali padėti pažinti dvasinę 
tiesą ir meilę, kurias tarsi panaikino seksualinė veikla. Pagoniškoje anti- 
koje taip pat plačiai žinomi nuosaikieji atletai, kurie yra tokie savęs ir 
savo aistrų valdovai, kad gali atsisakyti seksualinio malonumo. Daug 
anksčiau, negu stebukladarys Apolonijas Tianietis kartą ir visiems lai- 
kams davė skaistybės įžadus ir per visą savo gyvenimą daugiau neturėjo 
lytinių santykių, Graikija žinojo ir garbino tokius pavyzdžius***. Kai 
kuriems ši nepaprasta dorybė buvo akivaizdus susitvardymo — taigi ir 
valdžios, kurią jie buvo verti turėti kitiems — požymis. Taip Ksenofonto 
Agesilajas ne tik „nelietė tų, kurie jam nekėlė jokio geismo“, bet atsi- 
sakydavo pabučiuoti netgi berniuką, kurį mylėjo; jis taip pat stengėsi 
gyventi tik šventyklose arba matomoje vietoje, „kad visi galėtų būti jo 


nuosaikumo liudytojais“ ****. 


* Platonas. Fedras, 239 c-d. 
** Aristofanas. Tesmoforijos, V, 130. 
*** Filostratas. Aloponijo Tianiečio gyvenimas, I, 13. 
**** Ksenofontas. Agesilajas, 6. 

Tačiau kitiems šita abstinencija buvo tiesiogiai susijusi su išminties 
forma, kuri jiems leisdavo užmegzti tiesioginį kontaktą su kažkokiu už 
žmogaus prigimtį aukštesniu elementu ir kuri jiems leisdavo pažinti pa- 
čią tiesos būtį: toks ir buvo Sokratas, paminėtas Puotoje, su kuriuo visi 
norėjo suartėti, kurį visi buvo įsimylėję, kurio išminties visi norėjo 
įgauti — O ši išmintis pasireiškė ir pasitvirtino būtent tuo, kad jis suge- 
bėjo nepasikėsinti į iššaukianų Alkibiado grožį*. Taigi ryšio tarp lytinio 
susilaikymo ir kelio į tiesą tematika jau buvo ryškiai iškeliama. 


Tačiau nereikia pernelyg pabrėžu šių kelių pavyzdžių. Iš jų negali- 
ma daryti išvados, kad krikščioniškoji ir pagoniškoji seksualinė moralė 
yra viena kitos tąsa. Daugelį temų, principų ar minčių galime rasti vie- 
noje ir kitoje; tačiau jos neužima tos pačios vietos ir nėra vienodai 
reikšmingos. Sokratas - ne Tėvas dykumoje, kovojantis su pagunda, o 
Nikoklis — ne krikščioniškasis sutuoktinis; Aristofano šaipymasis iš 
transvestito Agatono turi nedaug bendrų bruožų su homoseksualisto 
nuvertinimu, daug vėliau sutinkamu medicininiuose veikaluose. Maža 
to, reikia turėti omeny, kad Bažnyčia ir krikščioniškieji ganytojai iškėlė 
principą tokios moralės, kurios nurodymai buvo priverstiniai, 0 tai- 
kymas — universąlus (išimtys ir skirtumai nebuvo daromi nei atsižvel- 
giant į individo statusą, nei į asketiškųjų judėjimų, turinčių savo sie- 
kius, egzistavimą). O antikos laikais, atvirkščiai, reikalavimai susilaikyti 
nebuvo sujungti į bendrą rišlią, autoritarinę ir visiems tokiu pat prin- 
cipu taikomą moralę, jie buvo tarsi papildinys — savotiška prabanga ša- 
lia visuotinai priimtos moralės; jie ir egzistavo „skirtingose vietose“, ir 
buvo kilę iš skirtingų filosofinių ar religinių judėjimų. Jų plėtojimosi 
terpė buvo daugybė skirtingų grupių; jie daugiau siūlė, o ne primesda- 
vo saikingumo ar griežtumo stilius, kurių kiekvienas turėjo savitą veidą: 
pitagoriškasis santūrumas neturėjo nieko bendra su stojiškuoju, o pas- 
tarasis buvo visiškai kitoks negu tas, kuri siūlė Epikūras. 

Iš kelių sugretinimų, kurie buvo paminėti, negalima daryti išvados, 
kad krikščioniškoji moralė sekso atžvilgiu tarsi buvo „pradėta for- 
muoti“ antikos filosofijoje. Veikiau reikėtų suvokti, kad antikos laikų 


* Platonas. Puota, 217 a-219€. 

mąstyme apie moralę labai anksti susiformavo keturios temos, susijusios 
su lytiniu santūrumu: kūno gyvenimas ir jo aplinka, vedybų institucija, 
žmonių santykiai bei išmintinga egzistencija. Ir ši tematika — per insti- 
tucijas, taisyklių visumas, visiškai skirtingas teorines nuorodas ir nepai- 
sant daugelio pertvarkymų — ilgainiui išsaugojo tam tikrą pastovumą: 
tarsi jau nuo antikos laikų būtų susidarę keturi problematizavimo 
taškai, kuriais remiantis — dažnai pagal skirtingas schemas — buvo nuo- 
latos iš naujo performuluojamas rūpestis dėl seksualinio santūrumo. 

Tačiau reikia pažymėu, kad šios susilaikymo temos nesutapo su 
padalijimais, kuriuos galėjo nulemti didieji socialiniai, civiliniai ar reli- 
giniai draudimai. Iš tiesų būtų galima manyti, kad ten, kur draudimai 
yra esminiai, o reikalavimai labiausiai prievartiniai, paprastai moralės 
ir plėtoja primygtiniausius santūrumo reikalavimus: taip gali atsitikti. 
Krikščionybės arba moderniosios Europos istorija be jokių abejonių 
pateiktų tokių pavyzdžių“. Tačiau atrodo, jog antikoje taip nebuvo. 
Pirmiausia tai labai aiškiai pasireiškia asimetrija, labai būdinga visiems 
šiems moraliniams apmąstymams apie seksualinį elgesį: moterys pa- 
prastai turi paklusti ypač griežtiems draudimams (išskyrus tokią laisvę, 
kurią joms gali suteikti statusas, artimas kurtizanės statusui); ir vis dėlto 
ši moralė taikoma ne moterims; visai ne jų pareigas ir įsipareigojimus ji 
primeta joms, pateisina arba plėtoja. Tai — vyrų moralė: apgalvota, 
aprašyta, dėstoma vyrų ir nukreipta į vyrus — žinoma, laisvus. Todėl tai 
yra vyriškoji moralė, kur moterys pasirodo tik kaip objektai arba daugių 
daugiausia partneriai, kuriuos reikia formuoti, lavinti ir prižiūrėti, kai 
jos yra tavo valdžioje, ir kurių, atvirkščiai, reikia atsisakyti, kai jos pri- 
klauso kitam (tėvui, vyrui, globėjui). Būtent čia, be jokių abejonių, slypi 
vienas iš labiausiai stebinančių šių moralinių apmąstymų punktų: jie 
nesiekia apibrėžti veiklos lauko ir galiojančių taisyklių dviem lytims — 
su būtinais skirtumais. Tai tik vyriško elgesio išplėtojimas iš vyrų po- 
žiūrio taško, skirtas tam, kad suteiktų šiam elgesiui formą. 


* Galima galvot, kad santuokinių ryšių moralės plėtojimasis, o dar tiksliau — 
apmąstymai apie sutuoktinių seksualinį elgesį santuokoje (kuri įgavo tokią di- 
delę svarbą krikščionių ganytojiškuose nuostatuose) yra krikščioniškojo vedybų 
modelio įsigalėjimo viduramžių laikais, beje, gana lėto, vėlyvo ir sunkaus, 
padarinys (žr. G. Duby. Riteris, moteris ir kunigas, 1981). 

Dar daugiau: šiais apmąstymais kreipiamasi į vyrus ne dėl elgesio, 
galinčio pagrįsti keletą visų pripažįstamų draudimų, kuriuos iškilmingai 
skelbia kodeksai, papročiai ar religiniai nurodymai. Jais kreipiamasi į 
vyrus dėl elgesio, kai jie turi naudotis savo teisėmis, galiomis, savo au- 
toritetu ir laisve: praktikuodami malonumus, kurie nėra pasmerkti; ve- 
dybiniame gyvenime, kur jokia taisyklė nei paprotys netrukdo vyrui 
turėti nesantuokinių lytinių santykių; santykiuose su berniukais, kurie, 
neperžengiant tam tikrų ribų, buvo priimtini, paplitę ir netgi aukština- 
mi. Šias seksualinio rigorizmo temas reikia suprasti ne kaip griežčiausių 
ir būtiniausių draudimų interpretaciją arba komentarus, o kaip veiklos, 
atliekamos reiškiant savo galią bei naudojantis laisve, išplėtojimą ir sti- 
lizavimą. 

Tuo nenorima pasakyti, kad šita susilaikymo tematika yra ne dau- 
giau, kaip tik rafinuotumas be padarinių ar spekuliacija, neturinti ryšio 
su jokia konkrečia veikla. Atvirkščiai, lengva pamatyti, kad kiekviena 
iš tų didelių seksualinio susilaikymo figūrų remiasi į patirties ašį, į 
konkrečius santykius: požiūrį į kūną ir su juo susijusius klausimus apie 
sveikatą, 0 už jų — visą gyvenimo ir mirties žaidimą; arba požiūrį į prie- 
šingą lytį, kai nagrinėjamas žmonos — kaip privilegijuoto partnerio — 
klausimas šeimyninės institucijos ir jos sukuriamo ryšio žaisme; arba 
požiūrį į savo lytį, keliant klausimą, kokius partnerius galima čia pasi- 
rinkti, ir socialinio bei seksualinio vaidmens suderinamumą; o galiau- 
siai — požiūrį į tiesą, pateikiant klausimą apie dvasines sąlygas, lei- 
džiančias pažinti išmintį. 

Man atrodė, kad čia reikėtų atlikti tikrą išcentravimą. Užuot ieško- 
jus pagrindinių draudimų, kurie slepiasi arba atsiskleidžia seksualinio 
susilaikymo reikalavimuose, veikiau reikėtų ieškoti, kokiomis patirties 
sritimis ir kokiomis formomis remiantis buvo problematizuojamas 
seksualinis elgesys, tapdamas rūpesčio objektu, apmąstymų elementu, 
medžiaga stilizavimui. Dar tiksliau, reikėtų savęs paklausti, kodėl ketu- 
rios pagrindinės ryšių sferos, kuriose, atrodė, laisvas vyras senosiose 
visuomenėse galėjo vykdyti savo veiklą nesuuikdamas esminių draudi- 
mų, kaip tik ir buvo intensyvi seksualinio elgesio problematizavimo 
vieta. Kodėl būtent šiose — su kūnu, žmona, berniukais ir tiesa susijusio- 
se srityse — kilo klausimas dėl malonumų praktikos? Kodėl seksualinės 

veiklos interferencija su šiais santykiais tapo abejonių, debatų ir apmąs- 
tymų objektu? Kodėl šios kasdienės patirties ašys leido atsirasti minčiai, 
kuri stengėsi retinti, tramdyti, formuoti seksualinį elgesį ir apibrėžti 
griežtą malonumų praktikos stilių? Kaip seksualinis elgesys — tiek, kiek 
jis buvo susijęs su šiais skirtingais santykių tipais - buvo apmąstytas kaip 
moralinės patirties sritis? 


3. Moralė ir savęs [pažinimo] praktika 


Norint atsakyti į šį klausimą, reikia padaryti keletą metodinių 
pastabų; arba, dar tiksliau, derėtų sau pateikti klausimą dėl objekto, 
apie kurį kalbama tiriant „moralės“ formas ir transformacijas. 

Šio žodžio dviprasmiškumas aiškus. „Moralė“ suprantama kaip 
visuma vertybių ir elgesio taisyklių, kurios pasiūlytos individams ir 
grupėms, tarpininkaujant įvairiems nurodymų aparatams, šeimai, mo- 
kymo įstaigoms, Bažnyčiai ir t. t. Pasitaiko, kad šias taisykles ir vertybes 
labai aiškiai suformuluoja rišli doktrina ir aiškus mokymas. Tačiau at- 
sitinka ir taip, kad jos perduodamos išsklaidytos ir, užuot suformavu- 
sios sisteminę visumą, sudaro sudėtinį elementų, kurie vienas kitą kom- 
pensuoja ir taiso, o kartais netgi anuliuoja, žaidimą, darantį galimus 
kompromisus ar išsisukinėjimus. Atsižvelgiant į tai, tą taisyklių visumą 
galima vadinti „moralės kodeksu“. Tačiau „moralė“ taip pat supranta- 
ma kaip realus individų elgesys ir požiūris į jiems siūlomas taisykles ir 
vertybes: šitaip parodoma, kaip jie daugiau ar mažiau priklauso nuo 
vieno ar kito elgesio principo, kaip jie paklūsta ar prieštarauja vienam ar 
kitam draudimui arba nurodymui, kaip jie gerbia ar neteikia reikšmės 
vertybių sistemai; šio moralės aspekto tyrimas turi apibrėžti, kaip ir ko- 
kių svyravimų ar pažeidimų ribų laikydamiesi individai ar jų grupės 
elgiasi, atsižvelgdami į nurodymų sistemą, kuri jų kultūroje aiški ar tik 
nuspėjama ir apie kurią jie turi daugiau ar mažiau aiškų supratimą. 
Pavadinkime šitą reiškinių lygį „poelgių moralumu“. 

Tai dar ne viskas. Iš tiesų elgesio taisyklė — tai vienas dalykas; o el- 
gesys, kurį galima vertinti pagal šią taisyklę, — kitas dalykas. O dar ki- 
tas dalykas — tai būdas, kaip reikia „elgtis“, tai yra būdas tapti moralės 

subjektu, veikiančiu pagal nurodymų elementus, kurie sudaro kodeksą. 
Esant nustatytam veiksmų kodeksui ir apibrėžtam veiksmų tipui (veiks- 
mai, kuriuos galime apibrėžti pagal'tai, ar jie atitinka šį kodeksą, ar nuo 
jo skiriasi), yra skirtingi būdai „elgtis“ moraliai, skirtingi būdai, veikian- 
čiam individui leidžiantys būti ne tik veikėju, bet ir šio veiksmo mora- 
liniu subjektu. Imkime seksualinių nurodymų kodeksą, įsakantį dviem 
sutuoktiniams laikytis griežtos ir simetriškos santuokinės ištikimybės 
bei nuolatinio nusiteikimo daugintis; tačiau net šituose tokiuose tiks- 
liuose rėmuose bus gana daug būdų laikytis šito griežtumo, daug būdų 
„būti ištikimam“. Šie skirtumai gali būti susiję su keliais dalykais. 

Jie susiję su tuo, ką būtų galima pavadinti etinės substancijos api- 
brėžimu, - t. y. kad individas turi vieną ar kitą dalį savęs laikyti pag- 
rindine savo moralinio elgesio dalimi. Taigi svarbiausiu dalyku išti- 
kimybės praktikoje galima laikyti griežtą draudimų ir įsipareigojimų 
vykdymą atliekant pačius veiksmus. Tačiau ištikimybės pagrindu taip 
pat galima laikyti geismo valdymą, įnirtingai su juo kovojant, ir jėgą, 
kuri padeda atsispirti pagundoms: tada ištikimybės turinį sudarys tas 
budrumas ir toji kova; tokiomis sąlygomis prieštaringi sielos postūmiai 
bus daug svarbesnė moralinės praktikos medžiaga negu patys atliekami 
poelgiai. Šia medžiaga taip pat galima laikyti jausmų, kurie jaučiami 
sutuoktiniui, intensyvumą, tęstinumą ir abipusiškumą bei ryšio, nuo- 
latos jungiančio du sutuoktinius, kokybę. 

Skirtumai taip pat gali būti susiję ir su paklusnumo tipu - t. y. kaip 
individas susikuria požiūrį į šią taisyklę ir pripažįsta esąs susijęs su 
įsipareigojimu jos laikytis. Pavyzdžiui, galima praktikuoti santuokinę 
ištikimybę ir paklusti nurodymui, kuris jos reikalauja, nes jaučiamės 
esantys dalis socialinės grupės, kuri ją priima, garsiai apie tai skelbia ar 
tylutėliai iš įpročio jos laikosi. Tačiau galima jos laikytis ir todėl, kad 
jaučiamės dvasinės tradicijos paveldėtojais, kad jaučiame atsakomybę ją 
išlaikyti arba atgaivinti. Šios ištikimybės galima laikytis ir atsakant į 
kažkokį kvietimą, siūlant save kaip pavyzdį arba ieškant būdų suteikti 
savo asmeniniam gyvenimui formą, kuri atitiktų šiuos spindesio, grožio, 
kilnumo ar tobulumo kriterijus. 

Taip pat galimi darbo su savimi formų skirtumai — to etinio dar- 
bo, kuris atliekamas su pačiu savimi, ir ne tik dėl to, kad elgesys būtų 

pritaikytas kažkokiai taisyklei, tačiau ir stengiantis transformuoti save 
patį į savo elgesio moralinį subjektą. Taigi seksualinis susilaikymas gali 
būti praktikuojamas atliekant ilgą mokymosi, įsiminimo, sisteminės 
nurodymų visumos įsisavinimo darbą ir reguliariai kontroliuojant elgesį, 
kai norima nustatyti šių taisyklių laikymosi netikslumus; taip pat jį gali- 
ma praktikuoti kaip staigų, visišką ir galutinį malonumų išsižadėjimą ar 
nuolatinės kovos formą, kurios peripetijos — ir netgi trumpalaikiai pra- 
laimėjimai — gali turėti savo prasmę ir vertę; jis taip pat gali būti prak- 
tikuojamas kuo rūpestingiau, nuolatos ir detaliai šifruojant visas geismo 
kaitos formas, net ir tamsiausias, po kuriomis jis gali slėptis. 

Pagaliau visai kiti skirtumai yra susiję su tuo, ką būtų galima pava- 
dinti moralinio subjekto releologija: nes moralus yra ne tik pats veiks- 
mas ir jo vienkartinis pasireiškimas, o ir jo įvedimas į elgesio visumą ir 
joje užimama vieta; jis yra šio elgesio elementas ir aspektas ir pažymi 
tam tikrą jo trukmės etapą, galimą pažangą jį tęsiant. Moralinis veiks- 
mas padeda jam pačiam išsipildyti; tačiau tuo jis siekia, kad susidarytų 
moralinis elgesys, skatinantis individą ne tik veiksmams, kurie visada 
suderinami su vertybėmis ir taisyklėmis, bet ir tam tikram gyvenimo 
būdui, būdingam moralės subjektui. Ir čia galimi skirtumai: santuoki- 
nė ištikimybė gali atitikti moralinį elgesį, kuris skatina vis didesnį tvar- 
dymąsi; ji taip pat gali būti moralinis elgesys, kuris parodo staigų ir ra- 
dikalų pasaulio atsiskyrimą nuo pasaulio; ji gali žadinti tobulą dvasios 
ramybę, visišką nejautrumą kunkuliuojančioms aistroms arba apsivaly- 
mą, kuris garantuoja po mirties išganymą, palaimingą nemirtingumą. 

Apskritai norint pasakyti, kad veiksmas „moralus“, negalima apsi- 
riboti vieninteliu veiksmu ar veiksmų serija, atitinkančia tam tikrą tai- 
syklę, įstatymą arba vertybę. Tiesa, kad kiekvienas moralus veiksmas 
turi ryšį su realybe, kurioje jis vyksta, ir kodeksu, kuriam jis priskiria- 
mas; tačiau jis įveda ir tam tikrą ryšį su savimi, kuris yra ne paprasčiau- 
sias „sąmoningumas“, o savęs darymas „moralės subjektu“, kai individas 
apriboja tą savęs dalį, kuri sudaro šios moralinės praktikos objektą, nu- 
stato savo poziciją nurodymo, kurio jis laikosi, atžvilgiu, numato sau 
tam tikrą gyvenimo būdą, kuris bus vertinamas kaip jo paties moralinio 
išsipildymo dalis. Norėdamas šitai padaryti, jis veikia patį save, bando 
save pažinti, save kontroliuoja, išmėgina, tobulina, keičiasi. Nėra atskiro 

moralės veiksmo, kuris nebūtų nukreiptas į moralinį elgesį; nėra 
moralinio elgesio, kuris nereikalautų iš individo tapti moraliniu subjek- 
tu; ir neįmanoma tapti moraliniu "subjektu be kai kurių „subjektyvi- 
zacijos būdų“ ir be „asketizmo“ ar „savęs pažinimo“, kuriais šie būdai 
remiasi. Moralinis veiksmas yra neatsiejamas nuo šių veiklos su savimi 
formų, kurios, lyginant vieną moralę su kita, yra ne mažiau skirtingos 
negu vertybių, taisyklių ir draudimų sistemos. 

Šie skirtumai neturėtų turėti tik teorinio poveikio. Jie taip pat veikia 
istorinę analizę. Kas nori parašyti „moralės“ istoriją, turi atsižvelgti į 
skirtingas šį žodį supančias tikroves. Tai ir „dorovingumo“ istorija, kuri 
tiria, kaip vienokių ar kitokių individų arba grupių veiksmai atitinka ar 
neatitinka skirtingų instancijų siūlomų taisyklių ar vertybių. Tai ir „ko- 
deksų“ istorija, kuri analizuoja skirtingas taisyklių ir vertybių sistemas, 
kurios veikia tiriamoje visuomenėje ar grupėje, taip pat suvaržymų 
instancijas ar aparatus, kurie suteikia prasmę šioms taisyklėms ir verty- 
bėms; jų daugumos įgaunamas formas, jų nesutapimus arba priešta- 
ravimus. Ir pagaliau — tai istorija apie tai, kaip individai skatinami tapti 
moralinio elgesio subjektais: tai bus ryšiui su savimi sukurti ir išplėtoti 
pasiūlytų modelių, apmąstymų apie save, savęs pažinimo, išbandymo, 
iššifravimo, savyje siekiamų padaryti pasikeitimų istorija. Šitai ir būtų 
galima pavadinti „etikos“ ir „asketizmo“ istorija, suprantama kaip mo- 
ralinės subjektyvizacijos formų ir joms laiduoti skirtų savęs [pažinimo] 
praktikų istorija. 

Jeigu iš tikrųjų tiesa, kad „moralė“ plačiąja prasme turi du aspektus, 
kuriuos aš ką tiktai nurodžiau, — elgesio kodeksų ir subjektyvizacijos 
formų; jeigu tiesa, kad jie niekada negali būti visiškai atsieti, bet kartais 
vienas ir kitas plėtojasi, turėdami tam tikrą autonomiją, tai taip pat rei- 
kia pripažinti, kad kai kurios moralės pagrindinį dėmesį skiria kodek- 
sul, jo sistemingumui, turtingumui, sugebėjimui prisitaikyti prie visų 
galimų atvejų ir apimti visas elgesio sritis. Tokio pobūdžio moralėse 
svarbiausio reikia ieškoti valdžios instancijų, kurios suteikia kodeksui 
reikšmę, kurios verčia jo mokytis ir laikytis, kurios baudžia už jo pažei- 
dimus, steroje; tokiomis sąlygomis vykstanti subjektyvizacija daugiau- 
sia pasireiškia kone juridiška forma, kai moralės subjektas susiejamas 
su įstatymu arba įstatymų, kuriems jis turi paklusti, bijodamas jiems 

nusižengti ir būti nubaustas, visuma. Būtų visiškai neteisinga tokį 
modelį taikyti krikščioniškajai moralei — beje, reikėtų sakyti „krikščio- 
niškosioms moralėms“; tačiau galbūt nėra klaida manyti, kad XIII am- 
žiaus baudžiamosios sistemos organizavimas ir jos plėtojimasis iki Re- 
formacijos išvakarių išprovokavo labai griežtą moralinės patirties „juri- 
difikaciją“, arba labai griežtą „kodifikavimą“ tikrąja to žodžio prasme: 
ir būtent prieš tai veikė daugelis dvasinių ir asketinių judėjimų, kurie 
susikūrė dar prieš Reformaciją. 

Be to, galima puikiai suvokti tokio pobūdžio morales, kuriose stip- 
raus ir dinamiško elemento reikėtų ieškoti subjektyvizacijos ir savęs 
[pažinimo] praktikos srityse. Tokiu atveju elgesio kodeksų ir taisyklių 
sistema gali būti gana rudimentinė. Griežtai jos laikytis gali būti nela- 
bai svarbu, jei lygintume bent jau su tuo, ko reikalaujama iš individo, — 
kad jis per su savimi turimą ryšį, skirtingus veiksmus, mintis ar jausmus 
taptų moraliniu subjektu. Čia akcentuojamos ryšio su savimi formos, 
poelgiai ir technika, kuriais naudojantis jie užmezgami, uždaviniai, pa- 
dedantys laikyti save pažinimo objektu, ir praktikos, kurios leidžia pa- 
keisti savo paties gyvenimo būdą. Šios „į etiką nukreiptos“ moralės 
(kurios nebūtinai sutampa su vadinamojo asketiško atsižadėjimo mora- 
lėmis) krikščionybėje buvo labai svarbios, visiškai taip pat kaip ir „į ko- 
deksą nukreiptos“ moralės: kartais jos egzistuodavo viena šalia kitos, 
kartais varžydavosi ar konfliktuodavo tarpusavyje, kartais sudarydavo 
jungtį. 

Taigi bent jau iš pirmo žvilgsnio atrodo, kad antikoje graikų ar 
graikų ir romėnų moraliniai apmąstymai buvo daug labiau orientuoti 
į savęs [pažinimo] praktiką ir į askėsis klausimą, o ne į elgesio kodifika- 
vimą ir griežtą apibrėžimą to, kas leidžiama ir kas draudžiama. Išimtimi 
laikant Valstybę ir Įstatymus, bus randama visai mažai nuorodų į ko- 
dekso principą, kuris visapusiškai apibūdintų sektiną elgesį, į instan- 
cijos, įpareigotos stebėti jo taikymą, būtinumą bei nuobaudų, kurias 
sankcionuotų taisyklių laužymas, galimybę. Net jeigu būtinybė gerbti 
įstatymą ir papročius — nomoi — yra labai dažnai pabrėžiama, svarbiau- 
sia Čia ne įstatymų turinys ir jų taikymo sąlygos, bet nusistatymas, kuris 
lemia, kad jie būtų gerbiami. Akcentuojamas santykis su savimi, kuris 

padeda nepasiduoti geismams ir malonumams, susivaldyti jų įtakos 
akivaizdoje ir būti aukščiau už juos, išlaikyti savo jausmus ramybės bū- 
senoje, gyventi laisvam nuo vidinėš vergovės aistroms ir pasiekti tokį 
gyvenimo modelį, kurį būtų galima apibrėžti kaip visapusišką savęs val- 
dymą ir tobulą valdžią pačiam sau. 

Iš čia ir metodas, kurį aš naudojau nagrinėdamas seksualines pago- 
niškosios ir krikščioniškosios antikos morales: turėti omeny skirtumus 
tarp vienos ir kitos moralės kodeksų bei askezės elementų; nepamiršti 
nei jų bendro egzistavimo ir ryšių, nei jų reliatyvios autonomijos, nei 
galimų akcentavimo skirtumų; atsižvelgti į visa tai, kas, kaip regis, rodo 
šių moralių teikiamą privilegiją savęs [pažinimo] praktikoms, jų plėto- 
jimui, tobulinimui ir jų dėstymui skiriamą dėmesį, su jomis susijusius 
ginčus. Taip pat reikėtų transformuoti taip dažnai pateikiamą klausimą 
apie antikos filosofinių moralių ir krikščioniškosios moralės tęstinumą 
(arba apie atotrūkį): užuot savęs klausus, kokius kodekso elementus 
krikščionybė galėjo pasiskolinti iš antikos filosofijos, o kuriuos ji pati 
pridėjo, siekdama apibrėžti, kas leidžiama ir draudžiama nekintamu lai- 
komo seksualumo srityje, verčiau reikėtų savęs paklausti, kaip — per ko- 
deksų tęstinumą, perdavimą ar modifikaciją — buvo apibrėžtos, pakeis- 
tos ir iš naujo perdirbtos ryšio su savimi formos (ir su jomis susijusios 
savęs [pažinimo] praktikos). 

Kalbama ne apie tai, kad kodeksai nesvarbūs arba kad jie nekinta- 
mi. Tačiau galima pažymėti, kad galiausiai jie yra susiję su keliais gana 
paprastais principais. Galimas dalykas, kad žmonės nepateikia daug 
daugiau su draudimais susijusių principų negu susijusių su malonu- 
mais. Taip pat jie gana pastovūs: pastebimas kodeksų (nurodančių lei- 
džiamą ar draudžiamą vietą, partnerius, veiksmus) padaugėjimas pasi- 
reikš gana vėlyvoje krikščionybėje. Tačiau atrodo — ir tai yra bent jau 
hipotezė, kurią norėčiau čia išdėstyti, — kad egzistuoja ištisas sudėtingas 
ir gausus istorinis laukas to būdo, kokiu individas kviečiamas save at- 
pažinti kaip seksualinio elgesio moralinį subjektą. Reikėtų pasižiūrėti, 
kaip šita subjektyvizacija yra apibrėžiama ir transtormuojama nuo grai- 
kų klasikinės filosofijos iki krikščioniškosios kūno doktrinos ir ganyto- 
jiškųjų nuostatų susidarymo. 

Šiame pirmajame tome aš norėčiau pabrėžti keletą bendrųjų bruo- 
žų, kurie apibūdina, kaip seksualinis elgesys buvo apmąstytas klasiki- 
nėje graikų filosofijoje kaip moralinio vertinimo ir pasirinkimo sritis. 
Norėdamas išryškinti subjektyvizacijos būdus, kuriais ji remiasi — etinę 
substanciją, paklusnumo tipus, darbo su savimi ir moralinės teleologi- 
jos formas, — aš pradėsiu nuo gana populiarios „mėgavimosi malo- 
numais“ — chrėsis aphrodision — sąvokos. Vėliau, kaskart kalbėdamas 
apie vieną ar kitą praktiką, kuri egzistavo graikų kultūroje ir turėjo sa- 
vo statusą bei savo taisykles (sveiko režimo laikymasis, šeimynos val- 
dymas, meilinimasis), nagrinėsiu, kaip medicininė ir filosofinė mintis 
išplėtojo šitą „mėgavimąsi malonumais“ ir suformulavo keletą griež- 
tumo temų, kurioms buvo lemta tapti vis pasikartojančiomis per ke- 
turias dideles patirties ašis: santykį su kūnu, santykį su žmona, santy- 
kius su berniukais, ryšį su tiesa. 


I SKYRIUS 
MALONUMAI KAIP MORALINĖ PROBLEMA 


Aphrodisia 
Chrėsis 
Enkrateia 


Laisvė ir tiesa 


Graikai (kaip, beje, ir romėnai) vargu ar turi sąvoką, artimą „seksua- 
lumui“ arba „kūnui“. Noriu pasakyti: sąvoką, kuri nurodo į unikalią 
esybę ir leidžia pergrupuoti, kaip esančius tos pačios prigimties, kilusius 
iš tos pačios giminės arba lemiamus vienodo tipo priežasčių, skirtingus 
ir vienus nuo kitų nutolusius reiškinius: elgesį, taip pat jausmus, vaiz- 
dus, geismus, instinktus, aistras*. 

Žinoma, graikai turi daug žodžių skirtingiems poelgiams arba veiks- 
mams, kuriuos mes vadiname „seksualiniais“, apibūdinti. Jie turi žo- 
dyną tikslioms praktikoms apibrėžti; jie turi neaiškių sąvokų, kurios 
apskritai nurodo tai, ką mes vadiname „santykiais“, „susijungimu“ arba 
„lytiniais santykiais“ — tai sunousia, homilia, plėsiasmos, mixis, ocheia. 
Tačiau daug sunkiau apčiuopti visumos kategoriją, kurioje visi šie po- 
elgiai, veiksmai ir praktikos būtų apibendrinti. Graikai dažnai vartoja 
sudaiktavardintą būdvardį: ta aphrodisia**, kurį romėnai verčia maž- 
daug venerea. „Meilės dalykai“ arba „meilės malonumai“, „lytiniai san- 
tykiai“, „kūno aktai“, „geidulingumas“ — kiek galėdami stengiamės rasti 
jam ekvivalentą. Tačiau reikšminių visumų skirtumai apsunkina tiks- 
lų termino vertimą. Paprasčiausiai mūsų „seksualumo“ idėja neapima 
daug platesnės srities; ji taikoma kitokiai realybei; o mūsų moralėje 
ir mūsų suvokime ji atlieka visai kitas funkcijas. Antra vertus, mes 


* E. Leski. Die Zeugungslehre der Antike, Abhandlungen der Akadenue der 
Wissenschaften und Literatur, XIX, Mayence, 1950, p. 1248. 

** K. J. Dover. Classical Greek Attitudes to Sexual Behaviour, Arethusa, 6, n" 1, 
1973, p. 59; ID., Greek Popular Morality, 1974, p. 205 ir Graikų homoseksua- 
lumas, p. 83-84. 

neturime analogiškos sąvokos, kuri skaidytų ir jungtų į visumą kaip 
aphrodisia. Man galbūt bus atleista, jei daugiau negu vieną kartą palik- 
siu originalią graikiško termino formą. 

Šiame skyriuje aš nesiekiu pateikti alinančio dėstymo ir netgi sis- 
temingos santraukos tų skirtingų filosofinių ar medicininių doktrinų, 
kurios nuo V amžiaus iki III amžiaus pradžios galėjo būti susijusios 
su malonumais apskritai ir seksualiniais malonumais konkrečiai. Mano 
preliminari intencija yra studijoje apie keturis pagrindinius seksualinio 
elgesio stilizavimo tipus, kurie dietetikoje buvo išplėtoti kalbant apie 
kūną, ekonomikoje — apie vedybas, erotikoje — apie berniukus, o filo- 
sofijoje — apie tiesą, paprasčiausiai išskirti keletą bendrų bruožų, kurie 
pasitarnavo kaip rėmai, nes buvo bendri skirtingiems apmąstymams 
apie aphrodisia. Galima pripažinti paplitusią tezę, kad tos epochos 
graikai daug lengviau negu viduramžių krikščionys arba moderniojo 
laikotarpio europiečiai susitaikė su tam tikru seksualiniu elgesiu; taip 
pat galima sutikti, kad klaidos bei nedorovingas elgesys šioje srityje kė- 
lė mažesnį pasipiktinimą ir susilaukdavo mažiau atsakomųjų veiksmų; 
juo labiau kad jokia institucija — nei ganytojiška, nei medicininė — ne- 
bandė nustatyti, kas šiuose dalykuose yra leidžiama ar draudžiama, nor- 
malu ar nenormalu. Taip pat galima pažymėti, kad graikai visiems 
šiems klausimams skyrė daug mažiau dėmesio negu mes. Tačiau, visa tai 
priimant ar abejojant, lieka vienas punktas, kurio reikšmės negalima 
sumenkinti: jie vis dėlto tuo rūpinosi. Buvo mąstytojų, moralistų, filo- 
sotų, gydytojų, manančių, kad to, ką miesto įstatymai teigdavo arba 
drausdavo, ką bendrieji papročiai toleruodavo arba atmesdavo, negali 
užtekti, kad būtų tinkamai sutvarkytas vyro, besirūpinančio pačiu savi- 
mi, seksualinis elgesys; būdą pajusti šios rūšies malonumą jie laikė 
moraline problema. 

Ką aš norėčiau apibrėžti šiuose keliuose puslapiuose — tai tik bend- 
rieji aspektai, kuriais jie rūpinosi, bendra moralinio klausinėjimo forma, 
kurią jie pasitelkdavo kalbėdami apie aphrodisia. Ir dėl to aš naudosiuos 
vienais nuo kitų labai besiskiriančiais tekstais - daugiausia Ksenofonto, 
Platono ir Aristotelio; ir pabandysiu atkurti ne „doktrininį kontekstą“, 
kuris kiekvienam galėtų suteikti tik jam vienam būdingą reikšmę ir 
diferencinę vertę, bet „problematizavimo lauką“, kuris visiems buvo 

bendras ir kuris padarė galimus ir vienus, ir kitus. Tai reiškia —- bendrais 
bruožais atskleisti aphrodisia kaip moralinio rūpesčio sriųį. Aš atkreipsiu 
dėmesį į keturias sąvokas, kurios dažhai sutinkamos apmąstymuose apie 
seksualinę moralę: tai aphrodisia sąvoka, kuri padeda suvokti tai, kas 
seksualiniame elgesyje buvo laikoma „etine substancija“; „naudojimo“ 
sąvoka — chrėsis, leidžianti suvokti paklusnumo tipą, kuriam turi pak- 
lusti šių malonumų praktika, kad būtų morališkai įvertinta; valdymo — 
enkrateia sąvoka, apibrėžianti požiūrį, kurį reikia turėti į save patį sie- 
kiant tapti moralės subjektu; ir galiausiai „nuosaikumo“ ir „išminties“ — 
sophrosunė sąvoka, apibūdinanti moralinį subjektą, siekiantį tobulu- 
mo. Tokiu būdu galima apibrėžti tai, kas sudaro seksualinių malonumų 
moralinę patirtį — jos ontologiją, jos deontologiją, jos asketizmą ir jos 
teleologiją. 


1. Aphrodisia 


Šitą apibrėžimą, kurį pakartos Hesichijas, siūlo Suda: aphrodisia — 
tai „Afroditės darbai“, „jos veiksmai“ — erga Aphroditės. Be abejo, iš 
tokių veikalų nereikia laukti labai kruopštaus konceptualizavimo pas- 
tangų. Tačiau tiesa, kad nei teorinė graikų filosofija, nei praktiniai 
svarstymai beveik nerodo primygtinio rūpesčio tiksliai apibrėžti tai, ką 
jie supranta kaip aphrodisia, — ar būtų kalbama apie nurodyto daikto 
prigimties fiksavimą, ar apie jo srities ribų apibrėžimą, ar jo elementų 
katalogo sudarymą. Šiaip ar taip, nėra nieko, kas panėšėtų į tokius ilgus 
galimų aktų sąrašus, kokie bus randami bausmių sąrašuose, išpažinties 
vadovuose arba psichopatologijos veikaluose; jokio paveikslo, kuris pa- 
dėtų apibrėžtu tai, kas teisėta, leidžiama arba normalu, ir aprašyti plačią 
draudžiamų poelgių šeimą. Ir juo labiau nėra nieko, kas būtų panašu į 
rūpestį parodyti — kuris toks būdingas klausimui apie kūną ar seksua- 
lumą, — kad po nepavojingumo ar nekaltumo skraiste slypi klastingos 
galios su neaiškiomis ribomis ir daugybe kaukių. Nėra nei klasifikacijos, 
nei iššifravimo. Rūpestingai bus užfiksuotas amžius, kada geriausia ves- 
ti ir turėti vaikų, kokiu metų laiku praktikuoti lytinius santykius; bet 
niekada nebus pasakyta kaip krikščioniškajame vadove, kokius poelgius 

atlikti, o kokių vengti, kokios įžanginės glamonės leidžiamos, kokią 
pozą pasirinkti arba kokiomis sąlygomis galima nutraukti aktą. Tiems, 
kurie nebuvo pakankamai tvirti, Sokratas rekomendavo vengti gražaus 
berniuko žvilgsnio, net jeigu reikėtų metams atsiskirti nuo žmonių*; o 
Fedras kalbėjo apie ilgą įsimylėjusiojo kovą su savo paties geismu: bet 
niekur nebus paminėta, ne taip, kaip krikščioniškajame dvasingume, 
kokių atsargumo priemonių reikia imtis norint sutrukdyti geismui klas- 
tingai įsigalėti sieloje arba siekiant ištrinti jo slaptus pėdsakus. Gal pa- 
sirodys dar keisčiau, kad gydytojai, kurie su keliomis detalėmis siūlo 
aphrodisia režimo elementus, beveik nekalba apie formas, kurias gali 
įgauti patys aktai; jie pasako mažai dalykų — išskyrus keletą nuorodų 
apie „natūralią“ pozą — apie tai, kas atitinka arba prieštarauja gamtos 
valiai. 

Gal tai drovumas? Galbūt, nes graikams galima priskirti didelę pa- 
pročių laisvę; lytinių aktų vaizdavimas rašytiniuose veikaluose — ir netgi 
erotinėje literatūroje — pasižymi gana dideliu santūrumu**: nors to ne- 
pasakysi apie spektaklius, kuriuos jie rengdavo, arba ikonografinius 
vaizdus, kuriuos buvo galima rasti***. Tačiau puikiai jaučiama, kad 
Ksenofontas, Aristotelis ir vėliau Plutarchas manė esant nelabai padoru 
skleisti nerimastingus ir taikytinus patarimus apie lytinius santykius su 
teisėta žmona, kokius apie vedybinius malonumus skelbė krikščioniš- 
kieji autoriai; jie nebuvo pasiruošę, atvirkščiai nei sąžinės vadovai vė- 
liau, sureguliuoti prašymų ir atsisakymų, pirmųjų glamonių, susijungi- 
mo būdų, patiriamų malonumų ir reikšmės, kurią jiems reikia suteikti, 
žaismo. 

Tačiau tam, ką mes galėtume retrospektyviškai suvokti kaip „ne- 
ryžtingumą“ arba „santūrumą“, yra pozityvus pagrindas. Būdas stebėti 
aphrodisia, klausinėjimo apie ją pobūdis buvo skirtas visai ne jos gilio- 
sios prigimties, kanoninių formų arba slaptos galios paieškoms. 

1. Aphrodisia — tai veiksmai, poelgiai, kontaktai, kurie suteikia 
tam tikrą malonumo formą. Šventasis Augustinas, savo Išpažinimuose 


* Ksenofontas. Atsiminimai, I, 3, 13. 
** K. J. Doveris pažymi šio santūrumo akcentavimą klasikinėje epochoje: Greek 
Popular Morality, p. 206-207. 
*** K. J. Dover. Graikų homoseksualumas, p. 17 ir toliau. 

prisiminęs jaunystės draugystes, prisirišimo stiprumą, kartu praleistų 
dienų džiaugsmą, pokalbius, įkarštį ir juokus, savęs paklaus, ar visa tai, 
po nekaltybės skraiste, nekilo iš kūno ir iš šitų „klijų“, kurie mus prie jo 
riša*. Tačiau kai Aristotelis Nikomacho etikoje** savęs klausinėja, no- 
rėdamas suprasti, kas iš tikrųjų verti būti vadinami „nenuosaikiais“, jo 
pateikiamas apibrėžimas yra kruopščiai apribotas: iš nenuosaikumo — 
akolasia kyla vien tik kūniškieji malonumai; ir iš jų reikia išbraukti 
regėjimo, klausos ir uoslės malonumus. Būti nenuosaikiam — tai ne- 
reiškia „mėgautis“ (charein) spalvomis, judesiais, piešiniais, teatru ar 
muzika; galima nebūnant nenuosaikiam žavėtis vaisių, rožių ir smilka- 
lų kvapais; ir, kaip sako Eudemo etika***, tam, kuris taip susikaupęs 
apžiūrinės statulą arba klausysis dainos, jog net praras geismą arba 
pomėgį mėgautis meile, bus galima prikišti nesaikingumą ne daugiau 
negu tam, kuris leidžiasi suviliojamas sirenų, nes akolasia malonumas 
galimas tik ten, kur yra lytėjimas ir kontaktas: kontaktas su burna, 
liežuviu ir gerkle (valgio ir gėrimo malonumas), kontaktas su kitomis 
kūno dalimis (seksualiniai malonumai). Aristotelis dar pažymi, kad 
būtų neteisinga įtarti nenuosaikumu kai kuriuos malonumus, kurie 
patiriami kūno paviršiumi — kilniuosius malonumus, kuriuos gimnas- 


tikos salėje sukelia masažai ir šiluma: „nes lytėjimas nėra pasklidęs po 
€€ Ak kok 


XXX 


visą nesaikingojo kūną, jis jaudina tik kai kurias jo dalis 

Vienas būdingų krikščioniškosios „kūno“, o vėliau „seksualinės“ 
patirties bruožų yra tai, kad subjektas kviečiamas dažnai įtarti ir iš toli 
atpažinti pasireiškimą kurčios, lanksčios ir pavojingos galios, kurią 


* Šv. Augustinas. Išpažinimai, IV, sk. 8, 9 ir 10. 
** Aristotelis. Nikomacho etika, III, 10, 1 118 a-b (vertimas į prancūzų k. 
R.-A. Gauthier ir J.-Y. Jolit). 
*** Aristotelis. Eudemo etika, III, 2, 8-9, 1230 b. 

**** Nikomacho etika, lot. cit. Taip pat Tariamasis Aristotelis. Problemos, XXVIII, 2. 
Vis dėlto reikia pabrėžti daugelio graikiškų tekstų žvilgsniui ir akims teikiamą 
svarbą malonumo ar meilės genezei: ne dėl to, kad žvilgsnio malonumas pats 
savaime būtų nenuosaikus; tiesiog jis padaro angą, pro kurią paveikia sielą. Apie 
tai rašo Ksenofontas, Atsiminimuose, I, 3, 12-13. Nepaisant keliamo pavojaus 
(Ksenofontas, ten pat), bučinys buvo labai vertinamas kaip fizinis malonumas ir 
sielų bendravimas. Iš tiesų reikėtų atlikti ištisą istorinį „malonumo kūno“ ir jo 
transformacijų tyrimą. 

iššifruoti juo svarbiau, kad ją gali slėpti daugelis kitų formų, o ne vien 
lytinio akto forma. Toks įtarimas neviešpatauja aphrodisia patirtyje. 
Nors, mokantis ir lavinant nuosaikumą, rekomenduojama nepasitikėti 
garsais, vaizdais, kvepalais. Tačiau ne dėl to, kad prisirišimas prie jų 
būtų ne kas kita, kaip užsimaskavęs geismas, kurio pagrindas seksua- 
linis, o todėl, kad egzistuoja muzika, kurios ritmai gali nusilpninti sie- 
lą, todėl, kad yra reginių, kurie gali paveikti dvasią kaip nuodai, ir todėl, 
kad tokie kvepalai, toks vaizdas gali atgaivinti „prisiminimus apie gei- 
džiamą dalyką“*. Ir kai bus juokiamasi iš filosofų, kurie teigia, kad my- 
li tik gražias berniukų sielas, nebus įtarinėjama, kad jie yra veikiami 
miglotų jausmų, apie kuriuos galbūt patys ir nenutuokia, o tik kad jie 
paprasčiausiai laukia tėre-4-tėte, kad galėtų kyštelėti ranką po mylimo 
berniuko tunika**. 

Kokios yra šių aktų formos ir įvairovė? Juos apibrėžia gamtos istori- 
ja, bent jau kai kalbama apie gyvulius: Aristotelis pažymi, kad susipo- 
ravimas nėra visiems vienodas ir nėra atliekamas tokiu pačiu būdu***. 
Gyvūnų istorijos VI knygos dalyje, kuri daugiausia skirta gyvavedžiams, 
jis aprašo įvairias susijungimo formas, kurias galime stebėti: jos kinta 
priklausomai nuo organų formos ir išsidėstymo, partnerių pozos, akto 
trukmės; tačiau jis taip pat kalba apie elgesio tipus, kurie ženklina 
meilės sezoną: šernai, besiruošiantys mūšiui****, drambliai, kurie taip 
pašėlsta, kad griauna šeimininkų namus, ar veisliniai eržilai, kurie su- 
renka savo pateles, nušuoliuodami aplink jas didelį ratą, prieš puldami 
varžovus*****. Kalbant apie žmonių giminę, jei organų ir jų funkcio- 
navimo apibūdinimas gali būti detalizuotas, tai apie seksualinį elgesį ir 
jo skirtingus variantus beveik neužsimenama. Tačiau tuo nenorima pa- 
sakyti, kad graikų medicinoje, filosofijoje ar moralėje žmonių seksuali- 
nė veikla būtų buvusi nedrumsčiamos tylos zona. Ir ne tai, kad būtų 


* Apie muzikos pavojus žr. Plaronas. Valstybė, III, 398 e (lydietiškosios harmoni- 
jos pražūtingos net moterims, a fortiori vyrams). Apie kvapų ir vizualinio paveiks- 
lo mnemoninį vaidmenį žr. Aristocelis. Nikomacho etika, III, 10, 1 118 a. 
** Daug vėliau toks priekaištas bus sutinkamas Lukianui priskiriamoms Meilėms, 53. 
*** Aristotelis. Gyvūnų istorija, V, 2, 539 b. 
**** Ten par, VI, 18, 571 b. 
***** Ten par, 18, 571 bir 572 b. 

vengiama kalbėti apie šiuos malonumų aktus, tačiau, kalbant apie juos, 
svarbu ne forma, kuria jie prisidengia, o veikla, kuri juos parodo, - t. y. 
kur kas svarbiau jų dinamika, o ne morfologija. 

Šitą dinamiką apibūdina judėjimas, tarpusavyje susiejantis aphro- 
disia, malonumą ir geismą, kurį jie sukelia. Malonumo trauka ir geismo 
jėga, kreipianti į jį, su pačiu aphrodisia aktu sudaro tvirtą vienetą. Vė- 
liau vienas iš fundamentaliųjų kūno etikos ir seksualumo koncepcijos 
bruožų bus bent jau dalinis šios visumos suskaidymas. Šitas išskaidymas 
pasireikš tam tikra malonumo „elizija“ (moraliniu nuvertinimu, remian- 
tis krikščioniškųjų ganytojų duotu įsakymu palaimos nelaikyti seksua- 
linės praktikos tikslu; ir teoriniu nuvertinimu, kuris suprantamas kaip 
nepaprastas keblumas suteikti vietą malonumui seksualumo koncepci- 
joje); jis taip pat bus pažymėtas vis intensyvesniu geismo problematiza- 
vimu (geismas matomas kaip įgimta puolusios prigimties arba žmo- 
giškajai būtybei būdingos struktūros žymė). Ir, priešingai, aphrodisia 
patirtyje aktas, geismas ir malonumas formuoja visumą, kurios elemen- 
tai, beje, gali būti atskiri, tačiau yra stipriai vieni su kitais susiję. Jų 
stiprus ryšys ir yra vienas pagrindinių šios veiklos formos bruožų. Gam- 
ta norėjo (dėl priežasčių, kurios tuojau bus atskleistos), kad aktas būtų 
susijęs su malonumu; ir būtent šitas malonumas sukelia epirhumia — 
geismą, gamtos vadovaujamą judėjimą prie to, kas „sukelia malonumą“, 
laikantis principo, kurį primena Aristotelis: geismas visada yra „malo- 
naus dalyko troškimas“ (hė gar epithumia tou hėdeos estin)*. Tiesa, — 
ir Platonas prie to dažnai grįžta, — kad negalėtų troškimo būti be pra- 
radimo, be norimo dalyko trūkumo ir dėl to be kančios priemaišos; ta- 
čiau geismą, aiškina jis Filebe, gali išprovokuoti tik atvaizdavimas, pa- 
veikslas arba atsiminimas ko nors, kas sukelia malonumą; taigi jis daro 
išvadą, kad troškimas gali slypėti tik sieloje, nes jei kūnas kenčia kokį 
nepriteklių, tai siela ir tik siela, padedama atsiminimų, gali atgaminti 
trokštamą dalyką ir taip sukelti epichumia**. Taigi atrodo, jog, kalbant 
apie seksualinį elgesį, graikams moralinių apmąstymų objektą sudarė ne 
pats aktas (skirtingai apibūdinamas), ne geismas (vertinamas pagal savo 


* Aristotelis. Apie gyvūnų dalis, 660 b. 
** Plamunas. Filebas, 44 e. 

kilmę ar krypų) ir netgi ne malonumas (matuojamas pagal skirtingus 
objektus arba praktikas, kurios gali jį sukelti), o veikiau dinamika, vi- 
sus tris sujungianti į ciklą (geismą, kuris veda į aktą; aktą, kuris susijęs 
su malonumu; ir malonumą, kuris sukelia geismą). Pateikiamas etinis 
klausimas nėra formuluojamas: Kokie geismai? Kokie aktai? Kokie ma- 
lonumai? Klausiama: kaip stipriai mus veikia „malonumai ir geismai“? 
Ontologija, kuria remiasi ši seksualinio elgesio etika, nėra, bent jau sa- 
vo bendrąja forma, trūkumo ir geismo ontologija, tai nėra gamtos on- 
tologija, fiksuojanti aktų normas; tai jėgos, kuri jungia aktus, malonu- 
mus ir geismus, ontologija. Šis dinamiškas ryšys ir sudaro tai, ką būtų 
galima pavadinti aphrodisia etinės patirties grūdu*. 

Šita dinamika analizuojama pagal du svarbius kintamuosius dy- 
džius. Vienas yra kiekybinis; jis susijęs su veiklos laipsniu, kurį api- 
būdina aktų skaičius ir dažnumas. Medicinos ir moralės požiūriu vyrus 
skiria ne tiek objektų, į kuriuos jie orientuoti, tipas ar seksualinio elge- 
sio, kurį jie labiausiai mėgsta, būdas, o pirmiausia — šios praktikos 
intensyvumas. Skiriamoji riba eina tarp mažiau ir daugiau: tarp sai- 
kingumo ar nesusilaikymo. Piešiant kokio nors personažo portretą, 
gana retai vertinama jo teikiama pirmenybė vienai ar kitai seksualinio 
malonumo formai**; tačiau, pateikiant jo moralinę charakteristiką, 
visada svarbu pabrėžti, ar santykiaudamas su moterimis ar berniukais 
jis sugebėjo parodyti saiko jausmą kaip Agesilajas, kuris sugebėjo būti 


* Reikia pažymėti, kad posakiai, labai stipriai susiejantys malonumus ir geismus ir 
parodantys aphrodisia moralės ir su aktu susijusių geismo bei malonumo sudaro- 
mos visumos dinamikos žaismą, yra dažni. Pora epithumiai-hedonai labai dažnai 
randama Platono veikaluose: Gorgijas 484 d, 491 d; Puota 196 c; Fedras 237 d; 
Valstybė, IV, 430 e, 431 c ir d; IX, 571 b; Įstatymai, I, 647 e; IV, 714 a; VI, 
782 e; VII, 802 e; 864 b; X, 8 886 b; ir t. t., taip pat Aristotelio Nikomacho eti- 
koje, VII, 4, 1 148 a. Taip pat dažni posakiai, malonumą pateikiantys kaip jėgą, 
kuri įtikina, suvilioja, triumfuoja; apie tai kalbama Ksenofonto Arsiminimuose, 
I, 2, 23; I, 4, 14; I, 8; IV, 5, 3, ir t. t. 

Kartais pasakojimuose ypatingas vyro potraukis berniukams laikomas būtinybe. 
Pvz., Ksenofontas Anabasyje kalba apie kažkokį Episteną (VII, 4). Tačiau, pieš- 
damas neigiamą Menono portretą (II, 6), pastarajam jis prikiša ne tokį pomėgį, 
bet nemokėjimą mėgautis tokiais malonumais: pernelyg jaunam gauti valdžią; 
arba mylėti dar bebarzdį, bet jau per seną berniuką. 


** 

toks nuosaikus, kad atsisakydavo pabučiuoti jauną vaikiną, kurį my- 
lėjo*; ar jis kaip Alkibiadas ar Arkesilajas atsiduodavo malonumams, 
kuriuos galima patirti su abiejomis lytimis**. Šia tema galima prisiminti 
žymųjį pirmos Įstatymų knygos fragmentą: tiesa, kad Platonas labai 
aiškiai supriešina „gamtą atitinkančius santykius“, kurie sieja vyrą su 
moterimi dėl galutinio tikslo — dauginimosi, ir „gamtai prieštarau- 
jančius“ santykius tarp vyro ir kito vyro, moters ir moters***. Tačiau 
šitą opoziciją, nors gamtos požiūriu ji būtų ir labai aiški, Platonas 
nukreipia į daug fundamentalesnį susilaikymo ir nesusilaikymo atsky- 
rimą: praktikos, kurios prieštarauja gamtai ir dauginimosi principui, 
nėra aiškinamos kaip nenormalios prigimties arba ypatingos geismo 
formos padarinys; jos tėra nesaikingumo tęsinys: „jų šaknys — nenuo- 
saikumas mėgaujantis malonumais“ (akrateia hedones)****. Ir kai Ti- 
majuje Platonas dėsto, kad gašlumas turi būti laikomas ne sielos blogos 
valios pasireiškimu, o kūno liga, tas blogis yra apibūdinamas kaip dide- 
lė pertekliaus patologija: jei sperma, užuot likusi uždaryta smegenyse ir 
kauliniuose šarvuose, išsilietų ir tekėtų visu kūnu, šis taptų panašus į 
medį, kurio vegetacinė galia nejaučia jokio saiko, taip ir individas 
didžiąją savo gyvenimo dalį būtų pakvaišęs dėl „malonumų ir skausmų 
pertekliaus“*****. Idėja, kad šių sekso malonumų amoralumas visada 
pasireiškia kaip piktnaudžiavimas, viršijimas ir perdėjimas, randama 
Nikomacho etikos 3-10je knygoje; tenkinant natūralius ir visiems 
bendrus geismus, vienintelės klaidos, kurias galima padaryti, kaip aiš- 
kina Aristotelis, yra kiekybinės: jos kyla iš „daugiau“ (to pleion); tuo 
tarpu natūralus noras siekia tik patenkinti poreikį; „gerti ir valgyti iki 
persisotinimo nesvarbu ką, — tai viršyti kiekį (roi plėrhei) to, ko reika- 
lauja gamta“. Tiesa, kad Aristotelis skiria vietos taip pat ir asmeniniams 


Ksenofontas. Agesilajas, V. 
** Diogenas L aertijas apie Arkesilają, Filosofų gyvenimas, IV, 6. Plutarchas taip pat 
pažymės, kad Hipereidas buvo linkęs į aphrodisia, Dešimties oratorių gyvenimas, 
849 d. 
*** Platonas. Įstatymai, I, 636 c. 
**** Tokiu pačiu būdu paaiškinimą apie perdėto nenuosaikumo iš meilės berniukams 
atsiradimą pateiks Dionas Prusietis (Kalbos, VII, 150). 


***** Platonas. Timajas, 86 c-e. 

individų malonumams; atsitinka, kad padaroma įvairių klaidų arba 
malonumas jaučiamas „ne ten, kur reikėtų“, arba elgiamasi, kaip „elgiasi 
minia“, arba malonumai juntami „ne taip, kaip reikėtų“. Tačiau, 
priduria Aristotelis, „nenuosaikieji perdeda (huperballous:) visais šiais 
būdais: arba jaučia malonumą pasitenkindami taip, kaip reikėtų vengti; 
arba, jei aktai leistini, jie iš jų patiria daugiau malonumo negu daugu- 
ma žmonių“. Nesaikingumą sudaro būtent viršijimas toje srityje, ir tai 
„kažkas peiktina“*. Atrodo, kad pirmoji skiriamoji linija, kurią seksua- 
linio elgesio srityje pažymėtų moralinis vertinimas, būtų nubrėžta ne 
atsižvelgiant į akto prigimtį, jo galimus variantus, o į veiklą ir jos kieky- 
binę gradaciją. 

Malonumų praktika taip pat priklauso nuo kito kintamojo dydžio, 
kurį būtų galima pavadinti „vaidmens“ arba „poliarumo“ kintamuoju. 
Sąvoką aphrodisia atitinka veiksmažodis aphrodisiazein — jis apibūdina 
seksualinę veiklą apskritai: taip sakoma apie laiką, kada gyvuliai su- 
laukia amžiaus, kai jie gali aphrodisiazein**; šis žodis taip pat nusako 
kiekvieno seksualinio akto atlikimą: aphrodisiazein — taip Ksenofonto 
Antistenas apibūdina norą***, kurį kartais jaučia. Tačiau veiksmažodis 
taip pat gali būti vartojamas aktyviąja prasme; tada jis savitai pritaiko- 
mas seksualiniuose santykiuose „vyriškuoju“ vadinamam vaidmeniui ir 
„aktyviajai“ funkcijai, kurią nusako įsiskverbimas. Ir, atvirkščiai, jį ga- 
lima vartoti jo pasyviąja forma: tada jis nusako kitą vaidmenį seksua- 
linėje jungtyje — „pasyvųjį“ partnerio-objekto vaidmenį. Tai vaidmuo, 
kurį gamta paskyrė moterims — Aristotelis kalba apie amžių, kurio 
sulaukusios jaunos merginos gali aphrodisiasthėnai****; šis vaidmuo 
gali būti jėga primetamas kažkam, kas sumenkinamas iki kito žmogaus 


* Aristotelis. Nikomacho etika, III, 11, 1 118 b. Tačiau reikia pažymėti, kad Aris- 
totelis daugelį kartų iškelia „gėdingų malonumų“, kuriuos kai kurie gali patirti, 
klausimą (Nikomacho etika, VII, 5, 1 148 b; X, 3, 1 173 b.) Apie troškimą, 
natūralų jo objektą ir jo variacijas žr. Platonas. Valstybė, IV, 437 d-c. 

** Aristorelis. Gyvūnų istorija, VIII, 1, 581 a. Plaronas Valstybėje, IV, 426 a-b, 
kalba apie ligonius, kurie, užuot laikęsi dietos, ir toliau valgo, geria ir aphrodisi- 
azei1. 

*** Ksenofontas. Puota, IV, 38. Tariamasis Aristotelis. Apie nevaisingumą, V, 636 b. 
**** Aristotelis. Gyvūnų istorija, IX, 5, 637 a; VII, I, 581 b. 

malonumo objekto*; tai taip pat vaidmuo, kurį prisiima berniukas ar 
vyras, leidžianus, kad jo partneris įsiskverbtų. Problemų autorius taip 
pat savęs klausinėja apie priežastis,*kodėl kai kurie vyrai jaučia malo- 
numą aphrodisiazeisthai.** 

Be abejo, teisinga sakyti, kad graikų žodyne nėra žodžio, kuris į vie- 
ną sąvoką sujungtų tai, ką specifinio gali turėti vyro ir moters seksua- 
lumas***. Tačiau reikia pažymėtu, kad lytinių malonumų praktikoje 
yra aiškiai išskiriami du vaidmenys ir du poliai, kuriuos taip pat gali- 
ma atskirti ir atsižvelgiant į generatyvinę funkciją; tai dvi pozicinės 
reikšmės — subjekto ir objekto, veikiančiojo ir laukiančiojo: kaip sako 
Aristotelis, „patelė kaip patelė yra pasyvus elementas, o patinas kaip 
patinas — aktyvus'****. Tada, kai „kūniškoji“ patirus bus vertinama 
kaip vyrams ir moterims bendra patirtis, net jei moterims ji neįgauna 
tokios pat formos kaip vyrams, o „seksualumą“ žymės takoskyra tarp 
vyriškojo ir moteriškojo seksualumo, aphrodisia bus laikoma veikla, 
reikalaujanti dviejų veikėjų — to, kuris vykdo veiklą, ir to, kuriam ji 
vykdoma. 

Šiuo požiūriu ir šioje etikoje (visada reikia prisiminti, kad tai vy- 
riškoji moralė, skirta vyrams ir parengta vyrų), galima pasakyti, skiria- 
moji linija iš esmės eina tarp vyrų ir moterų — dėl labai stiprios vyrų ir 
moterų pasaulių diferenciacijos daugelyje senųjų valstybių. Dar labiau 
apibendrinant, ši linija veikiausiai brėžiama tarp tų, kuriuos malonumų 
scenoje būtų galima pavadinti „aktyviaisiais aktoriais“ ir „pasyviaisiais 
aktoriais“: vienoje pusėje tie, kurie yra seksualinės veiklos subjektai (ir 
kurie turi ją vykdyti saikingai ir laiku), o kitoje — partneriai-objektai, 
statistai, su kuriais ir kuriems ši veikla vykdoma. Savaime suprantama, 
jog pirmieji yra vyrai, o dar tiksliau — suaugę ir laisvi vyrai; antruosius, 
žinoma, sudaro moterys, tačiau jos figūruoja tik kaip vienas platesnės 
visumos elementų. Į tą visumą kartais nurodoma norint apibrėžti gali- 
mus malonumų objektus: tai „moterys, berniukai, vergai“. Tekste, kuris 


* Ksenofontas. Hieronas, III, 4. 

** Tariamasis Aristotelis. Problemos, IV, 26. 
*** P. Manuli. Fisiologia e patologia del feminile negli scritti hippocratici. Hippo- 
cratica, 1980, p. 393. 
Aristotelis. Apie gyvūnų kilmę, I, 21, 729 b. 

žinomas kaip Hipokrato priesaika, gydytojas įsipareigoja kiekviename 
name, į kurį jis įeina, apsieiti be erga aphrodisia, nesvarbu, su kuo — 
moterimi, laisvu vyru arba vergu*. Būnant vyru išlaikyti savo vaidmenį 
ar jo atsisakyti, būti veiklos subjektu ar jos objektu, pereiti į ją pati- 
riančiųjų pusę arba likti šalia tų, kurie veiklą vykdo — tai antras svarbus 
kintamasis dydis šalia jau minėtojo „veiklos kiekybinio rodiklio“, kuris 
duoda dingstį moraliniam vertinimui. Perteklius ir pasyvumas - tai dvi 
pagrindinės amoralumo formos vyrui, praktikuojančiam aphrodisia. 


2. Jeigu seksualinė veikla turi būti moralinės diferenciacijos ir ver- 
tinimo objektas, tai ne dėl to, kad pats lytinis aktas būtų blogas; ir jokiu 
būdu ne dėl to, kad jis pažymėtas pirminės nuodėmės ženklu. Net kai 
dabartinė seksualinio ryšio ir meilės forma yra priskiriama, kaip tai pa- 
darė Aristofanas Puotoje, tam tikrai pirminei dramai — žmonių puiky- 
bei ir dievų bausmei, — nei pats aktas, nei malonumas nėra laikomi blo- 
gais; atvirkščiai, jie padeda atkurti tai, kas žmonėms buvo tobuliausias 
gyvenimo būdas**. Apskritai seksualinė veikla laikoma natūralia (natū- 
ralia ir būtina), nes, ją praktikuodami, gyvieji gali daugintis, rūšis kaip 
visuma išvengia mirties***, o miestai, šeimos, vardai ir kultai gali 
gyvuoti daug ilgiau negu individai, kuriems lemta išnykti. Geismus, 
mus vedančius į aphrodisia****, Platonas priskiria natūraliausiems ir 
būtiniausiems; o malonumų, kuriuos jie mums sukelia, priežastis, anot 
Aristotelio, — būtini dalykai, dominantys kūną ir visą kūniškąjį gyve- 
nimą*****. Apskritai seksualinė veikla yra taip tvirtai ir natūraliai įsi- 
tvirtinusi gamtoje, kad negali būti — ir Rufas Efesietis tai primins — 
vertinama kaip blogis******. Žinoma, tuo moralinė aphrodisia patirtis 
radikaliai skiriasi nuo kūno patirties. 

Tačiau, nors ir kokia natūrali ir netgi būtina ji būtų, vis dėlto ji yra 
moralinio rūpesčio objektas; ji kviečia nubrėžti ribas, kurios leidžia 


* Hipokratas. Priesaika, Raštai, išl. Loeb, I, p. 300. 
** Platonas. Puota, 189 d-193 d. Apie mitinius laikus, kai nebuvo seksualinio 
dauginimosi, žr. Politika, 271 a-272 b. 
*** Aristotelis. Apie gyvūnų kilmę, II, 1, 731 b; Apie sielą, II, 4, 415 a-b. 
**** Platonas. Valstybė, VIII, 559 c. 
***** Aristotelis. Nikomacho etika, VII, 4, 2, 1 147 b. 
****** Rufas Efesietis. Raštai, išl. Daremberge, p. 318. 

nustatyti, iki kurio taško ir kiek tinkama ją praktikuoti. O jei ji gali pri- 
klausyti nuo gėrio ir blogio, tai ne dėl savo natūralumo ar dėl to, kad jis 
būtų iškraipytas; viskas priklauso nuo to, kokiu būdu gamta ją sutvarkė. 
Iš tiesų malonumą, su kuriuo ji asocijuojama, žymi du bruožai. Pir- 
miausia — jo žemumas: beje, nepamirštant, kad Aristipui ir kireniečiams 
„visi malonumai vienodi“*, tačiau dažniausiai seksualinis malonumas 
yra apibūdinamas ne kaip blogio nešėjas, o kaip ontologiškai arba koky- 
biškai žemesnis: nes jis bendras gyvūnams ir žmonėms (o nėra išskirti- 
nis pastarųjų požymis); nes jis sumišęs su praradimu ir kančia (ir tuo 
skiriasi nuo malonumų, kuriuos gali suteikti regėjimas ir klausa); nes jis 
priklausomas nuo kūno ir jo poreikių; nes jis skirtas vėl atkurti orga- 
nizmo pradinei poreikio būsenai**. Tačiau, kita vertus, šis sąlygojamas, 
subordinuotas ir žemesnis malonumas yra ekstremalaus gyvybingumo 
malonumas; Platonas aiškina Įstatymų pradžioje: jei jau gamta sutvarkė 
taip, kad vyrus ir moteris trauktų vienus prie kitų, tai todėl, kad būtų 
įmanomas dauginimasis ir garantuotas rūšies išlikimas***. Šitas tikslas, 
kad žmonės apsirūpintų palikuonimis, yra toks svarbus ir toks būtinas, 
kad gamta kuriamąjį aktą susiejo su labai intensyviu malonumu; kaip 
būtinybę maitintis ir taip užtikrinti individualų išlikimą gyvūnams pri- 
mena natūralus malonumas, jaučiamas valgant ir geriant, visiškai taip 
pat būtinybę veistis ir palikti palikuonis jiems nuolat primena malonu- 
mas ir geismas, kurie siejami su lyčių susijungimu. Įstatymai taip pat 
kalba apie trijų esminių norų, susijusių su maitinimusi, gėrimu ir dau- 
ginimusi, egzistavimą: visi trys yra stiprūs, įsakmūs ir aistringi, bet ypač 
trečiasis — nors jis „paskutinis sudygsta“, tačiau yra „gyviausias iš visų 
mūsų meilių“****. Sokratas klausė savo pašnekovo Valstybėje, ar šis 
žinąs „didesnį ir karštesnį malonumą negu meilės malonumas“ *****. 


Diogenas Laertijas. Filosofų gyvenimas, II, 8. 

Apie tokių rūšies malonumų bendrumą su gyvūnais žr. Ksenofontas. Hieronas, 
VII; apie fizinio malonumo mišrų pobūdį — Platonas. Valstybė, IX, 538 b; 
Filebas, 44; apie malonumą, lydintį kūno sugrįžimą į pradinę būseną — Platonas. 
Timajas, 64 d-65 a; Aristotelis. Nikomacho etika, VII, 4, 1 147 b. 

Platonas. Įstatymai, I, 636 c. 

**** Platonas. Ten pat, 783 a-b. 

***** Platonas. Valstybė, III, 403 a. 

Būtent šitas natūralus malonumo gyvybingumas ir trauka, kuria jis 
veikia geismus, skatina seksualinį aktyvumą peržengti ribas, kurias nu- 
statė gamta, kai aphrodisia teikiamą malonumą padarė žemesnį, subor- 
dinuotą ir sąlygorą. Šis gyvybingumas skatina aukštyn kojom apversti 
hierarchiją, geismams ir jų patenkinimui duoti pirmenybę, jiems su- 
teikti absoliučią valdžią sielai. Būtent jis verčia peržengti poreikių 
patenkinimo ribas ir tęsti malonumų paieškas netgi atgaivinus kūną. 
Tendencija maištauti ir sukilti — tai seksualinio geismo „stasiastinis“ 
potencialumas; tendencija peržengti ribas — tai jo „hiperbolinis“* po- 
tencialumas. Gamta žmogiškajai būtybei suteikė šitą būtiną ir pavojin- 
gą jėgą, visada pasiruošusią viršyti tikslą, kuris jai buvo numatytas. 
Aišku, kodėl tokiomis sąlygomis seksualinė veikla reikalauja moralinės 
diskriminacijos, nes paaiškėjo, kad ji yra daugiau dinaminė negu mor- 
fologinė. Jeigu, kaip sako Platonas, jai reikia taikyti tris pačius stip- 
riausius stabdžius — baimę, įstatymą ir teisingą kalbą**, jeigu, pasak 
Aristotelio, reikia, kad gebėjimas geisti paklustų protui kaip vaikas savo 
mokytojo paliepimams***, jeigu pats Aristipas, nenustodamas „nau- 
dotis“ malonumais, norėjo, kad būtų stengiamasi nesileisti jų pavei- 
kiamam****, — tai ne todėl, kad seksualinė veikla būtų blogis; ir juo 
labiau ne todėl, kad ji rizikuotų nukrypti nuo kanoniško modelio, o dėl 
to, kad ją sukelia jėga — energeia, kuri pati linkusi perdėti. Krikščioniš- 
kojoje kūno doktrinoje nepaprastos malonumo jėgos principas glūdi 
nuopuolyje ir ydose, būdingiems žmogiškajai prigimčiai nuo pat jos at- 
siradimo. Graikų klasikinei filosofijai ši jėga yra iš prigimties poten- 
cialiai linkusi perdėti, ir moralės klausimas bus sužinoti, kaip paveikti 
šitą jėgą, kaip ją suvaldyti ir laiduoti reikiamą ekonomiją. 

Tai, kad seksualinė veikla atsiskleidžia kaip gamtos sukurtų, tačiau 
linkusių į piktnaudžiavimą jėgų žaismo rūšis, ją priartina prie maitini- 
mosi ir moralinių problemų, kokias ji gali sukelti. Šita asociacija tarp 


* Apie malonumų perdėjimą (huperbolė, huperballein) žr., pvz., Platonas. Vals- 
tybė, 402 e; Timajas, 86 b; Aristotelis. Nikomacho etika, III, 11, 1 118 b; VII, 
4, 1 148 a; VII, 7, 1 150 a; VII, 7, 1, 150 b. Apie sukilimą (epanastasis, stasia- 
zein) - Platonas. Valstybė, IV, 442 d; IV, 444 b; IX, 586 e; Fedras, 237 d. 

* Platonas. Įstatymai, VI, 783 a. 

*** Aristotelis. Nikomacho etika, III, 12, 1 119 b. 

**** Diogenas Laertijas. Filosofų gyvenimas, VI, 8. 

sekso moralės ir stalo moralės antikos kultūroje yra nekintamas faktas. 
Galima rasti tūkstančius pavyzdžių. Atsiminimų pirmojoje knygoje no- 
rėdamas parodyti, koks naudingas šavo pavyzdžiu ir kalbomis Sokratas 
buvo mokiniams, Ksenofontas pateikia savo mokytojo taisykles ir pasa- 
koja apie jo elgesį „geriant, valgant ir mėgaujantis meilės malonumais“ *. 
Valstybės pašnekovai, nagrinėdami sargybinių mokymą, sutinka, kad 
nuosaikumas — sophrosunė reikalauja trigubo — vyno, meilės ir stalo 
(potoi, aphrodisia, edėdai) - malonumų valdymo**. Apie tą patį kal- 
ba ir Aristotelis: Nikomacho etikoje trys jo pateikiami pavyzdžiai apie 
„bendruosius malonumus“ — tai pavyzdžiai apie valgymą, gėrimą ir — 
jauniems vaikinams ir vyrams jėgų žydėjime — apie „lovos palaimas“ ***; 
šioms trims malonumų formoms, pasak jo, gresia tas pats pavojus — 
pertekliaus, kuris viršija poreikius; jis netgi atranda bendrą fiziologinį 
principą, nes ir vienuose, ir kituose malonumuose regi kontaktą ir ly- 
tėjimą (anot jo, valgis ir gėrimas jiems būdingą malonumą suteikia tik 
liesdamiesi su liežuviu, o ypač su gerkle)****. Gydytojas Eriksimachas 
Puotoje reikalauja, kad jo menui būtų suteikta galimybė duoti patari- 
mus, kaip reikia mėgautis stalo ir lovos malonumais; anot jo, kaip tik 
gydytojai turi pasakyti, kaip patirti malonumą ir nepasijusti blogai ska- 
niai valgant; jie taip pat turi patarti ir pamokyti tuos, kurie praktikuoja 
fizinę meilę - „pandemiją“, - kaip ja mėgautis, kad ji nesukeltų jokių 
sutrikimų*****. 

Žinoma, būtų įdomu pasekti ilgą valgymo moralės ir seksualinės 
moralės ryšių istoriją, nagrinėjant įvairias doktrinas, taip pat religines 
apeigas arba dietetikos taisykles; reikėtų pabandyti suvokti, kaip per ilgą 
laiką nurodymai, kaip reikia maitintis, atsiskyrė nuo seksualinės moralės 
nurodymų: jų retrospektyvinės svarbos evoliuciją (su, be abejo, gana 
vėlyvu momentu, kai seksualinio elgesio problema pradėjo kelti daugiau 
nerimo negu maitinimosi elgesio problema) ir laipsnišką pačios struk- 
tūros skilimą (laiką, kai seksualinis geismas buvo apibūdinamas kitais 


* Ksenofontas. Atsiminimai, I, 3, 15. 
** Platonas. Valstybė, III, 389 d-e; taip pat IX, 580 e. 
*** Aristotelis. Nikomacho etika, III, 11, 1, 1 118 b. 
**** Ten par, III, 10, 9, 1 118a. 
***** Platonas. Puota, 187 e. 

terminais negu apetitas). Šiaip ar taip, atrodo, kad klasikinės epochos 
graikų apmąstymuose maitinimosi, gėrimo ir seksualinės veiklos prob- 
lemos buvo sprendžiamos labai panašiai. Valgis, vynai, santykiai su mo- 
terimis ir berniukais sudarė analogišką etinę medžiagą; jie sukelia natū- 
ralių, tačiau visada į perdėjimą linkusių jėgų žaismą: kaip galima ir kaip 
reikėtų „naudotis“ (chrėsthai) šita malonumų, troškimų ir aktų dinami- 
ka? Tai tinkamo naudojimosi klausimas. Kaip sako Aristotelis: „Visiems 
vienokį ar kitokį malonumą teikia stalas, vynas ir meilė, tačiau ne visi 
tai daro taip, kaip reikėtų daryti (ouch' hos dei) *. 


2. Chrėsis 


Kaip pajusti malonumą „taip, kaip reikia“? Kaip galima suvaldyu, 
apriboti, sutvarkyti šitą veiklą? Kokį teisėtumo tipą, kuris galėtų pagrįsti 
tai, kad privalu jiems paklusti, reikia pripažinti tiems principams? Arba, 
kalbant kitomis sąvokomis, koks yra paklusnumo būdas, naudojamas 
šiam moraliniam seksualiniam elgesiui problematizuoti? 

Moraliniai apmąstymai apie aphrodisia daug mažiau linkę kurti sis- 
teminį kodeksą, kuris nustatytų kanoninę lytinių aktų formą, nubrėžtų 
draudimų liniją ir paskirstytų praktikas vienoje ir kitoje skiriamosios 
linijos pusėje, negu išplėtoti „naudojimosi“ sąlygas ir būdus: stilių to, ką 
graikai vadino chrėsis aphrodision — mėgavimąsi malonumais. Paplitusi 
sąvoka chrėsis aphrodision apskritai yra susijusi su seksualine veikla 
(taip pat bus kalbama apie metų arba amžiaus laikotarpius, kada gerai 
chrėsthai aphrodisiois“*). Tačiau sąvoka taip pat susijusi su tuo, kokiu 
būdu individas atlieka seksualinę veiklą, su jo elgesio maniera, režimu, 
kurį jis sau leidžia ar iš savęs reikalauja, su sąlygomis, kuriomis jis atlieka 
lytinius aktus, su tuo, kokią vietą jiems skiria gyvenime***. Klausimas 


* Aristotelis. Nikomacho erika, VII, 14, 7, 1 154 a. 
** Aristotelis. Gyvūnų istorija, VII, I, 581 b; Apie gyvūnų kilmę, II, 7, 747 a. 

*** Platonas (Valstybė, V, 451 c) kalba apie tai, koks turi būti korektiškas moterų ir 
vaikų „turėjimas ir naudojimas“ (ktėsis te kai chreia); taigi čia kalbama apie ryšių 
ir santykių, kokius su jais galima turėti, visumą. Polibijas iškelia chreia aphrodi- 
sion, kuri, kaip ir drabužių ir maisto prabanga, apibūdina kilmingų valdovų pa- 
pročius ir sukelia nepasitenkinimą ir revoliuciją (Istorijos, VI, 7). 

keliamas ne apie tai, kas leidžiama ar draudžiama iš geismų, kurie jau- 
čiami, ar aktų, kurie atliekami, bet apie atsargumą, apmąstymus, apskai- 
čiavimą paskirstant arba kontroliuojant aktus. Jeigu tiesa, kad, mėgau- 
jantis malonumais, reikia gerbti šalies įstatymus ir papročius, neįžeisti 
dievų ir remtis tuo, ko nori gamta, tai moralinės taisyklės, kurioms 
paklūstama, yra labai nutolusios nuo to, kas galėtų reikšti paklusnumą 
aiškiai apibrėžtam kodeksui*. Kalbama veikiau apie kintamą regulia- 
vimą, kai reikia atsižvelgti į skirtingus elementus: vieną — poreikio ir to, 
ką gamta padarė būtiną; kitą, kuris laikinas ir priklauso nuo aplinky- 
bių, — tinkamo laiko; ir trečią — paties individo statuso. Chrėsis turėtų 
būti apsprendžiama atsižvelgiant į šiuos skirtingus motyvus. Apmąsty- 
muose apie mėgavimąsi malonumais galima atpažinti susirūpinimą tri- 
guba strategija — poreikio, tinkamo laiko ir statuso. 


1. Poreikio strategija. Visi žino skandalingą Diogeno poelgį: kai jam 
būtinai reikėdavo patenkinti savo seksualinį geismą, jis pasitenkindavo 
pats viešoje vietoje**. Kaip ir daugelis kinikų provokacijų, šitoji turi 
dvejopą minų. Iš tiesų ji akcentuoja viešą dalyko pobūdį, o tai Grai- 
kijoje prieštaravo visiems papročiams; kaip priežastis meile užsiiminėti 
tik nakčia buvo nurodoma būtinybė pasislėpti nuo žvilgsnių; o atsargu- 
mo priemonių laikymasis, stengiantis išlikti nepastebėtam tokių santy- 
kių metu, gali būti laikomas ženklu, kad aphrodisia praktika nebuvo 
kažkas tokio, kas išaukštintų tai, ką žmogus turi kilniausia. Būtent šiai 
neviešinimo taisyklei Diogenas skiria savo „gestų“ kritiką; Diogenas 
Laertijas iš tiesų dėsto, kad jis buvo įpratęs „viską daryti viešai — ir val- 
gyti, ir mylėtis“. Jis samprotavo taip: „Jeigu nėra smerktina valgyti, tai 
nė kiek ne blogiau valgyti viešai ***. Tačiau dėl šio sugretinimo su mai- 
tinimusi Diogeno gestas taip pat įgauna kitą reikšmę: aphrodisia prak- 
tika, — kuri negali būti gėdinga, nes yra natūrali, - yra ne daugiau ir ne 


* Aristotelio Retorika (I, 9) apibūdina nuosaikumą kaip tai, kas mums vadovauja, 
„kaip to nori nomos“, kada kalbama apie kūniškuosius malonumus. Apie nomos 
sąvoką - J. de Ronuilly. Įstatymo idėja graikų filosofijoje. 

** Diogenas Laertijas. Filosofų gyvenimas, VI, 2, 46. Taip pat žr. Dionas Prusietis. 
Kalbos, VI, 17-20, ir Galenas. Apie pažeistas vietas, VI, 5. 
*** Diogenas Laertijas. Filosofų gyvenimas, VI, 2, 69. 

mažiau nei poreikio patenkinimas; ir kaip kinikas ieškojo maisto, kad 
galėtų paprasčiausiai patenkinti savo skrandį (jis bandė valgyti ir žalią 
mėsą), visiškai taip pat ir masturbacija jam atrodė tiesiausias būdas nu- 
malšinti geismą; jis netgi gailėjosi, kad negalima taip paprastai nu- 
malšinti alkio ir troškulio: „Dėkočiau dangui, kad, norint numalšinti 
alkį, užtektų tik pasitrinti pilvą“. 

Šituo Diogenas tik stūmė į kraštutinumą vieną iš didžiųjų chrėsis 
aphrodision taisyklių. Jis labiausiai supaprastino elgesį, apie kurį jau 
Antistenas kalbėjo Ksenofonto Puotoje: „Kai esu sužadintas meilės geis- 
mo, — sakė jis, — pasitenkinu pirmąja pasitaikiusia, ir moterys, į kurias 
aš kreipiuosi, mane su kaupu apipila glamonėmis, nes niekas kitas ne- 
sutinka prie jų prisiartinti. Visos tos glamonės man atrodo tokios karš- 
tos, kad, atsiduodamas kiekvienai iš jų, aš nepageidauju pajusti jų dar 
karštesnių; aš netgi pageidaučiau, kad jos būtų ne tokios karštos, nes kai 
kurios iš jų peržengia naudingumo ribas“ *. Šis Antisteno principas nėra 
labai nutolęs (net jeigu praktiniai padariniai yra labai skirtingi) nuo 
daugelio taisyklių arba pavyzdžių, kuriuos, pasak Ksenofonto, Sokratas 
skelbdavo savo mokiniams. Jis rekomenduodavo tiems, kurie nėra pa- 
kankamai tvirti, atsispirti meilės malonumams, vengti jaunų berniukų 
ir netgi išvykti į tremtį, jei to reikia, bet nenurodydavo jokios prie- 
žasties, dėl kurios reikėtų visiškai, galutinai ir besąlygiškai susilaikyti; 
„siela, — bent jau taip Ksenofontas pristato Sokrato pamoką, — pritaria 
šiems malonumams tik tada, jeigu yra fizinis poreikis ir jis gali būti be 
žalos patenkintas“ **. 

Tačiau šio poreikio reguliuojamo mėgavimosi aphrodisia tikslas nėra 
panaikinti malonumą; atvirkščiai, siekiama jį išlaikyti ir išlaikyti po- 
reikiu, kuris sukelia geismą; gerai žinoma, kad malonumas atbunka, jei 
jis nesuteikia pasitenkinimo: „Mano draugai, - sako Dorybė Prodiko 
kalboje, kurią cituoja Sokratas, - su malonumu mėgaujasi valgiu ir gė- 
rimu (Aėdeia apolausis) ir nhesivargina (apragmon), nes jie laukia iš to 
malonumo“ ***. Diskutuodamas su Eutidemu, Sokratas primena, kad 


* Ksenofontas. Puota, IV, 38. 
** Ksenofontas. Atsiminimai, I, 3, 14. 
*** Ten par, II, 1, 33. 

„alkis, troškulys, meilės troškimas (aphrodision epichumia) nuo seno 
yra vienintelės malonumo, kuris jaučiamas valgant, geriant, mylintis, 
ilsintis ir miegant, priežastys, — jeigu laukėme ir kentėme šiuos porei- 
kius iki tokio laiko, kad pasitenkinimas būtų toks didelis, koks tik gali 
būti (hos eni hėdista)“ *. Tačiau jeigu, geismui padedant, reikia išsau- 
goti malonumo jausmą, tai, atvirkščiai, nereikia dauginti troškimų grie- 
biantis tų malonumų, kurie nėra natūralūs: Prodiko kalboje dar sa- 
koma, kad norą miegoti turi sukelti nuovargis, o ne tyčia palaikoma 
tinginystė, ir jeigu seksualinius geismus, kai jie pasireiškia, galima pa- 
tenkinti, tai nereikia sukurti troškimų, kurie viršija poreikius. Šios stra- 
tegijos, kuri, kaip matome, niekada negali įgauti tikslaus kodekso arba 
visiems vienodu būdu bet kokiomis aplinkybėmis taikomo įstatymo 
formos, vadovaujantysis principas turi būti poreikis. Ji suteikia pusiau- 
svyrą malonumo ir geismo dinamikai: kaip vidines ribas fiksuodama 
poreikio patenkinimą, ji neleidžia „įsikarščiuoti“ ir pulti į perdėjimą; ji 
taip pat siekia, kad šita natūrali jėga netaptų maištu ir neuzurpuotų ne 
savo vietos, nes ji suteikia tik tai, kas būtina kūnui ir ko norėjo gamta — 
nieko daugiau. 

Ši strategija leidžia užkirsti kelią nenuosaikumui — šis apskritai yra 
elgesys, kurio išeities taškas nėra poreikis. Štai kodėl jis gali įgyti dvi for- 
mas, su kuriomis moralinis malonumų režimas turi kovoti. Tai nenuo- 
saikumas, kurį galima pavadinti „pertekliumi“ ar „užpildymu“ **: jis 
suteikia kūnui visus galimus malonumus dar prieš jam pajuntant jų 
poreikį, neduodamas jam laiko patirti „nei alkio, nei troškulio, nei 
meilės geismų, nei jų išvakarių“ ir taip užgniauždamas patį malonumo 
jausmą. Taip pat yra nenuosaikumas, apie kurį būtų galima pasakyti — 
„dirbtina gudrybė“. Jis yra pirmojo padarinys: jo esmė — ieškoti palai- 
mos tenkinant nenatūralius poreikius: kad „valgytų su malonumu, jis 
ieško virėjų, kad gertų su malonumu, apsirūpina brangiais vynais, o 
vasarą bėga ieškoti sniego ; ieškodamas naujų aphrodision malonu- 
mų, jis „naudojasi vyrais, tarsi jie būtų moterys“ ***. Taip apibrėžtas 


* Ten par, IV, 5, 9. 
** Platonas. Gorgijas, 492 a-b, 494 c, 507 e; Valstybė, VIII, 561 b. 


*** Ksenofontas. Atsiminimai, II, 1, 30. 

nuosaikumas negali įgauti paklusnumo vienai įstatymų sistemai arba 
elgesio kodifikavimo formos; juo labiau jis negali būti vertinamas kaip 
malonumų anuliavimo principas; tai yra menas — tokia malonumų 
praktika, kuri leidžia, „mėgaujantis“ pagrįstais poreikiais malonumais, 
riboti ją pačią: „Vienintelis nuosaikumas, — sako Sokratas, - mums pa- 
deda pakelti poreikius, apie kuriuos aš kalbėjau, ir taip pat vienintelis 
leidžia mums patirti atminimo vertą malonumą“ *. Kaip tik taip, jeigu 
bus patikėta Ksenofontu, Sokratas jais mėgavosi kasdieniame gyveni- 
me: „Jis prisiliesdavo prie maisto tik tada, kai galėdavo su malonumu 
valgyti, ir valgyti jis ateidavo tik tada, kai apetitas jau būdavo kaip 
prieskoniai. Kiekvienas gėrimas jam buvo skanus, nes jis niekada neger- 


davo neištroškęs“ **. 


2. Kita strategija siekia apibrėžti tinkamą momentą — kairos. Būtent 
tai yra vienas iš pačių svarbiausių ir subtiliausių mėgavimosi malonu- 
mais meno tikslų. Platonas jį primena Įstatymuose: laimingas (kalbant 
apie asmenį ar valstybę) yra tas, kuris žino, ką reikia daryti, „kada to 
reikia ir kiek reikia“; ir atvirkščiai — tas, kuris veikia „nežinodamas, kaip 
to imtis (anepistėmonos)“ ir „ne tuo laiku, kai nori (ektos ton kairėn)“, 
gyvena „visiškai kitą gyvenimą '***. 

Reikia turėti omenyje, kad ši „kada reikia“ tema graikams visada 
turėjo svarbią reikšmę ne tik kaip moralinė, bet ir kaip mokslo bei tech- 
nikos problema. Šios praktinės žinios, kokiomis — pagal labai tradicinį 
sugretinimą — laikoma medicina, vadovavimas, valdymo menas, taip 
pat numato, kad nepakanka žinoti bendruosius principus, bet reikia 
sugebėti numatyti momentą, kada reikia įsiterpti, ir tikslų būdą, kaip 
tai padaryti priklausomai nuo esamų aplinkybių. Vienas pagrindinių 
atsargumo dorybės aspektų — mokėjimas tinkamai taikyti „momento 
politiką“ skirtingose srityse, kur svarbu paisyti kairos — ar būtų kalbama 
apie miestą, ar apie individą, apie kūną, ar apie sielą. Mėgaujantis ma- 
lonumais, moralė yra ir „laiko“ menas. 


* Ten par, IV, 5, 9. 
** Ten par, I, 3, 5. 
*** Platonas. Įstatymai, I, 636 d-e. Apie kairos sąvoką ir jos svarbą graikų moralei Žr. 
Aubergue. 1 a Prudence chez Aristote, Paryžius, 1963, p. 95 ir toliau. 

Šitas laikas gali būti apibrėžtas naudojantis daugeliu mastelių. Yra 
viso gyvenimo mastelis; gydytojai mano, kad negerai pradėti prakti- 
kuoti šiuos malonumus pernelyg ankšti; jie taip pat mano, kad gali būti 
kenksminga juos tęsti iki labai garbaus amžiaus; ši praktika turi savo 
sezoną gyvenime: apskritai jis apibrėžiamas periodu, kuris apibūdina- 
mas ne tiktai kaip galimo vaisingumo laikotarpis, bet ir toks laikas, kai 
palikuonys yra sveiki, gerai išsivystę, gerai išnešioti*. Taip pat yra metų 
mastelis, kai atsižvelgiama į metų laikus: kaip pamatysime vėliau, die- 
tetiniai režimai suteikia didelę reikšmę koreliacijai tarp seksualinės veik- 
los ir klimato pusiausvyros pasikeitimo, tarp šilumos ir šalčio, drėgmės 
ir sausros**. Reikėtų pasirinkti ir dienos metą: viename iš Stalo pašneke- 
sių Plutarchas nagrinės šią problemą, jai pasiūlydamas sprendimą, kuris 
gali pasirodyti visiškai tradicinis; dietetinės priežastys, taip pat padoru- 
mo argumentai ir religiniai motyvai rekomenduoja pirmenybę teikti 
vakarui, nes tai tinkamiausias metas kūnui, — laikas, kai šešėliai paslepia 
mažai prideramus vaizdus ir leidžia tarp šių malonumų ir rytinių reli- 
ginių apeigų įterpti nakų***. Laiko — kairos — pasirinkimas turi visiš- 
kai priklausyti nuo kitos veiklos. Jeigu Ksenofontas gali pacituoti savo 
Kyrą kaip nuosaikumo pavyzdį, tai ne dėl to, kad pastarasis būtų at- 
sisakęs malonumų, o todėl, kad gyvenime jis mokėjo juos paskirstyti 
taip, kaip reikia: neleisdamas jiems atitraukti jo nuo darbų ir jiems 
atsiduodamas tik prieš tai padirbėjęs — tai atverdavo kelią garbingai 
atvangai****, 

„Tinkamo laiko“ svarbą seksualinėje etikoje labai aiškiai parodo 
Atsiminimų fragmentas, skirtas incestui. Sokratas nedviprasmiškai tei- 
gia, kad „santykių tarp tėvo ir jo dukterų, tarp sūnaus ir motinos 
uždraudimas“ yra universali ir dievų sukurta taisyklė: tai įrodo faktas, 


Tai vėlyvas amžius: anot Aristotelio, sperma būna nevaisinga iki dvidešimt viene- 
rių metų. Tačiau amžius, kurio vyras turi sulaukti, norėdamas tikėtis sveikų pa- 
likuonių, yra dar vėlesnis: „Sulaukus dvidešimt vienerių metų, moterys jau tin- 
kamos vaikams daryti, tačiau vyrams dar reikia vystytis“. (Gyvūnų istorija, VII, 
1, 582 a.) 

** Visai tai bus išplėtota kitame skyriuje. 


Plutarchas. Stalo pašnekesiai, III, 6. 
**** Ksenofontas. Kyro ugdymas, VIII, 1, 32. 

kad tie, kurie ją sulaužo, nubaudžiami. Šitos bausmės esmė ta, kad, 
nepaisant vidinių gerųjų savybių, kurias gali turėti kraujomaiša susiję 
tėvai, jų palikuonys gimsta nesveiki. O kodėl? Todėl, kad jie nepaisė 
„laiko“ principo ir netinkamu metu sumaišė sėklą gimdytojų, kurių 
vienas yra daug senesnis už kitą: o tai visada reiškia „daugintis blogomis 
sąlygomis“, kai apvaisinama (pastojama) jau nebesant „amžiaus žydėji- 
me“*. Ksenofontas arba Sokratas nesako, kad už kraujomaišą baudžia- 
ma vien dėl jos „netinkamo laiko“; tačiau pažymėtina tai, kad incesto 
blogis pasireiškia tokiu pačiu būdu ir turi tokį pat poveikį kaip ir laiko 
ignoravimas. 


3. Menas mėgautis malonumais turi kisti atsižvelgiant ir į tai, kas jais 
mėgaujasi ir koks jais besimėgaujančiojo statusas. Demostenui priskir- 
tos Eroticos autorius tai primena po Puotos: kiekvienas protingas žmo- 
gus gerai žino, kad berniuko meilės ryšiai nėra „absoliučiai skaistūs ar 
begėdiški“, tačiau „jie visiškai skiriasi priklausomai nuo berniuku besi- 
dominčiųjų“, taigi būtų „neteisinga visais atvejais vadovautis ta pačia 
taisykle“ **. 

Žinoma, visoms visuomenėms bendra tai, kad seksualinio elgesio 
taisyklės kinta su amžiumi, lytimi, individų būkle 1r reikalavimai arba 
draudimai netaikomi visiems tokiu pačiu principu. Tačiau, remiantis 
krikščioniškąja morale, šita specifikacija įsijungia į bendrą sistemą. Ši 
sistema pagal bendruosius principus apibrėžia lytinio akto vertę ir nu- 
stato, kokiomis sąlygomis jis galėtų būti teisėtas arba ne, atsižvelgiant į 
tai, ar vyras vedęs, ar ne, susižadėjęs ar ne, ir t. t.; čia kalbama apie 
moduliuotą universalumą. Atrodo, kad antikos moralėje, išskyrus kele- 
tą taisyklių, kurios taikomos visiems, seksualinė moralė visada sudarė 
gyvenimo būdo dalį, o patį gyvenimo būdą nulemdavo gautas statusas 
ir pasirinkti tikslai. Vėlgi Tariamasis Demostenas, Eroticos autorius, 
kreipiasi į Epikratą, norėdamas jam „patarti, kaip savo elgesį padaryti 
vertą didesnės pagarbos“; jis iš tiesų nenorėtų, kad jaunuolis darytų 
sprendimus, „kurie nesusilauktų geriausių nuomonių; šiuo geru pata- 
rimu norima ne priminti bendrąsias elgesio taisykles, o suteikti vertę 


* Ksenofontas. Atsiminimai, IV, 4, 21-23, 
** Platonas. Puota, 180 c-181 a; 183 d. Tariamasis Demostenas. Eroticos, 4. 

teisėtiems moralinių Kriterijų skirtumams: „mes nekritikuojame to, ku- 
ris gyvena šešėlyje ir nusižeminęs, net jam padarius negarbingą klaidą; 
ir, priešingai, jei jis, kaip pats Epikratas, „gyvena visų akivaizdoje, tai 
menkiausias piknaudžiavimas su garbe susijusioje srityje jam užtraukia 
gėdą“*. Visuotinai priimtas principas, kad kuo daugiau esi matomas, 
kuo daugiau turi arba nori turėti valdžios kitiems, kuo daugiau stengies 
iš savo gyvenimo padaryti puikų kūrinį, kurio reputacija bus plačiai ir 
ilgai žinoma, tuo būtiniau savo pasirinkimu ir valia iš savęs reikalauti 
griežtai laikytis seksualinio elgesio principų. Štai kokį patarimą apie 
„gėrimą, valgį, miegą ir meilę“ Simonidas davė Hieronui: šie „malonu- 
mai yra bendri visiems gyvūnams, nė vieno neišskiriant“, tuo tarpu 
troškimas garbės ir pagyrimų yra būdinga žmonėms; ir šitas troškimas 
leidžia ištverti pavojus ir trūkumus**. Ir taip, pasak Ksenofonto, Age- 
silajas visada elgėsi su malonumais, „kurių valdomi leidžiasi daugelis 
vyrų“, susijusioje srityje; iš tiesų jis manė, kad „vadovas turi išsiskirti 1š 
kitų ne savo suglebimu, o ištverme“ 

Nuosaikumas labai dažnai minimas tarp gerųjų savybių, kurios pri- 
klauso — ar bent jau turėtų priklausyti — ne bet kam, o tik privilegijuo- 
tiesiems, turintiems rangą, statusą ir užimantiems atsakingas pareigas 
mieste. Sokratas iš Atsiminimų, Kritobului piešdamas gero žmogaus, 
kurio draugystės verta siekti, portretą, nuosaikumą įrašo į dorybių 
lentelę, apibūdinančią socialiai vertinamą žmogų: būti pasiruošusiam 
padėti draugui, būti pasirengusiam atlikti gerus darbus kitiems, būti 
sukalbamam reikaluose****. Pasak Ksenofonto, Sokratas savo mokiniui 
Aristipui, kuris „buvo labai pasileidęs“, vėlgi rodo nuosaikumo privalu- 
mus pateikdamas jam klausimą: jei jam būtų pavesta išauklėti du mo- 
kinius, iš kurių vienam tektų gyventi paprastą gyvenimą, o kitam būtų 
lemta vadovauti, - kurį iš jų mokytų būti „savo meilės geismų valdovu“, 
kad jie netrukdytų atlikti to, ką jam reikės atlikti?***** Mes stengiamės, 
toliau sako Atsiminimai, turėti vergus, kurie nėra nenuosaikūs: taigi 


XxkX* 


* Platonas. Puota, 180 c-181 a; 183 d. Tariamasis Demostenas. Eroticos, 4. 
** Ksenofontas. Hieronas, VII. 
*** Ten par, VII, Agesilajas, V. 
*** Ksenofontas, Atsiminimai, II, 6, 1-5. 
***** Ten par, II, 1, 1-4. 

dėl daug svarbesnės priežasties, jeigu norėsime išsirinkti valdovą, „argi 
rinksimės tą, kurį žinome esant savo pilvo, vyno, meilės malonumų, 
tinginystės ir miego vergą?“* Tiesa, kad Platonas nori visai valstybei 
suteikti nuosaikumo dorybę; tačiau jis nelaukia, kad visi bus vienodai 
nuosaikūs; sophrosunė apibūdins valstybę, kurioje tie, kurie turi būti 
valdomi, paklus, o tie, kurie turi vadovauti, vadovaus efektyviai: taigi 
vaikai, moterys, vergai, taip pat didelė beverčių vyrų masė turės daugybę 
„geismų, malonumų ir bėdų“; „tačiau paprastus ir valdomus geismus, 
kurie pasiduoda mąstymui, leidžiasi valdomi proto ir teisingos nuomo- 
nės“, turi tik „nedaugelis žmonių, kurie prie gražiausio įgimto prado 
dar prideda geriausią išsimokslinimą“. Nuosaikioje valstybėje daugu- 
mos ydingas aistras valdo „dorybingos mažumos aistros ir protas **. 

Tai labai toli nuo griežtumo, kuris norėjo visus individus — tiek 
pačius išdidžiausius, tiek ir pačius kukliausius — tokiu pačiu būdu pri- 
versti laikytis universalaus įstatymo, kurio vienintelę praktiką galėtų 
moduliuoti kazuistika. O čia, visai priešingai, viskas priklauso nuo pri- 
taikymo, nuo aplinkybių, nuo asmeninės pozicijos. Išlieka keletas bend- 
rų didžiųjų — miesto, religijos ar gamtos — įstatymų, tačiau atrodo, tarsi 
tolumoje jie nubrėžtų labai platų ratą, kuriame praktinė mintis turi api- 
brežti tai, ką dera daryti. Tam jai nereikia nieko panašaus į tekstą, kuris 
veiktų kaip įstatymas, o tik rechnė — arba „praktinio vadovo“, kuris, 
atsižvelgdamas į bendruosius principus, vadovautų veiksmui priklauso- 
mai nuo jo laiko, konteksto ir atsižvelgiant į to veiksmo tukslus. Taigi 
šioje moralės formoje individas etiniu subjektu tampa ne universali- 
zuojant jo veiksmo taisyklę, bet atvirkščiai — per dėmesį ir ieškojimus, 
kurie individualizuoja jo veiksmą, jį moduliuoja ir netgi gali jį padary- 
ti ypatingu žygdarbiu dėl jam suteikiamos racionalios ir apmąstytos 
struktūros. 


* Ksenofontas. Atsiminimai, I, 5, 1. 
** Platonas. Valstybė, IV, 431, c-d. 

3. Enkrateia 


Krikščioniškosios moralės vidinis*pobūdis dažnai supriešinamas su 
pagoniškosios moralės, kuri veiksmus nagrinėjo tik pagal realų atlikimą, 
jų matomą ir pasireiškiančią formą, jų atitikimą taisyklėms bei pagal 
aspektą, kurį jie gali suteikti po jų liekančiai nuomonei arba prisimini- 
mams, išoriniam pobūdžiui. Tačiau šiai tradiciškai opozicijai gali trūkti 
svarbiausiojo. Tai, kas vadinama krikščioniškosios moralės vidiniu po- 
būdžiu, yra ypatingas ryšio su savimi būdas, kuris savy talpina tikslias 
dėmesio, įtarimų, iššifravimo, verbalizavimo, prisipažinimo, savęs kal- 
tinimo, kovos su pagundomis, atsisakymo, dvasinės kovos it t. t. for- 
mas. O tai, kas apibrėžiama kaip antikos moralės „išorinis pobūdis“, 
taip pat apima darbo su savimi principą, tačiau labai skirtinga forma. 
Įvyksianti evoliucija, beje, labai lėta, tarp pagonizmo ir krikščionybės, 
nebus pagrįsta progresyviu taisyklės, veiksmo ir klaidos transtormavimu 
į vidinio pobūdžio dalykus; ji veikiau operuos santykio su savimi res- 
truktūrizavimo formomis bei praktikų ir technikų, kuriomis šis ryšys 
rėmėsi, transformacija. 

Šiai ryšio su savimi formai, šiam „požiūriui“, kuris būtinas malo- 
numų morale: ir kuris pasireiškia tinkamu mėgavimusi jais, apibrėžti 
klasikinėje kalboje yra vartojamas terminas enkrareia*. Šis žodis ilgai 
išliko gana artimas žodžiui sophrosunė: jie dažnai randami pavartoti 
kartu arba alternatyviai ir turi labai artimas reikšmes. Norėdamas api- 
brėžti nuosaikumą, susijusį su pamaldumu, išmintimi, drąsa, teisingu- 
mu — penkiomis jo pripažįstamomis dorybėmis — Ksenofontas vartoja 
tai žodį sophrosunė, tai žodį enkrateia. Platonas nurodo šių dviejų žo- 
džių artimumą, o Sokratas, Kaliklio klausinėjamas apie tai, kas yra 
„vadovauti sau pačiam (auton heauton archein)“, atsako: „tai reiškia 
būti išmintingam ir save valdyti (sophrona onta kai enkratė auton 
heautou), vadovauti savo malonumams ir geismams (archein ton hė- 
donon kai epithumion)'**. Kai Valstybėje jis vieną po kitos apibūdina 


* Ksenofontas. Kyro ugdymas, VIII, I, 30. Apie sėphrosunė sąvoką ir jos evoliuciją 
žr. H. Norch. Sophrosunė; autorius pabrėžia dviejų žodžių sophrosunė ir enkra- 
teia artimumą Ksenofonto veikaluose (p. 123-132). 

** Platonas. Gorgijas, 491 d. 

keturias esmines dorybes — išmintį, drąsą, teisingumą ir nuosaikumą 
(sophrosunė), — pastarąją jis apibrėžia pavartodamas žodį enkrateia: 
„Nuosaikumas (sophrosunė) yra kai kurių malonumų ir geismų tvarka 
ir valdymas (kosmos kai enkrateia)“*. 

Tačiau reikia pasakyti, kad, nors šių dviejų žodžių reikšmės yra labai 
artimos, klaidinga manyt, kad jie yra visiški sinonimai. Kiekvienas iš 
dviejų nurodo šiek tiek skirtingą ryšio su savimi būdą. Sophrosunė 
dorybė veikiau yra apibūdinama kaip labai bendra būklė, kuri garan- 
tuoja, kad elgiamasi „tinkamai — su dievais ir žmonėmis“; o tai reiškia 
būti ne tik nuosaikiam, bet 17 pamaldžiam bei teisingam, taip pat drą- 
siam**. O enkrateia, priešingai, daugiau apibūdinama kaip aktyvi savęs 
valdymo forma, kuri leidžia priešintis arba kovoti ir išsikovoti valdžią 
troškimų ir malonumų srityje. Pasak H. Northo, Aristotelis buvo pir- 
masis, sistemingai skyręs sophrosunė ir enkrateia***. Pirmąją Niko- 
macho etikoje apibūdina faktas, kad subjektas sąmoningai pasirenka 
apgalvotus veikimo principus, sugeba jų laikytis ir juos taikyti, o elge- 
syje stengiasi laikytis „teisingo vidurio“ tarp nejautrumo ir perdėjimo 
(teisingas vidurys nėra vienodas atstumas nuo vieno ir kito, nes iš tiesų 
nuosaikumas yra daug labiau nutolęs nuo antrojo negu nuo pirmojo), 
ir kad jaučia malonumą laikytis saiko; sophrosunė priešingas yra ne- 
nuosaikumas (akolasia), — kai blogų principų laikomasi savanoriškai, 
sąmoningai pasirinkus, pasiduodant net silpniausiems geiduliams ir 
mėgaujantis šituo blogu elgesiu: nenuosaikus niekada nesigaili ir jo 
neįmanoma išgydyti. Enkrateia bei jos priešingybė akrasia pasireiškia 
kovoje, mūšyje ir pasipriešinime: ji reiškia kuklumą, įtampą, „santūru- 
mą“; enkrateia valdo malonumus ir geismus, bet privalo kovoti, kad 
laimėtų. Kitaip negu „nuosaikus“ žmogus, „susilaikantis“ išbando ir 
kitus malonumus, o ne tik tuos, kurie jam atrodo protingi; tačiau jis 
daugiau nesileidžia jų užvaldomas. Jo nuopelnas tuo didesnis, kuo tie 


* Platonas. Valstybė“, IV, 430 b. Aristotelis Nikomacho etikoje (VII, 1, 6, 1 145 b) 
primena nuomonę, kuria remiantis tas, kuris yra sophron, taip pat yra enkratės 
ir karterikos. 

** Platonas. Gorgijas, 507 a-b. Taip pat Įstatymai, III, 697 b. „Sielos gėrybes reikia 
laikyti pirmosiomis ir pačiomis brangiausiomis, kai ten glūdi nuosaikumas“. 
*** H. Norch. Sophrosunė, p. 202-203. 

troškimai stipresni. Taigi akrasia nėra, kaip nenuosaikumas, sąmonin- 
gas blogų principų pasirinkimas; ją verčiau reikėtų lyginti su tais mies- 
tais, kurie turi gerus įstatymus, tačidu nesugeba jų taikyti; nesusilaikan- 
tis leidžiasi užvaldomas prieš savo valią, nepaisant jo paties susidarytų 
išmintingų principų — arba dėl to, kad neturi jėgų jų laikytis, arba todėl, 
kad nepakankamai galvoja: ir šitai lemia, kad nesusilaikantis turi gali- 
mybę pasveikti ir pradėti save valdyti*. Ta prasme enkrateia yra sophro- 
sunė sąlyga — darbo ir kontrolės, kurią individas turi turėti sau pačiam, 
norėdamas tapti nuosaikus (sophron), forma. 

Vis dėlto atrodo, kad enkrateia sąvoka klasikiniame žodyne apskritai 
reiškia savęs valdymo dinamiką ir pastangas, kurių ji reikalauja. 


L. Šitas valdymo uždavinys pirmiausia siejasi su kova. Šitai atėnietis 
Įstatymuose primena Klinijui: jeigu tiesa, kad labiausiai linkęs į drąsą 
vyras be „išbandymų mūšiuose ir treniruočių“ bus „tik pusė jo paties“, 
tai galima manyt, kad jis negalės tapti nuosaikiu (sophron), „jei nebus 
kovojęs su tiek malonumų ir geismų (pollais hėdonais kai epithumiais 
diamemachėmenos) ir nelaimėjęs pergalės, padedamas mąstymo, pra- 
tybų ir meno (Jogos, ergon, technė), žaidimuose ir veikloje“**. Žodžiai, 
kuriuos vartojo Antifonas Sofistas: „Nėra išmintingas (sophrėon) tas, ku- 
ris netroško (epithumein) žemo ir blogo, su juo nesusidūrė — nes tada 
nėra nieko, prieš ką jis būtų triumfavęs (kratein) 1 kas padėtų įsitvir- 
tinti jo dorybingumui (kosmios)***. Dorybingai elgtis įmanoma tik nu- 
siteikus kovoti su malonumais. Kaip paaiškėjo, aphrodisia tapo ne tik 
galimi, bet ir trokštami dėl jėgų žaismo — jėgų, kurių kilmė ir galuti- 
nis tikslas yra natūralūs, tačiau jų pačių energijos potencialumas ska- 
tina maištauti ir veda į kraštutinumą. Tinkamai ir su saiku naudotis 
šiomis jėgomis galima tik tada, jei sugebama joms oponuoti, priešin- 
tis ir jas suvaldyti. Taigi prieš jas reikia sukilti, nes tai yra žemieji 


* Aristotelis. Nikomacho etika, III, 11] ir 12, 1 118b-1 1 119 air VII, 7, 849, 
1 150a-1 152a. 
** Platonas. Įstatymai, I, 647 e. 


*** Antifonas, in Stobajas. Florilegium, V, 33. Tai Antifono kūrinių 16-asis frag- 
mentas (C.U.F.). 

instinktai, kuriais — kaip alkiu ir troškuliu — dalijamės su gyvuliais*; 
tačiau vien šis gamtinis žemumas dar nebūtų priežastis juos nugalėti, jei 
nekiltų pavojaus, kad, nugalėdami visa kita, jie išplečia savo valdžią 
visame organizme ir galiausiai priverčia jiems vergauti. Kitaip sakant, 
„polemiško“ požiūrio į save reikalauja ne jų vidinė prigimtis ar princi- 
pinis diskvalifikavimas, bet galimas jų pranašumas ir viešpatavimas. 
Malonumų požiūriu moralus elgesys yra kova dėl valdžios. Hėdonai ir 
epithumiai laikymas baisia ir priešiška jėga, taip pat paties savęs padary- 
mas budriu priešininku, stojančiu prieš jas, besigrumiančiu su jomis ir 
bandančiu jas sutramdyti, išreiškiamas daugybe posakių, kurie tradi- 
ciškai vartojami nuosaikumui ir nenuosaikumui apibūdinti: priešintis 
malonumams ir troškimams, jiems nepaklusti, atremti jų puolimus ar- 
ba, atvirkščiai, jiems pasiduoti**; juos nugalėti ar būti jų nugalėtam***, 
būti apsiginklavusiam ir pasirengusiam kovai su jais****. Taip pat var- 
tojamos tokios metaforos kaip mūšis, kuriame reikia kovoti su gink- 
luotais priešininkais*****; kaip priešiškai nusiteikusios grupės puola- 


KAA, 


mas siela-akropolis, kurį turėtų apginti stipri įgula ; arba kaip 


širšės, kurios išlieja pyktį ant saikingų ir išmintingų troškimų, juos 


* Ksenofontas. Hieronas, VII. Aristorelis. Nikomacho etika, III, 10, 8, 1 117 b. 

** Taip par galima rasti daugybę žodžių, kaip agein, ageisthai (vesti, būti veda- 

mam); Platonas. Protagoras, 355 a; Valstybė, IV, 431 e; Aristotelis. Nikomacho 

etika, VII, 7, 3, 1 150 a. Kolazein (turėti savyje): Gorgijas, 491 e, Valstybė, 

VIII, 559 b; IX, 571 b. Antiteinein (priešintis): Nikomacho etika, VII, 2, 4, 

1 146 a; VII, 7, 5 ir 6, 1 150 b. EmpArassein (daryti kliūtį): Antifonas. Fragm. 
15. Antechein (priešintis): Nikomacho etika, VII, 7, 4 ir 6, 1 150 air b. 

*** Nikan (nugalėti): Platonas. Fedras, 238 c; Įstatymai, I, 634 b; Aristocelis. Niko- 
macho etika, VII, 7, 1 150 a; VII, 9, 1 151 a; Anufonas. Fragm. 15. Kratein 
(dominuoti): Platonas. Protagoras, 353 c; Fedras, 237 e-238 a; Valstybė, IV, 
431 a-c; Įstatymai, 840 c; Ksenofontas. Atsiminimai, I, 2, 24; Antifonas. Fragm. 
15 ir 16; Aristotelis. Nikomacho etika, VII, 4 c, 1 149 a; VII, 5, 1 149 a. 
Hėttasthai (būti nugalėtam): Proragoras, 352 e; Fedras, 233 c; Įstatymai, VIII, 
840 c; Laiškas VII, 351 a; Nikomacho etika, VII, 6, 1, 1 149 b; VII, 7, 4, 1 150 
a; VII, 7, 6, 1 150 b; Isokratas. Nikoklis, 39. 

**** Ksenofontas. Atsiminimai, I, 3, 14. 
***** Ksenofontas. Apie namų ūkį, I, 23. 
****** Dlatonas. Valstybė, VIII, 560 b. 

užmuša ar medžioja“, jei nepavyksta jų atsikratyti. Apie tai taip pat 
kalbama kaip apie laukinę geismo jėgą. Ši jėga užgrobia sielą miegant, 
jei pastaroji nesugebėjo nuo jos iš anksto apsisaugoti būtinomis apsau- 
gos priemonėmis**. Santykiai su geismais ir malonumais suvokiami 
kaip kovos ryšys: jų atžvilgiu reikia užimti priešininko poziciją ir per- 
imti jo vaidmenį arba kario ar kovotojo varžybose modelį. Nepamirš- 
kime, kad atėnietus iš Įstatymų, kalbėdamas apie būtinybę patenkinti 
tris didelius pagrindinius geismus, primena apie „žaidynėms vadovau- 


*** mūzų ir dievų paramą. Ilga dvasinės kovos, 


jančių (theoi agonio! 
kuri turėjo įgauti tiek skirtingų formų, tradicija, jau buvo aiškiai akcen- 


tuojama klasikinėje graikų filosofijoje. 


2. Šitie koviniai santykiai su priešininkais taip pat yra agonistinis 
ryšys su pačiu savimi. Mūšis, kuriame reikia kovoti, pergalė, kurią reikia 
laimėti, pralaimėjimas, kurį rizikuojama patirti, — tai procesai ir įvykiai, 
susieti tarpusavyje ir su pačiu individu. Priešininkai, kuriuos individas 
turi nugalėti, yra ne tik jo viduje ar labai arti jo. Jie sudaro jo paties dalį. 
Žinoma, reikėtų atsižvelgti į įvairias teorijas, kurios buvo siūlomos apie 
šią diferenciaciją tarp tos dalies savęs, kuri turi nugalėti, ir tos, kuri turi 
būti nugalėta: gal tai sielos dalys, kurios turėtų gerbti kažkokią tarpu- 
savio hierarchiją? O gal kūnas ir siela yra suvokiami kaip dvi realijos, 
turinčios skirtingą prigimų, kurių viena turi bandyti išsivaduoti iš kitos? 
O gal tai jėgos, siekiančios skirtingų tikslų ir prieštaraujančios viena 
kitai kaip du arkliai kinkinyje? Tačiau, norint apibrėžu bendrą šio 
„asketizmo“ stilių, reikėtų prisiminti, kad priešininkas, kurį reikia nu- 
galėti, nors ir labai savo prigimtimi būtų nutolęs nuo to, ką galima 
laikyti siela, protu arba dorybe, neatstovauja jokiai kitai ontologiškai 
svetimai galybei. Vienas iš pagrindinių krikščioniškosios kūno etikos 
bruožų bus principinė sąsaja tarp gašlumo postūmio, klastingiausių bei 
slapčiausių jo formų ir Kito su jo gudrybėmis ir iliuzine valdžia egzis- 
tavimo. Aphrodisia etikoje, atvirkščiai, kova būtina ir sunki, nes vyksta 

* Platonas. Valstybė, IX, 572 d-573 b. 


** Ten par, IX, 571 d. 
*** Įstatymai, VI, 783 a-b. 

dvikova su pačiu savimi: kovoti su „geismais ir malonumais“ reiškia 
lyginti save su savimi. 

Valstybėje Platonas pabrėžia, koks keistas, truputį juokingas ir nu- 
valkiotas yra žinomas posakis, kurį jis pats daug kartų vartojo*: esi 
„stipresnis“ arba „silpnesnis“ už save patį (kreitton, hėtton heautou). Iš 
tiesų paradoksalu manyti, kad galima būti stipresniam už save patį, nes 
tai tuo pačiu metu ir dėl to paties fakto reikalauja, kad būtumei silp- 
nesnis už save patį. Tačiau, pasak Platono, posakis remiasi tuo, kad 
numatomas dviejų sielos dalių atsiskyrimas: vienos geresnės ir kitos, 
kuri yra ne tokia gera; ir, kalbant apie pergalę ar pralaimėjimą sau pa- 
čiam, tai nustatoma pagal pirmosios dalies užimamą vietą: „kai iš pri- 
gimties geresnė dalis valdo mažiau gerą, tai apibūdinama posakiu „būti 
stipresniam už save patį ,— ir tai yra pagyrimas. Kai, atvirkščiai, dėl blo- 
go auklėjimo arba netinkamo bendravimo geresnioji dalis yra silpnesnė 
ir ją nugali blogosios jėga, tada apie žmogų, esantį tokios būsenos, sa- 
koma, — o tai yra priekaištas ir nepritarimas, — kad jis yra nenuosaikus 
ir savo paties vergas **. Kad šitas antagonizmas, nukreiptas nuo savęs į 
save, turi struktūrizuoti etinį individo požiūrį į troškimus ir malonu- 
mus, yra aiškiai patvirtinama Įstatymų pradžioje: kiekviena valstybė pri- 
valo turėti valdžią ir teisėtvarką, nes netgi taikos metu visos valstybės 
kariauja vienos su kitomis; taip pat reikia suvokti, kad jei „viešajame 
gyvenime kiekvienas vyras yra priešas kitam vyrui“, tai asmeniniame 
gyvenime „kiekvienas yra priešas pačiam sau“; ir iš visų pergalių, kokias 
įmanoma laimėti, „pirmoji ir šlovingiausia“ yra ta, kai laimima „prieš 
patį save“, 0 „pats gėdingiausias, pats niekingiausias“ pralaimėjimas — 


būti nugalėtam paties savęs“ ***. 


3. Toks „polemiškas“ požiūris į save patį sąlygoja rezultatą, kuris 
visai natūraliai išreiškiamas pergalės sąvokomis — Įstatymai sako, kad 
tai daug vertingesnė pergalė negu pergalė palestroje ir varžybose****. 


* Platonas. Fedras, 232 a; Valstybė, IV, 430 c; Įstatymai, I, 626 e, 633 e; VIII, 
840 c; Laiškas VI, 337 a. 
** Platonas. Valstybė, IV, 431 a. 
*** Platonas. Įstatymai, I, 626 d-e. 
**** Ten par, VIII, 840 c. 

Būna, kad šita pergalė apibūdinama kaip visiškas geismų sunaikinimas 
arba išgujimas*. Tačiau daug dažniau ji apibrėžiama kaip tvirtos ir sta- 
bilios savęs valdymo būsenos įgijimas; geismų ir malonumų gyvybingu- 
mas neišnyko, tačiau nuosaikus subjektas juos pakankamai tvirtai valdo, 
kad niekada nebūtų veikiamas prievartos. Garsusis Sokrato išbandymas 
nesileisti suviliojamam Alkibiado nerodo, kad jis „apsivalė“ nuo po- 
traukio berniukams: parodomas tik jo gebėjimas priešintis šiam geis- 
mui, kada jis nori ir kaip nori. Tokį išbandymą krikščionys pasmerks, 
nes jis patvirtina, jog geismas, kuris jiems atrodo amoralus, vis dėlto 
egzistuoja; tačiau dar daug anksčiau už juos iš jo šaipėsi Bionas Bo- 
ristenietis, teigdamas, kad jeigu Sokratas norėjo Alkibiado, jis buvo 
kvailys jo atsisakydamas, ir tai nebuvo joks nuopelnas, kad jis to neiš- 
bandė**. Taip pat ir Aristotelio analizėje, enkrateia apibrėžus kaip sa- 
vitvardą ir pergalę, numanoma, jog geismai egzistuoja, ir ši pergalė dar 
vertingesnė, nes ji sugeba valdyti tuos, kurie yra žiaurūs***. Pati soph- 
rosunė, kurią Aristotelis nusako kaip dorybės būseną, nereikalauja su- 
naikinti troškimų, o tik juos valdyti: Aristotelis ją pastato į tarpinę po- 
ziciją tarp palaidumo (akolasia), kai šiems malonumams atsiduodama 
visa valia, ir nejautrumo (anaisthėsia), - kuris, beje, labai retas, — kai ne- 
jaučiama jokio malonumo. Nuosaikusis nėra tas, kuris daugiau neturi 
jokių troškimų, o tas, kuris trokšta „saikingai, ne daugiau negu reikia, 
ir ne tada, kai nereikia“ ****. 

Malonumų srityje dorybė yra suprantama ne kaip dorumo būsena, 
o kaip dominavimo santykiai, valdymo ryšys: šitai parodo Platono, Kse- 
nofonto, Diogeno, Antifono arba Aristotelio vartojamos sąvokos, ku- 
riomis apibūdinamas nuosaikumas: „valdyti geismus ir malonumus“, 
„turėti jiems galią“, „jiems vadovauti“ (kratein, archein). Iš Aristipo, ku- 
rio, beje, malonumų teorija buvo gana kitokia negu Sokrato, pasi- 
skoliname aforizmą, gerai apibūdinantį bendrą nuosaikumo koncep- 
ciją: „Geriausia — valdyti savo malonumus nesileidžiant jų nugalimam; 


* Platonas. Valstybė, IX, 571 b. Nikomacho etikoje kalbama apie tai, kaip „paša- 
linti malonumą“, ką Trojos senoliai norėjo padaryti Helenui (II, 9, 1 109 b.) 

** Diogenas Laercijas. Filosofų gyvenimas, IV, 7, 49. 

*** Aristotelis. Nikomacho etika, VII, 2, 1 146 a. 


**** Ten par, III, 11, 1119a. 

o tai nereiškia jų neieškoti“ (ro kratein kai mė hėttasthai hėdonėon 
ariston ou to mė chrėsthai)*. Kitaip sakant, norėdamas dorybingai ir 
nuosaikiai mėgautis malonumais, individas turi susikurti tokį ryšį su 
savimi, kurį galima apibūdinti kaip „dominavimo — paklusnumo“, „ko- 
mandavimo — pasidavimo“, „valdymo — nuolankumo“ ryšį (0 ne „išsiaiš- 
kinimo — atsisakymo“, „iššifravimo — apsivalymo“, koks bus randamas 
krikščioniškajame dvasingume). Tai būtų galima pavadinti „heautokra- 
tine“ subjekto struktūra moralinėje malonumų praktikoje. 


4. Šita „heautokratinė“ forma buvo išplėtota pagal keletą modelių: 
Platono — kinkinys su vežiku, Aristotelio — vaikas su suaugusiuoju 
(mūsų savybė geisti turi atitikti proto nurodymus, „kaip ir vaikas pri- 
valo gyventi vadovaujamas savo mokytojo nurodymų“**). Tačiau la- 
biausiai ji gretinama su dviem kitomis svarbiomis schemomis. Tai 
namų gyvenimo schema: kaip šeimynoje viskas gali būti gerai tik tada, 
jei hierarchija ir vadovo valdžia yra gerbiamos, taip ir vyras bus nuo- 
saikus tiek, kiek jis sugebės vadovauti savo geismams, kaip vadovauja 
tarnams. Nesusilaikymas, atvirkščiai, gali būti suprantamas kaip blogas 
valdymas. Apie namų ūkį pradžioje — būtent ten, kur kalbama apie 
šeimos galvos vaidmenį ir meną valdyti žmoną, tėvoniją ir tarnus, — 
Ksenofontas aprašo netvarkingą sielą: tai kartu ir antipavyzdys gerai su- 
tvarkytų namų, ir portretas tų blogų šeimininkų, kurie, nesugebėdami 
susitvarkyti su savimi, žlugdo tėvoniją; nenuosaikaus žmogaus sieloje 
„pikti“, „nesukalbami“ valdovai — kalbama apie persivalgymą, girta- 
vimą, gašlumą ir ambicingumą — vergu paverčia tą, kuris pats turėtų 
valdyti, ir, pasinaudoję juo jaunystėje, paruošia jam apgailėtiną senat- 
vę***. Norint apibrėžti požiūrį į nuosaikumą, taip pat galima žvilgtelė- 
ti į pilietinio gyvenimo modelį. Tai yra žinoma Platono tema, jog pras- 
tuomenė, supažindinta su geismais, subruzda ir visada nori sukilti, jeigu 


nebus laikoma už pavadėlio****; ir griežta koreliacija tarp individo ir 


* Diogenas Laertijas. Filosofų gyvenimas, II, 8, 75. 
* Aristotelis. Nikomacho etika, VII, 2, 1 119 b. Taip pat Platonas. Valstybė, IX, 
590 e. 
Ksenofontas. Apie namų ūkį, I, 22-23. 
**** Platonas. Įstatymai, III, 689 a-b: „Dalis, kuri kenčia ir naudojasi gyvenimu, yra 
sieloje, kaip ir tauta ir minia yra mieste“. 


* 


x*kk 

miesto, kuri skatina Valstybės apmąstymus, leidžia visą laiką plėtoti 
„pilietinį“ nuosaikumo ir jo priešingybės modelį. Malonumų etika yra 
kaip ir politinė struktūra: „Jeigu individas panašus į miestą, argi nėra 
būtina, kad jame vyktų tie patys dalykai kaip mieste?“ Taigi žmogus bus 
nenuosaikus tada, kai klaidą padarys valdymo struktūra — archė, - kuri 
jam leidžia nugalėti, būti aukščiau už (kratein) žemesniąsias galias, o jo 
sielą užpildys visiška vergovė ir nusižeminimas“; dėl to „pačios garbin- 
giausios“ dalys pateks į vergovę, o „mažuma, sudaryta iš blogiausios ir 
pikčiausios dalies, joms komanduos kaip valdovė'*. Priešpaskutinės 
Valstybės knygos pabaigoje, jau nupiešęs miesto modelį, Platonas pri- 
pažįsta, kad filosofas neturi didelių galimybių šiame pasaulyje rasti 
tokias tobulas valstybes ir ten plėtoti savo veiklą; tačiau, priduria jis, 
miesto „paradigma“ yra danguje tiems, kurie nori ja grožėtis; ir filoso- 
fas, į ją žiūrėdamas, galės „pats tvarkyti savo asmeninį valdymą“ (heau- 
ton katoikizein): „Mažai svarbu, ar tokia valstybė jau būtų kažkur su- 
kurta, ar ją dar reikėtų įgyvendinti: būtent jos, o ne jokios kitos, įsta- 
tymų jis laikysis“ **. Individuali dorybė turi formuotis kaip miestas. 


5. Tokiai kovai būtinos treniruotės. Dvikovos, sportinių žaidynių 
arba mūšio metaforos ne tik paprasčiausiai apibrėžia ryšio su geismais ir 
malonumais bei jų jėga, visuomet pasirengusia maištauti ir sukilti, pri- 
gimtį — jos taip pat kalba apie pasiruošimą, kuris padeda palaikyti šitą 
pasipriešinimą. Platonas apie tai sako: neįmanoma joms nei pasiprie- 
šinti, nei jų nugalėti, jeigu esame agumnastos***. Šioje srityje trenira- 
vimasis yra ne mažiau svarbus nei kalbant apie kokios nors kitos tech- 
nikos įsisavinimą: vienos mathėsis, jeigu jos nepalaiko treniruotės — 
askėsis, - nepakanka. Tai viena iš svarbiausių sokratiškųjų pamokų; ji 
nepaneigia principo, kad negalima padaryti blogio savo noru ir apie tai 
žinant; ji tam išmanymui suteikia formą, kuri neapsiriboja tik vienu 
principo žinojimu. Ksenofontas, kalbėdamas apie Sokratui pateiktus 
kaltinimus, stengiasi atskirti jo mokymą nuo kitų filosofų (arba „besi- 
dedančių filosofais“), anot kurių, vieną kartą supratęs, ką reiškia būti 


* Platonas. Valstybė, IX, 577 d. 
** Ten par, I, 647 d. 
*** Platonas. Įstatymai, I, 647 d. 

teisingam arba nuosaikiam (sophron), žmogus negali pasidaryti netei- 
singas arba ištvirkęs. Kaip ir Sokratas, Ksenofontas prieštarauja šiai teo- 
rijai: ieigu netreniruosime kūno, negalėsime atlikti kūniškųjų funkcijų 
(ta tou somatas erga); visiškai taip pat, jeigu nelavinsime sielos, nega- 
lėsime atlikti sielos funkcijų: tada būsime bejėgiai „daryti tai, ką reikia 
daryti, ir apsieiti be to, ko reikia vengti“*. Todėl Ksenofontas nenori, 
kad Sokratas būtų atsakingas už blogą Alkibiado elgesį: „pastarasis ne- 
buvo išsiauklėjimo auka, bet, turėdamas pasisekimą tarp vyrų ir moterų 
bei visų aplinkinių, kurie jį išaukštino, jis pasielgė kaip daugelis atletų: 
vieną kartą pasiekęs pergalę, jis manė, kad daugiau „treniruotis 
nebūtina (amelein tės askėseos)“ **. 


Platonas dažnai primins šį sokratiškąjį askėsis principą. Jis primins 
Sokratą, įrodinėjant Alkibiadui arba Kalikliui, kad jie negalės preten- 
duoti rūpintis miestu ir valdyti kitų, jeigu pirmiausia nebus supratę, ko 
reikia, ir jei nebus šito mokęsi: „Kai mes drauge būsime pakankamai 
kartų atlikę šią užduotį (askėsantes), tada galėsime, jeigu mums atrodys, 
kad reikia, griebtis politikos“ ***. Ir šitą reikalavimą lavintis jis susies su 
būtinybe rūpintis pačiu savimi: epimeleia heautou — taikymas sau — tai 
pirminė sąlyga, kad būtų galima rūpintis kitais ir jiems vadovauti; ji 
apima ne tik būtinybę žinoti (žinoti, ko nežinai; žinoti, kad nežinai; 
žinoti, kas esi), bet ir efektyviai taikyti ją sau ir lavintis pačiam, ir pa- 
čiam keistis****. Kinikų doktrina ir praktika taip pat teikė labai didelę 
reikšmę askėsis — tokią didelę, kad net visas kinikų gyvenimas gali 
pasirodyti kaip nenutrūkstama užduotis. Diogenas norėjo, kad kartu 
būtų lavinami kūnas ir siela: kiekviena iš dviejų užduočių „yra bejėgė be 
kitos, nes gera sveikata ir jėga yra ne mažiau naudingos nei visa kita; 
nes tai, kas susiję su kūnu, susiję ir su siela“. Šiuo dvigubu lavinimusi 
siekiama sugebėti be kančių ištverti nepriteklius ir visados nugalėti ma- 
lonumus, tenkinant tik elementarius poreikius. Šis lavinimasis yra pa- 
klusimas gamtai, pergalė prieš save patį ir natūrali tikrų pasitenkinimų 


* Ksenofontas. Atsiminimai, I, 2, 19. 
** Ten par, I, 2, 24. 
*** Platonas. Gorgijas, 527 d. 
**** Apie ryšį tarp pratimų ir rūpestį dėl savęs, Alkibiadas, 123 d. 

gyvenimo ekonomija. Diogenas sakydavo: „nieko negalima gyvenime 
padaryti nesilavinant, o lavinimasis leidžia žmonėms viską nugalėti (pan 
eknikėsai)... Nuošalyje palikdami nereikšmingas bausmes, kuriomis 
save baudžiame, ir lavindamiesi, kaip nurodė gamta, mes galėtume ir 
turėtume gyventi laimingi... Jeigu lavintumėmės, pats malonumo nie- 
kinimas mums suteiktų daug pasitenkinimo. Tie, kurie įprato džiaugtis 
malonumais, kenčia, kai jiems reikia pakeisti gyvenimo būdą, o tie, 
kurie išmoko ištverti nemalonius dalykus, be jokio vargo niekina ma- 
lonumus (hėdion auton ton hėdonėn kataphronousi) *. 

Lavinimosi svarba niekada nebus pamiršta vėlesnėje filosofinėje tra- 
dicijoje. Ji netgi įgaus platų užmojį: daugės užduočių, bus apibrėžtos jų 
procedūros, tikslai, galimi variantai; bus diskutuojama apie jų efekty- 
vumą; skirtingų formų askėsis (treniravimasis, meditacija, minties iš- 
bandymai, sąžinės egzaminas, reprezentacijų kontrolė) taps dėstomu 
dalyku ir sudarys vieną iš pagrindinių sielos valdymo instrumentų. Ir, 
atvirkščiai, klasikinės epochos tekstuose randama gana nedaug detalių 
apie konkrečią formą, kurią gali įgauti moralinė askėsis. Be abejo, pita- 
goriškoji tradicija pripažino daugybę užduočių: maitinimosi režimą, 
klaidų peržiūrą dienos pabaigoje arba meditacinę praktiką prieš miegą, 
norint atsikratyti blogų sapnų ir sudaryti sąlygas regėjimams, kuriuos 
gali atsiųsti dievai: beje, apie šiuos dvasinius vakaro pasirengimus Pla- 
tonas smulkiai pasakoja Valstybės fragmente, kalbėdamas apie visada 
pasiruošusių užgrobti sielą malonumų pavojų**. Tačiau, be šių pitago- 
riškųjų praktikų, beveik negalima rasti — nei Ksenofonto, nei Platono, 
Diogeno ar Aristotelio veikaluose — askėsis kaip susilaikymo ugdymo 
specifikacijos. Be abejo, yra dvi priežastys. Pirmoji ta, kad lavinimasis 
suprantamas kaip pati treniravimosi praktika; lavinimasis yra neatski- 
riamas nuo tikslo, kurį reikia pasiekti: lavinantis priprantama elgis taip, 
kaip reikės elgtis ir toliau***. Todėl Ksenofontas šlovina spartietišką 
mokymą, kuris išmoko vaikus ištverti alkį — normuojant jų maistą; 


Diogenas Laertijas. Filosofų gyvenimas, VI, 2, 70. 

** Platonas. Valstybė, IX, 571 c-572 b. 

Platonas. Įstatymai, I, 643 b: „Tas, kuris nori kitus vieną dieną pralenkti kurioje 
nors srityje, turi su šiuo dalyku būti susijęs (melčtan) nuo vaikystės ir domėtis bei 
užsiimti viskuo, kas su juo susiję“. 

ištverti šaltį — duodant jiems tik vieną drabužį, ištverti kančias — bau- 
džiant juos fizinėmis bausmėmis; taip pat jie mokomi ir susilaikymo, 
priverčiant juos labai kukliai elgtis (gatvėmis vaikščioti tyliai, nuleis- 
tomis akimis ir po apsiaustu paslėptomis rankomis)*. Platonas taip pat 
numato išbandyti jaunuolių drąsą — tai yra pastatyti juos akis į akį su 
tariamais pavojais; tai juos įpratintų įveikti pavojus, tobulintų ir kartu 
padėtų nustatyti, ko jie verti: kaip „kumeliukus, kurie vedami ten, kur 
triukšmas ir bildesys, norint sužinoti, ar jie baikštūs“, taip pat ir „mūsų 
kariūnus, kol jie jauni, reikėtų įstumti tarp baimę keliančių dalykų, o 
paskui mesti į malonumų glėbį“. Tai būtų būdas juos išbandyti „daug 
geriau negu auksą tikrinant ugnimi ir sužinoti, ar jie priešinasi vilio- 
nėms, ar išlaiko įvairiomis aplinkybėmis padorumą, ar yra ištikimi savo 
pačių ir muzikos, kurios buvo mokomi, sargybiniai **. Įstatymuose 
Platonas net svajoja apie narkotikus, kurie dar nebuvo išrasti: tų, kurie 
jų gavo, akyse viskas turėtų atrodyti baisu; ir jais būtų galima pasinau- 
doti norint lavinti drąsą: arba vienam, jeigu manoma, kad „nereikia leis- 
tis matomam, kol nesi gerai pasiruošęs“, arba grupėje ir netgi viešai 
„tarp daugelio pakviestųjų“, norint parodyti, kad sugebi suvaldyti „ne- 
išvengiamą gėrimo sukeltą sukrėtimą“***; pagal šį dirbtinį idealų mo- 
delį puotos gali būti organizuojamos kaip tam tikri nuosaikumo išban- 
dymai. Aristotelis šitai nusakė vienu sakiniu, kuris parodo moralinio 
apmokymo ir dorybės, kurios išmokstama, cikliškumą: „tik šalinantis 
malonumų tampama nuosaikiu; bet tik tokiam tapus galima geriausiai 
jų vengti '****. 

Kita priežastis, kuri gali paaiškinti, kad nebuvo specialaus sielos 
lavinimo meno, susijusi su faktu, jog savęs valdymas ir kitų valdymas 
yra laikomi turintys tą pačią formą; nes save reikia valdyti, kaip valdo- 
mi namai ir kaip atliekamas vaidmuo mieste; ir dėl to asmeninių dory- 
bių — ir ypač enkrateia - ugdymas nesiskiria nuo ugdymosi, kuris leidžia 
būti viršesniam už kitus piliečius ir juos valdyti. Dorybės ir valdžios turi 
išmokyti toks pat lavinimasis. Laiduoti vadovavimą sau, valdyti savo 


* Ksenofontas. lakedemoniečių valstybė, 2 ir 3. 
* Platonas. Valstybė, III, 413 sk. 

*** Platonas. Įstatymai, I, 647 e - 648 c. 
**** Aristotelis. Nikomacho etika, II, 2, 1 104 a. 

namus, dalyvauti miesto valdyme — tai trys tokio paties tipo praktikos. 
Ksenofonto Apie namų ūkį puikiai parodo tęstinumą tarp šių trijų „me- 
nų“, jų izomorfizmą, taip pat chrdnologinę jų įgyvendinimo tvarką 
individo egzistencijoje. Jaunasis Kritobulas pareiškia, kad nuo šiol jis 
gali valdyti patį save ir daugiau nesileisti užvaldomas geismų ir malo- 
numų (o Sokratas jam primena, kad pastarieji yra tarsi tarnai, valdžią 
kuriems reikia saugoti); taigi jam atėjo metas vesti ir su savo žmona 
valdyti namus; ir apie šį namų valdymą — suprantamą kaip vidaus valdy- 
mas ir valdos eksploatacija, tėvonijos išlaikymas arba plėtojimas — Kse- 
nofontas užsimena daug kartų. Jis teigia, jeigu tuo užsiimama, kaip 
reikia, tai šitai yra puiki fizinė ir moralinė treniruotė tiems, kurie nori 
atlikti savo pilietines pareigas, pagrįsti savo viešąją valdžią ir prisiimti 
komandavimo naštą. Apskritai viskas, kas pasitarnaus vyro kaip piliečio 
politiniam mokymui, taip pat pasitarnaus jo dorybės lavinimui. Ir at- 
virkščiai: abu dalykai lygiaverčiai. Moralinė askėsis sudaro laisvo vyro, 
kuris turi atlikti savo vaidmenį mieste ir santykiuose su kitais žmo- 
nėmis, paideia dalį; ji nereikalauja skirtingų metodų; gimnastika ir 
ištvermės išbandymai, muzika ir vyriškų bei tvirtų ritmų išmokimas, 
medžioklė ir ginklai, rūpestis gerai elgtis visuomenėje, aidės įsigijimas, 
kuris leidžia gerbti save patį per pagarbą, kuri rodoma kitam, — visa tai 
yra vyro, kuris bus naudingas savo miestui, formavimasis bei moralinis 
lavinimasis to, kuris nori pats save valdyti. Rekomenduojamus dirbtinai 
sukeltos baimės išbandymus Platonas suvokia kaip būdą iš jaunų vyrų 
išskirti tuos, kurie geriausiai sugebės „būti naudingi patiems sau ir vals- 
tybei“. Tai jie bus išrinkti valdyti: „miesto vadu ir sargybiniu išrinksime 
tą, kuris, ištvėręs visus paeiliui einančius vaikystės, jaunystės ir brandaus 
amžiaus išbandymus, išliks nesusitepęs (akėraros)“*. Įstatymuose atė- 
nietis, norėdamas apibrėžti tai, ką jis supranta kaip paideia, šią sąvoką 
apibūdina kaip tai, kas „nuo vaikystės skatina būti doram“ ir įkvepia 
„aistringą norą tapti puikiu piliečiu, mokančiu vadovauti ir paklusti 
taip, kaip liepia teisėtvarka **. 

Vienu žodžiu, galima pasakyti, kad askėsis kaip praktinio lavinimo- 
si, kuris būtinas tam, kad individas taptų moraliniu subjektu, tema 


* Platonas. Valstybė, III, 413 e. 
** Platonas. Įstatymai, I, 643 e. 

klasikinėje graikų filosofijoje ar mažų mažiausiai Sokrato inicijuotoje 
tradicijoje yra svarbi — netgi primygtinė. Tačiau šitas „asketizmas“ nėra 
sukurtas ir apmąstytas kaip atskirų praktikų, kurios sudarytų specifinę 
sielos meno rūšį, visuma, turinti savo technikas, procedūras ir receptus. 
Viena vertus, jis neatskiriamas nuo pačios dorybės praktikos ir yra iš- 
ankstinė jos repeticija. Kita vertus, jis naudojasi tomis pačiomis užduo- 
timis, kurios ugdo pilietį: savęs ir kitų valdovas susiformuoja vienu 
metu. Greitai šitas asketizmas pradės darytis nepriklausomas arba įgis 
bent jau dalinę ir santykinę autonomiją. Tai pasireikš dviem būdais: 
atsiskirs užduotys, kurios leidžia valdyti patį save, ir apmokymas, bū- 
tinas, norint valdyti kitus; taip pat įvyks susiskaidymas į pačias už- 
duotis ir dorybę, saiką bei nuosaikumą, kuriems užduotys tarnaus kaip 
treniruotės: jų procedūros (išbandymai, egzaminai, savikontrolė) sieks 
sukurti savitą techniką, sudėtingesnę negu paprastas moralinio elgesio, 
kurio jais siekiama, pakartojimas. Tada pasirodys, kad savęs valdymo 
menas tampa atskira figūra, lyginant su paideia, formuojančia jo kon- 
tekstą, ir lyginant su moraliniu elgesiu, kuris yra jo tikslas. Tačiau 
graikų klasikinės epochos filosofijoje asketizmas, leidžiantis tapti mo- 
raliniu subjektu, sudaro dorybingo gyvenimo, kuris taip pat yra ir „lais- 
vo“ — tikrąja, teigiama ir politine to žodžio prasme — vyro gyvenimas, 
sudedamąją dalį ir netgi pačią formą. 


4. Laisvė ir tiesa 


„Pasakyk man, Eutidemai, ar tu manai, kad laisvė yra kilnus ir 
puikus dalykas tiek asmeniui, tiek valstybei? — Tai gražiausia, ką galima 
turėti, — atsakė Eutidemas. — Tačiau ar tu laikai laisvu žmogumi tą, 
kuris leidžiasi valdomas kūniškųjų malonumų ir dėl to negali daryti 
gėrio? — Jokiu būdu ne, - atsakė jis“*. 

Sophrosunė — būsena, kurią stengiamasi pasiekti ugdant susival- 
dymą ir santūrumą malonumų praktikoje, — yra apibūdinama kaip 
laisvė. Troškimus ir malonumus valdyti labai svarbu, ir mėgavimasis iš 


* Ksenofontas. Atsiminimai, IV, 5, 2-3. 

tiesų yra tokią didelę kainą turinti moralės vertybė ne todėl, kad būtų 
išsaugota arba susigrąžinta prigimtinė nekaltybė; dažniausiai tai nereiš- 
kia — išskyrus, žinoma, pitagoriškąją tradiciją — skaistybės išsaugojimo*; 
šitai tik padeda būti laisvam ir sugebėti tokiam išlikti. Jeigu reikia, įro- 
dymu galima laikyti tai, kad laisvė graikų filosofijoje apibūdinama ne 
tik kaip viso miesto nepriklausomybė — patys gyventojai turėtų būti 
individualybę ir vidinį gyvenimą turintys elementai. Laisvė, kurią reikia 
sukurti ir išsaugoti, — tai, be abejo, gyventojų visumos laisvė, tačiau tuo 
pat metu ir tam tikra kiekvieno individo ryšio su savimi forma. Miesto 
susikūrimas, įstatymų pobūdis, mokymo formos, vadovų elgesys, žino- 
ma, yra svarbūs veiksniai, nulemiantys gyventojų elgesį; tačiau, kita ver- 
tus, vidinė individų laisvė, laikoma susivaldymu, ir jų pačių gebėjimas 
tvardytis yra būtinas visai valstybei. Paklausykime Aristotelio Politikoje: 
„Miestas yra dorybingas, nes jį valdantys gyventojai patys yra dorybin- 
gi, o mūsų valstybės valdyme dalyvauja visi gyventojai. Svarbu tik api- 
brėžti, kaip žmogus tampa dorybingas, nes neįmanoma, kad gyventojų 
visuma būtų laikoma dorybinga, jei kiekvienas atskirai toks nėra, nes 
socialinės visumos dorybė logiškai kyla iš kiekvieno gyventojo dory- 
bės“**. Pagrindinis miesto laimės ir geros tvarkos elementas yra indivi- 
do požiūris į save patį, nepriklausomybės nuo troškimų užsitikrinimas 
ir suverenumo pačiam sau įgijimas. 

Tačiau ši individuali laisvė neturi būti suprantama kaip laisvo arbit- 
ro nepriklausomybė. Akistata, poliarumas, kuriam jis oponuoja, nėra 
nei natūralus determinizmas, nei visuotinės galios valia: tai vergavi- 
mas — ir vergavimas pačiam sau. Būti laisvam nuo malonumų - tai 
jiems netarnauti, nebūti jų vergu. Aphrodisia kelia daug didesnį pavo- 
jų nei gėda — ji priverčia tarnauti. Diogenas sakė, kad jeigu tarnai yra jų 
šeimininkų vergai, tai amoralūs žmonės — savo troškimų vergai (rous de 


* Savaime aišku, kad tai nereiškia, jog skaistybės temos nebuvo klasikinės epochos 
graikų malonumų moralėje; pitagoriečiams ji užėmė gana reikšmingą vietą; ji 
buvo labai svarbi Platonui. Tačiau atrodo, kad, kalbant apie fizinius geismus ir 
malonumus apskritai, moralaus elgesio esmė dažniausiai buvo apmąstoma kaip 
dominavimas. Skaistybės etikos bei su ja susijusių savęs pažinimo praktikų atsi- 
radimas ir išsivystymas bus ilgai gyvuojantis istorinis reiškinys. 

** Aristotelis. Poliuka, VII, 14, 1 332 a. 

phaulous tais epichumiais douleuein)“. Dėl šio vergavimo Apie namų 
ūkį** pradžioje Sokratas įspėjo Kritobulą, o Arsiminimų, kurie laiko- 
mi himnu laisvei, suprantamai kaip nuosaikumas, dialoge - Eutidemą: 
„Tu, be abejo, manai, kad daryti gerą — tai būti laisvam, o turėti šeimi- 
ninkus, trukdančius šitai daryti, reiškia būti vergu? — Aš tikrai taip ma- 
nau, — pasakė jis. — Taigi, tavo nuomone, nesusilaikantieji yra vergai... — 
O kokia vergystė, tavo manymu, pati blogiausia? - Mano nuomone, — 
pasakė, — kur šeimininkai pikčiausi. - Tada didžiausia vergystė - nesusi- 
laikančiųjų vergystė... — Jeigu aš tave gerai suprantu, Sokratai, tu nori 
pasakyti, kad žmogus, vergaujantis jutiminiams malonumams, neturi 
nieko bendro su jokia dorybe? — Taip, Eutidemai, - sakė Sokratas, — nes 
kuo gi nesusilaikantis žmogus pranašesnis už kvailiausią gyvulį?**** 
Tačiau šita laisvė turi platesnę prasmę negu nevergavimas, negu iš- 
laisvinimas, išvadavęs individą nuo visų išorinių ar vidinių prieštara- 
vimų; savo išsamia ir pozityvia forma tai yra valdžia, turima kitiems. Iš 
tiesų tas, kuris dėl paties savo statuso yra pavaldus kitiems, negali iš 
savęs tikėtis nuosaikumo - jam užteks paklusti duodamiems įsakymams 
ir nurodymams. Visa tai Platonas aiškina, kalbėdamas apie amatininką: 
jame gėdinga tai, kad geriausia jo sielos dalis „yra tokia silpna iš pri- 
gimties, jog negali suvaldyti jo viduje tūnančio žvėries, kuriam jis pa- 
taikauja ir tegali išmokti prieš jį šliaužioti“; taigi, ką daryti, kad šis 
žmogus būtų valdomas protingų principų, tokių, „kurie valdo aukštesnį 
žmogų“? Vienintelis būdas — priversti jį paklusti tam aukštesnės pri- 
gimties žmogui: „kad tas, kuriam vadovauja dieviškasis elementas, pa- 
imtų jį kaip vergą'****. O kitiems vadovauti gali tik tas, kuris sugeba 
tobulai valdyti save, nes užimdamas tokią padėtį ir turėdamas tokią 
galią, jis galėtų lengvai patenkinti visus savo troškimus ir jais pikt- 
naudžiauti, taip pat dėl to, kad jo elgesio netvarka veikia visus ir viso 
miesto gyvenimą. Kad nebūtų puolama į kraštutinumus ir naudojamasi 


* Diogenas Laertijas. Filosofų gyvenimas, VI, 2, 66. Vergavimas malonumams 
labai dažnai sutinkamas posakis. Ksenofonras. Apie namų ūkį, I, 22; Atsimi- 
nimai, IV, 5. Platonas. Valstybė, IX, 577 d. 

** Ksenofontas. Apie namų ūkį, I, 1, 17. 

*** Ksenofontas. Atsiminimai, IV, 5, 2-11. 
**** Platonas. Valstybė, IX, 590 c. 

prievarta, kad būtų išvengta kitų tironiško valdymo ir tironiškumo troš- 
kimų įsigalėjimo sieloje, politinė valdžia pareikalaus savivaldos kaip 
vidinio reguliavimo principo. Nuosaikumas, suprantamas kaip vienas iš 
vidinio suverenumo aspektų, yra teigiama savybė to, kuriam lemta val- 
dyti kitus, kaip ir teisingumas, drąsa bei atsargumas. Karalių karalius yra 
karalius sau pačiam (basilikos, basileuon heautou)*. 

Iš čia matoma, kokia reikšmė malonumų moralėje suteikiama dviem 
aukštoms moralinio pavyzdžio figūroms. Vienoje pusėje — blogas tiro- 
nas: jis nesugeba suvaldyti savo aistrų, todėl visada linkęs piktnaudžiauti 
savo valdžia ir imtis prievartos (hubrizein) prieš savo pavaldinius; jis 
sukelia neramumus valstybėje ir kursto gyventojus prieš jį sukilti; des- 
poto seksualinis piktnaudžiavimas, kai jis 1ma žeminti vaikus — berniu- 
kus ar mergaites, — dažnai būna pradinis motyvas tautų sąmokslams 
siekiant nuversti tironus ir atkurti laisvę: kaip Peisistratidai Atėnuose, 
Periandras Ambrakijoje ir dar daugelis kitų, kuriuos Aristotelis pamini 
savo Politikos V knygoje**. Kaip alternatyva parodomas teigiamas va- 
dovas, gebantis puikiai susivaldyti valdydamas kitus; jo paties tvardy- 
masis sušvelnina valdžią kitiems. Ksenofonto liudytojas Kyras būtų 
galėjęs daugiau negu bet kuris kitas piktnaudžiauti savo galybe, tačiau 
Elirtuodamas jis sugebėdavo susivaldyti: „Toks jo elgesys meilinanuis lei- 
do žemesniems tiksliai įvertinti savo padėtį, kuri verčia nusileisti viršes- 
niems, ir tarpusavyje elgtis pagarbiai 17 mandagiai ***. Taip pat ir Iso- 
krato Nikoklis, girdamas savo nuosaikumą ir santuokinę ištikimybę, 
remiasi savo politinio statuso reikalavimais: kaip jis galėtų tikėtis kitų 
paklusnumo, jei nesugebėtų suvaldyti savo paties troškimų?**** Ir bū- 
tent dėl atsargumo Aristotelis rekomenduos absoliučiam valdovui nesi- 
dairyti jokių nuolaidų; iš tiesų jis turi skatinti žmonių prisirišimą prie 
gėrio jų pačių labui, todėl būtų neatsargų juos žeminti kūniškomis 
bausmėmis; dėl tos pačios priežasties jam reikėtų susilaikyti „nuo pa- 
sikėsinimo į jauną nekaltybę“. Reikia, „kad jo intymius santykius su 
jaunimu diktuotų jausminės priežastys, o ne mintys, kad jam viskas 


* Platonas. Valstybė, IX, 580 c. 

** Aristotelis. Politika, V, 10. 
** Ksenofontas. Kyro ugdymas, VIII, 1, 30-34. 
**** Isokratas. Nikoklis, 37-39. 

leidžiama ir jis apskritai tik naudojasi tuo, kad jaunoji karta neteko 
apdairumo'*. Galima prisiminti, kad toks buvo ginčo tarp Sokrato ir 
Kaliklio pagrindas: ar tuos, kurie valdo kitus, reikia laikyti „valdančiai- 
siais“ ar „valdomaisiais“ (archontas ė archomenous)** jų pačių santy- 
kiuose su savimi, jei šią vidinę valdžią parodytų buvimas sophron ir 
enkratės, t. y. „vadovavimas savo malonumams ir troškimams“. 

Ateis diena, kai paradigma, dažniausiai vartojama iliustruojant sek- 
sualinę dorybę, bus skirta moteriai arba jaunai merginai, besiginančiai 
nuo puolimo to, kuris rodo jai savo galią; dorovės išbandymą tada pa- 
rodys mergiškos skaistybės išsaugojimas, įsipareigojimų ir įžadų laiky- 
masis. Beje, šita figūra nėra nežinoma ir antikoje, tačiau graikų filo- 
sotijai atrodo, kad nuosaikumo dorovės modelį geriau atspindi vyras — 
valdovas, šeimininkas, galintis susivaldyti tada, kai valdžia jam suteikia 
galimybę kitą pavergti savo valiai. 


2. Per šią susivaldymo, suprantamo kaip aktyvioji laisvė, koncepciją 
įsitvirtina „vyriškas“ nuosaikumo pobūdis. Visai kaip namuose, kur va- 
dovauja vyras, visai kaip mieste, kurio nevalia valdyti nei vergams, nei 
vaikams, nei moterims — o vyrams ir tik vyrams — taip kiekvienas jų tu- 
ri parodyti sau savo vyriškų savybių vertę. Savitvarda yra būdas būti 
vyru sau pačiam, vadovauti tam, kam reikia, priversti paklusti tą, kuris 
nesugeba pats sau vadovauti, primesti protingus principus tam, kuriam 
jų negalima įrodyti. Apskritai tai reiškia būti aktyviam, palyginti su tais, 
kurie pasyvūs iš prigimties ir tokie turi likti. Šioje vyrų sukurtoje vyrų 
moralėje ugdyti save patį kaip moralinį subjektą — tai reiškia susikurti 
vidinę vyriškumo struktūrą: tik esant vyru sau pačiam, bus galima kont- 
roliuoti ir valdyti vyriškumo apraiškas, parodomas kitiems seksualinėje 
praktikoje. Būtent šito reikia siekti agonistinėje dvikovoje su pačiu sa- 
vimi bei kovoje dėl troškimų valdymo; tai taškas, kuriame ryšys su pa- 
čiu savimi taps panašus į dominavimo, hierarchijos ir autoriteto ryšį, 
kurį vyras — laisvas vyras — bando sukurti su žemesniais už save; ir, re- 
miantis šia „etinio vyriškumo“ sąvoka pagal „socialinio vyriškumo“ 


* Aristotelis. Politika, V, 11, 1 315 a. 
** Platonas. Gorgijas, 491 d. 

modelį, bus galima suteikti reikiamą saiką „seksualiniam vyriškumui“. 
Mėgaujantis patino malonumais reikia būti vyriškam, kaip esi vyriškas 
atlikdamas savo socialinį vaidmenį.*Nuosaikumas yra vyro dorybė tik- 
rąja to žodžio prasme. 

Jokiu būdu tuo nenorima pasakyti, jog moterims nereikia būti nuo- 
saikioms, kad jos nepatiria enkrateia arba ignoruoja sophrosunė. Tačiau 
moteriška dorybė visada vienaip ar kitaip nukreipta į vyriškumą. Tai 
institucinė nuoroda, nes nuosaikias jas padaro jų priklausomybė šeimai 
ir vyrui bei jų galimybė gimdyti, leidžiant išlaikyti vardą, perduoti 
daiktus bei išsaugoti miestą. Tai taip pat ir struktūrinė nuoroda, nes 
moteris, norėdama būti nuosaiki, turi sukurti su savimi vyriško tipo 
vadovavimo ir dominavimo ryšį. Pažymėtina, kad Sokratas Ksenofonto 
Apie namų ūkį, išgirdęs, kaip Isomachas liaupsina savo žmonos, jo pa- 
ties išauklėtos, dorybes, teigia (kreipdamasis ir į griežtos vedybinės mo- 
ralės deivę): „Dėl Heros, juk šitai atskleidžia tavo žmonos gana vyrišką 
sielą (andrikė dianoia)“. Į tai Isomachas, norėdamas paminėti žmonai 
duotą susilaikymo nuo koketavimo pamoką, prideda repliką, kurioje 
atsiskleidžia du esminiai moters dorovinio vyriškumo elementai — vi- 
dinė dvasios jėga ir priklausomybė nuo vyro: „Aš noriu tau atskleisti dar 
keletą jos sielos stiprybės (megalophron) bruožų ir parodyti, su kokiu 
guvumu ji man paklusdavo, išklausiusi mano patarimų“ *. 

Kaip žinoma, Aristotelis išsamiai prieštaravo sokratiškajai tezei apie 
esminį dorybės vientisumą, taigi jos identiškumą vyrams ir moterims. 
Tačiau jis neaprašo tik moterims būdingų dorybių: moterų dorybės api- 
brėžiamos nurodant pagrindinę dorybę, kurios tobula forma būdinga 
tik vyrams. Aristotelio manymu, tai yra dėl to, kad tarp vyro ir moters 
egzistuoja „politinis“ ryšys — ryšys tarp valdančiojo ir valdomojo. Norint 
išsaugoti ryšio gyvybingumą, būtina, kad abu dalyvautų tose pačiose 
dorybėse, tačiau kiekvienas savitu būdu. Vyras — tas, kuris vadovauja, — 
pasižymi „tobula etine dorybe“; o valdomiesiems — ir moteriai — pakan- 
ka turėti „vertybių sumą, kuri taikoma kiekvienam iš jų“. Taigi vyro 
nuosaikumas ir drąsa sudaro tobulą „valdymo“ dorybę; moters nuo- 
saikumas ar drąsa yra „subordinacinės“ dorybės, o tai reiškia, kad, tik 


* Ksenofontas. Apie namų ūkį, X, 1. 

būdamos vyro dorybės, jos įgauna tobulą ir galutinį modelį ir įgyven- 
dinimo principą“. 

Iš to, kad nuosaikumas apskritai yra vyriška struktūra, kyla kitas, 
simetriškas ir priešingas anksčiau minėtam, padarinys: nenuosaikumas 
kyla iš pasyvumo, o tai jį sieja su moteriškumu. Būti nenuosaikiam — tai 
reiškia negalėti atsispirti malonumams, būti silpnam ir paklusniam, taip 
pat nesugebėti pažvelgti į save patį iš vyriškos pozicijos, kuri leidžia būt 
stipresniam už save patį. Šia prasme malonumams ir troškimams pasi- 
duodantį, nesusivaldantį (akrasia) arba nenuosaikų (akolasia) vyrą būtų 
galima pavadinti moterišku, tačiau veikiau savo paties, o ne aplinkinių 
atžvilgiu. Pas mus susiklosčiusioje seksualumo patirtyje, kur funda- 
mentalus skandavimas priešina vyriška ir moteriška, vyro moteriškumu 
laikoma jo efektyvi ar potenciali vyriško vaidmens transgresija. Apie vy- 
rą, kurį moters meilė priverčia prarasti saiką, niekas nebandys sakyti, 
kad jis yra sumoteriškėjęs, tiktai linkės jam pasidarbuoti ir iššifruoti 
geismus bei išvyti „paslėptą homoseksualumą“, kuris slapta vadovauja 
jo nestabiliems ir gausiems santykiavimams su moterimis. Graikams, at- 
virkščiai, svarbiausia yra opozicija tarp aktyvumo ir pasyvumo, kuri 
apibrėžia seksualinio elgesio sritį kaip moralinių pažiūrų sritį; tada 
visiškai aišku, kodėl vyras gali labiau mėgti vyrišką meilę, ir čia niekas 
nedrįsta jo apkaltinti sumoteriškėjimu, jei jis yra aktyvusis lytinių san- 
tykių partneris bei aktyvus savo paties moralės sergėtojas; ir priešingai, 
vyras, kuris nepajėgia pakankamai gerai valdyti savo malonumų — nors 
ir kokį objektą jis pasirinktų — laikomas „moterišku“. Skirstymas į vy- 
rišką vyrą ir sumoteriškėjusį vyrą nesutampa su mūsų skirstymu į hete- 
roseksualius ir homoseksualius vyrus; juo labiau tai nėra aktyvaus ir 
pasyvaus homoseksualumo priešprieša. Jis pabrėžia skirtingą požiūrį į 
malonumus, ir tradiciniai moteriškumo požymiai — tinginystė, sugle- 
bimas, šiurkštesnio sporto atsisakymas, pomėgis kvepalams ir puošme- 
noms, ištižimas (malakia)... — nebūtinai bus taikomi tam, kuris XIX 
amžiuje bus vadinamas homoseksualistu, o tam, kuris pasiduoda jį vi- 
liojantiems malonumams, paklūsta savo paties ir kitų geismams. Dio- 
genas susierzina matydamas pernelyg nevyriškai atrodantį berniuką, 


* Aristotelis. Politika, I, 13, 1 260. 


MĖGAVIMASIS MALONUMAIS 195 


tačiau jis mano, kad šis moteriškas apdaras turi nuvilti ir moteris, ir 
vyrus*. Graikų akyse didžiausias etinis negatyvizmas, aišku, yra ne meilė 
abiem lytims, juo labiau ne potraukis savajai lyčiai, o buvimas pasyviu 
malonumų atžvilgiu. 


3. Šita laisvė-valdymas, apibūdinantis nuosaikų vyrą, negali būti su- 
vokta neatsižvelgiant į ryšį su tiesa. Noras valdyti malonumus ir priver- 
sti juos paklusti Jogos suformuoja tik vieną dalyką; kaip sako Aristote- 
lis: nuosaikus trokšta tiktai „to, kam turi teisingą priežastį (orthos 
logos)**. Yra žinomi ilgi debatai, pradedant sokrauškąja tradicija, apie 
žinojimo vaidmenį apskritai dorybei ir ypač nuosaikumui. Ksenofontas 
Atsiminimuose priminė Sokrato tezę, kuri teigia, jog žinių 1r nuosaiku- 
mo neįmanoma atskirti vieno nuo kito: tiems, kurie mano, jog galima 
žinoti, ką reikia daryt, bet elgtis priešingai, Sokratas atsako, jog nenuo- 
saikieji niekada nežino, nes vyrai visada „iš visų galimų variantų renkasi 
tuos veiksmus, kuriuos mano turint daugiausia privalumų ***. Šie prin- 
cipai bus logiškai apsvarstyti Aristotelio, nors jo kritika toli gražu ne- 
užbaigs debatų, kurie tęsis dar stoicizmo laikais. Nepriklausomai nuo 
to, sutinkama ar ne su galimybe daryti blogį apie tai žinant ir kokios 
būtų žinios, kurias, kaip įtariama, turi tie, kurie elgiasi nepaisydami 
jiems žinomų principų, yra vienas neginčijamas dalykas: negalima lai- 
kytis nuosaikumo be tam tikrų žinių, kurios yra bent jau viena iš pag- 
rindinių sąlygų. Neįmanoma tapti mėgavimosi malonumais doroviniu 
subjektu, tuo pat metu netampant ir pažinimo subjektu. 

Graikų filosofija jau IV amžiuje aprašė tris pagrindines požiūrio į 
logos malonumų praktikoje formas. Viena - struktūrinė forma: nuosai- 
kumas verčia žmogiškosios būtybės viduje logos suteikti suverenumo 
poziciją ir taip priversti paklusti vidinius troškimus ir reguliuoti savo 
elgesį. Jeigu nenuosaikiajam vadovauja ir jo tirone tampa troškimų ga- 
lia, tai tą, kuris yza sophron, valdo ir nukreipia protas: „Argi protas 
valdo ne dėl to, kad jis išmintingas ir jam skirta prižiūrėti sielą?“ — klau- 
sia Sokratas. Taip pradėdamas, jis kaip sophron apibūdina tą, kurio 


* Diogenas Laertijas. Filosofų gyvenimas, VI, 2, 54. 
** Aristotelis. Nikomacho etika, III, 12, 1 119. 
*** Ksenofontas. Atsiminimai, III, 9, 4. 

skirtingos sielos dalys gyvuoja draugiškai ir harmoningai, nes ta, kuri 
komanduoja, ir tos, kurios paklūsta, sutinka pripažinti, kad turi vado- 
vauti protas, ir nekovoja dėl valdžios*. Ir, nepaisant visų skirtumų, su- 
priešinančių trigubą platoniškąjį sielos padalijimą ir aristoteliškąją kon- 
cepciją Nikomacho etikoje, būtent proto valdžia troškimams apibūdina 
sophrosunė pastarajame tekste: „malonumų troškimas yra nepasotina- 
mas ir viskas jį sukelia neprotaujančiai būtybei“; taigi troškimai pasieks 
kraštutinumą, „jeigu nebūsime klusnūs ir nuolankūs valdžiai“; o val- 
džia — tai Jogos valdžia, kuriai turi paklusti „gebėjimas geisti“ (to epi- 
thumėtikon)**. 

Logos pasireiškimas nuosaikume taip pat yra apibrėžiamas ir instru- 
mentine forma. Iš tiesų nuo tada, kai malonumų valdymas garantuoja 
mėgavimąsi, kuris moka prisiderinti prie poreikių, laiko ir aplinkybių, 
būtinas praktinis protas, kad nurodytų, pasak Aristotelio, „tai, ko reikia, 
kaip reikia, kada reikia“***. Platonas pabrėžė svarbą individui ir miestui 
nesiekti malonumų „esant nepalankioms sąlygoms (ektos tėn kairėn) ir 
nežinant (anepistėmonės)'****. Gana panašiai Ksenofontas teigia, kad 
nuosaikus žmogus taip pat yra ir dialektikos žmogus — tinkantis koman- 
duoti ir diskutuoti, sugebantis būti geriausias, nes, kaip aiškina Sokratas 
Atsiminimuose, — „vien nuosaikūs žmonės tarp visų dalykų gali atsi- 
rinkti tuos, kurie geriausi, juos suklasifikuoti praktiškai ir teoriškai pa- 
gal rūšis, pasirinkti geruosius ir apsieiti be blogųjų“ *****. 

Galiausiai Platonas nurodo trečiąją Jogos pasireiškimo nuosaikume 
formą: ontologinį savęs per save pažinimą. Tai sokratiškoji tema, kal- 
banti apie tai, kad, norint laikytis dorybės ir valdyti troškimus, būtina 
pažinti patį save. Tačiau formos, kurią turi įgauti šitas savęs pažinimas, 
patikslinimus pateikia didžiosios Fedro kalbos tekstas, kur pasakojama 
apie sielų keliones ir meilės gimimą. Čia, be abejo, susiduriama su pir- 
muoju aprašymu antikos literatūroje to, kas vėliau taps „dvasine kova“. 


* Platonas. Valstybė, IV, 431 e- 432 b. 
** Aristotelis. Nikomacho etika, III, 12, 1 119 b. 
*** Ten par, III, 12, 1 119 b. 
**** Platonas. Įstatymai, I, 636 d-e. 
*** Ksenofontas. Atsiminimai, IV, S, 11. 

Jis labai tolimas Sokrato šaltakraujiškumo ir ištvermės ar susilaikymo 
žygdarbių įrodymams, apie kuriuos kalbėjo Alkibiadas Puoroje. Čia su- 
siduriama su dramatizmu sielos, "kovojančios su pačia savimi ir su 
nežabotais troškimais; dvasingumo istorijoje ilgai gyvuos šie skirtingi 
elementai: nerimas, užvaldantis sielą, kuri nežino net jo vardo, abejonės, 
palaikančios jos budrumą, paslaptingas virpėjimas, besikeičiantys ir su- 
sipinantys kančia ir malonumas, būtį nusinešantis judėjimas, kova tarp 
priešingų galių, nuodėmės, žaizdos, kančios, atlyginimas ir galutinis nu- 
siraminimas. Tiesą sakant, visame šitame pasakojime, kuris parodo, jog 
sielos prigimtis yra tiek žmogiška, tiek ir dieviška, fundamentalų vaid- 
menį atlieka ryšys su tiesa. Iš tiesų dvasią, siekiančią stebėti „realijas ne 
danguje“ ir norinčią pajusti grožio alsavimą čia, žemai, apima meilės 
siautulys, ji atsiskiria nuo savęs ir daugiau sau nepriklauso; tačiau prisi- 
minimai ją neša į „tikrąjį grožį“, ji vėl jį mato „lydimą išminties ir stūk- 
santį ant savo šventojo postamento“, todėl ji apsigręžia, bando pažaboti 
fizinius troškimus ir atsikratyti to, kas galėtų apsunkinti bei sukliudyti 
jai surasti regėtą tiesą“. Sielos ryšys su tiesa yra ir tai, kas įprasmina Ero- 
to judėjimą, jo jėgą bei intensyvumą, padeda jam išsivaduoti iš fizinio 
malonumo spąstų ir leidžia tapti tikrąja meile. 

Akivaizdu, kad ryšys su tiesa sudaro pagrindinį nuosaikumo ele- 
mentą, ar būtų kalbama apie žmogiškosios būtybės hierarchinės struk- 
tūros formą, ar apie atsargumo laikymąsi, ar savosios būties sielos atpa- 
žinimą. Jis būtinas siekiant saikingai mėgautis malonumais bei valdyti 
prievartą. Tačiau reikia suprasti, kad šis ryšys su tiesa niekada neįgauna 
savęs iššifravimo ir troškimo hermeneutikos formos. Jis kyla iš nuosai- 
kaus subjekto būties; jis nėra ekvivalentiškas reikalavimui, kad subjek- 
tas sakytų tiesą apie save patį; jis niekada sielos neatveria kaip galimo 
pažinimo, kur sunkiai įžiūrimi troškimų pėdsakai turi būti perskaityti ir 
interpretuoti. Požiūris į tiesą yra struktūrinė, instrumentinė ir ontolo- 
ginė sąlyga, leidžianti individui tapti nuosaikiu nuosaikų gyvenimą 
gyvenančiu subjektu, o ne epistemologinė sąlyga, suteikianti galimybę 
individui save pripažinti ypatingu trokštančiuoju subjektu bei leisti jam 
atsikratyti taip pasireiškiančio troškimo. 


* Platonas. Fedras, 254 b. 

4. Taigi, jei šis ryšys su tiesa, nuosaikaus subjekto sudedamoji dalis, 
ir neveda į troškimo hermeneutiką, kaip bus krikščioniškajame dvasin- 
gume, jis atsiveria į egzistavimo estetiką. Tai suprantama kaip gyveni- 
mo būdas, kur moralinės vertybės nėra sutapatinamos su elgesio ko- 
deksu ir jomis nesiekiama atlikti švarinamojo darbo. Tai tik tam tikrų 
formų arba bendrų principų malonumų srityje nustatymas pagal jų ga- 
limo skirstymo ribas bei gerbtiną hierarchiją. Toks Jogos, proto ir ryšio 
su tiesa valdomas gyvenimas leidžia išlaikyti ontologinę tvarką ir repro- 
dukciją; be to, jis įgauna akivaizdaus grožio spindėjimą akyse tų, kurie 
gali jį pastebėti ar išsaugoti. Apie šitą nuosaikią egzistenciją, kur saiko 
jausmas, grindžiamas tiesa, tuo pat metu yra ontologinės struktūros lai- 
kymasis ir matomo grožio apraiška, Ksenofontas, Platonas ir Aristotelis 
pateikė nemažai pastabų. Pavyzdžiui, štai kaip Sokratas ją apibūdino 
Gorgijuje, kur jis pats Kaliklio lūpomis tyliai atsako į savo klausimus: 
„Kiekvienam dalykui, baldui, kūnui, sielai, kiekvienam gyvuliui būdin- 
gos savybės atsitiktinai neatsiranda: jos yra tam tikros tvarkos, tam tikro 
teisingumo, tam tikro šiam dalykui pritaikyto meno (taxis, orthotės, 
technė) rezultatas. Ar tai tiesa? Aš tai teigiu. — Vadinasi, kiekvieno do- 
rybę sudaro tvarka? Pritariu. — Taigi egzistuoja tam tikras tvarkos gro- 
žis (kosmos tis), būdingas kiekvieno daikto prigimčiai, darantis šį daly- 
ką gerą? Aš taip manau. — Vadinasi, dvasia, kurioje karaliauja reikiama 
tvarka, yra vertingesnė negu toji, kur tos tvarkos nėra? Būtinai. — Taigi 
tvarka pasižyminti dvasia yra darni dvasia? Be abejo. — O darni dvasia 
yra nuosaiki ir išmintinga? Būtiniausiai. — Taigi nuosaiki dvasia yra ge- 
ra... Štai ką aš tvirtinu ir laikau teisingu. Jei tai tiesa, man atrodo, kad 
kiekvienas iš mūsų, norėdamas būti laimingas, privalo ieškoti nuosai- 
kumo ir jo laikytis (diokteon kai askėteon)“ *. 

Kaip atsaką į šitą tekstą, sujungiant sielos, kurios darna atitinka jos 
prigimtį, nuosaikumą ir grožį, Valstybė parodys, kokie, atvirkščiai, yra 
nesuderinami sielos spindesys ir kūnas, valdomas malonumų prievartos: 
„Jeigu žmogaus geri sielos bruožai (kala ėthė), o išoriniai jo bruožai de- 
ra prie charakterio, nes jie sudaro vieną modelį, ar tai ne pats gražiau- 
sias reginys, kurį galima pamatyti? — Gražiausias iš gražiausių. — O 


* Platonas. Gorgijas, 506 d-507 d. 

gražiausias juk taip pat yra ir pats maloniausias (erasmiotaton)? — Ne- 
prieštarauju... Tačiau pasakyk man, ar galima piktnaudžiavimą ma- 
lonumais suderinti su nuosaikumuš — Kaip tai galėtų būti, jei jis trikdo 
sielą ne mažiau kaip skausmas? — O esant bendrai dorybei? — Ne. — 
O esant prievartai ir nesusilaikymui (hubris, akolasia)? — Blogiau negu 
kitais atvejais. — Bet ar gali nurodyti didesnį ir gyvesnį malonumą negu 
meilės malonumas? — Ne, labiau pašėlusių nėra. — O proto vadovau- 
jama meilė (ho orthos eros)*, argi tai yra išmintinga, darnos ir grožio 
valdoma meilė? — Žinoma. — Taigi nereikia leisti prie išmintingos mei- 
lės prisiartinti nei pamišimui, nei niekam kitam, kas susiję su nesusi- 
valdymu“. 

Galima taip pat prisiminti idealų aprašymą, kokį Ksenofontas pa- 
teikė apie Kyro meilinimąsi. Tai buvo grožio reginys, nulemtas tobulo 
savęs valdymo, kuriuo kiekvienas pasižymėjo; valdovas pabrėžtinai rodė 
susivaldymą ir santūrumą, kurio dėka visi pagal savo rangą elgėsi sai- 
kingai, rodė pagarbą sau ir kitiems, rūpestingą sielos ir kūno kontrolę, 
tokį judesių taupumą, kad joks nevalingas ir brutalus judesys netrikdė 
grožio darnos, kuri, atrodo, glūdėjo kiekvieno dvasioje: „Niekada ne- 
buvo galima išgirsti, kad kažkas burnotų pykdamas ar šauktų džiaug- 
damasis, juoktųsi atvira gerkle, bet juos matant būtų buvę pasakyta, kad 
jų grožis atitinka modelį“ **. Individas save kaip moralės subjektą iš- 
reiškia labai tiksliai pamatuoto elgesio plastika, gerai matoma visiems ir 
verta ilgo atminimo. 


Tai yra tik eskizas, turintis preliminarius tikslus; keli bendri bruo- 
žai, apibūdinantys, kaip graikų klasikinėje filosofijoje buvo galvojama 
apie seksualinę praktiką ir kaip ji buvo padaryta moralės sritimi. Šios 
srities elementai — „etinė substancija“ — buvo suformuoti aphrodisia, 
t. y. gamtos nulemtų veiksmų, kuriuos ji susiejo su intensyviu ma- 
lonumu ir į kuriuos stumia su jėga, visada grasinančia perdėjimu ir 
sukilimu. Principą, kuriuo remiantis reikėtų sureguliuoti šią veiklą — 


* Platonas. Valstybė, III, 402 d-403 b. 
** Ksenofontas. Kyro ugdymas, VIII, 1, 33. 

jos „pajungimo būdą“ — apibrėžė ne universali teisėtvarka, nustatanti 
leistinus ir draudžiamus veiksmus, o veikiau savoir-Aire - menas, kuris 
nurodė, kokius modelius taikyti atsižvelgiant į įvairius kintamuosius 
dydžius (poreikį, laiką, statusą). Darbas, kurį individas privalėjo dirbti 
su pačiu savimi, ir privaloma askezė turėjo kovos, kurią reikia kovoti, ir 
pergalės, kurią reikia laimėti įtvirtinant valdžią pačiam sau, formą, re- 
miantis namų ar politinės valdžios modeliu. Ir pagaliau gyvenimo bū- 
das, kurio buvo siekiama šituo savęs valdymu, apibūdinamas kaip akty- 
vi laisvė, neatskiriama nuo struktūrinio, instrumentinio ir ontologinio 
ryšio su tiesa. 

Dabar aišku: šitie moraliniai apmąstymai apie kūną, apie vedybas 
ir apie meilę berniukams išplėtojo griežtumo temas, kurios nėra nepa- 
našios į nurodymus ir draudimus, galimus sutikti vėliau. Tačiau net 
pastebėjus šį tęstinumą, reikia turėti omeny, kad moralinis subjektas 
nebus sukurtas tokiu pat būdu. Pagal krikščioniškąją seksualinio elgesio 
moralę etinė substancija bus apibrėžta ne per aphrodisia, o per širdies 
gelmėse besislepiančių troškimų sritį ir kuo rūpestingiausiai apibrėžtos 
formos ir sąlygų veiksmų visumą; paklusnumas įgaus ne savoir-faire, o 
įstatymo pripažinimo ir paklusimo ganytojiškajai valdžiai formą; taigi 
moralinį subjektą apibūdins ne tiek tobulas savęs valdymas atliekant 
vyriško tipo veiklą, kiek savęs atsižadėjimas ir skaistybė, kurios modelis 
būtų nekaltybė. Šituo remiantis galima suprasti dviejų opozicinių ir 
papildančių viena kitą praktikų svarbą krikščioniškajame modelyje: tai 
lytinių aktų kodifikavimas, kuris taps vis tikslesnis, 1r troškimo herme- 
neutikos bei savęs iššifravimo procedūrų plėtojimas. 

Kalbant schemiškai, būtų galima pasakyti, kad moraliniai antikos 
apmąstymai apie malonumus nėra nukreipti nei į veiksmų kodifika- 
vimą, nei į subjekto hermeneutiką, o tik į požiūrio suilizavimą ir būties 
estetiką. Į stilizavimą todėl, kad lytinės veiklos ribojimas pateikiamas 
kaip atviras reikalavimas: galima lengvai įsitikinti, kad nei medikai, 
duodantys patarimus apie režimą, nei moralistai, liepiantys vyrams 
gerbti savo žmonas, nei tie, kurie duoda patarimus apie gerą elgesį, 
kurio reikia laikytis mylint berniukus, labai aiškiai nepasakys, ką reikia 
ir ko nereikia daryti tuose seksualiniuose veiksmuose ar praktikose. Ir, 
žinoma, tai yra ne dėl autorių drovumo arba santūrumo, bet dėl to, kad 

problema glūdi ne tėn: seksualinis nuosaikumas yra laisvės, kuri įgauna 
formą valdant save, pasireiškimas; ir ji pasireiškia tuo, kaip subjektas 
elgiasi vykdydamas savo vyriškąją včiklą, koks jo ryšys su savimi santy- 
kiuose su kitais. Šita laikysena kur kas geriau negu atliekami veiksmai 
arba slepiami troškimai leidžia spręsti apie vertę. Apie moralinę vertę, 
kuri taip pat yra ir estetinė vertė, ir tiesos vertė, nes stengiantis paten- 
kinti tik tikruosius troškimus, gerbiant tikrąją žmogiškosios būtybės 
hierarchiją ir niekada nepamirštant to, kas esi iš tikrųjų, bus galima sa- 
vo elgesiui suteikti formą, garantuojančią reputaciją ir vertą atminimo. 

Dabar reikia pasižiūrėti, kaip IV amžiuje formavosi ir plėtojosi kai 
kurios didžiosios seksualinio griežtumo temos, kurių istorinis likimas 
nesibaigs su graikų kultūra. Aš nepradėsiu nuo bendrųjų teorijų apie 
malonumą ar dorybę; aš remsiuos egzistuojančiomis ir pripažintomis 
praktikomis, per kurias žmonės bandė savo elgesiui suteikti formą: 
režimo laikymąsi, namų valdymo praktiką, įsimylėjusiojo meilinimosi 
praktiką. Aš bandysiu parodyti, kaip šios trys praktikos buvo apmąsty- 
tos medicinoje ar filosofijoje ir kokius skirtingus būdus pasiūlė šie 
apmąstymai — būdus ne kruopščiai kodifikuoti seksualinį elgesį, bet 
veikiau jį „stilizuoti“: stilizavimas dietetikoje — kasdienio individo ryšio 
su savo kūnu menas; stilizavimas ekonomikoje —- žmogaus kaip šeimos 
galvos elgesio menas; ir erotikoje — vyro ir berniuko elgesio, esant abi- 
pusiam meilės ryšiui, menas*. 


* Henri Joly veikalas Plaroniškasis perversmas pateikia pavyzdį, kaip graikų filoso- 
fijoje galima analizuoti praktikų ir filosofinių apmąstymų ryšius. 


II SKYRIUS 
DIETETIKA 


Režimas apskritai 
Malonumų dieta 
Rizika ir pavojai 


Aktas, netektis, mirtis 


Graikų moraliniai apmąstymai apie seksualinį elgesį bandė ne pa- 
teisinti draudimus, o tik stilizuoti laisvę: laisvę, kuria savo veikloje nau- 
dojasi „laisvas“ vyras. Iš čia kyla tai, kas iš pirmo žvilgsnio gali pasirodyti 
kaip paradoksas: graikai praktikavo, priėmė, aukštino santykius tarp 
vyrų ir berniukų; tačiau jų filosofai šia tema suformulavo ir pagrindė 
susilaikymo moralę. Jie visiškai sutiko, kad vedęs vyras gali eiti ieškoti 
seksualinių malonumų už santuokos ribų, tačiau vis dėlto jų moralistai 
suformulavo vienpatystės principą, pagal kurį vyras privalėtų turėti ly- 
tinius santykius tik su savo žmona. Jie niekada neteigė, kad seksualinis 
pasitenkinimas pats savaime yra blogis ar kad jis turi prigimtinės nuo- 
dėmės žymę; tačiau jų gydytojai nerimavo dėl seksualinės veiklos po- 
veikio sveikatai ir išplėtojo ilgus apmąstymus apie jos praktikavimo 
pavojus. 

Pradėkime nuo šio paskutinio punkto. Pirmiausia reikia pažymėti, 
kad jų apmąstymuose įvairių patologinių seksualinės veiklos poveikių 
analizė nebuvo svarbiausia; jie juo labiau nesistengė šio elgesio laikyti 
sritimi, kurioje būtų galima išskirti normalų elgesį ir nenormalias bei 
patologines praktikas. Be abejo, šios temos nebuvo visai išbrauktos. Ta- 
čiau ne tai sudarė bendrąją ryšių tarp aphrodisia, sveikatos, gyvenimo ir 
mirties svarstymo temą. Pagrindinis šių apmąstymų rūpestis buvo api- 
brėžti mėgavimąsi malonumais — palankias sąlygas, naudingą praktiką, 
būtiną jų retinimą — kaip tam tikrą būdą rūpintis savo kūnu. Šis rūpi- 
nimasis buvo daug labiau „dietetinis“ negu „terapeutinis“; tam tikru 
režimu buvo siekiama sureguliuoti veiklą, kuri buvo laikoma svarbi 
sveikatai. Medicininis seksualinio elgesio problematizavimas buvo 

susijęs ne tiek su rūpesčiu eliminuoti patologines formas, kiek su valia 
ir noru kuo geriau šį elgesį integruoti į sveikatos valdymą ir kūno gy- 
venimą. Ž 


1. Režimas apskritai 


Norint paaiškinti svarbą, kurią graikai teikė režimui, bendrąją reikš- 
mę, kurią jie teikė „dietetikai“, ir būdą, kuriuo jie dietetikos praktiką 
siejo su medicina, reikia panagrinėti du pasakojimus: vienas randamas 
Hipokrato rinkinyje, kitas - Platono veikaluose. 

Veikalo apie Senąją mediciną autorius režimo nelaiko papildoma 
medicinos meno praktika — viena iš jo taikymo praktikų arba vienu iš 
jo tęsinių, — atvirkščiai, mediciną jis kildina iš pirminio ir pagrindinio 
susirūpinimo režimu*. Pasak jo, žmonija atsiskirs nuo gyvūnijos gyve- 
nimo per tam tikrą dietos atsiskyrimą; iš tiesų pradžių pradžioje žmo- 
nės maitinosi panašiai kaip gyvūnai: žalia, neparuošta mėsa ir augalais. 
Toks maitinimosi būdas, kuris galėjo užgrūdinti stipriausius, buvo ne- 
gailestingas silpniausiems: taigi mirdavo jauni arba seni. Žmonės ieš- 
kojo geriau „jų prigimčiai“ pritaikyto režimo: tai tas režimas, kuris bū- 
dingas ir dabartiniam gyvenimo būdui. Tačiau dėl švelnesnės dietos 
nuo ligų buvo mirštama ne taip greitai; taip buvo suvokta, kad sveikųjų 
maistas negali tikti ligoniams: jiems buvo būtinas kitoks maistas. Taigi 
medicina susiformavo kaip ligoniams skirta „dieta“, pradedant apmąs- 
tymais apie specifinį jiems tinkamą režimą. Šiame pasakojime pirmiau- 
sia atsiranda dietetika — ji duoda pradžią medicinai kaip vienam iš bū- 
dingų dietetikos pritaikymo būdų. 

Platonas, gana skeptiškai žiūrėdamas į dietetinę praktiką arba bent 
jau į nesaikingumą, baiminantį jį 1r dėl politinių bei moralinių prie- 
žasčių, kurios atsiskleis vėliau, mano priešingai, — kad rūpinimasis re- 
žimu atsirado kaip medicininės praktikos modifikacija**: iš pradžių 
dievas Asklepijas mokė žmones ligas ir sužeidimus gydyti drastiškais 


* Hipokratas. Senoji medicina, III. 
** Platonas. Valstybė, III, 405 e-408 d. 

vaistais ir veiksmingomis operacijomis. Anot Platono, šią paprastą gy- 
dymo praktiką Homeras patvirtins pasakodamas apie Menelajo ir Eu- 
ripilo išgijimą prie Trojos sienų: buvo čiulpiamas sužeistųjų kraujas, jų 
žaizdos buvo barstomos tinkamais raminamaisiais vaistais, jiems buvo 
duodama gerti vyno, paruošto su miltais ir tarkuotu sūriu*. Tik vėliau, 
kai žmonės nutolo nuo atšiauraus ir sveiko senųjų laikų gyvenimo, bu- 
vo stengiamasi ligonius stebėti „žingsnis po žingsnio“ ir ilgu režimu pa- 
laikyti tuos, kurie buvo silpnos sveikatos, o silpnos sveikatos jie buvo 
kaip tik todėl, kad daugiau nebegyveno taip, kaip reikia — jie buvo ilga- 
laikių bėdų aukos. Pagal šią kilmės teoriją dietetika parodoma kaip su- 
glebimo laikų medicinos rūšis; ji buvo skirta neteisingam gyvenimui, 
kurį buvo bandoma pratęsti. Tačiau gerai matome: jeigu Platonui die- 
tetika nėra originalus menas, tai ne dėl to, kad režimas — diairė būtų 
nesvarbus; priežastis, dėl kurios Asklepijo ar jo pirmųjų sekėjų epochoje 
nebuvo rūpinamasi dietetika, yra ta, kad „režimas“, kurio iš tiesų laikėsi 
žmonės, jų maitinimosi ir sportavimo būdas atitiko gamtą**. Žiūrint iš 
tokio taško, dietetika iš tikrųjų buvo medicinos moduliacija; tačiau gy- 
dymo meno tęsiniu ji tapo tą dieną, kai režimas kaip gyvenimo būdas 
atsiskyrė nuo gamtos: dietetika visada yra būtina medicinos palydovė, 
nes nieko neįmanoma išgydyti nepagerinus gyvenimo būdo, kuris iš tie- 
sų ir susargdino***. 

Šiaip ar taip, ar dietetinės žinios bus laikomos pirmykščiu menu, ar 
bus manoma, kad tai vėliau atsiradęs dalykas, aišku, kad pati „dieta“, 
režimas, yra esminė kategorija, padedanti apgalvoti žmogiškąjį elgesį; ji 
apibūdina gyvenimo būdą ir leidžia nustatyti elgesio taisyklių visumą: 
elgesio problematizavimo būdą, kuris formuojasi priklausomai nuo 
gamtos, kurią reikia saugoti ir prie kurios reikia pritapti. Režimas yra 
tikras gyvenimo menas. 


1. Srių, kurią turi apimti atitinkamai apgalvotas režimas, apibrėžia 
sąrašas, ilgainiui įgavęs beveik kanoninę vertę. Jis randamas Epidemijos 


* Iš tiesų Platono duoti pavyzdžiai nevisiškai sutampa su Iliados tekstu (XI, 624 
ir 833). 
** Platonas. Valstybė, III, 407 c. 
*** Apie režimo būtinybę gydant ligas taip par skaitykite Timajas, 89d. 

VI knygoje ir apima „pratimus (pono/), maistą (sitia), gėrimus (pota), 
miegą (hupno!), lytinius santykius (aphrodisia)“— visus dalykus, kurie 
turi būti „saikingi“*. Dietetinis mąstymas išplėtojo šitą sąrašą. Tarp 
pratimų išskiriami natūralūs (eiti, vaikščioti) ir smarkūs (lenktyniauti, 
kovoti); ir nurodoma, kokius pratimus reikia atlikti ir kaip intensyviai, 
atsižvelgiant į dienos ir metų laiką, individo amžių, suvalgytą maistą. 
Pratimams galima priskirti šiltesnes ar šaltesnes vonias, kurios taip pat 
priklauso nuo sezono, amžiaus, veiklos ir jau suvalgyto arba vėliau val- 
gomo maisto. Mitybos režimas — valgis ir gėrimas — turi atsižvelgti į 
gamtą, suvartojamo maisto ir gėrimų kiekį, bendrą kūno būklę, kli- 
matą, veiklą, kuria užsiimama. Organizmo išvalymas — vidurių valymas 
ir vėmimas — padeda sureguliuoti maitinimąsi ir persivalgyymą. Miegas 
taip pat susijęs su įvairiais aspektais, kuriuos režimas gali kaitalioti: tai 
jam skiriamas laikas, pasirenkamos valandos, lova, jos kietumas bei 
šiltumas. Taigi režimas turi atsižvelgti į daugelį žmogaus — bent jau lais- 
vo vyro — fizinio gyvenimo elementų per visą jo dieną, nuo atsikėlimo 
iki atsigulimo. Detalizuojamas režimas tampa tikra dienotvarke: šitaip 
Dioklio pasiūlytas režimas akimirka po akimirkos apibūdina paprastą 
dieną nuo pabudimo iki vakarienės ir užmigimo, paminint pirmuosius 
pratimus, nusiprausimą, kūno ir galvos judesius, pasivaikščiojimus, in- 
tymųjį gyvenimą ir gimnastiką, pietus, popiečio miegą, vėliau dar kar- 
tą pasivaikščiojimą ir gimnastiką, įtrynimus ir apsitrynimus, vakarienę. 
Kiekvienai žmogaus veiklos rūšiai režimas nuolat problematizuoja po- 
žiūrį į kūną ir plėtoja gyvenimo būdą, kurio formą, pasirinkimą ir kin- 
tamuosius dydžius apibrėžia rūpinimasis kūnu. Tačiau kalbama ne tik 
apie kūną. 


2. Įvairiose srityse, kur jo reikalaujama, režimas išugdė saiką: „su- 
prato net ir paršelis“, kaip sako vienas iš platoniškojo dialogo Varžo- 
vuose** pašnekovų: „kūnui“ yra naudinga tai, „kas saikinga“, o ne 
didelis ar mažas vieno ar kito kiekis. Šitą saiką reikėtų suprasti ne tik 
kaip su kūnu susijusį, bet ir kaip moralinį dalyką. Pitagoriečiai, kurie, 

* Hipokraras. Epidemijos, VI, 6, 1. Apie skirtingas šio teksto interpretacijas antiko- 


je žr. Hipokratas. Raštai, vertimas į pranc. k. Littrė, t. V, p. 323-324. 
** Tariamasis Platonas. Varžovai, 134 a-d. 


206 MICHEL FOUCAULT 


be abejo, turėjo svarbią reikšmę dietetikos plėtojimuisi, aiškiai pabrėžė 
koreliaciją tarp reikalingo rūpinimosi kūnu ir būtinybės išsaugoti ne- 
kaltą ir harmoningą sielą. Jeigu tiesa, kad medicinos jie prašė išvalyti 
kūną, o muzikos — sielą, tai dainai ir instrumentams jie priskyrė orga- 
nizmo pusiausvyrai naudingą poveikį*. Daugelis maisto draudimų, ku- 
riuos jie sau nustatė, turėjo kultūrinę ir religinę reikšmę; o kritika, 
kurią jie skyrė piktnaudžiavimui valgiu ir gėrimais, sportu ir seksualine 
veikla, kartu turėjo moralinio nurodymo ir sveikatai naudingo patarimo 
vertę“*. 

Net už griežtojo pitagoriško konteksto ribų režimas noriai apibrė- 
žiamas šiais dviem registrais: gera sveikata ir gera sielos būsena. Todėl, 
kad jos susijusios, taip pat todėl, kad pasiryžimas laikytis saikingo ir 
protingo režimo bei jį taikyti rodo būtiną moralinį tvirtumą. Kseno- 
fonto Sokratas ypač pabrėžia šią koreliaciją, rekomenduodamas jaunuo- 
liams nuolat lavinti savo kūną gimnastika. Čia jis mato garantiją, kad 
bus galima geriau gintis kare, kariui išvengti bailio reputacijos, geriau 
tarnauti savo tėvynei, gauti didelį atlyginimą (taigi turtą ir statusą palik- 
ti palikuonims); jis tikisi, kad bus įgaunamas atsparumas ligoms ir kūno 
negalioms. Tačiau jis taip pat pabrėžia gerą šios gimnastikos poveikį 
ten, pasak jo, kur mažiausiai jo tikimasi: poveikį minčiai, nes kūno blo- 
gos sveikatos padarinys yra užmaršumas, drąsos praradimas, bloga nuo- 
taika, pamišimas, net iki tokio laipsnio, kad įgytos žinios išgujamos iš 
sielos***. 

Tačiau fizinio režimo griežtumas ir pasiryžimas, būtinas norint jo 
laikytis, taip pat padeda atsirasti neišvengiamam moraliniam tvirtumui 
ir jį lavinti. Platono akimis, čia ir yra tikroji priežastis, dėl kurios reikia 


* R. Joly. Pratarmė Hipokrato veikalui Apie režimą (C.U.F.), p. XI. 

** „Kūno ligoms gydyti buvo... gydomųjų melodijų, kurios ligonius pastatydavo ant 
kojų. Kitos leido pamiršti vargą, nuraminti pykųį, išguiti pasileidusius troškimus. 
Režimą sudarė: medus pietums, džiūvėsiai vakarienei, daržovės, retai mėsa... 
Tokiu būdu kūnas išlaikydavo vis tokią pat būseną, nebūdamas nei labai sveikas, 
nei labai sergantis, nesrorėdamas ir neaugdamas, nemažėdamas ir neplonėdamas, 
ir jo siela visada turėjo tuos pačius bruožus (ro homoion ėrthos)“. Porfirijas. 
Pitagoro gyvenimas, 34. Pitagoras taip pat davė režimo patarimų atletams (ten 
pat, 15). 


*** Ksenofontas. Atsiminimai, III, 12. 

skatinti praktikas, kuriomis stengiamasi įgyti kūniškos jėgos, grožio ir 
sveikatos: Sokratas Valstybės IX knygoje sako, kad protingas žmogus ne 
tik „nepasiduos gyvuliškam ir neprdtingam malonumui“; ne tik nepa- 
kreips „į šitą pusę savo veiklos“; jis padarys dar daugiau: „Jis nesirūpintų 
savo sveikata ir nesistengtų būti stiprus, sveikas ir gražus, jeigu nenorė- 
tų, taip darydamas, tapti nuosaikus“. Fizinis režimas turi remtis bend- 
rosios egzistencijos etikos principu, kur kūniškoji pusiausvyra yra viena 
iš teisingos sielos hierarchijos sąlygų: „Ji sukurs harmoniją kūne siek- 
dama išlaikyti santaiką sieloje“, — o tai jam padės elgtis kaip tikram 
muzikantui (mousikos)*. Fizinis režimas neturi būti pernelyg intensy- 
viai kultivuojamas vien tik dėl jo paties. 


Buvo pripažįstama pačios „dietos“ pavojaus galimybė, nes jeigu reži- 
mo tikslas — išvengti nesaikingumo, tai jam suteikiama svarba ir palie- 
kama autonomija gali būti perdėtos. Paprastai ši rizika gali pasireikšti 
dviem formomis. Yra pavojus, kurį būtų galima pavadinti „atletiniu“ 
nesaikingumu; šitai susiję su labai dažnomis treniruotėmis, kurios per 
daug ištreniruoja, o baigiasi tuo, kad užmigdoma siela, paskęstanti per- 
nelyg galingoje muskulatūroje: vis pasikartodamas, Platonas šaiposi iš 
šios atletų stiprybės ir skelbia, kad jos visiškai nelinkėtų savo miesto 
jaunuoliams**. Tačiau kyla ir kitas pavojus, kurį būtų galima pavadinti 
„liguistumo“ perdėjimu: tai nepaprastas budrumas, kai kiekviena aki- 
mirka skiriama kūnui, sveikatai, menkiausiam skausmui. Geriausias šio 
nesaikingumo pavyzdys, anot Platono, yra pateiktas vieno iš tų, kurie 
laikomi dietetikos kūrėjais — pedotribo Herodiko; baisiausiai susirū- 
pinęs tuo, kad nepažeistų net menkiausios nusistatyto režimo taisyklės, 
metų metus jis „stūmė“ mirštančiojo gyvenimą. Tokiam požiūriui Pla- 
tonas turi du priekaištus. Tai dykinėjančių vyrų, kurie nenaudingi mies- 
tui, užsiėmimas; juos galima palyginti su rimtais amatininkais, teikiant 
privalumą šiems, kurie, įtardami migreną, nesusiverš galvos, nes neturi 
laiko šiems menkiems rūpesčiams dėl sveikatos. Tai taip pat užsiėmimas 


* Platonas. Valstybė, IX, 591 c-d. 
** Ten par, III, 404 a. Aristotelis Politikoje, VIII, 16, 1 335 b ir VIII, 4, 1 338 b- 


1 339 a taip par kritikuoja adetinio režimo ir kai kurių treniruočių perteklių. 

tų, kurie, bijodami prarasti nors akimirką gyvenimo, bando kaip tik 
sugeba vilkinti gamtos nustatytą terminą. Praktikuojant režimą, gresia 
moralinis, taip pat ir politinis pavojus skirti kūnui perdėtą rūpestį (pe- 
rittė epimeleia tou somatos)*. Asklepijas, kuris gydė naudodamas tik 
mikstūras ir šalinamąsias operacijas, buvo politinis išminčius: jis žinojo, 
kad gerai valdomoje valstybėje niekas neturi laisvo laiko, kad gyventų 
sirgdamas ir slaugomas**. 


3. Nepasitikėjimas griežčiausiais režimais rodo, kad dietos tikslas 
nėra kiek įmanoma pratęsti gyvenimą ar nepaprastai ištobulinti jo lai- 
mėjimus, o veikiau padaryti jį naudingą ir laimingą jam skirtose ribose. 
Juo labiau nereikėtų bandyti dietos nustatyti vieną kartą visiems gyve- 
nimo atvejams. Režimas, kuris leidžia gyventi tik vienoje vietoje, mai- 
tintis tik vienokiu maistu ir nesuteikia galimybės nieko keisti, nėra geras 
režimas. Režimo naudingumą tiksliai nusako jo suteikiama galimybė 
individams drąsiai pasiukti įvairias situacijas. Todėl Platonas atletų 
režimą — tokį griežtą, kad jie gali nuo jo nukrypti tik dėl „reikšmingų ir 
žiaurių“ ligų, — priešpriešina tam, kurį norėtų matyti taikomą jo ka- 
riams; šie privalo būti visada budrūs kaip šunys; būdami kaime, jie turi 
galėti „dažnai keisti vandenį ir maistą“, pakęsti „ir deginančią saulę, ir 
žiemos speigus“, išsaugodami „nepakitusią sveikarą'***. Be abejo, Pla- 
tono kariai turi jausti ypatingą atsakomybę. Tačiau bendresni režimai 
taip pat paklūsta tam pačiam principui. Hipokrato rinkinio veikalo 
Apie režimą autorius rūpinasi pabrėžti, kad savo patarimus jis skiria ne 
keliems privilegijuotiems neveikliesiems, bet kuo didesniam žmonių 
skaičiui — „tiems, kurie dirba, keliauja, plaukioja, kenčia saulę ir šal- 
į*****. Šitas fragmentas kartais buvo interpretuojamas kaip išskirtinio 
susidomėjimo aktyvaus ir profesinio gyvenimo formomis požymis. 
Ypač svarbu ten pamatyti rūpinimąsi — beje, bendrą moralei ir me- 
dicinai — paruošti individą daugeliui galimų aplinkybių. Negalima ir 


* Platonas. Valstybė, III, 406 a-407 b. 

* Ten par, III, 407 c-e. Platonas Timajuje teigia, kad kiekvienos gyvos būtybės 
gyvenimo trukmę nustato likimas (89 b-c). 

** Platonas. Ten pat, III, 404 a-b. 

**** Hipokratas. Apie režimą, III, 69, 1; žr. R. Joly pastabas, išleistas C.U.E., p. 71. 


* 

nereikia tikėtis iš režimo, kad jis pakeistų likimą ar paveiktų gamtą. Iš 
jo laukiama, kad jis padės ne aklai, o kitaip reaguoti į vykstančius nenu- 
matytus įvykius. Dietetika yra strateginis menas, nes ji turi leisti pro- 
tingai, t. y. naudingai, prisitaikyti prie aplinkybių. 

Kalbant apie budrumą, skiriamą kūnui ir jo veiklai, šis menas kvie- 
čia individą parodyti dvi gana savitas dėmesio formas. Jis reikalauja to, 
ką būtų galima pavadinti „serijiniu“ dėmesiu, dėmesiu eigai: pačios 
veiklos nėra paprasčiausiai geros arba blogos; jų vertę iš dalies apibrėžia 
prieš jas ir po jų einančios veiklos, ir tas pats dalykas (tam tikras mais- 
tas, pratimų tipas, šaltos ar šiltos vonios) bus rekomenduojamas arba 
nepatartinas atsižvelgiant į tai, kokia veikla buvo atliekama ar bus atlie- 
kama vėliau (viena po kitos einančių praktikų poveikiai turi atsverti vie- 
nas kitą, tačiau kontrastas tarp jų neturi būti pernelyg didelis). Režimo 
praktika taip pat reikalauja budrumo „aplinkybėms“, labai siauro ir kar- 
tu labai plataus dėmesio, kurį reikia skirti išoriniam pasauliui, jo elemen- 
tams, sukeliamiems jutimams: klimatui, metų ir paros laikui, drėgmės ir 
sausumo, šilumos ir vėsumo laipsniui, vėjams, regionui būdingiems 
bruožams, miesto įsikūrimui. Gana detalūs hipokratiškojo režimo tei- 
kiami nurodymai turi padėti tam, kuris su jais susipažino, moduliuoti 
savo gyvenimo būdą atsižvelgiant į visus kintamuosius dydžius. Režimo 
nereikia suprasti kaip universalių ir nesikeičiančių taisyklių rinkinio; tai 
tarsi vadovas, padedantis reaguoti į skirtingas situacijas, kuriose galima 
atsidurti; veikalas, padedantis elgesį suderinti su aplinkybėmis. 


4. Dietetika yra egzistencinė technika, nes ji nesitenkina vien per- 
duodama gydytojo patarimus individui, kuris turės juos pasyviai taikyti. 
Čia nejsiveliant į debatų istoriją, kur medicina ir gimnastika bus su- 
priešinamos kalbant apie jų atitinkamą kompetenciją režimui apibrėžtu, 
reikia pažymėti, kad dieta nebuvo suvokiama kaip visiškas paklusnumas 
kito žinioms; individas turėjo gerai apmąstyti save patį ir savo kūną. 
Žinoma, norint laikytis tinkamo režimo, būtina klausyti tų, kurie žino; 
tačiau šis ryšys turi tapti įsitikinimu. Norint būti išmintingam, norint 
tinkamai prisiderinti prie aplinkybių ir prie laiko, kūno dietą taip pat 
reikia laikyti minties, mąstymo ir atsargumo dalyku. Kaip vaistai arba 
operacijos veikia jas patiriančiojo kūną, taip režimas veikia sielą ir jai 


210 MICHEL FOUCAULT 


įteigia principus. Platonas Įstatymuose* išskiria dvi gydytojų rūšis: tuos, 
kurie geri vergams (jie patys dažniausiai linkę patarnauti), kurie apsiri- 
boja receptu neduodami paaiškinimų; ir laisvos prigimties gydytojus, 
kurie kreipiasi į laisvus žmones; jie nesitenkina skirdami receptus, jie 
pradeda pašnekesį, jie pasidomi ligoniu ir jo draugais; jie jį lavina, drąsi- 
na, sako argumentus tol, kol šie jį paveikia. Jie gebės padėti jam tinka- 
mai gyventi. Iš patyrusio gydytojo laisvas žmogus turi gauti daugiau 
negu aiškiai apibrėžtą slaugą — jis turi gauti racionalią ginkluotę jo egzis- 
tencijos visumai**. Trumpa Atsiminimų ištrauka puikiai parodo režimą 
konkrečios ir aktyvios ryšio su savimi praktikos aspektu. Ten paro- 
doma, kaip Sokratas bando padaryti savo mokinius „galinčius apsieiti 
be kitų pagalbos“. Šiam tikslui jis liepia jiems išmokti (iš jo paties arba 
iš kito mokytojo) to, ką geras žmogus privalo bent ribotai žinoti apie 
tai, kas jam naudinga, ir nieko daugiau: iš geometrijos, astronomijos ir 
aritmetikos išmokti tai, kas būtina. Tačiau jis taip pat juos įpareigoja 
„rūpintis savo sveikata“. Šitas „rūpinimasis“ turi remtis gautomis žinio- 
mis, taip pat turi virsti budriu požiūriu į save: savęs stebėjimu aprašant 
ir pasižymint, kas, beje, yra labai svarbu: „Reikia, kad kiekvienas ste- 
bėtų save patį ir pasižymėtų, koks valgis, koks gėrimas, kokie pratimai 
jam tinka ir kaip reikia juos naudoti, norint kuo ilgiau išsaugoti kuo 
geriausią sveikatą“. Kad geras kūno valdymas taptų gyvenimo menu, 
subjektas turi apie save patį rašyti užrašus; tai jam suteiks autonomiją ir 
padės apgalvotai pasirinkti tarp to, kas jam gera ir kas bloga: „Jeigu jūs 
taip save stebėsite, — sako Sokratas savo mokiniams, — jūs sunkiai rasite 
gydytoją, kuris galėtų geriau už jus patį nurodyti, kas naudinga jūsų 
sveikatai ***. 

Apskritai režimo kaip gyvenimo meno praktika yra visiškai kitas da- 
lykas negu visuma apsaugos priemonių ligoms išvengti arba jų gydymui 
paspartinti. Tai būdas tapti subjektu, kuris rūpinasi savo kūnu tinka- 
mai, kiek būtina ir pakankamai. Šis rūpinimasis persmelkia visą kasdienį 


* Platonas. Įstatymai, IV, 720 b-e. 

** Platonas. Timajas, 89 d susumuojama tai, ką jis pasakė apie režimą: „Ir pakan- 
kamai apie visą gyvą būtybę, jos kūniškąją dalį, būdą ją valdyti ar leistis jos val- 
domam“. 

*** Ksenofontas. Atsiminimai, IV, 7. 

gyvenimą; padaro pagrindines arba to laikotarpio egzistencines veiklas 
sveikatos ir moralės žaismu; tarp kūno ir jį supančių elementų sukuria 
nuo aplinkybių priklausančią strategiją; ir galiausiai apdovanoja indi- 
vidą racionaliu elgesiu. Kokią dalį sutiktumėme skirti aphrodisia šiame 
protingame ir natūraliame gyvenimo valdyme? 


2. Malonumų dieta 


Iki mūsų dienų išliko du dietetikos traktatai, sudarantys Hipokrato 
rinkinio dalį. Vienas, senesnis, kuris ir trumpiausias, — tai Peri diaitės 
hugiainės — Sveikas režimas; jis ilgai buvo laikomas paskutine traktato 
Apie žmogaus prigimtį“ dalimi; antrasis — Peri diaitės — taip pat yra ir 
labiausiai išplėtotas. Beje, Oreibasijas savo Medicininėje kolekcijoje** 
paskelbė higienai skirtą Dioklio tekstą, kuris pateikia labai smulkme- 
niškas kasdienio gyvenimo taisykles; pagaliau tam pačiam Diokliui, gy- 
venusiam IV amžiaus pabaigoje, buvo priskirtas labai trumpas tekstas, 
pateiktas Pauliaus Eginiečio kūriniuose***; jame autorius pasakoja, kaip 
atpažinti pirmuosius savo ligos požymius, taip pat pateikia keletą bend- 
rų sezoninio režimo taisyklių. 

Sveikas režimas nė vienu žodžiu neužsimena apie aphrodisia, o Peri 
diaitės šiuo klausimu pateikia daugelį rekomendacijų ir nurodymų. 
Pirmąją kūrinio dalį galima laikyti mintimis apie bendruosius princi- 
pus, pagal kuriuos turėtų būti sudaroma dieta. Autorius nurodo, kad 
kai kurie iš gausybės jo pirmtakų galėjo duoti gerų patarimų vienu ar 
kitu atskiru klausimu, tačiau nė vienas nesugebėjo pateikti visapusiško 
medžiagos, kurią jis numatė svarstyti, aprašymo; norint „teisingai rašyti 
apie žmogaus dietą“, reikia mokėti „pažinti ir atpažinti“ žmogiškąją pri- 
gimtį apskritai, taip pat žmogaus prigimtinę sandarą (hė ex archės sus- 
tasis) ir kūno valdymo principą (to epicrateon en toi somati)****. Kaip 


* W. H. S. Jones. Įvadas į Hipokrato veikalų IV tomą (ILoeb classical Library). 
** Oreibasijas. Medicininė kolekcija, t. III, p. 168-182. 

*** Paulius Eginietis. Chirurgija, vert. R. Briau. Apie dietetiką klasikinėje epochoje 
žr. W. D. Smich. The Development of Classical Dietetic Theory, Hippocratica 
(1980), p. 439-448. 

Hipokraras. Apie režimą, I, 2, 1. 


AK KK 


Nn 
— 
NH 


MICHEL FOUCAULT 


du fundamentalius režimo elementus, autorius išskiria maitinimąsi ir 
pratimus — pastarieji padeda sunaudoti išteklius, kuriuos nuolat papil- 
do maistas ir gėrimas. 

Antroji teksto dalis plėtoja dietetikos praktikos temą, remdamasi 
režimą sudarančių elementų savybėmis ir sukeliamu poveikiu. Apibū- 
dinus regionus, kurie gali būti aukštai ar žemai, sausi ar drėgni, su vie- 
nokiais ar kitokiais vėjais, peržiūrimas maistas (miežiai ar rugiai, api- 
būdinant miltų rupumą, tešlos užminkymo laiką, vandens, su kuriuo jie 
buvo maišomi, kiekį; mėsa, suskirstyta pagal kilmę; vaisiai ir daržovės, 
įvertinami pagal rūšis), paskui — vonios (šiltos, šaltos, prieš valgį ar po 
valgio), vėmimas, miegas, pratimai (natūralūs — kaip regėjimo, klausos, 
balso, minčių arba pasivaikščiojimas, ir smarkūs — kaip lenktynės grei- 
čiui ar ištvermei patikrinti, rankų judesiai, imtynės, žaidimai su ka- 
muoliu, rankų lenkimas; imtynės dulkėse arba aliejumi išsitepus kū- 
nus). Šiame režimo elementų sąraše seksualinė veikla (lagneiė) yra tik 
paminėta tarp vonių ir įtrynimų bei vėmimo. Ir ši veikla paminėta tik 
dėl trijų jos efektų. Du iš jų - kokybiniai: šildomasis poveikis, kurį su- 
kelia intensyvūs pratimai (ponos), ir drėgnų elementų išskyrimas; ir, 
priešingai, drėkinamasis poveikis, nes fiziniai pratimai tirpdo riebalus. 
Trečiasis efektas kiekybinis — išskyros lemia lieknėjimą. „Lytinis aktas 
lieknina, atgaivina ir sušildo: sušildo pratimų ir drėgmės išskyrimo dė- 
ka; lieknėjimą skatina šalinamasis efektas, o drėkina tai, kas kūne lieka 
po pratimų sukelto riebalų tirpdymo“*. 

Trečiojoje Režimo dalyje randama keletas nurodymų apie apAro- 
disia. Ši trečioji dalis pirmuosiuose puslapiuose pristatoma kaip didelis 
sveikatos kalendorius, nuolatinis sezonų ir jiems pritaikyto režimo al- 
manachas. Tačiau autorius pabrėžia, kad neįmanoma duoti bendros for- 
mulės, kuri nurodytų tikslią pratimų ir maisto pusiausvyrą. Būtina atsi- 


** skirtumus; taigi 


žvelgti į daiktų, individų, regionų, laiko momentų 
kalendoriaus nereikia suprasti kaip imperatyvinių receptų visumos. Jis 
pateikia tik strateginius principus, kuriuos reikia mokėti pritaikyti ap- 
linkybėms. Apibendrinant galima pasakyt, kad jei antroji teksto dalis 


* Ten par, II, 58, 2. 
** Ten pat, III, 67, 1-2. 

aptarė pačius režimo elementus pagal jų savybes ir jiems būdingas ypa- 
tybes (ir joje apie aphrodisia buvo tik užsimenama), tai trečiosios dalies 
pradžia daugiausia skirta situacijos kintamiesiams dydžiams. 

Metai, žinoma, suskirstyti į keturis sezonus. Tačiau jie savo ruožtu 
dar suskirstyti į trumpesnius kelių savaičių ar netgi kelių dienų perio- 
dus, nes kiekvienam sezonui būdingi bruožai dažniausiai plėtojasi pro- 
gresyviu būdu; be to, visada pavojinga staigiai keisti režimą: staigūs 
pokyčiai, kaip ir nesaikingumas, turi kenksmingą poveikį; „po truputį 
(ro kata mikron) — tai patikrinta taisyklė, ypač kai vienas dalykas kei- 
čiamas kitu“. Todėl „kiekvienam sezonui reikėtų žingsnis po žingsnio 
(kata mikron) keisti kiekvieną režimo sudedamąją dalį“*. Todėl žiemos 
režimas turi būti suskirstytas, kaip to pageidauja pats sezonas, į du 
periodus: keturiasdešimt keturių dienų periodą, kuris trunka nuo Ple- 
jadžių užmigimo iki žiemos saulėgrįžos, ir kitą — tokios pačios truk- 
mės periodą, po kurio eina penkiolikos dienų režimo sušvelninimas. 
Pavasaris prasideda trisdešimt dviejų dienų periodu, trunkančiu nuo 
Arktūro atsikėlimo ir kregždžių parskridimo iki ekvinokcijos; vėliau 
sezonas turi būti suskirstytas į šešis ašuonių dienų trukmės periodus. 
Tada ateina vasara, kurią sudaro dvi fazės: nuo Plejadžių atsibudimo iki 
saulėgrįžos ir nuo jos — iki ekvinokcijos. Nuo to laiko iki Plejadžių 
užmigimo — keturiasdešimt aštuonias dienas — reikia ruoštis „žiemos 
režimui“. 

Autorius nepateikia išsamaus režimo kiekvienai šiai mažai atkarpė- 
lei. Jis veikiau tik daugmaž detaliai apibrėžia bendrą strategiją, kurią 
nulemia kiekvienam metų laikotarpiui būdingos savybės. Šita strategija 
paklūsta opozicijos, pasipriešinimo ar bent jau kompensacijos princi- 
pui: bijant, kad kūnas pernelyg neatšaltų, šalto sezono metu pusiausvyrą 
turėtų atkurti šildomasis režimas; didelis karštis, atvirkščiai, sąlygoja ra- 
minamąjį ir vėsinamąjį režimą. Tačiau viskas turi paklusti imitacijos ir 
tinkamumo principui: švelnaus ir pamažu įsigalinčio sezono metu lai- 
komasi švelnaus ir progresyvaus režimo — tuo metu, kai augalai ruošiasi 


* Hipokratas. Apie režimą, III, 68, 10. Apie tą patį žr. Hipokrato Apie žmogaus 
prigimtį, 9 ir Aforizmai, 51. Ta pati tema aptinkama Tariamasis Aristotelis. 
Problemos, XXVIII, 1 ir Dioklis. Režimas, III, p. 181. 

vegetacijai, žmonės turi daryti tą patį ir pasiruošti grūdinti kūną. Vi- 
siškai taip pat atšiauriu žiemos metu medžiai užsigrūdina ir tampa tvir- 
tesni; žmonės taip pat įgauna tvirtumo ne bėgdami nuo šalčio, o „drą- 
siai“ jį pasitikdami*. 

Mėgavimasis aphrodisia reguliuojamas atsižvelgiant į bendrą kon- 
tekstą, priklausomai nuo jų galimo poveikio karščiui ir šalčiui, sausu- 
mui ir drėgmei, ir pagal bendrą formulę, kuri randama antrojoje teksto 
dalyje. Rekomendacijos paprastai pateikiamos tarp bendrųjų nurodymų 
dėl maisto ir patarimų apie pratimus bei organizmo valymą. Žiema nuo 
Plejadžių užmigimo iki pavasario ekvinokcijos — tai sezonas, kurio metu 
režimas turi būti sausinantis ir sušildantis, nes šis sezonas šaltas ir drėg- 
nas: taigi verčiau valgyti keptą, o ne virtą mėsą, kvietinę duoną, sausas 
daržoves nedideliais kiekiais, gerti tik truputį skiestą vyną (tačiau nepa- 
dauginti); atlikti daug įvairių pratimų (dalyvauti lenktynėse, imtynėse, 
vaikščioti); maudytis šaltose voniose po visada labai sušildančių lenk- 
tynių ir šiltose — po visų kitų pratimų. Rekomenduojami dažnesni ly- 
tiniai santykiai, ypač vyresniems žmonėms, kurių kūnas linkęs atšalti; 
vimdomieji tris kartus per mėnesį turintiems drėgną temperamentą ir 
du kartus per mėnesį — turintiems sausą temperamentą**. Pavasarį, kai 
oras šiltesnis ir sausesnis, kai ruošiamasi kūno augimui, reikia valgyti 
tiek keptą, tiek virtą mėsą, sultingas daržoves, maudytis, sumažinti ly- 
tinių aktų skaičių ir vimdomųjų kiekį: vemti ne daugiau kaip du kartus 
per mėnesį ar dar rečiau, kad kūnas išlaikytų „švarią mėsą“. Po Plejadžių 
atsibudimo, kai ateina vasara, režimas daugiausia skirtas kovoti su sau- 
sra: reikia gerti nestiprius baltuosius ir atskiestus vynus; valgyti ruginius 
paplotėlius, virtas arba žalias daržoves, jeigu jos negali sušildyti; atsisa- 
kyti vimdomųjų ir kuo daugiau sumažinti lytinių aktų skaičių (toisi de 
aphrodisidisin hos hėkista). Taip pat reikėtų mažiau daryti pratimų, 
vengti lenktynių, kurios išdžiovina kūną, bei pasivaikščiojimų saulės 
atokaitoje, o pirmenybę teikti kovai dulkėse***. Artėjant Arktūro atsi- 
budimui ir rudens ekvinokcijai, režimas turi tapti švelnesnis ir drėgnes- 
nis. Nieko išskirtinio apie seksualinį režimą nėra sakoma. 


* Hipokratas. Apie režimą, III, 68, 6 ir 9. 
** Ten par, III, 68, 5. 
*** Ten par, III, 68, 11. 

Dioklio Režimas yra daug mažiau išplėtotas negu Hipokrato. Tačiau 
jame labai smulkmeniškai kalbama apie kasdienio laiko tvarkymą, tam 
paskiriant didelę teksto dalį: pradedant judesiais, kurie turi būti atlieka- 
mi tik atsibudus, norint sumažinti kūno nelankstumą, ir baigiant gulė- 
jimo lovoje prieš užmingant pozomis („nei pernelyg išsitiesus, nei per 
daug susirietus“ ir jokiu būdu ne ant nugaros). Aptarti visi pagrindiniai 
dienos momentai: vonios, judesiai, įtrynimai, organizmo valymas, pasi- 
vaikščiojimai, tinkamas maistas*. Seksualiniai malonumai ir jų mo- 
duliacijos aptariami tik kalbant apie sezoninius pasikeitimus ir tik pa- 
minėjus keletą bendrųjų pusiausvyros principų: „Sveikatai labai svarbu, 
kad mūsų kūno galios nesumažintų kita galia“. Tačiau autorius apsiri- 
boja trumpomis bendrosiomis sąvokomis: pirmiausia niekas neturi 
„dažnai ir ilgai lytiškai santykiauti; lytinis aktas labiau tinka „šaltiems, 
drėgniems, paniurusiems ir linkusiems į dujų susikaupimą žmonėms“ ir 
mažiau tinka liesiems; yra gyvenime tokių periodų, kai lytinis aktas 
kenksmingas, pavyzdžiui, pagyvenusiems žmonėms arba jaunuoliams, 
kurie išgyvena „perėjimo iš paauglystės į suaugusiuosius tarpsnį ** 
Kalbant apie, be abejo, daug vėlyvesnį tekstą, kuris žinomas kaip Dio- 
geno laiškas karaliui Antigonui, galima paminėti, kad jo siūloma sek- 
sualinių malonumų ekonomija savo bendrais bruožais labai artima hi- 
pokratiškajai: žiemos saulėgrįžos metu, kai yra didžiausios galimybės 
susirgti kataru, seksualinė praktika nebuvo ribojama. Plejadžių dangun 
žengimo metu, kai kūne dominuoja karti tulžis, lytiškai santykiauti 
reikia labai saikingai. Reikia netgi visiškai atsisakyti aktų per pačią 
vasaros saulėgrįžą, kai organizmas pilnas juodosios tulžies: nesantykiau- 
ti, taip pat ir nevemti, reikia iki rudens ekvinokcijos*** 

Verta paminėti daugelį šio malonumų režimo bruožų. Pirmiausia tai 
ribota vieta, skirta lytinių santykių problemai, jeigu ji bus lyginama su 
pratimams ir ypač maistui skirta vieta. Maisto produktai, priklausomai 
nuo jų savybių ir aplinkybių, kuriomis jie vartojami (ar tai būtų metų 
sezonas, ar ypatinga organizmo būsena), dietetiniams apmąstymams yra 


* Oreibasijas. Medicininė kolekcija, III, p. 168-178. 
** Ten par, III, p. 181. 
*** Paulius Eginietis. Chirurgija. Šis sezoninis seksualinio režimo ritmas buvo labai 
ilgai priimamas. Jis aptinkamas ir Celso knygose imperijos epochoje. 

daug svarbesni negu seksualinė veikla. Tačiau reikia pažymėti, kad ne- 
rimas dėl režimo niekada nėra susijęs su pačia aktų forma: nieko nesa- 
koma nei apie seksualinio ryšio tipą, nei apie „natūralią“ poziciją arba 
nederamus būdus, nei apie masturbaciją, nei juo labiau apie nutrauktą 
lytinį aktą ir apsisaugojimo būdus* — problemas, kurios bus tokios svar- 
bios vėliau. Apie aphrodisia kalbama kaip apie visumą, kaip apie veiklą, 
kurioje tai, kas svarbu, nėra apibrėžiama įvairiomis formomis, kokias ji 
gali įgauti; reikia tik savęs paklausti, ar verta užsiimti šia veikla, kaip 
dažnai ir kokiame kontekste. Problematika daugiausia susijusi su kie- 
kiu ir aplinkybėmis. 

Tačiau ir šitas kiekis nėra pateikiamas tiksliais skaičiais apibrėžta 
forma. Visada laikomasi bendrų vertinimų: mėgautis malonumais „dau- 
giau“ (pleon) ar mažesniais kiekiais (elasson), ar kuo mažiau (hos hė- 
kista). Tuo nenorima pasakyti, kad neverta šiai sričiai skirti labai daug 
dėmesio, o tik tai, kad neįmanoma iš anksto ir visiems nustatyti ritmo 
veiklos, susijusios su kūno ir aplinkos, kurioje jis yra, savybėmis — sau- 
sumu, karščiu, drėgme, šalčiu. Jei iš tiesų lytiniai aktai priklauso nuo 
režimo ir turi būti „saikingi“, tai dėl to, kad jie daro kūnui šildanų, 
šaldanų, džiovinant ar drėkinantį poveikį, kurį sukelia kūno judesiai ir 
sėklos išsiliejimas. Jie pakelia arba pažemina kiekvieno iš kūno pusiau- 
svyrą palaikančių elementų lygį; taigi jie taip pat keičia ryšį tarp tos 
pusiausvyros ir tų elementų žaidimo išoriniame pasaulyje: džiovinimas 
arba sušildymas, kurie gali būti naudingi drėgnam ir šaltam kūnui, bus 
mažiau vertingi, jeigu sezonas ir klimatas bus šilti ir sausi. Režimu nesie- 
kiama nustatyti kiekio ir apibrėžti ritmo: jam padedant, reikia numaty- 
ti santykių, kurių tik visumos elementus galima apibrėžti, kokybinius 
pasikeitimus ir būtiną prisitaikymą. Beje, galima pažymėti, jog atrodo, 
kad vienintelis Tariamasis Aristotelis Problemose sugebėjo iš vieno ži- 
nomiausių šios kokybinės fiziologijos principų (reikia žinoti, kad mo- 
terys paprastai yra šaltos ir drėgnos, o vyras — karštas ir sausas) padaryti 
išvadą, kad geriausias sezonas lytiniams santykiams nėra tas pats abiem 


* Beje, reikia pažymėti Dioklio (Orerbasijas, II, p. 177) pastabas apie poziciją ant 
nugaros miegant; ji esą sukelia naktines poliucijas. 

lytims: moterys ypač linkusios Veneros aktą atlikti vasarą, 0 vyrai — 
paprastai žiemą“. 

Taigi dietetikoje seksualinė praktika problematizuojama ne kaip 
aktų, kuriuos reikia suskirstyti pagal jų formas ir kiekvieno jų svarbą, 
visuma, tačiau kaip „veikla“, kuriai reikia suteikti laisvę arba nuspausti 
stabdį atsižvelgiant į chronologines gaires. Šis bruožas leidžia šį režimą 
palyginti su tam tikromis taisyklėmis, kurios vėliau bus randamos krikš- 
čionių ganytojiškuosiuose nuostatuose. Pagal jas ribojant seksualinę 
veiklą taip pat bus remiamasi kai kuriais laiko kriterijais. Tačiau šie kri- 
terijai nebus tiktai tikslesni. Jie atliks visai kitą vaidmenį: apibrėš laiką, 
kada praktika leidžiama, o kada draudžiama. Šis kruopštus suskirstymas 
bus sudarytas atsižvelgiant į skirtingus kintamuosius dydžius: liturgi- 
nius metus, menstruacijų ciklą, nėštumo ir pogimdyminį laikotarpį**. 
Tuo tarpu antikos medicinos režimų variacijos yra progresyvinės; re- 
žimas, užuot buvęs sudarytas pagal binarinį leidžiamo ir draudžiamo 
principą, parodo tik nuolatinį svyravimą tarp daugiau ir mažiau. Lyti- 
nis aktas nėra vertinamas kaip leidžiama arba neleidžiama praktika, 
atsižvelgiant į laiko ribas, į kurias jis įterpiamas: jis yra laikomas veikla, 
galinčia turėti daugiau ar mažiau lemtingus padarinius tame taške, ku- 
riame susikerta individas ir pasaulis, temperamentas ir klimatas, kūno ir 
sezono savybės, ir todėl turi paklusti daugiau ar mažiau griežtai eko- 
nomijai. Tai praktika, reikalaujanti mąstymo ir atsargumo. Taigi nesis- 
tengiama nustatyti tų pačių ir visiems vienodų „darbo dienų“ mėgautis 
seksualiniais malonumais, o tik kuo geriau apskaičiuoti tinkamiausią jų 
laiką ir dažnumą. 


* Tariamasis Aristotelis. Problemos, IV, 26 ir 29 (žr. Hipokraras. Apie režimą, 
I, 24, 1). 

** Kalbant apie šį punktą, reikia prisiminti J. -L. Flandrino knygą Laikas bučiuotis 
(1983), kuri, remdamasi VII amžiaus šaltiniais, parodo leidžiamo ir draudžiamo 
laiko atskyrimo svarbą ir daugybę šios ritmikos įgaunamų formų. Akivaizdžiai 
matoma, kaip šis laiko paskirstymas skiriasi nuo aplinkybinių graikų dietetikos 
strategijų. 

3. Rizika ir pavojai 


Aphrodisia režimas, reikalaujantis saikingos praktikos, nesiremia 
postulatu, kad lytiniai aktai patys savaime ir dėl savo prigimties yra blo- 
gi. Aktai nėra diskvalifikacijos iš principo objektas. Apie juos keliami 
klausimai susiję tik su jų praktika, saikingumu atsižvelgiant į kūno būk- 
lę ir išorines sąlygas. Tačiau būtinybę griebtis rūpestingo režimo ir skir- 
ti seksualinei praktikai daug dėmesio pateisina dvi grupės priežasčių, 
rodančių tam tikrą nerimą dėl jos poveikio. 


1. Pirmoji priežasčių serija susijusi su lytinio akto padariniais indivi- 
do kūnui. Be abejo, yra temperamentų, kuriems seksualinė veikla turi 
veikiau palankų poveikį: pavyzdžiui, tiems, kurie kenčia nuo gleivių 
gausumo, nes ji padeda pašalinti skysčius, kuriems gendant susidaro 
gleivės; taip pat tiems, kurių prastas virškinimas, kurių kūnas sekinamas 
ir kurių pilvas šaltas ir sausas*. Ir atvirkščiai — tiems, kurių kūnas ir galva 
pripildyti skysčių, ši veikla yra veikiau kenksminga*“*. 

Tačiau, nepaisant šito principinio neutralumo ir kontekstinio dvily- 
pumo, seksualinė veikla gana nuolatos yra įtarimo objektas. Diogenas 
Laertijas primena Pitagoro sentenciją, kurioje paminėta pagrindinė se- 
zoninio režimo taisyklė yra tiesiogiai susijusi su reikalavimu nuolat ma- 
žinti lytinių aktų skaičių ir jiems būdingo kenksmingumo patvirtinimu: 
„Aphrodisia reikia atsiduoti žiemą, o ne vasarą; pavasarį ir rudenį - labai 
saikingai; nors, beje, jie vargina ir kenkia sveikatai bet kuriuo metų lai- 
ku“. Diogenas cituoja dar ir Pitagoro, kurio buvo paklausta, kokį laiką 
geriausiai skirti meilei, atsakymą: „Kai norima nusilpti“***. Tačiau pita- 
goriečiai nėra vieninteliai, reiškiantys tokį nepasitikėjimą; „kuo rečiau“ 
taisyklė ir „mažiausio blogio“ paieškos minimos ir tik medicinai arba hi- 
gienai skirtuose tekstuose. Dioklio Dieta siūlo nustatyti sąlygas, kurio- 
mis mėgavimasis malonumais padarys „mažiausiai žalos“ (hėkista enoch- 


lei)****, o Tariamojo Aristotelio Problemos, prilygindamos lytinio akto 


* Hipokratas. Apie režimą, III, 80, 2. 
** Ten par, III, 73 ir 2. 
*** Diogenas Laertijas. Filosofų gyvenimas, VIII, 1, 9. 
**** Oreibasijas. Medicininė kolekcija, III, p. 181. 

poveikį augalo išrovimui pažeidžiant šaknis, pataria lytiškai santykiauti 
tik esant labai stipriam poreikiui*. Per dietetiką, kuri turi apibrėžti, 
kada naudinga ir kada kenksming4 mėgautis malonumais, matomas 
bendras polinkis į ribojančiąją ekonomiją. 

Šitą nepasitikėjimą reiškia mintis, kad daugelis organų, ir pačių 
svarbiausių, yra veikiami seksualinės veiklos ir gali kentėti nuo jos per- 
tekliaus. Aristotelis pažymi, kad smegenys yra pirmasis organas, pajun- 
tantis lytinio akto padarinius, nes jos — viso kūno „pats šalčiausias ele- 
mentas ; atimdamas iš organizmo „grynąją ir natūralią šilumą“, sėklos 
išsiveržimas turi bendrą šaldomąjį poveikį**. O Dioklis tarp organų, 
kuriuos ypač stipriai veikia malonumų perteklius, pamini šlapimo pūs- 
lę, inkstus, plaučius, akis, stuburo smegenis***. Problemose sakoma, 
jog ypač paveikiamos akys ir strėnos: arba dėl to, kad jos prie akto pri- 
sideda daugiau negu kiti organai; arba todėl, kad šiuose organuose ši- 
lumos perteklius sukelia suskystėjimą****. 

Šių organinių tarpusavio santykių gausumas paaiškina įvairius pato- 
loginius efektus, kurie priskiriami seksualinei veiklai, kai nesilaikoma 
būtinų ekonomijos taisyklių. Reikia pabrėžti, kad retai užsimenama, 
bent jau kalbant apie vyrus*****, apie sutrikimus, kuriuos gali sukelti 
visiškas susilaikymas. Ligos, atsirandančias dėl blogo seksualinės veiklos 
paskirstymo, daug dažniau yra pertekliaus ligos. Tai ir garsioji „nugaros 
džiova“, apibūdinta Hipokrato veikale Apie ligas, kurios priežastys dar 
ilgai bus visiškai taip pat aprašomos Vakarų medicinoje: tai liga, kuri 
„ypač dažnai paveikia jaunavedžius“ ir „žmones, linkusius dažnai ly- 
tiškai santykiauti“ (philolagnoi); ši liga prasideda smegenyse (kurios, 
kaip pasirodys, laikomos kūno dalimi, kur glūdi sperma); ji pasireiškia 
viso stuburo nutirpimu; sperma nevalingai išteka miegant su šlapimu 
ir išmatomis, ir subjektas tampa nevaisingas. Kai ligą lydi kvėpavimo 


* Tariamasis Aristotelis. Problemos, IV, 9, 877 b. 
** Aristotelis. Apie gyvūnų kilmę, V, 3, 783 b. 
*** Oreibasijas. Medicininė kolekcija, III, p. 181. 
**** Tariamasis Aristotelis. Problemos, IV, 2, 876 a-b. 
***** Toliau matysime, kad moteriai seksualinė jungtis, priešingai, laikoma sveikatos 
faktoriumi. Beje, Problemų autorius pažymi, jog drąsūs ir gerai besimaitinantys 
vyrai yra linkę į irzlumą, jei nėra seksualiai aktyvūs (IV, 30). 

sutrikimai ir galvos skausmai, nuo jos galima numirti. Išgydyti gali su- 
glebimą sukeliantis maitinimosi režimas ir organizmo valymas, tačiau 
tik po ištisų metų susilaikymo nuo vyno, pratimų ir aphrodisia*. Epi- 
demijos taip pat pasakoja apie subjektus, kuriems malonumų perteklius 
sukėlė sunkias ligas: vienam Abderų gyventojui lytiniai santykiai ir gė- 
rimai sukėlė karščiavimą, nuo pat pradžių lydimą šleikštulio, krūtinės 
skausmų, troškulio, juodo šlapimo, sunkaus liežuvio; nors liga ir karš- 
čiavimas daug kartų atsinaujino, ligonis visiškai pasveiko po keturias- 
dešimt aštuonių dienų**. O jaunuolis iš Melibėjos mirė visiškai išėjęs iš 
proto po dvidešimt keturių ligos dienų. Liga prasidėjo žarnyno ir kvė- 
pavimo sutrikimais po ilgo gėrimų ir seksualinių malonumų pertek- 
liaus laikotarpio***. 

Ir priešingai, atletų režimas, kuriam dažnai priekaištaujama dėl per- 
nelyg didelių reikalavimų, pateiktas kaip palankaus poveikio, kurį gali 
turėti seksualinė abstinencija, pavyzdys. Platonas tai primena Įstaty- 
muose, kalbėdamas apie Isą Tarentieų, olimpiados nugalėtoją: būda- 
mas ambicingas „ir turėdamas sielą, kurioje slypėjo ir technika, ir jėga, 
ir nuosaikumas“, kaip pasakojama, atsidavęs treniruotėms „jis niekada 
nesiartino nei prie moters, nei prie berniuko“. Tos pačios tradicijos 
laikėsi ir Krisonas, Astilas, Diopompas****. Be abejo, tokioje praktiko- 
je susikirto daugybė temų: tai ir ritualinės abstinencijos, kuri buvo vie- 
na iš sėkmės sąlygų varžybose ir mūšyje, tema; tai ir moralinės pergalės, 
kurią atletas turėjo laimėti prieš save patį, jeigu jis siekė būti pranašesnis 
už kitus ir norėjo būti to vertas, tema; taip pat ir ekonomijos, būtinos, 
kad jo kūnas išsaugotų visą jėgą, kurią lytinis aktas iššvaisto, tema. Mo- 
terims lytinis aktas reikalingas tam, kad jos organizmui būtinos išskyros 
galėtų reguliariai gamintis, o vyrai gali, bent jau kai kuriais atvejais, iš- 
laikyti visą savo sėklą; jiems griežtas susilaikymas ne tik nekenkia, bet ir 
išsaugo, sukaupia ir sukoncentruoja visas jų jėgas ir galiausiai jas nejsi- 
vaizduojamai padidina. 


* Hipokratas. Apie ligas, II, 51. 

** Hipokratas. Epidemijos, III, 17, 10 atvejis. 
*** Ten par, III, 18, 16 atvejis. 
**** Platonas. Įstatymai, VIII, 840 a. 

Sitame susirūpinime dėl režimo slypi paradoksas, nes vienu metu 
p YPi P 
bandoma tinkamai paskirstyti veiklą, kuri pati savaime negali būti lai- 
P ą p £ 
koma bloga, ir bandoma laikytis ribojančiosios ekonomijos taisyklės, 
8 7 J J 7 
kuri skelbia, kad „mažiau“ beveik visada geriau negu „daugiau“. Nors 
£ £ £ 
visiškai natūralu, kad kūnas gamina gyvą substanciją, galinčią suteikti 
gyvybę, tačiau aktas, kuris ją išsiurbia iš organizmo ir išmeta į išorę, 
gali būti pavojingas dėl savo poveikio, nors jo principas neprieštarauja 
gamtai; visas kūnas, jo svarbiausi ir greičiausiai pažeidžiami organai 
rizikuoja sumokėti didelę kainą už šią netektį, kurios, beje, norėjo pati 
gamta. O šios substancijos, kuri veržiasi ištrūkti veikiama savo pačios jė- 
gos, išsaugojimas — tai būdas suteikti kūnui pačią didžiausią energiją. 


2. Budrumą, kurį reikia parodyti mėgaujantis malonumais, taip pat 
sąlygoja rūpestis dėl palikuonių. Jei, pažymima, gamta lėmė lyčių su- 
sijungimą, kuris leistų garantuoti palikuonių gimimą ir rasės išlikimą, 
jei, taip pat pažymima, dėl tos pačios priežasties ji seksualinius santy- 
kius susiejo su tokiu gyvu malonumu, reikia pripažinti, kad šis daugi- 
nimosi principas, bent jau jo kokybė ir vertė, labai pažeidžiamas. Atsi- 
tiktinai mėgautis malonumu pavojinga pačiam individui, tačiau jei jis 
naują gyvybę kuria atsitiktinai ir nesvarbu kaip, tai pavojui pasmerkia- 
ma jo šeimos ateitis. Platonas Įstatymuose iškilmingai pabrėžia atsargu- 
mo priemonių, kurių reikia imtis šiam tikslui, svarbą, kuria suintere- 
suoti tėvai ir visas miestas. Rūpestingam reikia būti nuo pat pirmojo 
santuokinio dviejų sutuoktinių lytinio akto: jame slypi visa tradiciškai 
inauguraciniams aktams priskiriama reikšmė ir visi pavojai: tą dieną ir 
tą naktį reikia vengti klaidų — „nes prasidėjimas yra dievas, kuris, įsikur- 
damas žmonėse, viską gelbsti, jeigu kiekvienas iš jam besimeldžiančiųjų 
jį tinkamai pagerbia“. Tačiau taip pat reikia saugotis kiekvieną dieną 
visą vedybinį gyvenimą, nes niekas iš tiesų nežino, „kokią naktį ar ko- 
kią dieną“ dievas padės apvaisinti. Taip pat reikia „metus ir visą gyve- 
nimą“, o ypač tada, kai įmanoma pradėti gyvybę, „stengtis savanoriškai 
nedaryti nieko nesveiko, nieko, kas kyla iš nesaikingumo ir neteisingu- 
mo, nes tai įsiskverbia ir įsitvirtina vaiko sieloje ir kūne“; rizikuojama 


„suteikti gyvybę visais atžvilgiais niekingiems padarams'*. 


* Platonas. Įstatymai, VI, 775 e. 

Pavojai, kurių tikimasi, — todėl ir rekomenduojamos apsaugos prie- 
monės, — yra susiję su trimis svarbiais klausimais. Pirmiausia — tėvų 
amžius. Vyras, pasak Platono, sveikiausių palikuonių gali susilaukti ga- 
na vėlyvame amžiuje: nuo trisdešimties iki trisdešimt penkerių metų. 
Beje, jis mano, jog merginos gali tekėti sulaukusios šešiolikos-dvide- 
šimties metų*. Toks pat chronologinis skirtumas Aristoteliui atrodo 
būtinas; jis mano, jog šitai svarbu palikuonių tvirtumui garantuoti. 
Aristotelis skaičiuoja, kad, esant tokiam skirtumui, abu sutuoktiniai 
vienu metu sulaukia tokio amžiaus, kai vaisingumas mažėja, o palikuo- 
nys nelabai pageidautini; beje, vaikai, kurių susilaukiama tuo gyvenimo 
periodu, turės privalumą sulaukti tokio amžiaus, kai galės užimti tėvų 
vietą, būtent tada, kai pastarieji pradės senti; „štai kodėl merginoms rei- 
kia tekėti sulaukus maždaug aštuoniolikos metų, o vyrams vesti — tris- 
dešimt septynerių ar kiek mažiau; tada lyčių sąjunga įvyks tuo laiku, kai 
kūnas yra pats stipriausias **. 

Kitas svarbus klausimas — tai tėvų „dieta“: žinoma, reikia vengti per 
dažno santykiavimo, rūpintis neužmegzti naujos gyvybės išgėrus, tačiau 
taip pat reikia laikytis bendrojo bei nuolatinio režimo. Ksenofontas 
liaupsino Likurgo teisėtvarką ir priemones, kurių buvo imtasi, kad tėvų 
stiprumas užtikrintų gerą palikuonių būklę: jaunos merginos, besi- 
ruošiančios tapti motinomis, neturėjo gerti vyno arba gerti tik pra- 
skiestą vandeniu; joms buvo tiksliai apskaičiuojamas duonos ir mėsos 
kiekis; jos, kaip ir vyrai, privalėjo atlikti fizinius pratimus; Likurgas net 
paskyrė „moterims, kaip ir vyrams, lenktynes ir jėgos išbandymą, įsiti- 
kinęs, kad jeigu abi lytys bus stiprios, jų vaikai bus tvirtesni“ ***. Aris- 
totelis nepritarė pernelyg įtemptam atletiniam režimui; jis teikė pir- 
menybę tokiam režimui, kuris piliečiui tinka ir jį parengia jo veiklai 


* Platonas. Įstatymai, IV, 721 a-b, ir VI, 785 b. Valstybėje, V, 460 e, „teisėto“ 
vaisingumo periodas vyrams buvo nustatytas tarp dvidešimt penkerių ir penkias- 
dešimt penkerių metų, moterims - nuo dvidešimties iki keturiasdešimties. 

** Aristotelis. Politika, VII, 16, 1 355 a. Apie vedybinį amžių Atėnuose žr. W. K. La- 
cey. The Family in Classical Greece, 1968, p. 106—107 ir 162. 

*** Ksenofontas. L akedemoniečių valstybė, 1, 4. Įstarymuose Platonas primygtinai 

teigia, kad tėvų girtumas pradėjimo metu turi kenksmingą poveikį (VI, 775 c-d.). 

atlikti (euexia politikė): „Temperamentas turi padėti pasiruošti nuovar- 
giui, tačiau ne sunkiais darbais ir ne vieninteliam darbui kaip atletų 
temperamentas, o veiklai, tinkančidi laisviems vyrams“. Moterims jis 
siūlė režimą, kuris joms išugdytų tokias pat savybes*. 

Buvo manoma, jog metų laikas ar sezonas, tinkamiausias susilaukti 
sveikų palikuonių, priklauso nuo sudedamųjų elementų visumos; ir, 
šalia kitų dalykų, būtent tokioms atsargumo priemonėms turi skirti 
dėmesį prižiūrėtojos, kurios, anot Platono, prižiūri gerą šeimų elgesį de- 
šimt metų, kai iš šeimų reikalaujama ir joms leidžiama užmegzti naują 
gyvybę**. Aristotelis trumpai pamini žinias, kurių jo laikmečio gydyto- 
jai ir prigimties žinovai gali išmokyti. Pasak jo, sutuoktiniai turės iš- 
mokti visas šias pamokas: „Gydytojai iš tiesų pasako, kada kūno būklė 
yra palanki gyvybei pradėti“ (remiantis bendraisiais principais — tai Žie- 
ma); o „fizikai pabrėžia, jog šiaurės vėjai palankesni už pietų ***. 

Visi šie neišvengiami rūpesčiai rodo, jog gyvybės užmezgimas, jeigu 
norima užkirsti kelią visiems ją persekiojantiems pavojams ir užsitikrin- 
ti laukiamą sėkmę, reikalauja didelio dėmesio, negana to — moralinio 
nusistatymo. Platonas primygtinai teigia, kad ir vienas, ir kitas sutuok- 
tinis privalo turėti omenyje (dianoeisthai), kad jie turi duoti miestui 
„kuo sveikesnius ir geresnius vaikus“. Apie tai jie turi intensyviai galvoti, 
laikydamiesi principo, kad žmonėms sekasi tai, ko jie imasi, „kada jie 
galvoja ir dvasiškai nusiteikia tam, ką daro“, o nesiseka, „jeigu jie dva- 
siškai nenusiteikia arba nepakankamai nusiteikia“. Todėl reikia, „kad 
sutuoktinis būtų dėmesingas (prosecheto ton noun) žmonai ir gyvybės 
užmezgimui, kaip ir sutuoktinė, ypač prieš pirmąjį gimdymą '****. Tuo 
klausimu galima priminti teiginį, kuris randamas Tariamojo Aristote- 
lio Problemose: jeigu dažnai atsitinka, kad žmonių vaikai nepanašūs į 


* Aristotelis. Politika, VII, 16, 1 335 b. Anot Ksenofonto, norėdami turėti guvius 
palikuonis, jaunavedžiai Spartoje neturėtų susitikinėti pernelyg dažnai: „Tokio- 
mis sąlygomis sutuoktiniai labiau trokšta vienas kito, ir vaikai, jeigu gimsta, yra 
guvesni negu vaikai, kurių tėvai yra persisotinę vieni kitų“ (Lakedemoniečių vals- 
tybė, 1, 5). 

** Platonas. Įstatymai, VI, 784 a-b. 
*** Aristotelis. Politika, VII, 16, 1 335 a. 
**** Platonas. Įstatymai, VI, 783 e. 

tėvus, tai todėl, kad pastarųjų sielą lytinio akto metu jaudino daugybė 
dalykų, o ne tai, ką jie daro tą akimirką*. Vėliau kūniškame pasaulyje 
lytiniam aktui pateisinti įsigalės būtina taisyklė turėti vienintelę — gy- 
vybės užmezgimo — intenciją. Kol kas tokia intencija nėra būtina, kad 
santykiai tarp lyčių nebūtų laikomi mirtina nuodėme. Tačiau, kad šie 
santykiai galėtų pasiekti tikslą ir leisti individui išlikti savo vaikuose ir 
prisidėti prie miesto klestėjimo, reikalingos visos dvasios pastangos: 
nuolatinis rūpestis nutolinti pavojus, kurių netrūksta mėgaujantis ma- 
lonumais ir kurie kelia pavojų tikslui, jiems suteiktam gamtos**. 


4. Aktas, netektis, mirtis 


Jeigu mėgavimasis malonumais ir kelia problemų individo santy- 
kiams su savo kūnu ar fiziniam režimui sudaryti, tai ne dėl to, kad bū- 
tų Manoma, jog šitas mėgavimasis malonumais gali sukelti kai kurias 
ligas, arba būtų bijoma jo padarinių palikuonims. Graikai lytinio akto 
jokiu būdu nelaikė blogiu; jis nebuvo jiems etinės diskvalifikacijos 
objektas. Tačiau tekstai rodo, kad ši veikla kelia nerimą. Šito nerimo yra 
trys Židiniai: pati akto forma, akto padariniai ir su juo susijusi mirtis. 
Būtų klaidinga graikų apmąstymuose įžvelgti tik pozityvų lytinio akto 
vertinimą. Medicininiai ir filosofiniai apmąstymai aktą aprašo kaip 
grėsmingą dėl jo brutalumo, kalba apie kontrolę ir savivaldos būtinumą. 
Aktas laikomas sekinančiu, nes verčia prarasti jėgas, kurias individas turi 
saugoti ir išlaikyti, ir lemiančiu individo mirtį, nes taip garantuoja rasės 
išlikimą. Malonumų režimas yra toks svarbus ne vien dėl to, kad per- 
teklius gali susargdinti, o todėl, kad kalbant apie seksualinę veiklą apsk- 
ritai iškyla valdymo, jėgos ir vyro gyvenimo problemos. Šią veiklą re- 
tinti ir suteikti jai stilizuotą režimo formą — tai reiškia apsidrausti nuo 
būsimų skausmų; taip pat susiformuoti, išsilavinti, išreikšti save kaip 
individą, galintį kontroliuoti jos prievartą ir leisti jai veikti tinkamose 


* Tariamasis Aristotelis. Problemos, X, 10. 

** Platonas Įstatymuose nori, kad, stengdamasi padėti moraliniam vaiko formavi- 
muisi, nėščia moteris gyventų šalindamasi pernelyg intensyvių malonumų ir siel- 
varto (VII, 792 d-e). 

ribose, suvokti energijos principą ir priimti mirtį numatant palikuonių 
gimimą. Fizinis aphrodisia režimas — tai sveikatos saugojimas ir kartu 
būties pratimas — askėsis. ? 


1. Akto žiaurumas 


Galvodamas apie aphrodisia, Platonas Filebe aprašo malonumų su 
didele kančios dalimi poveikį: malonumas „apima visą kūną, jį sutrau- 
kia, sukeldamas staigius judesius ir visą spalvų paletę, visus galimus 
judesius, visus įmanomus kvėpavimo pakitimus, sužadina visa apiman- 
tį nepaprastą susijaudinimą, lydimą paklaikusio riksmo... Tada netgi 
kantriausias arba kiti, kalbėdami apie jį, pasako, jog jis mėgaujasi visais 
malonumais netgi rizikuodamas nuo jų mirti; ir nesustodamas tuo in- 
tensyviau juos tęsia, kuo mažiau turi santūrumo ir nuosaikumo“ (ako- 
lastoteros, aphronesteros"). 

Tvirtinimas, kad seksualinis malonumas panašus į nedidelį epilepsi- 
jos priepuolį, priskiriamas Hipokratui. Bent jau taip teigia Aulas Geli- 
jus: „Štai kokia buvo dieviškojo Hipokrato nuomonė apie lytinį aktą 
(coitus venereus). Jis laikė jį baisios ligos, kurią mes vadiname comitiale, 
dalimi. Jis yra pasakęs: „Lyčių susijungimas yra maža epilepsija“ (ten 
sunousian einai mikran epilepsian)**. Iš tikrųjų formuluotė yra De- 
mokrito. Hipokratiškasis veikalas Apie kilmę, kurio pirmuosiuose pus- 
lapiuose pateikiamas išsamus lytinio akto aprašymas, atrodo, daugiau 
susijęs su kita, Diogeno Apoloniečio, tradicija; modelis, kuriuo remiasi 
šita tradicija (dar patvirtinta Klemenso Aleksandriečio), nėra patologi- 
nis epilepsijos blogio, o mechaninis — sušildyto ir putojančio skysčio — 
modelis: „Kai kurie, teigia Pedagogas, mano, kad gyvos būtybės sėklos 
substancija — tai kraujo puta. Glebesčiavimosi stipriai sudirgintas krau- 
jas, sušildytas natūralios patino šilumos, suputoja ir patenka į spermines 
venas“. Anot Diogeno Apoloniečio, šitas reiškinys paaiškintų žodį aph- 
rodisia****. Hipokrato rinkinio veikale Apie kilmę, kalbant apie skysų, 


* Platonas. Filebas, 47 b. 
** Aulas Gelijus. Atikos naktys, XIX, 2. 
**** Klemensas Aleksandrietis. Pedagogas, I, 6, 48. Žr. R. Joly, Pratarmė Hipokratui, 
Oeuvres, t. XI, C.U.F. 

susijaudinimą, šilumą ir suputojimą, pateikiamas apibūdinimas, kuris 
paremtas tuo, ką būtų galima pavadinti „ejakuliacijos schema“ — tai 
schema iš vyro į moterį; ji padeda iššifruoti vyriškojo ir moteriškojo 
vaidmens santykius, kai kalbama apie jų susidūrimą ir dvikovą, taip pat 
vieno dominavimą ir kito valdymą. 

Lytinis aktas nuo pat pradžios laikomas brutalia mechanika, kuri 
sukelia spermos išsiveržimą“. Iš pradžių penio trintis ir viso kūno ju- 
desiai sukelia visuotinį sušilimą, dėl kurio, prisidedant susijaudinimui, 
taip suskystėja visos kūno drėgnosios medžiagos, kad net „suputoja“ 
(aphrein) „kaip visi suplakti skysčiai“. Tuo momentu įvyksta „atsisky- 
rimo“ (apokrisis) reiškinys ir veržliausia — „stipriausia ir riebiausia“ (to 
ischurotaton kai piotaton) — šitų putojančių skysčių dalis nunešama į 
galvos smegenis ir į stuburo smegenis, per kurias nusileidžia iki strėnų. 
Tada šilta puta patenka į inkstus ir iš čia, per sėklides, iki varpos, iš kur 
ji išstumiama smarkiu susitraukimu (rarachė). Šitas procesas, kurio pra- 
džia, lytiškai santykiaujant ir esant „lytinių organų trinčiai“, yra sava- 
noriška, gali išsivystyti ir visiškai to nenorint. Tai atsitinka naktinės 
poliucijos metu, o tai nurodo Apie kilmę autorius: kai darbas arba kita 
veikla prieš miegą sušildo kūną, skysčiai greitai pradeda putoti: „Jie 
elgiasi tarsi lytinio akto metu“; ir įvyksta ejakuliacija, kurią lydi vaizdai 
sapnuose — be abejo, laikantis gana dažnai minimo principo, kad sap- 
nai, arba bent jau kai kurie iš jų, rodo kūno būklę** . 

Hipokratiškasis apibūdinimas vyro ir moters lytinį aktą apskritai 
laiko iz0morfiniais. Procesas yra toks pat, ir šilumos pasklidimo mote- 
ryje išeities taškas — gimda, kurią stimuliuoja vyro lytinis organas akto 
metu: „Aš sakau, kad kai vyro lyties organas dirgina ir judina moters 
gimdą — tai ją veikia kaip nekontroliuojamas niežėjimas, kuris sukelia 
malonumo pojūtį ir paskleidžia šilumą po visą kūną. Moteris taip pat 
ejakuliuoja iš kūno — gimdos viduje arba už jos ribų '***. Substancija ta 
pati ir jos susidarymo principas vienodas (sperma atsiranda ir išsiskiria 
iš kraujo, jam sušilus); toks pat mechanizmas ir galutinė ejakuliacija. 


* Hipokraras. Apie kilmę, I, 1-3. 
** Ten pat, I, 3. 
*** Ten par, IV, 1. 

Tačiau autorius nurodo keletą skirtumų, kurie susiję ne su akto prigim- 
timi, o su jo smarkumu ir intensyvumu bei malonumo, kylančio po jo, 
trukme. Pačio lytinio akto metu moters jaučiamas malonumas yra daug 
mažiau intensyvus negu vyro, nes jo kūne skysčiai suputoja labai staigiai 
ir smarkiai. Moteris, atvirkščiai, malonumą pradeda jausti nuo pat akto 
pradžios ir jį jaučia viso akto metu. Jos malonumas susijungimo metu 
priklauso nuo vyro; jis pasibaigia tik tada, kai „vyras paleidžia moterį“; 
o jei jam pasiseka sukelti jos orgazmą prieš savo orgazmą, jos malonu- 
mas nedingsta, o tik kitaip jaučiamas“. 

Hipokratiškasis tekstas atskleidžia šių dviejų, vyro ir moters, 1z0- 
morfiškų aktų ryšį, kuris vienu metu gali būti laikomas ir priežas- 
tingumo, ir rungtyniavimo ryšiu: tai tam tikra prasme dvikova, kurios 
iniciatorius — patinas, turintis pasiekti galutinę pergalę. Norėdamas 
paaiškinti, kokį poveikį vyro malonumas daro moters malonumui, teks- 
tas juos sugretina — kaip ir kiti, seni, be abejo, Hipokrato rinkinio frag- 
mentai — su dviem elementais: ugnimi ir vandeniu, su šilumos ir šalčio 
tarpusavio poveikiu; vyriškasis skystis tai stimuliuoja, tai vėsina; o mo- 
teriškasis elementas, visada šiltas, atitinkamai laikomas tai liepsna, tai 
skysčiu. Jeigu moters malonumas tarnpa intensyvesnis „tą akimirką, kai 
sperma patenka į gimdą“ — tai kaip liepsna, kuri staiga padidėja, jeigu 
ant jos užpilama vyno; jeigu, priešingai, vyro ejakuliacija užbaigia mo- 
ters malonumą — tai tarsi šaltas skystis, kuris būtų užpilamas ant labai 
karšto vandens: virimas tuojau pat baigtųsi**. Taip seksualinėje jung- 
tyje susiduria du panašūs aktai, kuriuose dalyvauja analogiškos, bet tu- 
rinčios skirtingas savybes substancijos: jėga prieš jėgą, šaltas vanduo 
prieš verdantį, alkoholis į ugnį. Tačiau skatina, reguliuoja, kursto ir 
dominuoja vis dėlto vyriškasis aktas. Jis apibrėžia malonumo pradžią ir 
lemia jo pabaigą. Jis taip pat užtikrina moteriškųjų organų sveikumą, 
garantuodamas gerą jų funkcionavimą: „Jeigu moterys santykiauja su 
vyrais, jos geriau pakelia nėštumą; jeigu ne — blogiau. Viena vertus, 
todėl, kad gimda lytinio akto metu sudrėksta; kai ji sausa, ji susitrau- 
kinėja stipriai ir labiau, negu reikia, o šitaip smarkiai susitraukinėdama 


* Hipokratas. Apie kilmę, IV, 1. 
** Ten par, IV, 2. 


228 MICHEL FOUCAUT.T 


ji verčia kūną kentėti. Kita vertus, lytinis aktas, sušildydamas ir su- 
skystindamas kraują, palengvina kelią mėnesinėms, nes jei menstruacijų 
nėra — moters kūnas suserga“*. Vyro įsiskverbimas ir spermos išsilieji- 
mas moters kūnui yra jo savybių pusiausvyros principas ir būtino kūno 
skysčių tekėjimo raktas. 

Šita „ejakuliacijos schema“, kuri apibūdina visą — abiejų lyčių — 
seksualinę veiklą, puikiai parodo beveik išskirtinį vyriškojo prado domi- 
navimą. Nors moteriškasis aktas nėra tik papildinys, o veikiau vyriškojo 
akto kopija, tik mažiau ryški; moters sveikata ir malonumas priklauso 
nuo vyro. Sutelkiant visą dėmesį į išsiskyrimo akimirką — putojantį 
išsiveržimą, kuris akte laikomas svarbiausiu, — seksualinės veiklos esme 
laikomas procesas, kurį galima apibūdinti kaip smarkų, beveik neval- 
domą, mechanišką; ir kaip jėgą, kurios neįmanoma suvaldyti. Tačiau 
taip pat iškyla svarbi mėgavimosi malonumais, taupymo ir iššvaistymo 
problema. 


2. Netektis 


Lytinis aktas išplėšia iš kūno substanciją, kuri gali perduoti gyvybę, 
tačiau perduoda ją tik todėl, kad pati yra susijusi su individo egzistencija 
ir sudaro jos dalį. Išmesdama sėklą gyva būtybė ne tik pašalina skysčių 
perteklių: ji netenka ir elementų, kurie yra labai reikšmingi jos pačios 
būčiai. 

Šį sėklos vertingumą visi autoriai aiškina nevienodai. Atrodo, jog 
veikale Apie kilmę remiamasi dviem spermos kilmės koncepcijomis. 
Viena jų sako, jog sperma ateinanti iš galvos: susiformavusi smegenyse, 
ji stuburu nusileidžia iki žemutinių kūno dalių. Toks buvo, pasak Dio- 
geno Laertijo, pitagoriškosios koncepcijos bendrasis principas: juo re- 
miantis, sperma buvo laikoma „šiltu garuojančiu smegenų lašeliu“; iš 
šito smegenų medžiagos fragmento vėliau esą susiformuoja kūnas su 
„nervais, mėsa, kaulais, plaukais“; iš šilto jo kvėptelėjimo esą gimsta 
embriono siela ir jutimai**. Hipokrato tekstas taip pat pritaria šitai 


* Hipokratas. Apie kilmę, IV, 3. 
** Diogenas Laertijas. Filosofų gyvenimas, VIII, 1, 28. 

galvos privilegijai formuoti sėklą. Jame primenama, kad vyrų, kuriems 
įpjaunama prie ausies — net jeigu jie po to išsaugo galimybę turėti 
lytinius santykius ir ejakuliuoti — šperma negausi, silpna ir nevaisinga: 
„Kadangi didžiausioji spermos dalis ateina iš galvos, teka išilgai ausų 
stuburo smegenų link, šitą kelią apsunkina įpjovimas, virtęs randu“*. 
Tačiau veikale Apie kilmę ši galvai suteikiama svarba neprieštarauja 
bendram principui, kad sperma formuojasi iš viso kūno: „vyro sperma 
susidaro iš visų kūne esančių skysčių“, „keliauja venomis ir nervais, 
kurie eina iš viso kūno penio link“**; ji susiformuoja „iš viso kūno, jo 
kietųjų ir minkštųjų dalių, visų skysčių '***. Moteris taip pat „ejaku- 
liuoja iš viso savo kūno'****; o berniukai ir mergaitės prieš subręsdami 
negali išskirti sėklos, nes tokiame amžiuje venos tokios plonytės ir su- 
spaustos, kad „jos neleidžia sėklai keliauti “*****. Šiaip ar taip, ar ji 1š- 
siskirtų iš viso kūno, ar jos didžioji dalis susidarytų galvoje, sėkla lai- 
koma proceso, kuris atskiria, izoliuoja ir sukoncentruoja „stipriausią“ 
skysčių dalį (to ischurotataon), rezultatu******. Šitą stiprybę rodo sėk- 
los riebumas ir putos bei smarkumas, su kuriuo ji išsiskiria; taip pat tai, 
kad po akto visada jaučiamas silpnumas — toks didelis, kiek sėklos bu- 
vo netekta*******. 

Taigi sėklos kilmė liko diskusijų objektas medicininėje ir filosofinė- 
je literatūroje. Tačiau visada — nors ir kaip būtų aiškinama — reikėjo 
atsižvelgti į tai, kas leidžia sėklai perduoti gyvenimą ir suteikti gyvybę 
naujai būtybei; kurgi kitur gali slypėti sėklos substancijos galia, jeigu ne 
gyvenimo principe, glūdinčiame individo viduje, kur ji susiformuoja? 
Todėl reikėjo, kad gyvenimas, kurį ji suteikia, būtų pasiskolintas ir 
atimtas iš tos būtybės, kurioje sėkla susidarė. Kiekviename sėklos išsi- 
veržime yra kažkas, kas susidarė iš vertingiausių individo elementų ir 
kas iš jo atimama. Timajo demiurgijoje nurodoma, jog sėklos šaknys 


* Hipokraras. Apie kilmę, II, 2. 
** Ten pat, I, 1. 
*** Ten pat, III, 1. 
**** Ten par, IV, 1. 
+ Tėn pat 11,3. 
****** Ten pat, I, 1 ir 2. 
******* Ten par, I, I. 

slypi tame, kas žmonėms sudaro raištį tarp kūno ir sielos, tarp mirties ir 
nemirtingumo. Šitas raištis — tai smegenys (kurių kaukolės apvaliojoje 
dalyje yra nemirtingos sielos būstas; o pailgojoje nugaros dalyje —- mir- 
tungos sielos būstas): „Gyvenimo raiščiai, sielą siejantys su kūnu, kad 
mirtingai rūšiai būtų suteiktos šaknys, yra smegenyse“ *. Jose susidaro ir 
dviem didelėmis nugaros venomis teka skysčiai, kurių reikia kūnui ir 
kurie lieka jame uždaryti; čia atsiranda ir sėkla, kuri išsilaisvina per pe- 
nį, kad suteiktų gyvybę naujam individui. Gyva būtybė ir jos palikuo- 
nys vadovaujasi vienu ir tuo pačiu gyvenimo principu. 

Aristotelio analizė labai skiriasi nuo Platono ir Hipokrato analizių. 
Skiriasi vieta, skiriasi mechanizmas. Tačiau ir Aristotelio analizėje su- 
tinkamas tas pats brangiai kainuojančio praradimo principas. Veikale 
Apie gyvūnų kilmę sperma apibūdinama kaip likutinis maitinimosi 
produktas (perittoma): galutinis produktas, sukoncentruotas labai ma- 
žais kiekiais ir organizmui naudingas kaip ir augimo principai, kuriuos 
organizmas gauna iš maisto. Aristotelis mano, jog galutinai perdirbus 
tai, ką maistas teikia kūnui, susidaro medžiaga, kurios viena dalis pa- 
siskirsto visose kūno dalyse, kad stimuliuotų jų nepastebimą kasdienį 
augimą, o kita dalis laukia išsiveržimo, kuris leistų jai patekti į moters 
gimdą ir suformuoti embrioną**. Taigi individo vystymasis ir daugini- 
masis remiasi tais pačiais elementais, ir jų principas glūdi vienoje subs- 
tancijoje; augimo ir spermos skysčio elementai yra kopijos, susidariusios 
perdirbant maistą. Jie palaiko vieno individo gyvybę ir suteikia galimy- 
bę gimti kitam. Suprantama, kad tokiomis sąlygomis sėklos išsiskyrimas 
kūnui yra svarbus įvykis: iš kūno atimama brangi substancija - galutinis 
organizmo ilgo darbo rezultatas. O toje substancijoje sukoncentruoti 
elementai, kurie dėl savo prigimties gali „keliauti į visas kūno dalis“ — 
taigi galėtų leisti jam augti, jeigu nebūtų pašalinami. Taip pat aišku, ko- 
dėl šis išsiveržimas, kuris visiškai įmanomas tokiame amžiuje, kai vyrui 
reikia tik atnaujinti savo organizmą, o jam vystytis nebūtina, nevyksta 
jaunystėje, kai visos maisto atsargos sunaudojamos augimui. Kaip sa- 
ko Aristotelis, jaunystėje „viskas sunaudota į priekį“. Taip pat visiškai 


* Platonas. Timajas, 73 b. 
** Aristotelis. Apie gyvūnų kilmę, 724 a-725 b. 

aišku, kad senatvėje spermos gaminimas sulėtėja: „Organizmas pakan- 
kamai nebesuvirškina“ *. 

Šis papildantysis ryšys tarp gebėjimo daugintis ir galimybės vystytis 
ar išgyventi išlieka visą individo gyvenimą — pradedant jaunyste, kai jam 
būtina augti, ir baigiant senatve, kai jis vargiai beišsilaiko. 

Ar sėklą formuotų visas kūnas, ar ji atsirastų ten, kur kūnas ir siela 
sujungti vienas su kitu, ar ji būtų ilgo vidinio maisto produktų įsi- 
savinimo rezultatas, lytinis aktas, kurio metu ji išsiskiria, gyvajam yra 
brangiai kainuojanti netektis. Jį gali lydėti malonumas, kaip gamta to 
norėjo — kad žmonės susilauktų palikuonių... Tačiau dėl to jis yra nė 
kiek ne mažesnis sukrėtimas būtybei — iš jos atimama dalis to, kas su- 
daro ją pačią. Šitaip Aristotelis aiškina „akivaizdų“ išsekimą, kuris būna 
po lytinio akto**, o Problemų autorius aiškina jaunuolių pasibjaurėjimą 
pirmąja moterimi, su kurią jie turėjo lytinius santykius***. Taip labai 
pamažu — tačiau žmonės atitinkamai didesniais kiekiais negu gyvūnai — 
gyvasis netenka dalies elementų, kurie būtini jo paties egzistencijai****. 
Dabar aišku, kodėl saiko neturėjimas mėgaujantis seksualiniais malo- 
numais kartais gali lemti netgi mirųį, kaip Hipokrato aprašytame pavyz- 
dyje apie nugaros džiovą. 


3. Mirtis ir nemirtingumas 


Medicininiai ir filosofiniai apmąstymai seksualinę veiklą sieja su 
mirtimi ne tik dėl didelės netekties baimės. Tai rodo ir pats reprodukci- 
jos principas, nes, juo remiantis, palikuonių tikslas — prisidėti prie gy- 
vųjų pašalinimo, o rūšiai, kalbant apie ją kaip apie visumą, suteikti 
amžinybę, kuri negali būti duota atskiram individui. Gyvūnai santy- 
kiauja ir iš to atsiranda palikuonys, nes rūšis — kaip pasakyta Įstaty- 
muose — be perstojo eina koja kojon su laiku; toks yra būdas jai išvengti 
mirties: paliekant „savo vaikų vaikus“. Visada išlikdama tokia pati, ji 


* Aristotelis. Apie gyvūnų kilmę, 725 b. 
** Ten par, 725 b. Žr. taip pat Tariamasis Aristocelis. Problemos, IV, 22, 879 a. 
*** Tariamasis Aristotelis. Problemos, IV, 11, 877 b. 
**** Ten par, IV, 4 ir 22. 

„per kartas dalyvauja nemirtingume“*. Aristoteliui, kaip 1r Platonui, 


lytinis aktas yra susikirtimo taške tarp individualaus gyvenimo, pa- 
smerkto mirčiai, iš kurio, beje, aktas atima dalį brangiausių jėgų, ir 
nemirtingumo, įgaunančio konkrečią rūšies išlikimo formą. Anot Pla- 
tono, kad sujungtų šiuos du gyvenimus ir pirmasis dalyvautų antrajame, 
lytinis aktas yra „gudrybė“ (mėchanė), kuri individui laiduoja jo paties 
„atgimimą“ (apoblastėmąa). 

Pasak Platono, šį ryšį, tokį klastingą ir kartu natūralų, palaiko kiek- 
vienai pasmerktai mirti būtybei būdingas noras įsiamžinti ir būti ne- 
mirtingai**. Diotima Puotoje pabrėžia, kad tokį norą turi ir gyvūnai, 
kurie, susižavėję troškimu kurti, „suserga dėl polinkio į meilę“ ir visa- 
da pasiruošę „netgi paaukoti savo gyvenimą tam, kad išsaugotų pali- 
kuonis“***. Jį turi ir žmogiškoji būtybė, kuri, gyvenimui pasibaigus, 
nenori būti numirėlis be veido ir „be vardo“**** — todėl, sako Įstary- 
mai, ji turi vesti ir susilaukti palikuonių geriausiomis įmanomomis 
sąlygomis. Tačiau tai nėra tas pats troškimas, kuris kai kuriems iš tų, 
kurie myli berniukus, sukels užsidegimą ne apvaisinti kūne, bet pa- 
gimdyti sieloje, ir suteikti gyvybę tam, kas gražus pats savaime*****. 
Aristotelis kai kuriuose pirmuosiuose savo tekstuose, pavyzdžiui, veikale 
Apie sielą******, ryšį tarp seksualinės veiklos ir mirties bei nemir- 
tingumo dar išreiškia šiek tiek „platonizuojančia“ noro dalyvauti tame, 
kas amžina, forma; vėlesniuose tekstuose, pavyzdžiui, veikale Apie kil- 
mę ir ištvirkimą******* arba Apie gyvūnų kilmę šis ryšys yra apmąstytas 
būtybių diferenciacijos ir pasiskirstymo natūralia tvarka forma, atsižvel- 
giant į ontologinių principų, sudarančių būtį, nebūtį ir tai, kas geriau- 
sia, visumą. Siūlydamasis paaiškinti priežastį, kodėl gyvūnai gimsta ir 
egzistuoja skirtingų lyčių, Aristotelis antrojoje knygoje Apie gyvūnų 
kilmę pateikia keletą fundamentalių principų, kurie valdo daugybės 


* Platonas. Įstatymai, IV, 721 c. 
** Platonas. Puota, 206 e. 
*** Ten pat, 207 a-b. 
**** Platonas. Įstatymai, IV, 721 b-c. 
***** Platonas. Puota, 209 b. 
****** Aristotelis. Apie sielą, II, 4, 415 a-b. 
******* Aristotelis. Apie kilmę ir ištvirkimą, 336 b. 

būtybių santykius su būtimi: reikia žinoti, kad kai kurie dalykai yra 
amžini ir dieviški, o kiti gali būti — ir gali nebūti; kad gražus ir dieviškas 
visada yra geriausias, o tai, kas nėfa amžina, gali dalyvauti ir geriau- 
siame, ir blogiausiame; kad geriau būti negu nebūti, gyventi negu ne- 
gyventi, būti gyvam negu negyvam. Primindamas, kad tapsmui pa- 
klūstančios būtybės mokės būti amžinos tik tiek, kiek galės, jis daro 
išvadą, kad yra ir gyvūnų kartos, ir jie, išbraukti iš amžinybės kaip in- 
dividai, gali būti amžini kaip rūšis“: „atskiras“ gyvūnas „negali būti 
nemirtingas, nes būtybių realybė slypi savitume; o jei jis toks būtų, jis 
būtų amžinas. Tačiau jis gali būti nemirtingas specifiškai “*. 

Taigi seksualinė veikla apima platų mirties ir gyvenimo, laiko, taps- 
mo ir amžinybės horizontą. Ji tapo būtina todėl, kad individas pasmerk- 
tas mirti, ir todel, kad jis kokiu nors būdu išvengtų mirties. Tačiau šios 
filosofinės spekuliacijos nėra tiesioginės apmąstymuose apie mėgavimąsi 
malonumais ir jų režimą. Tačiau galima pažymėti iškilmingumą, su 
kuriuo Platonas, kalbėdamas apie santuoką, kalba apie „įtikinamą“ bū- 
tinybę ją sureguliuoti įstatymiškai — tai turėtų būti pirmasis išleistas 
įstatymas, nes santuoka yra „gimimų miestuose principas“: „Vedama 
bus sulaukus trisdešimties-trisdešimt penkerių metų, žinant, kad žmo- 
giškoji giminė kaip įgimtą dovaną turi tam tikrą nemirtingumo dalį. 
Nemirtingumo troškimas taip pat yra įgimtas visiems žmonėms visais 
atžvilgiais. Būtent iš jo kyla ambicija pasireikšti ir nelikti be vardo po 
mirties. Taigi žmogiškoji rasė natūraliai artima laiko visumai, kurią ji 
lydi ir lydės per laiką. Ji yra nemirtinga palikdama savo vaikų vaikus ir 
visada identiško individo dėka be perstojo per kartas dalyvauja nemir- 
tingume“**. Įstatymų pašnekovai gerai žino, kad ilgi svarstymai pa- 
prastai nėra įstatymų leidėjų įprotis. Tačiau atėnietis pažymi, kad šie 
dalykai — kaip medicina: kai ji kreipiasi į mąstančius ir laisvus žmones, 
negali pasitenkinti tik duodama receptus; ji turi paaiškinti, pateikti prie- 
žastis ir įtikinti, kad ligonis reguliuotų savo gyvenimo būdą taip, kaip 
reikia. Duoti tokius paaiškinimus apie individą ir rūšį, laiką ir amžiny- 
bę, gyvenimą ir mirtį — reiškia padaryti, kad individai „su palankumu ir 


* Aristotelis. Apie gyvūnų kilmę, II, 1, 731 b-732 a. 
** Platonas. Įstatymai, IV, 721 b-c. 

dėl šio palankumo nuolankiau“ priimtų taisykles, kurios turi reguliuoti 
jų seksualinę veiklą ir vedybas, išmintingą jų laikino gyvenimo režimą“. 


Graikų medicina ir filosofija klausinėjo apie aphrodisia ir kaip jais 
reikia mėgautis norint tinkamai rūpintis kūnu. Šis problematizavimas 
nesiekė suskirstyti šių aktų pagal jų formas ir galimus variantus į tuos, 
kurie buvo priimtini, ir tuos, kurie buvo kenksmingi arba „nenorma- 
lūs“. Jos užsibrėžtas tikslas buvo nustatyti principus, kurie, priklauso- 
mai nuo aplinkybių, leistų individui garantuoti naudingą aphrodisia 
intensyvumą ir teisingą paskirstymą, masiškai ir globaliai juos vertinant 
kaip veiklos apraišką. Tačiau labai griežtos tokios ekonomijos tendenci- 
jos rodo nerimą dėl šios seksualinės veiklos — nerimą, kuris susijęs su 
galimo pertekliaus poveikiu, nerimą, kuris taip pat, ir netgi ypač, susijęs 
su pačiu aktu, visada suvokiamu pagal vyrišką, ejakuliacinę, „paroksiz- 
minę“ schemą, kuri viena apibūdino visą seksualinę veiklą. Todėl aki- 
vaizdu, kad lytiniam aktui ir jo retinimo formoms teikiama svarba yra 
susijusi ne tik su negatyviu poveikiu kūnui, bet ir su juo pačiu kaip to- 
kiu ir jo prigimtimi: valiai nepaklūstančia prievarta, jėgas susilpninan- 
čiu iššvaistymu, naujos gyvybės užmezgimu, sietu su būsima individo 
mirtimi. Lytinis aktas kelia nerimą ne todėl, kad jis būtų kilęs iš blogio, 
bet todėl, kad sutrikdo ir kelia grėsmę individo ryšiui su pačiu savimi ir 
tapimui moralės subjektu: jeigu nėra saikingas ir paskirstytas taip, kaip 
reikia, aktas lemia nevalingų jėgų ištrūkimą į laisvę, energijos susilp- 
nėjimą ir mirtį nesulaukus gerbtinų palikuonių. 

Šios trys didelės rūpestį keliančios temos nėra būdingos tik antikos 
kultūrai: ir kitur būtų galima gana dažnai aptikti apraiškas to nerimo, 
kuris, identifikuodamas lytinį aktą su išmestos sėklos „vyriškąja“ forma, 
jį asocijuoja su šiurkštumu, išsekimu ir mirtimi. Van Guliko surinkti do- 
kumentai apie senąją kinų kultūrą puikiai parodo tą pačią tematiką: ne- 
sulaikomo ir brangiai kainuojančio akto baimė, nerimas dėl kūnui ir 
sveikatai kenksmingo jo poveikio, santykio su moterimi tarsi kokios dvi- 
kovos formos pateikimas, rūpinimasis susilaukti kokybiškų palikuonių 


* Platonas. Įstatymai, IV, 723 a. 

padedant gerai sureguliuotai seksualinei veiklai*. Tačiau į šį susirū- 
pinimą senieji kinų „miegamojo“ veikalai atsako skirtingai negu tas, 
kurį galima rasti klasikinėje Graikijoje. Juose aprašomas nerimas dėl 
akto žiaurumo ir baimė prarasti sėklą lemia savanorišką susilaikymą; 
santykiavimas su kita lytimi laikomas būdu užmegzti kontaktą su part- 
nerio vitaliniu principu ir, jį absorbuojant, paversti vidiniu, kad būtų 
galima iš jo gauti naudos: tinkama seksualinė veikla ne tik nesukelia 
jokio pavojaus, bet netgi gali turėti gyvybinę jėgą stiprinant; poveikį ir 
būti atjauninančia procedūra. Šiuo atveju tobulinti ir lavinti reikia patį 
aktą, jo eigą, jį palaikančių jėgų žaidimą ir galiausiai malonumą, su ku- 
riuo jis siejamas. O elizija arba neapibrėžtas laiko perkėlimas leidžia su- 
teikti jam aukščiausią laipsnį malonumų srityje ir intensyviausią poveikį 
gyvenime. Šiame „erotikos mene“ su aiškiai išskirtais etiniais taikiniais 
bandoma kuo labiau suintensyvinti pozityvų valdomos, apmąstytos, 
daugybinės ir tęstinės seksualinės veiklos poveikį, o laikas, kuris užbaigia 
aktą, sendina kūną ir atneša mirtį, laikomas sąmokslo dalyviu. 

Krikščioniškojoje kūno doktrinoje būtų galima lengvai rasti labai 
artimas nerimo temas: nevalingą akto prievartą, jo giminystę su blogiu 
ir jo vietą gyvenimo ir mirties žaidime. Neįveikiamą troškimo ir lytinio 
akto jėgą šventasis Augustinas laikys viena iš svarbiausių nuopuolio žy- 
mių (šis nevalingas judėjimas žmogaus kūne atkuria žmogaus sukilimą 
prieš Dievą); ganytojai tiksliame kalendoriuje ir priklausomai nuo de- 
talizuotos aktų morfologijos nustatys ekonomijos taisykles, kurioms 
reikia priversti juos paklusti; galiausiai vedybinė doktrina galutiniam 
dauginimosi tikslui suteiks dvejopą vaidmenį: užtikrinti išlikimą arba 
netgi greitą Dievo tautos plitimą ir individams suteikti galimybę dėl 
šios veiklos nepasmerkti savo sielos amžinajai mirčiai. Čia susiduria- 
ma su teisiniu-moraliniu aktų, laiko ir intencijų kodifikavimu, kuris 
veiklą — negatyvių verčių nešėją — padaro teisėtą. Ši veikla įtraukiama į 
dvigubą registrą — bažnytinės ir santuokinės institucijos. Apeigos ir tei- 
sėti palikuonys gali panaikinti jos nuodėmę. 

Tos pačios nerimo temos (prievarta, netektis ir mirtis) įgavo formą 
graikų apmąstymuose, kurie nesiekia nei kodifikuoti aktų, nei sukurti 


* R. Van Gulik. Seksualinis gyvenimas senovės Kinijoje. 

erotinio meno — o tik gyvenimo techniką. Šita technika primygtinai 
nereikalauja, kad iš akto būtų atimamas jo principinis natūralumas; ji 
juo labiau nesisiūlo padidinti malonumo poveikio; ši technika bando 
aktus paskirstyti taip, kaip nori gamta. Siekiama patobulinti ne pačią 
akto eigą kaip erotikos mene; ir jokiu būdu ne jo institucinio teisėtumo 
sąlygas, ko bus siekiama krikščionybėje. Tai daug panašiau į santykį su 
„šia veikla apskritai“, gebėjimą ją valdyti, ją apriboti ir paskirstyti kaip 
reikia; ši technė turėtų suteikti galimybę tapti savo paties elgesio sub- 
jektu-valdovu — tai yra įgudusiu ir atsargiu savo paties vadovu, pasi- 
ruošusiu turėti saiką ir pasirinkti reikiamą momentą — kaip gydytojas 
ligos akivaizdoje, kapitonas tarp povandeninių uolų arba politikas kal- 
bėdamas apie miestą*. Dėl to galima suprasti, kodėl režimo būtinumas 
aphrodisia yra taip primygtinai pabrėžiamas, nors pateikiama labai ne- 
daug detalių apie sutrikimus, kuriuos gali sukelti perteklius, ir visai 
mažai patikslinama, ką reikia ir ko nereikia daryti. Kadangi tai labiau- 
siai priverstinis iš visų malonumų, kadangi jis kainuoja brangiau negu 
daugelis fizinių veiklų, kadangi jį sukelia žaidimas tarp gyvenimo ir mir- 
ties, jis yra privilegijuota sritis etiniam subjekto formavimuisi — tokio 
subjekto, kuris turi pasižymėti sugebėjimu valdyti jame šėlstančias jėgas, 
išsaugoti laisvę naudoti savo energiją ir sukurti iš savo gyvenimo kūrinį, 
kuris išliks ilgiau už jo trumpalaikę egzistenciją. Fizinis šių malonumų 
režimas ir ekonomija, kurios jie reikalauja, yra viso savęs [pažinimo] 
meno dalis. 


* Šie trys „menai valdyti“ yra dažnai sugretinami kaip menai, kurie reikalauja ir 
žinių, ir atsargumo, priklausomai nuo aplinkybių; jie taip pat sugretinami, nes tai 
yra su mokėjimu vadovauti susijusios žinios. Jie dažnai prisimenami kalbant apie 
tai, kaip individui ieškoti principų ar autoriteto, kurie padėtų jam „elgtis“. 


III SKYRIUS 


EKONOMIKA 


Vedybų išmintis 
Isomacho šeimyna 
Trys nuosaikumo politikos 


1. Vedybų išmintis 


Kaip, kokia forma ir nuo kada lytiniai vyro ir žmonos santykiai 
graikų filosofijoje „sukelia problemą“? Kodėl reikėtų tuo rūpintis? Ypač 
analizuoti vyro elgesį, galvoti apie jam būtiną nuosaikumą ir tai priskir- 
ti moralinio rūpesčio temai visuomenėje, kurioje taip stipriai pasireiškė 
„laisvų vyrų“ dominavimas? Atrodo, priežasčių nėra arba jų labai mažai. 
Demostenui priskirtos ginamosios kalbos Prieš Neerą pabaigoje auto- 
rius suformuluoja garsųjį aforizmą: „Kurtizanes mes turime malonumui 
suteikti; sugyventines — kasdieniam rūpinimuisi; o žmonas — tam, kad 
susilauktume teisėtų palikuonių ir turėtume ištikimą namų židinio 
saugotoją *. 

Tokia formulė, kuri galėtų būti laikoma griežtu vaidmenų paskirs- 
tymu, yra labai tolima nuo vedybinių malonumų menų, kurie, anot 
Van Guliko, randami senovės Kinijoje: ten nurodymai dėl moters pa- 
klusnumo, pagarbumo, jos atsidavimo, patarimai dėl erotinio elgesio, 
skirto kiek įmanoma padidinti partnerių ar bent jau vyro malonumui, 
yra glaudžiai siejami su sąlygomis, reikalingomis susilaukti geriausių 
palikuonių**. Toje poligamiškoje visuomenėje žmona buvo konkuren- 
cinėje situacijoje, kur jos statusas ir mokėjimas suteikti malonumą bu- 
vo tiesiogiai susiję; klausimai apie seksualinį elgesį ir jo galimo tobuli- 
nimo formas buvo apmąstymų apie namų gyvenimą dalis, o tinkama 
malonumų praktika ir pusiausvyra santuokiniame gyvenime sudarė tos 
pačios visumos dalį. Prieš Neerą formulė taip pat yra labai nutolusi nuo 


* Demostenas. Prieš Neerą, 122. 
** R. Van Gulik. Seksualinis gyvenimas senovės Kinijoje, p. 144-154. 

to, ką būtų galima aptikti krikščioniškojoje doktrinoje ir ganytojiškuo- 
siuose nuostatuose, tačiau dėl visiškai kitų priežasčių: toje griežtai mo- 
nogaminėje situacijoje vyrui bus uždrausta ieškoti kitokios malonumo 
formos, jei ji išeina už ribų to, ką jis turi patirti su savo teisėta žmona; 
o ir pats malonumas sukels ganėtinai daug problemų, nes lytinių santy- 
kių tikslas turi būti ne palaima, o tik giminės pratęsimas. Iškils daug su 
šia centrine tematika labai glaudžiai susijusių klausimų apie malonumų 
statusą vedybiniuose santykiuose. Tokiu atveju problematika kyla ne 
dėl poligaminės struktūros, o dėl monogaminio reikalavimo; ir ji sten- 
giasi ne susieti santuokinio ryšio kokybę su malonumo intensyvumu ir 
su partnerių įvairove, o atvirkščiai — kiek įmanoma atskirti vienintelio 
santuokinio ryšio pastovumą nuo malonumų ieškojimo*. 

Atrodo, jog Prieš Neerą formulė remiasi visai kita sistema. Viena 
vertus, ši sistema pateikia vienos teisėtos žmonos principą; tačiau, kita 
vertus, malonumų sritį ji labai aiškiai nustumia už vedybinių santykių 
ribų. Vedybiniai lytiniai santykiai esą turi tik giminės pratęsimo funk- 
ciją, o seksualinio ryšio malonumo klausimai esą iškyla tik už santuokos 
ribų. Dėl to neaišku, kodėl lytiniai santykiai turėtų sukelti vedybinio 
gyvenimo problemų, išskyrus atvejį, kai kalbama apie vyro aprūpinimą 
teisėtais ir laimingais palikuonimis. Visai logiška, kad graikų filosofijo- 
je bus randama techninių 19 medicinių klausimų apie nevaisingumą ir 
jo priežastis**, dietetikos ir higienos svarbą norint susilaukti sveikų vai- 
kų*** — geriau berniukų negu mergaičių; politinių ir socialinių apmąs- 
tymų apie geriausio įmanomo sutuoktinio pasirinkimą**** ir galiausiai 
juridinių debatų apie sąlygas, kokiomis palikuonys gali būti laikomi tei- 
sėtais ir turėti piliečio statusą (tai buvo Prieš Neerą diskusijos pagrindas). 


* Reikia stengris krikščioniškosios vedybinių santykių doktrinos neschematizuoti ir 
neapriboti jos tik dauginimosi tikslu ir malonumo pašalinimu. Iš tiesų ši doktri- 
na bus sudėtinga, ji bus diskusijų objektas ir turės daug variantų. Tačiau čia rei- 
kia prisiminti, kad malonumai vedybiniame ryšyje, jiems skirta vieta, atsargumo 
priemonės, kurių reikia imtis, taip pat nuolaidos, kurias reikia daryti (atsižvel- 
giant į kito silpnumą ir gašlumą), sudaro aktyvių apmąstymų objektą. 

** Žr. veikalą Apie nevaisingumą, priskiriamą Aristoteliui, kuris ilgai buvo laikomas 
Gyvūnų istorijos X dalimi. 
*** Ten par, II skyrius. 
**** Taip pat Ksenofontas. Apie namų ūkį, VII, 11; Platonas. Įstatymai, 772 d-773 e. 

Tačiau neaišku, kodėl vedybinių lytinių santykių problematizacija 
galėtų įgauti kitas formas arba sietis su kitais klausimais, žinant, koks 
klasikiniuose Atėnuose buvo sutuoktinių statusas ir įpareigojimai, kurių 
vienas ir kitas laikėsi. Tai, ką vedybų institucija sutuoktiniams leido, 
draudė ar vertė daryti seksualinėje praktikoje, buvo gana paprasta, o ir 
ji pati buvo gana aiškiai asimetrinė, tad papildomas moralinis regulia- 
vimas neatrodytų būtinas. Viena vertus, moterys kaip žmonos yra su- 
saistytos juridinio ir socialinio statuso: visa jų seksualinė veikla turi 
apsiriboti vedybiniais santykiais, o sutuoktinis turi būti jų vienintelis 
partneris. Jos yra jo galioje ir turi jam pagimdyti vaikų, kurie bus jo 
paveldėtojai ir piliečiai. Svertimavimo atveju imamasi ne tik privačių, 
tačiau ir viešų sankcijų (svetimavimu kaltinama moteris neturi teisės 
daugiau pasirodyti viešose kulto ceremonijose). Kaip sako Demostenas: 
įstatymas „nori, jog moterys jaustų pakankamai stiprią baimę, kad 
galėtų išlikti garbingos (sophronein), kad nepadarytų jokios klaidos 
(mėden hamartanein), kad būtų ištikimos židinio saugotojos“; jis skel- 
bia joms, kad „jei jos nusikals šiai pareigai, bus vienu kartu atskirtos nuo 
vyro namų ir nuo miesto kulto“*. Ištekėjusios moters šeimyninis ir ci- 
vilinis statusas jai primeta griežtas tokio elgesio taisykles, pagal kurias 
seksualinė praktika turi būti išskirtinai santuokinė. Ne dėl to, kad dory- 
bė nenaudinga moterims — visai ne; tačiau jų sophrosunė turi garan- 
tuoti tai, kad jos, būdamos valingos ir išmintingos, sugebės gerbti joms 
primestas taisykles. 

Vyras taip pat turi laikytis tam tikrų įsipareigojimų savo žmonai 
(Solono įstatymas reikalavo iš vyro, kad jis mažiausiai triskart per mė- 
nesį lytiškai santykiautų su savo žmona, jei ji yra „paveldėtoja“**). Ta- 
čiau turėti santykius tik su savo teisėta žmona jokiu būdu nebuvo jam 
taikomų reikalavimų dalis. Tiesa, kad kiekvienas vyras, vedęs ar ne, tu- 
ri gerbti ištekėjusią moterį (arba jauną merginą, esančią tėvo valioje); 


* Demostenas. Pneš Neerą, 122. 
** Plutarchas. Solono gyvenimas, XX. Paliudijimai apie įsipareigojimą atlikti vedy- 
bines pareigas taip pat randami piragoriškajame mokyme; štai ką teigia Diogenas 
L aertijas: „Hieronimas prideda, kad Pitagoras nužengė į pragarą... ir kad jis išgy- 
vena kančias tų, kurie nesistengė atlikti savo vedybinių pareigų“ (tous mė thelon- 
tas suneinai tais heauton gunaixi), Filosofų gyvenimas, VIII, 1, 21. 

tačiau tik dėl to, kad ji priklauso nuo kito valios; vyrą sulaiko ne jo 
paties, o jo atakuojamos merginos ar moters statusas: labiausiai jis nusi- 
kalsta vyrui, kuris valdo tą moterį. Štai kodėl, būdamas atėnietis, jis bus 
ne taip sunkiai nubaustas, jei prievartaus, paveiktas godaus geidulio, 
negu bandydamas suvedžioti laisva valia ir gudriai. Kaip sako Lisijas 
Prieš Eratosteną — viliotojai „taip apnuodija sielas, kad kitų moterys 
priklauso daugiau jiems negu jų vyrams; jie tampa namų šeimininkais 
ir pasidaro nebeaišku, kieno yra vaikai“*. Prievartautojas gviešiasi tik 
moters kūno, o viliotojas — jos vyro galios. Vedusiam vyrui draudžiama 
tik griauti kitą šeimą; vedybiniai saitai, kuriais jis susisaistė, jam nedrau- 
džia jokių lytinių santykių; jis gali užmegzti meilės ryšį, gali lankyti 
prostitutes, gali būti berniuko meilužis — o ką jau kalbėti apie vergus, 
vyrus ar moteris, kurie jam priklauso. Vyro vedybos nesuvaržo jo sek- 
sualinės laisvės. 

Todėl juridiškai neištikimybė nereiškia vedybinio ryšio nutraukimo, 
kurio galėtų pareikalauti vienas ar kitas sutuoktinis; tai laikoma nusi- 
žengimu tik tada, kai ištekėjusi moteris turi santykius su vyru, kuris nė- 
ra jos sutuoktinis: būtent moters — ir niekada vyro — šeimyninis statu- 
sas leidžia ryšį apibūdinti kaip svetimavimą. Suprantama, ir moraliniu 
požiūriu graikams neegzistavo šita „abipusės ištikimybės“ kategorija, 
kuri vėliau į vedybinį gyvenimą įtraukė savotišką „seksualinę teisę“, tu- 
rinčią moralinę reikšmę, juridinį poveikį ir religinį komponentą. San- 
tuokinis ryšys nereikalavo laikytis dvigubos seksualinės monopolijos 
principo, padarančio abu sutuoktinius išskirtiniais partneriais. Jei mo- 
teris iš tiesų priklauso vyrui, tai vyras priklauso tik sau pačiam. Abipusė 
seksualinė ištikimybė kaip pareiga, įsipareigojimas ir vienodai paskirs- 
tyti jausmai nėra nei reikalinga garantija, nei aukščiausia vedybinio gy- 
venimo kategorija. Iš to būtų galima daryti išvadą, kad seksualiniai ma- 
lonumai sukelia vienokias problemas, o vedybinis gyvenimas - kitokias, 
ir šios dvi problematikos praktiškai nesusiduria. Šiaip ar taip, dėl prie- 
žasčių, kurios ką tiktai buvo pateiktos, vedybos neturėjo kelti seksua- 
linės etikos klausimų: vieno iš partnerių — moters — apribojimus nusako 


* Lisijas. Apie Eratosteno nužudymą, 33. Žr. Pomeroy. Goddesses, Whores, Wives 
and Slaves. Women in Classical Antiguity, p. 86-92. 

jos statusas, įstatymas ir papročiai, o garantuoja bausmės arba sankcijos; 
o kitam — vyrui — vedusiojo statusas neprimeta tikslių taisyklių, išskyrus 
vieną, kuri jam nurodo, su kokia moterimi jis turi susilaukti teisėtų pa- 
veldėtojų. 

Tačiau tuo apsiriboti negalima. Tiesa, kad šitoje epochoje bent jau 
vedybos ir vedybiniai seksualiniai santykiai nebuvo labai intensyvaus 
domėjimosi objektas; tiesa, kad rūpestis apmąstyti seksualinį elgesį san- 
tykiuose, kuriuos galima turėti su savo žmona, atrodo mažiau svarbus 
negu santykiuose, kuriuos galima turėti su savo nuosavu kūnu, arba, 
kaip pasirodys vėliau, su berniukais. Tačiau būtų neteisinga manyti, jog 
viskas buvo labai paprasta ir moters, kaip žmonos, elgesys buvo taip 
besąlygiškai apibrėžtas, kad jo svarstyti netgi neverta, o vyro, kaip su- 
tuoktinio, — pernelyg laisvas, kad keltų kokių nors klausimų. Pirmiau- 
sia yra paliudijimų apie seksualinio pavydo jausmus: žmonos nuolat 
priekaištavo vyrams dėl malonumų, kuriuos jie patirdavo iš šalies; ne- 
pastovi Eufileto žmona jam priekaištauja dėl familiarumo su mažąja 
verge*. Apskritai visuomenės nuomonė laukė šiokio tokio vyro seksua- 
linio elgesio pasikeitimo jam vedus; visiškai aišku, kad jaunystės celiba- 
to metu (dažnai būdavo, kad vyrai nevesdavo iki trisdešimties) patirtų 
malonumų intensyvumas ir įvairovė buvo mielai toleruojami; tačiau po 
vedybų buvo sveikintina juos apriboti, nors nebuvo reikalaujama jokių 
griežtų ribų. Tačiau greta šio būdingo elgesio ir požiūrio taip pat egzis- 
tavo apmąstyta santuokinio griežtumo tematika. Moralistai — bent jau 
kai kurie — aiškiai leido suprasti principą, kad aukštos moralės prak- 
tikuojantis malonumus vedęs vyras negalėtų jaustis toks laisvas prak- 
tikuodamas malonumus, kaip būdamas nevedęs. Bus išgirsta, kad Ni- 
koklis kalboje, kurią jam priskiria Isokratas, išaukština tai, kad jis ne tik 
gerai valdo savo valdinius, bet ir tai, kad po vedybų lytinius santykius 
turėjo tik su savo žmona. Ir Aristotelis Politikoje „vyro su kita moteri- 
mi arba žmonos su kitu vyru“ santykius skatins vertinti kaip „garbę nu- 
plėšiančius“. Ar tai tik atskiras ir nesvarbus reiškinys? Ar naujos etikos 


* Lisijas. Apie Eratosteno nužudymą, taip pat žr. Ksenofonto Puota (IV, 8), kalba 


apie gudrybes, kurių vyras gali imtis norėdamas paslėpti, kad seksualinių malo- 
numų jis ieško kitur. 

atsiradimas? Tačiau nors ir labai negausūs būtų buvę tie tekstai, nors ir 
labai nutolę nuo tikrosios socialinės praktikos ir realaus individų elge- 
sio, reikia savęs paklausti: kodėl moraliniuose apmąstymuose buvo rū- 
pinamasi vedusių vyrų seksualiniu elgesiu? Koks buvo tas rūpestis, koks 
jo principas ir kokios formos? 

Kalbant apie tai, reikėtų vengti dviejų interpretacijų, kurių nei vie- 
na, nei kita neatrodo visiškai adekvačios. 

Remiantis viena, reikėtų manyti, kad sutuoktinių ryšys klasikinės 
epochos graikams neturėjo jokios kitos funkcijos, kaip tik išskaičiavimą, 
kuris jungė dvi šeimas, dvi strategijas, du turtus; ir kad jo vienintelis 
tikslas — duoti palikuonių. Prieš Neerą aforizmas, kuris, atrodo, taip 
aiškiai atskiria vaidmenis, kokius vyro gyvenime turi atlikti kurtizanė, 
sugyventinė ir žmona, kartais būdavo suprantamas kaip jo padalijimas į 
tris dalis, kurių kiekviena turėjo išskirtines funkcijas: seksualinis ma- 
lonumas vienoje pusėje, kasdienis gyvenimas - kitoje, ir galiausiai žmo- 
nos funkcija — tik giminės pratęsimas. Tačiau reikia atsižvelgti į kon- 
tekstą, kuriame ši, iš pažiūros brutali, sentencija buvo suformuluota. 
Buvo kalbama apie tai, kad bylininkas gali padaryti negaliojančią iš pa- 
žiūros teisėtą vieno iš jo priešų santuoką, taip pat nepripažinti piliečiais 
vaikų, gimusių iš tos santuokos: pateikiami argumentai rėmėsi žmonos 
kilme, jos prostitutiška praeitimi ir jos dabartiniu statusu, kuris galėjo 
būti tik sugyventinės statusas. Taigi buvo svarbu parodyti ne tai, jog 
malonumų bus ieškoma ne su savo teisėta žmona, o tai, kad teisėtų 
palikuonių galima susilaukti tik su žmona. Štai kodėl Lacey, kalbėda- 
mas apie šį tekstą, pabrėžia, kad jame reikia matyti ne trijų atskirų 
vaidmenų apibrėžimą, o tarsi kaupiamąjį išvardijimą, kurį reikia su- 
prasti taip: malonumas — tai vienintelis dalykas, kurį gali suteikti kur- 
tizanė; sugyventinė dar gali suteikti pasitenkinimą kasdieniame gyve- 
nime, tačiau tik vienintelė žmona gali atlikti tam tikrą funkciją, kuri 
kyla iš jos pačios statuso: pagimdyti teisėtus vaikus ir garantuoti šeimy- 
ninės institucijos tęstinumą*. Reikia pažymėti, kad Atėnuose vedybos 
nebuvo vienintelis priimtinas sąjungos būdas; jos tik pabrėžė išskirtinę 
ir privilegijuotą sąjungą — vienintelę, kuri galėjo su visais iš to išplau- 


* W. K. Lacey. The Family in Classical Greece, 1968, p. 113. 

kiančiais efektais ir teisėmis vienu metu apimti ir gyvenimą šeimoje, ir 
teisėtus palikuonis. Beje, egzistuoja pakankamai liudijimų, kurie rodo 
sutuoktinės grožiui teikiamą reikšmę, su ja galimų turėti lytinių santy- 
kių svarbą arba abipusės meilės egzistavimą (kaip Eros ir Anteros žaidi- 
mas, kuris jungia Nikeratą ir jo žmoną Ksenofonto Puotoje*). Ra- 
dikalus vedybų ir malonumų bei aistrų žaismo atskyrimas, be abejo, 
nėra formulė, kuri galėtų tinkamai apibūdinti santuokinį gyvenimą 
antikoje. 

Pernelyg stengiantis atskirti graikų vedybas nuo emocinių ir asme- 
ninių jausmų, kurie iš tiesų taps daug svarbesni vėliau, pernelyg norint 
išskirti vėlesnes santuokos formas, yra nukrypstama į priešingą pusę — 
bandymą visiškai sugretinti griežtą tam tikrų principų besilaikančių 
filosofų moralę su krikščioniškąja morale. Dažnai tuose tekstuose, kur 
apmąstomas, vertinamas ir pagal „seksualinės ištikimybės“ formą api- 
brėžiamas geras vyro elgesys, buvo linkstama atpažinti dar neegzistuo- 
jantį moralinį kodeksą, kuris abiem sutuoktiniams simetriškai primes 
vienodą reikalavimą lytinius santykius turėti tik vedybinėje sąjungoje ir 
vienodą pareigą privilegijuotu ir netgi išskirtiniu jų tikslu laikyti gi- 
minės pratęsimą. Linkstama fragmentus, kuriuos Ksenofontas arba Iso- 
kratas paskyrė vyro pareigoms, laikyti „išskirtiniais to laikmečio papro- 
čių ** tekstais. Išskirtiniai jie dėl to, kad reti. Tačiau ar tai priežastis 
juose matyti priešlaikinį būsimos dorovės pasireiškimą arba naujo jaut- 
rumo ženklą? Faktas, kad retrospektyviai galėjo būti pastebėtas šių 
tekstų panašumas į vėlesnes formuluotes. Tačiau ar to pakanka, kad tą 
dorovinį apmąstymą ir griežtumo reikalavimą būtų galima laikyti ati- 
trūkimu nuo tų laikų elgesio ir požiūrio į elgesį? Ar tai priežastis juose 
matyti izoliuotą būsimos dorovės avangardą? 

Jeigu šituose tekstuose bus matomas ne formuluojamas kodekso 
elementas, bet vienas iš seksualinio žmogaus elgesio problematizavimo 
būdų, bus galima lengvai suprasti, kad jis toks nėra išeinant iš pačio 
santuokinio ryšio ir tiesioginio, simetriško ir abipusio reikalavimo, koks 
galėtų iš to ryšio atsirasti. Žinoma, gerai, jei vyras todėl, kad vedęs, 


* Ksenofontas. Puota, VIII, 3. 
** G. Mathieu. Pastabos apie Isokrato Nikoklį, C.U.F., p. 130. 

apribotų savo malonumus ar bent savo partnerių skaičių; tačiau būti 
vedusiam, tai pirmiausia reiškia būti šeimos galva, turėti autoritetą, 
turėti valdžią „namuose“ — jos pasireiškimo vietoje — ir atitikti reikala- 
vimus, kurie turi įtakos piliečio reputacijai. Štai kodėl apmąstymai apie 
vedybas ir gerą vyro elgesį yra reguliariai siejami su apmąstymais apie 
oikos (namus ir šeimyną). 

Tada galima suprasti, kad principas, kuris reikalauja iš vyro neturėti 
partnerių už jo sukurtos santuokos ribų, yra kitoks negu analogiškas rei- 
kalavimas žmonai. Jai šis reikalavimas primetamas, nes ji yra savo vyro 
valdžioje. Iš vyro to reikalaujama todėl, kad jis turi valdžią ir turi paro- 
dyti savitvardą, apribodamas seksualinį pasirinkimą. Moteriai turėti 
santykius tik su savo vyru — tai fakto, kad ji yra jo valdžioje, padarinys. 
Vyrui turėti santykius tik su savo žmona — tai pats gražiausias būdas 
parodyti savo galią žmonai. Čia kalbama ne tiek apie išankstinį simetri- 
jos, kuri bus randama vėlesnėje moralėje, pasireiškimą, o apie esamos 
asimetrijos stilizavimą. Apribojimas, kuris yra analogiškas tuo, ką jis 
leidžia ar draudžia, nenurodo tokio pat „elgesio“ būdo abiem sutuok- 
tiniams. Šitai gerai parodo pasakojimas, kaip valdyti namus ir elgtis kaip 
namų šeimininkui. 


2. Isomacho šeimyna 


Ksenofonto Apie namų ūkį yra labiausiai išplėtotas traktatas apie 
santuokinį gyvenimą, kurį mums paliko klasikinė Graikija. Tekste 
pateikiama nurodymų, kaip valdyti tėvoniją, visuma. Šalia patarimų, 
kaip valdyti šią sritį, vadovauti darbininkams, auginti įvairias kultūras, 
reikiamu metu naudoti tinkamą techniką, parduoti ir pirkti, kada 
reikia ir kaip reikia, Ksenofontas plėtoja daugelį bendrų apmąstymų: 
apmąstymus apie būtinumą visuose šiuose dalykuose remtis racionalia 
praktika, kurią jis apibūdina arba kaip žinias (epistėmė), arba kaip 
meną ar techniką (technė); apmąstymus apie siūlomą tikslą (išsaugoti 
ir plėsti tėvoniją); galiausiai apmąstymus apie šių tikslų pasiekimo 
būdus - t. y. apie meną vadovauti. Pastaroji tema dažniausiai minima 
visame tekste. 

Aplinka, kurioje atliekama ši analizė, yra socialiai ir politiškai labai 
pabrėžtina. Tai mažas pasaulis žemės savininkų, kuriems reikia jį išsau- 
goti, išplėsti ir paveldą perduoti tiems, kurie turi jų vardą. Ksenofontas 
labai akivaizdžiai supriešina jį su amatininkų, kurių gyvenimas nėra 
naudingas nei jų pačių sveikatai (dėl jų gyvenimo būdo), nei jų drau- 
gams (kuriems padėti jie neturi galimybių), nei miestui (nes jie neturi 
laisvo laiko užsiimti jo rūpesčiais), pasauliu*. Žemės savininkų veikla, 
priešingai, taip pat sėkmingai pasireiškia viešoje vietoje — agoroje, kur 
jie gali aclikti draugiškumo ir pilietiškumo pareigą, — kaip ir oikos. 
Tačiau oikos nėra vien namai tiesiogine prasme; į ją įeina taip pat ir 
laukai, ir visas kitas turtas, kad ir kur jis būtų (net už miesto ribų): „vyro 
namai — tai viskas, kas jam priklauso“**; jie apibrėžia visą veiklos sferą. 
O su šita veikla susijęs gyvenimo būdas ir etinė tvarka. Savininko gy- 
venimas, jeigu jis labai rūpinasi savo tėvonija, pirmiausia geras jam pa- 
čiam — tai ištvermės ugdymo pratimas ir fizinė treniruotė, naudinga jo 
kūnui, jo sveikatai ir jo gyvybingumui; jis taip pat skatina jį būti pa- 
maldų ir leidžia aukoti dideles aukas dievams; jis išaukština draugystės 
ryšius ir suteikia galimybę pasirodyti dosniam, atlikti svetingumo pa- 
reigą ir parodyti savo geradarystę piliečiams. Beje, tai naudinga visam 
miestui, nes prisideda prie jo turtų didinimo, o ypač dėl to, kad ap- 
rūpina jį gerais gynėjais: žemės savininkas, pripratęs prie sunkių darbų, 
yra puikus karys, o turtas, kurį jis turi, verčia jį drąsiai ginti tėvynės 
žemę***. 

Visi šie asmeniniai ir pilietiniai savininko gyvenimo pranašumai yra 
didžiausias „namų ūkio valdymo“ meno nuopelnas: jis išmoksta valdy- 
mo praktikos, kuri nuo to neatskiriama. Valdyti oikos — tai vadovauti; 
o vadovavimas namams nesiskiria nuo valdžios, kuri turima mieste. 
Sokratas sakė Nikomachidui Atsiminimuose: „Neniekink gerų ekono- 
mų, nes asmeninių reikalų tvarkymas nuo viešųjų reikalų tvarkymo 
skiriasi tik skaičiumi, o visu kitu jie panašūs...; tie, kurie vadovauja vi- 
suomeniniams reikalams, įdarbina ne kitokius žmones nei tie, kurie 


* Ksenofontas. Apie namų ūkį, IV, 2-3. 
** Ten pat, I, 2. 
*** Apie šį pagyrimą žemės ūkiui ir teigiamų poveikių išvardijimą žr. visą Apie namų 

suteikia tarnybą asmeninių reikalų tvarkytojams; o tie, kurie moka pasi- 
rinkti žmones, visiškai taip pat gerai vadovauja asmeniniams reikalams 
kaip ir visuomeniniams“*. Dialogas „apie namų ūkį“ plėtojamas kaip 
plati valdymo meno analizė. Teksto pradžioje prisimenamas Kyras Jau- 
nesnysis, kuris pats prižiūrėjo augalus, kiekvieną dieną lavinosi sodin- 
damas sodą ir taip įgijo tokį sugebėjimą vadovauti kareiviams, kad nė 
vienas iš jo karių karo metu niekada nedezertyravo iš kariuomenės: 
užuot ją palikę, jie verčiau pasirinkdavo mirtį ant jo lavono**. Simet- 
riškai ir teksto pabaiga užsimena apie šį monarcho modelį, koks gali 
būti arba „stipraus charakterio“ vadas, paskui kurį jo kariai seka nieka- 
da neprarasdami jėgų, arba šeimos galva, kuriam pakanka karališkų 
bruožų, kad paskatintų darbininkus vien savo pasirodymu, ir nereikia 
nei su jais pyktis, nei jų persekioti, nei bausti. Namų valdymo menas 
yra tos pačios prigimties kaip politinis arba karinis menas, bent jau dėl 
to, jog ir vienu, ir kitu atveju vadovaujama kitiems***. 

Kaip tik gvildendamas „namų ūkio“ meną, Ksenofontas iškelia vyro 
ir žmonos santykių problemą. Žmona kaip namų šeimininkė yra pag- 
rindinis personažas valdant oikos ir užtikrinant gerą jų veiklą. „Ar yra 
kas nors, kam tu patiki daugiau svarbių reikalų negu savo žmonai? — 
klausia Sokratas Kritobulo; ir truputėlį toliau priduria: „Aš manau, kad 
žmona, kuri yra gera partnerė šeimyniniuose reikaluose, bendrai sėkmei 
tokia pat svarbi kaip ir vyras“; taigi, „jeigu viskas vyksta gerai — namai 
klesti; jeigu dirbama blogai — namai eina į pražūtųį“****. Vis dėlto, 
nepaisant žmonos svarbos, iš tiesų niekas neparuošta, kad ji galėtų at- 
likti reikalaujamą vaidmenį: pirmiausia ji jauna ir gavo labai prastą iš- 
simokslinimą („kai tu ją vedei, ji buvo visai jauna mergaitė, kuriai buvo 
leidžiama kuo mažiau, arba, tiksliau — nieko nei matyti, nei girdėti ), 
ji taip pat beveik visiškai neturi ryšių su savo vyru, su kuriuo retai 
kalba („ar yra žmonių, su kuriais tu bendrauji mažiau negu su savo 
žmona?“)*****. Būtent todėl vyrui reikėtų užmegzti su žmona tokius 


* Ksenofontas. Atsiminimai, III, 4. 
** Ksenofontas. Apie namų ūkį, IV, 18-25. 
*** Ten par, XXI, 4-9. 
**** Ten pat, III, 15. 
***** Ten par, III, 12-13. 

santykius, kurie tuo pat metu būtų ir lavinimas, ir vadovavimas. 
Visuomenėje, kur mergaitės labai j jaunos — dažnai maždaug penkiolikos 
metų — išleidžiamos už vyrų, kurie dažniausiai du kartus už jas vyresni, 
santuokinis ryšys, kuriam oikos tarnauja kaip parama ir kaip kontekstas, 
įgauna pedagogikos ir elgesio valdymo formą. Už tai atsakingas vyras. 
Kam reikia priskirti kaltę, jei moteris elgiasi taip, kad, užuot buvusi 
naudinga vyrui, jam daro tik nuostolius? Vyrui. „Jeigu avis prastai atro- 
do, paprastai už tai atsako piemuo; o jeigu arklys aikštingas — tai raite- 
lio, kuris juo rūpinasi, kaltė. Taigi, jeigu vyras moterį išmoko gerai elg- 
tis, bet, nepaisant to, ji blogai atlieka savo pareigas, be abejo, būtų 
teisinga už tai atsakinga laikyti moterį; tačiau jei moteris nemoka gerai 
elgtis todėl, kad jos niekas to nemoko, ar nebūtų teisinga atsakomybę 
užkrauti vyrui?'* 

Akivaizdu, jog nėra svarstomi patys santuokiniai tarpusavio santy- 
kiai, sutuoktiniai nėra pirmiausia laikomi vyro ir moters sudaryta pora, 
kuri vėliau galėtų rūpintis namais ir šeima. Ksenofontas ilgai aiškina 
vedybinius santykius — bet netiesiogine, kontekstine ir technine forma. 
Jis juos nagrinėja oikos rėmuose — kaip vyro atsakomybės už valdymą 
aspektą, norėdamas apibrėžti, kaip sutuoktinis galėtų padaryti iš savo 
žmonos bendradarbę, sąjungininkę — sunergos, — kurios jam reikia, kad 
galėtų išmintingai tvarkyti namų ūkį. 

Isomacho prašoma parodyti, kad šitos technikos gali būti mokoma. 
Kad parodytų, jog išmoko šią pamoką, iš jo nereikalaujama nei daugiau, 
nei mažiau — tik būti „geram vyrui“. Jis kažkada buvo pakliuvęs į tokią 
situaciją kaip šiandien Kritobulas: vedė visiškai jauną moterį (jai buvo 
penkiolika metų), o gautas išsilavinimas jos beveik nieko neišmokė, ne- 
bent pasiūti apsiaustą ir išdalinti vilną audėjoms**. Tačiau Isomachas ją 
taip gerai išlavino ir padarė iš jos tokią puikią pagalbininkę, kad dabar 
gali jai patikėti rūpintis namais, kai pats tvarko savo reikalus laukuose 
ar agoroje — t. y. tose vietose, kur privilegijuotai turi būti atliekama 
vyriška veikla. Taigi Isomachas Kritobului ir Sokratui pateiks namų 
ūkio pavyzdį - meną valdyti oikos; prieš duodamas patarimus, kaip 


* Ksenofontas. Apie namų ūkį, III, 11. 
** Ten par, VII, 5. 

valdyti žemės ūkį, jis visai natūraliai pradės aiškinti apie namus, kurių 
valdymas turi būti gerai sutvarkytas, jei norima turėti laiko rūpintis 
bandomis ir laukais ir nenorima, kad visas ten įdėtas vargas nueitų vel- 
tui dėl netvarkos namuose. 


1. Isomachas santuokos principą primena cituodamas kalbą, kurią 
jis skyrė savo jaunai žmonai praėjus kuriam laikui po vedybų, kai ji 
„apsiprato“ su savo vyru ir „pakankamai prijuko, kad galėtų klausinėti“: 
„Kodėl aš tave vedžiau ir kodėl tavo tėvai man tave atidavė?“ Isomachas 
pats ir atsako: „Todėl, kad mes pagalvojome, aš — dėl savęs, o tavo tė- 
vai — dėl tavęs, apie geriausią partnerį, kurį galėtume turėti savo na- 
mams ir savo vaikams“. Taigi ir santuokinis ryšys pasižymi prigimtine 
asimetrija — vyras sprendžia pats už save, o už merginą sprendžia šeima — 
ir turi du tikslus: namus ir vaikus*. Dar reikia paminėti, kad palikuonių 
klausimas kol kas paliekamas nuošalyje ir kad, prieš subręsdama mo- 
tinystės funkcijai, jauna moteris turi tapti gera namų šeimininke**. Šitą 
vaidmenį Isomachas nurodo kaip partnerio vaidmenį; reikia atsižvelgti 
ne į kiekvieno prisidėjimo dalį***, o į tai, kad kiekvienas veikia bend- 
ram tikslui — t. y. „norint kuo geriau išlaikyti visą turtą ir jį kiek įma- 
noma padidinti garbingais ir teisėtais būdais'****. Galima pažymėti pri- 
mygtinį reikalavimą panaikinti pradinę partnerių nelygybę ir pabrėžti 
sąjungos ryšį, turintį tarp jų užsimegzti. Šiaip ar taip, aišku, kad šita 
bendrija, šita koinonia, nėra sukuriama esant partnerių dualistiniams 
santykiams, ji sudaroma dėl bendro tikslo —- namų: jų išlaikymo ir jų 
klestėjimo dinamikos. Šituo pradedant gali būti analizuojamos šios 
„bendrijos“ formos ir vaidmenų, kuriuos turi atlikti abu sutuoktiniai, 


specifika. 


2. Norėdamas apibrėžti atitinkamas abiejų sutuoktinių funkcijas šei- 
mynoje, Ksenofontas pradeda nuo sąvokos „pastogė“ (sregos): sukur- 
dami žmogiškąją porą, dievai iš tiesų galvojo apie palikuonis ir rūšies 


* Ksenofontas. Apie namų ūkį, VII, 11. 
** Ten par, VII, 12. 
*** Isomachas primygtinai kalba apie panaikinimą tarp sutuoktinių skirtumų, ku- 
riuos gali išryškinti tai, ką kiekvienas atsinešė, VII, 13. 
*** Ksenofontas. Apie namų ūkį, VII, 15. 

išlikimą, apie pagalbą, kurios reikia senatvėje, ir galiausiai apie būtinybę 

„gyventi ne plyname lauke kaip gyvuliams : žmonėms „reikia stogo — 
tai akivaizdu“. Iš pirmo žvilgsnio palikuonys suteikia šeimai laikinį dy- 
dį, o pastogė — erdvinį išsidėstymą. Tačiau viskas truputį sudėtingiau. 
„Stogas“ apibrėžia tiek išorinę, tiek ir vidinę sritį: pirmoji priklauso 
vyrui, o antroji yra privilegijuota moters vieta; tačiau tai taip pat vieta, 
kur renkama, kaupiama ir išlaikoma tai, kas buvo įsigyta. Suteikti pas- 
togę — tai reiškia numatyti, kad vėliau būtų galima paskirstyti laike, 
atsižvelgiant į palankius momentus. Taigi lauke bus vyras, kuris sėja, 
augina, aria, gano bandą; jis parneša namo tai, ką pagamino, uždirbo ar 
iškeitė: viduje — moteris, ji priima, išlaiko ir išduoda pagal poreikius. 
„Apskritai vyro veikla padeda daiktams patekti į namus; tačiau jų su- 
vartojimą dažniausiai tvarko moteris“*. Abu vaidmenys tiksliai papildo 
vienas kitą, ir, nesant vieno, kitas pasidarytų nereikalingas: „Ką aš turė- 
čiau saugoti, sako moteris, jeigu nebūtų tavęs, kuris rūpinasi, kad rei- 
kalingi daiktai atkeliautų iš lauko?“ Į tai sutuoktinis atsako: jeigu čia 
nieko nebūtų, kas saugotų tai, kas parnešama į namus, „aš būčiau kaip 
tie kvaili žmonės, kurie pila vandenį į puodą be dugno“**. Taigi yra dvi 
vietos, dvi veiklos formos, taip pat du būdai laikui organizuoti: vienoje 
pusėje (vyro) - gamyba, sezonų kaita, derliaus laukimas, tinkamo laiko 
pasirinkimas ir numatymas; kitoje pusėje (moters) — saugojimas ir 
sunaudojimas, paskirstymas ir padalijimas esant reikalui, o ypač — sut- 
varkymas. Isomachas dėsto visus pamokymus, kuriuos jis davė žmonai 
apie tvarkymąsi namuose, kad ji galėtų rasti tai, ką ji turi, taip iš savo 
būsto padarydama tvarkos ir atminties vietą. 

Kad galėtų kartu atlikti skirtingas funkcijas, dievai kiekvienai iš lyčių 
suteikė jai būdingas savybes, atitinkamus fizinius bruožus: vyrams, ku- 
rie gryname ore turi „arti, sėti, sodinti, ganyti gyvulius“, jie suteikė ga- 
limybę iškęsti šaltį, šilumą, ėjimą; o moterys, dirbdamos pastogėje, turi 
mažiau atsparų kūną. Taip pat savitus charakterio bruožus: moterys 
jaučia prigimtinę baimę, kuri, beje, taip pat turi teigiamą poveikį — „ji 


* Ksenofontas. Apie namų ūkį, VII, 19-35. Apie erdvinių duomenų svarbą na- 
muose žr. J.-P. Vernantas. Hestia-Hermės. Apie graikų religinę erdvės išraišką, 
Myrhe et Pensėe chez les Grecs, I, p. 124-170. 

** Ksenofontas. Apie namų ūkį, VII, 39-40. 

verčia jas rūpintis atsargomis, nerimauti dėl jų netekties, abejoti dėl 
vartojimo; 0 vyras, atvirkščiai, yra drąsus, nes, būdamas lauke, jis turi 
gintis nuo visko, kas gali jam pakenkti. Apskritai „dievai pritaikė mo- 
ters prigimtį vidaus rūpesčiams ir darbams, o vyro — lauko“*. Tačiau jie 
suteikė jiems ir bendrų savybių: nes ir vyras, ir moteris, kiekvienas at- 
likdamas savo vaidmenį, turi „duoti ir gauti“, o būdami atsakingi už 
namus ir šeimyną, jie kartu turi kaupti ir dalinti. Todėl abu tolygiai 
gavo atminties ir dėmesingumo (mnėmė et epimeleia)**. 

Taigi kiekvienas iš dviejų sutuoktinių turi prigimtį, veiklos formą 
ir vietą, kuri apibrėžiama atsižvelgiant į oikos būtinybes. „Įstatymas“ — 
nomos nori, kad vienas ir kitas to laikytųsi. Šis „įstatymas“ reikalauja 
tinkamo naudojimo, kuris tiksliai atitinka gamtos ketinimus ir kiekvie- 
nam suteikia tai, ką kiekvienam pritinka ir gražu daryti ar nedaryti. 
Šitas „įstatymas“ gerais (kala) laiko „darbus, kuriems atlikti dievybė 
kiekvienam davė daugiausia įgimtų galimybių“, todėl moteriai geriau 
(kallion) „likti namuose negu leisti laiką lauke“, o vyrui blogiau „likti 
namuose negu dirbti lauke“. Pakeisti šitą padalijimą, pereiti nuo vienos 
veiklos prie kitos — tai kėsintis į šitą nomos; tai reiškia eiti prieš prigimtį 
ir apleisti savo vietą: „Jeigu kas nors eina prieš prigimų, kurią sutei- 
kė gamta, kitaip sakant, palikdamas savo postą (atakton), — jis nepa- 
sprunka nuo dievų žvilgsnio ir yra baudžiamas už tai, kad apleidžia dar- 
bus, kurie jam skirti, ir atlieka žmonos darbus“***. „Natūrali“ vyro ir 
moters opozicija, jų prisitaikymo specifika yra neatskiriami nuo namų 
tvarkos — jos yra sukurtos šitai tvarkai, kuri savo ruožtu paverčia jas 
reikalavimais. 


3. Šitas tekstas — toks detalus, kai reikia nustatyti darbų pasidali- 
jimą namuose, — yra labai diskretiškas lytinių santykių klausimu — ar 
būtų kalbama apie jų vietą dviejų sutuoktinių santykiuose, ar apie 
draudimus, kurie galėtų sąlygoti santuokos būklę. Tai nereiškia, kad 
nepaisoma svarbos turėti vaikų — apie ją primenama daugelyje Isoma- 
cho kūrinio vietų: jis nurodo, kad tai yra vienas iš svarbių santuokos 


* Ksenofontas. Apie namų ūkį, VII, 22. 
** Ten par, VII, 26. 
*** Ten par, VII, 31. 

tikslų*; jis taip pat pabrėžia, kad gamta apdovanojo moterį ypatingu 
švelnumu savo vaikams**; ir pažymi, kaip svarbu senstant sulaukti sa- 
vo vaikų paramos***. Tačiau tekste"nėra nieko pasakyta nei apie patį 
giminės pratęsimą, nei apie tai, ką reikia daryti norint susilaukti kuo 
sveikesnių palikuonių: dar neatėjo laikas kalbėti su jauna žmona šiais 
klausimais. 

Vis dėlto daugelis teksto fragmentų užsimena apie sutuoktinių sek- 
sualiniam elgesiui būtiną saikingumą ir apie fizinį potraukį. Pirmiausia 
reikia prisiminti pačią dialogo pradžią, kai abu pašnekovai pradeda 
kalbėtis apie namų ūkio valdymą kaip mokslą, kuris leidžia vadovauti 
namams. Sokratas kalba apie tuos, kurie tam turėtų talentą ir išteklių, 
tačiau atsisako juos panaudoti, nes savo viduje paklūsta nematomiems 
valdovams ar valdovėms: tinginystei, dvasios silpnumui, nerūpestingu- 
mui. Taip pat ir dar sunkiau sukalbamiems - smaguriavimui, gašlumui, 
kvailoms ir brangiai kainuojančioms ambicijoms. Tie, kurie pasiduoda 
tokiam geismų despotizmui, yra pasmerkti sugriauti kūną, dvasią ir 
namus****. Tačiau Kritobulas tampa stiprus, nes jau nugalėjo šiuos 
priešus: jo moralinis ugdymas jam suteikė pakankamą enkrateia: „Kai aš 
save tyrinėju, man atrodo, jog pakankamai gerai valdau savo aistras ir jei 
tu norėtumei man patarti, ką aš galėčiau padarytu, kad išplėsčiau savo 
namus, aš nemanau, kad man trukdytų tie, kuriuos tu vadini valdo- 
vais“*****. Štai kas skatina Kritobulo norą būti namų šeimininku ir 
išmokti to sunkaus darbo. Reikia suprasti, kad vedybos, šeimos galvos 
vaidmuo, oikos valdymas reiškia tai, kad pradedama sugebėti valdyti 
save patį. 

Toliau pateikdamas savo siūlomą skirtingų savybių, kurias gamta 
suteikė kiekvienai iš lyčių, kad ji galėtų atlikti savo vaidmenį namuose, 
sąrašą, Isomachas pabrėžia savęs valdymą (enkrateia); jis pateikia jį ne 
kaip išskirtinai vyrui ar moteriai būdingą bruožą, bet kaip abiem lytims 


* Jis patikslina, kad dievybės susieja vyrą ir moterį dėl vaikų, o įstatymas - dėl 
namų tvarkymo, VII, 30. 
** Ksenofontas. Apie namų ūkį, VII, 23. 
*** Ten par, VII, 12. 
**** Ten par, VII, 22-23. 
***** Ten par, II, 1. 

bendrą dorybę — kaip atmintis arba dėmesingumas; individualūs skir- 
tumai gali moduliuoti šios savybės pasiskirstymą. Didelę šios dorybės 
vertę šeimyniniame gyvenime rodo tai, kad ji karūnuoja geriausią iš 
dviejų sutuoktinių: nesvarbu, ar tai būtų vyras, ar moteris, geriausias 
labiau apdovanotas tuo, kas susiję su šita dorybe“. 

Taigi Isomacho atveju aišku, kaip jo nuosaikumas pasireiškia ir kaip 
jis vadovauja žmonos nuosaikumui. Vienas dialogo epizodas gana aiš- 
kiai nurodo tam tikrus sutuoktinių lytinio gyvenimo aspektus — jis su- 
sijęs su makiažu ir skaistalais**. Tai svarbi tema antikos moralėje, nes 
puošmenos sukelia tiesos ir malonumų santykio problemą: malonumus 
stiprinant dirbtinėmis gudrybėmis, supainiojami natūralaus jų regulia- 
vimo principai. Klausimas apie Isomacho žmonos koketavimą nėra su- 
sijęs su jos ištikimybe (kuri pabrėžiama visame tekste); juo labiau jis 
nesusijęs su jos išlaiddumu: kalbama apie žinojimą, kaip moteris vedy- 
biniuose santykiuose gali pati pasirodyti ir būti savo vyro pripažįstama 
malonumų objektu ir seksualine partnere. Kaip tik šitą klausimą nag- 
rinėja Isomachas, pateikdamas jį kaip pamoką: vieną dieną jo žmona, 
norėdama jam patikti (kad pasirodytų esanti „skaistesnė“, negu iš tiesų 
yra, „rausvesniais“ skruostais ir „laibesniu liemeniu“), pasirodė įsispy- 
rusi į aukštus sandalus ir visa nusigrimavusi baltalais ir skaistalais. Į šitą 
elgesį, kuriam jis nepritaria, Isomachas atsako dvigubu pamokymu. 

Pirmasis — negatyvus; jame daugiausia kritikuojamas makiažas, ku- 
ris laikomas apgavyste. Toks klaidinimas gali apgauti svetimus, tačiau 
nesugebės sukelti iliuzijų vyrui, su kuriuo žmona gyvena ir kuris turi 
galimybę matyti ją besikeliančią iš lovos, suprakaitavusią, apsiašarojusią 
arba išeinančią iš vonios. Tačiau Isomachas ypač kritikuoja šitą jauką 
dėl to, kad jis pažeidžia pagrindinį santuokos principą. Ksenofontas 
tiesiogiai necituoja aforizmo, kuris bus randamas labai ilgai ir labai 
dažnai, ir, pasak kurio, vedybos yra daiktų, gyvenimo ir kūno bendrija 
(koinonia), tačiau aišku, kad visame tekste jis žongliruoja šios trigubos 
bendrijos tema: tai daiktų bendrija, apie kurią kalbėdamas jis primena, 
kad kiekvienas turi pamiršti dalį, kurią atsinešė; tai gyvenimų bendrija, 


* Ksenofontas. Apie namų ūkį, VII, 27. 
** Ten par, X, 1-8. 


MEGAVIMASIS MALONUMAIS 253 


kurios vienas iš tikslų — tėvonijos klestėjimas; ir galiausiai tai aiškiai 
pabrėžiama kūnų bendrija (ton somatėon koinonėsantes). Daiktų bend- 
rija nepateisina apgaulės; ir vyras blogai elgtųsi su moterimi, jeigu jai 
leistų patikėti turtais, kurių jis neturi; visiškai taip pat jie neturi bandyti 
klaidinti vienas kito dėl savo kūnų - jis neturi raudylais teptis veido, o 
ji neturi skaistintis baltalais. Tokia tinkamos kūnų bendrijos kaina. Po- 
traukis tarp sutuoktinių turi būti natūralus potraukis, toks, koks atsi- 
randa tarp patino ir patelės, kaip ir kiekvienai gyvūnų rūšiai: „Dievai 
sukūrė arklius pačius gražiausius pasaulyje arkliams, galvijus — galvi- 
jams, avis — avims. Taip pat ir žmonėms (anthropoi) nėra nieko ma- 
lonesnio už žmogaus kūną be jokio dirbtinumo“ *. Natūralus potraukis 
turi būti sutuoktinių lytinių santykių ir jų sudaromos kūnų bendrijos 
principas. Isomacho enkrateia atsisako bet kokio dirbtinumo, kuriuo 
naudojamasi siekiant gausesnių troškimų ir malonumų. 

Tačiau kyla klausimas: ar moteris gali likti geidžiamu objektu savo 
vyrui, ar ji gali būti tikra, kad jos vieną dieną neišstums kita — jaunesnė 
ir gražesnė? Žinoma, jauna Isomacho žmona klausinėja apie tai. Ką 
daryti, kad ne tik atrodytum, bet ir būtum graži ir išsaugotum savo 
grožį**? Nors mums gali pasirodyti keista, ir čia lemiamas vaidmuo teks 
namams ir namų valdymui. Pasak Isomacho, tikrąjį moters grožį visada 
pakankamai laiduoja jos namų rūpesčiai, jeigu ji juos gerai tvarko. Jis 
aiškina, kad, atlikdama užduotis, už kurias ji atsakinga, moteris neliks 
sėdėti ištižusi kaip vergė ir nedykinės kaip koketė. Ji stovės, ji prižiūrės, 
ji kontroliuos, ji eis iš kambario į kambarį tikrindama atliekamą darbą; 
stovėjimas, vaikščiojimas suteiks jos kūnui gerą laikyseną bei eiseną, 
kuri, graikų akimis, apibūdina laisvo individo grakštumą (toliau Isoma- 
chas parodys, kad vyras kareivio ir laisvo piliečio stiprybės įgauna ak- 
tyviai atlikdamas darbų vadovo pareigas***). Todėl namų šeimininkei 
naudinga minkyti tešlą, valyti ir tvarkyti drabužius arba antklodes****, 
Taip susiformuoja ir išsilaiko kūno grožis — valdančiojo pozicijos fizinė 
versija. Negana to, sutuoktinės drabužiai pasižymi švara ir elegancija, o 


* Ksenofontas. Apie namų ūkį, X, 7. 
* Ten par, X, 9. 

*** Ten pat, X, 10. 
**** Ten par, X, 11. 


* 

tai ją išskiria iš tarnaičių. Galiausiai, lyginant su pastarosiomis, ji visada 
bus pranašesnė savo noru stengdamasi patikti, užuot kaip vergė buvusi 
priversta paklusti ir kęsti suvaržymus: atrodo, jog Ksenofontas čia nuro- 
do principą, kurį iškelia kitur“, - kad malonumas, kuris įgyjamas jėga, 
yra daug mažiau malonus negu tas, kuris labai atkakliai siūlomas: tas, 
kurį žmona gali suteikti savo vyrui. Todėl dėl fizinio grožio, kuris neat- 
siejamas nuo jos privilegijuoto statuso ir laisvo noro patikti (chari- 
zesthai), namų šeimininkė visada bus pranašesnė už kitas šeimynos 
moteris. 

Šiame tekste, kuris skirtas „vyriškam“ menui valdyti namus — mo- 
terį, tarnus, tėvoniją, — neužsimenama apie seksualinę moters ištiki- 
mybę ir tai, kad jos vyras turi būti vienintelis lytinis partneris: tai bū- 
tinas principas, kuris turėtų būti aiškus savaime. Kalbant apie nuosaikų 
ir išmintingą vyro požiūrį, jis niekada neapibrėžiamas kaip visos sek- 
sualinės veiklos monopolija, kurią vyras suteiktų savo žmonai. Šios 
apgalvotos vedybinio gyvenimo praktikos esmė, kuri atrodo būtina 
gerai namų tvarkai, taikai, kuri turi ten viešpatauti, ir viskam, ko žmona 
galėtų pageidauti, užtikrinti, yra tai, kad, būdama teisėta žmona, ji 
galėtų išsaugoti tą garbingą vietą, kurią suteikė vedybos. Jai svarbiausia, 
kad nematytų, jog kita už ją labiau mylima, kad neatsitiktų taip, jog 
vieną dieną ji netektų savo statuso ir reikšmės, kad nebūtų kitos pa- 
keista šalia vyro. Grėsmę santuokai sukelia ne malonumas, kurį vyrui 
pasitaiko patirti šen bei ten, o varžybos dėl užimamos vietos ir pir- 
menybės namuose, kurios gali kilti tarp žmonos ir kitų moterų. „Ištiki- 
mas“ (pistos) vyras nėra tas, kuris manytų, kad vedybinis statusas liepia 
atsisakyti visokio seksualinio malonumo, patiriamo su kita, — tai vyras, 
kuris iki galo gerbia santuokos žmonai suteiktas privilegijas. Beje, bū- 
tent šito laukia Euripido tragedijose aprašomos „išduotos“ žmonos. 
Medėja šaukia apie Jasono „neištikimybę“: ją palikęs, jis vedė karališ- 
kosios giminės žmoną ir apsirūpins palikuonimis, kurie žemins ir vers 
tarnauti vaikus, kuriuos jis turėjo su Medėja**. Ir Kreusa verkia dėl to, 
jog įsivaizduoja esanti „išduota“ Ksuto, nes turės gyventi „be vaikų“ ir 


* Ksenofontas. Apie nainų ūkį, I. 
** Euripidas. Medėja, 465. 

„vieniša tuščiame name“, o į namus kaip šeimininkas įžengs bevardis ir 
motinos neturintis kažkokios vergės sūnus. Bent jau taip ji verčiama 
manyti. ) 

Šitą pranašumą, kurį geras vyras turi išsaugoti, žmonai suteikia ve- 
dybų aktas. Tačiau šis pranašumas nėra įgaunamas vieną kartą visiems 
laikams; jo negarantuoja joks vyro prisiimamas moralinis įsipareigoji- 
mas, o faktiškas nuopuolis gali įvykti ir be skyrybų. Kaip rodo Kseno- 
fonto Apie namų ūkį ir Isomacho kalba, vyro išmintis — jo enkrateia, 
taip pat jo kaip šeimos galvos žinios — visada pasiruošusi pripažinti 
žmonos privilegijas. Žmona, norėdama tas privilegijas išsaugoti, turi 
kuo geriau atlikti savo vaidmenį namuose ir su juo susijusius darbus. 
Isomachas nežada savo žmonai nei „seksualinės ištikimybės“ tokia pras- 
me, kokia mes tai suprantame, nei netgi to, kad ji niekada neturės bijoti 
kitai teikiamos pirmenybės. Tačiau jis garantuoja jai, kad jos kaip na- 
mų šeimininkės veikla, jos eisena ir jos laikysena suteiks jai daugiau 
žavesio negu tarnaičių žavesys; jis taip pat laiduoja, kad ji galės iki se- 
natvės išsaugoti svarbiausią vietą namuose. Isomachas taip pat tarsi 
kviečia ją į dvikovą su savim pačiu dėl gero elgesio ir atsidavimo namų 
rūpesčiams; ir jei jai pavyks laimėti, tada nebereikės bijoti jokios var- 
žovės, net jei ji būtų jauna. „Tačiau patį didžiausią malonumą tu pajusi, 
sako Isomachas savo žmonai, tada, kai, pasirodydama geresnė už mane, 
tu būsi iš manęs padariusi savo tarną — tada tu ne tiktai nebijosi, jog, 
bėgant metams, būsi mažiau vertinama namuose, bet būsi tikra, kad 
sendama savo vyro būsi laikoma vis vertingesne partnere, o vaikų — 
auklėtoja, ir tapsi vis labiau gerbiama namuose“ *. 

Šioje šeimyninio gyvenimo etikoje „ištikimybė“, rekomenduojama 
vyrui, visiškai nepanaši į seksualinį išskirtinumą, kurį vedybos primeta 
moteriai. Vyrui ji susijusi su sutuoktinės statuso, jos privilegijų ir jos 
pranašumo prieš kitas moteris pripažinimu. O tam tikras vyro ir mo- 
ters elgesio abipusiškumas suvokiamas taip, kad vyro ištikimybė bus ne 
atsakas į gerą moters seksualinį elgesį, kuris visada savaime supranta- 
mas, O į tai, kaip ji moka elgtis namuose ir jiems vadovauti. Taip, tai yra 
ne tik abipusiškumas, bet ir esminė asimetrija vienu metu, nes abiejų 


* Ksenofontas. Apie namų ūkį, VII, 41-42. 

sutuoktinių elgesys, nors ir susijęs, negrindžiamas tais pačiais reikala- 
vimais ir nepaklūsta tiems patiems principams. Vyro nuosaikumas kyla 
iš meno valdyti, meno valdyti save ir valdyti savo žmoną, kurią reikia 
kartu ir prižiūrėti, ir gerbti, nes savo vyro akivaizdoje ji yra paklusni 
namų šeimininkė. 


3. Trys nuosaikumo politikos 


Kiti IV ir III amžiaus pradžios tekstai taip pat plėtoja temą, kad san- 
tuoka iš vyro reikalauja bent jau kažkokio lytinio santūrumo. Ypač verta 
paminėti tris: fragmentą, kurį Platonas Įstatymuose skiria vedybų tai- 
syklėms ir reikalavimams; Isokrato pasakojimą apie tai, kaip Nikoklis 
gyvena vedusio vyro gyvenimą; ir ekonomikos veikalą, kuris buvo pri- 
skirtas Aristoteliui ir kuris bent jau yra kilęs būtent iš aristoteliškos 
mokyklos. Šie tekstai labai skiriasi vienas nuo kito savo ketinimais: pir- 
masis pateikia idealiame mieste autoritarinę elgesio reguliavimo sistemą; 
antrasis apibūdina save ir kitus gerbiančio autokrato asmeninio gyveni- 
mo stilių; trečiasis bando apibrėžti kiekvienam vyrui naudingus vado- 
vavimo namams principus. Tačiau nė vienas kaip Ksenofonto Apie 
namų ūkį nekalba apie žemės savininkui būdingą gyvenimo būdą nei 
apie tėvonijos valdymo darbus, kuriuos jis turi atlikti kartu su savo 
žmona. Nepaisant tarpusavio skirtumų, atrodo, jog visi trys tekstai daug 
ryškiau negu Ksenofonto tekstas pabrėžia reikalavimą, artimą tam, kurį 
būtų galima pavadinti „dviguba seksualine monopolija“; atrodo, kad 
tokiu būdu norima ir vyrui, ir moteriai visą seksualinę veiklą lokalizuoti 
tik santuokiniame ryšyje: kaip ir žmona, vyras parodomas kaip apsiei- 
nantis be kitų moterų arba bent jau bandantis neieškoti malonumų su 
jomis. Taigi atsiranda tam tikros simetrijos reikalavimas ir tendencija 
apibrėžti vedybas ne tik kaip privilegijuotą, bet kaip galbūt išskirtinę 
morališkai priimtinų seksualinių santykių vietą. Tačiau, skaitant tuos 
tris tekstus, aišku, kad būtų klaidinga ten retrospektyviai matyti tokį 
„abipusės seksualinės ištikimybės“ principą, kuris pasitarnaus kaip tei- 
sinė-moralinė armatūra vėlesnėms šeimyninės praktikos formoms. Vi- 
suose tuose tekstuose vyrui pateikiamas saikingumo reikalavimas ar 

siūlymas, kad jis kaip seksualinę partnerę turėtų tik savo žmoną, iš tiesų 
nėra asmeninis įsipareigojimas, kurį jis pats sau prisiimtų. Tai politinis 
reguliavimas, kurį autoritariškai pržneta platoniškieji įstatymai ir ku- 
rio — Isokrato ir Tariamojo Aristotelio veikaluose — vyras reikalauja iš 
paties savęs, apgalvotai ribodamas savo paties valdžią. 


l. Iš tiesų Įstatymuose visos taisyklės — nurodymas vesti sulaukus 
reikiamo amžiaus (vyrams — tarp dvidešimt penkerių ir trisdešimt pen- 
kerių metų), užmegzti naują gyvybę geriausiomis sąlygomis ir nei vyrui, 
nei moteriai neturėti jokio ryšio su niekuo, išskyrus sutuoktinį, įgauna 
ne savanoriškos moralės, o prievartinės reglamentacijos formą; tiesa, kad 
daug kartų pabrėžiami keblumai leisti šios srities įstatymus* ir interesas, 
kad kai kurios priemonės įgautų reglamentuotą formą tik tokiu atveju, 
kai kyla netvarka ir didžioji individų dauguma nebesugeba būti nuosai- 
ki**. Šiaip ar taip, šios moralės principai visada yra tiesiogiai susiję su 
valstybės reikalais, o ne su vidiniais namų, šeimos ir vedybinio gyveni- 
mo reikalavimais: reikia manyti, kad gera santuoka yra tokia, kuri 
naudinga miestui, ir miesto naudai vaikai turi būti „kiek įmanoma svei- 
kesni ir geresni ***. Sąjungos, kurios iš pagarbos valstybei siektų, kad 


turtingi vestų turtingas****; pedantiška priežiūra, kuri tikrintų, ar jaunos 


šeimos gerai pasiruošusios atlikti giminės pratęsėjų funkciją*****; gerai 


parinktas baudžiamasis potvarkis, leidžiantis apvaisinti tik savo teisėtą 


žmoną, neturint jokio kito seksualinio ryšio, sulaukus amžiaus, tinkamo 


Kk KK KK 


daugintis — visa tai, kas susiję su idealiam miestui būdingomis 


struktūromis, yra gana toli nuo savanoriškomis saikingumo paieškomis 


paremto nuosaikumo*******, 


* Įstatymai, VI, 773 c ir e. 
** Ten par, VI, 785 a. 
*** Ten par, VI, 783 e; žr. IV, 721 a; 773 b. 

**** Ten par, VI, 773 a-e. 

***** Ten par, VI, 784 a-c. 

****** Ten par, VI, 784 d-e. 
******* Reikia pažymėti, kad, peržengę amžiaus, kada galima turėti vaikų, ribą, „tie, 
kurie gyvens skaisčiai (sophronėn kai sophronousa) — bus apgaubti šlovės, ra- 

čiau kiti turės priešingą reputaciją ir bus veikiau niekinami“ (VI, 784 e). 

Tačiau reikia pabrėžti, kad Platonas nelabai pasitiki įstatymu, kai 
kalbama apie seksualinio elgesio sureguliavimą. Jis nemano, kad įstaty- 
mas turės pakankamą poveikį, jeigu, siekiant suvaldyti tokius prievar- 
tinius malonumus, nebus naudojami kiti būdai, o vien tik nurodymai 
ir bausmės*. Čia reikia efektyvesnių įtikinėjimo argumentų, ir Platonas 
išvardija tokius keturis. Tai visuomenės nuomonė: Platonas kalba apie 
tai, kas laikoma kraujomaiša — kaip gali būti, klausia jis, kad žmogus net 
nejaučia potraukio savo broliams ir seserims, sūnums ar dukterims, nors 
ir labai gražūs jie būtų? Ogi todėl, kad visada buvo sakoma, jog; tie 
veiksmai yra „dievybės neapykantos objektas“, ir niekas šiuo klausimu 
neturėjo galimybės išgirsti kalbant kitaip; taigi reikėtų, kad „vienin- 
gas viešasis balsas“ visiems smerktiniems lytiniams aktams suteiktų tokį 
„religinį pobūdį **. Tai taip pat šlovė: Platonas pateikia pavyzdį apie 
atletus, kurie, norėdami iškovoti pergalę žaidynėse, paklūsta griežto 
susilaikymo režimui, visą treniruočių laiką nesiartindami nei prie mo- 
ters, nei prie berniuko: o juk pergalė prieš vidinius priešus, kokie yra 
malonumai — pati gražiausia, kokią tik galima laimėti prieš savo varžo- 
vus***. Tai ir žmogiškosios būtybės garbė. Platonas čia cituoja pavyzdį, 
kuris bus dažnai pateikiamas vėliau: kalbama apie gyvūnus, kurie gy- 
vena bandomis, bet kiekvienas, gyvendamas tarpe kitų, visada laikosi 
„tyro gyvenimo būdo ir nesantykiauja“. Kai ateina laikas daugintis, jie 
palieka bandą ir sudaro poras, kurios neišsiskiria. Reikia suprasti, kad 
šitos gyvūnų santuokos nėra parodomos kaip universalus gamtos prin- 
cipas, bet veikiau kaip iššūkis, kurį žmonės turėtų priimti: kaip šitos 
praktikos priminimas galėtų nesukelti noro pasirodyti „dorybingesniam 
už gyvulius“****? Galiausiai kalbama apie gėdą: retinant seksualinę 
veiklą, bus „susilpninama jos tironija“; be to, norint ją uždrausti, rei- 
kėtų, kad piliečiai „šiuos aktus apgaubtų paslaptimi“ ir pradėtų laikyti 
„negarbingais“, atsižvelgdami į „papročių sukurtą reikalavimą ir ne- 
rašytą įstatymą 


242. 
* Įstatymai, VIII, 835 e. 
** Ten par, VIII, 838 a-838 e. 
*** Ten par, VIII, 840 a-c. 
**** Ten par, VIII, 840 d-e. 
***** Ten par, VIII, 841 a-b. 

Platono teisėtvarka iš vyro ir iš moters reikalauja simetrijos, nes jie 
turi atlikti tam tikrą vaidmenį bendram tikslui pasiekti — kaip būsimųjų 
piliečių gimdytojai. Taigi jie visiškai tokiu pačiu būdu pavaldūs tiems 
patiems įstatymams, kurie jiems primeta tuos pačius apribojimus. 
Tačiau reikia gerai suprasti, kad šita simetrija jokiu būdu neapima „sek- 
sualinės ištikimybės“, grindžiamos asmeniniais santykiais, kurie būtų 
būdingi santuokiniam ryšiui ir lemtų abipusį įsipareigojimą. Simetriją 
pagrindžia ne tiesioginis ir abipusis sutuoktinių ryšys, o juos abu val- 
dantis elementas: principai ir įstatymai, kurie abiem taikomi vienodai. 
Tiesa, kad įstatymams jie turi paklusti savanoriškai, veikiami vidinio 
įsitikinimo; tačiau tai nesusiję su prisirišimu, kurį jie turėtų jausti vie- 
nas kitam: kalbama apie būtinybę paklusti įstatymui arba rūpestį dėl 
savęs, savo reputacijos, savo garbės. Šį paklusnumą lemia ne vieno indi- 
vido ryšys su kitu, o santykiai su pačiu savimi ir su miestu, pasireiš- 
kiantys kaip pagarba, gėda, garbė ar šlovė. 

Platonas numato dvi galimas savo siūlomo įstatymo, susijusio su 
„meilės pasirinkimu“, formuluotes. Pagal pirmąją individui būtų už- 
drausta prisiliesti prie laisvos moters iš geros šeimos, kuri nėra jo žmona, 
turėti nesantuokinių vaikų ir, prieštaraujant gamtai, į kito vyro kūną 
išskirti „nevaisingą sėklą“. Kita formuluotė kalba apie visišką vyriškos 
meilės uždraudimą, o už nesantuokinius ryšius numato bausti tik tada, 
jei klaida bus pastebėta „visų — vyrų ir moterų *. Teisybė, kad dviguba 
būtinybė apriboti seksualinę veiklą santuokoje yra susijusi su miesto 
pusiausvyra, viešąja morale, gero giminės pratęsimo sąlygomis, o ne 
su abipusėmis pareigomis, atsirandančiomis dėl sutuoktinių tarpusavio 


ryšio. 


2. Isokrato tekstas, kuris pateikiamas kaip Nikoklio kalba savo 
bendrapiliečiams, labai aiškiai susieja nuosaikumo ir vedybų vertinimus 
su politinės valdžios vykdymu. Šita kalba panaši į Isokrato kalbą Ni- 
kokliui praėjus nedaug laiko po to, kai pastarasis įgavo valdžią: tada 


* Įstatymai, VIII, 841 c-d. Pažymėtina, kad bent jau pirmojoje įstatymo formu- 
luotėje Platonas sako, jog vedusiam vyrui draudžiamos tik „laisvos“ ir „geros kil- 
mės“ moterys. Bent jau taip supranta Diėsas. Robinas mano, jog šiuo tekstu buvo 
norėta pasakyti, kad šis įstatymas taikomas tik laisviems ir geros kilmės vyrams. 

oratorius davė jaunuoliui patarimų apie asmeninį elgesį ir valdymą, 
kurie galėtų jam pasitarnauti kaip nuolatinis iždas, iš kurio galima sem- 
ti iki gyvenimo pabaigos. Manoma, jog Nikoklio kalba buvo monar- 
cho kreipimasis, aiškinantis tiems, kuriuos jis valdo, kaip jie turi su juo 
elgtis. Visa pirmoji teksto dalis skirta šiai valdžiai įteisinti: vardijami 
monarchijos privalumai, valdančiosios šeimos teisės, asmeninės valdovo 
savybės. Paaiškinimai turės apibrėžti paklusnumą ir prisirišimą, kurį 
piliečiai privalo rodyti savo valdovui: dėl savo asmeninių dorybių jis gali 
reikalauti iš savo valdinių atsidavimo. Taigi Nikoklis gana ilgai kalbės 
apie dorybes, kurias jis sau priskiria: teisingumą — dikaiosunė, kurį jis 
parodė finansų, baudžiamosios teisės srityje ir per išorinius gerus san- 
tykius, kuriuos jis sukūrė arba atstatė su kitais galingaisiais*; sophrosu- 
nė - nuosaikumą, kuriuo jis išskirtinai laiko seksualinių malonumų 
valdymą. Šito saikingumo formas ir priežastis jis tiesiogiai sieja su val- 
dovo pareigomis, kurias atlieka savo šalyje. 

Motyvas, kurį jis nurodo paskiausiai, susijęs su palikuonimis ir 
būtinybe išlaikyti gryną giminę, kad būtų galima pažymėti kilniojo gi- 
mimą ir genealogijos, kylančios iki dievų, tęstinumą: „Aš neturėjau 
tokio požiūrio kaip daugelis karalių į pasaulin paleidžiamus vaikus; aš 
nemaniau, kad vieni turėtų gimti neaiškios kilmės, o kiti — kilmingi, 
kad turėčiau po savęs palikti vienus nesantuokinius, o kitus teisėtus 
vaikus; visi, mano nuomone, turėtų būti tos pačios prigimties ir suge- 
bėti parodyti savo kilmę tiek iš tėvo, tiek ir iš motinos pusės: tarp mir- 
tingųjų — iš mano tėvo Euagoro, tarp pusdievių — iš Ajako sūnų, tarp 
dievų — iš Dzeuso. Ir nė vienam iš mano palikuonių neturėtų būti atim- 
tas tokios prigimties kilmingumas“**. 

Kita priežastis Nikokliui būti nuosaikiam yra susijusi su valstybės ir 
namų valdymo tęstinumu ir homogeniškumu. Šitas tęstinumas yra api- 
brėžtas dviem būdais: pirmiausia remiantis principu, kad reikia gerbti 
visas sąjungas (koinoniai), kurias buvo galima sukurti su kitu žmogu- 
mi. Taigi Nikoklis nenori elgtis kaip tie vyrai, kurie gerbia kitus savo 
įsipareigojimus, tačiau nusikalsta žmonai, su kuria, beje, jie sudarė są- 
jungą visam gyvenimui (koinonia pantos tou biou). Kadangi tikimasi, 


* Isokratas. Nikoklis, 31-35. 
** Ten par, 42. 


MEGAVIMASIS MALONUMAIS 261 


kad neteks patirti širdgėlos dėl žmonos, nereikia ir jos versti šito pajusti 
dėl vyro patiriamų malonumų. Valdovas, kuris trokšta būti teisingas, 
turi toks būti ir savo žmonai*. Taip pat yra tęstinumas ir tarsi iz0mor- 
fiškumas tarp geros tvarkos, kuri turi vyrauti monarcho namuose, ir tos, 
kuri turi viešpatauti jo viešajame valdyme: „Geri valdovai turi dėti pas- 
tangas, kad valdytų santarvės dvasia ne tik valstybes, kurioms jie vado- 
vauja, tačiau ir savo pačių namus ir gyvenamas tėvonijas, nes viskam 
reikia savivaldos ir teisingumo“ *. 

Ryšys tarp nuosaikumo ir valdžios, apie kurį Nikoklis kalba visame 
tekste, ypač aptariamas kaip pagrindinis ryšys tarp dominavimo kitiems 
ir dominavimo sau, remiantis bendruoju principu, kuris pateikiamas 
jau pirmojoje Nikokliui skirtoje kalboje: „Parodyk valdžią sau pačiam 
(archė sautou), kaip ją rodai kitiems, ir manyk, kad labiausiai karaliaus 
vertas elgesys yra nebūti jokio malonumo vergu ir vadovauti savo troš- 
kimams dar geriau, negu vadovauji savo tėvynainiams'***. Kalbą apie 
šią savivaldą kaip moralinę vadovavimo kitiems sąlygą Nikoklis prade- 
da pateikdamas įrodymą, kad jam pačiam būdinga ta savivalda: ne taip, 
kaip daro daugybė tironų, jis nepasinaudojo savo galia paimdamas kitų 
moteris ar vaikus; jis prisiminė, kaip vyrai prisirišę prie savo žmonų ir 
vaikų ir kiek kartų politinės krizės ir revoliucijos prasidėjo dėl tokio 
piktnaudžiavimo****. Taigi jis labiausiai rūpinosi išvengti panašių prie- 
kaištų: buvo galima konstatuoti, kad nuo tos dienos, kai jis užėmė aukš- 
čiausią valdžios postą, jis neturėjo fizinių santykių „su niekuo kitu, 1š- 
skyrus savo žmoną *****. 

Tačiau Nikoklis turi daug pozityvesnių priežasčių būti nuosaikus. 
Pirmiausia jis nori parodyti pavyzdį savo bendrapiliečiams; žinoma, 
nereikia suprasti, kad jis reikalauja iš savo šalies gyventojų laikytis to- 
kios pat seksualinės ištikimybės, kokios jis laikosi — jis tikrai nesiekia 


* Isokratas. Nikoklis, 40. 
** Ten par, 41. 
*** Ten par, 29. 
**** Ten pat, 36. Šia dažna tema žr. Aristocelis. Politika, V, 1 311 a-b. Beje, galima 
pažymėti, jog Isokratas kalba apie tautos atlaidumą valdovams, kurie mėgaujasi 


malonumais, kaip tik gali, tačiau vis dėlto moka vadovauti teisingai (Nikoklis, 37). 
***** Isokratas. Nikoklis, 36. 

sukurti universalios taisyklės; jo papročių kilnumas turi būti suprastas 
kaip bendras raginimas siekti dorybės ir modelis, nukreiptas prieš pa- 
sileidimą, kuris visada kenksmingas valstybei*. Šitas bendros analogijos 
tarp valdovo papročių ir tautos papročių principas buvo paminėtas Ni- 
koklio kalboje: „Parodyk savo paties pusiausvyrą (sophrosunė) kaip pa- 
vyzdį kitiems, prisimindamas, kad tautos papročiai (ėthos) panėšėja į to, 
kuris ją valdo. Tu turėsi savo karališkojo autoriteto vertės paliudijimą, 
kai padarysi išvadą, kad tavo valdiniai tapo labiau pasiturintys ir įgijo 
civilizuotesnius papročius (euporoterous kai sophronesterous gignome- 
nous) tavo veiklos (epimeleia) dėka“**. Tačiau Nikoklis nenori pasi- 
tenkinti padarydamas minią panašią į save patį; tuo pat metu jis nori 
akivaizdžiai išsiskirti iš kitų, iš elito, net iš tų, kurie yra patys dory- 
bingiausi. Tai kartu yra ir pavyzdžio moralinė formulė (būti modeliu 
visiems, esant geresniam už geriausius), ir politinė konkurencijos dėl 
asmeninės valdžios tarp kilmingųjų formulė, ir išmintingos bei saikin- 
gos tironijos stabilaus krėslo principas (būti tautos akyse vertinamam 
kaip dorybingiausiam iš dorybingiausių). „Aš pastebėjau, kad daugelis 
vyrų yra savo poelgių šeimininkai, tačiau ir geriausi leidžiasi nugalimi 
potraukio, kurį jaučia berniukams ir moterims. Taigi aš norėjau paro- 
dyti, kad esu stiprus, o tai iš manęs reikalavo laimėti ne tik prieš minią, 
bet ir prieš tuos, kurie didžiuojasi savo dorybe' ***. 

Tačiau reikia suprasti, kad šitos dorybės, kuri funkcionuoja kaip 
pavyzdys ir pabrėžia pranašumą, politinė reikšmė neapsiriboja vien pa- 
prastu faktu, kad tai visų gerbtinas elgesys. Iš tiesų ji parodo valdiniams 
valdovo ryšio su pačiu savimi formą: tai svarbus politinis elementas, nes 
būtent tas santykis su savimi moduliuoja ir tvarko tai, kaip valdovas 
disponuoja kitiems turima valdžia. Taigi tas ryšys svarbus jam pačiam, 
spindesiui, su kuriuo jis pasireiškia, ir racionaliai armatūrai, kuri jį su- 
tvirtina. Štai kodėl Nikoklis primena, kad jo sėphrosunė visų akyse bu- 
vo laikoma išbandymu, nes esant kai kurioms aplinkybėms ir sulaukus 
tam tikro amžiaus galbūt nesunku parodyti, kad gali būti teisingas ir ap- 
sieiti be pinigų ar be malonumų, tačiau kai valdžia pasiekiama pačioje 


* Isokratas. Nikoklis, 37. 
** Ten pat, 31. 
*** Ten pat, 39. 

jaunystėje, nuosaikumo parodymas yra tarsi kvalifikacinis išbandymas*. 
Beje, jis pabrėžia, kad jo dorybė yra ne tik prigimties, bet ir mąstymo 
(logismos) reikalas: taigi jis gerai elgsis** ne dėl atsitiktinumo ar aplin- 
kybių, o savanoriškai ir nuolat. 

Valdovo nuosaikumą, parodytą pačioje pavojingiausioje situacijoje, 
laiduoja nuolatinis mąstymas. Jis pasitarnauja sudarant tarsi paktą tarp 
valdančiojo ir valdomųjų: šie gali jam paklusti, jei jis yra valdovas sau 
pačiam. Iš valdinių galima reikalauti paklusnumo, jeigu jo laidas yra 
valdovo dorybė. Demonstruoti saikingą valdžią kitiems jis gali dėl susi- 
valdymo, kurio reikalauja iš paties savęs. Fragmentas baigiasi tuo, kad 
Nikoklis, baigdamas kalbėti apie save patį, pateikia argumentą, skati- 
nantį valdinius jam paklusti: „Aš plačiau kalbėjau apie save patį (...), 
kad nepalikčiau jums jokios dingsties iš širdies ir su uolumu nesilaikyti 
patarimų ir taisyklių, kurias aš jums pateiksiu“ ***. Valdovo santykis su 
pačiu savimi ir būdas, kuriuo jis tampa moraliniu subjektu, sudaro svar- 
bią politinės struktūros dalį — jo santūrumas yra tos struktūros dalis ir 
prisideda prie jos tvirtumo. Valdovas taip pat turi praktikuoti askezę ir 
lavintis: „Tikrai nėra nė vieno atleto, kuriam būtinybė stiprinti savo 
kūną būtų toks pat svarbus reikalavimas kaip karaliui stiprinti savo sie- 
lą, nes apdovanojimai, kurie duodami žaidynėse, yra niekas, palyginti 


su tais, už kuriuos jūs, valdovai, kovojate kiekvieną dieną“ ****. 


3. Yra žinoma, kokios problemos keliamos Aristoteliui priskirtoje 
Ekonomikoje. Tekstas, kurį sudaro I ir II knygos, apibendrintai verti- 
namas kaip „gerosios epochos“ tekstas — arba jis buvo išleistas Aris- 
totelio mokinio pagal jo užrašus, arba buvo vienos iš pačių pirmųjų 
peripatetikų kartos kūrinys. Šiaip ar taip, galima kuriam laikui palikti 
nuošalyje trečiąją dalį ar bent jau aiškiai daug vėlesnį lotynišką tekstą, 
kuris buvo laikomas šitos Ekonomikos trečiosios, „prarastosios“, knygos 
„versija“ ar „adaptacija“. I knyga — tai apmąstymai apie ūkio valdymo 


* Isokracas. Nikoklis, 45. 
** Ten pat, 47. 
*** Ten pat, 47. 
**** Nikokliui, 11. Valdovo asmeninės dorybės tema kaip politinė problema nusipel- 
no atskiro tyrimo. 

meną (technė), tik daug trumpesni ir ne tokie turtingi kaip Kseno- 
fonto tekstas: ji skirta „įsigijimo“ ir „vertės suteikimo“ (ktėsasthai, 
chrėsasthai)* elgesiui namuose apibrėžti. Remiantis anksčiau Aristote- 
lio suformuluotu principu, tekstas pristatomas kaip menas valdyti — ir 
daugiau žmones negu daiktus. Reikia žinoti, kad Ekonomikoje daug 
didesnis dėmesys skiriamas žmonėms negu negyvų daiktų turėjimui**; 
todėl Ekonomikos veikalas svarbiausius duodamus nurodymus skiria 
valdymo, priežiūros ir kontrolės užduotims (ne taip kaip Ksenofonto 
tekstas, jis neskiria daug vietos žemės dirbimo technikai apibūdinti). 
Tai valdovo, kuris pirmiausia turi „rūpintis“ (epimelein) savo žmona, 
vadovas***. 

Šiame tekste manipuliuojama beveik tomis pačiomis vertybėmis 
kaip ir Ksenofonto veikale: giriamas žemės ūkis, kuris, ne taip kaip 
amatininkų darbai, sugeba suformuoti „vyriškus“ individus, patvirtina- 
mas jo prigimtinis pionieriškas ir kuriamasis pobūdis bei reikšmė mies- 
tui****. Tačiau daugelis elementų turi taip pat aristotelišką žymę — 
ypač dvigubas primygtinumas kalbant apie natūralų santuokinio ryšio 
įsišaknijimą ir jo formos specifiškumą žmonių visuomenėje. 

Vyro ir moters sąjunga (koinonia) autoriaus pristatoma kaip daly- 
kas, kuris egzistuoja „natūraliai“ ir kurio pavyzdį galima rasti gyvulių 
gyvenime: „Jų sąjunga — tai atsakas į neišvengiamą būtinybę“ *****. Tai 
nuolatinė Aristotelio tezė — tiek Politikoje, kur šita būtinybė tiesiogiai 
susieta su dauginimusi******, tiek ir Nikomacho etikoje, kur žmogus 
pristatomas kaip iš prigimties „visuomeniška būtybė“, kuriai skirta gy- 
venti dviese*******. Tačiau, kalbėdamas apie šitą koinonia, Ekono- 
mikos autorius primena, kad ji turi savitų bruožų, kurių negali turėti 
gyvuliai: ne dėl to, kad gyvuliams nežinoma tokia sąjunga, kuri būtų 


* Tariamasis Aristotelis. Ekonomika, I, 1, 1, 1 343 a. 
** Aristotelis. Politika, I, 13, 125 ą-b. 
*** Tariamasis Aristotelis. Ekonomika, I, 3, 1, 1 343 b. 
**** Ten par, I, 2, 1-3, 1 343 a-b. 
***** Ten par, I, 3, 1, 1 343 b. 
****** Aristotelis. Politika, I, 2, 1 252 a. 
******* Aristotelis. Nikomacho etika, VII, 12, 7, 1 162a. 

daug toliau pažengusi už paprasčiausią santykiavimą dauginantis*, o 
todėl, kad žmogiško ryšio, kuris sieja vyrą ir moterį, tikslas, remiantis 
Aristoteliui svarbiu skirtumu, nėra sūsijęs tik su sąvoka „gyventi“, bet ir 
su sąvoka „gerai gyventi“ (einai, eu einai). Žmonėms poros egzistavi- 
mas padeda visam gyvenimui užsitikrinti abipusę pagalbą ir paramą; 
kalbant apie palikuonis, vaikai ne tik paprasčiausiai laiduoja rūšies išli- 
kimą — jų susilaukti yra „tėvų interesas“, nes „rūpestis, kuris buvo skir- 
tas silpnoms būtybėms, kai tėvai buvo kupini jėgų, atsimokės tada, kai 
tėvai bus seni ir silpni, o vaikai bus tapę stiprūs“**. Šitą papildymą, 
leidžiantį gyventi geriau, gamta numatė, kai kūrė vyrą ir moterį: „dvi 
lytis ji sukūrė“ numatydama bendrą gyvenimą. Vienos atstovas yra 
stiprus, antrąjį valdo baimė; vienas sveikas, jei juda, antrasis linkęs gy- 
venti sėsliai; vienas parneša daiktus į namus, kitas prižiūri tai, kas ten 
yra; vienas maitina vaikus, kitas juos auklėja. Gamta tam tikra prasme 
suprogramavo šeimynos ekonomiką ir kiekvieno iš dviejų sutuoktinių 
vaidmenį, kurio jie turi laikytis. Remdamasis aristoteliškaisiais princi- 
pais, autorius prideda tradicinio aprašymo schemą, kurios pavyzdį davė 
jau Ksenofontas. 

Tuojau po šio natūralaus vienas kito papildymo analizės Ekono- 
mikos autorius ima nagrinėti seksualinį elgesį. Jis pateikiamas trum- 
pame elipsiniame fragmente, kurį verta pacituoti ištisai: „Svarbiausia 
pareiga yra nepadaryti jokios neteisybės: tada tau nereikės jos patirti 
pačiam. Kaip tik šito siekia bendroji moralė: nereikia, kad moteris 
turėtų patirti neteisybę, nes ji yra, kaip sako pitagoriečiai, prašytoja 
namuose — asmuo, pagrobtas iš savo šeimos. O neteisėtas kitų moterų 
lankymas (rhuraze sunousiai) ir būtų vyro padaryta neteisybė“ ***. Ne- 
reikia labai nustebti, kad nieko nėra pasakyta apie moters elgesį, nes 
jai taisyklės žinomos, taip pat todėl, kad čia kalbama apie vadovą šei- 
mininkui: svarstomas jo veikimo būdas. Taip pat galima pabrėžu, kad 
nieko nėra pasakyta — ne daugiau negu Ksenofonto — apie tai, koks 
turėtų būti vyro seksualinis elgesys su savo žmona vykdant vedybines 
pareigas arba kokios yra drovos taisyklės. Tačiau svarbiausia slypi kitur. 


* Tariamasis Aristotelis. Ekonomika, I, 3, 1, 1 343 b. 
** Taip par, I, 3, 3, 1 343 b. 
*** Taip par, I, 4, 1, 1 344a. 

Pirmiausia galima pažymėti, kad tekstas seksualinius santykius labai 
aiškiai įtraukia į bendrą teisingumu pagrįstų vyro ir moters santykių 
plormę. O kokie gi tie santykiai? Kokios turėtų būti jų formos? Nepai- 
sant to, ką tekstas skelbia truputį anksčiau apie būtinybę gerai apibrėžti, 
kokio pobūdžio „santykiai“ (homulia) turi jungti vyrą ir moterį, Ekono- 
mikoje nieko nesakoma apie bendrąją formą ir principą. Kituose teks- 
tuose, ypač Nikomacho etikoje ir Politikoje, Aristotelis į šitą klausimą 
atsako, analizuodamas politinę santuokinio ryšio prigimtį — t. y. ten 
pasireiškiantį valdžios tipą. Jo akimis, vyro ir moters ryšys tikrai yra ne- 
lygiateisiškas, nes vyro vaidmuo yra valdyti moterį (priešinga situacija, 
kuri gali susidaryti dėl daugelio priežasčių, „prieštarauja gamtai')*. Ta- 
čiau šita nelygybė turi būti rūpestingai išskirta iš trijų kitų nelygybių: 
tos, kuri skiria šeimininką nuo vergo (nes moteris yra laisva būtybė); 
tos, kuri skiria tėvą nuo vaikų (ir kuri suteikia karališko tipo valdžią); ir 
galiausiai tos, kuri mieste skiria valdančius piliečius nuo tų, kurie val- 
domi. Jei vyro valdžia moteriai yra silpnesnė, mažiau totali negu pir- 
maisiais dviem atvejais, tai vis dėlto ji nėra tik laikina kaip toji, kuri 
matoma siaurąja šio žodžio prasme „politiniuose“ santykiuose — t. y. 
santykiuose tarp laisvų valstybės piliečių, nes pagal laisvą konstituciją 
piliečiai valdo ir yra valdomi pakaitomis, o vyras namuose visada turi 
būti viršesnis**. Tai laisvų būtybių nelygybė, tačiau neginčytina nelygy- 
bė, paremta prigimtiniais skirtumais. Šia prasme vyro ir moters ryšių 
politinė forma bus aristokratija: toks valdymas, kai visada valdo geriau- 
sias, bet kur kiekvienas gauna savo valdžios dalį, savo vaidmenį ir savo 
funkcijas proporcingai savo nuopelnams ir vertei. Kaip sakoma Niko- 
macho etikoje: „Vyro valdžia moteriai atrodo esanti aristokratiška — vy- 
ras valdo pagal nuopelnus (kat'axian), ir įprasta, kad toje srityje įsaki- 
nėtų vyras“; o tai lemia, kad kaip bet kuriame aristokratiškame valdyme 
jis suteikia savo žmonai dalį valdžios ten, kur ji kompetentinga (viską 
norėdamas daryti pats, vyras paverstų savo valdžią „oligarchija“)***. 
Svarstant santykius su moterimi, taip pat iškyla ir teisingumo klausi- 
mas, kuris tiesiogiai susijęs su „politine“ santuokinio ryšio prigimtimi. 


* Aristotelis. Politika, I, 12, 1 259 b. Nikomacho etikoje, VIII, 10, 5, 1 161 a, 
Aristotelis iškelia epikūriečių moterų autoritetą. 
** Aristotelis. Politika, I, 12, 1 259 b. 
*** Aristotelis. Nikomacho etika, VII, 10, 1 152. 

Tarp tėvo ir sūnaus, sako Didžioji moralė, negali būti teisingumo ry- 
šio — bent jau iki to laiko, kol sūnus dar neįgavo nepriklausomybės, nes 
jis yra tik „savo tėvo dalis“. Juo fabiau negali būti klausimo apie 
teisingumą tarp šeimininko ir jo tarnų, nebent jis bus suprantamas kaip 
„vidinis, namų ir vien tik ekonominis“ teisingumas. Su žmona viskas 
kitaip: be abejo, pastaroji yra ir visada bus mažiau vertinama už vyrą, ir 
teisingumas, kuris turi reguliuoti santykius tarp sutuoktinių, negali būti 
toks pat kaip reguliuojantis santykius tarp piliečių, tačiau dėl vyro ir 
moters tarpusavio panašumo jų santykiai turi būti „labai artimi poli- 
tiniam teisingumui *. 

Šiame Ekonomikos fragmente, kur keliamas klausimas apie vyro 
seksualinį elgesį, atrodo, kad autorius nurodo į visai kitą teisingumą — 
primindamas pitagoriečių kalbas, autorius teikia reikšmę tam, kad 
moteris yra „tarsi prašytoja namuose ir iš šeimos pagrobtas asmuo“. 
Tačiau, žiūrint iš šiek tiek arčiau, atrodo, kad šita nuoroda į prašytoją — 
ir apskritai į tai, kad žmona yra gimusi kitoje šeimoje ir savo vyro na- 
muose ji nėra „namie“ — nėra skirta santykių, kurie paprastai turėtų 
būti tarp vyro ir jo žmonos, tipui apibrėžti. Apie šiuos santykius, jų tei- 
giamą formą ir nelygiateisišką teisingumą, kuris turi juos reguliuoti, 
buvo netiesiogiai užsiminta ankstesniame fragmente. Galima manyti, 
kad autorius, iškeldamas prašytojos figūrą, primena, kad žmona neturi 
vien dėl vedybų fakto reikalauti iš vyro seksualinės ištikimybės, tačiau 
yra kažkas, kas, jei moteris ištekėjusi, verčia vyrą tvardytis ir riboti savo 
santykius. Kalbama būtent apie poziciją silpnesniojo, kuris priklauso 
nuo vyro gerų norų — tokia ir yra prašytoja, pagrobta iš savo gimtųjų 
namų. 

Remiantis Ekonomikos tekstu, nėra labai lengva patikslinti, kas tai 
yra neteisingi veiksmai. Tai yra thuraze sunousiai — „kitų lankymas“. 
Žodis sunousiai gali apibūdinti seksualinę jungtį. Jis taip pat gali reikšti 
„prekybą“, „ryšį“. Jeigu šiuo atveju reikėtų suteikti žodžiui siauresnę 
reikšmę, tai reikštų, kad žmonos atžvilgiu yra neteisingi visi lytiniai ak- 
tai „Už namų ribų“: toks reikalavimas atrodytų mažai tikėtinas tekste, 
kuris gana artimas to laikotarpio moralei. Jeigu žodžiui sunousiai būtų 


* Aristotelis. Didžioji moralė, I, 31, 18. 

suteikiamas bendresnis — „ryšio“ — apibūdinimas, pasidarys aišku, kodėl 
čia kalbama apie neteisingumą valdant, nes valdžia kiekvienam turi būti 
suteikiama pagal jo vertę, nuopelnus ir statusą: nesantuokiniai ryšiai, 
gyvenimas susidėjus ir galbūt neteisėti vaikai — tai rimti pagarbos, kurią 
reikia rodyti žmonai, pažeidimai; šiaip ar taip, ten, kur seksualiniai vyro 
santykiai kelia grėsmę privilegijuotai žmonos padėčiai, aristokratiškai 
valdant šeimyną reikia įvesti būtiną ir svarbiausią teisingumą. Šitaip 
suprantama Ekonomikos formulės konkreti prasmė nėra labai nutolusi 
nuo to, ką leido suprasti Ksenofontas, kai Isomachas žadėjo savo žmo- 
nai, kad jei ji gerai elgsis, jis niekada nesikėsins į jos privilegijas ir jos sta- 
tusą*. Beje, reikia pažymėti, kad tuoj po to plėtojamos temos yra labai 
artimos Ksenofontui: tai vyro atsakomybė už žmonos moralinį ugdymą 
ir papuošalų (kosmėsis), kaip melo ir apgavystės, kurių reikia vengti 
tarp sutuoktinių, kritika. Tačiau, jeigu Ksenofontas vyro nuosaikumą 
vertina kaip vyriškam ir išmintingam namų šeimininkui būdingą stilių, 
tai aristoteliškasis tekstas, atrodo, jį įrašo tarp daugybės skirtingų teisin- 
gumo formų, turinčių reguliuoti žmonių santykius visuomenėje. 

Be abejo, sunku aiškiai pasakyti, kokį seksualinį elgesį vyrui, no- 
rinčiam gerai elgtis, leidžia ir draudžia Ekonomikos autorius. Tačiau 
atrodo, kad sutuoktinio nuosaikumas, nors ir labai būtų tiksli jo forma, 
neatsiranda iš asmeninių santykių tarp sutuoktinių ir nereikalauja iš 
vyro griežtos ištikimybės, kokios galima reikalauti iš žmonos. Esant ne- 
lygiam valdžios ir funkcijų pasiskirstymui, žmonai privilegiją turi su- 
teikti vyras; ir savanoriško elgesio, paremto nauda ar išmintimi, dėka jis 
sugebės kaip tas, kuris moka vadovauti aristokratiškai, pripažinti tai, ką 
kiekvienas privalo. Vyro saikingumas taip pat yra jo turimos valdžios 
etika, tačiau šita etika nusakoma kaip viena iš teisingumo formų. Tai 
yra gana nelygiateisiškas ir formalus būdas vyro ir moters santykiams 
apibrėžti ir vietai, kurią šiuose santykiuose turėtų užimti jų dorybės, nu- 
statyti. Nepamirškime, kad panašus būdas vertinti santuokinius ryšius 
niekuo nesiskiria nuo intensyvumo, kuris pripažįstamas draugiškuose 
santykiuose. Nikomacho etika jungia visus tuos elementus — teisingumą, 


* Beje, reikia pažymėti, kad Isokratas kalbėjo apie rungryniavimą, kurį gali išprovo- 
kuoti santykiai su namų tarnaitėmis. Tai išoriniai ryšiai, kurie tampa grėsmingi. 

nelygiateisiškumą, dorybę, aristokratinę valdymo formą; per juos Aris- 
totelis apibrėžia savitą vyro draugiškumo moteriai pobūdį. Si sutuokti- 
. P . ž . n . *v . . Še 
nio philia „yra tokia pati, kuri matoma valdant aristokratiškai... Ji atitin- 
ka dorybę: geriausias turi daugiau pranašumų, tačiau kiekvienas, beje, 
gauna tai, ko jis vertas. Toks yra teisingumo požymis“*. Toliau Aris- 
totelis priduria: „Bandyti nustatyti, kaip vyras turi elgtis su žmona - tai 
stengtis išsiaiškinti, kaip laikomasi teisingumo taisyklių “**. 


Taigi graikų klasikinės epochos filosofijoje randama vedybų mora- 
lės elementų, kurie, atrodo, reikalavo iš vieno ir iš kito sutuoktinio atsi- 
sakyti seksualinės veiklos už vedybinio ryšio ribų. Atrodo, jog išskirtinės 
santuokinės seksualinės praktikos taisyklė, kurią moteriai iš principo 
primetė jos statusas ir miesto bei šeimos įstatymai, kai kurių manymu, 
buvo visiškai taip pat taikytina ir vyrams; bent jau šito moko Kseno- 
fonto Apie namų ūkį ir Tariamojo Aristotelio Ekonomika ir kai kurie 
Platono bei Isokrato tekstai. Šie keli tekstai atrodė gana pavieniai visuo- 
menėje, kur nei įstatymai, nei papročiai nekėlė tokių reikalavimų. Tai 
tiesa. Tačiau neatrodo neįmanoma jų laikyti pirmu abipusiškos seksua- 
linės ištikimybės etikos eskizu ar vedybinio gyvenimo kodifikavimu, ku- 
riam krikščionybė suteiks universalią formą, įsakomąją reikšmę ir skirs 
visos institucinės sistemos paramą. 


* Aristotelis. Nikomacho etika, VIII, 11, 4, 1 161 a. 

** Ten par, VIII, 12, 8, 1 162 a. Apie philia ryšius ir vedybas Aristotelio veikaluose 
žr. J.-Cl. Fraisse. Philia, la notion d'amitiė sur la philosophie antigue (Paryžius, 
1974). Reikia pažymėti, kad Aristotelio Politikoje aprašomame idealiame mieste 
santykiai tarp vyro ir žmonos apibūdinami panašiai, kaip rai darė Platonas. Rei- 
kalavimas daugintis bus panaikinamas, kai tėvai taps pernelyg seni. „Likusius 
gyvenimo metus lytiniai santykiai bus turimi tik dėl akivaizdžių sveikatos ar ana- 
logiškų priežasčių. O „vyro santykius su kita moterimi arba žmonos su kitu vyru“ 
reikės laikyti garbę nuplėšiančiais (mė kalon) „visiškai ir be išimčių, tiek ilgai, kiek 
trunka santuoka ir kol sutuoktiniai vadinami vyru ir žmona“. Jei šita klaida bus 
padaryta „tuo laiku, kai gali būti užmegzta nauja gyvybė“, ji turės teisinius pada- 
rinius — atimiją, dėl lengvai suprantamų priežasčių (Politika, VIII, 16, 1 135 a- 
1 1336 b). 

Tam yra keletas priežasčių. Išskyrus platoniškąjį miestą, kur tie patys 
įstatymai visiems galioja vienodai, nuosaikumas, kurio reikalaujama iš 
vyrų, neturi nei to pačio pagrindo, nei tos pačios formos, kurie pri- 
metami moteriai: jai pagrindas ir forma kyla tiesiogiai iš teisinės situaci- 
jos ir statutinės priklausomybės, pagal kurią ji yra vyro valdžioje; o jam, 
atvirkščiai, šie elementai priklauso nuo pasirinkimo, nuo noro suteikti 
savo gyvenimui tam tikrą formą. Tai tam tikra prasme stiliaus klausi- 
mas: vyras kviečiamas elgtis nuosaikiai, nes tai parodo savitvardą, kuria 
jis turi pasižymėti, ir saikingumą, kuriuo turėtų remtis jo valdžia ki- 
tiems. Šitai ir nulemia tą faktą, kad griežtumas pasireiškia, pasak Isok- 
rato, kaip rafinuotumas, kurio pamokomoji reikšmė neįgauna univer- 
salaus principo formos, taip pat ir faktą, kad atsisakyti visų ryšių už 
santuokos ribų aiškiai neliepia nei Ksenofontas, nei netgi Tariamasis 
Aristotelis, o Isokratui tas atsisakymas įgauna veikiau žygdarbio, o ne 
galutinio įsipareigojimo formą. 

Dar daugiau: ar paliepimas būtų simetriškas (kaip Platono), ar toks 
nebūtų, iš vyro reikalaujamas nuosaikumas nesiremia pačia ypatinga 
vedybinių saitų prigimtimi ir forma. Be abejo, būtų gerai, jei vyro, 
todėl, kad jis vedęs, seksualinė veikla būtų šiek tiek apribota ir jis lai- 
kytųsi šiokio tokio saiko. Tačiau šito reikalauja vedusio vyro padėtis, o 
ne požiūris į moterį: jis vedęs, nes to nori platoniškasis miestas; vedęs 
tokia forma, kurią nurodo miestas, kad duotų miestui piliečių, kurių 
jam reikia; jis vedęs ir dėl to privalo valdyti namus, kurie gerai tvarko- 
mi turi klestėti ir kurių gera būklė visų akyse turėtų būti gero valdymo 
paveikslas ir garantija (Ksenofontas ir Isokratas); jis vedęs ir yra skati- 
namas vadovautis teisingumo taisyklėmis, atsižvelgdamas į vedyboms 
būdingą nelygiateisiškumą ir į moters prigimtį (Aristotelis). Nėra nieko, 
kas nesiderintų su asmeniniais jausmais, prisirišimu, švelnumu ir vie- 
nišumu. Tačiau reikia gerai suprasti, kad šitas sophrosunė žmonos 
atžvilgiu niekada nėra privalomas ir nėra būtinas santykiuose, kurie 
jungia sutuoktinius kaip individus. Vyrui šito reikia dėl savęs paties, nes 
faktas būti vedusiam susijęs su pareigų ar reikalavimų žaismu, nuo ku- 
rio priklauso jo reputacija, turtas, santykiai su kitais, prestižas mieste, 
noras gyventi gražiai ir gerai. 

Tada galima suprasti, kodėl vyro nuosaikumas ir moters dorybė 
gali būti laikomi dviem vienalaikiais reikalavimais, kurių kiekvienas 

susidaro savitu būdu ir turi savitą formą santuokoje; o seksualinės 
praktikos kaip elemento — pagrindinio santuokos elemento - klausimas, 
galima sakyti, beveik nebus pateikiamas. Vėliau sutuoktinių seksuali- 
niai santykiai, forma, kurią jie turi įgauti, leidžiami veiksmai, drova, 
kurią reikia gerbti, taip pat santykių, kuriuos jie rodo ir riboja, inten- 
syvumas bus svarbus apmąstymų elementas; krikščionių ganytojiškuo- 
siuose nuostatuose visas šitas seksualinis sutuoktinių gyvenimas bus la- 
bai detaliai kodifikuotas. Tiesa, dar anksčiau Plutarchas domėjosi ne tik 
seksualinių sutuoktinių santykių forma, bet ir jų emocine reikšme. Jis 
pabrėžė, kad partnerių tarpusavio prisirišimui būtinas abipusis malonu- 
mas. Šią naująją etiką apibūdins ne tik tai, kad vyras ir moteris papras- 
čiausiai turės apsiriboti tik vienu seksualiniu partneriu — sutuoktiniu; jų 
seksualinė veikla bus problematizuojama kaip pagrindinis, sprendžia- 
masis ir ypač delikatus jų asmeninių vedybinių santykių elementas. Nie- 
ko panašaus nėra IV amžiaus moralėje; beje, iš to nereikėtų spręsti, kad 
seksualiniai malonumai turėjo mažai reikšmės graikų vedybiniam gyve- 
nimui ir geram poros sutarimui: tai bent jau yra kitas klausimas. Tačiau, 
norint suprasti seksualinio elgesio kaip moralinės problemos plėtojimą, 
reikėjo pabrėžti, kad dviejų sutuoktinių seksualinis elgesys graikų kla- 
sikinėje filosofijoje nebuvo analizuojamas remiantis jų asmeniniais san- 
tykiais. Tai, kas tarp jų vyko, turėjo reikšmės nuo to momento, kai 
buvo kalbama apie palikuonis. Dėl viso kito jų bendras seksualinis gy- 
venimas nebuvo apmąstymų ir nurodymų objektas: problematizavimo 
taškas buvo nuosaikumas, kuriuo reikėjo pasižymėti kiekvienam su- 
tuoktiniui dėl jo lyčiai ir statusui būdingų priežasčių ir jam būdinga 
forma. Saikingumas nebuvo jų bendras reikalas, dėl kurio jie turėtų 
rūpintis vienas kitu. Dėl to tai nutolę nuo krikščionių ganytojiškųjų 
nuostatų, kur kiekvienas sutuoktinis turėjo atsakyti už kito skaistybę, 
neskatindamas jo kūniškai nuodėmei - begėdiškai viliodamas ar perne- 
lyg skrupulingai atsisakydamas. Graikų klasikinės epochos moralistai 
būti nuosaikius skatino abu santuokos partnerius; tačiau kiekvienam jų 
šis nuosaikumas buvo kildinamas iš skirtingo santykio su savimi būdo. 
Moters dorybingumas buvo susietas su nuolankaus elgesio garantavi- 
mu, O vyro santūrumas kilo iš dominavimo ribojimo etikos. 


IV SKYRIUS 


EROTIKA 


Problemiškas santykis 
Berniuko garbė 
Malonumo objektas 


1. Problemiškas santykis 


Meėgavimasis malonumais santykiaujant su berniukais graikų 
filosofijoje buvo nerimą kelianti tema. Tai paradoksalu visuomenėje, 
kurioje, kaip manoma, buvo „toleruojama“ tai, ką mes vadiname „ho- 
moseksualumu“. Tačiau galbūt nėra labai atsargu čia vartoti šiuos du 
terminus. 

Iš tiesų homoseksualizmo sąvoka yra nelabai tinkama norint at- 
skleisti patirtį, vertinimo formas ir skirstymo sistemą, kurios taip ski- 
riasi nuo mūsiškų. Graikai meilės tai pačiai lyčiai ir meilės kitai lyčiai 
nesupriešino kaip dviejų skirtingų pasirinkimų, kaip dviejų radikaliai 
priešingų elgesio tipų. Skiriamosios linijos nenubrėžė tokios sienos. Tai, 
kas skyrė nuosaikų ir susivaldantį vyrą nuo to vyro, kuris atsiduodavo 
malonumams, žiūrint iš moralinio taško buvo daug svarbiau negu ma- 
lonumų, kuriems atsiduodama su didesniu noru, skirstymas į katego- 
rijas. Būti pasileidusiam — tai reiškė neatsispirti nei moterims, nei ber- 
niukams, ir antra nebuvo svarbiau negu pirma. Piešdamas tironiško 
žmogaus paveikslą — t. y. tokio, kuris leidžia „Eroto tironui įsiskverbti 
į savo sielą ir valdyti visus savo veiksmus“*, Platonas tai parodo dviem 
ekvivalentiškais aspektais, kur tokiu pat būdu pasireiškia svarbiausių 
reikalavimų nepaisymas ir vergavimas malonumams apskritai: „Jeigu jis 
susižavi kurtizane, kuri jam tik nauja ir nereikalinga pažintis, tai kaip 
jis vertins savo motiną, ilgametę draugę, kurią jam davė gamta? Ir jeigu 
meilė gražiam paaugliui gimė tik vakar ir ji visai nenaudinga, tai kaip 
jis elgsis su savo tėvu?“** Kai Alkibiadui buvo priekaištaujama dėl jo 


* Platonas. Valstybė, IX, 573 d. 
** Ten par, IX, 574 b-c. 

ištvirkavimo, į pirmą vietą buvo iškeliama ne šie du dalykai, o, kaip 
sakė Bionas Boristenietis, „tai, kad paauglystėje jis nuviliojo vyrus nuo 
jų žmonų, o jaunystėje — žmonas nuo jų vyrų *. 

Ir priešingai, siekiant parodyti vyro susilaikymą, buvo pabrėžiama — 
kaip Platonas pasakojo apie Isą Tarentieųį**, kad jis taip pat gerai galėjo 
apsieiti be berniukų kaip ir be moterų. Pasak Ksenofonto, pranašumas, 
dėl kurio Kyras patarnauti ieškojo eunuchų, buvo jų nesugebėjimas kė- 
sintis į moteris ir berniukus***. Taigi atrodė, jog šie du polinkiai tokie 
panašūs vienas į kitą, kad puikiausiai gali slypėti viename individe. 

Ar graikai buvo biseksualūs? Jeigu tuo norima pasakyti, kad graikas 
galėjo pakaitomis mylėti berniuką ir mergaitę, kad vedęs vyras galėjo 
turėti savo paidika, kad buvo įprasta po savanoriško jaunystės polinkio 
„į berniukus“ vėliau labiau linkti prie moterų, — tai galima teigti, kad jie 
buvo „biseksualūs“. Tačiau, jei norima atkreipti dėmesį į tai, kaip jie 
mąstė apie šią dvigubą praktiką, reikia pažymėti, kad jie nepripažino 
dviejų „potraukio“ rūšių, dviejų skirtingų arba konkuruojančių „aistrų“, 
kurios dalintųsi vyrų sielą ar jų geismą. Apie jų „biseksualumą“ galima 
kalbėti kaip apie laisvą pasirinkimą tarp dviejų lyčių, tačiau šita gali- 
mybė jiems nebuvo susijusi su dvilype, ambivalentiška ir „biseksualia“ 
geismo struktūra. Jų akyse tai, kas lėmė, kad buvo galima geisti vyro ar 
moters, buvo visai vienodas žmogaus širdyje gamtos pasėtas geismas 
tiems, kurie „gražūs“ — nepriklausomai nuo jų lyties****. 

Tiesa, Pausanijo kalboje***** randama dviejų meilių teorija, kurių 
antroji — dangiškasis Uranijas — nukreipta tik į berniukus. Tačiau čia 
meilė nėra skirstoma į heteroseksualinę ir homoseksualinę; Pausanijas 
skiriamąją liniją nubrėžia tarp „meilės, kurią jaučia žemesniosios rūšies 
vyrai“ — jos objektas yra ir moterys, ir berniukai, ji nukreipta tik į patį 
aktą (to diapratteschai), kuris atliekamas atsitiktinai, — ir senesnės, kil- 
nesnės ir išmintingesnės meilės, pririšančios prie to, kuris gali turėti 
daugiau tvirtumo ir išminties — ir čia, be abejo, gali būti kalbama tik 


* Diogenas Laertijas. Filosofų gyvenimas, IV, 7, 49. 
** Platonas. Įstatymai, VIII, 840 a. 
*** Ksenofontas. Kyro ugdymas, VII, 5. 
**** Apie tai žr. K. J. Dover. Graikų homoseksualumas, p. 86. 


***** Dlatonas. Puota, 181, b-d. 

apie vyriškąją lytį. Ksenofonto Puota puikiai parodo, kad pasirinkimas 
tarp mergaitės ir berniuko jokiu būdu nereiškia dviejų skirtingų ten- 
dencijų arba dviejų potraukio formų opozicijos. Kalijas surengia šventę 
visiškai jauno Autoliko, kurį jis įsimylėjęs, garbei; berniukas yra toks 
nepaprastai gražus, kad traukia visų aplinkinių žvilgsnius taip stipriai, 
kad „šviesa nušvinta naktį“; „nėra nė vieno, kurio sielos jis nežavėtų““. 
Tarp pakviestųjų daugelis vedę arba susižadėję, kaip Nikeratas, kuris 
jaučia savo žmonai meilę, į kurią žmona jam atsako — kaip Eros ir 
Anteros žaidime, arba Kritobulas, kuris dar tokio amžiaus, kad būtų 
dėl jo dūsaujančių ir jo mylimų**; tačiau jis apdainuoja savo meilę 
Klinijui — berniukui, kurį pažino mokykloje. Komiškoje dvikovoje jis 
giria savo grožį dėl grožio varžydamasis su Sokratu; varžybų prizas — 
berniuko ir mergaitės bučinys. Vaikai priklauso Sirakūziečiui, juos abu 
išmokiusiam šokio, kurio grakštumas ir akrobatika sukelia visų susiža- 
vėjimą. Jis juos taip pat išmokė be žodžių vaidinti Dioniso ir Arianos 
meilės scenas. Ir svečiai, kurie ką tik girdėjo Sokratą sakant, kokia tu- 
rėtų būti tikroji meilė berniukams, jaučiasi labai „sujaudinti“ (anepto- 
romenoi) matydami „tokį gražų Dionisą“ ir „iš tiesų žavingą Arianą“, 
pasikeičiančius tikrais bučiniais; girdint jų tariamas priesaikas, galima 
spėti, kad jaunieji akrobatai yra „tikri įsimylėjėliai, kuriems galiausiai 
leidžiama tai, ko jie jau ilgai troško“***. Tiek įvairių meilės kurstymų 
visus stumia į malonumus: vieni Puotos pabaigoje ragina arklius, va- 
žiuodami ieškoti savo žmonų, o Kalijas ir Sokratas išvyksta pas gražųjį 
Autoliką. Toje puotoje, kur jie visi galėjo žavėtis ir mergaitės grožiu, ir 
berniukų žavesiu, įvairaus amžiaus vyrams sukilo didelis malonumų ar 
meilės geismas, ir vieni eina ieškoti jų pas moteris, kiti — pas jaunuolius. 

Pirmenybė, teikiama berniukams ar mergaitėms, buvo lengvai atpa- 
žįstama kaip charakterio bruožas: vyrai galėjo būti skirstomi pagal ma- 
lonumus, prie kurių jie labiau prisirišę****. Tai skonio reikalas, iš kurio 
buvo galima šaipytis, o ne tipologijos klausimas, nusakantis pačią indi- 
vido prigimtį, jo geismo teisingumą arba natūralų polinkio teisėtumą. 


* Ksenofontas. Puota, I, 9. 
** Ten par, II, 3. 
*** Ten par, IX, 5-6. 
**** Žr. Ksenofontas. Anabasis, VII, 4, 7. 

Nebuvo išskiriami du skirtingi geismai, glūdintys skirtinguose indivi- 
duose arba kovojantys vienoje sieloje; veikiau buvo matomi du būdai 
malonumui patirti, iš kurių vienas fabiau tiko kai kuriems individams 
arba tam tikrais gyvenimo momentais. Lytiniai santykiai su berniukais 
ar su moterimis nebuvo klasifikuojami į kategorijas, pagal kurias galėjo 
būti suskirstyti individai — vyrai, kuriems labiau patiko paidika, nebu- 
vo „kitokie“ negu tie, kurie persekiojo moteris. 

Norint apibrėžtu reiškinių kompleksiškumą, toli gražu nepakanka 
sąvokų „toleravimas“ ir „netoleravimas“. Mylėti berniukus buvo „laisva“ 
praktika ta prasme, kad ją ne tik leido įstatymai (išskyrus ypatingas ap- 
linkybes), bet ji buvo ir priimtina pažiūroms. Dar daugiau — ją tvirtai 
palaikė skirtingos institucijos (karinės ar pedagoginės). Ji turėjo religinį 
laidą — per apeigas ir šventes jos garbei buvo iškviečiamos galingos 
dievybės, kurios turėjo ją apsaugoti“. Galiausiai tai buvo vertinga 
kultūrinė praktika, apdainuojama įvairioje literatūroje, o jos puikumas 
parodomas apmąstymuose. Tačiau čia maišėsi labai skirtingi požiūriai: 
pernelyg lengvai prieinamų ar pernelyg susidomėjusių jaunuolių 
niekinimas; sumoteriškėjusių vyrų, iš kurių taip dažnai šaipėsi 
Aristotelis ir autoriai komikai**, nuvertinimas; tam tikro gėdingo elge- 
sio atmetimas — antai kinedai, nepaisant jo drąsos ir atviros kalbos, 
Kaliklio akimis žiūrint, buvo įrodymas, kad ne visi malonumai gali būti 
geri ir garbingi***. Atrodo, kad šita praktika, nors priimtina, nors pa- 
plitusi, buvo skirtingai vertinama, ir ją veikė toks sudėtingas išaukšti- 
nimo ir nuvertinimo žaidimas, kad ją valdanti moralė sunkiai iššifruo- 
jama. Šitas sudėtingumas labai aiškiai suvokiamas; šitai galima suprasti 
iš kalbos fragmento, kuriame Pausanijas parodo, kaip jam sunku per- 
prasti, ar Atėnuose tokia meilės forma garbinga ar gėdinga. Viena ver- 
tus, ji labai gerai priimama, negana to, labai vertinama: garbinamas jau- 
nuolių elgesys, kuris bet kur kitur būtų teisiamas kaip kvailas arba 


* Žr. F. Buffiėre. Eros adolescent, p. 90-91. 
** Klistenas Archaniečiuose arba Agatonas Aristofano Tesmoforijose. 

** Platonas. Gorgijas, 494 e: „Sokratas: Argi pasileidusiųjų gyvenimas (ho tėn 
kinaidėn bios) nėra bjaurus, gėdingas ir niekingas? Ar tu išdrįsi pasakyti, kad 
tokie žmonės yra laimingi, jei jie turi visko, ko trokšta? — Kaliklis: Ar tau ne gėda, 
Sokrarai, apie tai kalbėti?“ 

negarbingas — maldos, maldavimai, persekiojimai 1r visos klaidingos 
priesaikos. Tačiau, kita vertus, regimas rūpestis, kuris skatina tėvus sau- 
goti savo sūnus nuo intrigų arba reikalauti iš pedagogų, kad jie tam su- 
kliudytų, o iš draugų laukiama priekaištavimų už tokių santykių prak- 
tikavimą“. 

Linijinės ir paprastos schemos visiškai negali perteikti ypatingo 
dėmesio, kuris IV amžiuje buvo skiriamas berniukų meilei. Reikėtų 
pabandyti iš naujo peržiūrėti klausimą vartojant kitus terminus nei 
„homoseksualizmo toleravimas“. Vertėtų ne aiškintis, kiek tai galėjo bū- 
ti laisva senovės Graikijoje (tarsi būtų kalbama apie nekintamą patirtį, 
esančią aukščiau už laiko atžvilgiu kintančius represijos mechanizmus), 
o pateikti klausimą, kaip ir kokia forma tarp vyrų patirtas malonumas 
galėjo kelti problemą. Kaip tai vertinama, kokie būdingi klausimai 
galėjo būti iškelti ir kokiuose debatuose jie nagrinėjami; pagaliau kodėl, 
jei tai buvo paplitusi praktika, jei įstatymai niekaip jos nedraudė ir su- 
sitarimas dėl jos buvo visų pripažintas, ji buvo ypatingo moralinio rū- 
pesčio — ypač intensyvaus moralinio rūpesčio — objektas, kuriam skirta 
tiek gausių, primygtinių ir skirtingų vertinimų, paliepimų, reikalavimų, 
taisyklių, patarimų ir pamokymų. 

Kalbant labai schemiškai, galima pasakyti, jog šiandien mes linkę 
manyti, kad malonumų, kurie patiriami dviejų tos pačios lyties part- 
nerių, praktika kyla iš potraukio, kurio struktūra ypatinga; tačiau mes 
pastebime, — jeigu esame „tolerantiški“, — kad tai nėra priežastis juos 
versti paklusti kitokiai nei visiems bendra moralei, o juo labiau - teisėt- 
varkai. Mūsų svarstymų esmė yra geismo, nenukreipto į kitą lytį, savi- 
tumas; tuo pačiu metu mes tvirtiname, kad tokiam santykių tipui ne- 
reikėtų teikti jokios reikšmės nei ypatingo statuso. Atrodo, kad graikai 
tai vertino visai kitaip: jie manė, kad į geidžiamą žmogų — nesvarbu, 
berniuką ar mergaitę — nukreipiamas toks pat potraukis, tačiau kilnes- 
nis geismas yra tas, kuris skiriamas gražesniam ir garbingesniam. Tačiau 
jie taip pat manė, kad šitas potraukis, atsiradęs tarp dviejų vyriškos ly- 
ties individų, turėtų skatinti ypatingą elgesį. Graikai visai neįsivaizdavo, 
jog vyras turi būti „kitokios“ prigimties, kad galėtų mylėti vyrą, tačiau 


* Plaronas. Puota, 182 a-183 d. 

tvirtino, kad tokių santykių dovanotiems malonumams reikia skirti kitą 
moralės formą negu toji, kurios reikalaujama kalbant apie meilę mote- 
riai. Polinkis į tokio tipo santykiuėse patiriamus malonumus nerody- 
davo keistos vyro prigimties, tačiau mėgavimasis jais reikalavo atskiro 
stilizavimo. 

Neabejotina, kad vyriškoji meilė graikų kultūroje buvo audringų 
minčių, apmąstymų ir diskusijų apie formas, kurias ji turėtų įgauti, ar- 
ba reikšmę, kurią būtų galima jai suteikti, objektas. Nepakaktų šioje 
diskurso veikloje įžvelgti tiktai greitą ir spontanišką laisvos praktikos, 
kuri tokiu būdu natūraliai pasireiškė, perteikimą, tarsi užtektų, kad el- 
gesys nebūtų uždraustas, norint, kad jis taptų svarstymų sritimi arba 
teorinių ir moralinių susirūpinimų židiniu. Tačiau taip pat būtų netei- 
singa įtarti, kad šitais tekstais tik bandoma į garbingą pateisinimo rūbą 
įvilkti meilę, kurią buvo galima jausti berniukams: tai reikštų iš anksto 
įžvelgti nuobaudas ir nuvertinimą, kurie iš tiesų buvo įvesti daug vėliau. 
Veikiau reikėtų bandyti sužinoti, kaip ir kodėl ši praktika davė pradžią 
savitam sudėtingam doroviniam problematizavimui. 

Labai nedaug mums išliko iš to, ką graikų filosofai parašė apie meilę 
apskritai, ir būtent apie šią meilę. Nuomonė, kurią galima susidaryti 
apie šiuos apmąstymus ir apie jų bendrą tematiką, gali būti tik gana 
miglota, nes išliko labai ribotas tekstų skaičius; beje, beveik visi jų susi- 
ję su sokratiškąja-platoniškąja tradicija, tačiau mums trūksta Diogeno 
Laertijo, Antisteno, Diogeno Kiniko, Aristotelio, Teofrasto, Zenono, 
Chrisipo arba Kratono paminėtų kūrinių. Vis dėlto Platono daugiau ar 
mažiau ironiškai cituojamos kalbos gali duoti tam tikrą supratimą apie 
tai, kokie klausimai iškilo šiuose apmąstymuose ir debatuose apie meilę. 


1. Pirmiausia reikia pabrėžti, kad filosofiniai ir moraliniai graikų 
apmąstymai apie vyrų meilę neapima visų tarp vyrų galimų seksualinių 
santykių. Pagrindinis dėmesys sutelkiamas į „privilegijuotą“ ryšį — prob- 
lemų ir keblumų židinį, ypatingo rūpesčio objektą: tai santykiai, kurie 
egzistuoja tarp skirtingo amžiaus partnerių, tarp kurių dėl to yra tam 
tikras statusų skirtumas. Santykiai, kuriais domimasi, apie kuriuos 
diskutuojama ir klausinėjama — tai ne du brandaus amžiaus suaugu- 
siuosius arba du bendraamžius berniūkščius siejantis ryšys, o santykiai, 

susidarantys tarp dviejų vyrų (ir net nesvarbu, kad jie abu jauni ir visai 
panašaus amžiaus), kurie laikomi priklausantys dviem skirtingoms am- 
žiaus klasėms ir iš kurių vienas, visai jaunas, dar galutinai nesusiforma- 
vo ir neįgijo savo galutinio statuso*. Būtent šis skirtumas ženklina ryšį, 
apie kurį svarsto filosofai ir moralistai. Iš šio tokio ypatingo dėmesio 
nereikia daryti skubotų išvadų nei apie graikų seksualinį elgesį, nei apie 
jų skonio ypatumus (net jei daug kultūros elementų rodo, kad visai jau- 
nas vyras buvo apibūdintas ir pripažintas kaip didelę vertę turintis ero- 
tinis objektas). Tikrai nereikėtų įsivaizduoti, kad buvo praktikuojami 
tik vieno tipo santykiai — randama liudijimų apie vyrišką meilę, kuri 
nepaklūsta šiai schemai ir tarp partnerių nėra to „amžiaus skirtumo“. 
Taip pat būtų neteisinga manyti, kad tų kitokių formų santykių prak- 
tika buvo neigiamai vertinama ir sistemingai laikoma nesveika. San- 
tykiai tarp jaunų berniukų buvo vertinami kaip visiškai natūralūs ir net 
kaip sudarantys jų būties dalį**. Antra vertus, buvo galima be priekaištų 
kalbėti apie gyvą meilę, kuri tęsiasi tarp dviejų vyrų jiems abiem seniai 
peržengus paauglystės slenksųį***. Be abejo, dėl priežasčių, kurios 
atsiskleis vėliau ir kurios susijusios su aktyvumo ir pasyvumo poliaru- 
mu, laikomu būtinu, santykiai tarp dviejų subrendusių vyrų galės būti 
dažnesniu kritikos arba ironijos objektu, nes įtarimai dėl pasyvumo, 
kuris visada blogai vertinamas, yra daug reikšmingesni kalbant apie 
suaugusįjį. Tačiau reikia gerai įsidėmėti — ir tai šiuo metu svarbu, - kad 
šitie santykiai, ar lengvai priimami, ar veikiau įtartini, nėra svarbus 
moralinio susirūpinimo ar teorinio susidomėjimo objektas. Nors jie 


* Jeigu tekstai dažnai nurodo į šį metų ir statuso skirtumą, reikia pažymėti, kad 
nuorodos į tikrąjį partnerių amžių dažnai yra neaiškios (žr. F. Bufžiėre, op. cit., 
p. 605-607). Maža to, galima rasti personažų, kurie vieniems atlieka įsimylėju- 
siojo vaidmenį, o kitiems — mylimojo: taip Kritobulas Ksenofonto Puotoje ap- 
dainuoja savo meilę Klinijui, kurį pažino mokykloje ir kuris kaip ir jis pats yra 
visai jaunas vyras (Žr. apie šiuos du vaikinus ir jų labai nedidelį amžiaus skirtu- 
mą — Plaronas. Eutidemas, 271 b). 
** Platonas Charmide (153 c) aprašo jaunuolį, kurį visi seka žvilgsniu — ir suau- 
gusieji, ir berniukai — „iki pačių mažiausiųjų 
*** Ilgai buvo cituojamas pavyzdys apie Euripidą, kuris mylėjo Agatoną net šiam 
sulaukus jėgų žydėjimo. F. Buffiėre (op. cit., p. 613, pastaba 33) cituoja šia tema 
Ailiano papasakotą anekdotą (Įvairios istorijos, XIII, 5). 

nėra nei ignoruojami, nei neegzistuojantys, tačiau nepriklauso aktyvaus 
ir intensyvaus problematizavimo sričiai. Dėmesys ir rūpestis sutelktas į 
santykius, kurie, kaip galima spėti, pagrįsti daugybe sandėrių — tai san- 
tykiai, galintys užsimegzti tarp vyresnio vyro, jau baigusio susiformuoti, 
kuris, kaip spėjama, socialiai, moraliai ir seksualiai yra aktyvus; ir jau- 
nesnio, kuris dar neįgijęs savo galutinio statuso ir kuriam reikia pagal- 
bos, patarimų ir paramos. Šitas pagrindinis jų santykių skirtumas darė 
juos tinkamus ir vertus apmąstymų. Dėl to toks ryšys buvo išaukština- 
mas, bet dėl to kildavo ir klausimų: buvo bandoma šio skirtumo ieškoti 
ten, kur jis aiškiai nepasireiškė. Tarkim, buvo mėgstama diskutuoti apie 
Achilo ir Patroklo santykius, siekiant sužinot, kaip jie buvo pasiskirstę 
1r kuris iš jųdviejų vadovavo kitam (mat šiuo klausimu Homero tekstas 
buvo dviprasmiškas*). Vyrų tarpusavio ryšys kėlė teorinį ir moralinį su- 
sirūpinimą, kada jis pasižymėjo gana reikšmingu skirtumu ties slenks- 
čiu, skiriančiu paauglį nuo vyro. 


2. Neatrodo, kad tam išskirtiniam ryšiui suteikta privilegija būtų bu- 
vusi tik pedagoginiais rūpesčiais užsiimančių moralistų ar filosofų rei- 
kalas. Įprasta graikų meilę berniukams glaudžiai sieti su auklėjimo prak- 
tika ir filosofiniu mokymu. Šitam skatina Sokrato personažas, o ir nuo- 
lat antikoje pateikiami pavyzdžiai. Nors iš tiesų prie santykio tarp vyrų 
1r berniukų išaukštinimo ir išplėtojimo prisidėjo labai platus kontekstas. 
Filosofinių apmąstymų, kurių tema jis taps, ištakos slypi paplitusiose, 
pripažintos ir gana kompleksiškose socialinėse praktikose: atrodo, kad — 
ne taip kaip kiti seksualiniai santykiai arba bent jau labiau už juos — 
santykiai, siejantys vyrą ir berniuką, tarp kurių yra tam tikras amžiaus ir 
statuso skirtumas, buvo objektas tam tikro ritualizavimo, kuris jiems 
primetė daugelį taisyklių, suteikė formą, reikšmę ir atkreipė į juos dė- 
mesį. Dar prieš atsižvelgiant į juos filosofiniuose apmąstymuose, šie 
santykiai jau buvo dingstis ištisam socialiniam žaidimui. 

Apie juos susiformavo „meilinimosi“ praktikos: be abejo, jos nebu- 
vo tokios sudėtingas, kokios randamos kituose menuose mylėti — 

* Homeras vieną apdovanojo kilme, kitą metais; vieną jėga, kitą protu (Iliada, XI, 


786). Svarstymai apie tinkamą vaidmenį - Platonas. Puota, 180 a-b; Aischinas. 
Prieš Timarchą, 143. 

pavyzdžiui, tuose, kurie bus išplėtoti viduramžiais. Tačiau jos taip pat 
buvo kitokios, palyginti su gerbtinu papročiu tinkama ir švelnia forma 
gauti jaunos mergaitės ranką. Jos apibrėžė visą visumą nustatytų ir tin- 
kamų poelgių, taip sudarydamos kultūriškai ir morališkai perkrautą 
sritį. Šios praktikos, kurių realumą paliudijo K. J. Doveris* daugelyje 
dokumentų, apibrėžia abipusį abiejų partnerių elgesį ir gerbtinas stra- 
tegijas, kurių abu partneriai turi laikytis, norėdami santykiams suteikti 
„gražią“, estetiškai ir morališkai tinkamą formą. Jos apibūdina erasto ir 
eromono vaidmenis. Vienas yra iniciatyvus — jis persekioja, o tai jam 
suteikia teises ir įsipareigojimus: jis turi parodyti savo aistrą, taip pat 
turi ją suvaldyti; jis turi dovanoti dovanas, teikti paslaugas; jis turi pa- 
sitarnauti mylimajam ir tai jam suteikia galimybę laukti tinkamos kom- 
pensacijos. Kitas, kuris yra mylimas ir kuriam meilinamasi, turi stengtis 
nebūti per lengvai prieinamas; jis taip pat turi vengti priimti pernelyg 
daug pagarbos ženklų, neteikti malonių vėjavaikiškai ir siekdamas nau- 
dos bei nejausdamas savo partnerio vertės; jis taip pat turi būti dėkingas 
už tai, ką jo mylimasis jam padarė. Taigi pati praktika jau gerai parodo, 
kad seksualinis ryšys tarp vyro ir berniuko „nekildavo pats savaime“, jį 
turėjo lydėti susitarimai, elgesio ir veikimo būdo taisyklės, ištisas vilki- 
nimo ir gudrybių žaidimas, kuriuo siekiama nutolinti apmokėjimo die- 
ną ir įvesti daugybę papildomų veiklų ir santykių. Tai reiškia, kad tokie 
santykiai, kurie buvo puikiai priimami, nebuvo „nereikšmingi“. Visas 
atsargumo priemones, kurių buvo imamasi, ir rodomą susidomėjimą 
laikyti tik įrodymu, kad šita meilė buvo laisva, — tai reiškia praleisti svar- 
biausią punktą, nematyti skirtumo tarp šio seksualinio elgesio ir visų 
kitų, dėl kurių beveik nebuvo rūpinamasi ir jaudinamasi, kaip jie turėtų 
plėtotis. Visi šie rūpesčiai akivaizdžiai rodo, kad malonumo ryšiai tarp 
vyrų ir berniukų visuomenėje jau sudarė tokį delikatų elementą ir neu- 
ralginį tašką, kad nebuvo galima numoti ranka į vienų ir kitų elgesį. 


3. Tačiau tuojau pat galima pastebėti ryškų skirtumą, lyginant tai su 
visai kitu susidomėjimo ir svarstymų objektu — šeimyniniu gyvenimu. 
Mat, kalbant apie vyrus ir berniukus, mes susiduriame su bent jau iki 
tam tikros ribos „atviru“ žaidimu. 


* K. J. Dover. Graikų homoseksualumas, p. 104-116. 


MĖGAVIMASIS MALONUMAIS 281 


Jis atviras „erdvėjė“. Ekonomikoje ir šeimynos mene buvo susidu- 
riama su binarine erdvine struktūra, kurioje abiejų sutuoktinių vieta 
buvo rūpestingai išskiriama (laukai Ž vyrui, vidus — žmonai; vyrų pa- 
talpos ir moterų patalpos). Su berniuku veiksmas vyksta visiškai kito- 
kioje, bendroje, erdvėje, bent jau pradedant nuo to laiko, kai vaikas 
sulaukia tam tikro amžiaus — tai gatvės erdvė ir susirinkimų vieta, kur 
yra keletas strategiškai svarbių taškų (pavyzdžiui, gimnasijas); tai erdvė, 
kur kiekvienas juda laisvai* ta prasme, kad berniuką reikia persekioti, jį 
medžioti, jo tykoti ten, pro kur jis gali eiti, jį užklupti jo esamoje vie- 
toje; tai įsimylėjusiųjų ironiškų skundų tema, nes būtina bėgioti spor- 
tuojant, eiti su mylimuoju į medžioklę ir dusti darant pratimus, ku- 
riems jie jau nebėra tinkami. 

Tačiau šis žaidimas taip pat yra atviras, ir ypač dėl to yra atviras, kad 
berniukui negalima rodyti — jei tik jis nėra tarnas iš prigimties — jokios 
statutinės valdžios: jis turi laisvę pasirinkti, ką priimti ar atmesti, gali 
rinktis savo prioritetus ir spręsti. Norint gauti iš jo tai, su kuo jis turi 
teisę nesutikti, reikia sugebėti jį įtikinti; kas nori pasiekti jo palankumą, 
turi jo akyse laimėti prieš varžovus, jeigu tokių yra, ir tam tikslui paro- 
dyti savo autoritetą, savo gerąsias savybes arba dovanoti dovanas. Tačiau 
sprendimo teisė priklauso pačiam berniukui: dėl to net įsipareigojus 
niekada negalima būti tikram dėl pergalės. Kaip tik čia glūdi susidomė- 
jimas. Niekas to geriau nepatvirtina, kaip gražus tirono Hierono nusi- 
skundimas, kurį papasakoja Ksenofontas**. Buvimas tironu, aiškina jis, 
nepadaro malonių nei santykių su žmona, nei su berniuku, nes tironas 
gali žmoną imti tik iš žemesnės šeimos, taip prarasdamas visus prana- 
šumus, kuriuos turėtų susisaistydamas su „turtingesne ir galingesne ne- 
gu jis“ šeima. Dėl despotiškos valdžios kyla kitų kliūčių su berniuku, o 
Hieronas įsimylėjęs Dailochą. Berniuko prielankumą Hieronas norėjo 
pasiekti draugiškai ir gera valia, o ne bandydamas jį „sužavėti jėga“ — 
tam jis nejaučia didesnio troškimo nei „daryti blogį pačiam sau“. 


* Mokyklose ši laisvė buvo prižiūrima ir ribojama. Žr. tai, ką Aischinas primena 
Prieš Timarchą, kalbėdamas apie mokyklas ir atsargumo priemones, kurių turėjo 
imtis mokyklos vadovas (9—10). Apie susitikimo vietas, žr. F. Buffiėre, op. cit., 
p. 561. 


** Ksenofontas. Hieronas, I. 

Paimti kažką iš priešo prieš jo valią — tai pats didžiausias iš visų malo- 
numų; tačiau švelniausios berniukų glamonės yra savanoriškos. Pavyz- 
džiui, koks malonumas „persimesti žvilgsniais su draugu, kuris jums 
atsimoka tuo pačiu! Koks šių klausimų žavesys! Kokie šie atsakymai 
nuostabūs! Net kivirčai ir vaidai kupini švelnumo ir patrauklumo. Ta- 
čiau pasinaudoti berniuku prieš jo valią — tai daugiau piratavimas negu 
meilė“. Santuokoje seksualinių malonumų ir mėgavimosi jais proble- 
matizacija prasideda nuo statutinių santykių, kurie suteikia vyrui galią 
valdyti žmoną, kitus, tėvoniją, šeimyną. Pagrindinis klausimas yra šios 
valdžios saikingumas. Santykių su berniukais atveju malonumų etika 
turės pasitelkti delikačias strategijas, kurios, atkreipiant dėmesį į am- 
žiaus skirtumą, turi atsižvelgti į kito laisvę, jo galimybę atsisakyti ir 
būtiną jo sutikimą. 


4. Problematizuojant ryšį su paaugliu, svarbus yra laiko klausimas, 
tačiau jis pateikiamas savitai: priešingai negu dietetikoje, čia svarbus ne 
tinkamas akto laikas ir ne nuolatinis ryšio struktūros išlaikymas kaip 
ekonomikoje — veikiau iškyla keblus nepatikimo, greit prabėgančio lai- 
ko klausimas. Jis pasireiškia įvairiai: pirmiausia — kaip „ribų“ problema: 
pradedant kokiu amžiumi berniukas turi būti laikomas pernelyg senu, 
kad būtų gerbtinas partneris meilės santykiuose? Kokio amžiaus su- 
laukus jam daugiau nedera prisiimti šio vaidmens, o įsimylėjėliui — jam 
primesti tą vaidmenį? Gerai žinoma vyriškų požymių kazuistika, turin- 
ti pažymėti slenkstį, tačiau jis yra toks neapčiuopiamas, kad iš tiesų tu- 
rėtų būti labai dažnai peržengiamas, nors iš tų, kurie jį peržengia, dažnai 
šaipomasi. Kaip yra žinoma, ši lemtinga žymė buvo pirmoji barzda, ir 
buvo sakoma, kad ją nuskutantis skustuvas nupjaudavo ir meilės giją*. 
Būtinai reikia pažymėti, kad buvo peikiami ne tik berniukai, kurie 
sutikdavo atlikti vaidmenį, nederantį jų vyriškumui, tačiau ir vyrai, ku- 
rie lankydavo per senus berniukus**. Stoikai bus kritikuojami už tai, 
kad pernelyg ilgai išsaugo mylimuosius — iki dvidešimt aštuonerių 
metų, — tačiau jų pateikiamas argumentas, kuris tarsi papildo Pausanijo 


* Platonas. Proragoras, 309 a. 
** Žr. Ksenofonto Anabasyje, II, 6, 28 išdėstytą Menono kritiką. 

argumentą Puotoje (jis palaikė nuomonę, kad, siekiant prisirišti tik prie 
vertę turinčių jaunuolių, įstatymas turėtų uždrausti santykius su perne- 
lyg jaunais berniukais*), parodo, kad šita riba buvo ne tiek universali 
taisyklė, kiek debatų, leidžiančių gana skirtingus sprendimus, tema. 
Šitas dėmesys paauglystei ir jos riboms, be abejo, buvo jautrumo 
jaunuoliškam kūnui, jo ypatingam grožiui ir įvairiems brendimo po- 
žymiams intensyvinimo veiksnys; paauglio išorė pasidarė labai svarbus 
kultūrinio vertinimo objektas. Graikai žinojo ir nepamiršo, kad vyriškas 
kūnas gali būti gražus ir praėjus daug laiko nuo pirmųjų jo žavesio 
apraiškų; klasikinis atitikimas idealui buvo labiau taikomas suaugusio- 
jo kūnui, - ir Ksenofonto Puoroje primenama, kad buvo stengiamasi į 
Atėnų rhallophores atrinkti gražiausius senius**. Tačiau seksualinėje 
moralėje kaip „geras“ malonumo „objektas“ yra nuolat siūlomas jau- 
nuolio kūnas, pasižymintis savitu žavesiu. Būtų klaidinga manyti, kad 
jaunuolio bruožai buvo vertinami dėl jų artimumo moteriškam grožiui. 
Patys bruožai arba jų išsidėstymas turėjo besiformuojančio vyriškumo 
požymius ir garantijas: drąsa, ištvermė, įkarštis taip pat sudarė to gro- 
žio dalį. Labai gerai, kad pratimai, gimnastika, varžybos ir medžioklė 
juos stiprino bei laidavo, kad šitas grožis nenuvys ir nepasidarys mo- 


***. Moteriškas dviprasmiškumas, kuris vėliau (netgi antikoje) 


teriškas 
bus laikomas paauglio grožio sudedamąja dalimi arba netgi slapta prie- 
žastimi, klasikinėje epochoje veikiau buvo tai, ko berniukas turėjo sau- 
gotis ir nuo ko turėjo būti saugomas. Graikai turėjo ištisą berniuko kū- 
no moralinę estetiką: ji kyla iš jo asmeninės vertės ir meilės, kuri jam 
reiškiama. Vyriškumo kaip fizinio ženklo turėtų ten nebūti, tačiau jis 
turi pasireikšti kaip išankstinė forma ir elgesio pažadas: reikia elgtis 
kaip vyrui juo dar netapus. 


* Platonas. Puota, 181 d-e. 
** Ksenofontas. Puota, IV, 17. 

*** Apie tvirto ir glebaus berniuko supriešinimą žr. Platono Fedrą, 239 c-d, ir Var- 
žovus. Apie vyriško berniuko erotinę vertę ir pomėgio moteriškesnei sandarai 
evoliuciją galbūt jau IV amžiuje kalba K. J. Doveris Graikų homoseksualume, 
p. 88-94. Tačiau principas, kad visiškai jauno berniuko žavesys yra susijęs su 
moteriškumu, taps būdinga tema daug vėliau. 

Tačiau su šiuo jautrumu taip pat susijusios abejonės dėl tokių greitų 
pokyčių ir jų pabaigos artėjimo, dėl šito grožio laikinumo ir potraukio 
teisėtumo, baimė — dviguba baimė, kurią taip dažnai parodo įsimylė- 
jėlis, matydamas, kaip jo mylimasis netenka savo grožio; ir mylimasis, 
matydamas, kad įsimylėjėlis nuo jo nusigręžia. Tada kyla klausimas apie 
morališkai būtino ir socialiai naudingo virsmo galimybę, apie meilės 
ryšio (kuriam lemta išnykti) tapimą draugystės ryšiu — philia. Pastarasis 
skiriasi nuo meilės ryšio, iš kurio jis kyla ir iš kurio labai linkima, kad 
jis gimtų. Jis yra ilgalaikis, jis neturi kitos ribos, kaip patį gyvenimą, ir 
jis panaikina erotinio vyro ir paauglio ryšio asimetriją. Tai viena iš daž- 
nų moralinių apmąstymų apie tokius santykius temų. Tie santykiai 
turi nusikratyti savo nepatikimumo: nepatikimumo, kurį lemia part- 
nerių nepastovumas ir berniuko augimas, dėl kurio jis praranda savo 
žavesį. Tai taip pat ir nurodymas, nes negerai mylėti berniuką, kuris 
pasiekė tam tikrą amžių, visiškai kaip ir jam negerai leistis mylimam. 
Šito nepatikimumo galima išvengti tik tada, jeigu jau meilės įkarštyje 
pradeda vystytis philia - draugystė. Philia — tai charakterio ir gyvenimo 
būdo panašumas, dalijimasis mintimis ir išgyvenimais, abipusis gera- 
noriškumas*. Šitą draugystės be trūkumų gimimą ir darbą meilėje ap- 
rašo Ksenofontas, piešdamas portretą dviejų draugų, kurie stebi vienas 
kitą, bendrauja vienas su kitu, pasitiki vienas kitu, kartu džiaugiasi dėl 
sėkmių ir liūdi dėl nesėkmių ir vienas kitu rūpinasi: „Elgdamiesi taip, 
kad iki pat senatvės nenustoja branginti tarpusavio švelnumo ir juo 
džiaugtis“**. 

5. Šitas santykių su berniukais klausimas įgauna bendrą apmąstymų 
apie meilę formą. Iš to nereikėtų daryti išvados, kad graikams Erotas 
galėjo egzistuoti tik tokiuose santykiuose ir kad juo nebūtų galima 
apibūdinti santykių su moterimi: Erotas gali jungti žmogiškąsias bū- 
tybes, nesvarbu, kad ir kokios lyties jos būtų, - galima matyti, kad Kse- 
nofonto aprašytasis Nikeratas ir jo žmona buvo susieti Eros ir Anteros 


* Apie philia apibrėžimą žr. J.-Cl. Fraisse, op. cit. 
** Ksenofontas. Puota, VIII, 18. Visas Sokrato kalbos fragmentas (VIII, 13-18) 
pasižymi būdingu nerimu dėl vyriškosios meilės netvirtumo ir vaidmens, kurį čia 
turi atlikti draugystės pastovumas. 

ryšiais*. Erotas nebūtinai yra „homoseksualus“ nei juo labiau netinka- 
mas santuokai, o vedybinis ryšys skiriasi nuo santykių su berniukais ne 
tuo, kad jis būtų nesuderinamas su Mneilės jėga ir abipusiškumu. Skir- 
tumas slypi kitur. Šeimyninė moralė, o dar tiksliau — vedusio vyro sek- 
sualinė etika, norėdama įsitvirtinti ir išdėstyti savo taisykles, nereika- 
lauja Eroto tipo santykių egzistavimo (net jei labai tikėtina, kad toks 
ryšys dar sieja sutuoktinius). Ir priešingai, kai stengiamasi apibūdinti, 
kokie turi būti vyro ir berniuko santykiai, kad įgautų gražiausią ir tobu- 
liausią formą, ar kalbama apie tai, kokiais malonumais gali mėgautis, 
praktikuodami tokius santykius, tada nuoroda į Erotą tampa būtina; jų 
santykių problematizavimas kyla iš „erotikos“. Vadinasi, pagrįsti dviejų 
sutuoktinių elgesio principus, apibrėžti taisykles ir nustatyti reikalau- 
jamo nuosaikumo formas gali vedybų suteiktas statusas, oikos valdy- 
mas ir palikuonių išlaikymas. Ir atvirkščiai — elgesio reguliavimo prin- 
cipo tarp vyro ir berniuko, kurie yra abipusiškai nepriklausomi ir tarp 
kurių nėra institucinio prieštaravimo, o tik atviras žaidimas (su prio- 
ritetais, pasirinkimu, judėjimo laisvumu, neaiškia baigtimi), reikia rei- 
kalauti tik iš paties santykio, iš judėjimo, kuris juos stumia vieną prie 
kito, ir juos jungiančio ryšio prigimties. Taigi problematizavimas bus 
apmąstymų apie patį ryšį forma: vienu metu pateikiami teoriniai klausi- 
mai apie meilę ir nurodomas būdas mylėti. 

Tačiau iš tiesų šitas menas mylėti skirtas dviem personažams. Ži- 
noma, moteris ir jos elgesys nebuvo visiškai išbraukti iš apmąstymų 
apie ekonomiką; tačiau ji ten buvo tik kaip vyro papildomasis elemen- 
tas; ji buvo pajungta išskirtinei valdžiai, ir jeigu buvo sveikintina gerbti 
jos privilegijas — tai tik tiek, kiek ji pasirodydavo to verta; buvo svarbu, 
kad šeimos galva liktų vadovu sau pačiam. Berniukas gali elgtis santū- 
riai, ir tai būdinga tokiame amžiuje; jis gali atsisakyti (šių atsisakymų 
baiminamasi, tačiau jie gerbiami), gali ir sutikti (sutikimas laukiamas, 
tačiau dažnai įtartinas); meilužio atžvilgiu jis yra nepriklausomas cent- 
ras. Ir erotikai teks plisti iš vieno centro į kitą tokiu elipsės būdu. Eko- 
nomikoje ir dietetikoje savanoriškas vyro saikingumas buvo daugiausia 
grindžiamas ryšiu su savimi, o erotikoje žaidimas yra sudėtingesnis; jis 


* Ksenofontas. Puota, VIII, 3. 

reikalauja ir savęs, ir meilužio valdymo; prisideda tai, kad mylimasis taip 
pat gali sukurti dominavimo sau ryšį; galiausiai, esant apmąstytam 
pasirinkimui, šiame žaidime reikalaujama ryšio tarp abiejų partnerių 
saikingumo. Galima netgi paminėti tam tikrą polinkį suteikti privilegi- 
ją berniuko požiūriui; svarstomas daugiausia jo elgesys, ir jam siūlomos 
nuomonės, patarimai ir nurodymai: tarsi būtų labai.svarbu sukurti my- 
limo objekto erotiką arba bent jau erotiką mylimo objekto, kuris turi 
formuotis kaip moralinio elgesio subjektas. Būtent tai parodoma De- 
mostenui priskirtame tekste — pagiriamajame žodyje Epikratui. 


2. Berniuko garbė 


Palyginti su dviem didelėmis Platono ir Ksenofonto Puotomis bei 
Fedru, Tariamojo Demosteno Eroricos atrodo gana blankiai. Tai tra- 
faretinė kalba — jaunuolio išaukštinimas ir kartu jam skirtas pamoky- 
mas: jau Ksenofonto Puotoje parodoma, kad tradicinė pagiriamojo 
žodžio funkcija buvo „suteikti jaunuoliui malonumą“ ir „kartu jį išmo- 
kyti, koks jis turi būti“*. Taigi pagyrimas ir pamoka kartu. Tačiau iš ba- 
nalių temų ir jų nagrinėjimo - tarsi kokio truputį prėsko platonizmo — 
galima išskirti keletą apmąstymų apie meilę ir „malonumų“ klausimo 
pateikimo bendrų bruožų. 


1. Rūpinimasis parodomas visame tekste. Jis pabrėžiamas žodynu, 
kuris nuolat nukreiptas į garbės ir gėdos žaidimą. Visoje kalboje patei- 
kiamas klausimas apie aischunė — gėdą, kuri reiškia būti pažymėtam 
nešlovės, taip pat su ja susijusius jausmus; svarstoma, kas yra žema ir 
gėdinga (aischron), kas prieštarauja tam, kas gražu arba kartu gražu 
ir teisinga. Taip pat daug svarstoma apie tai, kas sukelia nepritarimą ir 
niekinimą (oneidos, epitimė), kas daro gėdą ar suteikia gerą reputaciją 
(endoxos, entimos). Tačiau nuo pat Eroticos pradžios Epikrato įsi- 
mylėjėliai pabrėžia, kad pagyrimai turi atnešti mylimajam garbę, o ne 


* Ksenofontas. Puota, VIII, 12. Apie pagyrimo ir paliepimo ryšį taip pat žr. Aristo- 
telis. Retorika, I, 9. 

gėdą, kaip atsitinka tada, kai pagiriamuosius žodžius taria nediskretiški 
persekiotojai*. Jis nuolatos reiškia šitą susirūpinimą: svarbu, kad jau- 
nuolis prisimintų, kad dėl jo prigimties ir statuso menkiausias neap- 
dairumas, sprendžiant garbės problemas, rizikuoja jam užtraukti gėdą; 
kaip pavyzdį jam reikia prisiminti ir tuos, kurie, padedami vyriškumo, 
sugebėjo apsaugoti savo garbę savo santykių metu**. Jis turi pasistengti 
„nenuplėšti garbės nuo įgimtų savybių“, neapvilti vilčių tų, kurie juo 
didžiuojasi***. 

Taigi jauno vyro elgesys parodomas kaip ypač jautri sritis skirstant 
tai, kas gėdinga ir kas tinkama, kas suteikia garbę ir kas ją nuplėšia. 
Būtent tuo rūpinasi tie, kurie galvoja apie jaunus žmones, jiems rodo- 
mą meilę ir elgesį, kurio jie turi laikytis. Platono Puotoje Pausanijas, 
prisimindamas su berniukais susijusių tradicijų ir papročių skirtumus, 
nurodo, kas Elidėje, Spartoje, Tėbuose, Jonijoje, barbarų gentyse ir 
pagaliau Atėnuose laikoma „gėdinga“ ar „gražu“****. Ir Fedras prime- 
na principą, kuriuo jaunuoliams būtina vadovautis tiek meilės reikaluo- 
se, tiek apskritai gyvenime: „Prie bjaurių dalykų šliejasi negarbė; o prie 
gražių — noras būti įvertintam: vieno ar kito nebuvimas kiekviename 
mieste ir kiekvienam asmeniui neleidžia užsiimti didele ir gražia veik- 
la“*****. Tačiau reikia pabrėžu, kad tai nebuvo tik kelių reiklių mora- 
listų problema. Jaunuolio elgesys, jo garbė ir nešlovė taip pat buvo 
socialinio smalsumo objektas; į jį buvo kreipiamas dėmesys, apie tai 
buvo kalbama, tai prisimenama: ir kai Aischinas norės užsipulti Timar- 
chą, jo nekankins skrupulai, trukdantys suaršinti kalbas, kurios galėjo 
pasklisti prieš daugelį metų, kai jo pašnekovas dar buvo visai jaunas 
vyras******. Beje, Eroticos prabėgomis puikiai parodoma, kokių įta- 
rimų ir susirūpinimo objektu aplinkiniams visai natūraliai buvo ber- 
niukas; jis stebimas, jo tykojama, aptariama jo elgsena ir jo ryšiai; jį 


Deniostenas. Erotcos, 1. 
** Ten par, 5. 
* Ten par, 53. Aristotelio Retorika (I, 9) parodo kalon ir aischron svarbą 
pagyrime. 
**** Platonas. Puota, 182 a-d. 
***** Ten pat, 178 d. 
****** Aischinas. Prieš Timarchą, 39-73. 

plaka pikti liežuviai; blogo linkinčios sielos pasiruošusios jį supeikti, jei 
jis pasirodo pasipūtęs ar kvailas ir pamaiva; tačiau jie dar greičiau jį 
sukritikuos, jeigu jis pasirodys pernelyg lengvai prieinamas*. Žinoma, 
negalima sau uždrausti manyti, kad kitose visuomenėse galėjo būti to- 
kia jaunų merginų padėtis, kai moterims vedybų amžius buvo gerokai 
nutolintas, tad jų ikisantuokinis elgesys joms pačioms ir jų šeimai tapo 
svarbiu moraliniu ir socialiniu veiksniu. 


2. Tačiau graikų berniuko garbės svarba nėra susijusi su jo būsimo- 
mis vedybomis kaip vėliau Europos mergaitės: ji daugiau siejama su 
jo statusu, būsima vieta mieste. Žinoma, yra tūkstančiai įrodymų, kad 
abejotinos reputacijos berniukai galėjo atlikti svarbiausias politines 
funkcijas; tačiau taip pat yra liudijimų, kad dėl šito jiems galėjo būti 
priekaištaujama — jei jau nekreipsime dėmesio į didelius teisinius pada- 
rinius, kuriuos galėjo sukelti koks nors netinkamas elgesys: tai puikiai 
parodo Timarcho afera. Eroticos autorius tai primena jaunajam Epik- 
ratui; dalis jo ateities, rangas, kurį jis galės turėti mieste, sprendžiama 
jau šiandien pagal jo garbingą ar negarbingą elgesį: miestas, jei tik jis 
nenori kreiptis į pirmus pasitaikiusius, mokės atsižvelgti į įgytą repu- 
taciją**; ir tas, kuris nepaisys gero patarimo, visą gyvenimą bus bau- 
džiamas dėl savo aklumo. Dar visai jaunam esant rūpintis savo elgesiu, 
o senstelėjus — jauniausiųjų garbe — tai du būtini dalykai. 

Šis pereinamasis amžius, kai jaunuolis yra toks geidžiamas, o jo 
garbė tokia trapi, yra išbandymų laikotarpis — tai laikas, kai parodo- 
ma jaunuolio vertė ta prasme, kad tuo metu turi susiformuoti, išsila- 
vinti ir būti apgalvota jos visuma. Keletas eilučių teksto pabaigoje ge- 
rai parodo, kad berniuko elgesys tuo gyvenimo periodu įgauna „testo“ 
pobūdį. Pagiriamojo žodžio autorius, pamokydamas Epikratą, jam pri- 
mena, kad jis susidurs su prieštaravimu (agon) ir kad diskusija reikš 
dokimasie***: paminėtas žodis reiškia egzaminą, kurį išlaikę jauni vyrai 
priimami į efebus ar piliečiai į kai kurias magistratūras. Nuo jaunuolio 
moralinio elgesio priklauso jo svarba ir dėmesys, kurio jis vertas kitų 


* Demostenas. Eroticos, 17-19. 
** Ten pat, 55. 
*** Ten pat, 5. 

akyse; tai yra jo kvalifikacijos išbandymas. Tekstas, beje, apie tai aiškiai 
sako: „Aš manau [...], kad mūsų miestas tave paskirs vienos iš savo 
tarnybų valdytoju, 1 kuo didesni tavo sugebėjimai, tuo greičiau jis nu- 
spręs tave esant vertą svarbių postų ir tuo greičiau jis norės įsitikinti ta- 


vo gabumais“*. 


3. Kuo tiksliai remiasi išbandymas? Ir į kokį elgesio tipą turi Epi- 
kratas atsižvelgti, norėdamas sužinoti, kas yra garbinga, o kas nešlovin- 
ga? Jis turi kreipti dėmesį į graikų auklėjimui gerai žinomus dalykus: 
kūno laikyseną (rūpestingai vengti rhathumia — suglebimo, kuris visada 
yra gėdingas ženklas), žvilgsnius (kuriuose galima pamatyti aidos — 
drovą), kalbos manierą (ne tylėti, nors tai yra lengviausia, o mokėti 
maišyti rimtą kalbą su lengva), lankomų žmonių vertę. 

Tačiau meilėje garbinga nuo gėdinga geriausiai padeda atskirti įsi- 
mylėjusiojo elgesys. Kalbant apie tai, reikia pirmiausia pažymėti, kad 
autorius — būtent todėl tekstas yra pagiriamasis žodis meilei ir tuo pat 
metu jaunuolio gyrimas - kritikuoja nuomonę, kuri sako, jog berniuko 
garbė — tai nuolatinis persekiotojų atstūmimas: be abejo, kai kurie 
įsimylėjėliai užtraukia nešlovę pačiam ryšiui (lumainesthai toi prag- 
mati)**; tačiau nereikia jų painioti su tais, kurie įrodo savo saikingumą. 
Tekstas nenubrėžia ribos tarp garbės tų, kurie atstumia pretendentus, ir 
tų, kurie juos priima. Būti persekiojamam įsimylėjėlių graikų jaunuoliui 
jokiu būdu nereiškė negarbės: tai veikiau buvo aiškus jo dorybių 
požymis. Dūsautojų skaičius galėjo būti teisėto pasididžiavimo, o kar- 
tais ir tuščio puikavimosi objektas. Tačiau priimti meilės ryšį, pradėti 
žaidimą (netgi jeigu nebuvo žaidžiama tiksliai taip, kaip siūlė įsimy- 
lėjėlis) jokiu būdu nebuvo laikoma gėda. Tas, kuris jį garbina, leidžia 
Epikratui suprasti, kad būti gražiam ir būti mylimam teikia dvigubą 
laimę (eutuchia)***: ir tuo reikia tinkamai naudotus (orthos chrėstai). 
Tai dalykas, kurį tekstas primygtinai pabrėžia ir kuriuo jis pažymi tai, 
ką būtų galima vadinti „garbės klausimu“: šie dalykai (ta pragmara) pa- 
tys savaime ir apskritai nėra geri ar blogi — jie kinta priklausomai nuo 


* Demostenas. Erotikcos, 53. 
** Ten pat, 54. 
*** Ten pat, 3. 

tų, kurie juos praktikuoja (para tous chromenous)*. Jų moralinę vertę 
apibrėžia „naudojimas“ — pagal principą, kuris gana dažnai randamas 
suformuluotas kitur. Šiaip ar taip, šios sąvokos labai artimos Puotos 
sąvokoms: „Šiuose dalykuose nėra nieko absoliutaus; atskirai paimtas 
dalykas nėra nei gražus, nei bjaurus; gražų jį padaro jo įgyvendinimo 
grožis; bjaurų — įgyvendinimo bjaurumas'**. 

Taigi, jei bandoma sužinot, kaip tiksliai meilės ryšiuose veikia gar- 
bės pasidalijimas, reikia pripažinti, kad tekstas yra ypač elipsinis. Dis- 
kursas pateikia nurodymus, ką Epikratas turi daryti ar padarė savo kū- 
nui lavinti ir drąsai ugdyti ar būtinoms filosofinėms žinioms gauti, bet 
nieko nesakoma apie tai, kas fiziniame ryšyje gali būti priimta ar atmes- 
ta. Aiškus vienas dalykas: neturi būti atsisakoma visko (jaunuolis „sutei- 
kia paslaugas“), tačiau nereikia visko ir priimti: „Iš nieko neatimamos 
tavo malonės, kai jos suderinamos su teisėtumu ir morale; tokių malo- 
nių, kurios reiškia gėdą, niekas net nemano tikėtis: kokią didelę laisvę 
tavo nuosaikumas suteikia tiems, kurie turi geriausių ketinimų, kokį 
didelį nusivylimą sukelia jis tiems, kurie nori įsismaginti '***. Nuosai- 
kumas — sophrosunė, kurio reikalaujama kaip vienos svarbiausių ber- 
niuko savybių, į fizinius kontaktus įveda diskriminaciją. Tačiau iš šio 
teksto negalima daryti išvados, kokių aktų ir veiksmų reikalautų atsi- 
sakyti garbė. Reikia pabrėžti, kad Fedre, kur, beje, tema plėtojama daug 
plačiau, netikslumas yra beveik toks pat. Abiejose pirmosiose kalbose 
apie galimybę paklusti tam, ką myli ir ko nemyli, bei garsiojoje pasa- 
kėčioje apie sielos pakinkymą į vežimą kartu su narčiu arkliu ir klusniu 
arkliu, Platonas parodo, kad pagrindinis yra „garbingos“ praktikos klau- 
simas, o kalbant apie aktus vartojami pasakymai „įtikti“ arba „teikti ma- 
lones“ (charizesthai), „atlikti dalyką“ (diapratteschai), „gauti kuo dau- 
giau malonumo iš mylimojo“, „gauti, ko nori“ (peithesthai), „pajusti 
malonumą“ (apolauesthai). Ar tokiam diskursui būdingas diskretišku- 
mas? Be jokios abejonės, ir graikams būtų atrodę begėdiška iškilmingo- 
je kalboje tiksliai įvardyti šiuos dalykus, apie kuriuos net polemikoje ar 
ginamojoje kalboje užsimenama tik iš tolo. Taip pat galima galvoti, kad 


* Deniostenas. Eroticos, 4. 
** Platonas. Puota, 183 d; t. p. 181 a. 
*** Demostenas. Eroticos, 20. 

nebuvo būtina primygtinai kalbėti apie skirtumus, kurie buvo visiems 
žinomi: kiekvienas turėjo gerai žinoti, su kuo berniukui sutikti garbin- 
ga ar gėdinga. Tačiau taip pat galima priminti tai, kas pasirodė jau su 
dietetika ir ekonomika: moraliniai apmąstymai stengiasi ne kuo tiks- 
liau apibrėžti kodeksus, kuriuos reikia gerbti, ir leidžiamų ir draudžia- 
mų veiksmų sąrašą, o daug labiau yra linkę apibūdinti reikalaujamą 
požiūrį į save patį. 


4. Iš tiesų tekstas puikiai parodo jei ne gerbtinas elgesio formas ir 
neperžengtinas fizines ribas, tai bent bent jau bendrąjį principą, kuris 
apibrėžia gyvenimo ir elgsenos būdą. Visas pagiriamasis žodis Epikratui 
nukreipia į agonistinį kontekstą, kur jaunuolio privalumai ir garbės 
spindesys turi laiduoti jo pranašumą. Pereikime prie iškilmingoje kal- 
boje dažnų temų: žinoti, kad tas, kuriam skiriamas pagyrimas, vertas 
dar daugiau ir kad žodžiai gali būti mažiau gražūs negu tas, apie kurį jie 
sakomi“; arba, kad berniukas yra viršesnis už visus kitus savo fizinėmis 
ir moralinėmis savybėmis: jo grožis su niekuo nepalyginamas, tarsi 
„Fortūna“, maišydama skirtingiausias ir labiausiai priešingas savybes, 
būtų norėjusi „duoti pavyzdį“ visiems**; ne tik jo talentai, bet ir jo 
kalbėsena jį iškelia aukščiau už kitus***; iš visų dalykų, kur galima 
sužibėti, jis pasirinko kilniausią ir dėkingiausią****; jo siela pasiruošusi 
„ambicijų varžyboms“; ir jis nepasitenkina išsiskirdamas tik viena gera 
savybe — jis sujungia „visas savybes, kurias protingas žmogus galėtų 
įgyti AX, 

Tačiau Epikrato vertė neslypi vien tik gausybėje gerų savybių, ku- 
rios leidžia jam nutolti nuo visų varžovų ir įgauti savo tėvų šlovę******; 
ji slypi ir tame, kad tų, kurie prie jo artinasi, atžvilgiu jis visada išsaugo 
savo didelę vertę; nesileidžia, kad jam vadovautų nė vienas iš jų; visi 
nori jo artumo — žodis sunėtheia reiškia bendrą gyvenimą apskritai ir 


* Demostenas. Eroticos, 7, 33, 16. 
** Ten pat, 8, 14. 
*** Ten pat, 21. 
**** Ten pat, 23, 25. 
***** Ten pat, 30. 
****** Ten pat, 31. 

seksualinį ryšį*. Tačiau jis pranašesnis už juos tuo, jog įgauna jiems 
tokią įtaką, kad jie pajunta didelį malonumą vien dėl jam jaučiamo 
draugiškumo**. Nenusileisti, nepaklusti, išlikti stipriausiam, nugalėti 
persekiotojus ir įsimylėjėlius savo ištvermingumu, tvirtumu ir nuosai- 
kumu (sophrosunė) - štai kaip jaunuolis parodo savo vertę meilėje. 

Ar reikia, remiantis šiais bendrais nurodymais, įsivaizduoti tikslų 
kodeksą, kuris būtų pagrįstas tokia artima graikams analogija tarp pa- 
dėties socialinėje plotmėje (kur yra skirtumas tarp „pirmųjų“ ir kitų, 
galingųjų, kurie įsakinėja, ir tų, kurie paklūsta, šeimininkų ir tarnų) ir 
seksualinių santykių formos (su valdančiųjų ir valdomųjų pozicijomis, 
aktyviais ir pasyviais vaidmenimis, vyro atliekamu ir jo partnerio pati- 
riamu įsiskverbimu)? Sakyti, kad nereikia pasiduoti, leisti kitiems laimė- 
ti, nepripažinti žemesnės padėties, kuri reikštų būti apačioje — tai, žino- 
ma, reiškia nepritarti tokiai seksualinei praktikai, kuri berniukui reikštų 
pažeminimą ir kur jis būtų nustumiamas į žemesniojo poziciją***. 

Tačiau labai panašu, kad garbės ir išlaikyto pranašumo principas nu- 
kreiptas — išskyrus kai kuriuos tikslius nurodymus — į tam tikrą bendrą 
stilių: nereikėjo (ypač visuotinės nuomonės akyse), kad berniukas elg- 
tųsi „pasyviai“, leistųsi valdomas ir vadovaujamas, pasiduotų be kovos, 
taptų paslaugiu partneriu kito gašlumui patenkinti; kad jis tenkintų 
savo kaprizus, siūlytų savo kūną kam nori ir kaip nori dėl silpnumo, 
gašlumo ar siekdamas naudos. Būtent čia slypi berniukų, kurie priima 
pirmą pasitaikiusį, afišuojasi be skrupulų, eina iš rankų į rankas, kurie 
suteikia viską, dar pasiūlydami daugiau, negarbė. To Epikratas nedaro 
ir nedarys, nes jis rūpinasi apie jį susidaryta nuomone, rangu, kurį reikės 
jam išlaikyti, naudingais ryšiais, kurie gali nutrūkti. 


5. Dar galima trumpai priminti vaidmenį, kurį Eroticos autorius 
šiame garbės saugojime ir pirmenybių dvikovoje, kurią jaunuolis turi 
patirti kaip ir kitus savo amžiaus išbandymus, skiria filosofijai. Sitoji 


* Demostenas. Eroucos, 17. 
** Ten pat, 17. 
*** Apie svarbą nebūti valdomam ir nutylėjimus apie pasyviąją sodomiją ir felaci- 
ją homoseksualiniuose santykiuose žr. K. J. Dover. Graikų homoseksualumas, 
p. 125-134. 

filosofija, kurios turinys nėra kitaip patikslintas, kaip tik nurodant so- 
kratiškąją epimeleia heautou — „rūpinimosi savimi“ temą“, taip pat 
sokratiškąją būtinybę susieti žinias*ir veiklą (epistėmėmeletė), — šitoji 
filosofija nepateikiama kaip principas gyventi kitokį gyvenimą ar atsi- 
sakyti visų malonumų. Tariamasis Demostenas ją vadina kitų išban- 
dymų neišvengiamu papildymu: „Pasakyk, jog yra visiškai kvaila lenk- 
tyniauti ir norėti ištverti daugelį išbandymų, kad tavo laimėjimas būtų 
dar didesnis, kad įgytumei fizinę stiprybę ir kitus panašius pranašu- 
mus... ir neieškoti būdų patobulinti tam, kas vadovauja visam kitam“ **. 
Filosofija gali parodyti, kaip tapti „stipresniam už save patį“, ir, tokiu 
tapus, ji tarsi tarp kitko duoda galimybę laimėti prieš kitus. Ji pati yra 
valdymo principas, nes tik ji viena gali vadovauti minčiai: „Žmogiškuo- 
se reikaluose mintis vadovauja viskam, o filosofija savo ruožtu gali ją 
nukreipti ir ją lavinti“***. Tad filosofija yra labai reikalinga jauno žmo- 
gaus išminčiai: ne dėl to, kad jį nukreiptų į kitokį gyvenimo būdą, bet 
tam, kad leistų jam valdyti save ir įveikti kitus sunkiame išbandymų, 
kuriuos reikia nugalėti, ir garbės, kurią reikia išsaugoti, žaidime. 
Matome, kad visas šitas Eroticos sukasi apie šio dvigubo pranašu- 
mo — savo ir kitų atžvilgiu — problemą tuo sunkiu metu, kai berniuko 
jaunystė ir grožis pritraukia šitiek vyrų, kurie bando jį „nugalėti“. Die- 
tetikoje ypač svarbus buvo savęs valdymo ir pražūtingos akto prievartos 
klausimas; ekonomikoje iškilo savivaldos, kurią reikia turėti valdant 
moterį, klausimas. Čia, kai erotika prisiima berniuko požiūrį, proble- 
ma yra sužinoti, kaip jis galės save valdyti nepaklusdamas kitiems. Savo 
paties galiai reikia suteikti ne matą, o tik geriausią būdą save įvertinti 
pagal kitų galią, kartu užsitikrinant savęs valdymą. Taip trumpas pa- 
sakojimas, esantis kalbos viduryje, įgauna simbolinę vertę. Kalbama 
apie paprastą dalyką: atpasakojamos vežimų lenktynės. Tačiau papasa- 
kota maža sportinė drama turi tiesioginį ryšį su viešu jaunuolio elgesio 
išbandymu, kurį jis patiria vejamas persekiotojų; čia matomas Epikratas, 
vairuojantis savo kinkinį (panašu į fragmentą iš Fedro); jis jau beveik 
pralaimi, jo vežimas, atrodo, tuoj bus sudaužytas priešininko vežimo; 
* Demostenas. Eroticos, 39-43. 


** Ten par, 38. 
*** Ten pat, 37. 

minia, nepaisydama mėgavimosi, kurį ji paprastai jaučia įvykus ne- 
laimingam atsitikimui, aistringai palaiko herojų, o jis, „dar stipresnis 
negu jo vežimas, sugeba laimėti prieš patį stipriausią iš varžovų *. 


Šitoji proza apie Epikratą jokiu būdu nėra viena iš aukščiausių 
graikų apmąstymų apie meilę formų. Tačiau net savo banalumu ji pui- 
kiai parodo keletą svarbių aspektų, kurie sudaro „graikų problemą dėl 
berniukų“. Jaunuolis — nuo išėjimo iš vaikystės iki to laiko, kai jis įgyja 
vyro statusą — graikų morale: ir minčiai yra delikatus ir sunkus elemen- 
tas. Jam priklausanti jaunystė ir grožis (kuriam, manoma, kiekvienas 
žmogus jautrus iš prigimties), ir jo būsimas statusas (kuriam jis turi 
ruoštis aplinkinių padedamas ir jiems laiduojant) formuoja „strateginį“ 
punktą, aplink kurį vyksta sudėtingas žaidimas; jo garbė, kuri iš dalies 
priklauso nuo jo naudojimosi savo kūnu ir kuri taip pat daugiau ar ma- 
žiau nulems jo būsimą reputaciją ir vaidmenį, yra svarbus veiksnys. Jis 
susiduria su išbandymu, kurį reikia priimti ir įveikti: kitiems tai kelia 
nerimą ir rūpestį. Pačioje savo Epikratui skirtos panegirikos pabaigoje 
autorius primena, kad berniuko gyvenimas, jo bios turi būti „bendras“ 
kūrinys. Ir tarsi būtų kalbama apie meno kūrinį, kurį reikia tobulinti, 
jis kviečia visus, kurie pažįsta Epikratą, suteikti šitai būsimai figūrai 
„kuo daugiau žavesio“. 

Vėliau, europietiškoje kultūroje, privilegijuotu rūpesčio objektu taps 
jauna mergaitė arba ištekėjusi moteris ir jų elgesys, dorybė, grožis ir 
jausmai; naujasis menas joms meilintis, daugiausia romantiška literatū- 
ra, reikli ir atidi moralė, nukreipta į jų kūno nepaperkamumą ir san- 
tuokinių įsipareigojimų tvirtumą — visa tai sutelks aplink jas smalsumą 
ir geismus. Nors moters padėtis šeimoje ar visuomenėje ir liks žemesnė, 
vis tiek bus akcentuojama ir keliama moters „problema“. Jos prigimtis, 
jos elgesys, jausmai, kuriuos ji sukelia ar jaučia, leidžiami 17 draudžiami 
ryšiai, kuriuos ji gali turėti, taps apmąstymų, išmanymo, analizės, nu- 
rodymų temomis. Klasikinėje Graikijoje, atrodo, priešingai, daugiausia 
klausimų buvo pateikiama apie berniuką, jo trapų grožį, kūno garbę, 
išmintį ir būtiną mokymą. Istorinis savitumas yra ne tai, kad graikai 


* Denostenas. Eroticos, 29—30. 

patirdavo malonumą su berniukais, ir netgi ne tai, kad jie šį malonumą 
laikė teisėtu. Savitumas yra tai, kad šito malonumo priėmimas nebuvo 
paprastas ir jis pradėjo ištisą kultūriAę plėtotę. Kalbant schemiškai, rei- 
kia suprasti ne tai, kodėl graikai turėjo polinkį į berniukus, bet kodėl jie 
sukūrė „pederastiją“: t. y. kodėl jie parengė tam polinkiui skirtą meili- 
nimosi praktiką, moralinius apmąstymus ir, kaip paaiškės, praktikavo 
filosofinį asketizmą. 


3. Malonumo objektas 


Norint suprasti, kokiu būdu mėgavimasis aphrodisia yra problema- 
tizuojamas apmąstymuose apie meilę berniukams, reikia prisiminti 
principą, kuris, be abejo, nėra būdingas tik graikų kultūrai, tačiau kuris 
įgavo didelę svarbą ir turėjo sprendžiamąją galią moraliniams vertini- 
mams. Kalbama apie izomorfizmo tarp seksualinio ryšio ir socialinio 
santykio principą. Iš to reikia suprastu, kad seksualinis ryšys — visada 
apmąstomas per įsiskverbimo aktą-modelį ir poliariškumą, kuris suprie- 
šina aktyvumą ir pasyvumą, — yra suprantamas kaip ryšys tarp aukštes- 
niojo ir žemesniojo, valdančiojo ir valdomojo, liepiančiojo paklusti ir 
paklūstančiojo, nugalėtojo ir nugalėto. Malonumo praktikos apmąsto- 
mos naudojant tas pačias kategorijas kaip apmąstant socialines varžy- 
bas ir hierarchijas: susiduriama su agonistinės struktūros, opozicijų ir 
diferenciacijos, atitinkamiems partnerių vaidmenims suteiktų reikšmių 
analogija. Iš to galima suprasti, kad seksualiniame elgesyje yra vaidmuo, 
kuris iš esmės garbingas ir tikrai turi teisę būti išaukštinamas: tas, kuris 
leidžia būti aktyviam, dominuoti, įsiskverbti ir taip parodyti savo pra- 
našumą. 

Iš čia kyla daugelis padarinių, susijusių su padėtimi tų, kurie turi 
būti šios veiklos pasyviais partneriais. Savaime aišku, vergai priklauso 
šeimininkui: jų statusas juos padaro seksualiniais objektais, apie kuriuos 
nėra ko svarstyti; atsitikdavo net taip, kad būdavo stebimasi, kad tas 
pats įstatymas draudžia prievartauti vergus ir vaikus. Norėdamas paaiš- 
kinti šią keistenybę, Aischinas teigia, kad uždraudžiant naudoti prie- 
vartą net vergams buvo norima parodyti, koks tai yra baisus dalykas, kai 

jis nukreipiamas į geros kilmės vaikus. Moters pasyvumas puikiai rodo 
jos prigimtinę ir sąlyginę žemesnę padėtį, tačiau jos elgesiu nėra pikti- 
namasi, nes jis atitinka būtent tai, ko norėjo gamta, ir tai, ko reikalauja 
statusas. Ir priešingai: tai, kuo laisvo vyro — ir tuo labiau vyro, kuris dėl 
savo prigimties, turto, autoriteto užima ar turėtų užimti pirmuosius 
rangus tarp kitų — seksualinis elgesys galėjo jam primesti žemesniojo 
požymius: paklusimą kito valdžiai, sutikimą tarnauti, gali būti vertina- 
ma tik kaip gėdinga. Dar didesnė gėda, jei vyras tampa objektu, patai- 
kaujančiu kito malonumui. 

Taigi tokiais principais reguliuojamame vertybių žaidime berniu- 
ko - laisvos prigimties berniuko — padėtis yra sudėtinga. Žinoma, jis dar 
užima „žemesniojo“ padėtį ta prasme, kad nesinaudoja teisėmis ir ga- 
liomis, kuriomis naudosis įgavęs savo statusą. Tačiau jo vietos negalima 
sulyginti nei su vergo, nei su moters vieta. Tai pasireiškia jau šeimynos 
ir šeimos atžvilgiu. Tai aiškiai pasakoma Aristotelio fragmente Poli- 
tikoje. Analizuodamas valdžios santykius ir šeimai būdingas valdymo 
formas, Aristotelis apibrėžia vergo, žmonos ir vaiko (vyriškos lyties) pa- 
dėtį šeimos galvos atžvilgiu. Valdyti vergus, sako Aristotelis, tai nereiš- 
kia valdyti laisvus žmones; valdyti savo žmoną — reiškia turėti „politinę“ 
valdžią, kur santykiai pasižymi nuolatine nelygybe, o vaikų valdymas 
gali būti pavadintas „karališkuoju“, nes jis grindžiamas „švelnumu ir 
amžiaus skirtumu“*. Iš tiesų vergui trūksta laisvės; moteris ją tikrai turi, 
tačiau laisvė jai neatlieka sprendžiamosios funkcijos. Berniukas dar nėra 
pasiekęs visiškos brandos. Moterims moralinis išsilavinimas yra svar- 
bus, nes jos sudaro pusę laisvųjų gyventojų, o vyriškos lyties vaikams jis 
dar svarbesnis, nes kalbama apie būsimuosius piliečius, kurie valdys 
miestą**. Tai aiškiai matoma: berniuko padėtį, ypatingą jo priklau- 
somybės formą ir būdą, kaip reikia su juo elgtis, net toje erdvėje, kur 
pasireiškia aiški šeimos tėvo valdžia, apibrėžia statusas, kurį jis turės 
ateityje. 

Seksualinių santykių žaidime tai yra teisinga iki tam tikros ribos. 
Tarp skirtingų „objektų“, kurie yra teisėti, berniukas užima ypatingą 


* Aristotelis. Politika, I, 12, 1 259 a-b. 
** Ten par, 1, 13, 1 260. 

padėtį. Tačiau jis nėra draudžiamas objektas; Atėnuose kai kurie įstaty- 
mai saugo laisvus vaikus (nuo suaugusiųjų, kurie bent kažkuriuo metu 
neturi teisės įeiti į mokyklas; nuo vėrgų, kurie užsitraukia mirtį, jeigu 
bando juos sugadinti; nuo jų tėvų ar globėjų, kurie baudžiami, jeigu 
verčia juos užsiiminėti prostitucija*), tačiau niekas netrukdo ir nedrau- 
džia visų akyse būti vyro seksualiniu partneriu. Šis vaidmuo yra nepa- 
prastai keblus, nes kažkas trukdo visiškai aiškiai apibrėžti ir patikslinti, 
koks yra tas vaidmuo lytiniuose santykiuose. O tai patraukia dėmesį ir 
suteikia didelę reikšmę ir vertę tam, kas turi arba neturi ten įvykti. Daug 
dalykų yra tarsi aklos užduotys ir pernelyg vertinami objektai. Berniu- 
ko vaidmuo yra neaiškus elementas, kuriuo intensyviai domimasi. 

Aischinas kūrinyje Prieš Timarchą naudojasi įstatymu, kuris pats 
savaime yra labai įdomus, nes jis susijęs su civilinio ir politinio nuver- 
tinimo, kurį gali sukelti blogas vyro seksualinis elgesys, būtent „prosti- 
tucija,“ efektais, mat tai jam draudžia vėliau „būti priimtam į naujųjų 
archontų gretas, būti dvasininku, atlikti visuomeninio gynėjo funkci- 
jas“. Tas, kuris užsiėmė prostitucija, negalės daugiau užimti jokios ma- 
gistratūros mieste ar už jo ribų, būti išrinktas. Jis negalės atlikti nei 
iždininko, nei pasiuntinio funkcijų, nei tapti apmokamu kaltintoju ar 
įskundėju, kurie sudaro pasiuntinybės dalį. Galiausiai jis daugiau ne- 
galės pareikšti savo nuomonės Tarybos arba tautos akivaizdoje, nors ir 
būtų „iškalbingiausias iš oratorių“**. Taigi šitas įstatymas paverčia vyrų 
prostituciją atimija — viešu garbės nuplėšimu, kuris draudžia piliečiui 
prisiimti tam tikras atsakingas pareigas***. Tačiau tai, kaip Aischino sa- 
ko savo ginamąją kalbą ir bando grynai juridinės diskusijos metu su- 
kompromituoti savo pašnekovą, gerai parodo pripažįstamą „moralinį“ 
ir teisinį nesuderinamumą tarp kai kurių berniukų seksualinių vaid- 
menų ir kai kurių suaugusiųjų socialinių bei politinių postų. 

Juridinė Aischino argumentacija yra bandymas, remiantis Timar- 
cho „blogu elgesiu“, kurį patvirtina triukšmas, apkalbos ir paliudijimai, 


* Žr. Aischino Prieš Timarchą, 9-18 pacituotus įstatymus. 
** Aischinas. Prieš Timarchą, 19-20. 
*** K. J. Doveris (Graikų homoseksualumas, p. 44-45) pabrėžia, kad peikiama buvo 
ne pati prostitucija, O tai, jog užsiimant prostitucija buvo užsitraukta iš jos išplau- 
kianti neveika. 


298 MICHEL FOUCAULT 


išskirti kai kuriuos sudedamuosius prostitucijos elementus (partnerių 
skaičių, pasirinkimo nebuvimą, paslaugų apmokėjimą), nors kai kurių 
kitų elementų ir nėra (jis nebuvo užregistruotas kaip prostitutas ir ne- 
gyveno tam tikruose namuose). Būdamas jaunas ir gražus, Timarchas 
ėjo per daugelio rankas, ne visada garbingas, nes jį matė gyvenantį su 
vyru, užimančiu tarno padėtį ir visų pripažintą ištvirkėlį, kuris gyveno 
apsuptas dainininkų ir citros muzikantų; jis gavo dovanų, buvo išlaiko- 
mas, dalyvavo savo globėjų ekstravagancijose; jis buvo su Kidonidu, 
Autoklidu, Tersandu, Migolu, Antikliu, Pitolaku, Hegesikliu. Taigi ne- 
galima paprasčiausiai pasakyti, kad jis gyveno turėdamas ryšių (hetai- 
rėkos). Iš tiesų jis „užsiiminėjo prostitucija“ (peporneumenos): „nes tas, 
kuris atsiduoda tokiai praktikai nesirinkdamas, su visais ir už atlygini- 
mą, už šį nusikaltimą turi atsakyti, argi ne tiesa?“* 

Tačiau kaltinimas taip pat neaplenkia ir moralinio registro, kuris pa- 
deda ne tik paprasčiausiai parodyti nusižengimą, bet ir sukompromi- 
tuoti priešininką apskritai ir politiškai. Timarchas galbūt nebuvo tikras 
profesionalus prostitutas, tačiau jis neturėjo nieko bendro nė su vienu iš 
tų gerbtinų vyrų, kurie neslepia savo pomėgio vyriškajai meilei ir su lais- 
vais berniukais palaiko garbingus ir jaunam partneriui brangius ryšius: 
Aischinas pripažįsta, kad jis pats su malonumu mėgaujasi tokia meile. 
Timarchą jis apibūdina kaip žmogų, kuris jaunystėje pats save pastatė į 
šią žeminančią ir niekingą padėtį ir visiems pasirodė kaip kitų malo- 
numo objektas; šio vaidmens jis pats norėjo, pats ieškojo, jam jis buvo 
malonus, turėjo iš jo naudą. Būtent šitai Aischinas savo auditorijai skel- 
bia kaip morališkai ir politiškai nesuderinama su atsakomybe ir valdžia 
mieste. Vyras, kuris vaidino tokį vaidmenį ir tuo mėgavosi jaunystėje, 
dabar, nesukeldamas skandalo, negalėtų mieste būti svarbesnis už kitus, 
duoti jiems draugų, jiems patarti, vadovauti ir atstovauti. Atėniečiams 
tai sunkiai priimtina (tokį jausmą Aischinas bando sukelti kalbėdamas 
prieš Timarchą) ne dėl to, kad nebūtų galima būti valdomam to, kuris 
myli berniukus arba kuris buvo mylimas vyro, kai dar buvo jaunas. 
Tačiau negalima leistis valdomam vadovo, kuris kadaise buvo tapęs ma- 
lonumo objektu kitiems. 


* Aischinas. Prieš Timarchą, 52. 

Būtent apie šitą jausmą Aristofanas labai dažnai kalba savo kome- 
dijose; pašaipų objektas buvo ir skandalą sukelti turėjo tai, kad tie ora- 
toriai, tie sekami ir mylimi vadovai,"tie piliečiai, kurie norėjo sužavėti 
tautą siekdami įsitvirtinti aukščiau už ją ir jai vadovauti — Kleonas Klis- 
tenietis, taip pat Agirijas, — taip pat buvo žmonės, kurie buvo prisiėmę 
pasyvių ir pataikaujančių kitiems objektų vaidmenį. Aristofanas ironiza- 
vo sakydamas apie šią atėniškąją demokratiją, kad kuo labiau mėgsti to- 
kius malonumus, tuo daugiau turi galimybių būti klausomas tautos 
susirinkimo*. Tokiu pat būdu ir tokia pat dvasia Diogenas šaipėsi iš 
Demosteno ir jo papročių — papročių to, kuris pretendavo būti atė- 
niečių tautos valdytoju (Je dėmagogos)**. Jei vyras meilės ryšiuose do- 
minuoja, jis tikrai nesugebės dominuoti civilinės ir politinės veiklos 
žaidime. 

Nelabai svarbu, kiek patvirtinimų šioms satyroms ir kritikai buvo 
galima rasti realybėje. Vien jų egzistavimas aiškiai rodo mažiausiai vie- 
ną dalyką — visuomenėje, kuri priėmė seksualinius santykius tarp vyrų, 
iškilusį keblumą dėl vyriškojo pranašumo etikos sugretinimo su sek- 
sualinio ryšio koncepcija pagal įsiskverbimo ir patino dominavimo 
schemą; to padarinys, viena vertus, yra tas, kad „aktyviojo“ ir valdan- 
čiojo vaidmeniui visada yra priskiriamos pozityvios vertybės, kita ver- 
tus, vienam iš partnerių lytinio akto metu reikia užimti pasyvią, valdo- 
mąją ir žemesnę poziciją. Ir jeigu dėl to nekyla problemų kalbant apie 
moterį arba vergą, tai visiškai kitas dalykas, kai kalbama apie vyrą. Be 
abejo, šio keblumo egzistavimas paaiškina tylą, kuri gaubia suaugusių- 
jų santykius, ir kartu triukšmingą diskvalifikaciją tų, kurie drumstė tą 
tylą, pabrėždami, jog prisiima šį „žemesniojo“ vaidmenį arba netgi jam 
teikia pirmenybę. Kaip tik dėl šio keblumo visas dėmesys buvo sutelk- 
tas į vyrų ir berniukų santykius, nes čia vienas iš partnerių dėl savo jau- 
nystės ir dėl to, kad jis dar neįgavo vyro statuso, tam tikrą laiką — nors 
ir trumpą — gali tapti priimtinu malonumo objektu. Tačiau jei ber- 
niukas dėl savo žavesio gali būti vyrams laimikis, kurį jie persekioja 


* Aristofanas. Raiteliai, žr. 428; Morerys tautos susirinkime, žr. 112. F. Bufhėre. 
Eros adolescent, p. 185-186. 
** Diogenas Laertijas. Filosofų gyvenimas, VI, 2, 34. 

nesukeldami nei skandalų, nei problemų, tai nereikia pamiršti, kad vie- 
ną dieną jam teks tapti vyru, įgauti valdžią ir prisiimti atsakomybę, ir 
tada jis daugiau nebegalės būti malonumo objektas. Tad kiek jis galėtų 
būti juo buvęs anksčiau? 

Iš čia kyla tai, ką graikų aphrodisia moralėje būtų galima pavadinti 
„berniuko antinomija“. Viena vertus, jaunuolis laikomas malonumo 
objektu — ir netgi vieninteliu garbingu ir teisėtu objektu tarp vyro 
vyriškos lyties partnerių; niekada niekam nebus priekaištaujama dėl 
meilės berniukui, potraukio jam ir naudojimosi juo, įrodžius, kad 
įstatymai ir padorumas buvo gerbiami. Tačiau, kita vertus, berniukas, 
kadangi jo jaunystė turi atvesti jį į vyriškumą, negali sutikti būti lai- 
komas šių santykių, kurie visada pasireiškia dominavimu, objektu: jis 
negali ir neturi susitapatinti su tuo vaidmeniu. Savo noru, savo paties 
akyse ir pačiam sau jis negalėtų būti malonumų objektas, o tuo tarpu 
vyras jį visiškai natūraliai pasirenka kaip malonumo objektą. Trum- 
piau tariant, geismas berniukui ir buvimas su berniuku patiriamų ma- 
lonumų subjektu graikams nesudaro problemų; tačiau berniukui bu- 
vimas malonumo objektu ir savęs tokiu pripažinimas sukelia didelių 
keblumų. Ryšys su pačiu savimi, kurį jis turi išsiugdyti, kad taptų laisvu 
vyru, valdovu pačiam sau ir galėtų būti pranašesnis už kitus, negali būti 
suderinamas su tokia ryšio forma, kai jis yra malonumo objektas kitam. 
Šis nesuderinamumas yra morališkai būtinas. 

Toks keblumas paaiškina kai kuriuos apmąstymams apie berniuko 
meilę būdingus bruožus. 

Pačioje pirmoje vietoje atsiduria mums gana mįslingai atrodantis 
svyravimas tarp natūralaus ir „gamtai prieštaraujančio“ tokios meilės 
pobūdžio. Galima laikyti priimtinu, kad jausmas, kuris traukia prie 
berniukų, yra toks pat natūralus kaip kiekvienas jausmas, kurį sukelia 
tai, kas gražu. Tačiau kartais tvirtinama, kad santykis tarp dviejų vyrų, 
arba, labiau apibendrinant, tarp dviejų tos pačios lyties individų, yra pa- 
ra phusin — prieštaraujantis gamtai. Aišku, galima manyt, kad yra dvi 
nuomonės, reiškiančios du skirtingus požiūrius į tokią meilę: viena — 
pritarianti, kita — priešiška. Tačiau labai tikėtina, kad net pačią dvejopo 
vertinimo galimybę sąlygoja faktas, kad jeigu galima sutikti, jog yra na- 
tūralu jausti malonumą su berniuku, tai daug sunkiau laikyti natūraliu 

dalyku, kad berniukas paverčiamas malonumo objektu. Todėl patį aktą, 
kuris vyksta tarp dviejų vyriškos lyties individų, galima vertinti kaip 
para phusin, - nes jis sumoteriškina vieną iš partnerių, — nors potraukis, 
kurį galima jausti grožiui, dėl to nėra laikomas mažiau natūraliu. Ki- 
nikai nebuvo berniukų meilės priešininkai, net jeigu jie su didele pa- 
gieža ir šaipėsi iš visų berniukų, kurie dėl savo pasyvumo sutinka netek- 
ti įgimto prestižo ir taip tampa „dar blogesni, negu buvo“*. Kalbant 
apie Platoną, nebūtina manyti, kad, jaunystėje būdamas vyriškos meilės 
šalininkas, vėliau jis „įgavo tiek proto“, jog paskutiniuose tekstuose ją 
smerktų kaip „prieštaraujančią gamtai“. Veikiau reikia pažymėti, kad 
Įstatymų pradžioje, kai jis santykius su moterimis — kaip natūralų ele- 
mentą — supriešina su santykiais tarp vyrų (arba tarp moterų) kaip 
nesaikingumo efektu (akrasia), jis nurodo į patį poravimosi aktą (kurį 
gamta numatė kaip dauginimosi tikslą) ir galvoja apie institucijas, ga- 
linčias piliečių papročiams sudaryti palankias sąlygas arba juos iškreip- 
ti**. VIII knygos fragmente, kur jis parodo įstatymo, susijusio su sek- 
sualiniais santykiais, būtinumą — ir keblumą, -— jo nurodomi argumen- 
tai susiję su tuo, kad vyrus ir jaunuolius per seksualinę jungtį (mixis 
aphrodision) „naudoti kaip moteris“ gali būti kenksminga: kaip gali 
susiformuoti „drąsus, vyriškas charakteris“ (to tės andreias ethos) tam, 
kuris suviliotas, o viliotojui „nuosaikumo dvasia“? „Visi peiks suglebimą 
to, kuris paklūsta malonumams ir negali pasipriešinti,“ o „apie tą, kuris 
bando mėgdžioti moterį, visi manys, kad jis tampa ja iš tikrųjų"***. 
Keblumą apibūdinti berniuką kaip malonumų objektą taip pat rodo 
daugybė ryškiai pabrėžtų nurylėjimų. Tai vengimas tiesiogiai ir aiškiais 
terminais parodyti berniuko vaidmenį seksualiniuose santykiuose: vei- 
kiau bus vartojami visiškai bendri posakiai — pavyzdžiui, „daryti dalyką“ 
(diepratteschai to pragma)****, arba jis bus apibrėžiamas taip, kad jo 


neįmanoma įvardyti*****, arba — būtent čia glūdi reikšmingiausia šio 


* Diogenas Laertijas. Filosofų gyvenimas, VI, 2, 59 (taip par 54 ir 46). 
** Platonas. Įstatymai, I, 636 b-c. 
** Ten par, VIII, 836 c-d. Fedre fizinių santykių forma, kai vyras elgiasi kaip „ketur- 
kojis gyvulys“, laikoma „prieštaraujančia gamtai“ (250 e). 
Arba diaprattesthai, žr. Fedras, 256 c. 
***** Ksenofontas. Puota, IV, 15. 

ryšio sukeltos problemos dalis — vartojant terminus, kurie kyla iš „ago- 
nistinių“ arba politinių metaforų — „paklusti“, „pasiduoti“ (hupėrerein), 
„tarnauti“ (rherapeuein, hupourgein)*. 

Nutylima ir tai, kad berniukas gali jausti malonumą. Šitą „neigimą“ 
reikia suprasti ir kaip patvirtinimą, kad toks malonumas neegzistuoja, ir 
kaip nurodymą, kad jis neturi būti jaučiamas. Turėdamas paaiškinti, 
kodėl taip dažnai meilė virsta neapykanta, kai prieinama prie fizinių 
santykių, Sokratas Ksenofonto Puotoje užsimena apie nemalonumą, 
kurį gali patirti jaunuolis, santykiaudamas (homilein) su senstančiu vy- 
ru. Tačiau jis tuojau pat priduria tarsi kokį bendrą principą: „Tačiau 
berniukas nedalyvauja kaip moteris vyro meilės geiduliuose, jis lieka tik 
alkanas jo jausmų audros stebėtojas“**. "Tarp vyro ir berniuko nėra — 
negali ir neturi būti - bendrai patiriamo malonumo. Problemų autorius 
kai kuriems individams tokią galimybę suteiks tik anatominio iškry- 
pimo kaina. Niekas nėra griežčiau smerkiamas negu berniukai dėl to, 
kad lengvai prieinami, turi labai daug; ryšių, taip pat dėl išvaizdos, po- 
linkio puoštis arba kvėpintus, kad jie gali jausti malonumą atlikdami šį 
vaidmenį. 

Šituo, beje, nenorima pasakyti, kad berniukas, kai jam tenka pa- 
klusti, tam tikra prasme turi tai daryti visiškai šaltai. Atvirkščiai, paklus- 
ti jis turi tik tada, jei jaučia susižavėjimą savo meilužiu, dėkingumą jam 
ar prisirišimą, kurie sukelia norą suteikti jam malonumą. Norint įvar- 
dyti faktą, kad berniukas „sutinka“ ir „suteikia savo malones“, dažnai 
vartojamas veiksmažodis charizesthai***. Šis žodis aiškiai pabrėžia, kad 
mylimasis mylinčiajam ne vien tik paprastai „atsiduoda“; jaunas vyras 
„suteikia savo malones“, atsakydamas į kito jausmą, potraukį ir prašy- 
mą, tačiau jo veiksmai ne tos pačios prigimties. Tai tik atsakymas, o ne 
pasidalijimas jausmais. Berniukas neturi jausti fizinio malonumo; jis net- 
gi nebūtinai turi jausti malonumą dėl to, kad vyras jį patiria. Jeigu ber- 
niukas atsiduoda, kai reikia, t. y. be didelio skubinimo ir ne pernelyg 
nenorom, jis turėtų jausti pasitenkinimą suteikdamas malonumą kitam. 


* Ksenofontas. Hieronas, I ir VIĮ arba Platonas. Puota, 184 c-d. Žr. K. J. Dover. 
Graikų homoseksualumas, p. 62. 
** Ksenofontas. Puota, VIII, 21. 
*** Platonas. Puota, 184 e. 

Taigi seksualiniai santykiai su berniuku reikalauja ypatingo abiejų 
partnerių elgesio. Todėl berniukas neturi įsijausti į vaidmenį, kurį jam 
tenka atlikti, jis turi atsisakyti, prieštarauti, pasprukti, pasislėpti“; jeigu 
galiausiai jis sutinka santykiauti, reikia, kad tam, kuriam nusileidžia, jis 
iškeltų sąlygas (savo vertės, statuso, dorybės) ir numatytų naudą, kokią 
gali iš to gauti (veikiau gėdingą, jeigu kalbama tik apie pinigus, bet 
garbingą, jeigu kalbama apie mokymąsi vyro amato, socialinę paramą 
ateičiai arba ilgalaikę draugystę). Iš tiesų būtent tokią geradarybę mei- 
lužis turi galėti suteikti greta gana statutinių dovanų, kurias jis privalo 
dovanoti (ir kurių svarba ir vertė kinta priklausomai nuo partnerių pa- 
dėties). Lytinis aktas vyro ir berniuko santykiuose turi būti įtrauktas į 
atsisakymo, išsisukinėjimų ir pabėgimo žaidimą, kuris turi tęstis tiek, 
kiek įmanoma, taip pat į mainų procesą, kuris nustato, kada ir kokiomis 
sąlygomis šis aktas turėtų vykti. 

Apskritai berniukas turi suteikti kažką, ko reikia, kad jo partneris 
patirtų malonumą dėl jo paslaugumo, o ne dėl to, kad pats pajustų ma- 
lonumą; bet partneris negali to prašyti berniuko teisėtai, jeigu neatsi- 
lygina dovanomis, paslaugomis, pažadais ir įsipareigojimais, kurie yra 
visai kitokie negu jam atiduodama „duoklė“. Iš čia atsiranda toji taip 
aiškiai graikų apmąstymuose apie berniukų meilę pabrėžta tendencija: 
kaip šituos santykius integruoti į platesnę visumą ir leisti jiems peraugti 
į kitokį ryšį — stabilius santykius, kur fizinis ryšys daugiau neturės jokios 
svarbos ir kur du partneriai galės dalytis tais pačiais jausmais ir tais pa- 
čiais daiktais? Meilė berniukams gali būti moraliai garbinga tik tada, jei 
ji turi (dėl protingų meilužio geradarysčių ir santūraus mylimojo pak- 
lusnumo) elementų, kurie sudaro šios meilės peraugimo į tvirtą ir so- 
cialiai vertingą ryšį — philia - pagrindą. 

Būtų visai klaidinga manyt, kad graikams nekėlė nerimo tokie san- 
tykiai, nes jų nedraudė. Iš tiesų jie „domino“ juos daugiau negu kokie 
nors kiti seksualiniai santykiai; ir viskas rodo, kad tai jiems kėlė rūpestį. 
Tačiau galima pasakyti, kad tokioje filosofijoje kaip mūsų apie santy- 
kius tarp dviejų tos pačios lyties individų pirmiausia svarstoma iš gei- 
džiančio subjekto požiūrio taško: kaip gali vyrui kilti geismas, kurio 


* Platonas. Puota, 184 a. 

objektas — kitas vyras? Gerai žinoma, kad atsakymo bus ieškoma 
sutelkiant dėmesį į tam tikrą šio potraukio struktūrizavimą (jo dvipras- 
miškumą arba jo trūkumą). Graikų rūpestis, priešingai, nebuvo susijęs 
su geismu, kuris galėjo paskatinti pradėti tokius santykius, nei su šio 
troškimo subjektu; jų nerimas siejosi su malonumo objektu, o dar tiks- 
liau — su tuo, kad šis objektas savo ruožtu turės tapti malonumo, pati- 
riamo su kitais, ir valdžios, rodomos pačiam sau, valdovu. 

Būtent ši problematika (kaip iš malonumo objekto pasidaryti ma- 
lonumų valdovu) filosofinėje erotikoje ar bent jau sokratiškuose bei 
platoniškuose apmąstymuose apie meilę taps išeities tašku. 


V SKYRIUS 


TIKROJI MEILĖ 


Šiame skyriuje taip pat bus kalbama apie erotiką kaip apmąstytą 
meilės (ypač meilės berniukams) meną. Tačiau šį kartą ji bus nagrinėja- 
ma kaip ketvirtoji iš didžiųjų griežtumo temų, kurios per visą savo isto- 
rijos Vakarų pasaulyje laikotarpį perbėgo malonumų moralę. Po ryšio 
su kūnu ir sveikata, po ryšio su moterimi ir santuokos institucija, po 
ryšio su berniuku, požiūrio į jo laisvę ir jo vyriškumą, laikomų seksua- 
linės veiklos problematizavimo motyvais, dabar iškyla ryšys su tiesa. Tai 
yra vienas iš graikų apmąstymų apie meilę berniukams reikšmingiausių 
dalykų: jis parodo ne tik tai, kad dėl priežasčių, kurias buvo galima 
pastebėti anksčiau, šita meilė buvo keblus dalykas, reikalaujantis elgesio 
išlavinimo ir gana delikataus mėgavimosi aphrodisia stilizavimo, bet ir 
tai, kaip šia tema išsirutuliojo klausimas apie santykius tarp mėgavimo- 
si malonumais ir tiesos pažinimo, ieškant atsakymo į tai, kas yra tikroji 
meilė. 

Krikščioniškojoje ir moderniojoje kultūroje tie patys klausimai — 
apie tiesą, meilę ir malonumą — bus siejami su vyro ir moters ryšio su- 
dėtiniais elementais; nekaltybės, dvasinių sužadėtuvių, sielos-žmonos 
temos labai anksti pažymės persikėlimą iš daugiausia vyriško erasto ir 
eromeno apgyvendinto peizažo į kitą — pažymėtą moteriškumo ir san- 
tykio tarp dviejų lyčių figūromis*. Daug vėliau Faustas bus pavyzdys to, 
kaip malonumo ir tiesos pažinimo klausimai bus susieti su meilės mote- 
riai, jos nekaltybės, jos skaistybės, jos nuopuolio ir atperkamosios galios 


* Tuo nenorima pasakyti, kad vyriškosios meilės figūros visiškai išnyko. Žr. J. Bos- 
well. Christianity, Social Tolerance, and Homosexuality. 

tema. Atrodo, jog graikai, priešingai, apmąstymus apie abipusius ryšius 
tarp tiesos pažinimo ir seksualinio griežtumo daugiausia plėtojo sieda- 
mi juos su meile berniukams. Žinoma, reikia atsižvelgti į tai, kad mums 
mažai išliko iš to, kas tos epochos pitagoriečių galėjo būti pasakyta ir 
nurodyta apie tyrumo ir pažinimo santykius; taip pat reikia atsižvelgti į 
tai, kad mes nesusipažinę su Antisteno, Diogeno Kiniko, Aristotelio 
arba Teofrasto parašytais veikalais apie meilę. Taigi būtų neatsargu api- 
bendrinti sokratiškajai bei platoniškajai doktrinai būdingus bruožus, 
manant, kad ji viena apima visas formas, kurias klasikinėje Graikijoje 
galėjo įgauti filosofija apie Erotą. Ne mažiau svarbu, kad ji labai ilgai 
liko apmąstymų centru, ir tai gerai parodo tokie tekstai kaip Plutarcho 
dialogas, Tariamojo Lukiano Meilės arba Maksimo Tyriečio kalbos. 

Matant, kokia ši meilė parodoma Puotoje arba Fedre, ir dėl nuoro- 
dų, kurios daromos į kitus kalbėjimo apie meilę būdus, galima matyti, 
koks atstumas ją skiria nuo erotikos, kuri svarsto apie abipusį jaunuolio 
ir jo persekiotojo gerą elgesį ir apie būdą nusipelnyti garbės. Taip pat 
galima matyti, kaip, labai giliai įleisdama šaknis į įprastas malonumų 
etikos temas, ji iškelia klausimus, kurie vėliau turės labai didelę svarbą 
šiai etikai transformuoti į atsisakymo moralę ir troškimo hermeneutikai 
sudaryti. 

Didelė Puotos ir Fedro dalis skirta tam, kas paprastai sakoma kal- 
bose apie meilę, „atkurti“ — imitacijai ar parodijai. Tokios yra Fedro, 
Pausanijo, Eriksimako ir Agatono „kalbos liudytojos“ Puotoje arba Li- 
sijo Fedre, taip pat ir pirmasis ironiškas pasisakymas prieš, kurį siūlo 
Sokratas. Jie parodo antrąjį platoniškosios doktrinos planą - žaliavą, ku- 
rią Platonas apdirba ir transformuoja, „meilinimosi“ ir garbės proble- 
matiką pakeisdamas tiesos ir askezės problematika. Šiuose pasisaky- 
muose-paliudijimuose yra vienas esminis elementas: giriant meilę, jos 
galią, jos dieviškumą, visą laiką iškyla sutikimo klausimas: ar jaunuolis 
turi nusileisti, kam, kokiomis sąlygomis ir su kokiomis garantijomis? O 
tas, kuris myli, ar gali teisėtai trokšti matyti jį lengvai paklūstantį? Tai 
būdingas klausimas apie erotiką, kuri suprantama kaip dvikovos menas 
tarp to, kuris meilinasi, ir to, kuriam meilinamasi. 

Šitas klausimas pateikiamas kaip visiškai bendras principas ir tauto- 
loginis pajuokavimas pirmojoje Agatono Puotos kalboje: „prie bjaurių 

dalykų (aischrois) šliejasi negarbė (aischunė), prie gražių — noras būti 
įvertintam“*. Tuojau pat Pausanijas šio klausimo imasi rimčiau, išskir- 
damas dvi meilės rūšys — tą, „kuri nukreipta tik aktui atlikti“, ir tą, kuri 
prieš visa kita siekia išbandyti sielą**. Dar galima pažymėti, kad Fedre 
du pirmieji pasisakymai, kurie buvo atmesti (vienas — ironiškai jį per- 
teikus, kitas — pateikus pataisytą palinodiją), abu savitu būdu pateikia 
klausimą „kam atsiduoti?“; ir į jį atsako, teigdami, kad reikia atsiduoti 
tam, kuris nemyli, ar bent jau nereikia atsiduoti tam, kuris myli. Ir visi 
tie pirmieji pasisakymai krypsta į bendrą tematiką: greitai prabėgančias 
meiles, kurios nutrūksta, kai mylimasis tampa vyresnis ir palieka jį li- 
kimo valiai***; garbę plėšiančius ryšius, kurie berniuką padaro priklau- 
somą nuo meilužio****, kompromituoja jį visų akyse, atitolina jį nuo 
ausa pa- 


sišlykštėjimą ir panieką, kuriuos meilužis gali jausti berniukui netgi dėl 


šeimos arba garbingų ryšių, iš kurių jis galėtų turėti naudos 


paslaugų, kurias šis jam suteikia; arba neapykantą, kurią jaunuolis ga- 
li jausti senstančiam vyrui, jam primetančiam santykius be susitari- 


mo******: moteriškąjį vaidmenį, kuriam skatinamas berniukas, ir fizi- 


nio bei moralinio sugedimo poveikį, kurį sukelia tokie santykiai*******; 
atlyginimą, geradarystę ir dažnai sunkias paslaugas, kurias įsimylėjėlis 
turi suteikti, nuo kurių jis stengiasi išsisukti, palikdamas savo seną 
draugą apgėdintą ir vienišą********. Visa tai sudaro berniukų meilės ele- 
mentarią malonumų ir mėgavimosi problematiką. Meilės taisyklės ban- 
do atsakyti į klausimus apie šiuos keblumus, padorumą, meilinimosi 
praktiką. 

Galima manyti, kad Aristofano prakalba Puotoje yra išimtis: atrodo, 
jog, pasakodamas apie dievų pykčio sukeltą pirmykščių būtybių padali- 
jimą ir jų suskirstymą į dvi dalis (patinus ir pateles arba abu tos pačios 


* Platonas. Puota, 178 d. Apie Puoros kalbas žr. L. Brisson. Mitologijos žody- 
nas, Erotas. 
** Platonas. Puota, 181 b-d. 
*** Ten par, 183 d-e; Fedras, 231 a-233 a. 
**** Ten par, 182 a; Fedras, 239 a. 
***** Platonas. Fedras, 231 e-232 a; 239 e-240 a. 
****** Ten par, 240 d. 
******* Ten pat, 239 c-d. 
******** Ten pat, 241 a-c. 

rūšies, priklausomai nuo to, ar pirminis padaras buvo dvilytis, ar tik 
vyriškas arba moteriškas), jis nuėjo toli už meilinimosi meno problemų 
ribų. Jis pateikia klausimą, kas iš principo yra meilė; ir jis gali kaip juo- 
kingą požiūrį pateikti net Platono tezes — Aristofanas, senas Sokrato 
priešininkas, jas taria ironiškai. Argi tai nepanašu į mylimuosius, ieškan- 
čius savo prarastosios pusės, kaip Platono sielos saugo atminimą ir nos- 
talgiją tam, kas buvo jų tėvynė? Tačiau, nenukrypstant nuo pasisakymo 
elementų, susijusių su vyriškąja meile, yra aišku, kad Aristofanas taip 
pat siekia atsakyti į klausimą apie sutikimą. Jo kalbai ir ironijai šiek tiek 
skandalingo išskirtinumo suteikia tai, kad atsakymas yra visiškai tei- 
giamas. Maža to, savo mitiniame pasakojime jis aukštyn kojom apver- 
čia visų priimtą principą apie amžiaus asimetriją, jausmus, mylinčiojo ir 
mylimojo elgesį. Tarp jų jis nustato simetriją ir lygybę, teigdamas, kad 
jie yra gimę iš vientisos būtybės; erastą ir eromeną vieną prie kito trau- 
kia tas pats malonumas, tas pats potraukis; berniukas mylės vyrus, jei iš 
prigimties jis yra patino pusė: jis jaus „malonumą miegodamas su vy- 
rais“ ir „apglėbdamas juos“ (sumpeplegmenoi)“. Tuo jis parodo, kad 
yra tik „puselė“ visiškai vyriškos būtybės ir tai toli gražu nekyla iš mo- 
teriškos prigimties. Platonas linksminasi, Aristofano lūpomis perfrazuo- 
damas priekaištą, kurį pastarasis savo komedijose taip dažnai darydavo 
Atėnų politiniams veikėjams: „Įgiję išsilavinimą, šios rūšies individai yra 
vieninteliai, kurie pasirodė esą vyrai savo politiniais siekiais '**. Savo 
jaunystėje jie atsidavė vyrams, nes ieškojo savo vyriškosios pusės; dėl tos 
pačios priežasties, tapę suaugusiais, jie ieškos berniukų. „Mylėti ber- 
niukus“, „branginti mylimuosius“ (būti paiderastės ir philerastės)*** — 
tai yra dvi tos pačios būtybės pusės. Taigi į tradicinį klausimą apie 
sutikimą Aristofanas atsako tiesiai, paprastai, visiškai teigiamai. Toks 
atsakymas panaikina žaismą asimetrijų, kurios lėmė sudėtingus vyro ir 
berniuko santykius: meilė ir atitinkamas elgesys — tai tiktai savo praras- 
tosios pusės ieškojimas. 

Sokratiškoji bei platoniškoji erotika yra visai kitokia: ne dėl spren- 
dimo, kurį jinai siūlo, bet dėl to, kad ji pateikia klausimą vartodama 

* Platonas. Puota, 191 e. 


** Ten par, 192 a. 
*** Ten par, 192 b. 

visai kitokias sąvokas. Norint žinoti, kas tai yra tikroji meilė, nebereikia 
atsakyti į klausimą, ką reikia mylėti ir kokiomis sąlygomis meilė gali 
būti garbinga ir mylimajam, ir mylinčiajam. Bent jau visi šie klausimai 
bus valdomi kito — pirmojo ir fundamentalaus: kas gi yra meilė?* 


Norint apibūdinti platoniškąjį supratimą ir įvertinti atstumą, kuris 
jį skiria nuo vyraujančios erotikos, galima priminti, kaip Ksenofontas 
atsako į tą patį klausimą; jis vadovaujasi tradiciniais elementais: opozi- 
cija tarp meilės, kurioje ieškoma tik mylinčiojo malonumo, ir meilės, 
kuri domisi pačiu mylimuoju; būtinybe transformuoti laikiną meilę į 
lygiavertę, abipusę ir ilgalaikę draugystę. Puotoje ir Atsiminimuose Kse- 
nofontas pristato Sokratą, kuris brėžia tikslią skiriamąją liniją tarp dva- 


*** Ir drau- 


siškosios ir kūniškosios meilės**, nuvertina kūniškąją meilę 
gystėje — philia ieško principo, kuris suteiktų vertę kiekvienam ryšiui 
(sunousia)****. Taigi nepakanka susieti dvasiškosios ir kūniškosios mei- 
lės; reikia atsikratyti prisirišimo prie jos fizinių dimensijų (kai kartu my- 
limi „kūnas ir siela“, tai nugali pirmasis, ir, nuvytus jaunystei, baigiasi 
ir draugystė)*****. Sokratas moko, kad reikia vengti įvairių kontaktų, 
atsisakyti bučinių, kurie gali supančioti sielą, netgi stengtis, kad kūnas 
nesiliestų su kūnu ir nepatirtų „įkandimo“******. Ir atvirkščiai — kiek- 
vienas ryšys turi būti grindžiamas sudėtiniais draugystės elementais: ge- 
radaryste ir suteiktomis paslaugomis, pastangomis tobulinti mylimą 
berniuką, abipusiu prisirišimu, nuolatiniu ir vieną kartą visiems lai- 
kams sukurtu ryšiu*******. Ar tai reiškia, kad Ksenofontas (arba Sok- 
ratas, kurį jis išveda į sceną) tarp dviejų vyrų neįsivaizduoja jokio Eroto, 
o tiktai philia ryšį? Būtent šitą idealą Ksenofontas manė galįs atpažinti 


Sokrato atsakymą Aristofanui žr. Puora, 205 e. 
** Ksenofontas. Puota, VIII, 12. 
*** Ten par, VIII, 25. 
**** Ten par, VIII, 13. 
***** Ten par, VIII, 14. 
****** Ten par, IV, 26; taip pat Atsiminimai, I, 3. 
******* Ten par, VIII, 18. 


310 MICHEL FOUCAULT 


Likurgo Spartoje*. Pasak jo, vyrai, kurie buvo įsimylėję berniukų kū- 
nus, ten buvo paskelbti „nedorais“, o garbinami ir drąsinami buvo 
„garbingi“ suaugusieji, kurie mylėjo tik jaunuolių sielą ir troško 
susidraugauti su jais; todėl Lakedemone „meilužiai buvo nė kiek ne 
mažiau susilaikantys savo meilėje vaikams negu tėvai sūnums arba bro- 
liai broliams“. Tačiau Puoroje Ksenofontas pateikia mažiau schemišką 
tokio pasidalijimo vaizdą. Jis apmeta Eroto ir jo malonumų koncepci- 
ją, kurios objektas — pati draugystė: iš jos ir to, kad jai esant įmanomas 
bendras gyvenimas, abipusis dėmesys, vieno geranoriškumas kitam, pa- 
sidalinti jausmai, Ksenofontas nedaro to, kas turi pakeisti meilę arba 
kuo ji turi tapti atėjus laikui; tai reiškia, kad net meilužiai turi būti įsi- 
mylėjėliai: erontes tės philias, sako jis — tai būdingas posakis, kuris 
leidžia išgelbėti Erotą, jį išlaikyti jėga, tačiau kaip konkretų turinį jam 
suteikiant tik abipusiu ir ilgalaikiu švelnumu pagrįstą elgesį, kylantį iš 
draugystės**. 

Platoniškosios erotikos sandara visai kitokia, net jeigu apmąstymų 
išeities taškas yra būtent klausimas, susijęs su aphrodisia teikiama vieta 
meilės ryšyje. Tačiau Platonas vėl pradeda savo tradicinius klausinė- 
jimus tiktai norėdamas parodyti, kad skubotuose atsakymuose, kurie 
jam pateikiami, trūksta pagrindinės problemos. 

Du pirmieji Fedro pasisakymai — naivusis Lisijo ir pašaipusis Sok- 
rato — pritaria tam, kad berniukas neturi paklusti tam, kuris jį myli. 
Apie tai, pažymi Sokratas, neįmanoma pasakyti teisingai: „Nėra tiesos 
kalboje (ouk esti etumos logos), kuri mylimajam sakys, kad, teikiant 
malones, pirmenybę reikia atiduoti tam, kurio nemyli, ir dėl to, kad pir- 
masis šėlsta, o antrasis lieka šaltakraujis“***. Visai priešingai, pasisaky- 
mai Puotos pradžioje, kai stengiamasi daugiau girti meilę, o ne ją draus- 
ti, patvirtina, kad gražu paklusti, jeigu tai atliekama taip, kaip reikia, jei 
paklūstama vertingam meilužiui****, ir kad čia nėra nieko begėdiško 
nei gėdingo ir kad pagal meilės įstatymą, „gera valia susitinka su gera 


* Ksenofontas. Lakedemoniečių valstybės santvarka, II, 12-15. 
** Ksenofontas. Puota, VIII, 18. 

*** Platonas. Fedras, 244 a. 

**** Platonas. Puota, 184 e; 185 b. 

valia“*. Šie pasisakymai, kad parodytų didesnę pagarbą meilei, daugiau 
nėra etumoi kaip Lisijo ir jo ironiškojo kritiko Fedre. 

Jų akivaizdoje Puotoje atkartoti Diotimos žodžiai ir didžioji Fedro 
pasakėčia, papasakota paties. Sokrato, atrodo kaip etumoi: kalbos: tai 
nepramanyti pasisakymai, savo kilme besigiminiuojantys su tiesa, ku- 
rią jie teigia. Kur ji slypi? Kuo skiriasi nuo ankstesnių pagiriamųjų kal- 
bų ir nuvertinimų? Tai nesusiję su tuo, kad Diotima ar Sokratas yra 
kruopštesni arba griežtesni negu kiti pašnekovai; nuo kitų jie nesiskiria 
nei pernelyg dideliu meilumu, nei tuo, kad kūnams ir malonumams 
skirtų pernelyg daug vietos meilėje, kuri turėtų būti nukreipta tik į 
sielas. Skirtumas tas, kad problemą jie pateikia kitaip negu pirmieji; 
tam klausimų žaismui, kuris buvo tradicinis debatuose apie meilę, jie 
pritaikė tam tikras esmines transformacijas. 


1. Perėjimas nuo klausimo apie įsimylėjusiųjų elgesį prie klausinėjimo apie 


meilės būt 


Debatuose, kuriuos formuoja kiti pasisakymai, daroma prielaida apie 
meilę ir labai intensyvų bei stiprų jausmą, pagaunantį įsimylėjusįjį; tada 
pagrindinis rūpestis yra žinoti — priimant „tokią meilę“** — kaip turėtų 
elgtis abu partneriai: kaip, kokia forma, iki kurios ribos, kokių įtikinė- 
jimų padedamas ar kokį draugystės užstatą duodamas įsimylėjėlis turi 
stengtis pasiekti „tai, ko jis geidžia“; ir kaip, kokiomis sąlygomis, po 
kokio pasipriešinimo ir išbandymų mylimasis turi pasiduoti. Iškyla el- 
gesio klausimas, grindžiamas spėjama meile. O Diotima ir Sokratas 
klausinėja apie pačią tos meilės būtį, jos prigimtį ir kilmę, tai, kas su- 
daro jos jėgą ir kas ją su tokiu užsispyrimu ar pašėlimu traukia prie jos 
objekto: „Kas gi yra meilė, kokia jos prigimtis ir kokie jos darbai?“ *** 
Tai jau ne deontologijos klausimas, o ontologinis klausinėjimas. Visi 
kiti pašnekovai nukreipia kalbas į pagyrimą arba kritiką, padalijimą į 
gerą ir blogą meilę, apibrėžimą, ką tinka daryti ir ko netinka; įprasti- 
nėje tematikoje ieškant priimtinumo ir plėtojant meilinimosi meną, 

* Platonas. Puota, 196 c. 


** Platonas. Fedras, 244 a. 
*** Platonas. Puota, 201 d. N 

pirmasis apmąstymų objektas — tai elgesys arba abipusio elgesio žaismas. 
Platonas bent jau laikinai atmeta šį klausimą ir anapus padalijimo į gerą 
ir blogą pateikia klausimą apie žinojimą, ką tai reiškia mylėti*. 

Taigi tokia klausimo formuluotė pirmiausia reikalauja pakeisti patį 
kalbos objektą. Sokratui — tačiau iš tiesų visiems ankstesniųjų pane- 
girikų autoriams — Diotima priekaištauja dėl to, kad jie principo to, ką 
reikėtų kalbėti apie meilę, ieškojo „mylimojo“ (ton eromenon) pusėje; 
taigi jie leidosi apakinami mylimo berniuko žavesio, grožio, tobulumo 
ir jo privalumų ir juos neteisingai priskyrė pačiai meilei. Tačiau jis ne- 
sugebėtų atskleisti teisybės, jeigu būtų paklaustas, kas jis yra, o ne ką jis 
myli. Taigi reikia grįžti nuo mylimojo elemento prie to, kuris myli (to 
eron), ir paklausinėti jo paties**. Šitai bus padaryta Fedre, kur Sokratas, 
norėdamas atsakyti į dvi pirmąsias antipanegirikas, pateikia ilgą nukry- 
pimą į sielų teoriją. Tačiau dėl šio nukrypimo kalba apie meilę susidurs 
su rizika nebebūti „pagiriamuoju žodžiu“ (kaip sumaišyta ir supainiota 
panegirika, adresuota meilei ir mylimajam kartu); reikės pasakyti — kaip 
Puotoje — apie „tarpinę“ meilės kilmę, trūkumus, kuriais ji pasižymi 
(nes ji neturi gražių daiktų, kurių trokšta), niekingumo ir gudrybės 
giminystę, nežinojimą ir pažinimą, iš kurių ji randasi; taip pat reikės pa- 
sakyti, kaip Fedre, kokiu būdu meilėje susimaišo užsimiršimas ir prisi- 
minimai apie aukščiausiąjį dangiškąjį reginį ir kas yra ilgas kančių ke- 
lias, kuris meilę galiausiai atves iki jos objekto. 


2. Perėjimas nuo klausimo apie berniuko garbę prie meilės tiesai klausimo 


Kartu su Diotima sakyti, kad verčiau reikia nusukti žvilgsnį nuo 
mylimojo elemento ir nukreipti jį į mylėjimo principą — tai nereiškia 
teigti, kad daugiau neiškyla objekto klausimas: priešingai, visa plėtotė, 
kuri remiasi šia pagrindine formuluote, skirta apibrėžti tam, kas meilėje 
yra mylimasis. Tačiau nuo tada, kai pradedama kalbėti apie meilę kaip 
apie būseną, o ne apdainuoti tą, kurį myli, objekto klausimas bus pa- 
teikiamas vartojant kitokias sąvokas. 

* Po Fedro pasisakymo Sokratas primena, kad kalbantysis turi pažinti „tikrąjį sub- 


jektą, apie kurį jis kalbės“ (Fedras, 259 e). 
** Platonas. Puota, 204 e. 

Tradiciniuose debatuose klausinėjimo išeities taškas buvo pats mei- 
lės objektas: žinant, koks yra ir koks turi būti tas, kuris yra mylimas — 
turėti ne tik gražų kūną, bet ir sielą, būtinai būti išsilavinęs, nepri- 
klausomas, kilnus, drąsus ir t. t. - kokia meilės forma yra garbinga jam 
ir jo meilužiui? Iš tiesų pagarba mylimajam turėjo suteikti formą ir 
santūrumą tam, ko buvo galima iš jo reikalauti. Ir atvirkščiai, platoniš- 
kuose klausinėjimuose būtent svarstymas, kas yra meilė, turi padėti 
apsispręsti, kas iš tiesų yra jos objektas. Šalia skirtingų gražių dalykų, 
prie kurių įsimylėjėlis gali prisirišti, Diotima parodo Sokratui, kad 
meilė bando gimti sąmonėje ir pamatyti „savo pačios grožį“ pagal savo 
teisingą prigimtį, skaistumą be priemaišų ir „formos vientisumą“. Pats 
Sokratas Fedre aiškiai parodo, kaip siela, jeigu ji gana gerai prisimena 
tai, ką matė danguje, jei jai energingai vadovaujama ir jei įsibėgėjusi 
nesileidžia veikiama netyrų geismų, prisiriša prie mylimo objekto, nes 
jis atspindi ir pakartoja jos pačios grožį. 

Platono veikaluose sakoma, kad meilė turėtų būti veikiau nukreipta 
į berniukų sielą, o ne į jų kūną. Tačiau jis nebuvo nei pirmasis, nei vie- 
nintelis šitai sakydamas. Su daugiau ar mažiau svarbesnėmis išdavomis 
tai buvo tradicinių debatų apie meilę tema, kuriai Ksenofontas sutei- 
kia — tai priskirdamas Sokratui — radikalią formą. Platonui būdingas ne 
padalijimas, o būdas, kuriuo jis meilę kūnui pateikia kaip žemesnę. Tai 
jis pagrindžia ne mylimo berniuko verte ir reikalinga jam parodyti pa- 
garba, o tuo, kas apibrėžia paties mylinčiojo meilės būtį ir formą (ne- 
mirtingumo troškimas, tyro grožio siekimas, prisiminimas to, ką jis 
matė danguje). Kitaip tariant (ir tai akivaizdu tiek Puotoje, tiek Fedre), 
jis nenubrėžia aiškios, galutinės ir neperžengiamos linijos tarp bjaurios 
kūniškos ir gražios dvasinės meilės; nors ir koks nuvertintas, koks nie- 
kingas būtų kūniškas ryšys, palyginti su tuo grožio siekimu, nors ir koks 
pavojingas jis kartais gali būti, nes gali pasukti ir sustabdyti sielą, vis 
dėlto jis nėra vienareikšmiškai išbrauktas nei visam laikui pasmerktas. 
Anot žymios Puotos formulės, yra laipsniškas judėjimas nuo gražaus 
kūno prie gražių kūnų, vėliau nuo jų — prie sielų, o paskui prie to, ką 
gražaus turi „užsiėmimai“, „elgesio taisyklės“, „pažinimas“, kol galiau- 
siai žvilgsnis pasiekia „jau apimtą grožio plačią sritį *. Fedras, visąlaik 


* Platonas. Puota, 210 c-d. 

apdainuodamas sielų, kurios nepasidavė, drąsą ir tobulumą, nepasmer- 
kia bausmei tų, kurios, gyvendamos labiau su garbe, o ne su filosofija 
susijusį gyvenimą, leidosi užvaldomos ir kurioms, pagautoms aistros, 
yra tekę „tai padaryti“; be abejo, tą akimirką, kai gyvenimas čia, žemai, 
artėja prie savo pabaigos ir siela palieka kūną, jie lieka be sparnų (ne 
taip kaip tie, kurie išliko „savo pačių valdovais“); taigi jie negalės kilti 
aukščiau, bet ir nebus pasmerkti požemine: kelionei; abu mylimieji 
kartu keliaus po dangų tol, kol jiems ateis eilė „jų meilės vardan“ įgauti 
sparnus*. Platonui tikrąją meilę labiausiai apibūdina ne jos atskyrimas 
nuo kūno, o ryšys su tiesa per objekto išorinį pavidalą. 


3. Perėjimas nuo partnerių asimetrijos prie to paties meilės tikslo siekimo 
klausimo 


Pagal nurodytas bendravimo taisykles buvo aišku, kad Erotas sklis- 
davo iš mylinčiojo, o mylimasis, kaip ir erastas, negalėjo būti aktyvus 
meilės subjektas. Be abejo, iš jo buvo reikalaujama atsakomojo prisiri- 
šimo — Anteros. Tačiau šio atsako prigimtis kėlė problemą: jis negalėjo 
būti visiškai simetriškas tam, kas jį sukėlė; berniukas turėjo daugiau at- 
siliepti į meilužio geranoriškumą, geradarystę, palaikymą, pavyzdį, o ne 
į jo geismą ir malonumą; ir kad du draugai galėtų būti susieti lygiaver- 
čiais abipusiais ryšiais, reikėjo sulaukti to meto, kai meilės polėkis bus 
pasibaigęs, o amžius, sunaikinęs aistras, bus nutolinęs pavojus. 

Tačiau jeigu Erotas yra ryšys su tiesa, tai du mylimieji galės susi- 
jungti tik su sąlyga, kad ir mylimasis taip pat bus veikiamas to paties 
Eroto jėgos. Platoniškojoje erotikoje mylimasis negalėtų būti tik kito 
meilės objektas, mainais belaukiantis tik patarimų, kurių jam reikia ir 
į kuriuos jis turi teisę (nes yra mylimas), ir žinių, kurių trokšta. Reikia, 
kad jis taptų šio meilės ryšio subjektu. Būtent dėl šios priežasties trečio- 
sios Fedro kalbos dalyje įvyksta posūkis, kuris lemia perėjimą nuo my- 
linčiojo požiūrio prie mylimojo požiūrio. Sokratas aprašė to, kuris my- 
li, nueitą kelią, aistras, kentėjimą bei sunkią kovą, kurią jis turi įveikti, 
kad suvaldytų savo kinkinį. Štai dabar jis kalba apie mylimąjį: galbūt 


* Platonas. Fedras, 256 c-d. 

aplinkiniai jauną vaikiną privertė galvoti, kad nėra gerai pasiduoti įsi- 
mylėjėliui, tačiau jis vis dėlto sutinka, kad įsimylėjėlis lankytųsi; šio 
buvimas jį išveda iš pusiausvyros — jis jaučiasi savo ruožtu keliamas 
geismų bangos, jo sielai dygsta sparnai ir plunksnos*. Žinoma, jis dar 
nežino, kokia to, ko jis geidžia, prigimtis ir jai apsakyti jam trūksta 
žodžių; tačiau „jis išskečia rankas“ apkabindamas savo meilužį ir „jį 
bučiuoja“**. Tai svarbi akimirka: visiškai ne tokia kaip meilinimosi 
mene. Čia „meilės dialektika“ abiem įsimylėjėliams sukelia visiškai vie- 
nodus jausmus; meilė yra tokia pati, nes ji ir vienam, ir kitam yra jaus- 
mas, kuris neša juos į tiesą. 


4. Perėjimas nuo mylimo berniuko dorybės prie valdovo meilės ir jo 


išminties 


Meilinimosi mene meilužis turėjo persekioti; ir net jei iš jo buvo rei- 
kalaujama susivaldyti, buvo gerai žinoma, kad prievartinė meilės jėga, 
nepaisydama jo valios, gali jį nugalėti. Tvirtas pasipriešinimo veiksnys 
buvo berniuko garbė, jo išdidumas, protingas užsispyrimas, kurį jis 
priešindamasis galėjo parodyti. Tačiau nuo tos akimirkos, kai Erotas 
kreipiasi į tiesą, labiau pasistūmėjęs į priekį meilės kelyje tampa būtent 
tas, kuris labiau vertina tiesą. Jis galės geriau vadovauti kitam ir padės 
jam nenusiristi į žemus malonumus. Tas, kuris meilėje išmintingesnis, 
taip pat bus tiesos valdovas, ir jo vaidmuo bus išmokyti mylimąjį nuga- 
lėti savo geismus ir tapti „stipresniu už save patį“. Meilės ryšio, kaip ry- 
šio su tiesa, kurį jis dabar sudaro, padarinys — naujo personažo pasiro- 
dymas: tai valdovas, kuris ką tik užėmė įsimylėjusiojo vietą, tačiau kuris 
dėl absoliutaus savęs valdymo apverčia aukštyn kojom žaidimo prasmę, 
sukeičia vietomis vaidmenis, iškelia pasipriešinimo aphrodisia principą 
ir visiems tiesos ištroškusiems jaunuoliams tampa meilės objektu. 

Būtent tokią prasmę reikia neabejotinai suteikti paskutiniesiems 
Puotos puslapiams, aprašantiems santykius, kuriuos Sokratas palaiko 
ne tik su Alkibiadu, tačiau ir su Charmidu — Glaukono sūnumi, 


* Platonas. Fedras, 255 b-c. 
** Ten par, 255 e-256 a. 

Eutidemu — Dioklėjo sūnumi, ir dar daugeliu kitų*. Vaidmenų pa- 
siskirstymas yra visiškai atvirkščias: būtent jauni berniukai — gražūs ir 
persekiojami daugybės dūsautojų — yra įsimylėję Sokratą; jie seka jo 
pėdomis, stengiasi jį sužavėti, jie labai norėtų, kad Sokratas jiems su- 
teiktų savo malonę — t. y. kad jis su jais pasidalintų savo išminties lo- 
biais. Jie užima erastų, o jis — senas vyras negrakščiu kūnu — eromeno 
poziciją. Tačiau, ko jie nežino ir ką Alkibiadas atskleidžia padedamas 
žymiojo „išbandymo“ — yra tai, kad Sokratą jie myli tiek, kiek jis gali 
pasipriešinti jų gundymui. Šituo norima pasakyti ne tai, kad Sokratas 
jiems nejaučia nei meilės, nei geismo, o tai, kad jis yra vedamas tikro- 
sios meilės jėgos ir iš tiesų moka mylėti tiesą, kurią reikia mylėti. Dio- 
tima anksčiau yra pasakiusi: tarp visų jis yra meilės išminčius. Nuo to 
laiko valdovo išmintis (o jau ne berniuko garbė) vienu metu pažymi 
tikrosios meilės objektą ir principą, kuris trukdo „pasiduoti“. 

Sokratas, kuris pasirodo tame fragmente, yra apgaubtas galių, bū- 
dingų tradiciniam theios anėr personažui: fizine ištverme, mokėjimu 
būti nejautriam, galimybe išeiti iš kūno ir sukoncentruoti visą dvasios 
energiją**. Tačiau čia reikia suprasti, kad šios galios turi poveikį labai 
savitam Eroto žaidimui — jos patvirtina dominavimą, kurį Sokratas gali 
nukreipti į patį save; taigi jos vienu metu jį padaro aukščiausiu meilės 
objektu, į kurį galėtų kreiptis jaunuoliai, ir vieninteliu, kuris galėtų 
nuvesti jų meilę iki tiesos. Į meilės žaidimą, kuriame kirtosi skirtingos 
valdymo rūšys (įsimylėjusiojo, bandančio užvaldyti mylimąjį; mylimo- 
jo, bandančio pasprukti ir tuo pasipriešinimu stumiančio įsimylėjėlį į 
vergovę), Sokratas įveda kitą dominavimo tipą — tokį, kurį vykdo tiesos 
valdovas ir kurį apibūdina sau rodomas suverenitetas. 

Taigi platoniškoji erotika gali atsiskleisti trimis aspektais. Viena ver- 
tus, tai būdas atsakyti į graikų kultūrai būdingą klausimą apie vyrų ir 
berniukų santykius: žinoti, kokį statusą reikia suteikti malonumo ob- 
jektams. Čia Platono atsakymas atrodo tik sudėtingesnis ir labiau išbaig- 
tas negu tie, kurie galėjo būti pasiūlyti įvairiuose „debatuose“ apie meilę 
arba Sokrato vardu Ksenofonto tekstuose. Iš tiesų Platonas malonumo 

* Platonas. Puota, 222 b. Apie Sokrato ir Eroto santykius žr. P. Hadot. Exercices 


spirituels et philosophie antigue, p. 69-82. 
** H. Joly. Le renversement platonicien, 1974, p. 61-70. 

objekto problemą sprendžia pakeisdamas klausimą apie mylimą indi- 
vidą klausimu apie pačios meilės prigimtį — meilės ryšį paversdamas 
ryšiu su tiesa, padarydamas iš tų dviejų ryšių vieną ir priskirdamas jį tiek 
mylimajam, tiek ir įsimylėjusiajam, be to, aukštyn kojom apversdamas 
mylimo jaunuolio vaidmenį, kad iš jo padarytų įsimylėjus; teisybės val- 
dovą. Galima pasakyti, kad jis taip atsakė į Aristofano pasakojimo mes- 
tą iššūkį: Platonas jam suteikė teisingą turinį, parodė, kad ta pati meilė 
tuo pačiu judesiu gali padaryti ir paiderastės, ir philerastės. Asimetrija, 
skirtumai, pasipriešinimas ir išsisukinėjimai, kurie, praktikuojant garbin- 
gą meilę, visada lėmė sudėtingus santykius tarp erasto ir eromeno — 
aktyvaus subjekto ir persekiojamojo objekto, — daugiau neturi priežasčių 
egzistuoti; arba veikiau jie gali plėtotis pasiduodami visai kitam judėji- 
mui, įgaudami visai kitą formą ir primesdami visiškai kitokį žaidimą: 
žengimo į priekį žaidimą, kurio metu tiesos valdovas išmoko berniuką 
išminties. 

Tačiau kartu matyti, kad platoniškoji erotika — ir čia kitas jos aspek- 
tas — kaip fundamentalų meilės ryšio klausimą iškelia tiesos klausimą. 
Čia geismai turi paklusti visai kitoms mėgavimosi malonumais taisyk- 
lėms negu Jogos. Įsimylėjėlio užduotis (ir ji jam iš tiesų padės pasiekti 
tikslą) — atpažinti, kad iš tikrųjų jį yra apėmusi meilė. Čia atsakymas į 
Aristofano iššūkį transformuoja šio atsakymą: vienas individas kitame 
ieško ne savo paties antrosios pusės — tai jo siela jungiasi su tiesa. Todėl 
etinis darbas, kurį reikės padaryti, bus atrasti ir visam laikui išlaikyti šį 
ryšį su tiesa, kuris ir buvo paslėptas meilės ramstis. Tada aišku, kaip pla- 
toniškasis mąstymas bando atsiplėšti nuo įsigalėjusios objekto ir jam 
suteiktino statuso problematikos, kad pradėtų kelti klausimus apie 
meilę, susijusią su objektu, ir tiesą, kurią jis gali pasiekti. 

Pagaliau sokratiškoji erotika, kokią parodo Platonas, taip pat pa- 
teikia klausimus, kurie buvo įprasti diskusijose apie meilę. Tačiau ji 
nesistengia nustatyti tinkamo elgesio, kur pusiausvyrą įgautų pakanka- 
mai ilgas mylimojo pasipriešinimas ir pakankamai brangios įsimylėju- 
siojo dovanos; ji bando apibrėžti, per kokį judėjimą savyje, kokiomis 
pastangomis ir darbu su pačiu savimi įsimylėjusiojo Erotas galės išryš- 
kinti ir visam laikui sukurti ryšį su teisinga būtimi. Užuot vieną kar- 
tą visiems laikams nubrėžusi liniją, leidžiančią garbinga atskirti nuo 

negarbinga, ji bando aprašyti ėjimą į priekį — su visais sunkumais, peri- 
petijomis, nuopuoliais, — kuris veda į tą tašką, kur įsimylėjėlis atranda 
savo tikrąją būtį. Puota ir Fedras pasakoja apie perėjimą nuo erotikos, 
susietos su „meilinimosi“ praktika ir kito laisve, prie erotikos, besisu- 
kančios apie subjekto askezę ir bendrą tiesos pasiekimą. Pakeičiamas net 
pats svarstymas: apmąstymuose apie chrėsis aphrodision buvo kalbama 
apie malonumą ir jo dinamiką, kai teisingą praktiką ir teisėtą paskirs- 
tymą turėjo laiduoti savęs valdymas; platoniškuosiuose apmąstymuose 
apie meilę svarstymas susijęs su geismu, kurį reikia nukreipti į jo tikrąjį 
objektą (tiesą), laikant jį tokiu, kokia yra jo tikroji būtis. Nuosaikus gy- 
venimas — sophrosunė, koks aprašomas Įstatymuose, yra „visais požiū- 
riais geras gyvenimas su ramiais skausmais, ramiais malonumais, lanks- 
čiais troškimais (ėremaiai hėdonai, malakai epichumiai) 1 meilėmis be 
įkarščio (erotes ouk emmaneis)“*. Tai malonumų ekonomija, kurią už- 
tikrina savęs valdymas. Sielai, kurios klajonės ir meilės aistros aprašo- 
mos Fedre, jei ji nori gauti atlygį ir rasti tėviškę kitoje dangaus pusėje, 
taip pat nurodoma laikytis „rvarkingo režimo“ (retagmenė diaitė), kuris 
garantuotas, nes ji yra „savęs pačios valdovė“ ir turi „saiko jausmą“, nes 
ji „pavergė tai, kas gimdo ydas“ ir, atvirkščiai, suteikia „laisvę tam, kas 
kuria dorybę“**. Tačiau kovos, kurią ji turėjo atlaikyti prieš geismų 
prievartą, ji nebūtų galėjusi laimėti, jei nebūtų turėjusi dvigubo ryšio su 
tiesa: ryšio su savo pačios geismu, slypinčiu jos būtyje, bei ryšio su savo 
geismų objektu, pripažintu teisinga būtybe. 

Taip apibrėžiamas vienas punktų, kuris paskatins pateikti klausi- 
mus apie geidžiantį žmogų. Šituo nenorima pasakyti, kad platoniškoji 
erotika vienu smūgiu ir galutinai sutriuškino malonumų ir mėgavimosi 
jais etiką. Atvirkščiai, paaiškės, kaip ji toliau plėtojosi ir transformavosi. 
Tačiau Platono sukurta minties tradicija bus labai svarbi tada, kai, jau 
daug vėliau, seksualinio elgesio problematizavimas bus plėtojamas iš 
naujo, kalbant apie sielos gašlumą ir jos paslapčių iššifravimą. 


Šiuose filosofiniuose apmąstymuose apie berniukus slypi istorinis 
paradoksas. Graikai įteisino šią vyrišką meilę, o dar tiksliau — meilę 


* Platonas. Įstatymai, V, 734 a. 
** Platonas. Fedras, 256 a-b. 

jauniems berniukams ir paaugliams, kuri vėliau bus labai ilgam ir labai 
griežtai pasmerkta. Tą faktą mes mėgstame laikyti graikų šiai sričiai 
suteikiamos laisvės įrodymu. Tačiau būtent šioje srityje jie reikalavo 
didžiausių suvaržymų — daug didesnių negu taikomų sveikatai (kuria jie 
taip pat rūpinosi), moteriai ir santuokai (kurios geros tvarkos jie vis 
dėlto siekė). Tiesa, išskyrus išimtis, graikai jos nepasmerkė ir neuždrau- 
dė. Tačiau apmąstymuose apie meilę berniukams regimas besiformuo- 
jantis „neapibrėžto susilaikymo“ principas, atsisakymo idealas, kurio 
modelis buvo Sokratas dėl jo nesilpnėjančio priešinimosi gundymams. 
Taip pat pastebimas teigimas, kad pats atsisakymas turi didelę dvasinę 
vertę. Nors iš pirmo žvilgsnio tai gali nustebinti, matoma, kaip graikų 
kultūroje apie meilę berniukams susiformuoja keletas svarbiausių sek- 
sualinės etikos elementų, kurie meilę berniukams susies su tokiu prin- 
cipu: simetrijos ir abipusiškumo meilės santykiuose reikalavimu, sunkios 
kovos ir ilgo meditavimo būtinybe, progresyviu meilės, kuri nukreipta 
tik į pačią tiesos būtį, gryninimu ir vyro klausinėjimu apie save patį 
kaip apie geismo objektą. 

Trūktų svarbiausio, jeigu būtų įsivaizduojama, kad berniukų meilė 
inicijavo jos pačios uždraudimą ar kad filosofijai būdingas dviprasmiš- 
kumas priėmė jos realybę tik reikalaudamas ties ja nesustoti. Reikia 
turėti omeny, kad šitas „asketizmas“ nebuvo būdas diskvalifikuoti ber- 
niukų meilę; atvirkščiai, tai buvo būdas ją stilizuoti suteikiant jai formą 
ir išraišką, ją sureikšminti. Ne mažiau akivaizdu, kad buvo reikalaujama 
visiško susilaikymo ir teikiama privilegija geismo klausimui, o tai įvedė 
elementus, kuriems sunku buvo rasti vietos moralėje, sutelktoje mėga- 
vimuisi malonumais tyrinėti. 


IŠVADOS 


Taigi pripažintų praktikų sferoje (režimo, namų valdymo, „meilini- 
mosi“, skirto jaunuoliams) ir apmąstymuose, kuriais siekė jas išplėtoti, 
graikai kėlė klausimus apie seksualinį elgesį kaip moralinį lošimą ir 
bandė apibrėžti šioje srityje reikalaujamą nuosaikumo formą. 

Tuo nenorima pasakyti, kad graikai apskritai seksualiniais malonu- 
mais domėjosi tik tais trim požiūriais. Literatūroje būtų galima rasti 
patvirtinimų, jog buvo kitų temų ir kitų rūpesčių. Tačiau jeigu bus 
apsiribojama, kaip čia aš norėjau daryti, diskursais-nurodymais, per ku- 
riuos jie stengėsi apmąstyti ir reguliuoti savo seksualinį elgesį, šios trys 
problemos dėl daug ko atrodo pačios svarbiausios. Jomis remdamiesi, 
graikai išplėtojo meną gyventi, elgtis ir „mėgautis malonumais“ pagal 
reiklius ir griežtus principus. 

Iš pirmo žvilgsnio galima susidaryti įspūdį, kad šios skirtingos ap- 
mąstymų formos labai priartėjo prie griežtumo formų, kurios vėliau 
bus sutinkamos krikščioniškosiose Vakarų visuomenėse. Šiaip ar taip, 
būtų galima bandyti koreguoti dar gana plačiai priimamą opoziciją tarp 
pagoniškosios minties, „toleruojančios seksualinę laisvę“, ir vėliau atsi- 
radusių liūdnų bei ribotų moralių. Iš tiesų reikia pažymėti, kad griežto 
ir kruopščiai taikomo lytinio nuosaikumo principas yra priesakas, kuris, 
savaime aišku, prasideda ne su krikščionybe, ne su vėlyvąja antika ir 
netgi ne rigoristinių judėjimų laikais, kurie, pavyzdžiui, helenistinėje ir 
romėnų epochoje susiję su stoikais. Nuo IV amžiaus randama labai 
aiškiai suformuluota idėja, kad seksualinė veikla yra pakankamai pra- 
gaištinga ir brangiai kainuojanti, pakankamai stipriai susijusi su gyvy- 
biškosios substancijos netekimu, todėl pedantiška ekonomija turėtų ją 

apriboti tiek, kiek būtina; taip pat matomas santuokinių ryšių modelis, 
kuris iš abiejų sutuoktinių reikalavo vienodo susilaikymo nuo visų 
„nesantuokinių“ malonumų. Taip pat randama vyro atsisakymo fizinio 
ryšio su berniuku tema. Bendrasis nuosaikumo principas, įtarimas, kad 
seksualinis malonumas gali būti blogis, griežtos monogamiškos ištiki- 
mybės schema, skrupulingas skaistybės idealas: akivaizdu, jog graikai 
gyveno ne pagal šį modelį; tačiau argi jų aplinkoje susiformavusi filo- 
sofinė, moralinė ir medicininė mintis nesuformulavo kelių fundamen- 
talių principų, kuriuos, atrodo, tik perimti beliko vėlesnio laikotarpio 
moralėms — būtent toms, kurias buvo galima rasti krikščioniškosiose 
visuomenėse? Tačiau čia negalima sustoti; taisyklės iš tiesų gali būti for- 
maliai panašios, bet tai galiausiai įrodo tik draudimų skurdumą ir mo- 
notoniją. Būdai, kuriais buvo vykdoma, atpažįstama ir kaip moralinės 
varžybos organizuojama seksualinė veikla, nėra tapatūs vien dėl to, kad 
identiška tai, kas leidžiama ar draudžiama, rekomenduojama arba ne- 
patariama. 

Jau matėme: seksualinis elgesys graikų filosofijoje moralinės prak- 
tikos sritimi tapo turėdamas aphrodisia formą, malonumų aktams ran- 
dantis agonistiškame sunkiai suvaldomų jėgų lauke; kad strateginis 
žaidimas įgautų racionaliai ir moraliai priimtino elgesio formą, šie aktai 
ragina į jį įtraukti saiką ir laiką, kiekį ir galimybę. O tuo siekiama 
visiško savęs valdymo, kai subjektas yra „stipresnis“ už save patį, ir 
valdžios, kurią jis turi kitiems, parodymo sau. Tačiau griežtumas, kurio 
reikalauja subjekto tapimas savęs valdovu, nėra taikomas kaip universa- 
lus įstatymas, kuriam kiekvienas ir visi turėtų paklusti. Jis veikiau kaip 
elgesio stilizavimo principas taikomas tiems, kurie nori suteikti savo 
egzistencijai gražiausią ir tobuliausią formą. Norint nustatyti prigimtį 
šių kelių svarbių temų, kurios suteikė formą mūsų seksualinei moralei 
(malonumo priklausymas pavojingai blogio sričiai, šeimyninės ištikimy- 
bės reikalavimas, tos pačios lyties partnerių eliminavimas), ne tik nerei- 
kia jų priskirti šiai fikcijai, vadinamai „judėjų ir krikščionių“ morale, bet 
ir jokiu būdu nereikia čia ieškoti nesibaigiančios draudimo funkcijos ar- 
ba nuolatinės įstatymo formos. Ankstyvasis seksualinis griežtumas, ku- 
rio reikalavo graikai, netampa nuolatiniu įstatymu, kuris paeiliui įgautų 
istoriškai skirtingas represijos formas: jis kyla iš istorijos, kuri, bandant 

suprasti moralinės patirties transformacijas, lemia daugiau negu kodek- 
so moralė. Individui seksualinio elgesio subjektu leidžia tapti „etikos“ 
istorija, suprantama kaip santykio su savimi formos išplėtojimas. 

Be to, kiekvienas iš trijų svarbių elgesio menų, kiekviena iš trijų svar- 
bių graikų filosofijoje išsivysčiusių savęs pažinimo technikų — dietetika, 
ekonomika ir erotika — pasiūlė jeigu ne savitą seksualinę moralę, tai 
bent jau savitą seksualinio elgesio moduliaciją. Parengdami šiuos griež- 
tumo reikalavimus, graikai ne tik nesistengė apibrėžti visiems privalomo 
elgesio kodekso, bet ir nesistengė seksualinio elgesio padaryti sritimi, 
kurios visi aspektai kiltų iš tos pačios principų visumos. 

Dietetikoje randamą nuosaikumo formą apibrėžia saikingas ir tin- 
kamas mėgavimasis aphrodisia; šio nuosaikumo laikymasis daugiausia 
dėmesio skyrė „laiko“ 1r koreliacijos tarp skirtingų kūno būsenų ir se- 
zonų kaitos klausimams; ir šio rūpinimosi esmė buvo prievartos baimė, 
baimė nusilpti ir dvigubas rūpestis dėl individo išgyvenimo ir giminės 
išlikimo. Ekonomikoje randama nuosaikumo forma, kurią apibrėžia ne 
tiek abipusė sutuoktinių ištikimybė, kiek tam tikros privilegijos, kurias 
vyras išlaiko savo teisėtos žmonos, kuriai jis turi valdžią, atžvilgiu; ten 
laikinis tikslas yra ne tinkamo momento pasirinkimas, o tam tikros hie- 
rarchinės struktūros, būdingos šeimynos valdymui, išlaikymas per visą 
gyvenimą. Norėdamas garantuoti tą pastovumą, vyras turi vengti kiek- 
vieno perdėjimo ir, valdydamas kitus, valdyti ir save patį. Pagaliau ero- 
tika reikalauja dar kitokio tipo susilaikymo: net jei ji nereikalauja gry- 
nos ir visiškos seksualinės abstinencijos, vis dėlto galima pastebėti, kad 
ji skatina atsisakyti Gzinio ryšio su berniukais ir laiko tai idealu. Ši eroti- 
ka yra susijusi su visai kitokiu laiko suvokimu, palyginti su tuo, kuris 
matomas kalbant apie kūną arba apie vedybas: tai greitai prabėgančio 
laiko, kuris fatališkai veda prie greitos baigties, patirtis. Kalbant apie 
joje iškeliamą rūpestį, paminėtina pagarba, kurią reikia jausti berniuko 
vyriškumui ir jo būsimam laisvo vyro statusui: jau kalbama ne tik apie 
tai, kad vyras turi būti savo malonumo valdovas, bet ir apie mokėjimą 
suteikti vietos kito laisvei sau turimoje valdžioje ir tikroje jam jaučia- 
moje meilėje. Galiausiai, būtent apmąstydama meilę berniukams, pla- 
toniškoji erotika pateikė klausimą apie sudėtingus meilės, malonumų 
atsisakymo ir tiesos pažinimo santykius. 

Galima priminti, kad K. J. Doveris neseniai rašė: „Graikai nepavel- 
dėjo iš tikėjimo idėjos, kad dieviškoji galybė nustatė žmonijai seksuali- 
nį elgesį reguliuojančių įstatymų kodeksą, ir patys tuo nesirūpino. Juo 
labiau jie neturėjo institucijos, kuri būtų turėjusi galią priversti gerbti 
seksualinius draudimus. Susidurdami su senesnėmis, turtingesnėmis ir 
labiau už jų išsivysčiusiomis kultūromis, graikai jaučiasi laisvi pasirink- 
ti, pritaikyti, išplėtoti ir ypač įtraukti kažką naujo“*. Apmąstymai apie 
seksualinį elgesį kaip moralės sritį jiems nebuvo būdas ją žeminti, tei- 
sinti arba sukurti bendrus visiems taikomus draudimus; tai veikiau bu- 
vo būdas sukurti egzistencinę estetiką, apgalvotą laisvės, suprantamos 
kaip galių žaidimas, meną mažiausiajai gyventojų daliai, susidedančiai 
iš vyriškos lyties laisvų individų. Seksualinė etika, glūdinti mūsų pri- 
gimtyje, rėmėsi labai griežta nelygybių ir prieštaravimų sistema (ypač 
dėl to, kas susiję su moterimis ir vergais); tačiau filosofijoje ji buvo 
problematizuota kaip laisvo vyro matomas ryšys tarp jo laisvės, galios 
formų ir tiesos pažinimo. 

Ilgą laikotarpį, laikantis įžūlaus ir labai schemiško požiūrio į šios 
etikos ir jos transformacijų istoriją, pirmiausia galima pabrėžti akcentų 
kaitą. Klasikinėje graikų filosofijoje aišku, kad delikačiausias klausimas 
ir aktyviausias apmąstymų, be to, jų plėtojimo židinys yra santykis su 
berniukais, ir būtent čia problematizacija sukelia subtiliausias rigorizmo 
formas. Per visą labai lėtą evoliuciją galima matyti, kaip kinta objektas: 
po truputėlį problemos susitelkia apie moterį. Tuo nenorima pasakyti, 
kad berniukų meilė daugiau nebus praktikuojama, kad ji nustos būti 
pastebima ar apie ją daugiau nebus keliama klausimų. Tačiau didžiuo- 
sius moralinių apmąstymų apie seksualinius malonumus laikus pažymės 
moteris ir požiūris į moterį: ar būtų kalbama apie nekaltybę, ar apie 
elgesio santuokoje įgautą svarbą, ar apie abiejų sutuoktinių simetriš- 
kiems ir abipusiškiems santykiams suteiktą vertę. Vėliau galima pama- 
tyti naują problematizavimo židinio pasislinkimą (šį kartą nuo moters 
kūno link), kai XVII 17 XVIII amžiuje buvo reiškiamas susidomėjimas 
vaiko seksualumu ir santykiais tarp seksualinio elgesio, normos ir svei- 
katos apskritai. 


* K. J. Dover. Graikų homoseksualumas, p. 247. 

Tačiau kartu su šia kaita atsiras tam tikras elementų, kurie pasi- 
skirstę po įvairius mėgavimosi malonumais „menus“, susivienijimas. 
Tai buvo doktrininė unifikacija — vienas iš jos koordinatorių buvo 
šventasis Augustinas, — kuri leido vienoje teorinėje visumoje apmąstyti 
mirties ir nemirtingumo žaismą, vedybų instituciją ir tiesos pažinimą. 
Buvo ir kita unifikacija, kurią būtų galima pavadinti „praktiškąja“ — ji 
sutelkė skirtingus gyvenimo menus apie savęs iššifravimą, apsivalymo 
procedūras ir kovą su gašlumu. Staiga seksualinio elgesio problemati- 
zavimo esme pasidarė nebe malonumas ir mėgavimosi juo estetika, o 
geismas ir jo apvalomoji hermeneutika. 

Šis pasikeitimas lėmė daugelį transformacijų. Apie šias transforma- 
cijas nuo pat jų atsiradimo — pirmaisiais dviem mūsų eros amžiais, dar 
prieš krikščionybę, — liudija moralistų, filosofų ir gydytojų apmąstymai. 


Trečia knyga 
RŪPESTIS DĖL SAVĘS 


I SKYRIUS 
SAPNAI APIE MALONUMUS 


Artemidoro metodas 
Analizė 


Sapnas ir aktas 


Aš pradėsiu nuo gana savito teksto analizės. Tai kasdienio gyvenimo 
„praktikos“ kūrinys, o ne apmąstymų arba moralinių nurodymų teks- 
tas. Tai vienintelis mums likęs šios epochos tekstas, pateikiantis bent 
kiek susistemintus galimus įvairius seksualinius aktus; apskritai šis teks- 
tas nėra tiesioginis ir aiškus lytinių aktų moralinis vertinimas, tačiau jis 
leidžia suprasti visiems priimtino vertinimo schemas. Galima konsta- 
tuoti, kad pastarosios labai artimos bendriesiems principams, kurie jau 
klasikinėje epochoje sudarė aphrodisia moralinę patirų. Taigi Artemi- 
doro knyga yra orientyras. Ji liudija pastovumą. Ji patvirtina paplitusį 
mąstymo būdą. Jau jos egzistavimo faktas leis įvertinti, kas galėjo būti 
savita ir iš dalies nauja toje epochoje, filosofinius arba medicininius 
apmąstymus apie malonumus ir seksualinį elgesį. 


1. Artemidoro metodas 


Artemidoro Sapnų aiškinimas yra vienintelis mums išlikęs vientisas 
tekstas iš antikos laikais paplitusios literatūros — oneirokritikos. Pats 
Artemidoras, kuris rašė II amžiuje po Kr., cituoja daugelį kūrinių (dau- 
gelis jų jau buvo laikomi senais), kurie buvo žinomi jo epochoje: tai 
Nikostrato Efesiečio* ir Paniasido Halikarnasiečio**; Apolodoro 


* Artemidoras. Sapnų aiškinimas (vert. A. J. Festugiėre), I, 2. 
** Ten par, I, 2; I, 64; II, 35. 

Telmesiečio*; Febo Antiochiečio**, Dioniso Heliopoliečio***, gamti- 
ninko Aleksandro Mindiečio**** veikalai; jis giria Aristandrą Telme- 
sietį*****; jis taip pat nurodo tris knygas iš Gemino Tyriečio veikalo, 
penkias Demetrijo Faleriečio ir dvidešimt dvi Artemono Miletie- 
čio****** knygas. 

Kreipdamasis į savo kūrinio dedikatorių, kažkokį Kasijų Maksimą — 
galbūt Maksimą Tyrietį arba jo tėvą*******, kuris jį įpareigojo „neleisti 
jo mokslui nugrimzti užmarštin“, Artemidoras tvirtina, kad jis užsiėmė 
„be perstojo, naktį ir dieną“******** ne „jokia kita veikla“, o tik savo 
sapnų interpretacija. Gal tai pompastiškas tvirtinimas, gana įprastas to- 
kiems prisistatymams? Galbūt. Tačiau Artemidoras užsiėmė kuo kitu, o 
ne garsiausių fragmentų iš oneiriškų pranašysčių, patvirtintų realybės, 
ženklų kompiliacija. Jis ėmė rašyti dviem prasmėm metodinį kūrinį: tai 
turėjo būti kasdienėje praktikoje naudojamas vadovas, taip pat teorinės 
pakraipos veikalas apie interpretacijų tikroviškumą. 

Nereikia pamiršti, kad sapnų aiškinimas sudarė egzistencinės tech- 
nikos dalį, nes bent jau kai kurie miegant matyti vaizdiniai buvo lai- 
komi tikrovės ženklais arba ateities pranašais; todėl labai reikėjo juos 
iššifruoti: protingas gyvenimas niekaip negalėjo apsieiti be šio darbo. 
Tai buvo labai sena liaudies tradicija — paprotys, pasisavintas išsilavi- 
nusių sluoksnių. Jeigu buvo būtina kreiptis į nesuskaičiuojamą daugybę 
nakties vaizdinių aiškintojų profesionalų, taip pat buvo neblogai pačiam 
sugebėti išsiaiškinti tuos ženklus. Yra daugybė liudijimų, patvirtinan- 
čių svarbą, teikiamą sapnų aiškinimui, kaip gyvenimo praktikai, bū- 
tinai ne tik ypatingomis aplinkybėmis, bet ir kasdieniuose dalykuose, 
nes dievai ne šiaip sau sapne duoda patarimus, pamokymus, o kartais ir 
nurodymus. Visada, net jeigu sapnas tik praneša apie įvykį, neduodamas 


* 


Artemidoras. Sapnų aiškinimas, I, 79. 
** Ten par, I, 2; II, 9; IV, 48; IV, 66. 
*** Ten par, II, 66. 
**** Ten par, I, 67; II, 9; II, 66. 
***** Ten par, I, 31; IV, 23; IV, 24. 
***** Ten par, I, 2; II, 44. 

******* A. J. Festugiėre. Įvadas į prancūzišką vertimą, p. 9; C. A. Behr. Aelius Aristides 
and che Sacred Tales, p. 181. 


******** Artemidoras. Sapnų aiškinimas, II, išvados. 

jokio patarimo, net kai įtariama, kad ateities įvykiai neišvengiami, 
norint jiems pasiruošti, yra gerai žinoti iš anksto, kas turi atsitikti: „Die- 
vybė, — sako Achilas Tatijas Leukipės ir Kleitofonto nuotykiuose, - daž- 
nai smaginasi sapnuose parodydama žmonių ateitį — ne dėl to, kad jie 
išvengtų nelaimės, nes niekas negali būti galingesnis už Likimą, bet kad 
lengviau pakeltų kančias. Kai tai atsitinka staiga, šito nelaukiant, siela 
užgožiama ir paskandinama kūno brutalumo; o kai atsitinka tai, ko lau- 
kiama, ir pamažu prie to pratinamasi, mažiau sielvartaujama“*. Vėliau 
Sinesijas pareikš visiškai tradicinį požiūrį, primindamas, kad mūsų sap- 
nai — tai orakulas, kuris „su mumis gyvena“, mus lydi „mūsų kelionėse, 
į karą, atliekant visuomenines funkcijas, dirbant žemės ūkio darbus, 
tvarkant prekybinius reikalus“, todėl sapną reikia laikyti „visada pasi- 
ruošusiu pranašu, nepavargstančiu ir tyliu patarėju; taigi visi turime iš- 
mokti išsiaiškinti savo sapnus, kad ir kas būtume — „vyrai ir moterys, 
jauni ir seni, turtingi ir vargšai, privatūs piliečiai ir magistrantai, miesto 
1r kaimo gyventojai, amatininkai ir oratoriai“, neteikdami jokių privi- 
legijų „nei lyčiai, nei amžiui, nei turtui, nei profesijai **. Tokia dvasia 
Artemidoras rašo Sapnų aiškinimą. 

Jam svarbiausia detaliai nurodyti skaitytojui, kaip tai daryti: kaip 
suskirstyti sapną į elementus ir suvokti jo diagnostinę reikšmę. Kaip 
remiantis šiais elementais išaiškinti visumą ir atsižvelgti į visumą aiš- 
kinant kiekvieną dalį. Reikšmingas Artemidoro sugretinimas su auko- 
tojų ateities spėjimo praktika: jie taip pat „žino, ką reiškia kiekvienas 
atskiras ženklas“, tačiau jie „nė kiek ne mažiau kalba apie visumą nei 
apie kiekvieną dalį atskirai ***. Taigi kalbama apie interpretacijai skir- 
tą veikalą. Beveik ištisai nukreiptas ne į pranašiškus sapnų stebuklus, o 
į technė, kuri leidžia jiems kalbėti teisingai, šis kūrinys skiriamas įvairių 
kategorijų skaitytojams. Artemidoras nori pasiūlyti technikams ir pro- 
fesionalams analizės instrumentą; savo sūnų, kuriam skirtos 4 ir 5 kny- 
gos, jis gundo viltimi: jeigu jis „laikys kūrinį ant savo stalo“ ir niekam 
jo neduos, jis bus „geresnis sapnų aiškintojas nei bet kas kitas“****. Jis 

* Achilas Tacijas. I eukipė ir Kleitofontas, I, 3. 


* 


* 


Sinesijas. Apie sapnus, vertė Druon, 15-16. 
Artemidoras. Sapnų aiškinimas, I, 12 ir III, išvados. 
Ten par, IV, pratarmė. 

taip pat nori padėti linkusiems nesiimti tokios vertingos veiklos, tiems, 
kuriuos nuvylė išbandyti klaidingi metoda: ši knyga bus kaip gydomoji 
terapija — therapeia sotėriodės“ nuo tų klaidų. Tačiau Artemidoras taip 
pat galvoja apie „pradedančius“ skaitytojus, kuriems būtina elementari 
instrukcija**. Autorius norėjo pateikti gyvenimo vadovą — instrumentą, 
naudojamą per visą gyvenimą ir įvairiomis aplinkybėmis: savo anali- 
zėms jis bandė suteikti „tokią pačią tvarką ir tęsinį kaip gyvenime“. 

Šis „vadovo kasdieniam gyvenimui“ pobūdis yra labai jaučiamas, kai 
Artemidoro tekstas lyginamas su Aristido Pasisakymais, kuriuose kal- 
bama apie susirūpinus; geibą, kuris daugelį metų klausėsi dievo, siun- 
čiančio sapnus visų jo nepaprastų ligos peripetijų metu, suteikdamas 
jiems begalę reikšmių. Be to, Artemidoras beveik jokios vietos neskiria 
religiniams stebuklams; ne taip kaip daugelis kitų šio žanro tekstų, 
Artemidoro kūrinys nepriklauso nuo kultinės terapijos praktikos, net 
jeigu jame Apolonas Daldietis tradiciškai laikomas „jo tėvynės dievu“, 
kuris jį padrąsino ir, atėjęs prie jo galvūgalio, „davė įsakymą parašyti 
šią knygą ***. Beje, jis stengiasi pabrėžti savo darbo ir kitų oneirokritų, 
tokių kaip Gemino Tyriečio, Demetrijo Faleriečio ir Artemono Mile- 
tiečio, kurie paminėjo Serapio duotus nurodymus ir skirtą gydymą, 
darbų skirtumą****. Sapnuotojas, į kurį kreipiasi Artemidoras, nėra die- 
vobaimingas ir nerimastingas žmogus, besirūpinantis iš viršaus duoda- 
mais įsakymais. Tai „eilinis“ individas: dažniausiai vyras (apie moterų 
sapnus kalbama kaip apie papildomus, galimus variantus, kai subjekto 
lytis keičia sapno prasmę), turintis šeimą, turto, labai dažnai amatą (jis 
verčiasi prekyba, turi krautuvę); jis dažnai turi tarnų ir vergų (bet nu- 
matomas atvejis, kai jų nėra). Pagrindiniai rūpesčiai susiję su jo sveika- 
ta, jo ir jo aplinkinių gyvenimu, mirtimi, jo įmonių sėkme, jo pra- 
turtėjimu, nuskurdimu, vaikų vedybomis, pareigomis mieste. Apskritai 
vidutinė klientūra. Artemidoras aprašo paprastiems žmonėms būdingą 
gyvenimo būdą ir užsiėmimus. 


* Artemidoras. Sapnų aiškinimas, dedikacija. 
* 


* 


Ten par, III, išvados. 

Ten pat, II, išvados. 
**** Ten par, II, 44. 

Tačiau kūrinys turi ir teorinę giją, išryškėjančią Artemidoro dedi- 
kacijoje Kasijui: jis nori paveikti oneiromantijos priešininkus ir įtikinti 
skeptikus, kurie beveik netiki visomis šiomis spėlionėmis, kuriomis 
bandoma išaiškinti ateitį pranašaujančius ženklus. Šiuos įsitikinimus 
Artemidoras bando pagrįsti ne tik išdėstydamas rezultatus, o apgalvotais 
tyrimais ir metodiškais debatais. 

Jis nebando apsieiti be senųjų tekstų; jis pasistengė juos perskaityti, 
bet ne tam, kad juos nukopijuotų, kaip dažnai daroma; ir todėl jį gali- 
ma įtarti kalbant apie „jau pasakyta“, o ne apie jo paties sukurta — tai jo 
patyrimas ir variacijos. Šios patirties jis ieškojo ne kelių didžiųjų autorių 
veikaluose, bet ten, kur ji formuojasi. Artemidoras didžiuojasi — jis tai 
sako dedikacijoje Kasijui Maksimui ir tai kartoja vėliau, kalbėdamas 
apie savo tyrimus. Jis ne tiktai sulygino gausybę kūrinių, bet taip pat 
kantriai perbėgo krautuvėles, kurias Viduržemio jūros pasaulio sankry- 
žose laiko sapnų skaitytojai ir ateities spėjikai. „Ne tik nėra nė vienos 
oneirokritiškos knygos, kurios aš nebūčiau įsigijęs, atlikdamas kruopš- 
čius tyrimus šiam tikslui pasiekti, tačiau taip pat ilgus metus bendravau 
su plačiai aprašytais visuomenės žyniais, su tais, kuriuos žmonės, nutai- 
sydami reikšmingą veidą ir raukydami antakius, vadina sukčiais, apga- 
vikais ir juokdariais; niekindamas šį apibūdinimą, aš kenčiau klausyda- 
masis senų sapnų ir pasakojimų apie jų išsipildymą Graikijos miestuose 
ir panegirikose, Azijoje, Italijoje ir svarbiausiose bei tirščiausiai apgy- 
ventose salose; iš tiesų nebuvo kito būdo įgauti geros šio dalyko prak- 
tikos“*. Tačiau Artemidoras nesistengia perteikti visko taip, kaip yra 
pateikiama, o bando viską suvokti remdamasis „patirtimi“ (peira), kuri 
yra visko, ką jis sako, „kanonas“ ir „liudytojas“**. Tuo norima pasakyti, 
kad jis kontroliuos visą informaciją, kurią nurodo, sugretindamas ją su 
kitais šaltiniais, supriešindamas su savo paties praktika ir mąstymo bei 
vaizduojamuoju darbu: taigi niekas nebus sakoma „vėjais“, taip pat va- 
dovaujantis „paprastu spėjimu “. Jo kūrinyje atpažįstamos tyrimo pro- 
cedūros, tokios sąvokos kaip Aistoria, peira, kontrolės ir „patikrinimo“ 
formos, kurios toje epochoje daugiau ar mažiau, tiesiogiai veikiant 


* Artemidoras. Sapnų aiškinimas, dedikacija. 
** Ten par, II, išvados. 

skeptiškai minčiai, apibūdina gamtos istorijoje arba medicinoje sukaup- 
tas žinias*. Artemidoro tekstas turi ryškų pranašumą pateikdamas išplė- 
totus plačios tradicinės dokumentacijos apmąstymus. 

Tokiame dokumente neįmanoma ieškoti griežtos moralės formu- 
luočių arba naujų reikalavimų seksualinio elgesio srityje pasirodymo; 
jis veikiau pateikia esamų vertinimo būdų ir visų priimtinų pažiūrų 
indikacijas. Žinoma, šiame tekste yra ir filosofinių apmąstymų, ir pa- 
kankamai informacijos apie esamas problemas ir debatus; tačiau jos 
susijusios su aiškinamosiomis procedūromis ir analizės metodu, o ne su 
reikšmės ir moralinio konteksto vertinimais. Medžiaga, kuria remiasi 
interpretacijos, oneiriškos scenos, kurias jos tiria kaip pranašiškus įvy- 
kius, situacijos ir įvykiai, kuriuos jos pranašauja, priklauso bendrajai 
tradicinei plėtotei. Taigi iš šio Artemidoro teksto galima laukti gana 
paplitusios ir, be abejo, gana seniai įsitvirtinusios moralinės tradicijos 
paliudijimų. Tačiau taip pat reikia turėti omeny, kad net jei tekste 
gausu detalių, jei, kalbant apie sapnus, pateikiama labiau susisteminta 
negu bet kuriame kitame tos pačios epochos kūrinyje skirtingų galimų 
lytinių aktų ir santykių lentelė, vis dėlto tai jokiu būdu nėra moralinis 
veikalas, kurio tikslas būtų suformuluoti šių aktų ir santykių verti- 
nimus. Tai tik netiesioginis būdas, aiškinant sapnus, parodyti verti- 
nimus, kurie gali būti taikomi juose vaizduojamoms scenoms ir aktams. 
Patys moralės principai nesiūlomi, juos tik galima atpažinti rutuliojant 
analizę — interpretuojant interpretacijas. Dėl to verta akimirkai sustoti 
ties iššifravimo procedūromis, kurias pateikia Artemidoras, kad vėliau 
būtų galima išsiaiškinti seksualinių sapnų analizėje slypinčią moralę. 


1. Artemidoras išskiria dvi naktinių vizijų formas. Yra sapnai — enup- 
nia; jie rodo dabartinę subjekto būseną; jie „lydi sielą pagal jos pasi- 
rinktą kryptį: įsimylėjus trokštama mylimo objekto, sapnuojama, kad 
jis čia pat, šalia; neturint maisto jaučiamas poreikis valgyti, sapnuojama, 


* R. J. White'as savo įvade angliškam Artemidoro veikalo leidimui pabrėžia empi- 
rikų ir skeptikų įtaką Artemidorui. Tačiau A. H. M. Kesselsas (Ancient Systems 
of Dreani Classification, Mnemosuė, 1969, p. 391) tvirtina, kad Artemidoras te- 
buvo praktikas, kasdien aiškinantis sapnus. 

kad valgoma; o „persirijęs sapnuoja, kad jis vemia arba dūsta“* 


; tas, 
kuris bijo priešų, sapnuoja, kad priešai jį supa. Šita sapnų forma turi 
paprastą diagnostinę vertę: juos sukuria realybė (iš dabarties į dabartį); 
jie apibūdina miegančiojo subjekto būseną, aiškina, ko kūnui per daug 
arba ko trūksta ir kas sieloje sukelia baimę ar troškimą. 

Visai skirtingi vaizdiniai — oneroi. Jų prigimtį ir jų funkcijas Arte- 
midoras parodo pateikdamas tris „etimologijas“. Oneiros — tai, ką to on 
eirei, „ką sako būtus'; ji sako tai, kas jau yra laike ir pasireikš kaip įvykis 
artimesnėje ar tolesnėje ateityje. Tai taip pat sielą veikia ir jaudina — 
oreinei; vaizdiniai pakeičia sielą, ją ugdo ir ją modeliuoja; ją nuteikia 
vienam ar kitam ir sukelia joje postūmius, atitinkančius tai, kas jai buvo 
parodyta. Galiausiai šiame žodyje oneiros atpažįstamas Itakės elgetos 
Iro, kuris skelbė jam patikėtus pranešimus, vardas**. Taigi enupnion ir 
oneiros sąvokos supriešinamos; pirmoji kalba apie individą, antroji — 
apie pasaulio įvykius; viena atsiranda iš kūno ir sielos būsenos, kita da- 
lyvauja laiko tėkmėje; viena sako, ko per daug ar per mažai geidžiama 
ar kuo bjaurimasi, kita duoda ženklą sielai ir kartu ją ugdo. Viena ver- 
tus, sapnai apie troškimus rodo sielos realijas ir jos dabartinę būseną; 
kita vertus, individo matomi vaizdiniai pasakoja apie būsimus įvykius 
pasaulyje. 

Antrasis skirstymas į kiekvieną iš dviejų „naktinių vizijų“ kategorijų 
įtraukia kitą skirstymo formą: kalbama apie tai, kas vaizduojama aiškiai, 
ryškiai ir nereikalauja iššifravimo ir interpretacijos, ir apie tai, kas pa- 
teikiama tik perkeltine prasme ir atskleidžiama paveikslais, sakančiais 
visai ką kita, nei jie vaizduoja. Būsenos sapnuose troškimą gali išreikšti 
gerai atpažįstamų objektų buvimas šalia (sapne matoma geidžiama mo- 
teris); tačiau jis taip pat gali pasireikšti kitu daugiau ar mažiau objektui 
artimu paveikslu. Analogiški skirtumai pastebimi ir vaizdiniuose: kai 
kurie jų tiesiogiai praneša apie ateities pasaulyje jau egzistuojantį įvykį, 
parodydami jį patį: sapne matomas dūžtantis laivas, kuris iš tiesų tuo- 
jau nuskęs; arba sapne esame sužeidžiami ginklo, kuris iš tiesų mus 
sužeis rytoj; tokie vaizdiniai vadinami „teorematiniais“. Tačiau kitu 


* Artemidoras. Sapnų aiškinimas, I, 1. 
** Ten par, I, 1. Odisėja, XVIII, 7. 

atveju vaizdinio ryšys su įvykiu yra netiesioginis: į uolas sudūžtantis 
laivas gali reikšti ne nuskendimą ir netgi ne nelaimę, o tai sapnuojan- 
čiam vergui — būsimąjį išsivadavimą; tai „alegoriniai“ vaizdiniai. 

Taigi šių skirtumų žaismas aiškintojui iškelia praktinę problemą. 
Kaip atpažinti, ar sapne matyta vizija yra būsenos sapnas ar įvykių vaiz- 
dinys? Kaip nustatyti, ar paveikslas reiškia būtent tai, ką vaizduoja, ar 
reikia manyti, kad juo bandoma perteikti kažką kita? Iškeldamas šį 
keblumą pirmuosiuose IV knygos (jau parašęs tris ankstesnes) pusla- 
piuose, Artemidoras pirmaeilės svarbos dalyku laiko viską sužinoti apie 
sapnuojantį subjektą. Puikiai žinoma, aiškina jis, kad būsenos sapnai 
negali rastis „dorybingose“ sielose, nes jos sugeba suvaldyti savo nera- 
cionalius postūmius, taigi ir savo aistras — troškimą arba baimę: jos taip 
pat moka išlaikyti kūnų pusiausvyrą tarp trūkumo ir pertekliaus; todėl 
jos nepatiria trukdžių, o tai reiškia ir tų „sapnų“ (enupnia), kurie lai- 
komi postūmio apraiškomis. Beje, moralistai labai dažnai teigia, kad 
dorybę parodo sapnų, kurie miegant atskleidžia geismus arba nevalin- 
gus sielos ir kūno postūmius, nebuvimas. „Miegančiojo vizijos, sakė 
Seneka, yra tokios pat pakrikos kaip ir jo diena“*. Plutarchas rėmėsi 
Zenonu primindamas, kad daugiau nebesapnuoti, jog patiri malonumą, 
atlikdamas negarbingus veiksmus, — tai žengimo į priekį požymis. Jis 
prisiminė tuos subjektus, kurie dieną turi pakankamai jėgų nugalėti 
savo aistras ir joms pasipriešinti, tačiau naktį nebejaučia gėdos, „nepai- 
sydami nuomonių ir įstatymų“: tada juose pabunda tai, kas amoralu ir 
nepadoru**. 

Artemidoro nuomone, prisisapnuojantys būsenos sapnai gali įgauti 
dvi formas: daugeliui žmonių troškimas arba pasibjaurėjimas pasireiškia 
tiesiogiai ir nesislėpdami, tačiau tiems, kurie moka aiškinti savo sapnus, 
jie atsiskleidžia tik ženklais; tai siela jiems „krečia pokštus klastingiau- 
siu būdu“. Taip vyras be patirties susapnuos moterį, kurios jis trokšta, 
arba taip norimą šeimininko mirtį. Įtari arba patyrusi eksperto siela 
kažkokiu būdu atsisakys jam parodyti troškimus, kurių ji dabar kupina; 
ji griebsis gudrybės ir galiausiai, užuot paprasčiausiai matęs trokštamą 


* Seneka. Laiškai Lucilijui, 56, 6. 


** Plutarchas. Ouomodo guis suos in virtute sentiat profectus, 12. 

moterį, sapnuojantysis regės kokio nors ją primenančio daikto vaizdą: 
„arklį, veidrodį, laivą, jūrą, plėšrūno patelę, moterišką drabužį“. Arte- 
midoras cituoja Korinto dailininką, turint, be abejo, eksperto sielą: 
sapne jis regėjo, kaip griūna jo namo stogas ir jam nukertama galva; čia 
būtų galima matyti būsimo įvykio ženklą; tačiau tai buvo būsenos sap- 
nas: vyras troško savo šeimininko mirties, kuris vis dar tebegyvena, tarp 
kitko pažymi Artemidoras*. 

Kalbant apie sapnus, kaip atpažinti tuos, kurie aiškūs ir „teorema- 
tiniai“, ir tuos, kurie alegoriškai pranašauja kitą įvykį? Jeigu į šalį atidė- 
sime neregėtus paveikslus, kurie patys savaime šaukiasi aiškinimo, tai 
matysime, jog aiškiai parodančius įvykį tuojau pat patvirtina realybė: 
įvykis atsitinka netrukus; teorematiniai sapnai rodo tai, ką pranašauja, 
interpretacijai nepalikdami nei vietos, nei laiko. Taigi alegorinius vaiz- 
dinius lengva atpažinti dėl to, kad juos susapnavus jie nėra tuojau pat 
tiesiogiai realizuojami: tada reikia bandyti juos interpretuoti. Dar pri- 
dursime, kad dorybingos sielos — kurios nesapnuoja, o tik regi vaizdi- 
nius, — dažniausiai pažįsta tik aiškias teorematinių vaizdinių vizijas. 
Artemidorui nebūtina aiškinti šią privilegiją: buvo tradicija manyti, kad 
tyroms sieloms dievai kalba tiesiogiai. Prisiminkime Platono Valstybę: 
„Kai jis, numalšinęs dvi sielos dalis (geismą ir pyktį) 1r išjudinęs trečią- 
ją, kurioje glūdi išmintis, paskui atsiduoda poilsiui — tokiomis sąlygo- 
mis, ir tu tai Žinai, siela greičiausiai pasiekia tiesą“ **. Ir Charitono Af- 
rodisiadiečio romane, kai Kalirojei galiausiai baigiasi išbandymai ir ji 
gauna atpildą už ilgą kovą skaistybei išsaugoti, ji regi „teorematinį“ 
vaizdinį, kuris parodo romano pabaigą. Šį sapną jai siunčia deivė glo- 
bėja, kartu lemdama ir žadėdama: „Ji save dar nekaltą mato Sirakū- 
zuose, įeina į Afroditės šventyklą, o grįždama sutinka Chairėją, o paskui 
regi save, lydimą tėvo ir motinos, kurie veda ją iki sužadėtinio namų, 
sužadėtuvių dieną mieste, papuoštame girliandomis ***. 

Remiantis Artemidoro nustatytais santykiais tarp sapnų tipų, jų 
reikšmių ir subjekto būsenos, galima sudaryti tokią lentelę: 


* Artemidoras. Sapnų aiškinimas, IV, pratarmė. 
** Platonas. Valstybė, IX, 572 a-b. 
*** Charitonas Afrodisiadietis. Chairėjas ir Kalirojė, V, 5. 

Dorovin- " Būsenos sapnai Įvykių vaizdiniai 


O Nika [Daniniai | 


Oneirokritikos darbo sritį rodo paskutinė lentelės skiltis — alego- 


gos sielos 





riniai įvykių vaizdiniai, kuriuos regi paprastos sielos. Čia interpretacija 
galima, nes vizijos nėra aiškios — tai tik paveikslai, kurie iš tiesų reiškia 
kažką kita; o aiškinimas naudingas, nes leidžia pasiruošti įvykiui, kuris 
įvyks ne tuojau pat. 


2. Oneiriškosios alegorijos aiškinimas atliekamas analogijos būdu. 
Artemidoras daug kartų prie to sugrįžta: oneirokritikos menas remiasi 
panašumo dėsniu; jis veikia „panašų sugretindamas su panašiu“*. 

Šią analogiją Artemidoras įgyvendina dviem planais. Pirmiausia 
kalbama apie prigimtinę analogiją tarp vaizdinių paveikslo ir ateities, 
kurią jis pranašauja, elementų. Norėdamas atskleisti šį panašumą, Arte- 
midoras naudojasi įvairiais būdais: kokybiniu identiškumu (sapnuoti 
ligą gali reikšti „prastą“ būsimą sveikatos arba turto „būklę“; sapnuoti 
purvą reiškia, kad kūną užpuls kenksmingos substancijos); žodiniu 
identiškumu (avinas reiškia vadovavimą dėl žodžių žaismo: krios — 
krėion)**; simboliniu panašumu (atletui sapnuoti liūtą — pergalės ženk- 
las; sapnuoti audras — nelaimės ženklas); tikėjimo buvimu, populiariais 
posakiais, mitologinėmis temomis (meška reiškia moterį dėl Kalisto 
Arkadietės)***; taip pat priklausymu tai pačiai egzistencinei kategori- 
jai: vedybos ir mirtis sapne gali reikšti ir viena, ir kita, nes abi laikomos 
telos — gyvenimo pabaiga (tikslo arba laiko)****; praktikų panašumu 


* Artenidoras. Sapnų aiškinimas, II, 25. 

** Ten par, II, 12. A. J. Festugiėre'o pastaba, p. 112. 
*** Ten par, II, 12. 
**** Ten par, II, 49 ir 65. 

(„vesti nekaltą merginą ligoniui reiškia mirtį, nes visos ceremonijos, 
kurios lydi vedybas, taip pat lydi ir laidotuves“*). 

Yra taip pat vertės analogas. Tai svarbiausias taškas, kai oneirokriti- 
kos funkcija yra nustatyti, ar būsimi įvykiai palankūs, ar ne. Visa vaizdi- 
nių reikšmių sritis Artemidoro tekste yra suskirstyta į binarinį pasaulį — 
tarp gero ir blogo, prabangaus ir neprabangaus, laimingo ir nelaimingo. 
Taigi kyla klausimas: kaip vaizdiniuose regimo veiksmo reikšmė gali 
pranešti apie įvykį, kuris atsitiks? Bendrasis principas labai paprastas. 
Vaizdinys turi palankią prognozę, jei vaizduojamas veiksmas yra geras. 
Tačiau kaip tai įvertinti? Artemidoras siūlo šešis kriterijus. Ar atvaiz- 
duotas veiksmas natūralus? Ar jis atitinka įstatymus? Ar jis atitinka pa- 
pročius? Ar jis atitinka technė — taisykles ir praktikas, kurios leidžia 
veiksmui pasiekti savo tikslą? Ar jis atitinka laiką (tuo norima pasakyti: 
ar jis atliktas tinkamu laiku ir tinkamomis sąlygomis)? Galiausiai, kaip 
jis vadinamas (ar jis turi pavadinimą, kuris pats savaime yra geras 
ženklas)? „Pagal bendrą principą visos sapno vizijos, atitinkančios gam- 
tą ar įstatymą, papročius ar meną, vardą ar laiką, yra gerą lemiančios, o 
visos priešingos vizijos - kenksmingos ir nenaudingos'**. Tačiau Arte- 
midoras tuojau pat priduria, kad šitas principas nėra universalus ir jis 
turi išimčių. Gali būti tam tikrų reikšmės inversijų. Kai kurie „iš vidaus 
geri“ vaizdiniai gali būti „blogi iš išorės“: kai sapne pavaizduotas veiks- 
mas yra palankus (sapnuoti, kad vakarienauji su dievu, iš esmės pozi- 
tyvu), tačiau pranašaujamas įvykis nepalankus (nes jei tas dievas Kronas, 
surakintas savo sūnų, tai vaizdas reiškia, kad sėsi į kalėjimą)***. Kiti 
vaizdiniai, atvirkščiai, „blogi iš vidaus“ ir „geri iš išorės“: jei vergas sap- 
nuoja, kad jis kare, — tai pranašystė apie jo išvadavimą, nes karys negali 
būti vergas. Taigi su pozityviais ar negatyviais ženklais ir paženklintai- 
siais susijusi daugybė galimų variacijų. Nėra kalbama apie neišvengia- 
mą netikrumą, o tik apie sudėtingą sritį, kuri reikalauja, kad būtų atsi- 
žvelgiama į visus susapnuoto vaizdo aspektus ir į sapnuojančiojo padėtį. 

Prieš pradedant seksualinių sapnų analizę, praktikuojamą Artemi- 
doro, šitas šiek tiek ilgokas nukrypimas buvo būtinas, norint suvokti 


* Artemidoras. Sapnų aiškinimas, II, 65. 
* Teipar V. 
*** Ten pat, I, 5. 

sapnų aiškinimo mechanizmą ir siekiant apibrėžti, kaip moraliniai lyti- 
nių aktų vertinimai atsiranda juos vaizduojančių sapnų mantikoje. Iš 
tiesų būtų neatsargu naudoti šitą tekstą kaip tiesioginį dokumentą, at- 
skleidžiantį seksualinių aktų vertę ir jų teisėtumą. Artemidoras nesako, 
gerai ar ne, moralu ar ne, atlikti vieną ar kitą aktą, o tik tai, ar gerai, ar 
blogai, palanku ar ne sapnuoti, kad jis atliekamas. Taigi principai, ku- 
riuos galima išskirti, nėra susiję su pačiais aktais, o tik su jų atlikėjais ar 
veikiau su seksualiniais aktoriais, kurie oneiriškoje scenoje atitinka vaiz- 
dinių autorių ir jais pranašauja jam atsitiksiantį gėrį ar blogį. Dvi svar- 
bios oneirokritikos taisyklės — žinoti, kad vaizdiniai „kalba apie būtį“ ir 
apie tai jie kalba analogijos forma — veikia tokiu principu: sapnas nu- 
sako įvykį, sėkmę ar nesėkmę, klestėjimą ar nelaimę, kurie realiai api- 
būdins subjekto būties būdą. Sapnas tai nusako remdamasis analogijos 
ryšiu su subjekto, kaip sapno seksualinės scenos aktoriaus, būties bū- 
du - geru ar blogu, palankiu ar nepalankiu. Neieškokime šiame tekste 
kodo, ką reikia ir ko nereikia daryti; ieškokime subjekto etikos, kuri 
buvo paplitusi Artemidoro epochoje. 


2. Analizė 


Artemidoras seksualiniams sapnams skiria keturis skyrius* — prie 
viso to dar reikia pridėti daugybę pastabų. Jis grindžia savo analizę aktus 
suskirstydamas į tris tipus: tuos, kurie atitinka įstatymą (kata nomon), 
tuos, kurie jam prieštarauja (para nomon), ir tuos, kurie prieštarauja 
gamtai (para phusin). Toks skirstymas toli gražu nėra aiškus: nė vienas 
iš šių terminų neapibrėžtas; neaišku, kaip išdėstomos nurodytos kate- 
gorijos, neaišku, ar „prieš gamtą“ reikia suprasti kaip „prieš įstatymą“ 
dalį; kai kurie aktai vienu metu pateikiami dviejose rubrikose. Nejįsi- 
vaizduokime griežtos klasifikacijos, kuri suskirstytų visus įmanomus 
seksualinius aktus į teisėtus, neteisėtus ar priešgamtinius. Vis dėlto juos 
detaliai nagrinėjant, iš nurodytų grupių šis tas paaiškėja. 


* 77-80 pirmosios dalies skyriai. 

1. Pirmiausia apie „atitinkančius įstatymą“ aktus. Mūsų retrospekty- 
viam žvilgsniui atrodo, jog painiojami gana skirtingi dalykai: svetima- 
vimas ir vedybos, prostitučių lankymas, kabinėjimasis prie namų vergų, 
tarno masturbacija. Kuriam laikui palikime nuošalyje reikšmę, kurią 
reikėtų suteikti sąvokai „atitikti įstatymą“. Iš tiesų šio skyriaus frag- 
mentas gana aiškiai nušviečia analizės rutuliojimąsi. Artemidoras kaip 
bendrą taisyklę pateikia, kad vaizdiniuose regimos moterys — tai „sap- 
nuojančiajam turinčios tekti veiklos paveikslai. Taigi, kokia ir kokiomis 
sąlygomis būtų moteris, į tokias sąlygas sapnuojantįjį nuves jo veikla *. 
Reikia suprasti, kad Artemidorui sapno prognostinę prasmę, taigi tam 
tikra prasme ir susapnuoto akto moralinę vertę, nulemia partnerio ar 
partnerės būsena, o ne pati akto forma. Šią salygą reikia suprasti plačią- 
ja prasme: tai „kito“ (sapnuojamojo) socialinis statusas; tai faktas, vedęs 
jis ar ne, laisvas ar vergas, jaunas ar senas, turtingas ar vargšas; tai jo pro- 
fesija, tai vieta, kurioje jis sutinkamas; tai padėtis, kurią jis užima sap- 
nuotojo atžvilgiu (žmona, meilužė, jauna globotinė ir t. t.). Tuo remian- 
tis galima suprasti iš pirmo žvilgsnio nelogišką teksto rutuliojimosi būdą: 
jame vienas po kito aptariami galimi partneriai, atsižvelgiant į jų statusą, 
jų ryšį su sapnuojančiuoju, vietą, kur juos sutinka. 

Trys pirmieji tekste paminėti personažai atkuria tradicinę trijų ka- 
tegorijų moterų, prie kurių galima prieiti, seriją: tai žmona, meilužė 
ir prostitutė. Sapnuoti, jog santykiauji su nuosava žmona yra palankus 
ženklas, nes žmoną natūrali analogija sieja su amatu ir profesija; kaip ir 
kalbant apie pastaruosius, su žmona atliekama pripažinta ir teisėta veik- 
la, iš jos gaunama nauda kaip iš klestinčio verslo; su ja patiriamas ma- 
lonumas reiškia malonumą, kuris bus jaučiamas gavus pelną iš amato. 
Nėra jokio skirtumo tarp žmonos ir meilužės. Artemidoro siūloma ana- 
lizė yra gana įdomi: žmona, kaip malonumą suteikiantis objektas, ir tos, 
kurias familiarus žodynas kartais vadina „darbininkėmis“, kurios yra 
tam, kad suteiktų šiuos malonumus, ir „atsiduoda nieko neatsakyda- 
mos“, — turi pozityvią reikšmę. Tačiau esama „tam tikros gėdos“ lanky- 
ti tokias moteris — tai gėda ir taip pat išlaidos; tai šiek tiek sumažina 
įvykio, apie kurį praneša jį vaizduojantis sapnas, teigiamą reikšmę. 


* Artenudoras. Sapnų aiškinimas, I, 78. 

Tačiau neigiamą sapno reikšmę labiausiai pabrėždavo prostitucijos 
vieta. Dėl dviejų priežasčių, kurių viena yra lingvistinė: nors viešnamį 
apibrėžia terminas, reiškiantis dirbtuvę arba parduotuvę (ergastėrion), ir 
tai turi teigiamą prasmę, tačiau jis taip pat vadinamas „vieta visiems“, 
„bendra vieta“ — kaip kapinės. Antroji priežastis grindžiama filosofų ir 
medikų dažnai nurodomais seksualinės etikos punktais: bergždžias sėk- 
los švaistymas, jos eikvojimas nesiekiant susilaukti palikuonių, kuriuos 
galėtų pagimdyti žmona. Dėl šios dvigubos priežasties lankyti prosti- 
tutes sapne gali reikšti mirtį. 

Greta klasikinės trilogijos žmona-meilužė-prostitutė, Artemidoras 
kalba ir apie atsitiktinai sutinkamas moteris. Tada sapnas reiškia tokią 
ateitį, kokios socialiai „verta“ sapnuojama moteris: ar ji turtinga, gerai 
apsirengusi, pasipuošusi, ar sutinka? Jei taip, toks sapnas žada kažką 
gero. Jei ji sena, bjauri, vargšė, jei neatsiduoda pati — sapnas yra blogas. 

Šeimyna pateikia kitą seksualinių partnerių — tarnų ir vergų — kate- 
goriją. Čia susiduriama su tiesiogine priklausomybe: vergai turtą reiš- 
kia ne per analogiją — jie yra to turto sudedamoji dalis. Taigi, savaime 
aišku, malonumas, kuris sapne patiriamas su tokiu personažu, reiškia, 
kad „nuosavas turtas suteiks malonumą ir labai tikėtina, jog jis bus di- 
desnis ir puikesnis“. Pasinaudojama savo teise; naudojamasi savo turtu, 
todėl tai yra geri sapnai, realizuojantys statusą ir teisėtumą. Žinoma, 
partnerio lytis mažai svarbi — nesvarbu, mergaitė ar berniukas, — svar- 
biausia, kad būtų kalbama apie vergą. Artemidoras daug reikšmės skiria 
kitam dalykui: sapnuojančiojo pozicijai seksualinio akto metu - aktyvus 
jis ar pasyvus? Būti „po“ savo tarnu, sapne sugriauti socialinę hierarchi- 
ją - blogas ženklas; tai požymis, kad bus patirta žala iš to žemesniojo 
arba teks patirti jo panieką. Dar kartą patvirtindamas, kad čia kalbama 
ne apie nusižengimą gamtai, bet apie pasikėsinimą į socialinę hierar- 
chiją ir teisingus jėgų santykius, Artemidoras prabėgom pabrėžia visiš- 
kai tokią pat negatyvią reikšmę sapnų, kuriuose sapnuojantįjį paima jo 
priešas, vyresnysis ar jaunesnysis brolis (pažeista lygybė). 

Toliau eina santykių grupė. Sapnas geras, jei santykiaujama su pa- 
žįstama moterimi, jeigu ji nėra ištekėjusi, jei ji turtinga; nes atsi- 
duodanti moteris atiduoda ne tik savo kūną, o ir „su savo kūnu susiju- 
sius dalykus“, kuriuos ji atsineša su savimi (drabužius, papuošalus ir 

apskritai visus savo turimus materialinius daiktus). Priešingai, sapnas 
blogas, jeigu kalbama apie ištekėjusią moterį, nes ji priklauso savo vyrui; 
įstatymas draudžia prie jos artintis ir baudžia už svetimoteriavimą. Tai 
sapnuojantis ateityje turi laukti tokių pat bausmių. O kai sapnuojami 
santykiai su vyru? Jeigu sapnuoja moteris (čia vienas iš nedaugelio teks- 
to fragmentų, kur atsižvelgiama ir į moterį), sapnas geras visais atvejais, 
nes jis atitinka natūralų ir socialinį moters vaidmenį. Tačiau jeigu vyras 
sapnuoja, kad yra paimamas kito, tai elementas, leidžiantis atskirti gerą 
ar blogą sapno prasmę, yra dviejų partnerių reliatyvių statusų palygini- 
mas: sapnas geras, jei esi paimamas senesnio ir vyresnio už save (tai 
žada dovanas); jis blogas, jei aktyvusis partneris yra jaunesnis ir netur- 
tingesnis — arba tik neturtingesnis: tai išlaidas lemiantis ženklas. 

Paskutinė įstatymą atitinkančių sapnų grupė susijusi su masturbacija. 
Šie sapnai labai glaudžiai siejami su vergijos tema, nes kalbama apie 
patarnavimą sau pačiam (rankos — tai tarnai, kurie paklūsta penio — 
šeimininko reikalavimui), ir taip pat todėl, kad žodis, kuris reiškia „pri- 
rišti prie stulpo“, norint išplakti vergą, taip pat reiškia pajusti erekciją. 
Vergas, kuris sapnavo, kad patenkino savo šeimininką, iš tikrųjų bus jo 
išplaktas. Taigi susiduriama su labai didele amplitude to, kas „atitinka 
įstatymą: kalbama apie santuokinius aktus, santykius su meiluže, taip 
pat apie santykiavimą, būnant aktyviam ar pasyviam, su kitu vyru, 
masturbaciją. 


2. Sritis, kurią Artemidoras laiko „prieštaraujančia įstatymui“, dau- 
giausia apima incestą*. Incestas suprantamas labai siaura prasme — kaip 
santykiai tarp tėvų ir vaikų. Kalbant apie incestą tarp brolių ir seserų, 
jis prilyginamas tėvo ir dukters santykiams, jei vyksta tarp brolio ir se- 
sers; tačiau atrodo, kad Artemidoras abejoja, ar aktą tarp dviejų brolių 
reikėtų priskirti kata nomon ar para nomon. Bent jau jį pamini abiejo- 
se rubrikose. 

Jei tėvas sapnuoja, kad santykiauja su savo dukterimi arba sūnumi, 
sapno reikšmė beveik visada bloga. Tai dėl tuojau pat nurodomų fizi- 
nių priežasčių: jeigu vaikas yra visai mažas — mažesnis nei penkerių ar 


* Artemidoras. Sapnų aiškinimas, I, 78 ir 79. 
pnų 

dešimties metų, — tokio akto padaryta fizinė žala leidžia numatyti jo 
mirtį ar ligą. Jeigu vaikas didesnis, sapnas taip pat blogas, nes jis paro- 
do negalimus arba pražūtingus santykius. Naudotis savo sūnumi, „iš- 
mesti“ į jį savo sėklą — tai nevertingas aktas: bergždžios išlaidos, kurios 
neduos jokios naudos. Todėl toks sapnas reiškia didelių pinigų nete- 
kimą. O santykiauti su visiškai suaugusiu vaiku, kai tėvas ir sūnus negali 
be konfliktų sugyventi viename name, nes abu nori vadovauti — tai, be 
abejo, blogas ženklas. Tik vieninteliu atveju toks sapnas yra geras: kai 
tėvas išvyksta į kelionę su sūnumi arba imasi su juo tvarkyti bendrus 
reikalus; tačiau jei tokiame sapne tėvas yra pasyvus (nepriklausomai 
nuo to, ar sapnuoja tėvas, ar sūnus), jo reikšmė pražūtinga: bus su- 
griauta hierarchinė tvarka, dominavimo ir veiklos poliai. Seksualinis tė- 
vo „priklausymas“ sūnui reiškia priešiškumą ir konfliktą*. Tėvui sap- 
nuoti santykiavimą su dukra nėra palankiau. Šis sėklos „švaistymas“ į 
dukros, kuri vieną dieną ištekės, išsinešdama tėvo sėklą pas kitą, kūną, 
pranašauja didelį pinigų praradimą. O jei dukra jau ištekėjusi, tokie 
santykiai reiškia, kad ji paliks savo vyrą ir sugrįš į tėvų namus, kad rei- 
kės patenkinti jos poreikius; sapnas geras tik tada, kai tėvas vargšas — 
dukra gali grįžti turtinga ir patenkinti tėvo poreikius**. 

Galėtų atrodyti keistai, tačiau incestas su motina (kurį Artemidoras 
visada parodo kaip incestą tarp sūnaus ir motinos, ir niekada — tarp 
motinos ir dukters) dažnai turi palankią reikšmę. Ar, laikantis artemi- 
doriškojo principo tarp spėjamosios reikšmės ir moralinės vertės, reikia 
manyti, kad incestas tarp motinos ir sūnaus iš esmės nėra peiktinas? O 
gal tai reikia suprasti kaip vieną iš Artemidoro numatytų išimčių iš 
bendrojo principo? Nėra abejonių, kad Artemidoras incestą tarp moti- 
nos ir sūnaus laiko morališkai baustinu. Tačiau pažymėtina, kad toks 
incestas jam dažnai suteikia palankią pranašišką reikšmę, paversdamas 
motiną tarsi kažkokiu modeliu ir daugelio socialinių ryšių ir veiklos 
formų matrica. Motina — tai amatas; susijungti su ja reiškia profesinę 


* Tačiau reikia pažymėti, jog, remiantis IV knygoje pateikiamu aiškinimu, įsi- 
skverbti į savo sūnų jaučiant malonumą - tai ženklas, kad jis gyvens; patiriant 
kančią — jis mirs. Artemidoras pabrėžia, jog šiuo atveju prasmę nulemia malo- 
numas. | 

** Artemidoras. Sapnų aiškinimas, I, 78. 

sėkmę ir klestėjimą. Motina — tai tėvynė: sapnuoti lytinius santykius su 
ja gali reikšti sugrįžimą tam, kuris ištremtas, arba sėkmę politiniame 
gyvenime. Motina — tai taip pat derlinga žemė, iš kurios gimstama: jei- 
gu vyksta teismas tuo metu, kai sapnuojamas incestas, reiškia, kad bus 
gauta ginčytina valda ar turtas; o žemdirbys gaus gerą derlių. Tačiau 
pavojus ligoniams: įsiskverbimas į šitą motiną — žemę reiškia mirtį. 


3. Apie „gamtai prieštaraujančius“ aktus Artemidoras pateikia dvi 
viena po kitos einančias plėtotes: vienoje kalbama apie tai, kas neatitin- 
ka gamtos nustatytos padėties (ši plėtotė yra vaizdinių apie incestą in- 
terpretavimo priedas); kitoje kalbama apie santykius, kur akto „gamtai 
prieštaraujantį“ pobūdį rodo partnerio „prigimts“*. 

Artemidoras pabrėžia, kad gamta lytinio akto formą apibrėžė kiek- 
vienai rūšiai atskirai: „Vieni lipa ant patelių iš užpakalio — kaip arklys, 
asilas, ožys, jautis, elnias ir kiti keturkojai. Kiti iš pradžių susijungia 
burnomis — kaip gyvatės, balandžiai ir žebenkštys; žuvų patelės surenka 
patinų išskirtą spermą“. Žmonės iš gamtos taip pat perėmė labai tiksliai 
apibūdintą sueities būdą: veidas į veidą, vyrui gulint ant moters. Tokia 
sueitis yra visiško valdymo aktas: matant, kad partnerė „paklūsta“ ir „at- 
liepia“, esate „viso partnerės kūno“ šeimininkas. Visos kitos pozos yra 
„nesaikingos, nenuosaikios ir natūralumą pažeidžiančios išmonės, ku- 
rias skatina girtumas“. Tokie nenatūralūs santykiai rodo prastus socia- 
linius santykius (blogi santykiai, priešiškumas) arba sunkų ekonominį 
etapą (esate nesavas, „varžotės'). 

Kalbėdamas apie šiuos lytinio akto „variantus“, Artemidoras išskiria 
oralinę erotiką. Ji griežtai smerkiama — ypač dažnas požiūris antikoje**: 
„moralinė klaida“, „pasibjaurėtinas aktas“, kurio regėjimas sapne teigia- 
mą reikšmę gali turėti tik tada, jeigu tai susiję su sapnuojančiojo profe- 
sine veikla (jei jis oratorius, fleitistas ar retorikos profesorius); papras- 
tai šita praktika reiškia nenaudingas išlaidas, nes kalbama apie bergž- 
džią sėklos eikvojimą. Tai su gamta nesuderinama praktika, kuri vėliau 


* Artemidoras. Sapnų aiškinimas, I, 79-80. 
** P. Veyne. Homoseksualumas Romoje, leidinyje Istorija, 1981 m. sausio mėn., 
p. 78. 

trukdo bučiuotis arba kartu valgyti; ji pranašauja santykių nutrūkimą, 
priešiškumą, kartais —- mirtį. 

Tačiau yra ir kitų būdų lytinių santykių metu atsidurti už natūra- 
lumo ribų — dėl pačių partnerių prigimties. Artemidoras išvardija pen- 
kias galimybes: santykiai su dievais, su gyvuliais, su lavonais, santy- 
kiavimas su pačiu savimi arba galiausiai dviejų moterų santykiavimas. 
Dviejų paskutinių kategorijų priskyrimas nesuderinamiems su gamta 
aktams yra labiau neaiškus negu kitų. Santykiavimas su pačiu savimi 
neturi būti suprantamas kaip masturbacija; pastaroji buvo paminėta 
tarp „įstatymą atitinkančių“ aktų. Taigi gamtai prieštaraujančio san- 
tykiavimo su pačiu savimi esmė — penio įsiskverbimas į savo paties 
kūną, savo penio bučiavimas, penio paėmimas burna. Pirmieji vaizdi- 
niai reiškia vargą, skurdą ir kančias; antrieji žada vaikų gimimą, jeigu 
jų dar nėra, arba jų sugrįžimą, jeigu jie išvykę; O tretieji vaizdiniai reiš- 
kia, kad vaikai mirs, neturėsite moterų nei meilužių (nes nereikia mo- 
terų, kai galima pasinaudoti pačiu savimi) arba būsite pasmerktas di- 
džiausiam skurdui. 

Kalbant apie moterų santykiavimą, būtų galima klausti, kodėl jis 
priskiriamas „gamtai prieštaraujančių“ aktų kategorijai, tuo tarpu vyrų 
santykiavimas priklauso kitoms rubrikoms (ir paprastai įstatymą atitin- 
kantiems aktams). Šito priežastis, be abejo, yra santykių forma — įsi- 
skverbimas: pasiėmusi kažkokį daiktą moteris atlieka vyro vaidmenį, 
neteisėtai užima jo padėtį ir paima kitą moterį. Išskirtinai vyriško — 
dviejų vyrų — akto metu įsiskverbimas pats savaime nėra gamtos trans- 
gresija (netgi jeigu vienam iš dviejų būti įsiskverbimo objektu laikoma 
gėdinga ir netinkama). Toks dviejų moterų aktas, atliekamas nepaisant 
to, kas jos yra — viena ir kita, ir naudojantis apgaule, visiškai taip pat 
„prieštarauja gamtai“ kaip ir žmogiškosios būtybės santykiavimas su 
dievu arba su gyvuliu. Sapnuoti tokius aktus reiškia, kad teks užsiimti 
bergždžia veikla, išsiskirsite su vyru arba tapsite našle. Dviejų moterų 
santykiavimas taip pat gali reikš bendravimą arba moteriškų „paslap- 
čių sužinojimą. 

3. Sapnas ir aktas 


Reikia išskirti du bruožus, kurie ženklina visą Artemidoro atliktą 
seksualinių vaizdinių analizę. Pirmiausia sapnuojantysis visada dalyvau- 
ja savo paties sapne; seksualiniai vaizdai, kuriuos aiškina Artemidoras, 
niekada nėra gryna ir paprasta fantasmagorija, kuri vyktų sapnuojan- 
čiojo akyse, bet nepriklausomai nuo jo — kur jis būtų tik žiūrovas. Jis 
ten visada dalyvauja — ir kaip pagrindinis veikėjas: yra tikslus aktą sap- 
nuojančio subjekto ir akto subjekto, koks regimas sapne, sulyginimas. 
Be to, savo kūrinyje Artemidoras gana retai seksualinius aktus ir ma- 
lonumus parodo kaip reikšmingus ir pranašaujamus elementus; gana 
išskirtinis dalykas, kad koks nors vaizdas sapne pranašautų būsimą lyti- 
nį aktą arba malonumo netekimą“. Priešingai, lytiniai aktai yra išana- 
lizuoti ir sugrupuoti trijuose čia nagrinėjamuose skyriuose kaip sapno 
sudedamosios dalys ir pranašiški elementai; Artemidoras beveik visada 
juos pateikia kaip „žyminčiuosius“ elementus, bet beveik niekada kaip 
„Pažymimus“; vyrauja vaizdai, o ne jausmai, atvaizdavimas, o ne vaiz- 
duojamas įvykis. Taigi Artemidoro interpretacija išsidėstys linijos, nu- 
brėžtos tarp lytinio akto atlikėjo ir sapno regėtojo, forma, taip pereinant 
nuo subjekto prie subjekto; ir, žvelgiant į tokį lytinio akto ir subjekto 
vaidmenį, kokį jis save regi sapne, interpretacinio darbo tikslas bus iš- 
šifruoti tai, kas atsitiks sapnuojančiajam, kai jis sugrįš į bendravimo 
būseną. 

Iš pirmo žvilgsnio matyti, kad Artemidoro mantika labai dažnai sek- 
sualiniams sapnams suteikia socialinę reikšmę, tačiau pasitaiko ir taip, 
kad šie sapnai praneša apie sveikatos pakitimus — ligą arba išgijimą; jie 
gali būti ir mirties ženklai. Tačiau kur kas daugiau jų praneša apie veik- 
los sėkmę ar nesėkmę, praturtėjimą arba nuskurdimą, klestėjimą arba 
šeimos sugriuvimą, naudingą ar nenaudingą reikalą, palankias vedybas 
ar bloga lemiančią sąjungą, disputus, varžymąsi, susitaikymą, geras ar 
blogas galimybes visuomeninėje karjeroje, ištrėmimą, pasmerkimą. 


* Seksualiniai elementai dažnai atskleidžia sapno prasmę, pvz., IV knygoje 37, 41, 


46, 66 skyriuose; V knygoje 24, 44, 45, 62, 65, 67, 95 skyriuose. 

Seksualinis sapnas nusako sapnuojančiojo lemtį socialiniame gyveni- 
me; aktoriaus vaidmuo seksualinėje sapno scenoje atitinka vaidmenį, 
kurį jis turės šeimos, amato, verslo ir miesto scenoje. 

Tam yra dvi pagrindinės priežastys. Pirmoji visiškai bendro pobū- 
džio: ji susijusi su kalba, kuo plačiai naudojasi Artemidoras. Iš tiesų 
graikų kalboje — kaip, beje, daugiau ar mažiau ir daugelyje kitų kalbų — 
labai ryškus seksualinės ir ekonominės kai kurių terminų reikšmės dvi- 
prasmiškumas. Taip žodis sėma, reiškiantis kūną, taip pat reiškia turtą 
ir daiktus; todėl galimas ekvivalentiškumas tarp kūno „valdymo“ ir tur- 
tų valdymo*. Ousia — tai substancija, taip pat turtas, tačiau tai gali 
reikšti ir sėklą ar spermą: spermos netektis reikš substancijos išeikvo- 
jimą**. Sąvoka blabė - žala, gali būti siejama su turto pokyčiais, pinigų 
netektimi, tačiau taip pat su buvimu prievartos auka arba pasyviu lyti- 
nio akto objektu***. Artemidoras taip pat žaidžia žodžio „skola“ polise- 
mija: žodžiais, kurie reiškia reikalavimą sumokėti ir bandymą išvaduo- 
ti, taip pat galima pasakyti, jog esate spaudžiamas seksualinio poreikio, 
o iš jo išsivaduojate jį patenkindami: terminas anagkaion, vartojamas 
vyriškam lyties organui aprašyti, yra šių reikšmių sankryžoje****. 

Kita priežastis susijusi su savita Artemidoro kūrinio forma ir paskir- 
timi: tai vyro knyga, skirta daugiausia vyrams ir jų vyriškam gyveni- 
mui. Reikia prisiminti, kad sapnų interpretacija nėra laikoma paprasta 
ir tik asmeniniu smalsumu pagrįsta veikla — ji naudinga, nes padeda 
valdyti savo gyvenimą ir pasiruošti būsimiems įvykiams. Kadangi nak- 
tys pasakoja, kas dieną įvyks, norint tinkamai gyventi vyro, namų šei- 
mininko, šeimos tėvo gyvenimą, naudinga mokėti išsiaiškinti nakų 
gimstančius sapnus. Tokia yra Artemidoro knygų perspektyva: tai va- 
dovas, kad atsakingas vyras, namų šeimininkas kasdieniame gyvenime 


* Artemidoras. Sapnų aiškinimas, II, 77. Taip pat IV knygoje (4) rašoma apie 
turėjimo savo valdžioje (įsiskverbimo) ir turėjimo savo valdžioje (nuosavybės) 
ekvivalentiškumą. 

** Ten par, I, 78. 

** Ten par, I, 78. Taip par IV knygoje (68) rašoma, jog susapnuoti save virtus tiltu 
reiškia, kad tapsi prostitutu(e): „Jeigu moteris arba gražus berniukas sapnuotų, 
kad tampa tiltu, jie taps prostitutais ir daug žmonių jais naudosis“. Tokį pat 
sapną susapnavęs turtingas vyras „bus niekinamas ir tarsi trypiamas“. 


**** Ten par, I, 79. Taip pat I, 45. 

galėtų veikti, atsižvelgdamas į ženklus, kurie gali jį nuspėti. Taigi sapno 
vizijose bandoma rasti šeimyninio, ekonominio ir socialinio gyvenimo 
giją. 

Tačiau tai dar ne viskas: aiškinimas, pateikiamas Artemidoro pasi- 
sakymuose, rodo, kad seksualinis sapnas pats savaime yra suvokiamas, 
plėtojamas ir analizuojamas kaip socialinė scena; „gera ir bloga“ amato, 
tėvonijos, šeimos, politinės karjeros, statuso, draugysčių ir protekcijų 
srityje jis pranašauja todėl, kad vaizduojamus lytinius aktus sudaro tie 
patys elementai. Iš Artemidoro naudojamos analizės aiškiai matoma, 
kad aphrodisia vaizdinių interpretavimas sėkmės ar nesėkmės, sociali- 
nio pasisekimo ar nepasisekimo terminais parodo tam tikrą dviejų sri- 
čių vienesybiškumą. Šitai atsiskleidžia dviem lygiais: vaizdinių elemen- 
tų, vartojamų kaip medžiaga analizei, lygiu ir principų, kurie leidžia 
šiems elementams suteikti reikšmę (prognostinę „vertę“), lygiu. 


1. Kokius seksualinio sapno aspektus Artemidoras laiko svarbiais 
savo analizei? 

Pirmiausia — personažai. Pavyzdžiui, Artemidoras nekalbės nei apie 
sapnuojančiojo artimą ar tolimą praeitį, nei apie jo dvasinę būseną ar 
aistras apskritai, o tik apie jo socialinius bruožus: amžiaus grupę, kuriai 
jis priklauso; užsiima jis verslu ar ne, ar užima politines pareigas, ar sten- 
giasi apvesdinti savo vaikus, ar jam gresia bankrotas arba artimųjų prie- 
šiškumas ir pan. Visiškai tokie pat ir „personažai“, kuriuos sapne mato 
aptariami partneriai; oneiriškas Artemidoro sapnuojančiojo pasaulis pil- 
nas individų, kurie beveik neturi fizinių bruožų. Beveik nėra ir emoci- 
nių ar aistros palaikomų ryšių su pačiu sapnuojančiuoju; sapno perso- 
nažai pasirodo tik kaip socialiniai profiliai: jauni, seni (bent jau jaunesni 
arba vyresni už sapnuojantįjį), turtingi ar vargšai; tai žmonės, kurie at- 
neša turtus ar prašo dovanų; tai pataikūniški arba žeminantys ryšiai; tai 
aukšti pareigūnai, kuriems reikia paklusti, arba žemesni, iš kurių gali- 
ma teisėtai pelnytis; tai namų žmonės ar žmonės iš kitur; tai laisvi vyrai, 
moterys, priklausančios vyrui, vergai arba profesionalios prostitutės. 

Kalbant apie tai, kas vyksta tarp tų personažų ir sapnuojančiojo, rei- 
kia pabrėžti ypatingą Artemidoro santūrumą. Jis nekalba apie glamo- 
nes, sudėtingas kombinacijas, nėra fantasmagorijų, o tik keletas labai 

paprastų variacijų pagrindinės formos — įsiskverbimo — tema. Atrodo, 
jog ji sudaro seksualinės praktikos esmę ar bent jau vienintelį dalyką, 
vertą išskirti ir turintį prasmę aiškinant sapną. Įsiskverbimo aktas, tu- 
rintis kelis pozicinius variantus, ypač išskiriant du polius — aktyvų ir 
pasyvų, yra daug reikšmingesnis lytinių aktų vertinimo rodiklis negu 
pats kūnas ir jo įvairios dalys, negu malonumas, jo savybės ir inten- 
syvumas. Klausimas, kurį Artemidoras nuolat pateikia apie nagrinėja- 
mus sapnus, — žinojimas, kas į ką įsiskverbia. Ar sapnuojantis subjektas 
(beveik visada vyras) aktyvus, ar pasyvus? Ar tai jis paklūsta ir yra pai- 
mamas? Klausimas, kaip atliekamas įsiskverbimas, paprastai yra neiš- 
vengiamas (nebent į jį jau būtų detaliai atsakyta), ar būtų kalbama apie 
sūnaus santykius su tėvu, su motina, ar su vergu. Jį galima dar patiks- 
linti: kokia yra subjekto poza šio įsiskverbimo metu? Visi sapnai iki 
„lesbietiško“ nagrinėjami šiuo ir tik šiuo požiūriu. 

Šitas įsiskverbimo aktas — svarbiausias seksualinės veiklos momen- 
tas, svarbiausia medžiaga interpretacijai ir sapno reikšmės centras — yra 
tuojau pat perkeliamas į socialinę scenografiją. Pirmiausia Artemidoras 
lytinį aktą mato kaip aukštesnės ir žemesnės padėties žaismą: įsiskver- 
bimas abu partnerius pastato į dominuojančiojo ir paklūstančiojo pozi- 
cijas; vienam jis reiškia pergalę, kitam — pralaimėjimą; vienam iš part- 
nerių tai yra teisė, o kitam — primetama būtinybė; tai statusas, kuris 
suteikia vertę, arba padėtis, kurią reikia iškęsti; tai pranašumas, kuriuo 
naudojamasi, arba susitaikymas su padėtimi, kad pelnas paliekamas ki- 
tiems. Tai parodo kitą lytinio akto aspektą: Artemidoras jį taip pat ma- 
to kaip „ekonominį“ išlaidų ir pelno žaismą; pelnas — patiriamas malo- 
numas, malonūs pojūčiai; išlaidos — aktui reikalinga energija, sėklos — 
brangios gyvybinės substancijos — iššvaistymas ir po to atsirandantis 
nuovargis. Artemidoras savo analizei plėtoti naudoja ne tiek įvairius 
kintamuosius dydžius, kuriuos galėtų parodyti įvairūs gestai, juos ly- 
dintys įvairūs jutimai, ar visus sapne galimus matyti vaizdus, kiek ele- 
mentus, susijusius su įsiskverbimu kaip „strateginiu“ dominavimo-pa- 
klusimo ir „ekonominiu“ netekties—naudos žaidimu. 

Šie elementai mums gali pasirodyti vargani, schemiški, netekę sek- 
sualinio „atspalvio“, tačiau reikia pažymėti, kad jie iš anksto patenkina 
socialiai reikšmingų elementų analizę; Artemidoras savo analizėje kalba 

apie socialinėje scenoje esančius ir ją apibūdinančius personažus. Ši 
socialinė scena juos paskirsto svarbiausiojo akto, kuris vienu metu egzis- 
tuoja fizinių santykių, socialinių aukštesniojo ir žemesniojo ryšių ir eko- 
nominės veiklos praradimo bei pelno plotmėse, atžvilgiu. 


2. Kaip, remdamasis išskirtais ir analizėje sureikšmintais elementais, 
Artemidoras nustatys seksualinio sapno „vertę“? Tai reikia suprasti ne 
tik kaip įvykio, apie kurį pranešama alegoriškai, tipą, bet ypač (tai lai- 
koma pagrindiniu praktinės analizės aspektu) kaip jo „kokybę“ — tai yra 
palankų ar nepalankų poveikį subjektui. Prisimenamas vienas iš esmi- 
nių metodo principų: sapno prognostinė kokybė (geras ar blogas pra- 
našaujamas įvykis) priklauso nuo pranašaujančiojo paveikslo reikšmės 
(blogas ar geras sapne matomas aktas). Taigi, analizuodami pateiktus 
pavyzdžius, pamatėme, kad „pozityvią vertę turintis“ lytinis aktas Arte- 
midoro požiūriu ne visada ir nebūtinai yra įstatymų leidžiamas, aplin- 
kinių nuomonės gerbiamas, papročiams priimtinas lytinis aktas. Žino- 
ma, yra svarbių sutapimų: sapne lytiškai santykiauti su savo žmona arba 
meiluže yra gerai; tačiau yra skirtumų, netgi svarbių: palanki incesto su 
savo motina sapno reikšmė yra labiausiai sukrečiantis pavyzdys. Galima 
paklausti: koks gi tas kitas būdas vertinti lytinius aktus, tie kiti kriteri- 
jai, kurie leidžia pasakyti, kad šie aktai sapne ir sapnuojančiajam „geri“, 
tuo tarpu už juos būtų smerkiama realybėje? Atrodo, kad susapnuoto 
lytinio akto „vertę“ sudaro santykis tarp sapnuojančiojo seksualinio ir 
socialinio vaidmens. Kalbant dar tiksliau, galima pasakyt, kad Artemi- 
doras mano, kad „palankiai“ ir gerai lemia sapnas, kuriame sapnuo- 
jančiojo seksualinė veikla su partneriu atitinka schemą, pagal kurią 
turėtų klostytis jo santykiai su tuo pačiu partneriu socialiniame, o ne 
seksualiniame gyvenime. Oneiriškieji lytiniai santykiai vertinami lygi- 
nant su socialiniais santykiais „nemiegant“. 

Kad būtų „geras“, sapnuojamas lytinis aktas turi paklusti bendra- 
jam „izomorfizmo“ principui. Toliau kalbant schemiškai, būtų galima 
pridurti, kad šis principas įgauna dvi formas: „pozicijos analogijos“ prin- 
cipo ir „ekonominio adekvatumo“ principo. Pagal pirmąjį iš šių prin- 
cipų lytinis aktas bus geras tada, jei sapnuojantysis subjektas, santykiau- 
damas su partneriu, užima poziciją, kuri atitinka jo poziciją realiame 

gyvenime su tuo pačiu partneriu (arba to paties tipo partneriu): todėl 
yra gerai būti „aktyviam“ su savo vergu (nesvarbu, kokia būtų jo lytis); 
gerai būti aktyviam su prostitutu ar prostitute arba su jaunu ir neturtin- 
gu berniuku; tačiau „gerai“ būti pasyviam su vyresniu ir turtingesniu už 
save ir pan. Remiantis šiuo iz0morfizmo principu, sapnas apie incestą 
su motina yra kupinas pozityvių reikšmių: čia subjektas matomas akty- 
vioje pozicijoje su motina, kuri jį pagimdė ir išmaitino, todėl jis atsimo- 
kėdamas turi jai dirbti, tarnauti, garbinti ją, išlaikyti ir praturtinti kaip 
žemę, tėvynę ar miestą. Tačiau, kad lytinis aktas sapne turėtų pozityvią 
reikšmę, taip pat reikia, kad jis paklustų „ekonominio adekvatumo“ 
principui; reikia, kad „išlaidos“ ir „pelnas“, kurį duoda šita veikla, būtų 
paskirstyti teisingai: pagal kiekį (daug išlaidų dėl menko malonumo 
nėra gerai), taip pat krypų (nedaryti bergždžių išlaidų tiems ar toms, 
kurie negali jų grąžinti, kompensuoti arba atsilygindami būti naudin- 
gi). Tas pats principas lemia, kad gerai sapnuoti lytinius santykius su 
vergais: naudojamasi savo geru — tai, kas buvo nupirkta darbui, dar tei- 
kia ir malonumą. Tas pats principas suteikia daug reikšmių sapnams, 
kurių metu tėvas santykiauja su savo dukterimi: priklausomai nuo to, 
ištekėjusi duktė ar ne, ar pats tėvas našlys, ar ne, ar žentas turtingesnis, 
ar neturtingesnis už uošvį, sapnas reikš išlaidas ar kraitį, pagalbą iš duk- 
ters arba, atvirkščiai, būtinybę ją išlaikyti po jos skyrybų. 

Visa tai galima apibendrinti sakant, kad pagrindinė Artemidoro in- 
terpretacijos gija, susijusi su seksualinių sapnų pranašiška reikšme, rei- 
kalauja seksualinius sapnus ir jų analizę išskaidyti į elementus (perso- 
nažus ir aktus), kurie patys savo prigimtimi yra socialiniai objektai; ir 
kad ji leidžia tam tikru būdu įvertinti lytinius aktus priklausomai nuo 
to, kokią socialinę poziciją sapne užima sapnuojantis subjektas. Kad 
sapnas būtų geras, sapne seksualinis veikėjas (kuris visada yra sapnuo- 
jantysis ir beveik visada suaugęs vyras) turi išlaikyti savo kaip socialinio 
veikėjo vaidmenį (net jeigu sapnuojamas aktas realiai būtų smerktinas). 
Nereikia pamiršu, kad visus seksualinius sapnus, kuriuos jis analizuoja, 
Artemidoras priskiria vaizdinių (oneiros) kategorijai; taigi jie pasako, 
„kas atsitiks“: 0 šiuo atveju tai, kas „atsitiks“ ir apie ką „kalbama“ sap- 
ne, yra sapnuojančiojo kaip veiklos subjekto pozicija — koks jis: akty- 
vus ar pasyvus, dominuojantis ar paklūstantis, nugalėtojas ar nugalėtas, 

„viršuje“ ar „apačioje“, uždirbantis ar išleidžiantis, gaunantis pelną ar 
patiriantis netektis, pranašesnis ar patiriantis žalą. Mažojoje įsiskver- 
bimo ir pasyvumo, malonumo ir išeikvojimo, subjekto būties būdo dra- 
maturgijoje seksualinis sapnas pasako tai, ką jam paruošė likimas. 
Galbūt kaip patvirtinimą būtų galima pacituoti fragmentą iš Sapnų 
aiškinimo, puikiai atskleidžiant ryšį tarp to, kas individą apibrėžia kaip 
aktyvųjį seksualinių santykių subjektą, ir to, kas nulemia jo vietą socia- 
linės veiklos lauke. Kitos knygos dalies tekstas supažindina su skirtingų 
kūno dalių reikšmėmis sapne. Vyriškas organas — vadinamas anagkaion 
(tai būtinas elementas, kuriuo mus prievartauja ir kuriuo mes prievar- 
taujame kitus) — apima ištisą santykių ir veiklos sritį, nustatančią indi- 
vido statusą mieste ir pasaulyje; čia figūruoja šeima, turtas, žodinė 
veikla, statusas, politinis gyvenimas, laisvė ir pagaliau paties individo 
vardas. „Vyriškas organas sutapatinamas su tėvais, nes jam būdingas ge- 
neratyvinis principas; su žmona ir su meiluže, nes jis tinkamas meilės 
dalykams; su broliais ir visais to paties kraujo giminaičiais, nes pagrin- 
dinė visos šeimos atsiradimo priežastis priklauso nuo vyriškojo organo; 
su kūniška jėga ir vyriškumu, nes juos taip pat jis lemia; su iškalba ir 
išsilavinimu, nes iš visų daiktų tik vyriškasis organas turi daugiau gene- 
ratyvinės jėgos negu kalbos... Vyriškasis organas taip pat sutapatinamas 
su pelnu ar laimėjimu, nes jis tai įsitempęs, tai atsipalaidavęs ir gali teik- 
ti arba gaminti (...) Jis susijęs su skurdu, vergove, grandinėmis, nes lai- 
komas „tramdančiuoju“ ir yra „suvaržymų“ simbolis. Jis susijęs ir su 
pagarba, kurią įkvepia aukštas rangas, nes jį vadiname pagarba (...) Jei 
jis padvigubėjo, tai reiškia, kad visi esami daiktai padvigubės, išskyrus 
žmoną ir meilužę; šito dvigubas organas nesuteikia, nes niekada neį- 
manoma naudotis vienu metu dviem vyriškaisiais organais. Aš pažįstu 
žmogų, kuris, būdamas vergas, susapnavo, kad turi tris falus: jis buvo 
išlaisvintas ir vietoj vieno vardo gavo tris, nes prie dviejų savo vardų jis 
pridėjo išlaisvintojo vardą. Tačiau tai atsitiko tik vieną kartą: o sapnus 
reikia interpretuoti remiantis ne retais atvejais, o tik tokiais, kurie at- 


sitinka dažniausiai“ *. 


* Artemidoras. Sapnų aiškinimas, I, 45. 

Kaip matome, vyriškasis organas pasirodo visų savitvardos žaidimų 
sankryžoje: savęs valdymo žaidime, nes jo reikalavimai gali mumis pa- 
sinaudoti, jeigu leisimės jo prievartaujami; pranašumo prieš savo sek- 
sualinius partnerius žaidime, nes šiuo organu atliekamas įsiskverbimas; 
privilegijų ir statuso žaisme, nes jis žymi visą giminystės ir socialinės 
veiklos lauką. 


Paveikslas, kurį piešia seksualiniams sapnams skirti Artemidoro 
veikalo skyriai, yra artimas antikai. Jame lengvai randama tradicijų ir 
papročių, kuriuos galėtų patvirtinti daugelis kitų — ankstesniųjų ar to 
meto — paliudijimų, bruožų. Esame pasaulyje, kurį labai ryškiai pa- 
ženklina vyriškojo personažo centrinė pozicija ir lytiniuose santykiuose 
vyriškajam vaidmeniui suteikta svarba. Esame pasaulyje, kuriame ve- 
dybos yra pakankamai vertinamos, kad būtų laikomos geriausia terpe 
seksualiniams malonumams. Šiame pasaulyje vedęs vyras gali taip pat 
turėti meilužę; naudotis savo tarnais — berniukais ar mergaitėmis; lan- 
kyti prostitutes. Galiausiai šiame pasaulyje savaime aiškūs atrodo san- 
tykiai tarp vyrų, vis dėlto prisilaikant atitinkamų amžiaus ar statuso 
skirtumų. 

Taip pat galima pabrėžti daugelio kodekso elementų egzistavimą. 
Tačiau reikia pripažinti, kad jie yra gana negausūs ir gana neaiškūs. 
Keletas griežtų draudimų, kuriuos apibūdina didžiulis pasibjaurėjimas: 
tai felacija — santykiavimas tarp moterų, ir ypač tai, jog viena iš jų pri- 
siima vyrišką vaidmenį; labai siauras incesto apibrėžimas, kuriuo re- 
miantis incestas paprastai suprantamas kaip tėvų ir vaikų santykiavi- 
mas; nuoroda į kanonišką ir natūralią lytinio akto formą. Tačiau Arte- 
midoro tekste visiškai nekalbama apie pastovią ir aiškią leidžiamų ir 
draudžiamų lytinių aktų klasifikaciją; nera nieko, kas tiksliai nubrėžtų 
ribą tarp to, kas natūralu ir kas „prieštarauja gamtai“. Ypač svarbu, jog, 
kaip atrodo, svarbiausias ir lemiamas vaidmuo, siekiant nustatyti lytinio 
akto „kokybę“, tenka ne kodekso elementams — bent jau sapne ir jo, 
kaip pranašo, funkcijoje. 

Ir atvirkščiai, atliekant pačią interpretaciją, galima nujausti apie kitą 
lytinių aktų suvokimo būdą ir kitus jo vertinimo principus: remiantis 

ne aktu, vertinamu pagal jo daugiau ar mažiau dažnai pasitaikančią 
formą, o atlikėju, jo gyvenimo būdu, padėtimi, santykiu su kitais ir 
pozicija, kurią jis užima kitų atžvilgiu. Atrodo, jog esminis klausimas 
daug mažiau siejamas su aktų atitikimu natūraliai struktūrai arba pozi- 
tyviam reglamentavimui negu su tuo, ką būtų galima pavadinti subjek- 
to „veiklos stiliumi“ ir ryšiais, kuriuos jis sukuria tarp seksualinės veik- 
los ir kitų savo šeimyninės, socialinės, ekonominės egzistencijos aspektų. 
Analizė ir vertinimo procedūros nepagrįstos judėjimu nuo lytinio akto į 
sritį, laikomą seksualumo ar kūno sritimi, kurios leistinas formas nu- 
statytų dievų, žmonių ar gamtos įstatymai; jos pagrįstos judėjimu nuo 
subjekto, kaip seksualinio veikėjo, į kitas gyvenimo sritis, kuriose jis plė- 
toja savo veiklą. Būtent šiuose skirtingų veiklos formų santykiuose ne 
išskirtinai, bet daugiausia slypi seksualinio elgesio principai. 

Čia lengvai randami pagrindiniai moralinės aphrodisia patirties, 
kokia ji buvo pavaizduota klasikinės epochos tekstuose, požymiai. Ar- 
temidoro knyga patvirtina šios patirties ilgaamžiškumą ir solidumą, 
neformuluodama etikos, tačiau sapnus aiškina to paties laikmečio sek- 
sualinių malonumų suvokimo ir vertinimo būdais. 

Tačiau, pažvelgus į tekstus, kurių tikslas — apgalvoti pačias seksua- 
lines praktikas ir duoti patarimų apie elgesį bei gyvenimo principus, 
galima pastebėti keletą modifikacijų, lyginant šiuos tekstus su griežtu- 
mo doktrinomis, kurios buvo suformuluotos IV a. filosofijoje. Kas tai — 
pertrūkis, radikalūs pasikeitimai, naujos malonumų praktikos formos 
atsiradimas? Žinoma, ne. Tačiau polinkiai pastebimi: gyvesnis dėmesys, 
nemažai su seksualiniu elgesiu susijusių abejonių ir didesnė reikšmė 
skiriami vedyboms ir jų reikalavimams, o meilei berniukams suteikiama 
mažiau reikšmės: apskritai tai griežtesnis stilius. Stebima lėta evoliucija. 
Tačiau per temas, kurios plėtojamos, akcentuojamos ir gilinamos, ga- 
lima aptikti kito tipo modifikaciją: ji susijusi su tuo, kaip moralinė 
mintis apibrėžia subjekto požiūrį į savo seksualinę veiklą. 


II SKYRIUS 


SAVES [PAŽINIMO] KULTŪRA 


Įtarus požiūris į malonumus, primygtinis teigimas, kad nesaikingu- 
mas daro poveikį kūnui ir sielai, vedybų ir santuokinių įsipareigojimų 
iškėlimas, — toks griežtumas dviem pirmaisiais amžiais pasireiškia filo- 
sofų ir gydytojų tekstuose. Tai patvirtina Sorano, Rufo Efesiečio, Mu- 
zonijaus ir Senekos, Plutarcho, Epikteto ir Marko Aurelijaus tekstai. 
Beje, būtent iš šios moralės neabejotinai daug pasiskolino krikščioniš- 
kieji autoriai, ir daugelis šiandienos istorikų sutinka pripažinti seksua- 
linio griežtumo temų egzistavimą, galiojimą ir sustiprėjimą visuome- 
nėje, kurios amoralumą ir ištvirkėliškus įstatymus aprašinėjo ir dėl to jai 
priekaištavo to meto rašytojai. Palikime nuošalyje klausimą, ar jie tai 
smerkė teisėtai: vertinant tik tekstus, kuriuose apie tai rašoma, ir vietą, 
kurią jie jam skiria, atrodo, kad iš tiesų daug primygtinesnis tapo „ma- 
lonumų klausimas“, o dar tiksliau — su seksualiniais malonumais sieja- 
mas įtarumas dėl galimų turėti santykių ir kaip jais reikia mėgautis. Tai 
intensyvesnis aphrodisia problematizavimas, kai reikia pabandyti iš 
naujo kartu apimti būdingas formas ir motyvus. 

Įsitikinu, kad tai buvo naujai akcentuojama, padės įvairūs aiškini- 
mai. Naują akcentavimą galima susieti su tam tikromis moralizavimo 
pastangomis, kurių daugiau ar mažiau autoritarišku būdu ėmėsi poli- 
tinė valdžia; šios pastangos buvo ypač didelės ir remiamos esant Au- 
gusto principatui; ir pastaruoju atveju tiesa, kad teisinės priemonės, 
saugančios vedybas, favorizuojančios šeimą, reglamentuojančios gyve- 
nimą susidėjus ir smerkiančios svetimoteriavimą, buvo lydimos idėji- 
nio judėjimo, — kuris galbūt nebuvo visiškai dirbtinis, — prieštaraujan- 
čio esamam palaidumui ir reikalaujančio grįžti prie senųjų papročių 

griežtumo. Tačiau vis dėlto negalima įsikibti į tas žinias; ir, be abejo, 
būtų neteisinga manyti, kad šios priemonės ir idėjos yra daugelio šimt- 
mečių evoliucijos, turinčios atvesti į režimą, kuriame seksualinė laisvė 
bus griežčiau apribota institucijų ir civilinių arba religinių įstatymų, ap- 
matai. įŠie politiniai bandymai iš tiesų buvo pernelyg pavieniai, turėjo 
per daug ribotus tikslus ir per mažai bendrų ir nuolaunių efektų, kad 
būtų galima kalbėti apie griežtumo tendenciją, kuri taip dažnai pasi- 
reiškė moraliniuose dviejų pirmųjų amžių apmąstymuose. Be to, pažy- 
mėtina, kad, išskyrus retas išimtis*, šis moralistų reiškiamas griežtumo 
poreikis praktiškai neįgavo visuomeninės valdžios įsikišimo reikalavi- 
mo formos; filosofų veikaluose būtų neįmanoma rasti tramdomosios ir 
bendrosios seksualinio elgesio teisėtvarkos projekto; jie tik skatina indi- 
vidus, kurie nori gyventi kitokį gyvenimą negu „daugybė kitų“, laikytis 
griežtumo, tačiau nesistengia rasti priemonių ar bausmių, kurios galėtų 
visus vienodai sutramdyti. Beje, kalbant apie akcentuojamą griežtumą, 
negalima teigti, kad būtų buvę siūlomi griežčiausi draudimai: galiau- 
siai I ir II amžių medicininiai režimai, kalbant apskritai, nėra daug la- 
biau ribojantys negu Dioklio režimas; stoikų reikalaujama santuokinė 
ištikimybė nėra griežtesnė negu Nikoklio, kuris gyrėsi, kad nesanty- 
kiauja su jokia kita moterimi, išskyrus savo žmoną; o Plutarchas Dialo- 
ge apie meilę yra beveik atlaidesnis, kalbėdamas apie berniukus negu 
griežtas Įstatymų leidėjas. Pirmųjų amžių tekstuose daug labiau negu 
naujuose aktų draudimuose pabrėžtas dėmesys, kurį reikia skirti sau 
pačiam; reikalaujama tikslios formos, užmojo, reguliarumo, budrumo; 
reikia laikytis griežto režimo, padedančio išvengti visų kūno ir sielos 
negerovių; svarbu gerbti ne tik savo statusą, bet ir save patį kaip pro- 
taujančią būtybę, atsisakant malonumų arba juos apribojant ir mėgau- 
jantis jais tik santuokoje arba norint susilaukti palikuonių. Trumpiau 
tariant — ir tik iš pirmo žvilgsnio, — šitas seksualinio griežtumo reikšmės 
padidinimas moraliniuose apmąstymuose neišplečia draudžiamus aktus 
apibrėžiančio kodekso, bet suintensyvina ryšį su savimi, kurio dėka 
tampama savo aktų subjektu*. Šios griežtesnės moralės motyvus reikia 
nagrinėti atsižvelgiant būtent į tai. 

* Dionas Prusietis (Kalbos, VII), kalbėdamas apie neturto sukeliamas problemas, 

taip pat užsimena apie priemones, kurių reikėtų imtis, kad vyrautų dorybė. 

Tada galima galvoti apie dažnai prisimenamą reiškinį: „individua- 
lizmo“, kuris suteiktų vis daugiau vietos iš egzistencijos „atimtiems“ 
aspektams, asmeninio elgesio vertėms ir dėmesiui, skiriamam sau pa- 
čiam, didėjimą helenistiniame ir romėnų pasaulyje. Taigi prie šios 
griežtos moralės plėtojimosi turėtų prisidėti ne visuomeninio autorita- 
riškumo sustiprėjimas, o veikiau politinių ir socialinių rėmų, kuriuose 
praeityje vyko individų gyvenimas, susilpnėjimas: ne taip glaudžiai su- 
sijungę į miestus, labiau izoliuoti vieni nuo kitų ir labiau priklausantys 
nuo savęs, helenistai ir romėnai filosofijoje ieškojo labiau asmeniškų 
elgesio taisyklių. Ši schema nėra visiškai klaidinga. Tačiau galima pa- 
klausti apie šio individualistinio postūmio 1r socialinio bei politinio 
proceso, kuris būtų paleidęs individus iš jų tradicinės priklausomybės, 
realumą. Civilinė ir politinė veikla galėjo pakeisti formą iki tam tikro 
taško; aukštosioms klasėms ji liko svarbi gyvenimo dalis. Kalbant ap- 
skritai, senosios visuomenės išliko mišrios visuomenės, kur gyvenimas 
vyko „viešai ; visuomenės, kuriose kiekvienas jautė stiprią vietinę ir šei- 
mos ryšių, ekonominę, darbo ir draugiškų santykių sistemų priklauso- 
mybę. Beje, reikia pažymėti, kad doktrinos, kurios buvo labiausiai susi- 
jusios su elgesio griežtumu — ir į pirmąją vietą galima pastatyti stoikus — 
taip pat primygtinai teigė būtinybę įvykdyti pareigą žmonijai, bendra- 
piliečiams bei šeimai ir su didžiausiu noru atsisakė atsipalaidavimo ir 
egoistinio pataikavimo požiūrio praktikuojant atsiskyrėliškumą... 

Tačiau kalbant apie „individualizmą“, kuris taip dažnai primena- 
mas, aiškinant labai įvairius skirtingų epochų reiškinius, reikia pateikti 
bendresnį klausimą. Į tą vieną kategoriją dažnai įpainiojamos visiškai 
skirtingos kategorijos. Iš tiesų reikia išskirti tris dalykus: individualistinį 
požiūrį, kurį apibūdina individo nepakartojamumui suteikiama abso- 
liuti vertė ir nepriklausomybės laipsnis, kuris jam priskiriamas toje gru- 
pėje, kuriai jis priklauso, arba institucijoms, iš kur jis kyla; asmeninio 
gyvenimo vertinimas — tai yra šeimos santykiams, namų veiklos for- 
moms ir tėvonijos interesų sričiai pripažinta svarba; ir pagaliau santykis 
su savimi, t. y. formos, kurios kviečia laikyti save pažinimo objektu ir 


* A. J. Voelke. Santykiai su kitu graikų filosofijoje, nuo Aristotelio iki Panaitijo, 
p. 183—189. 

veiklos sritimi, norint pasikeisti, pasitaisyti, apsivalyti, save išganyti. Be 
abejo, šie požiūriai gali būti susiję; gali atsitikti, kad individualizmas 
sukelia asmeninio gyvenimo vertybių intensifikavimą; arba, kad ryšiams 
su savimi suteikta svarba yra susieta su individo unikalumo iškėlimu. 
Tačiau šie ryšiai nėra nei pastovūs, nei būtini. Galima rasti visuomenių 
arba socialinių grupių — tokios, be abejo, yra karinės aristokratijos, — 
kuriose individas kviečiamas patvirtinti savo vertę veiksmais, išskirian- 
čiais iš kitų ir leidžiančiais jam būti už juos viršesniam, neteikiant didelės 
svarbos savo asmeniniam gyvenimui arba ryšiui nuo savęs į save. Taip 
pat yra visuomenių, kuriose asmeninis gyvenimas yra nepaprastai verti- 
namas, rūpestingai saugomas ir organizuojamas, kur jis sudaro elgesio 
taisyklių centrą ir vieną iš jo išaukštinimo principų — atrodo, kad taip 
buvo XIX amžiaus Vakarų šalių buržuazinėse klasėse; bet net ten indi- 
vidualizmas buvo silpnas ir santykis nuo savęs į save nebuvo gerai išplė- 
totas. Taip pat yra visuomenių ar grupių, kuriose ryšys su savimi yra 
intensifikuotas ir išplėtotas neišaukštinant individualizmo ar asmeninio 
gyvenimo vertės; pirmųjų amžių asketiškasis krikščionių judėjimas laiko- 
mas ypač stipriu santykių su savimi pačiu akcentavimu, nuvertinant 
asmeninio gyvenimo vertes; o įgavęs atsiskyrėliškumo formą, jis parodė 
aiškiai atsisakąs bet ko individualaus atsiskyrėliškoje praktikoje. 

Neatrodo, kad imperijos epochoje pateikti seksualinio griežtumo 
reikalavimai būtų buvę didėjančio individualizmo pasireiškimas. Jų 
kontekstą veikiau apibūdina gana ilgai trukęs istorinis reiškinys, kuris 
tuo metu buvo pasiekęs apogėjų: plėtojimasis to, ką būtų galima pava- 
dinti „savęs [pažinimo] kultūra“, kurioje buvo suintensyvinti ir išaukš- 
tinti ryšiai su pačiu savimi. 

Šitą „savęs [pažinimo] kultūrą“* trumpai galima apibūdinti faktu, 
kad gyvenimo meną - skirtingomis formomis pasireiškianų technė tou 


biou - valdo principas, kad reikia „rūpintis savimi“; ir rūpesčio savimi 
principas pagrindžia praktikos būtinumą, vadovauja jos plėtojimuisi ir 


* Šios temos nagrinėjamos P. Hadot knygoje Dvasiniai pratimai ir antikos filo- 
J Y80) P 
sofija. 

organizavimui. Tačiau reikia patikslinti, kad idėja, jog reikia prisitaikyti 
prie savęs paties, rūpintis pačiu savimi (heautou epimeleisthai) iš tiesų 
yra labai sena tema graikų kultūroje. Ji pasirodė labai anksti kaip pla- 
čiai paplitęs paliepimas. Kyras, kurio idealų portretą piešia Ksenofontas, 
nemano, kad jo gyvenimas, matuojant jo laimėjimais, būtų išbaigtas; 
jam dar lieka — ir tai brangiausia — užsiimti pačiu savimi: „Mes nega- 
lime priekaištauti dievams, kad jie nepatenkino visų mūsų troškimų“, 
sako jis, galvodamas apie pasiektas savo pergales; „tačiau jei dėl to, kad 
atlikome didelius dalykus, nebegalime daugiau rūpintis savimi ir links- 
mintis su draugu, tai tokiai laimei aš savanoriškai sakau sudie“*. Plu- 
tarcho paskelbtas lakedemonietiškas aforizmas tvirtino, kad priežastis, 
dėl kurios žemės rūpesčiai buvo patikėti grupei išsilavinusių žmonių 
(ilotų), yra ta, jog Spartos piliečiai norėjo „rūpintis patys savimi“**: be 
abejo, šitaip buvo apibūdinamas fizinis ir karinis lavinimasis. Tačiau 
Alkibiade posakis vartojamas visai kita prasme ir sudaro pagrindinę 
dialogo temą: Sokratas aiškina ambicingam jaunuoliui, kad jis per daug 
pasitiki savimi norėdamas prisiimti atsakomybę už miestą, jam duoti 
patarimus ir varžytis su Spartos karaliais ar Persijos valdovais, jeigu dar 
neišmoko to, ką būtina žinoti, norint valdyti: pirmiausia jam reikia 
užsiimti pačiu savimi — ir tuojau pat, kol jis dar jaunas, „nes sulaukus 
penkiasdešimties bus jau per vėlu“***. Ir Apologijoje Sokratas teisėjams 
prisistato kaip rūpinimosi savimi šeimininkas: dievas jį įpareigojo pri- 
minti žmonėms, kad jiems reikia rūpintis ne turtais ar garbe, bet savimi 
pačiais ir savo sielomis****. 

Taigi šią Sokrato įteisintą rūpinimosi savimi temą perėmė vėlesnė 
filosofija, kuri ją padarė šio „meno gyventi“ širdimi, kuo ši filosofija ir 
norėjo tapti. Ši tema, išeidama iš prigimtinių rėmų ir išsivaduodama iš 
pirmųjų filosofinių reikšmių, progresyviai įgavo tikros „savęs [pažinimo] 
kultūros“ apimtis ir formas. Kalbant apie „savęs [pažinimo] kultūrą“, 
reikia suprasti, kad rūpinimosi savimi principas įgavo gana bendrą 
prasmę: bet kuriuo atveju paliepimas užsiimti pačiu savimi gyvuoja 

* Ksenofontas. Kyro ugdymas, VII, 5. 


** Plutarchas. Apophthegmara laconica, 217 a. 
*** Platonas. Alkibiadas, 127 d-e. 


**** Platonas. Sokrato apologija, 29 d-e. 

daugybėje įvairių doktrinų; jis taip pat įgavo požiūrio, elgesio būdo 
formą, juo persisunkė gyvenimo stiliai; jis peraugo į procedūras, prak- 
tikas ir nurodymus, kurie buvo apmąstomi, plėtojami, tobulinami ir 
dėstomi; jis taip pat sudarė socialinę praktiką, suteikiančią pradžią 
interindividualiems santykiams, pasikeitimams ir bendravimui, o kar- 
tais netgi institucijoms; galiausiai jis davė pradžią tam tikram pažinimo 
tipui ir žinių plėtrai. 

Šiame lėtame meno gyventi plėtojimesi, pažymėtame rūpinimosi sa- 
vimi ženklu, du pirmieji imperijos epochos amžiai buvo laikomi kreivės 
viršūne: tam tikru aukso amžiumi savęs pažinimo kultūroje, be abejo, 
žinant, kad šis reiškinys susijęs tik su labai ribotu socialinių grupių, 
kurios buvo kultūros nešėjos ir kurioms technė tou biou galėjo turėti 
prasmę ir realybę, skaičiumi. 


1. Epimeleia heautou, cura sui — tai įsakymas, randamas daugelyje 
filosofinių doktrinų. Jis neaplenkė ir platoniečių: Albinas nori, kad būtų 
pradedama studijuoti filosofiją nuo Alkibiado skaitymo, „norint pasi- 
sukti ir atsisukti į save patį ir suprasti, „ką reikia padaryti savo rūpesčių 
objektu“*. Apulėjus Sokrato dievo pabaigoje išsako savo nusistebėjimą, 
kad jo bendraamžiai nepaiso pačių savęs: „Visi žmonės trokšta gyventi 
kuo geriau, jie visi žino, kad gali padėti tik siela...; tačiau jie jos neug- 
do (animum suum non colund. O juk kiekvienas, kuris nori turėti 
skvarbų regėjimą, turi rūpintis savo akimis, kurios leidžia matyti; kas 
nori būti greitas lenktynėse, turi rūpintis kojomis, kurios tarnauja bė- 
gant... Tas pats tinka visoms kūno dalims, kuriomis kiekvienas turi 
rūpintis pagal savo teikiamą pirmenybę. Visa tai žmonės mato aiškiai ir 
be vargo; todėl su teisėta nuostaba aš nepaliauju savęs klausinėti, kodėl 
jie netobulina savo dvasios, padedami išminties (cur non etiam animum 
suum ratione excolant)“ *. 

Epikūriečiams Laiškas Menoikėjui atskleidė principą, kad filosofi- 
ja turi būti vertinama kaip nuolatinis rūpinimasis savimi. „Kad nie- 
kas, būdamas jaunas, nevėluotų pradėti filosofuoti, o senas neapleistų 


* A. J. Festugiėre. Graikų filosofijos studijos, 1971, p. 563. Cituojamas Albinas. 
** Apulėjus. Apie Sokrato dievą, XXI, 167-168. 

filosofijos, nes niekam nėra nei per anksti, nei per vėlai pasirūpinti sie- 
los sveikata“*. Būtent šią epikūriškąją temą, kad reikia rūpintis pačiu 
savimi, Seneka pateikia viename iš savo laiškų: „Kaip giedras dangus 
negali būti dar vaiskesnis, kai vos tik išsisklaidžius ūkanoms jo spinde- 
sio niekas neblankina, taip ir žmogus, kuris rūpinasi savo kūnu ir siela 
(hominis corpus animumgue curantis), norėdamas vieno ir kito pa- 
dedamas išausti savo paties palaimos ataudus, patiria tobulą būseną ir 
visų troškimų išsipildymą tada, kai jo siela nesuaudrinta ir jo kūnas 
nekenčia“ **. 

Slaugyti savo sielą — tai nurodymas, kurį iš pradžių Zenonas pateikė 
savo mokiniams ir kurį I amžiuje Muzonijus pakartos Plutarcho cituo- 
jamoje sentencijoje: „Tie, kurie nori išsigelbėti, turi gyventi be perstojo 
rūpindamiesi savimi“ ***. Ne paslaptis, kokį mastą įgavo prisitaikymo 
prie paties savęs tema Senekos veikaluose: pasak jo, reikia atsisakyti kitų 
darbų ir atsidėti šitam: taip bus galima tapti neužimtu sau pačiam (sibi 
vacare)****. Tačiau šitas „neužimtumas“ įgauna daugialypės veiklos for- 
mą, kuri reikalauja, kad nebūtų gaištamas laikas ir nešvaistomos pas- 
tangos siekiant „sukurti save patį“, „pakeisti save patį“, „sugrįžti į 


save“. Se formarė**** ****** se facere*******. se ad 


studia revocare******** sibi applicare*********, suum Gerf*****+x11 


in se recedere***********, ad se recurrere************ 


pįr*KKK******** - Seneka turi visą žodyną, leidžiantį apibūdinti įvairias 


„sibi vindicare 


„ S€CUmi MmOra- 


* Epikūras. Laiškas Menoikėjui, 122. 
** Seneka. Laiškai L ucilijui, 66, 45. 
***  Muzonijus Rufas. Hense leidimas, Fragmentai, 36; cituojamas Plu- 
tarcho De ira, 453 d. 
Seneka. Laiškai Lucilijui, 17, 5; Apie gyvenimo trumpumą, 7, 5. 


***** Seneka. Apie gyvenimo trumpumą, 24, 1. 

Seneka. Laiškai Lucilijui, I, 1. 
******* Ten pat, 13-1; Apie laimingą gyvenimą, 24, 4. 
Seneka. Apie sielos ramybę, 3, 6. 

SE Len:pa. 24,2 


wkrKKK**** Seneka. Laiškai Lucilijui, 75, 118. 

Seneka. Apie sielos ramybę, 17, 3; Laiškai Lucilijui, 74, 29. 

Seneka. Apie gyvenimo trumpumą, 18, 1. 


AKKkKKKKKK**** Seneka. Laiškai Lucilijui, 2, 1. 

formas, kurias turi įgauti rūpinimasis savimi, ir nekantrumą, su kuriuo 
siekiama surasti patį save (ad se properare)*. Markas Aurelijus taip pat 
jaučia tą patį nekantrumą besirūpindamas savimi: nei skaitymas, nei 
rašymas neturi jo daugiau atitraukti nuo tiesioginio rūpinimosi savo 
paties būtimi: „Neklajok daugiau. Tau nėra skirta vėl iš naujo perskai- 
tyti savo užrašus ar senąsias romėnų ir graikų istorijas, ištraukas, kurias 
tu palikai savo senoms dienoms. Taigi skubėk į tikslą; pasakyk sudie 
tuščioms viltims, padėk sau, jeigu prisimeni save patį (sautoi bočthei ei 
ti soi melei sautou), kol tai dar įmanoma '**. 

Be abejonių, labiausiai šią temą išplėtojo Epiktetas. Pokalbiuose 
žmogus yra apibūdintas kaip būtybė, kuriai buvo patikėta rūpintis sa- 
vimi. Tai didžiausias skirtumas lyginant su kitais gyvaisiais: gyvūnai 
„prie savęs“ randa tai, ko jiems reikia, kad išgyventų, nes gamta sutvar- 
kė taip, kad jie galėtų būti mūsų paslaugoms, nesirūpindami patys sa- 
vimi ir mums jais nesirūpinant***. O žmogus turi prižiūrėti patį save: 
tačiau ne dėl kokios ydos, kuri jam suteiktų kokį nors trūkumą ir dėl 
to padarytų jį žemesnį už gyvulius, o todėl, kad dievas norėjo, jog jis 
galėtų laisvai savimi naudotis; turėdamas tokį tikslą, dievas jį apdovano- 
jo protu. Šio proto nereikia suprasti kaip nesančių natūralių sugebėjimų 
pakaitalo, priešingai, — tai sugebėjimas, kuris leidžia kada reikia ir kaip 
reikia naudotis kitais sugebėjimais; šį sugebėjimą galima laikyti abso- 
liučiai vieninteliu, galinčiu pasinaudoti pačiu savimi: nes jis gali „save, 
kaip ir visa kita, laikyti tyrinėjimų objektu“****. Apvainikuodamas ši- 
tuo protu visa tai, kas mums jau buvo duota gamtos, Dzeusas mums 
suteikė ir galimybę, ir pareigą užsiimti pačiais savimi. Kiek žmogus yra 
laisvas ir mąstantis — ir laisvai mąstantis, — tiek jis iš tikrųjų yra būtybė, 
kuriai buvo skirta rūpintis pačia savimi. Dievas mūsų nesukūrė iš mar- 
muro kaip Fidijas savo Atėnę, kuri visada laiko ištiesusi ranką, ant ku- 
rios sustingusi nejudri pergalė plačiai išskleistais sparnais. Dzeusas „tave 
ne tik sukūrė, bet netgi patikėjo ir įteikė tau pačiam“*****. Epiktetui 


* Seneka. Laiškai Lucilijui, 35, 4. 
** Markas Aurelijus. Mintys, III, 14. 
*** Epiktetas. Pokalbiai, I, 16, 1-3. 
**** Ten par, I, 1, 4. 
***** Ten pat, II, 8, 18-23. 

rūpinimasis savimi yra privilegija-pareiga, dovana-reikalavimas, kuris 
mums laiduoja laisvę, priversdamas save pačius laikyti darbo objektu*. 

Jei filosofai pataria rūpintis savimi, tai nereiškia, kad šis uolumas yra 
skirtas tik tiems, kurie pasirinko panašų gyvenimą į jų; ar kad toks po- 
žiūris yra neišvengiamas tik tą laiką, kuris praleidžiamas šalia jų. Tai 
principas, galiojantis visiems, visą laiką ir visą gyvenimą. Apulėjus šitai 
pabrėžia: galima ignoruoti taisykles, kurios leidžia tapyti ir groti citra, 
neužsitraukiant gėdos ir negarbės; tačiau mokėti „tobulinti savo paties 
sielą, padedant protui“ yra „vienodai visiems žmonėms būtina“ taisyk- 
lė. Plinijaus atvejis gali būti konkretus pavyzdys: nutolęs nuo griežtos 
doktrininės priklausomybės, kylantis pastovios garbės karjeros laiptais, 
užsiėmęs savąja advokato veikla ir literatūriniais darbais, jis jokiu būdu 
nė akimirkai nenutraukia ryšių su pasauliu. Tačiau per visą savo gyve- 
nimą jis nenustoja rūpintis savimi, kaip galbūt svarbiausiu objektu, ku- 
riuo jam reikėtų rūpintis. Kai dar visai jaunas jis buvo išsiųstas į Siriją 
karinių funkcijų vykdyti, jo pirmasis rūpestis buvo aplankyti Eufratą ne 
tik dėl to, kad sektų jo mokymą, bet kad po truputį su juo suartėtų, 
„taptų jo mylimas“ ir klausytų mokytojo, kuris moka nugalėti ydas ne- 
sikėsindamas į individą, pamokymų**. Ir jei vėliau Romoje jis retkar- 
čiais ilsisi savo viloje Laurente, tai tik todėl, kad galėtų užsiimti pačiu 
savimi, „atsiduodamas skaitymui, kūrybai, rūpindamasis sveikata“ ir 
kalbėdamasis „su pačiu savimi ir savo užrašais“***. 

Taigi nėra nustatyto amžiaus, kada reikia užsiimti savimi. „Niekada 
ne per anksti ir ne per vėlai užsiimti savo siela“, sakė jau Epikūras: „Tas, 
kuris sako, kad laikas filosofuoti dar neatėjo ar jau praėjo, panašus į tą, 
kuris sako, kad laimės laikas dar neatėjo arba jau praėjo. Tad filosofuoti 
turi jaunas ir senas; senas, nes sendamas jis liktų jaunas to, kas jis buvo, 
dėka; jaunas jis būtų kaip senis, nebijantis ateities“****. Mokytis gy- 
venti visą gyvenimą — tai aforizmas, kurį cituoja Seneka ir kuris kvie- 
čia transtormuoti gyvenimą į tam tikrą nuolatinį uždavinį, kurį puiku 


* M. Spanneur. Epikteras, Reallexikon fiir Antike und Christentum. 
** Plinijus. Laiškai, I, 10. 

Ten par, I, 9. 

Epikūras. Laiškas Menoikėjui, 122. 

pradėti anksti, tačiau svarbiausia niekada nebaigti*. Seneka ar Plutar- 
chas savo patarimus skiria nebe tiems godiems ir kukliems paaugliams, 
kuriuos Platono Sokratas arba Ksenofontas skatino rūpintis savimi. Tai 
vyrai. Serenas, kuriam skirta De tranguillitate konsultacija (taip pat De 
constantia ir galbūt De otio), yra jaunas Senekos globojamas giminaitis, 
bet neturintis nieko bendro su besimokančiu berniuku. Tai De tran- 
guillitate epochos provincialas, kuris atvyksta į Romą ir dar abejoja dėl 
savo karjeros ir gyvenimo būdo, tačiau jau turi susidaręs tam tikrą filo- 
sofinį maršrutą: jis labiausiai rūpinasi tuo, kaip jį laiku nukeliauti. O dėl 
Lucilijaus, atrodo, kad jis buvo tik keleriais metais jaunesnis už Seneką. 
Būdamas Sicilijos prokuroras, 62-aisiais jis pradeda susirašinėti su Se- 
neka, kuris jam išdėsto išmintingumo principus ir praktiką, pasakoja 
apie savo paties silpnybes ir dar nelaimėtas kovas, o kartais netgi prašo 
jo pagalbos. Beje, jis neraudonuoja sakydamas, jog, turėdamas daugiau 
kaip 60 metų, pats ėjo klausyti Metronakso mokymo**. Koresponden- 
tai, kuriems Plutarchas skiria savo veikalus, taip pat yra vyrai. Šie vei- 
kalai nėra paprasčiausi bendri dorybių ir ydų vertinimai nei svarstymai 
apie sielos laimę arba gyvenimo nesėkmes, o elgesio patarimai, dažnai 
taikomi labai apibrėžtoms situacijoms, taip pat ir žmonėms. 

Šitas suaugusiųjų atkaklumas rūpintis savo siela, jų, lyg kokių sens- 
telėjusių moksleivių, uolumas beieškant filosofų, kurie parodytų jiems 
laimės kelią, erzino Lukianą ir daugybę kitų. Jis šaiposi iš Hermotimo, 
matydamas gatvėje murmantį pamokas, kurių jam negalima pamiršti; 
beje, Hermotimas jau gana pagyvenęs: praėjo dvidešimt metų nuo to 
laiko, kai jis nusprendė daugiau nebesieti savo gyvenimo su nelaimingų 
žmonių gyvenimu, ir mano, jog jam prireiks dar gerų dvidešimties me- 
tų palaimai pasiekti. Jis (kaip pats teigia truputį toliau) filosofuoti pra- 
dėjo sulaukęs keturiasdešimties metų. Taigi keturiasdešimt paskutinių 
savo gyvenimo metų jis bus paskyręs rūpinimuisi savimi vadovauda- 
masis mokytojo nurodymais. O jo pašnekovas Licinijus, norėdamas 
pasilinksminti, apsimeta, kad staiga prisiminė, jog jam taip pat atėjo 


* Šia tema žr. Senekos Laiškus Lucilijui, 82, 76; 90, 44—45; De constantia, IX, 13. 
** Seneką. Laiškai Lucilijui, 76, 1-4. A. Grilli. II problema della vita contemplativa 
nello mondo greco-romano, p. 217-280. 

laikas mokytis filosofijos, nes ir jam ką tiktai suėjo keturiasdešimt metų. 
„Būk man ramstis, — sako jis Hermotimui, — vesk mane už rankos'*. 
Kaip sako I. Hadot, kalbėdamas apie Seneką, visa šita sąmonės valdymo 


veikla yra suaugusiųjų mokslas — Erwachsenerziehung"*. 


2. Reikia suprasti, kad šitas darbas su savimi nereikalauja tiesiog 
bendro, išsklaidyto požiūrio. Terminas epimeleia reiškia ne paprastą 
rūpinimąsi, bet visą užsiėmimų visumą; norint apibrėžti namų šeimi- 


***, valdovo, prižiūrinčio savo valdinius, pareigą“***, ligo- 
X AK KKK 


ninko veiklą 
nių ar sužeistųjų slaugymą arba galiausiai dievams ar mirusiems 
atliekamas pareigas******, taip pat kalbama apie epimeleia. Pati epime- 
leia taip pat reikalauja triūso. 

Reikia laiko. Viena didžiųjų šios savęs pažinimo kultūros proble- 
mų — nustatyti dienos ar gyvenimo dalį, kurią reikia jai skirti. Siūlo- 
mos įvairios formulės. Galima vakare ar rytą paskirti keletą minučių 
susikaupimui, apgalvojimui to, ką reikia padarytu, keleto naudingų 
principų prisiminimui, praėjusios dienos peržvelgimui; rytinis ir vaka- 
rinis pitagoriečių visko apsvarstymas nesvetimas ir stoikams, nors, ži- 
noma, turi kitokį turinį; Seneka*******, Epiktetas********, Markas Au- 
relijus********* kalba apie akimirkas, kurias reikia skirti pokalbiui su 
pačiu savimi. Taip pat galima kartkartėmis pertraukti savo kasdienę 
veiklą ir susikaupti. Tai primygtinai rekomendavo Muzonijus********** 
ir daugybė kitų: tokie momentai leidžia pabūti akis į akį su pačiu 
savimi, prisiminti savo praeių, peržvelgti visą prabėgusį gyvenimą, 
skaitant susipažinti su nurodymais ir pavyzdžiais, kuriuos stengiamasi 


* Lukianas. Hermotimas, 1-2. 


** I. Hadot. Seneca und die griechisch-romische Tradition der Seelenleitung, 
1969, p. 160. 
Ksenofontas. Apie namų ūkį, V, 1. 
**** Dionas Prusietis. Kalbos, III, 55. 
**** | Plutarchas. Regum et imperatorum apophthegmata, 197 d. 
Platonas. Įstatymai, 717 e. 
*t*k*** Seneka. De ira, III. 
******** Epiktetas. Pokalbiai, II, 21; III, 10, 1-5. 
wtk***** Markas Aurelijus. Mintys, IV, 3. XII, 19. 

Muzonijus Rufas. Hense leidimas, Fragmentai, 60. 

sau įkvėpu, ir, atidžiai peržvelgiant gyvenimą, atrasti esminius racio- 
nalaus elgesio principus. Taip pat galima karjeros viduryje ar pabaigoje 
atsisakyti įvairios veiklos ir, naudojantis šiuo metų posūkiu, kai troš- 
kimai nurimsta, visiškai atsidėti filosofiniam darbui kaip Seneka arba 
malonaus gyvenimo ramybei“, savęs paties suvokimui kaip Spurina. 

Tas laikas neleidžiamas tuščiai: jį užima uždaviniai, praktinis darbas, 
įvairi veikla. Užsiimti savimi nėra sinekūra. Tai rūpinimasis kūnu, svei- 
kata, nelabai intensyvūs fiziniai pratimai, kiek įmanoma saikingesnis 
poreikių tenkinimas. Taip pat meditacija, skaitymas, vėliau perskai- 
tomų pastabų iš knygų ar girdėtų pokalbių žymėjimasis, tiesų, kurios 
jau žinomos, bet kurias reikia dar geriau įsisavinti, prisiminimas. Mar- 
kas Aurelijus pateikia tokį „užsisklendimo savyje“ pavyzdį: tai ilgas dar- 
bas, skirtas suaktyvinti bendriesiems principams ir racionaliems argu- 
mentams, kurie įtikina nesileisti supykdomam nei kitų žmonių, nei 
atsitikimų, nei daiktų**. Tai taip pat pokalbiai su patikėtiniu, su drau- 
gais, su vadovu; prie viso to galima pridėti laiškus, atskleidžiančius sie- 
los būseną, kuriuose prašoma patarimų ar jie duodami tiems, kuriems 
jų reikia, — tai, beje, naudingas pratimas vadinančiam save mokytoju, 
nes taip tie patarimai jam pačiam vėl pasidaro aktualūs: besirūpinant 
savimi išsirutuliojo visa žodinė ir rašuška veikla, kurioje susipina darbas 
su savimi ir bendravimas su artimu. 

Čia susiduriama su vienu pačių svarbiausių šios sau skirtos veiklos 
dalykų — ji yra ne pratimas vienatvėje, o tikrų tikriausia socialinė prak- 
tika. Ir turinti daug prasmių. Iš tiesų ji dažnai įgaudavo formą daugiau 
ar mažiau institucinėse struktūrose, pavyzdžiui, neopitagorietiškoje 
bendruomenėje arba epikūriečių grupėje, apie kurių veiklą nemažai pa- 
stabų pateikia Filodemas: pripažinta hierarchija labiausiai pažengusiuo- 
sius į priekį įgalino vadovauti kitiems (arba individualiai, arba labiau 
kolektyviniu būdu); tačiau taip pat egzistavo bendrieji pratimai, kurie 
besirūpinant savimi leido gauti pagalbą iš kitų: užduotis, apibrėžta 
to di' allėlon sozesthai***. Savo ruožtu Epiktetas dėstė panašesniu į 
mokyklinį būdu; jis turėjo keletą mokinių kategorijų: vieni buvo tik 


* Plinijus. Laiškai, II, 1. 
** Markas Aurelijus. Mintys, IV, 3. 
*** Filodemas. Raštai, Olivieri leidimas, frag. 36, p. 17. 

laikini, kiti likdavo ilgiau, norėdami pasiruošti paprasto žmogaus gyve- 
nimui arba netgi svarbiai veiklai, o dar keletas, siekdami patys tapti pro- 
fesionaliais filosofais, buvo išugdyti sąmonės vadovavimo taisyklėms ir 
praktikoms*. Taip pat buvo galima sutikti - ypač Romoje, aristokratiš- 
kuose sluoksniuose — praktikuojančių privačių konsultantų, kurie buvo 
gyvenimo patarėjai, politiniai įkvėpėjai, atsitiktiniai tarpininkai dery- 
bose: „buvo turtingų romėnų, manančių, jog naudinga išlaikyti fi- 
losofus, o žymūs žmonės nelaikė šios padėties žeminančia“; filosofai 
privalėjo duoti „moralinius patarimus ir padrąsinimus savo šeiminin- 
kams ir jų šeimoms, o pastarieji iš jų patarimų sėmėsi jėgų **. Tokiu 
būdu Demetrijas buvo Trazėjos Peto sielos vadovas, kuris filosofui liepė 
dalyvauti jo savižudybėje, kad šis paskutiniu momentu galėtų suteikti jo 
gyvenimui gražiausią ir tobuliausią formą. Beje, tos skirtingos moky- 
tojo, vadovo, patarėjo ir asmeninio patikėtinio funkcijos ne visada bu- 
vo išskiriamos: savęs pažinimo kultūros praktikoje vaidmenys dažnai 
tarpusavyje kaitaliojosi ir juos vieną po kito galėjo atlikti tas pats perso- 
nažas. Muzonijus Rufas buvo politinis Rubelijaus Plauto patarėjas; po 
pastarojo mirties ištremtas, jis subūrė apie save lankytojus bei ištiki- 
muosius ir įsteigė tarsi kokią mokyklą; o savo gyvenimo pabaigoje, po 
antrosios tremties valdant Vespasianui, jis grįžo į Romą, mokydamas 
visuomenę ir būdamas vienu iš Tito aplinkos asmenų. 

Tačiau viso šito darbo su savimi vienintelis socialinis ramstis nebu- 
vo mokyklos, mokymas ir sielos valdymo profesionalų buvimas; jis 
lengvai sulaukdavo paramos iš įprastų giminystės, draugystės ar įsipa- 
reigojimo santykių. Kai, rūpinantis savimi, kreipiamasi į kitą, kuris, at- 
rodo, gali vadovauti ir patarti — pasinaudojama teise; o teikti pagalbą 
kitiems arba su dėkingumu priimti pamokas, kurios gali būti duo- 
damos — tai vykdyti pareigą. Galeno tekstas apie aistrų gydymą yra 
šiuo požiūriu reikšmingas: jis pataria visiems, kurie nori tinkamai rū- 
pintis savimi, ieškoti kitų pagalbos; tačiau jis nepataria kreiptis į tech- 
niką, garsų savo kompetencija ir žiniomis; o tik į paprasčiausią geros 


* Apie pratimus mokykloje žr. B. L. Humans. Askėsis, Notes on Epicretus' Educa- 
tional System, p. 41-46. 

** F. H. Sandbach. The Stoics, p. 144; taip pat J. H. Liebeschurz. Continuity and 
Change in Roman Religion, p. 112-113. 

reputacijos žmogų, pasižymintį neslepiamu tiesumu*. Tačiau atsitinka 
ir taip, kad rūpinimosi savimi ir kito pagalbos žaismas įsiterpia į jau eg- 
zistuojančius santykius, nudažo juos nauja spalva ir suteikia jiems dau- 
giau šiltumo. Tada rūpinimasis savimi — arba rūpinimasis kitų rūpesčiu, 
kurį jie skiria patys sau — atrodo kaip socialinių ryšių intensyvinimas. 
Seneka guodžia savo motiną pats būdamas tremtyje ir norėdamas padė- 
ti jai išgyventi šią nelaimę šiandien ir galbūt didesnes nesėkmes ateityje. 
Serenas, kuriam jis skiria ilgą konsultaciją apie sielos ramybę, yra jaunas 
giminaitis iš provincijos, kurį jis globoja. Jo susirašinėjimas su Luci- 
lijumi sustiprina jau egzistuojantį ryšį tarp dviejų vyrų, kurių amžius 
nedaug skiriasi, ir pamažu siekia šį dvasinį vadovavimą padaryti bendra 
patirtimi, iš kurios kiekvienas gali turėti naudos. Trisdešimt ketvirta- 
jame laiške Seneka gali pasakyti Lucilijui: „Aš turiu tau pretenzijų, tu — 
mano kūrinys“, ir tuojau pat priduria: „Aš drąsinu žmogų, kuris jau 
ryžtingai pakilo ir savo ruožtu drąsina mane“; o pradėdamas kitą laiš- 
ką, jis kalba apie atlyginimą už tobulą draugystę, kai kiekvienas iš dvie- 
jų bus kitam nuolatinė pagalba, apie kurią bus rašoma šimtas devinta- 
jame laiške: „Kovotojo įgūdžiai išiugdomi kovojant; akompanuotojas 
išjudina muzikantų grojimą. Išminčius taip pat neturi leisti atsipalai- 
duoti savo dorybėms: judindamas save patį, jis dar yra judinamas kito 
išminčiaus“**. Taigi pasirodo, jog rūpinimasis savimi iš esmės susijęs su 
„sielos patarnavimu“, kuris apima pasikeitimo patirtimi su kitu gali- 
mybę ir abipusius įsipareigojimus. 


3. Pagal tradiciją, kuri siekia labai toli graikiškojoje kultūroje, rūpi- 
nimasis savimi yra glaudžiais saitais susietas su medicinine mintimi ir 
praktika. Ši senoji koreliacija tampa vis reikšmingesnė — tad Plutarchas 
Sveikatos taisyklių pradžioje galės pasakyti, kad filosofija ir medicina 
dirba „toje pačioje srityje“ (mia chėra)***. Jos iš tiesų disponuoja ben- 
dromis sąvokomis, kurių svarbiausias elementas yra pachos koncepcija; 
ji visiškai taip pat taikoma aistrai kaip ir psichinei ligai, kūniškiesiems 

* Galenas. Veikalas apie sielos aistras ir klaidas, III, 610. 

** Seneka. Laiškai Lucilijui, 109, 2. Apie Seneką, jo ryšius ir vadovo veiklą žr. P. Gri- 


mal. Seneka, arba Imperijos sąžinė, p. 393-410. 
*** Plutarchas. De tuenda sanitate praecepra, 122 e. 

negalavimams ar nevalingiems sielos postūmiams apibūdintu; ir tiek 
vienu, tiek kitu atveju nurodo pasyvumo būseną, kuri kūnui turi skys- 
čių ar jų savybių pusiausvyrą trikdanųį, o sielai — judėjimo, galinčio ją 
nublokšti, nepaisant jos norų, poveikį. Remiantis ta bendra koncepcija, 
buvo galima sudaryti analizės schemą, taikomą kūno ir sielos negalioms 
tirti. Taip atsirado stoikų pasiūlyta „nosografinė“ schema, fiksuojanti 
negalios plėtojimąsi ir chroniškumo didėjimą: pirmiausia išskiriamas 
polinkis negalioms — proclivitas, kuris gali skatinti ligas; po to eina 
negalavimai, sutrikimai, kurie graikiškai vadinami parhos, o lotyniškai 
affectus; vėliau — liga (nosėma, morbus), kuri įsigalėjo ir pasireiškė su- 
trikimui įsitvirtinus kūne ir sieloje. Dar reikšmingesni, dar ilgiau besi- 
tęsiantys — tai aegrotatio ar arrhostėma, kurie sukelia ligos ir silpnumo 
būseną, o viso to pabaigoje — įsišaknijęs blogumas (kakia, aegrotatio 
inveterata, vitium malum), kurio niekaip neįmanoma išgydyti. Stoikai 
taip pat siūlė schemas, kurios parodo įvairias išgijimo stadijas ar įvairias 
galimas jo formas. Seneka išskiria ligonius, visiškai ar iš dalies pasvei- 
kusius nuo visų ar kai kurių ydų, atsikračiusius ligų, bet dar kankina- 
mus negalavimų, ir tuos, kurie atgavo sveikatą, bet dar yra pažeidžiami 
dėl nepakitusių polinkių*. Šios sąvokos ir tos schemos turėtų būti ben- 
drasis kūno medicinos ir sielos terapeutikos vadovas. Jos ne tik leidžia 
fiziniams ir moraliniams sutrikimams taikyti tą patį teorinės analizės 
tipą, bet ir imtis tų pačių priemonių, kišantis į vienų ir į kitų eigą, jais 
rūpintis, juos slaugyti ir galiausiai juos išgydyti. 

Sielos slaugos būtiniems veiksmams apibūdinti nuolatos vartojama 
daugybė medicininių metaforų: pridėti skalpelį prie žaizdos, atverti skau- 
dulį, amputuoti, pašalinti perteklių, duoti vaistus, skirti karčias miks- 
tūras, raminamuosius ar pakeliančiuosius tonusą**. Sielos gerinimas, 
tobulinimas, kurio ieškoma filosofijoje, — paideia, kurią ši turi užtikrin- 
ti, piešiama vis labiau mediciniškomis spalvomis. Ugdyti save ir rūpin- 
tis savimi — neatskiriama veikla. Epiktetas to primygtinai reikalauja: jis 


* Ciceronas. Tusculanes, IV, 10; Seneka. Laiškai Luciliju, 75, 9-15. Šiuo 
klausimu skaityti I. Hadoc. Seneca und die griechisch-rėmische Tradition der 
Seelenleitung, Berlynas, 1969, II dalis, 2 skyrius. 

** Apie kūno terapeutikos ir sielos medicinos palyginimą žr. Seneka. Laiškai Luci- 
lijui, 64, 8. 

nori, kad jo mokykla nebūtų laikoma paprasta lavinimo vieta, kur gali- 
ma įgyti karjerai ar aiškumui reikalingų žinių ir užsitikrinti pranašumą 
prieš grįžtant prie savęs paties. Ją reikia laikyti „sielos dispanseriu“: „Fi- 
losofijos mokykla — tai medicinos kabinetas (iatreion); išėjus iš jos, ne- 
reikia prisiminti, kad ten buvo džiaugiasi, o tik kad buvo kentėta“*. Jis 
primygtinai reikalauja iš savo mokinių, kad savo padėtį jie įsisąmonin- 
tų kaip patologinę būseną; kad jie iš pradžių ir vėliau laikytų save ne 
mokiniais, kurie ateina, norėdami gauti žinių iš to, kuris jų turi, o ligo- 
niais: tarsi vienam būtų išnarintas petys, antrasis turėtų votį, trečiasis — 
fhistulę, o dar vienam skaudėtų galvą. Jis priekaištauja, kad jie pas jį atei- 
na ne būti slaugomi (cherapeuthėsomenoi), bet norėdami, jog būtų su- 
tvarkyti ir pataisyti jų vertinimai (epanorthosontes). „Jūs norite išmokti 
silogizmų? Iš pradžių išgydykite savo žaizdas; sustabdykite kraujavimą, 
nuraminkite dvasią **. 

Toks gydytojas kaip Galenas mano, kad jis gali ne tik gydyti dvasios 
paklydimus (įsimylėjimo karštligė tradiciškai buvo priskiriama medi- 
cinos sričiai), bet taip pat slaugyti aistras („nepasiduodančią protui išde- 
rintą energiją“) ir padėti ištaisyti klaidas (kurios „gimsta iš klaidingos 
nuomonės“). Beje, „apskritai ir bendrąja prasme“, viena ir kita „vadi- 
nama klaidomis'***. Jis taip 1masi slaugyti kelionės draugą, kuris buvo 
linkęs pernelyg greitai supyku. Taip pat jis priima jaunuolį iš savo 
aplinkos, kuris atėjo prašyti jo patarimo: jaunuolis tarėsi esąs neveikia- 
mas net pačių mažiausių, kokios gali būti, aistrų; tačiau turėjo pripa- 
žinti, kad bereikšmiai dalykai jį veikia daugiau negu jo mokytoją Gale- 
ną svarbūs dalykai; jis atėjo prašyti jo pagalbos****. 

Atrodo, jog savęs pažinimo kultūroje medicininis rūpestis apibūdi- 
namas per tam tikrą, kartu savitą ir intensyvią, dėmesio kūnui formą. 
Šitas dėmesys labai skiriasi nuo fizinės jėgos išaukštinimo toje epochoje, 
kai gimnastika, sportinės ir karinės treniruotės sudarė sudėtinę laisvo 


* Epiktetas. Pokalbiai, III, 23, 30 ir III, 21, 20-24; taip part Seneka apie žmogų, 
lankanų filosofo paskaitas: „Aut sanior domum redeat, aut sanabilior“ (Laiškai 
Lucilijui, 108, 4). 

** Epiktetas. Pokalbiai, II, 21, 12-22; taip pac II, 15, 15-20. 
*** Galenas. Apie sielos aistrų gydymą, I, 1. 
**** Ten par, IV, 16 ir VI, 28. 

vyro formavimosi dalį. Beje, šis dėmesys turi kažką paradoksalaus, nes 
bent jau iš dalies įeina į moralę, kuri teigia, kad mirtis, liga ar net fizi- 
nės kančios nėra tikrieji skausmai ir geriau yra taikytis prie savo sielos 
negu rūpintis kūnu*. Savęs pažinimo praktikoje skiriamas dėmesys 
tam, kad kūno ir sielos negalavimai gali tarpusavyje bendrauti ir daly- 
tis negaliomis: blogi sielos įpročiai gali sukelti fizines negalias, o kūno 
piktnaudžiavimai parodo ir palaiko sielos ydas. Abejonės labiausiai susi- 
jusios su sujaudinimo ir sutrikimų pereinamuoju tašku, atsižvelgiant į 
tai, kad reikia tvarkyti sielą, jei nenori, kad kūnas ją nugalėtų, ir taisyti 
kūną, norint, kad siela būtų pati sau šeimininkė. Dėmesys nukreiptas į 
šitą pereinamąjį individo silpnumą, susijusį su fiziniais skausmais, nega- 
liomis ir kančiomis. Kūnas, kuriuo suaugusysis turi rūpintis, besirūpin- 
damas savimi, jau nebėra jaunas kūnas, kurį reikėjo lavinti gimnastika; 
tai trapus, mažų negalavimų kupinas kūnas, kuris savo ruožtu grasina 
sielai ne tiek dėl savo didelio reiklumo, kiek dėl savo silpnybių. Senekos 
laiškai pateikia daug šio sveikatai, režimui, negalioms ir visiems kūno ir 
dvasios negalavimams skiriamo dėmesio pavyzdžių**. Susirašinėjimas 
tarp Frontono ir Marko Aurelijaus*** — žinoma, nekalbant apie Elijaus 
Aristido Sventuosius pokalbius, pateikiančius visai kitokį pasakojimą 
apie ligą ir suteikiančius jai visai kitą reikšmę — puikiai parodo rūpini- 
mosi kūnu užimamą vietą savęs pažinimo praktikoje, taip pat šio rūpi- 
nimosi stilių: kalbama apie piktnaudžiavimo baimę, režimo ekonomiją, 
sutrikimų ieškojimą, išskirtinį dėmesį sutrikusiam funkcionavimui, at- 
sižvelgimą į visus elementus (sezoną, klimatą, valgį, gyvenimo būdą), 
kurie gali trikdyti kūną, o per jį sielą. 

Tačiau galbūt yra kai kas svarbesnio: tai raginimas, sugretinus (prak- 
tiškai ir teoriškai) mediciną ir moralę, pripažinti save ligoniu arba 
tuo, kuriam gresia liga. Savęs pažinimo praktika reikalauja, kad savo 
paties akyse būtumei laikomas ne tik netobulu, nežinančiu individu, 
kuris kenčia nuo kai kurių skausmų ir kuris turi juos išgydyti arba pats, 
arba kieno nors kito kompetentingai padedamas. Kiekvienas turi su- 
prasti, kad jam būtina gauti gydymą ir pagalbą. „Taigi, sako Epiktetas, 


* Epiktetas. Pokalbiai, I, 9, 12-17; I, 22, 10-12; Vadovas, 41. 
** Seneka. Laiškai Lucilijui, 55, 57, 78. 
*** Markas Aurelijus. Laiškai, VI, G. 

tai ir yra filosofijos išeities taškas: žinoti, kokios būklės yra mūsų svar- 
biausia dalis (aisthėsis tou idiou hėgemonikou pos echei). Atpažinus 
savo silpnybę, daugiau nesinorės versti ją tarnauti svarbesniems porei- 
kiams. Tačiau šiandien žmonės, kurie negali praryti nė menkiausio 
kamščio, nusiperka veikalą ir bando jį praryti. Paskui jie vemia arba 
jiems sutrinka virškinimas. Vėliau prasideda diegliai, sloga, karščiavi- 
mas — apie savo galimybes reikėjo pagalvoti anksčiau...“* Šitas požiūris 
į save kaip į ligonį yra tuo svarbesnis, kad sielos ligos — priešingai kūno 
ligoms — nepasireiškia jaučiamomis kančiomis; jos ne tik gali ilgai likti 
nepastebimos, bet netgi apakina tuos, kuriuos užpuola. Plutarchas pri- 
mena, kad kūno negalavimai dažniausiai gali būti aptinkami per pulsą, 
tulžį, temperatūrą, skausmus, o didžiausios psichinės ligos yra tokios, 
kai subjektas nesuvokia savo būsenos — letargas, epilepsija, apopleksija. 
Baisiausia, kad tos ligos dažnai praslenka nepastebėtos arba netgi gali- 
ma jas palaikyti dorybėmis (pyktį - drąsa, meilės aistrą — draugiškumu, 
norą — lenktyniavimu, bailumą - atsargumu). Taigi gydytojai nori, „kad 
nebūtų sergama, o susirgus ligos nebūtų nepaisoma“ **. 


4. Šioje asmeninėje ir socialinėje praktikoje savęs pažinimas, žino- 
ma, yra labai svarbus. Dažnai primenamas delfinis principas; tačiau 
neužtektų manyti, jog jį paprasčiausiai veikia gryna sokratiška tema. Iš 
tikrųjų buvo sukurtas visas savęs pažinimo menas su tiksliais receptais, 
specifinėmis tyrimų ir kodifikuotų pratimų formomis. 


a) Taip pat galima labai schematizuotu būdu, laikantis sudėtinges- 
nio ir sistemiškesnio tyrimo, iš pradžių atskirti tai, ką būtų galima pa- 
vadinti „išbandymo procedūromis“. Jos turi dvigubą vaidmenį —- padė- 
ti įsisavinti dorybę ir nustatyti tašką, iki kurio pakilta: iš čia kyla jų 
progresyvumas, kurį primygtinai teigė Plutarchas ir Epiktetas. Tačiau 
šių išmėginimų galutinis tikslas yra ne praktikuoti atsisakymą dėl jo 
paties, o sugebėti apsieiti be to, kas nereikalinga, susikuriant valdžią sau 
pačiam, kuri niekaip nepriklauso nuo išbandymų buvimo ar nebuvimo. 
Išbandymai, kuriems atsiduodama, nėra nuoseklios praradimų stadijos; 


* Epiktetas. Pokalbiai; taip pac II, 11, 1. 
** Plutarchas. Animine an corporis affectiones sint pejores, 501 a. 

jie yra būdas įvertinti ir patvirtinti nepriklausomybę nuo viso, kas nėra 
neišvengiama ir būtina. Ji vieną kartą atveda prie elementarių poreikių 
postamento, tokiu būdu faktiškai atskleisdama tai, kas nereikalinga, ir 
kad galima be to apsieiti. Sokrato demone Plutarchas parodo tokį iš- 
bandymą, kurio vertę patvirtina tas, kuris dialoge atstovauja neopitago- 
rizmui; buvo pradėta nuo apetito, kurį sužadino koks nors intensyvus 
sportas; paskui buvo prisėsta prie stalų, apkrautų skaniausiais patieka- 
lais, vėliau, juos atidžiai nužvelgus, jie buvo palikti tarnams, o pats pa- 
sitenkino vergų maistu*. 

Susilaikymo pratimai epikūriečiams ir stoikams buvo bendri; tačiau 
vieniems ir kitiems šis lavinimasis turėjo ne tą pačią prasmę. Epikūro 
tradicijoje buvo siekiama parodyti, kaip, tenkinant šiuos elementariau- 
sius poreikius, galima patirti visapusiškesnį, grynesnį ir patvaresnį ma- 
lonumą negu atsiduodant paviršutiniškiems geiduliams; išbandymas 
tarnavo ir parodant slenkstį, už kurio atsisakymas galėtų versti kentėti. 
Epikūras, kuris, beje, buvo nepaprastai santūrus, kai kuriomis dienomis 
valgė dar mažiau, norėdamas pamatyti, kaip sumažės malonumas**. 
Stoikai daugiausia ruošėsi atsitiktiniams praradimams, atrasdami, kaip 
iš tiesų lengva apsieiti be to, prie ko mus pririšo įprotis, nuomonė, 
išsilavinimas, rūpestis dėl reputacijos ar pomėgis girtis; šiais poreikių 
sumažinimo išbandymais jie norėjo parodyti, kad mes visada galime 
turėti tai, kas būtina, ir reikia saugotis įvairių būgštavimų dėl galimų 
nepriteklių. „Kareivis manevruoja taikos metu, — pabrėžia Seneka — jis 
kasa apkasus neturėdamas jokio priešo; jis atsideda nereikalingiems dar- 
bams, bandydamas susidoroti su būtinais darbais. Tu juk nenori, kad 
atakos įkarštyje vyras prarastų galvą. Tad ištreniruok jį prieš ataką“***. 
Ir kitame laiške**** Seneka kalba apie būtiną praktiką. Trumpas „taria- 
mo skurdo“ treniruotes reikia atlikti kas mėnesį; jų metu reikia savo 
noru trims keturioms dienoms pasitraukti „į skurdo pasaulį“: miegoti 
skurdžiame patale, vilkėti šiurkščius drabužius, valgyti prasčiausią duo- 
ną — tai ne „žaidimas, o išbandymas“ (non lusus, sed experimentum). 


* Plutarchas. Sokrato demonas, 585 a. 
** Seneka cituoja šį epikūrietišką bruožą Laiškuose Lucilijui, 18, 9. 
*** Ten pat, 18, 6. 


**** Ten pat, 20, 11. 

Kažkuriam laikui visko atsisakoma ne todėl, kad vėliau su didesniu ma- 
lonumu mėgautumeisi rafinuotumais, o todėl, kad įtikintumei save, jog 
ir didžiausia nesėkmė neatims to, kas būtinai reikalinga, o tai, ką gali- 
ma ištverti retkarčiais, bus galima pakelti visada*. Susitaikoma su mi- 
nimumu. Anot laiško, parašyto prieš pat 62-ųjų metų Saturnalijas, tai 
nori padaryti Seneka. Tuo metu Roma „prakaituoja“, ir pasileidimas 
„atrodo oficialiai palaikomas“, ir Seneka savęs klausia, ar reikia dalyvau- 
ti šventėje, ar ne: atsisakyti ir pasipriešinti bendram požiūriui reiškia 
susilaikymo įrodymą. Tačiau neatsisakyti — tai reiškia veikti su dar di- 
desne moraline jėga negu nusišalinant: geriausia — „nesusiliejant su 
minia, daryti tai, ką ir ji, tik kitokiu būdu“. Ir tam „kitokiam būdui“ iš 
anksto ruošiamasi, atliekant savanoriškus pratimus, užsiimant susilai- 
kymo treniruotėmis ir gydantis skurdu; šitai leidžia švęsti šventę kaip 
visiems, tačiau niekada nepasiduoti Juxuria; šitaip gyvenant pertekliuje 
galima išlaikyti nepriklausomą sielą; „turtingas jausis ramesnis, jei žinos, 
kaip nebaisu būti vargšu“**. 

b) Buvo manoma, jog, be šių praktinių pratimų, svarbu atlikti sąži- 
nės egzaminą. Šitas įprotis sudarė pitagoriškojo dėstymo dalį ir buvo 
labai paplitęs***. Atrodo, kad rytinis egzaminas labiausiai pasitarnavo 
dienos darbams ir įsipareigojimams numatyti, norint būti jiems visa- 
pusiškai pasirengus. Vakarinis egzaminas daug vienareikšmiškiau buvo 
paskirtas praėjusiai dienai atmintyje atgaivinti. Labai išsamiai šį dau- 
gelio autorių nuolatos rekomenduojamą pratimą aprašo Seneka De 
ira****. Ten jis kalba apie romėnų stoiko Sekstijaus praktiką; jo mo- 
kymą jis pažino iš Papirijaus Fabiano ir Sotiono. Sekstijaus praktiką jis 
vaizduoja kaip pažangiausią, baigiantis dienai; ruošdamasis nakties poil- 
siui, Seksrijus klausinėjo savo sielos: „Kokios ydos tu atsikratei; kokią 
kliautį nugalėjai; kuo tu tapai geresnė?“ Pats Seneka taip pat kiekvieną 


* Taip pat Seneka. Paguoda Helvijai, 12, 3. 

** Seneka. Laiškai Lucilijui, 18, 1-8; laiškas 17, 5: „Išminties mokslo tikslas nėra 
tik palankus nuosaikumo praktikos poveikis. Nuosaikumas — tai savanoriškas 
neturtas“. 

Diogenas Laertijas. Filosofų gyvenimas, VIII, 1, 27. Porfirijas. Piragoro gyve- 
nimas, 40. 

**** Seneka. De ira, III, 36. 

vakarą imasi taip klausinėti. Tamsa — „kai pasitraukė šviesa“, ir tyla — 
„kai nurimo žmona“ — yra išorinės sąlygos. Beje, Seneka kalba ir apie rū- 
pestį pasiruošti ramiam miegui: „Kas yra gražesnio už šį įprotį apgalvoti 
visos dienos nuveiktus darbus? Koks miegas bus po tokios darbų per- 
žiūros? Ramus (rranguillus), gilus (altus) ir laisvas (Irber), nes siela buvo 
ir pagirta, ir papeikta“. Iš pirmo žvilgsnio egzaminas, kurį pats sau su- 
ruošia Seneka, yra tarsi kokia maža juridinė scena, kurioje aiškiai prisi- 
menami tokie posakiai kaip „stoti prieš teisėją“, „iškelti bylą savo paties 
papročiams“, „ginti arba pateikti savo priežastį . Atrodo, tarsi visa tai 
lemtų subjekto suskilimą į teisiančiąją instanciją ir apkaltintąjį individą. 
Tačiau proceso visuma taip pat parodo tam tikrą administracinę kont- 
rolę — kalbama apie įvykdytai veiklai taikomas priemones, kurioms pa- 
dedant ateityje būtų suaktyvinti principai ir pakoreguotas jų taikymas. 
Greta teisėjo vaidmens, Seneka kalba ir apie prižiūrėtojo ar sąskaitas 
tikrinančio namų šeimininko vaidmenį. 

Reikšmingi yra pavartoti terminai. Seneka nori „išegzaminuoti“ visą 
prabėgusią dieną (veiksmažodis excutere, kuris reiškia nuvalyti, nukra- 
tyti tarsi siekiant nupurtyti dulkes, yra vartojamas apibrėžti patikrini- 
mui, leidžiančiam aptikti sąskaitos klaidas); jis nori ją „patikrinti“ ir „iš 
naujo peržiūrėti (remetiri - ką galima daryti pabaigus darbą, norint 
patikrinti, ar padaryta tai, kas buvo numatyta) atliktus veiksmus ir pa- 
sakytus žodžius. Šiame egzamine subjekto santykis su pačiu savimi nėra 
perteikiamas teisinio ryšio forma, kur kaltinamasis stoja prieš teisėją; jis 
yra panašesnis į kontrolės veiksmą, kai kontrolierius nori įvertinti dar- 
bą, atliktą užduotį; šį vaidmenį tiksliai apibūdina sąvoka speculator (rei- 
kia būti speculator sui). Tačiau toks egzaminas nėra nukreiptas į „nusi- 
žengimus“, kaip turėtų būti imituojant teisinę procedūrą; jis nesiekia 
sukelti kaltės jausmo arba priimti sprendimo save nubausti. Čia pateik- 
tame pavyzdyje Seneka veiksmus parodo kaip pernelyg gyvą diskusiją 
su nežinančiaisiais, kurių vis dėlto neįmanoma perkalbėti, arba draugo, 
kurį stengiamasi paakinti siekti pažangos, įžeidimą jam priekaištaujant. 
Tokiu elgesiu Seneka nėra patenkintas, nes, norint pasiekti tikslus, ku- 
riuos iš tiesų reikia sau užsibrėžti, naudojami ne tie būdai, kurių reikia: 
gerai yra norėti pataisyti savo draugus, kai to reikia, tačiau nepagrįstas 
peikimas žeidžia, užuot padėjęs; gerai yra įtikinti tuos, kurie nežino, 

tačiau dar reikia paširinkti tuos, kurie gali būti mokomi. Taigi egza- 
mino tikslas nėra atskleisti savo paties kaltę iki mažiausių ir giliausiai 
įsišaknijusių formų. „Nieko nuo savęs neslėpti“, „niekada neprabėgti 
pro šalį“ reikia todėl, kad būtų galima įsiminti ir vėliau turėti omeny 
teisėtus tikslus bei elgesio taisykles, kurios leidžia juos pasiekti, pasiren- 
kant tinkamus būdus. Egzaminas klaidą pabrėžia ne todėl, kad paro- 
dytų kaltę arba sustiprintų sąžinės graužimą, o todėl, kad, prisimenant 
apmąstytą nesėkmę, būtų sustiprinta racionali įranga, kuri laiduoja 
išmintingą elgesį. 

c) Prie to prisideda būtinas minties darbas; tas darbas turės būti dau- 
giau negu išbandymas, skirtas įvertinti tai, ką sugebi; tai taip pat turės 
būti kažkas kita, o ne klaidos įvertinimas, remiantis elgesio taisyklėmis. 
Šis darbas turi turėti nuolatinę vaizdinių filtravimo formą: juos tirti, 
kontroliuoti ir juos atrinkti. Tai kažkas daugiau negu reguliariais inter- 
valais atliekamas pratimas — tai nuolatinis dėmesys, kurį reikia skirti 
pačiam sau. Norėdamas apibūdinti šitą dėmesį, Epiktetas vartoja me- 
taforas, kurios ilgai gyvuos krikščioniškojoje filosofijoje, bet kaskart 
įgaus labai skirtingas reikšmes. Epiktetas reikalauja, kad žmogus pats 
prisiimtų „nakties sergėtojo“, kuris tikrina įėjimą į miestą ar namus“, 
vaidmenį ir pareigas; jis taip pat kalba apie tai, kad reikia prisiimti 
„Monetų tikrintojo“, „argironomo“- vieno iš pinigų keitėjo, kuris ne- 
priima jokios monetos neįsitikinęs, ko ji verta, — funkcijas. „Pažvelkite, 
norėdami patikrinti monetas... mes sukūrėme meną; ir procedūras turi 
atlikti argironomas, norėdamas būti tikras dėl monetos jis naudoja re- 
gėjimą, lytėjimą, uoslę ir galiausiai klausą: jis meta ant žemės dinarą ir 
girdi jo sukeliamą garsą; jis nepasitenkina vieninteliu išgirstu skambe- 
siu — jis meta monetą daug kartų ir taip išlavina muzikanto ausį“. De- 
ja, toliau kalba Epiktetas, tų atsargumo priemonių, kurių savanoriškai 
imamasi kalbant apie pinigus, mes nepaisome kalbėdami apie savo 
sielą. Taigi filosofijos užduotis — jos pagrindinis ir pirmasis ergon — 


kruopščiai atlikti šią kontrolę (dokimazein)**. 


* Epiktetas. Pokalbiai, III, 12, 15. 
** Ten par, I, 20, 7—11; taip pat III, 3, 1-13. 

Norėdamas vienu metu suformuluoti bendrąjį principą ir elgesio 
schemą, Epiktetas nurodo į Sokratą, taip pat į aforizmą, kuris pateiktas 
Apologijoje: „Gyvenimas be tyrimo (anexetastos bios) yra nieko ver- 
tas“*. Iš tiesų tyrimas, apie kurį kalbėjo Sokratas, buvo tas, kuriam pa- 
klusti jis norėjo priversti save ir kitus — tai nežinojimo, žinių ir nežino- 
jimo, kad nežinai, tyrimas. O tyrimas, apie kurį kalba Epiktetas, yra 
visai kitoks: tai tyrimas, susijęs su vaizdiniais ir siekiantis juos „paversti 
išbandymu“, „atskirti“ (diakrinein) vienus nuo kitų ir taip išvengti, kad 
būtų priimamas „pirmas pasitaikęs“. Kiekvieną vaizdinį reikėtų galėti 
sustabdyti ir jam pasakyt: „Palauk, leisk man pamatyti, kas tu esi ir iš 
kur ateini“, visiškai kaip nakties sargybiniai sako: „Parodyk savo doku- 
mentus“. Ar tu turi gamtos ženklą, kurį turi turėti vaizdinys, kad būtų 
priimtas?'** Tačiau reikia patikslinu, kad reikia kontroliuoti ne vaiz- 
dinio kilmę arba patį jo objektą, o tai, ar reikia jį priimtu, ar ne. Kai 
vaizdinys pasirodo dvasioje, atskyrimo — diakrisis — darbas yra pritaikyti 
jam garsųjį stoikų kanoną, kuris parodo skirtumą tarp to, kas nepri- 
klauso nuo mūsų, ir to, kas priklauso; pirmieji nebus priimami, nes jie 
nepasiekiami — jie bus atmesti kaip neturintys tapti „troškimo“ arba 
„pasibjaurėjimo“, „polinkio“ arba „atstūmimo“ objektais. Kontrolė yra 
galios išbandymas ir laisvės garantija: būdas nuolat užtikrinti save, kad 
nesusisiesi su tuo, ko nevaldai. Nuolat sekti savo vaizdinius arba ženk- 
lus patikrinti kaip monetos autentiškumą — tai nereiškia kelti klausimą 
(kaip bus daroma vėliau krikščioniškajame dvasingume) apie giliąsias 
ateinančios idėjos šaknis; tai nereiškia stengtis iššifruoti prasmę, paslėptą 
po pasirodančiu vaizdiniu; tai reiškia įvertinti santykius tarp savęs paties 
ir to, kas vaizduojama, siekiant santykiuose su savim pačiu priimti tik tai, 
kas gali priklausyti nuo laisvo ir protingo subjekto pasirinkimo. 


5. Bendras šių savęs [pažinimo] praktikų tikslas, atsižvelgiant į jų 
skirtumus, gali būti apibūdintas, padedant visiškai apibendrintam at- 
sivertimo į save principui — epistrophė eis heauton***. Si formulė yra 


* Platonas. Sokrato apologija, 38 a. 
** Epiktetas. Pokalbiai, III, 12, 15. 
*** Posakiai epistrophė eis heauton, epistrephein eis heauton randami Epiktero Po- 
kalbiuose, I, 4, 18; III, 16, 15; III, 22, 39; III, 23, 37; III, 24—106; Vadovas, 41. 

platoniško pobūdžio, tačiau ji daugiausia apima labai skirtingas reikš- 
mes. Pirmiausia ją reikia suprasti kaip veiklos modifikaciją: tai nereiš- 
kia, kad reikia atsisakyti kitokio darbo ir visiškai atsidėti sau, o tik kad, 
dirbant kitus darbus, reikia turėti omeny, jog pagrindinis tikslas, kurį 
reikia užsibrėžti — tai savyje ieškoti ryšio su savimi pačiu. Šitas požiūrio 
pakeitimas reikalauja žvilgsnio pakeitimo: nereikia, kad jis išsisklaidytų 
po niekam tinkamą smalsumą, ar tai būtų kasdieniai neramumai ir kitų 
gyvenimas (Plutarchas paskyrė visą veikalą šiam polupragmosunė), ar 
smalsumas, kuris siekia atskleisti labiausiai nuo žmogiškosios egzisten- 
cijos ir nuo to, kas jai svarbu, nutolusias gamtos paslaptis (Senekos ci- 
tuojamas Demetrijas teigė, kad gamta, slėpdama tik savo nenaudingas 
paslaptis, žmogiškajai būtybei padarė prieinamus ir matomus tuos da- 
lykus, kuriuos jai būtina žinoti). Tačiau conversio ad se taip pat yra tra- 
jektorija; trajektorija, kurios dėka, išvengiant visokios priklausomybės ir 
visokio pavergimo, galiausiai sugrįžtama į save patį kaip į uostą audrų 
užuovėjoje arba sienų saugomą citadelę: „Sielos, kuri, išsivadavusi iš 
ateities dalykų, ginasi savo susikurtoje tvirtovėje, pozicijos nepajudi- 
namos; į ją besitaikančios srėlės visada nukrenta žemiau. Fortūna netu- 
ri ilgų rankų, kurias jai suteikia nuomonė; ji neužgrobia nieko, išskyrus 
tuos, kurie prie jos prisiriša. Taigi padarykime šuolį, kuris mus nusvies- 
tų nuo jos kuo toliau“ *. 

Šitas santykis su savimi, kuris yra atsivertimo riba ir visų savęs 
[pažinimo] praktikų galutinis tikslas, taip pat kyla ir iš valdymo etikos. 
Tačiau, norint jį apibūdinti, nepasitenkinama vien įvedant agonistinės 
pergalės prieš jėgas, kurias sunku pažaboti, ir dominavimo, galinčio jas 
valdyti be įmanomo pasipriešinimo, formas. Šis santykis dažnai apibū- 
dinamas, vadovaujantis juridiniu nuosavybės modeliu: esi „savęs pa- 
ties“, esi „savas“ (suum fieri, suum esse yra posakiai, kuriuos dažnai var- 
toja Seneka)**; kyli tik iš savęs paties, esi sui juris; sau rodai valdžią, 
kurios niekas neapriboja ir nepersekioja; išsaugai potestas sui***. Tačiau 


* Seneka. Laiškai Lucilijui, 82, 5. 
** Seneka. Apie gyvenimo trumpumą, II, 4; Apie sielos ramybę, XI, 2; Laiškai 
Lucilijui, 62, 1; 75, 18. 
** Seneka. Apie gyvenimo trumpumą, V, 3 (sui juris); Laiškai Lucilijui, 75, 8 (in se 
habere potestateni); 32, 5 (facultas sui). 

per šitą veikiau politinę ir juridinę formą santykis su savimi taip pat 
yra apibrėžiamas kaip konkretus ryšys, leidžiantis savimi naudotis kaip 
daiktu, kuris tuo pačiu metu yra tavo nuosavybė ir tau prieš akis. Jeigu 
atsiversti į save reiškia nusisukti nuo išorinių užsiėmimų, nerimo dėl 
ambicijų, baimės dėl ateities, vadinasi, galima pasisukti į savo paties 
praeitį, ją perkratyti, savo noru ją peržvelgti ir turėti su ja ryšį, kurio 
niekas nenutrauks: „Tai vienintelė mūsų gyvenimo dalis, kuri yra šventa 
ir neliečiama, išsivadavusi iš visų žmogiškų atsitiktinumų, išsilaisvinu- 
si iš fortūnos valdžios, kurios nedrumsčia nei skurdas, nei baimė, nei 
apnikusios ligos; ji negali būti nei sutrikdyta, nei sužavėta; kaip jos 
nuosavybė yra amžina ir taiki“*. Savęs patirtis, kuri formuojasi šiame 
nuosavybės ryšyje, nėra tik suvaldytos jėgos arba nepriklausomybės nuo 
pasirengusios sukilti galybės patirtis; tai malonumo, patiriamo iš savęs 
paties, patirtis. Tas, kuris galiausiai sugebėjo pažinti save patį, yra ma- 
lonumo objektas sau pačiam. Ne tik pasitenkinama tuo, kas esi, ir su- 
tinkama tuo apsiriboti, tačiau ir „patinkama“ sau pačiam“*. Šitas ma- 
lonumas, kuriam apibūdinti Seneka dažniausiai vartoja gaudium arba 
laetitia sąvokas, yra būsena, kurios nelydi ir nepersekioja jokie kūno ar 
sielos sukrėtimai; ją apibūdina tai, kad nesame provokuojami nieko, kas 
nepriklauso nuo mūsų ir todėl išsprūsta iš mūsų galios; ji gimsta iš mū- 
sų pačių ir mumyse pačiuose***. Šį malonumą apibūdina ir tai, kad jis 
nepažįsta nei laipsnio, nei pasikeitimo, o yra suteikiamas „visas ištisai“, 
ir vieną kartą duoto joks išorinis elementas negalės sunaikinti ****. Tuo 
ši malonumo rūšis gali būti bruožas po bruožo oponuojama tam, kas 
yra apibūdinama sąvoka voluptas; šis terminas apibrėžia malonumą, ku- 
rio kilmės reikia ieškoti už mūsų pačių bei objektuose, kurių buvimas 
nėra garantuotas: todėl tai pats savaime silpnas ir praradimo baimės iš- 
sekintas malonumas, kurio mes siekiame veikiami troškimo, kuris gali 
būti, o gali ir nebūti patenkintas, jėgos. Savęs pažinimas šiuos žiaurius, 
netikrus ir spėjamus malonumus gali pakeisti malonumu, kurį ramiai ir 


Seneka. Apie gyvenimo trumpumą, X, 4 ir XV, 5. 
** Seneka. Laiškai Lucilijui, 13, 1; taip pat 23, 2-3; Epikreras. Pokalbiai, II, 18; 
Markas Aurelijus. Mintys, VI, 16. 
*** Ten par, 72, 4. 


k k 


Ten par, 72. Taip pat Apie laimingą gyvenimą, III, 4. 

visą laiką galima patirti iš savęs paties. „Disce gaudere, išmok džiaug- 
tis“, sako Seneka Lucilijui; „Aš noriu, kad tau niekada netrūktų didelio 
džiaugsmo. Aš noriu, kad tavo gyvenamoje vietoje jis didėtų. Jis didės 
su sąlyga, kad bus tavo paties viduje... Jis niekada nesibaigs, kai tu jau 
kartą būsi supratęs, kaip jį patirti... Nukreipk savo žvilgsnį į tikrą 
dalyką; būk laimingas dėl savo paties atsargų (de ruo). Tačiau tos atsar- 
gos, kokios jos? Tai tu pats ir geriausioji dalis tavęs“ *. 


Būtent šios savęs [pažinimo] kultūros, jos temų ir praktikų pagrindu 
pirmaisiais mūsų eros amžiais išsirutuliojo apmąstymai apie malonumų 
moralę; ir iš čia reikia žiūrėti, norint suprasti transformacijas, kurios 
galėjo paveikti tą moralę. To, kas iš pirmo žvilgsnio gali būti laikoma 
labiau pabrėžiamu griežtumu, padidėjusiu santūrumu, griežtesniu rei- 
kalavimu, iš tiesų nereikėtų interpretuoti kaip draudimų sustiprėjimo; 
draudimų sritis labai neišsiplėtė ir nebuvo stengiamasi sudaryti labiau 
autoritarinių ir efektyvesnių draudimų sistemų. Pasikeitimas veikiau yra 
susijęs su tuo, kokiu būdu individas turi tapti moralės subjektu. Savęs 
[pažinimo] kultūros plėtojimosi poveikis buvo ne sustiprinimas to, kas 
galėtų užtverti kelią troškimui, o tam tikri pokyčiai, susiję su moralinio 
subjektyvumo sudėtiniais elementais. Ar tai atsiskyrimas nuo tradicinės 
savęs valdymo etikos? Žinoma, ne, tačiau tai akcentavimo taško pakeiti- 
mas, poslinkis ir kitoniškumas. 

Seksualinis malonumas kaip etinė substancija dar yra ir bus tarsi 
jėga — jėga, su kuria reikia kovoti ir kurią subjektas turi valdyti; tačiau 
šiame prievartos, piktnaudžiavimų, sukilimo ir kovos žaidime vis daž- 
niau pabrėžiamas individo silpnumas, jo pažeidžiamumas, būtinybė pa- 
sprukti, išsivaduoti, apsisaugoti ir būti priedangoje. Seksualinė moralė 
dar reikalauja ir reikalaus, kad individas paklustų tam tikram gyvenimo 
būdui, kuris apibrėžia estetinius ir etinius egzistencijos kriterijus; tačiau 
šis menas vis labiau nurodo universalius gamtos arba proto principus, 
kuriems visi turi paklusti nepriklausomai nuo jų statuso. Darbas, kurį 


* Seneka. Laiškai Lucilijui, 23, 3-6. Taip pat 124, 24. Apie gašlumo kritiką: Apie 
laimingą gyvenimą, XI, 1-2. 

reikia atlikti su pačiu savimi, taip pat per savęs [pažinimo] kultūrą pa- 
tiria tam tikrą modifikaciją: žengiant per susilaikymo ir valdymo, kurie 
sudaro būtiną askėsis, pratimus, savęs pažinimui skirta vieta tampa 
svarbesnė; užduotis save išmėginti, išbandyti, save kontroliuoti atlie- 
kant daugelį tiksliai apibrėžtų pratimų, tiesos klausimą — tiesos apie tai, 
kas esi, ką darai ir ką sugebi daryti, — įtraukia į tapimo moraliniu sub- 
jektu sritį. Galiausiai šių pastangų baigmės taškas dar yra ir bus apibū- 
dinamas kaip individo suverenumas, gautas iš paties savęs; tačiau šitas 
suverenumas išplečiamas patirtimi, kurioje santykis su savimi įgauna ne 
tik dominavimo, bet ir malonumo be geismo ir be sukrėtimo formą. 

Dar esama toli nuo tokios seksualinių malonumų patirties, kur šie 
bus sutapatinti su blogiu, kur elgesys turės paklusti universaliai įstaty- 
mo formai ir kur troškimo iššifravimas bus būtina sąlyga apvalytai egzis- 
tencijai pasiekti. Jau galima matyti, kaip blogis pradeda veikti senąją 
jėgos temą, kaip įstatymas pradeda veikti meno ir technė temą, kaip 
tiesa ir savęs pažinimas plėtojasi askezės praktikose. Tačiau pirmiausia 
reikia ieškoti, kokiame kontekste ir dėl kokių priežasčių savęs [paži- 
nimo] kultūra išsirutulioja taip ir būtent tokia forma, kurią ką tiktai 
matėme. 


III SKYRIUS 
PATS IR KITI 


Santuokos vaidmuo 


Politinis žaidimas 


Istorikų darbai gali įkvėpti daug motyvų apie savęs [pažinimo] 
kultūros plėtojimąsi ir moduliaciją, kuri tuo metu pastebima malo- 
numų etikoje. Ypač svarbūs atrodo du: pasikeitimai santuokinėje prak- 
tikoje ir politinio žaidimo taisyklių modifikacija. Šiame trumpame 
skyriuje aš apsiribosiu peržvelgdamas keletą šių dviejų temų elementų, 
pasiskolintų iš ankstesnių istorinių tyrinėjimų, ir apmesdamas visumos 
hipotezės pasiūlymą. Ar nauja vedybų ir poros svarba, tam tikras politi- 
nių vaidmenų persiskirstymas nesukėlė šioje moralėje, kuri daugiausia 
buvo tik vyrų moralė, naujo ryšio su savimi problematizavimo? Tai, be 
abejo, galėjo paskatinti ne nusigręžti nuo savęs, bet rasti naują būdą ap- 
mąstyti save patį sąryšyje su moterimi, su kitais, su civiline bei politine 
veikla ir įvykiais, ir kitokį būdą save laikyti savo malonumų subjektu. 
Savęs [pažinimo] kultūra nebus būtinas šių socialinių modifikacijų „pa- 
darinys“ ir jų ideologinė apraiška. Jų atžvilgiu ši kultūra bus originalus 
atsakymas, įgyjantis naują egzistencijos stilistikos formą. 


1. Santuokos vaidmuo 


Sunku pasakyti, kaip helenistinėje ar romėnų civilizacijoje atskiruo- 
se regionuose ir skirtinguose socialiniuose sluoksniuose buvo realiai pa- 
plitusi santuokinė praktika. Tačiau istorikai galėjo nustatyti — kur leido 
dokumentai — tam tikras transformacijas, susijusias arba su institucinė- 
mis formomis, arba su santuokinių santykių organizavimu, arba su 
reikšme ir moraline verte, kuri jiems galėjo būti teikiama. 

Pirmiausia institucinis požiūris. Privatus veiksmas, kylantis iš šei- 
mos, jos įtakos, taisyklių, kurių ji laikėsi ir kurias pripažino savomis, — 
vedybos nei Graikijoje, nei Romoje nereikalavo visuomeninės valdžios 
kišimosi. Graikijoje buvo praktika, „skirta užtikrinti oikos nuolatinu- 
mui“, kurią žymėjo du fundamentalūs ir gyvybiniai veiksmai: vienas — 
globos, kurią iki tol laidavo tėvas, perdavimas vyrui; kitas — pačios 
sutuoktinės atidavimas vyrui“. Taigi šitai sudarė „privatų sandėrį, pri- 
vatų reikalą tarp dviejų šeimos galvų: vieno — realaus, merginos tėvo, ir 
kito — potencialaus, būsimojo vyro“; šitas privatus reikalas neturėjo 
„jokio ryšio su politine ir socialine organizacija“**. J. A. Crookas ir 
P. Veyne'as, kalbėdami apie romėnų vedybas, taip pat primena, kad iš 
pradžių tai buvo reikalas, „priklausantis tik nuo šalių ketinimų“, „pažy- 
mimas ceremonija“ ir sukeliantis „teisinius efektus“, tačiau nesantis 
„juridiniu aktu“***. 

Pamažu helenistiniame pasaulyje vedybos užima vietą visuomeninėje 
steroje. Taip jos išeina už šeimos ribų, turėdamos paradoksalų poveikį — 
šeimos autoritetas tampa „viešai sankcionuojamas, tačiau tuo pat metu 
ir gana apribojamas. C. Vatinas mato, jog helenistiniame pasaulyje ši 
evoliucija remiasi religinėmis ceremonijomis, kurios pasitarnauja tarsi 
tarpininkas tarp privataus veiksmo ir visuomeninės institucijos; api- 
bendrinant šitą transformaciją, kurios rezultatus galima matyti II ir 
I amžiuje pr. Kr., jis rašo: „Aišku, kad nuo šiol santuoka išėjo iš šeimy- 
ninių institucijų rėmų, ir aleksandriškosios religinės vedybos, kurios 
galbūt yra privačių antikos vedybų palikimas, taip pat yra ir civilinė ins- 
titucija: tarpininkaujant valdininkui ar kunigui, santuoką visada sank- 
cionuoja visas miestas“. Ir supriešindamas su Aleksandrijos miestu susi- 
jusius duomenis su tais, kurie susiję su kaimo visuomene, jis priduria: 
„Su šiokiais tokiais skirtumais greito privačios institucijos virtimo vi- 
suomenine reiškinys regimas arba chora, arba sostinėje“ ****. 


* J. P. Broudehoux. Santuoka ir šeima Klemenso Aleksandriečio veikaluose, 
p. 16-17. 
** C. Vain. Santuokos ir ištekėjusios moters statuso helenistinėje epochoje tyri- 
mai, p. 4. 
*** J. A. Crook. Law and Life of Rome, p. 99. P. Veyne. Meilė Romoje, Annales, 
E.S.C., 1978, 1, p. 39—40. 
**** GC. Varin, op. cit., p. 177-178. 

Romoje galima konstatuoti apskritai to paties tipo evoliuciją, net 
jei ji eina kitais keliais ir net jei dar gana ilgai vedybos lieka daugiausia 
„privačia ceremonija, švente'*. Teisinių priemonių visuma parodo po 
truputį didėjantį visuomeninės valdžios pranašumą prieš vedybų insti- 
tuciją. Garsusis de adulteriis įstatymas yra viena iš šio fenomeno apraiš- 
kų. Ši apraiška dar įdomesnė tuo, kad šis įstatymas, pasmerkdamas už 
svetimavimą moterį, kuri prasidėjo su kitu vyru, ir vyrą, kuris susidėjo 
su ištekėjusia moterimi (o ne vedusį vyrą, kuris turėtų ryšį su netekėju- 
sia moterimi), nesiūlo nieko naujo vertinant faktus. Jis tiksliai perima 
tradicines etinio vertinimo schemas; jis apsiriboja visuomeninei valdžiai 
perduodamas sankcijas, kurių iki to laiko imdavosi šeimyninė valdžia. 

Šitą progresyvų santuokos „suvisuomeninimą“ lydi daugelis kitų 
transformacijų, kurioms vedybos tuo pačiu metu yra ir efektas, ir pa- 
kaitalas, ir instrumentas. Kaip galima spręsti iš dokumentų, atrodo, kad 
vedybų praktika arba nuolatinis gyvenimas kartu paplinta arba bent 
jau pasklinda svarbiausiuose visuomenės sluoksniuose. Senosios formos 
santuokos egzistavimo prasmė ir priežastis buvo tik tokia, kad, būdama 
privatus veiksmas, ji turėjo teisinį poveikį arba bent jau poveikį statu- 
sui — tai vardo perdavimas, įpėdinių susilaukimas, sąjungų sistemos or- 
ganizavimas, turtų susiliejimas. Tai buvo svarbu tik tiems, kurie turėjo 
galimybę šiose srityse plėtoti strategijas. Kaip sakė dar P. Veyne'as: 
„Pagoniškoje visuomenėje tuokėsi toli gražu ne visi... Jei buvo tuokia- 
masi, santuoka turėjo privatų tikslą — perduoti tėvoniją palikuonims, o 
ne kitiems šeimos nariams arba draugų sūnums, — ir buvo susijusi su 
kastų politika: siekė įamžinti piliečių kastą“**. Kalbant J. Boswellio ter- 
minais, buvo turima omeny santuoka, kuri „aukštosioms klasėms buvo 
grynai dinastinė, politinė ir ekonominė“***. Kartu su S. B. Pomeroy 
galima manyti, kad vargšų klasėms, nors ir kaip menkai būtume infor- 
muoti apie jų vedybinę praktiką, svarbūs galėjo būti du prieštaringi 
veiksmai, abu susiję su vedybų ekonominėmis funkcijomis: laisvam ir 
skurdžiai gyvenančiam vyrui žmona ir vaikai galėjo būti naudinga darbo 


* P. Veyne, loc. cit. 
** Ten pat. 
*** J. Boswell. Christianity, Social Tolerance, and Homosexuality, p. 62. 

jėga; tačiau, kita vertus, „yra toks ekonominis lygis, žemiau kurio vyras 
negali tikėtis išlaikyti žmoną ir vaikus“ *. 

Ekonominiai ir politiniai imperatyvai, kurie vadovavo santuokai 
(kai kuriais atvejais ją padarydami būtiną, o kitais — nenaudingą), turėjo 
prarasti savo svarbos dalį tada, kai privilegijuotose klasėse statusas ir tur- 
tas ėmė daugiau priklausyti nuo artimumo valdovui, civilinės ar karinės 
„karjeros“, sėkmės tvarkant „reikalus“ negu vien tik nuo paprastos są- 
jungos tarp šeimų grupių. Mažiau perkrauta įvairių strategijų santuoka 
tampa „laisvesnė“: atsiranda laisvė pasirinkti žmoną, taip pat laisvė pri- 
imti sprendimą tuoktis ir tam turėti asmeninių priežasčių. Taip pat 
įmanoma, kad mažiau favorizuotoms klasėms vedybos būtų tapusios — 
nepaisant ekonominių motyvų, kurie galėjo leisti joms pasirodyti sva- 
riomis, — ryšio forma, kurios vertę sudarė tai, kad jos kūrė ir išlaikė 
stiprius asmeninius santykius, reiškiančius bendrą gyvenimą, abipusę 
pagalbą ir moralinę paramą. Šiaip ar taip, antkapinių užrašų tyrinėjimai 
galėjo parodyti palyginti didelį santuokų dažnumą ir stabilumą nearis- 
tokratiškuose sluoksniuose**; yra liudijimų ir apie vergų vedybas***. 
Nors ir koks būtų atsakymas į klausimą apie santuokinę praktiką, atro- 
do, kad ji tapo lengviau pasiekiama; slenksčiai, darantys ją „suintere- 
suotą ', tapo Žemesni. 

Tad santuoka tampa vis panašesnė į abiejų partnerių laisvai pasi- 
rinktą sąjungą, kurioje nelygybė sumažėja iki tam tikro taško, tačiau 
neišnyksta. Atrodo, kad helenistiniame pasaulyje, atsižvelgiant į vieti- 
nius skirtumus, moters statusas išsikovojo daugiau nepriklausomybės, 
palyginti su tuo, koks jis buvo klasikinėje visuomenėje — ir ypač paly- 
ginti su padėtimi Atėnuose. Ši reliatyvi modifikacija pirmiausia susijusi 
su tuo, kad vyro-piliečio statusas prarado dalį savo politinės svarbos; ji 
taip pat susijusi su moters vaidmens — jos ekonominės ir teisinės nepri- 
klausomybės — pozityviu stiprėjimu. Pasak kai kurių istorikų, dokumen- 
tai rodo, jog moters tėvo kišimasis vedyboms vis mažiau svarbus. „Bu- 
vo įprasta, kad tėvas, kaip institucinis sargybinis, išleistų savo dukterį 


* S. B. Pomeroy. Goddesses, Whores, Wives and Slaves, 1975, p. 133. 
** Ten par, 1975, p. 193. 
** P. Veyne, loc. cit., p. 40; S. B. Pomeroy, op. cit., p. 193. 

už vyro. Tačiau kai kurie susitarimai būdavo sudaromi tik tarp vyro ir 
moters, nutarusių gyventi kartu. Pradeda stiprėti ištekėjusios moters 
teisė apsispręsti pačiai prieš tėvo valią. Pagal Atėnų, romėnų ir egip- 
tiečių įstatymą tėvas turėjo teisę suardyti savo dukters sąjungą prieš jos 
valią. Tačiau vėliau romėniškajame Egipte, valdomame egiptietiškų 
įstatymų, tėvo valdžią ištekėjusiai dukrai užginčijo teisminiai nuospren- 
džiai, kurie dukters valią iškėlė kaip sprendžiamąjį veiksnį. Jei ji norėjo 
išsaugoti santuoką, galėjo tai padaryti“* . 

Santuoka vis aiškiau tampa abiejų sutuoktinių pageidaujamu susi- 
tarimu, kuriam jie asmeniškai įsipareigoja. Ekdosis, kurios laikantis jau- 
na mergina tėvo ar globėjo būdavo iškilmingai atiduodama sutuokti- 
niui, „pradėjo nykti“ ir galiausiai ją visiškai pakeičia finansinė sutartis, 
kuri anksčiau tradiciškai būdavo sudaroma, esant rašytinei santuokai. Ji 
sudaroma atsižvelgiant į asmenų sąlygas. Moterys ne tik gauna savo 
kraitį, kuriuo santuokoje naudojasi vis laisviau, o kai kuriose sutarty- 
se netgi numatoma, kad jis bus atnaujintas skyrybų atveju, bet taip pat 
gauna ir palikimo dalį. 

Kalbant apie įpareigojimus, kuriuos vedybų sutartys iškelia su- 
tuoktiniams, C. Vatino tyrimas rodo reikšmingą evoliuciją helenisti- 
niame Egipte. IV arba II a. pr. Kr. rašytuose dokumentuose iš moters 
buvo reikalaujama paklusti vyrui, jai buvo draudžiama naktų ar dieną 
kur nors išeiti be vyro leidimo, turėti lytinius santykius su kitu vyru, ji 
buvo įpareigota nežlugdyti namų ir nenuplėšti vyro garbės. Vyras savo 
ruožtu turėjo išlaikyti žmoną, neparsivesti į namus sugyventinės, nesi- 
elgti blogai su žmona ir nesusilaukti nesantuokinių vaikų. 

Išnagrinėtos sutartys rodo, jog vėliau vyrui buvo nustatyti daug 
griežtesni reikalavimai. Patukslinamas įsipareigojimas patenkinti žmo- 
nos poreikius, taip pat draudimas turėti meilužę arba numylėtinį ir 
kitus namus (kuriuose jis galėtų įtaisyti savo sugyventinę). Kaip pažymi 
C. Vatinas, tokioje sutartyje „kalbama apie vyro seksualinę laisvę“. Taip 
išplėtotos vedybinės sutartys įtraukia vyrą ir žmoną į pareigų ir įsi- 
pareigojimų, kurie, žinoma, nėra vienodi, tačiau bent jau suskirstyti, 
sistemą. Ir šitas suskirstymas atsiranda ne iš pagarbos šeimai, kurios 


* S. B. Pomeroy, op. cit., p. 129. 

atstovas esant santuokai tam tikra prasme yra kiekvienas sutuoktinių, 
bet atsižvelgiant į porą, jos stabilumą ir vidinį reguliavimą“. 

Esant tokiems aiškiai patviruntiems reikalavimams, atsiranda griež- 
tesnės vedybinio gyvenimo formos negu praeityje, ir sutuoktiniai kvie- 
čiami jų laikytis. Taisyklės negalėtų būti suformuluotos sutartyse, jeigu 
jos neatitiktų naujo požiūrio. Kartu šios taisyklės turėjo abu sutuok- 
tinius veikti taip, kad jų gyvenime daug aiškiau negu anksčiau būtų 
jaučiama poros realybė. Abipusiais jausmais pagrįstų vedybų suinstitu- 
cinimas, rašo C. Vatinas, kelia minų, kad egzistuoja santuokinė bend- 
ruomenė, ir ta tikrovė, kurią sudaro pora, yra vertingesnė negu jos su- 
dedamosios dalys“**. Ši evoliucija šiek tiek panaši į tą, kurią P. Veyne'as 
pastebėjo romėniškojoje epochoje: „Respublikos laikais kiekvienas iš 
dviejų sutuoktinių turėjo apibrėžtą vaidmenį, ir tik atlikus šį vaidmenį 
sutuoktinių emociniai santykiai buvo tokie, kokie jie galėjo būti... 
Imperijos laikais... pats santuokos funkcionavimas linkęs remtis geru 
sutarimu ir širdies įstatymu. Taip kyla nauja idėja: namų šeimininko ir 
šeimininkės pora“ ***. 

Taigi šioje santuokinės praktikos evoliucijoje bus daug paradoksų. 
Ji ieško visuomeninės valdžios garantijų ir tampa vis svarbesniu asme- 
ninio gyvenimo dalyku. Ji nusikrato jai vertę suteikiančių ekonominių 
ir socialinių tikslų — ir kartu ji plinta. Sutuoktiniams ji tampa vis la- 
biau priverstinė — ir tuo pat metu skatina palankesnį požiūrį, tarsi kuo 
daugiau ji reikalautų, tuo labiau trauktų. Vedybos kaip praktika taps 
labiau paplitusios, kaip gyvenimo būdas — asmeniškesnės, stipriau su- 
siejančios sutuoktinius, taigi ir labiau atskiriančios vieną porą nuo kitų 
socialinių santykių lauke. 

Aišku, sunku tiksliai išmatuoti šio reiškinio apimtį. Prieinami doku- 
mentai pasakoja apie kelias privilegijuotas geografines zonas ir nušviečia 
tik kai kuriuos visuomenės sluoksnius. Būtų spekuliatyvu iš to daryti 
visuotinį ir didžiulį judėjimą, net jeigu ženklai ir yra gana konvergen- 
tiški, nepaisant jų daugelį spragų turinčio ir išsklaidyto pobūdžio. Šiaip 
ar taip, jeigu būtų patikėta kitais pirmųjų mūsų eros amžiaus tekstais, 

* C. Vatin, op. cit., p. 203-206. 


** Ten par, p. 274. 
** P. Veyne. Meilė Romoje, Annales, E.S.C., 1978, 1. 

atrodo, jog santuoka vyrams — nes disponuojama tik jų liudijimais — 
tapo svarbesnė, intensyvesnė, sunkesnė ir taip pat problemiškesnė. Tad 
vedybų nereikia suprasti tik kaip šeimai ar miestui naudingos instituci- 
jos arba geros šeimynos namų veiklos, atliekamos pagal jos taisykles. 
Vedybų „statusą“ reikia laikyti gyvenimo forma, bendru gyvenimu, 
asmeniniu ryšiu ir gerbtinais partnerių ryšiais. Kaip buvo pažymėta 
anksčiau, nereiškia, kad santuokinis gyvenimas pagal senąją schemą 
būtų išbraukęs bet kokį sutuoktinių artimumą ir jausmus. Tačiau iš 
Ksenofonto pasiūlyto idealo taip pat atrodo, kad šie jausmai buvo tie- 
siogiai susiję (nors galėjo būti ir rimti, ir intensyvūs) su vyro statusu ir 
valdžia, kuri jam buvo patikėta: šiek tiek tėviškai žiūrėdamas į savo 
jauną žmoną, Isomachas ją kantriai mokė, ką ji turi daryti; ir todėl, kad 
ji gerai atliko namų šeimininkės vaidmenį, Isomachas jai jautė pagarbą 
ir prieraišumą, kuris neturėjo liautis iki jų dienų galo. Imperijos epo- 
chos literatūroje randama paliudijimų apie sudėtingesnę vedybų patirtį: 
„santuokinės garbės“ etikos paieškos puikiai atsiskleidžia apmąstymuo- 
se apie sutuoktinio vaidmenį, ryšio, jį siejančio su žmona, prigimtį ir 
formą, apie žaismę tarp prigimtinės bei pagal statusą aukštesnės padė- 
ties ir prisirišimo, kuris gali virsti poreikiu ir priklausomybe. 

Taigi būtų galima prisiminti paveikslą, kurį kai kuriuose savo 
laiškuose Plinijus sutapatina su savimi kaip su „santuokos žmogumi“, ir 
jį palyginti su kito gero vyro — Isomacho — portretu. Garsiajame laiš- 
kelyje, kurį jis skiria savo žmonai apverkdamas jos nebuvimą, atsisklei- 
džia ne tas vyras, kuris laiko žmoną besižavinčia ir klusnia savo litera- 
tūrinių darbų ir sėkmės tribūnoje liudytoja kaip kituose laiškuose, — tai 
vyras, kuris jaučia savo žmonai begalinį prieraišumą ir tokį didelį fizinį 
potraukį, kad negali liautis jos ieškojęs naktį ir dieną, net kai jos dau- 
giau ten nėra: „Jūs negalėtumėte patikėti, kaip man jūsų trūksta; o šito 
priežastis pirmiausia — mano meilė, taip pat tai, kad mes nepripratę bū- 
ti išsiskyrę. Štai kodėl didžiąją savo naktų dalį praleidžiu nemiegodamas 
ir įsivaizduodamas jūsų paveikslą, štai kodėl vidury dienos, tą valandą, 
kai buvau įpratęs eiti jūsų aplankyti, mano kojos pačios mane neša į 
jūsų buveinę; štai kodėl galiausiai liūdnas ir susisielojęs, tarsi man bū- 
tų uždarę duris, aš grįžtu į tuščią jūsų kambarį. Vienintelis metas, kai 
aš išsivaduoju nuo tos kankynės, — tai laikas, kurį praleidžiu forume, 

įsigilinęs į savo draugų procesus. Taigi jūs įsivaizduojate, koks mano 
gyvenimas, jei poilsio aš turiu ieškoti darbe, o paguodos — nemalonu- 
muose ir rūpesčiuose“*. 

Verta prisiminti šio laiško formuluotes. Laiške aiškiai atskleidžiama 
asmeninio, intensyvaus ir prieraišaus, nepriklausomo nei nuo statuso ir 
vyriškos valdžios, nei nuo atsakomybės namuose santuokinio ryšio spe- 
cifika; meilė čia rūpestingai atskirta nuo įprastinio bendro gyvenimo, 
net jeigu ir viena, ir kita teisėtai prisideda prie to, kad žmonos buvimas 
brangus, o nebuvimas — skausmingas. Be to, Plinijus iškelia daugelį tra- 
diciškai meilės aistrai pripažįstamų ženklų: vaizdus, lankančius naktį, 
nevalingą vaikščiojimą pirmyn ir atgal, prarasto objekto ieškojimą — tai- 
gi elgesys, priklausantis klasikinei ir negatyviai aistrai, čia pateikiamas 
kaip pozityvus, arba, veikiau, sutuoktinio kančia, aistringas jį pagavęs 
polėkis, tai, kad jis yra valdomas troškimo ir liūdesio, čia pateikiami 
kaip pozityvus šeimyninio prieraišumo įrodymas. Galiausiai tarp san- 
tuokinio gyvenimo ir visuomeninės veiklos Plinijus pateikia ne bendrą- 
jį principą, kuris sujungia namų valdymą ir valdžią kitiems, bet sudė- 
tingą substitucijos ir kompensacijos žaismą: negalėdamas rasti namuose 
laimės, kurią jam teikė žmona, jis panyra į visuomeninę veiklą; tačiau 
reikia, jog žaizda būtų atvira, kad jis rastų šio išorinio gyvenimo ne- 
malonumuose paguodą savo asmeniniam sielvartui. Dar daugelyje kitų 
tekstų matoma, kaip sutuoktinių ryšys nusikrato santuokinių funkcijų, 
statutinės vyro valdžios ir išmintingo namų valdymo, tapdamas ypatin- 
gu ryšiu, turinčiu savo jėgą, savo problemas, savo sunkumus, savo rei- 
kalavimus, savo naudą ir savitus malonumus. Būtų galima pacituoti 
kitus Plinijaus laiškus ir pateikti Lukiano arba Tacito nurodytus ženk- 
lus; taip pat būtų galima nurodyti tą vedybinės meilės poeziją, kurios 
pavyzdį pateikia Stacijus: čia parodomos vedybos kaip dviejų likimų 
susiliejimas amžinoje aistroje, kur vyras pripažįsta savo emocinę pri- 
klausomybę: „Tai Venera mus sujungė mūsų metų žydėjime; Venera 
išsaugos mums palankumą gyvenimo saulėlydyje. Tavo įstatymai mane 
padarė patenkintą ir klusnų (/ibens et docilis); aš nenutrauksiu ryšio, 


* Plinijus. Laiškai, VII, 5. 

kurį jaučiu kasdien vis labiau... Ši žemė mane pagimdė tau (creavir me 
tibi): ji amžiams surišo mano lemtį su tavąja“*. 

Žinoma, ne tokiuose tekstuose kaip šie reikėtų ieškoti šeimyninio 
gyvenimo pavaizdavimo, koks jis galėjo iš tiesų būti imperijos laikais. 
Juose skelbiamo nuoširdumo nereikia paliudyti. Tai yra tekstai, kurie 
savanoriškai skelbia santuokos idealą. Juos reikia priimti ne kaip situa- 
cijos pavaizdavimą, bet kaip reikmės suformulavimą, manant, kad jie 
tikrai sudaro realybės dalį. Jie parodo, kad santuoka yra vertinama kaip 
gyvenimo būdas, kurio vertė nėra nei išskirtinai, nei galbūt labiausiai 
susieta su oikos funkcionavimu, o tik su santykių tarp dviejų partnerių 
būdu; jie taip pat parodo, kad šiame ryšyje vyrui reikia sutvarkyti savo 
elgesį ne tik remiantis statusu, namų privilegijomis ir funkcijomis, bet 
taip pat remiantis „santykiais“ su Žmona; jie galiausiai parodo, kad tas 
vaidmuo nėra tiktai valdančioji formavimo, mokymo ir nukreipimo 
funkcija, o įeina į sudėtinį abipusiško prieraišumo ir abipusiškos pri- 
klausomybės žaidimą. Ir jeigu tiesa, kad moraliniai apmąstymai apie ge- 
rą santuokinį elgesį ilgai ieškojo savo principų tiriant „šeimyną“ ir jos 
esminius poreikius, tampa suprantamas naujų problemų atsiradimas — 
imama mėginti apibrėžti, kokiu būdu vyras galės tapti santuokinio ry- 
šio moraliniu subjektu. 


2. Politinis žaidimas 


Miestų valstybių, kaip autonominių vienetų, nuosmukis pradedant 
III amžiumi pr. Kr. yra žinomas faktas. Tuo metu dažnai pastebimas 
bendras politinio gyvenimo susilpnėjimas ten, kur pilietinė veikla pi- 
liečiams buvo tikras amatas; to priežastimi laikomas tradiciškai domi- 
nuojančių klasių nykimas; ir to padarinių ieškoma atsigręžimo į save 
judėjime, kuriuo šių privilegijuotų grupių atstovai transformavo šitą 
didelę valdžios netektį į savanorišką atsigręžimą į save, taip skirdami vis 
daugiau vertės asmeninei egzistencijai ir privačiam gyvenimui. „Miesto 


* Stacijus. Silvae, III, 3, eil. 23-26 ir 106-107. 

valstybės sugriuvimas buvo neišvengiamas. Apskritai žmonės jautėsi pri- 
klausomi nuo pasaulinės valdžios, kurios jie negalėjo nei kontroliuoti, 
nei netgi pakeisti... Valdė atsitiktinumas... Helenistikos amžiaus filo- 
sofija buvo daugiausia išsivadavimo filosofija, o pagrindinis šio išsiva- 
davimo būdas buvo ugdyti autonomiją“ *. 

Jeigu miestai valstybės — ten, kur jie egzistavo — nuo III amžiaus 
prarado dalį savo autonomijos, būtų aiškiai ginčytina sumenkinti iki 
šio reiškinio pagrindinius pasikeitimus, kurie helenistinėje ir romėniš- 
koje epochoje galėjo įvykti politinių struktūrų srityje; taip pat būtų 
neadekvatu ten ieškoti pagrindinio aiškinimo pokyčių, kurie galėjo 
atsirasti moraliniuose apmąstymuose ir savęs pažinimo praktikoje. Iš 
tikrųjų — ir kalbant apie tai reikia nukrypti į istorikų, kurie pakankamai 
pažeidė didžiąją nostalgiškąją miesto valstybės figūrą, rūpestingai nu- 
pieštą XIX a., darbus — helenistinių monarchijų organizacija, o vėliau 
Romos imperija negali būti analizuojama paprasčiausiai vartojant nega- 
tyvius pilietinio gyvenimo smukimo teiginius ir kalbant apie tai, kad 
valdžią užgrobia vis toliau esančios valdžios instancijos. Priešingai, rei- 
kėtų pabrėžu, kad vietinės politinės veiklos nesugniuždė didelių visuo- 
tinių struktūrų įsikūrimas ir stiprėjimas; miestų gyvenimas su savo ins- 
tirucinėmis taisyklėmis, tikslais, kovomis neišnyko dėl to, kad išsiplėtė 
ribos, kuriose jie gyvavo, nei dėl monarchinės valdžios plėtojimosi kaip 
netiesioginės priežasties. Jausmas, apimantis pernelyg plačios visumos, 
kuri buvo praradusi savo sudėtines politines bendruomenes, akivaiz- 
doje, puikiai galėtų būti vadinamas liūdesiu, kuris vėliau buvo pri- 
skiriamas graikų ir romėnų pasaulio žmonėms. Helenistinės epochos 
graikai negalėjo pabėgti „nuo didelių imperijų pasaulio be miestų“ dėl 
vienos paprastos priežasties, kad „helenizmas buvo miestų pasaulis“; o 
F. H. Sandbachas, kritikuodamas idėją, kad po miestų sistemos sugriu- 
vimo filosofija teikė „prieglobstį nuo audros“, pirmiausia pabrėžia, kad 
praeityje „miestai valstybės niekada neteikė saugumo", o galiausiai jie ir 
toliau buvo pirmoji ir įprasta socialinės organizacijos forma „net po to, 


kai karinė valdžia perėjo į didžiųjų monarchijų rankas'**. 


* J. Ferguson. Moral Values in the Ancient World, p. 135-137. 
* F. H. Sandbach. The stoics, p. 23. 

Reikėtų galvoti veikiau ne apie politinės veiklos sumenkėjimą ar- 
ba išnykimą dėl centralizuoto imperializmo poveikio, o apie sudėtinės 
erdvės organizaciją: daug platesnę, daug mažiau susiskaidžiusią, daug 
mažiau uždarą, negu buvo mažųjų miestų valstybių organizacija; ji taip 
pat yra ir lankstesnė, labiau diferencijuota, ne taip griežtai hierarchi- 
zuota, negu bus vėliau autoritarinė ir biurokratinė imperija, kurią bus 
bandoma sukurti po didžiosios III amžiaus krizės. Tai erdvė, kur val- 
džios židinių daug, kur gausu veiklos, įrampos ir konfliktų, besiplėto- 
jančių keliomis dimensijomis, ir kur pusiausvyra pasiekiama įvairiais 
susitarimais. Šiaip ar taip, helenistinės monarchijos ne tiek stengėsi su- 
naikinti, apriboti arba netgi iš pagrindų reorganizuoti vietines valdžias, 
kiek jomis remtis ir naudotis kaip tarpininkais ir pakaitiniais regulia- 
riai duoklei imti, įvedant nerealius mokesčius ir tiekiant tai, kas buvo 
būtina kariuomenei*. Be to, romėnų imperializmas apskritai daugiau 
orientavosi į tokius sprendimus negu į tiesioginį administravimą; muni- 
cipalizavimo politika buvo gana pastovi ir jos poveikis buvo skatinti 
miestų politinį gyvenimą didesniame plote negu imperija**. Jeigu kal- 
ba, kurią Dionas Kasijus priskiria Mecenato burnai, turi anachronizmų, 
palyginti su politika, kurios laikytis galėjo būti patariama Augustui ir 
kurią jis iš tiesų vykdė, vis dėlto ji parodo kai kurias didžiąsias 1mperinio 
valdymo tendencijas pirmaisiais dviem amžiais: ieškoti „pagalbos ir są- 
jungininkų“, garantuoti pagrindinių valdžios piliečių ramybę, prižiūrėti 
„tuos, kuriems vadovaujama, kad su jais nebūtų elgiamasi kaip su ver- 
gais“, tačiau liepti, kad jiems būtų liepta dalintis pranašumais ir valdžia, 
skatinti juos manyti, kad „jie sudaro tik vieną didelį miestą“***. 

Ar nuo tada galima kalbėti apie tradicinių aristokratijų smukimą, 
politinį nusavinimą, kurio objektai jie buvo, ir kaip apie padarinį — at- 
sigręžimą į save patį? Visiškai aišku, kad buvo ekonominių ir politinių 
transformacijos veiksnių: priešininkų eliminavimas ir daiktų konfiska- 
vimas ten atliko savo vaidmenį. Taip pat buvo ir stabilumo veiksnių: 


* M. Rostovtzeff. Social and Economical History of the Hellenistic World, II, 
p. 1305-1306. 
** J. Gage. Socialinės klasės Romoje, p. 155. 
*** Dionas Kasijus. Romos istorija, LII, 19. 

nekilnojamojo turto svarba tėvonijose* ir tai, kad tokiose visuomenėse 
turtai, įtaka, prestižas, autoritetas ir valdžia buvo visada susiję. Tačiau 
svarbiausias ir labiausiai naują akcentavimą moraliniuose apmąstymuo- 
se nulemiantis reiškinys susijęs ne su tradiciškai valdančiųjų klasių iš- 
nykimu, o su valdžios vykdymo sąlygų pokyčiais. Šie pokyčiai pirmiau- 
sia susiję su atranka, nes kalbama apie pasipriešinimą įvairiems ir pla- 
tiems administracijos poreikiams; Mecenatas buvo pasakęs Augustui: 
reikia padidinti senatorių ir riterių skaičių tiek, kad būtų galima valdy- 
ti, kada reikia ir kaip reikia**; taip pat yra žinoma, kad iš tikrųjų jų labai 
padaugėjo pirmaisiais metais, nors, palyginti su gyventojų visuma, jų 
visada buvo tik nedidelė mažuma***. Tie pokyčiai taip pat turėjo įtakos 
jų vaidmeniui ir užimamai vietai politiniame žaidime: santykiams su 
imperatoriumi, jo aplinka, patarėjais, tiesioginiais atstovais; hierarchijos 
viduje, kur konkurencija veikia stipriai, bet kitaip negu agonistinėje vi- 
suomenėje; pareigoms, kurias galima atšaukti ir kurios labai dažnai tie- 
siogiai priklausė nuo valdovo geros nuotaikos. Tai beveik visada buvo 
tarpininko vaidmuo tarp aukštesnės valdžios, kurios nurodymus reikia 
perduoti ar taikyti, ir individų bei grupių, kurių paklusnumą reikia 
pasiekti. Romėnų administracijai reikia manegerial aristocracy — tar- 
naujančios aristokratijos, kaip sako Syme'as, kuri „pasauliui valdyti“ 
skirs skirtingas reikalingų pareigūnų kategorijas — „armijos karininkus, 
finansinius įgaliotinius ir provincijos valdininkus“****. 

Norint suprasti susidomėjimą, kurį skyrė tas elitas asmeninei etikai, 
kasdienio elgesio moralei, asmeniniam gyvenimui ir malonumams, 
reikia kalbėti ne tiek apie palikuonis, nusivylimą ir niūrų atsitraukimą; 
verčiau reikia ten įžvelgti paieškas naujo būdo santykiams su savo sta- 
tusu, funkcijomis, veikla, įsipareigojimais apmąstyti. Senoji etika labai 
suvaržė valdžios sau ir kitiems paslankumą, taigi nurodė statusą atitin- 
kančią gyvenimo estetiką, o naujos politinio žaidimo taisyklės apsunki- 
no santykių tarp to, kas esi, ką gali daryti ir ką turi įvykdyti, aiškinimą; 
tapimas savo paties veiksmų etikos subjektu tampa problemiškesnis. 


* R. Macmullen. Roman Social Relations, p. 125-126. 
** Dionas Kasijus. Romos istorija, LII, 19. 


** C G. Starr. The Roman Empire, p. 64. 
**** R. Syme. Roman Papers, II, p. 1576. 

R. MacMullenas primygtinai nurodė šiuos du pagrindinius romė- 
nų visuomenės bruožus: gyvenimo viešumą ir labai stiprų skirtumų 
„vertikalumą“ pasaulyje, kur visai mažas skaičius turtuolių vis labiau 
atitrūkdavo nuo labai didelės vargšų masės*. Susikirtus šiems dviem 
bruožams, puikiai suprantama teikiama svarba statuso skirtumams, jų 
hierarchijai, jų akivaizdiems požymiams, jų rūpestingam ir demons- 
tratyviam parodymui**. Galima įtarti, kad, pradedant nuo akimirkos, 
kai naujos politinio gyvenimo taisyklės modifikavo ryšius tarp statuso, 
pareigų, galių ir prievolių, galėjo atsirasti du prieštaringi reiškiniai. Iš 
tiesų jie — ir netgi jų opozicija — konstatuojami nuo imperijos epochos 
pradžios. Viena vertus, atsiranda akcentavimas viso to, kas leidžia indi- 
vidui įtvirtinti savo identiškumą priklausomai nuo statuso, ir elemen- 
tai, kurie leidžia jį kuo geriau atskleisti; taip pat stengiamasi tapti kuo 
adekvatesniam savo statusui per ženklų ir žymių, kurie kyla iš kūno 
laikysenos, drabužių ir gyvenamosios vietos, dosnumo ir puošnumo, iš- 
laidavimo ir pan. visumą. MacMullenas parodė, koks dažnas romėnų 
aristokratijoje buvo šis elgesys, kuriuo jie demonstratyviai pabrėždavo, 
jog jie yra viršesni už kitus, ir kaip toks elgesys nusmukdė aristokratiją. 
Tačiau kaip kitas kraštutinumas matomas požiūris, kuris, priešingai, 
nori įtvirtinti tai, kas esi gryname ryšyje su savimi pačiu: tada kalbama 
apie tapimą ir savęs pripažinimą savo veiksmų subjektu ne per ženklų, 
parodančių valdžią kitiems, sistemą, bet per ryšį, kiek įmanoma labiau 
nepriklausomą nuo statuso ir jo išorinių formų, nes jis pasireiškia val- 
džia sau pačiam. Prie naujų politinio žaidimo formų ir keblumo save 
apmąstyti kaip veiklos subjektą tarp prigimties ir funkcijų, galių ir prie- 
volių, pareigų ir teisių, prerogatyvų ir subordinacijos buvo galima pri- 
tapti intensyvinant visus žinomus statuso ženklus arba ieškant sau pa- 
čiam adekvataus ryšio. 

Abu požiūriai dažnai buvo suprantami ir aprašomi kaip griežtai 
priešingi vienas kitam. Seneka rašė: „Ieškome kažko, kas neblogėtų die- 
na iš dienos ir kam niekas negalėtų sukliudyti. Ir koks tai dalykas? Tai 
siela, — aš kalbu apie teisingą, gerą ir didelę sielą. Ją galima apibūdinti 

* R. MacMullen, op. cit., p. 93. 


** Ten pat, p. 110 su nuoroda į Senekos Laiškus, 31, 11; Epikteras. Pokalbiai, III, 
14, 11; IV, G, 4. 

tik taip: tai dievas, kuris tapo mirtingo kūno svečiu. Ši siela gali nu- 
sileisti į romėnų raitelio kūną, bet taip pat ir į atleistinio, vergo kūną. 
Kas gi yra romėnų raitelis, kas gi yra atleistinis ar vergas? Tai vardai, 
atsiradę iš pasipūtimo ir neteisybės. Ir iš kukliausio būsto galima veržtis 
į dangų. Taigi stokimės“*. Epiktetas sau pačiam taip pat pateisina Šį 
būties būdą, oponuodamas tariamo ar realaus pašnekovo dėstomam: 
„Tavo reikalas yra gyventi marmuro rūmuose, žiūrėti, kad vergai ir tar- 
nai tau patarnautų, vilkėti drabužius, kurie traukia akį, turėti daugybę 
medžioklinių šunų, citrų muzikantų ir aktorių. Ar tik kartais aš tau to 
neginčiju? Gal tu kartais esi užsiėmęs teisimu? Savo paties proto tei- 
simu?'** 

Helenistiniuose ir romėniškuose apmąstymuose svarba, kurią turi 
atsigręžimo į save tema, arba dėmesys, kurį reikia sau skirti, dažnai in- 
terpretuojama kaip alternatyva pilietinei veiklai ir politinei atsakomy- 
bei. Tiesa, kad kai kuriose filosofinėse srovėse aptinkamas patarimas 
nusigręžti nuo visuomeninių reikalų, jų keliamų neramumų ir aistrų. 
Tačiau pagrindinė skiriamoji linija nėra šis pasirinkimas tarp dalyva- 
vimo ir nedalyvavimo; o savęs [pažinimo] kultūra savo vertybes ir prak- 
tiką siūlo ne oponuodama aktyviam gyvenimui. Ji daug labiau stengiasi 
apibrėžti santykio su savimi principą, kuris leistų nustatyti formas ir 
sąlygas, kurioms esant politinis veiksmas, dalyvavimas valdžios tarnybo- 
je, funkcijų vykdymas būtų galimi arba negalimi, įmanomi arba būtini. 
Svarbūs politiniai pokyčiai, įvykę helenistiniame ir romėniškame pa- 
saulyje, galėjo paskatinti kelių rūšių pakaitinį elgesį; tačiau jie iš esmės 
išprovokavo politinės veiklos problematizavimą. Galima ją trumpai api- 
būdinti. 


1. Reliatyvinimas. Naujajame politiniame žaidime valdžios apraiš- 
kos yra reliatyvinamos dviem būdais. Viena vertus, net jeigu prigimtis 
įgalina užimti tam tikras pareigas, daugiau nėra susitapatinama su savo 
statusu, O tų pareigų užėmimas nelaikomas savaime suprantamu; oO jeigu 
daugybė priežasčių, ir pačių geriausių, stumia į visuomeninį ir politinį 


* Seneka. Laiškai Lucilijui, 31, 11, 47; Geradarystė, III, 18. 
** Epiktetas. Pokalbiai, III, 7, 37-39. 

gyvenimą, reikia į jį pasinerti būtent dėl šių priežasčių ir asmeninio 
valios akto padarinių. Šiuo požiūriu veikalas, kurį Plutarchas skiria jau- 
najam Menemakui, yra būdingas: jis pasmerkia požiūrį, kuris iš poli- 
tikos darytų atsitiktinę veiklą, tačiau taip pat atsisako ir ją laikyti tam 
tikra prasme būtinu ir natūraliu statuso padariniu. Nereikia, sako jis, 
politinės veiklos laikyti poilsio forma (scholė), kuriai būtų atsiduodama, 
neturint nieko kita veikti ir esant palankioms sąlygoms, ir kuri būtų ap- 
leidžiama, atsiradus sunkumams*. Politika — tai „gyvenimas“ ir „prak- 
tika“ (bios kai praxis)**. Tačiau jai galima atsiduoti tik laisvai ir sava- 
noriškai pasirinkus: Plutarchas čia vartoja stoikų terminą — proairesis; ir 
šis laisvas pasirinkimas turi būti pagrįstas mąstymu ir protu (krisis kai 
logos)*** 
kurios gali atsirasti. Politinės veiklos vykdymas yra tikras „gyvenimas“, 


— tai vienintelis būdas tvirtai stoti į akistatą su problemomis, 


reikalaujantis asmeninio ir ilgalaikio įsipareigojimo; tačiau pagrindas — 
ryšys tarp savęs paties ir politinės veiklos, kuri padaro individą tarsi poli- 
tiniu veikėju — nėra arba nėra tik jo statusas; tai asmeninis veiksmas, 
kurį apibrėžia individo prigimtis ir jo rangas. 

Tačiau apie reliatyvinimą taip pat galima kalbėti kita prasme. Val- 
džios tinkle tesi tik menkas sraigtelis, nebent būtumei pats valdovas. 
Visada kažkokiu būdu esi ir valdantis, 1 valdomas. Aristotelis Politi- 


**** taip pat kalbėjo apie šitą žaidimą, tačiau kaip turinų kaitos 


koje 
arba rotacijos pavidalą: esama tai valdančiuoju, tai valdomuoju. O Aris- 
tidui, priešingai, geras valdymas yra tada, kai per duotų ir gautų nuro- 
dymų žaidimą, kontrolę, priimtus sprendimus tuo pačiu metu esama ir 
vienu, ir kitu*****. Seneka IV Prigimtinių klausimų knygos pratarmėje 
parodo šitą „tarpinę“ aukšto romėnų valdininko būseną: jis Lucilijui 
primena, kad valdžia, kurią jis turi Sicilijoje, nėra suvereni valdžia — 
imperium, o procuratio suteikta valdžia, kurios ribų nedera peržengti: 
pasak jo, tai buvo sąlyga sugebėti patirti malonumą (delecrare) užimant 


* Plutarchas. Praecepta gerendae reipublicae, 798 c-d. 
** Ten par, 823 c. 

*** Ten par, 798 c-d. 

**** Aristotelis. Politika, I, 12, 1259 b. 


Kk k 


Aristidas. Pagyrimai Romai, 29-39. 

tokias pareigas ir naudotis laisvalaikiu, kurį jos gali suteikti*. Plutarchas 
pateikia šiek tiek artimą šiai situaciją; jaunas aristokratas, kuriam jis ski- 
ria savo patarimus, turi laimės pirmauti tarp savųjų: jis taip pat turi 
palaikyti santykius su „valdančiaisiais“ — hėgemones - t. y. su romėnais. 
Plutarchas kritikuoja tuos, kurie, norėdami geriau įtvirtinti savo valdžią 
mieste, pataikauja i1mperiškosios administracijos atstovams; jis pataria 
Menemakui atlikti būtinas pareigas ir palaikyti su jais naudingą drau- 
gystę, tačiau niekada nejuodinti savo tėvynės nei vargintis viskam pra- 
šant leidimo**. Tas, kuris turi valdžią, privalo rasti savo vietą komplek- 
sinių ryšių lauke, kuriame jis užima pereinamąją poziciją***: šią vietą 
jam galėjo suteikti jo statusas — tačiau ne statusas nurodo taisykles, 
kurių reikia laikytis, ir ribas, kurių negalima peržengti. 


2. Politinė veikla ir moralinis veikėjas. Viena iš pastoviausių temų 
graikų politinėje filosofijoje buvo ta, kad miestas galėtų būti laimingas 
ir gerai valdomas tik su sąlyga, jog jo vadovai yra dorybingi; ir, prie- 
šingai, kad gera miesto struktūra ir išmintingi įstatymai buvo svar- 
biausieji teisingo pareigūnų ir piliečių valdymo veiksniai. Valdančiojo 
dorybė visoje politinėje imperijos epochos filosofijoje buvo laikoma bū- 
tina, tačiau dėl šiek tiek skirtingų priežasčių. Ši dorybė yra būtina ne 
kaip visumos harmonijos išraiška ar efektas; ji būtina, nes sunkiame 
valdymo mene, esant šitokiai gausybei žabangų, valdantysis turės vado- 
vautis savo asmeniniu protu: tik mokėdamas gerai elgtis, jis mokės va- 
dovauti kitiems taip, kaip reikia. Dionas Prusietis sako, kad vyras, kuris 
laikosi įstatymų ir teisingumo, yra drąsesnis už paprastus kareivius, 
uolesnis darbe negu tie, kurie verčiami atsisako bet kokios prabangos 
(akivaizdu, jog čia kalbama apie visiems bendras dorybes, tačiau norint 
vadovauti jas reikia pakelti į aukštesnį lygį) — tas turi daimėn, jis yra 
geras ne tik sau pačiam, bet ir kitiems****. Racionalumas valdant kitus 
yra toks pat kaip ir racionalumas valdant save patį. Šitai Plutarchas 


* Seneka. Prigimtiniai klausimai, IV, pratarmė. 
* 


* 


Plutarchas. Praecepra gerendae reipublicae, 814 c. 
*** Taip pat Plutarcho fragmentas, pažymintis, kaip reikia mokėti valdiniams pari- 
kėti kai kurias detalias užduotis (811a-813a). 


**** Dionas Prusietis. Kalbos, III. 


RŪPESTIS DĖL SAVĘS 397 


aiškina Veikale nepatyrusiam valdovui: nemokėtumei valdyti, jei neval- 
dai savęs. O kas gi turi vadovauti valdančiajam? Žinoma, įstatymas, 
tačiau jį reikia suprasti ne kaip rašytinį įstatymą, bet veikiau kaip iš- 
mintį — Jogos, kuri gyvena valdančiojo sieloje ir niekada neturi jos 
apleisti *. 

Politinėje erdvėje, kur miesto ir jame išleistų įstatymų politinė 
struktūra staiga neteko savo svarbos, nors visiškai jie neišnyko, ir kur 
svarbiausieji elementai darosi vis labiau susiję su vyrais, jų sprendimais, 
būdu, kuriuo jie rodo savo valdžią, išmintimi, kurią jie atskleidžia pu- 
siausvyros ir sandėrių žaidime, pasirodo, kad menas valdyti save tampa 
lemiamu politiniu veiksniu. Yra žinoma, kokia svarbi imperatorių do- 
rybės problema, jų asmeninis gyvenimas ir būdas valdyti aistras: Čia 
matoma garantija, kad jie mokės patys sau užbrėžti ribas vykdydami 
politinę valdžią. Tačiau šis principas galioja kiekvienam, turinčiam val- 
dyti: jis turi rūpintis savimi, vadovauti savo sielai, susikurti savo ėrthos. 

Aiškiausia politinės valdžios patirties formuluotė randama Marko 
Aurelijaus veikaluose. Viena vertus, ji įgauna nuo statuso atskirto amato 
formą, o kita vertus, reikalauja atidžios asmeninių dorybių praktikos. 
Trumpesniame iš dviejų jo nupieštų imperatoriaus Antonino paveiks- 
lų jis primena, kad šis gavo tris pamokas: nesusitapatinti su atliekamu 
politiniu vaidmeniu („žiūrėk, kad netaprum cezariu, nepersiimtum'); 
praktikuoti dorybes bendrosiomis fomomis (išlikti „paprastam, grynam, 
garbingam, oriam, tiesos draugu, pamaldžiam, geranoriškam, nuošir- 
džiam, tvirtam atliekant pareigas“); galiausiai įsisąmoninti visus filoso- 
finius principus, kaip antai gerbti dievus, padėti žmonėms ir žinoti, 
koks trumpas gyvenimas „Ir kai Minčių įžangoje Markas Aurelijus 
piešia kitą, detalesnį, Antonino, kurio vertybė ta, jog jis pats laikosi 
taisyklių, portretą, jis parodo, kaip tie patys principai pasireiškė jo val- 
dymo būde. Vengdamas nenaudingų išsišokimų, tuštybės patenkinimo, 
įsikarščiavimo ir prievartos, nusigręždamas nuo viso to, kas galėtų būti 
kerštinga ir įtartina, atstumdamas pataikūnus, kad leistų prisiartinti 
tik išmintingiems ir nuoširdiems patarėjams, Antoninas parodė, kaip jis 


* Plutarchas. Ad principem ineruditum, 780 c-d. 
** Markas Aurelijus. Mintys, VI, 30. 

atsisakė „cezariško“ gyvenimo būdo. Šiais nuosaikumo pratimais (ar bū- 
tų kalbama apie maistą, drabužius, miegojimą, ar apie berniukus), visa- 
da saikingai naudodamasis gyvenimo patogumais, nejausdamas nerimo 
ir išlaikydamas sielos ramybę, turėdamas draugystės ryšius, nepažįstan- 
čius nepastovumo ir aistros, jis mokėsi „meno pasitenkinti pačiu savi- 
mi, neprarandant ramybės“. Kaip tik tokiomis sąlygomis imperatoriaus 
atsakomybė gali pasirodyti kaip rimtas amatas, reikalaujantis daug dar- 
bo: iš arti tirti reikalus, niekada nepalikti nepabaigtos bylos, neturėti ne- 
reikalingų išlaidų, gerai apskaičiuoti savo žygius ir juos tęsti. Ilgas darbas 
su pačiu savimi būtinas atlikti šioms užduotims, kurios bus įvykdytos 
tuo geriau, kuo mažiau akivaizdžiai bus susitapatinama su valdžia. 

Epiktetas savo ruožtu pateikė principus, kurie turėjo vadovauti ga- 
na aukšto rango atsakingajam, vykdančiam savo užduotis. Viena vertus, 
jam reikia įvykdyti savo įsipareigojimus neatsižvelgiant į savo gyvenimą 
arba asmeninius interesus: „Tau davė postą imperijos mieste, ir tu užimi 
ne vidutinę vietą, 0 esi senatorius visam gyvenimui. Ar tu nežinai, kad 
toks vyras turi skirti mažai laiko savo namų reikalams, beveik visada 
būti ne namuose, turėdamas įsakinėti ar paklusti, norėdamas atlikti savo 
pareigas ar dalyvauti žygyje arba vykdydamas teisingumą?“* Tačiau jei- 
gu magistratas turi atsisakyti savo asmeninio gyvenimo ir visko, kas su 
juo susiję, tai jo vadovu ir reguliavimo principu, valdant kitus, turi tap- 
ti protaujančio žmogaus asmeninės dorybės. „Lazda baksnoti asilą, — 
aiškina Epiktetas miestų prižiūrėtojui, — tai ne vadovauti žmonėms. 
Vadovauk mums kaip protaujančioms būtybėms parodydamas, kas yra 
naudinga, ir mes tai darysime. Parodyk mums, kas kenksminga, ir mes 
to vengsime. Apsiimk mus padaryti karštais tavo asmens sekėjais... 
Daryk tai, jokiu būdu nedaryk to, kitaip aš tave įmesiu į kalėjimą — 
protingos būtybės valdomos ne taip. O veikiau taip: daryk tai taip, kaip 
Dzeusas nurodė, nes kitaip patirsi vargą ir žalą. Kokią žalą? Ne kokią 
kitą, o tik tą, kad neatlikai savo pareigos“**. Santykius tarp valdomųjų 
ir valdančiųjų pagrindžia ir jų konkrečią formą turi apibrėžti protau- 
jančios būtybės savybė, o ne statuso suteikiama kvalifikacija. 


* Epikceras. Pokalbiai, III, 24, 3. 
** Ten par, III, 7, 33-36 

Toks politinio triūso modeliavimas — ar būtų kalbama apie impe- 
ratorių, ar apie vyrą, kuris už ką nors atsakingas — gerai parodo, kaip 
veiklos formos atsiskiria nuo statuso, kad pasireikštų kaip funkcija, 
kurią reikia atlikti; tačiau, ir tai ne mažiau svarbu, šitą funkciją apibrė- 
žia ne įstatymai, būdingi kitų valdymo menui, tarsi būtų kalbama apie 
„profesiją“ su jai būdingomis pareigomis ir metodais. Ją reikia vykdyti 
pradedant nuo „individo susigretinimo su savimi“ — tai yra nuo ryšio, 
kurį jis užmezga su pačiu savimi, atlikdamas etinį darbą su savimi. Plu- 
tarchas tai sako savo valdovui, kuris dar nėra susiformavęs: tik įgavęs 
valdžią tas, kuris valdo, turi „parodyti savo sielai teisingą kryptį“ ir ati- 
tinkamai valdyti savo ėthos“. 


3. Politinė veikla ir asmeninis likimas. Fortūnos nepastovumas — ar 
todėl, kad pernelyg didelė sėkmė sukelia dievų pavydą, ar dėl to, kad 
tautos mėgsta atimti malones, kurias akimirkai buvo suteikusios — buvo 
iš tiesų tradicinė meditacijos tema. Apmąstymuose apie politinę veiklą 
pirmaisiais imperijos amžiais šitas nuo valdžios neatskiriamas nepatiki- 
mumas yra susijęs su dviem temomis. Viena vertus, manoma, jog; ji su- 
sijusi su priklausomybe nuo kito. Šį pažeidžiamumą paaiškina ne tiek 
ciklas, būdingas palankiai ir nepalankiai fortūnai, kiek faktas, kad veikia 
tai, ką Seneka vadina potentia aliena arba vis potentioris“. Sudėtiniame 
valdžios rezginyje niekada nesi vienas su savo priešais; esi iš visų pusių 
veikiamas įtakos, intrigų, sąmokslų, nemalonių. Norint būti saugiam, 
reikėtų stengtis „nieko neužgauti. Kartais reikia baimintis tautos. Kar- 
tais tų, kurie turi įtakos senate... Kartais tai būna privatūs asmenys, ga- 
vę iš tautos įgaliojimus jai vadovauti. Gana sunku pasiekt, kad visi tie 
žmonės būtų draugai; pakanka tik neturėti priešų“. Tarp valdovo, sena- 
to ir prastuomenės, duodančios ir atimančios savo malones tam tikru 
laiku, valdžios apraiškos kyla iš nepastovių aplinkybių: „Tu vykdei 
aukščiausias funkcijas: ar jos buvo tokios reikšmingos, tokios netikė- 
tos, tokios neribotos kaip Sejano? Tą dieną, kai jis senatą padarė savo 


* Plutarchas. Ad principem ineruditum, 780 b. 
** Seneka. Laiškai Lucilijui, 14, 4, 3. 


400 MICHEL FOUCAULT 


palyda, tauta jį suplėšė. Iš tos privilegijos, kurią dievai ir žmonės pri- 
pildė visų galimų malonių, neliko net gabalėlio budelio kirviui'*. 

Šioms nesėkmėms ir nerimui, kurį jos gali sukelti, reikia ruoštis pir- 
miausia iš anksto nubrėžiant ribą puoselėjamoms ambicijoms: „Nelau- 
kiant, kad pati fortūna mus sustabdytų, reikia patiems baigti sėkmingą 
veiklą gerokai prieš lemiamą akimirką“**. Jeigu pasitaiko galimybė, 
reikia atsisakyti šios veiklos tada, kai ji pradeda mums kelti nerimą ir 
trukdo rūpintis pačiais savimi. Jeigu staiga pasibeldžia nelaimė, jeigu 
esi sužlugdytas ar ištremtas, reikia sau pasakyti, — ir tai patarimas, kurį 
Plutarchas neabejodamas duoda tam pačiam Menemakui, kurį prieš 
daugelį metų paskatino užsiimti politika „laisvu pasirinkimu ''***, - kad 
pagaliau išsivaduota iš paklusnumo valdantiesiems, pernelyg brangių 
apeigų, paslaugų, kurias reikia teikti, užduočių, kurias reikia įvykdyti, 
mokesčių, kuriuos reikia mokėti****. Ir Lucilijui, kuriam, beje, nėra 
grasinama, Seneka duoda patarimą išsivaduoti iš savo pareigų pamažu, 
tinkamu metu, kaip liepė Epikūras, kad būtų galima atsiduoti sau 
pačiam*****, 

Požiūrio, kurį reikia turėti į politinę veiklą, pagrindas — bendras 
principas, kad tokį, koks esi, parodo ne postas, kurį užimi, ne pareigos, 
kurias atlieki, ne vieta, kurioje esi, — aukščiau už kitus ar žemiau. Tai, 
kas esi ir kuo reikia rūpintis kaip galutiniu tikslu, — tai principas, kuris 
kiekvienam pasireiškia savitai, tačiau visuose glūdi jo universali forma. 
Jis yra bendras taip pat per bendruomeninį ryšį, kurį užmezga tarp indi- 
vidų. Toks, bent jau stoikams, yra žmogiškasis protas kaip mumyse sly- 
pintis dieviškas principas. O šitą dievą, „mirtingo kūno svečią“, galima 
sutikti tiek romėnų raitelio pavidalu, tiek atleistinio arba vergo kū- 
ne. Žvelgiant iš santykio su savimi taško, socialinės ir politinės iden- 
tifikacijos neegzistuoja kaip autentiškos gyvenimo būdo žymės — tai 
yra išoriniai, dirbtiniai ir nepagrįsti požymiai. Būti romėnų raiteliu, 


* Seneka. Apie sielos ramybę, XI, 11. 
** Ten pat, X, 7. 
*** Pažymėtina, kad veikalas apie tremtį skirtas tam pačiam personažui kaip Praecep- 
ta gerendae reipublicae. 
Plutarchas. Apie tremtų, 602 c-e. 
***** Seneka. Laiškai Lucilijui, 22, I-12. 

atleistiniu ar vergu? Tai turėti vardus, kilusius iš puikybės ir neteisybės“. 
„Savo dorybe kiekvienas yra amatininkas; o tarnybas skirsto lemtis“ **. 
Taigi tarnybas užimti arba nuo jų atsisakyti reikės priklausomai nuo to 
įstatymo. 

Aišku, nebūtų tikslu pasakyti, jog politinė veikla moraliniuose ap- 
mąstymuose buvo apskritai apgalvojama paprastos alternatyvos — atsi- 
sakyti arba dalyvauti — forma. Tiesa, kad klausimas gana dažnai buvo 
pateikiamas, vartojant panašius terminus. Tačiau pati šita alternatyva 
kilo iš bendresnio problematizavimo, kuris buvo susijęs su tuo, kaip 
reikėtų tapti moralės subjektu socialinių, pilietinių ir politinių veiklų 
visumoje; jis buvo susijęs su nustatymu, kurios veiklos iš visų privalo- 
mos ar nebūtinos, natūralios ar atsitiktinės, nuolatinės ar laikinos, besą- 
lygiškos ar rekomenduojamos tik tam tikromis sąlygomis; jis taip pat 
buvo susijęs su taisyklėmis, kurių reikėjo laikytis, atliekant šias veiklas, 
ir būdais, kaip privalu valdyti patį save, norint užimti savo vietą tarp 
paslankų įsakinėjimo ir paklusimo santykių žaidimą. Pasirinkimo tarp 
atsitraukimo ir veiklos klausimas buvo pateikiamas vis iš naujo. Tačiau 
terminai, kuriais jis buvo pateikiamas, ir sprendimas, kuris taip dažnai 
siūlomas, gerai parodo, kad nebuvo aiškiai ir paprastai kalbama apie 
bendrojo politinės veiklos nuosmukio pavertimą atsitraukimo morale. 
Buvo kalbama apie tai, kaip išplėtoti etiką, kuri leistų pačiam tapti 
moraliniu subjektu santykiuose su savo socialinėmis, pilietinėmis ir 
politinėmis veiklomis, įgyjančiomis įvairias formas, ir kokiu atstumu 
reikia nuo jų laikytis. 


Iš šių vedybinės praktikos arba politinio žaidimo pokyčių galima 
matyti, kaip buvo transformuotos sąlygos, kuriomis pasireiškė savęs 
valdymo tradicinė etika. Ji reikalavo glaudaus ryšio tarp sau pačiam ir 
šeimynai rodomo pranašumo bei to pranašumo, kuris pasireiškia ago- 
nistinėje visuomenėje; o saikingą ir protingą naudojimąsi jais, kurį 


* Seneka. Laiškai Lucilijui, 31, 11. 
** Ten par, 47, 15. 

buvo galima ir reikėjo rodyti, garantavo pranašumo prieš save patį 
praktika. 

Taigi nuo šiol atsiduriama pasaulyje, kur šių santykių vaidmuo dau- 
giau nebegali būti toks pat: pranašumo santykis, pasireiškiantis namuo- 
se ir žmonos atžvilgiu, turi būti derinamas su kai kuriomis abipusišku- 
mo ir lygiavertiškumo formomis; o kalbant apie agonistinį žaidimą, 
kuriuo stengiamasi parodyti ir užsitikrinti viršenybę, šis žaidimas turi 
integruotis į daug platesnį ir sudėtingesnį valdžios santykių lauką. To- 
dėl pranašumo prieš patį save principas kaip pagrindinis etikos bran- 
duolys ir bendroji „heautokratizmo“ forma turi restruktūrizuotis/ Tai 
nereiškia, kad ji turėtų išnykti, tačiau ji turi suteikti vietos tam tikrai 
pusiausvyrai tarp nelygybės ir apipusiškumo šeimyniniame gyvenime. 
O socialiniame, pilietiniame ir politiniame gyvenime ji turi atskirti val- 
džią sau nuo valdžios kitiems. Svarba, suteikta „savo paties“ problemai, 
savęs [pažinimo] kultūros plėtojimasis helenistinėje epochoje ir apo- 
gėjus, kurį ji pasiekė imperijos pradžioje, parodo pastangas perdirbti 
savęs valdymo etiką. Apmąstymai apie mėgavimąsi malonumais; kurie 
buvo taip tiesiogiai susiję su trijų valdymo formų (savęs, namų ir ki- 
tų valdymo) glaudžia koreliacija, pasikeis šio perdirbimo eigoje. Ar tai 
reiškia visuomeninių suvaržymų ir draudimų susidūrimą? O gal tai in- 
dividualus atsitraukimas, kuris lydi asmeninio gyvenimo išaukštinimą? 
Veikiau reikia galvoti apie subjekto arba subjektyvizavimo krizę: indi- 
vidui atsirandantį keblumą tapti savo elgesio moraliniu subjektu ir pas- 
tangas išreiškiant save rasti tai, kas jam galėtų leisti paklusti taisyklėms 
ir įprasminti savo egzistenciją. 


IV SKYRIUS 


KŪNAS 


Galenas 
Geri jie ar blogi 
Malonumų režimas 


Sielos darbas 


Dažnai pabrėžiama, koks intensyvus ir paplitęs pomėgis medicini- 
niams dalykams buvo Flavijų ir Antoninų epochoje. Medicina buvo 
plačiai pripažįstama kaip visuomenės dėmesio praktika*. Ji taip buvo 
pripažįstama kaip aukšta kultūros forma retorikos ir filosofijos kaimy- 
nystėje. Bowersockas pabrėžia, kad medicininis pobūdis lydėjo antro- 
sios sofistikos plėtojimąsi ir daugelis svarbių retorių buvo gavę medi- 
cininį išsilavinimą arba domėjosi šia sritimi**. Kalbant apie filosofiją, 
jau gana seniai buvo nustatyta, kad medicina jai visiškai artima, net 
jeigu ribų nužymėjimas kėlė doktrininių problemų ir skatino varžymą- 
si dėl kompetencijos. Pirmosiose Sveikatos taisyklių eilutėse Plutarchas 
atsiliepia į šiuos debatus: gydytojas, sako jis, klysta, jei mano galėsiąs 
vadintis filosofu, bet prikišti filosofams, kad jie peržengia ribas, pra- 
dėdami rūpintis sveikata ir jos režimu, būtų visai neteisinga. Reikėtų 
manyti, daro išvadą Plutarchas, kad medicina niekuo jai nenusileidžia 
laisvuose menuose (eleurherai technai) dėl elegancijos, pranašumo, pa- 
sitenkinimo, kurį ji teikia; tiems, kurie ją studijuoja, ji leidžia gauti labai 
svarbių žinių, nes yra susijusi su išganymu ir sveikata***. 

Šiuo požiūriu medicina nebuvo apibendrinta kaip paprasčiausia 
intervencijos technika, kuri ligos atveju griebiasi vaistų ar operacijų. 


* G. W. Bowersock. Greek Sophists; taip pat C. Allbur. Greek Medicine in Rome, 
bei J. Scarborouch. Roman Medicine. 

** G. W. Bowersock, op. cit., p. 67. Celsijus savo veikale Apie mediciną (Pratarmė, 
vert. Vedrenes, p. 21-23) aiškina, kad medicina atsirado plėtojantis litrerarum 
disciplina. 

*** Plutarchas. De tuenda sanitate, 122 d-e. 

Žiniomis ir taisyklėmis ji taip pat turėjo apibrėžti gyvenimo būdą, po- 
žiūrį į save, į savo kūną, maistą, budrumą ir miegą, į skirtingas veiklas 
ir aplinką. Medicina, kaip režimo forma, turėjo pasiūlyti savanorišką ir 
racionalią elgesio kultūrą. Vienas iš diskusijos punktų buvo susijęs su 
priklausomybės, kurią šitoks medicininių žinių turintis gyvenimas turė- 
jo jausti gydytojų autoriteto atžvilgiu, laipsniu ir forma. Tai, kaip gydy- 
tojai kartais įsiverždavo į pacientų gyvenimą, norėdami jį tvarkyti iki 
menkiausių detalių, buvo kritikuojama kaip ir filosofų vadovavimas 
sielai. Ir Celsijus, nors ir tvirtai įsitikinęs didele režimo medicinos racio- 
nalia verte, nenorėjo, kad būtų gydomasi esant gerai sveikatai*. Litera- 
tūra apie režimą yra skirta šiai autonomijai garantuoti. Norint išvengti 
pernelyg dažnų konsultacijų — todėl, kad jos ne visada įmanomos ir 
dažnai nepageidaujamos, — reikia pačiam turėti medicininių žinių, ku- 
riomis būtų galima nuolat naudotis. Štai kokį patarimą duoda Aretajas: 
reikia įgyti pakankamai žinių, kol esi jaunas, kad galėtumei visą gy- 
venimą ir įprastomis aplinkybėmis būti savo paties sveikatos patarėju. 
„Visiems yra naudinga ir netgi būtina, be visų kitų studijuojamų da- 
lykų, suprasti ne tik kitus mokslus, bet ir mediciną, ir klausyti šito 
meno patarimų. Tada mes dažnai patys sau būtume puikūs sveikatos 
patarėjai, nes beveik nėra akimirkos naktį ar dieną, kada mums nereikė- 
tų medicinos — ar vaikščiotume, ar sėdėtume, ar atliktume patepimus, 
ar maudytumėmės vonioje, ar valgytumėme, ar gertume, ar miegotu- 
me, ar budėtume, žodžiu, kad ir ką darytume visą gyvenimą, užsiimda- 
mi įvairiais dalykais, kurie su juo susiję, mums reikia patarimų, kaip 
naudotis šiuo gyvenimu, kad jis būtų naudingas ir neturėtų trūkumų: 
nes sunku ir neįmanoma nuolat kreiptis į gydytoją dėl smulkmenų **. 
Čia lengvai atpažįstamas vienas pagrindinių savęs [pažinimo] praktikos 


* Celsijus savo veikalo Apie mediciną pratarmėje išskiria tokias medicinos rūšis: 
režimo mediciną (victu), vaistų mediciną (medicamentis) ir operacijų mediciną 
(manu). Užsiimantys pirmąja „dažnai būna labiausiai išgarsėję ir, norėdami žūt- 
būt pagilinti kai kurias žinias, imasi tirti pačią daiktų prigimų“ (p. 23). Tačiau 
tai neprieštarauja nurodymui, kad sveikas žmogus neturėtų kreiptis į gydytojus 
(I, 1, p. 40). 

** Atėnajas, in Oreibasijas. Graikų ir lotynų gydytojų kolekcija, Nežinomos knygos, 
XXI, išl. Bussemaker ir Daremberg, III, p. 164. 

principų: visada po-ranka turėti „gelbėjamą kalbą“, kuri buvo išmokta 
labai anksti, dažnai kartojama ir reguliariai medituojama. Iš to kyla 
medicininis Jogos, kiekvieną akimirką diktuojantis tinkamą gyveni- 
mo režimą. 


Protinga egzistencija neįmanoma be „sveikatos praktikos“ — hu- 
gieinė pragmateia arba technė, — tai sudaro tarsi nuolatinę kasdienio 
gyvenimo ginkluotę, leidžiančią kiekvienu akimirksniu žinoti, ką dary- 
ti ir kaip daryti. Ji reikalauja šiokio tokio medicininio pasaulio arba 
bent jau erdvės ir aplinkybių, kuriomis gyvenama, supratimo. Aplinkos 
elementai suvokiami kaip turintys pozityvų ar negatyvų poveikį svei- 
katai; manoma, kad tarp individo ir to, kas jį supa, yra ištisos persikir- 
timų pinklės, kurios lemia, kad toks ar toks nusiteikimas, įvykis, pasikei- 
timas turės liguistą poveikį kūnui; ir, priešingai, kad tokiai pažeidžiamai 
kūno struktūrai vienos ar kitos aplinkybės bus palankios arba nepalan- 
kios. Taigi susiduriama su nuolatiniu ir detaliu aplinkos problematiza- 
vimu; diferencijuotu šios aplinkos vertinimu kūno atžvilgiu ir kūno pa- 
žeidžiamumu to, kas jį supa, atžvilgiu. Kaip pavyzdį galima pacituoti 
Antilo pasiūlytą įvairių medicininių namo, jo architektūros, orientaci- 
jos ir įrengimo „kintamųjų dydžių“ analizę. Čia kiekvieną elementą vei- 
kia dietetinė arba terapeutinė vertė; namas — tai kenksmingų arba pa- 
lankių galimoms ligoms patalpų grupė. Pirmojo aukšto kambariai yra 
geri sergant ūmiomis ligomis, spjaudant krauju ir esant galvos skaus- 
mams; kambariai aukščiau palankūs sergant gleivinės ligomis; geri — į 
pietus nukreipti kambariai, tik ne tiems, kuriems reikia vėsumos; nu- 
kreipti į vakarus yra blogi — rytais, nes liūdni, o vakarais, nes sukelia 
galvos skausmus; kalkėmis išbalinti yra pernelyg akinantys, dažyti suke- 
lia košmarus tiems, kurie klejoja karščiuodami; akmens sienos pernelyg 
šaltos, geresnės yra plytų sienos*. 

Skirtingi laiko momentai — dienos, metų laikai ir amžius — tos pačios 
perspektyvos požiūriu taip pat yra skirtingų medicininių verčių nešėjai. 
Rūpestingas režimas turi sugebėti labai tiksliai apibrėžti ryšius tarp ka- 
lendoriaus ir rūpinimosi, kurį reikia skirti sau. Štai Atėnajo siūlomi 


* Antilas, in Orerbasijas. II, p. 307. 

patarimai, kurie padėtų stoti akistaton su Žiemos sezonu: mieste, kaip 
ir namuose, bus ieškoma uždarų ir šiltesnių vietų; bus vilkimi stori 
drabužiai, „kvėpuojama burną prisidengus drabužio kraštu“. Kalbant 
apie maitinimąsi, bus pasirinktas valgis, „galintis sušildyti kūno dalis ir 
išjudinti sustingusius ir šalčio sutirštintus skysčius. Bus geriamas midus, 
vynas su medumi, baltas, senas ir kvapus vynas — apskritai substancijos, 
galinčios pritraukti visą drėgmę; tačiau gėrimų kiekis bus sumažintas; 
sausas maistas bus lengvai paruošiamas, gerai fermentuotas, gerai išvir- 
tas, grynas ir bus maišomas su krapais. Apskritai bus vartojamos pries- 
koninės žolės, kopūstai, šparagai, porai, virti švelnūs svogūnai ir virti 
krienai; bus ruošiamos žuvys, uolų žuvys, kurios lengvai virškinamos, 
mėsa, paukštiena ir tarp kitų rūšių ožiuko ir paršiuko mėsa; bus daromi 
padažai su pipirais, garstyčiomis, svėrėmis ir vyno actu. Bus atliekami 
gana sunkūs pratimai, sulaikomas kvėpavimas, daromi gana stiprūs ma- 
sažai, ypač sau pačiam prie ugnies. Taip pat gerai griebtis šiltos vonios, 
ar būtų maudomasi baseine, ar mažame dubenyje ir pan.“*. Vasaros 
režimas aprašomas ne mažiau smulkmeniškai. 

Šitas atsižvelgimas į aplinką, vietą ir momentą reikalauja nenutrūks- 
tamo dėmesio sau, savo būsenai ir atliekamiems veiksmams. Kreipda- 
masis į ypač pažeidžiamus žmones, o tokie yra miestiečiai ir ypač at- 
sidėję mokslui (litterarum cupidi), Celsijus iš jų reikalauja didesnio 
budrumo: jeigu buvo gerai suvirškinta, reikia keltis anksti, jeigu blo- 
gai — pailsėti, o kai vis dėlto tenka keltis — vėl pamiegoti; jeigu iš viso 
nebuvo suvirškinta, reikia apskritai ilsėtis ir nesiimti „nei darbo, nei pra- 
timų, nei reikalų“. Ar sveikata gera, iš ryto galima sužinoti iš šlapimo: 
jeigu „šlapimas iš pradžių šviesus, o paskui rausvokas, tai pirmasis paro- 
do, kad virškinimas vyksta, o antrasis — kad jau suvirškinta“. Nors visą 
dieną esi užimtas rūpesčių, vis dėlto reikia išsaugoti šiek tiek laiko cu- 
ratio corporis. Pratimai, kuriuos reikėtų praktikuoti, yra „skaitymas 
garsiai, ginklai, kamuolys, bėgimas, pasivaikščiojimas; pastarasis nau- 
dingesnis ant nevisiškai lygaus paviršiaus, nes pakilimai ir nusileidimai, 
skatindami kūną skirtingai judėti, yra geresni, tik ne tada, kai esi nepa- 
prastai nusilpęs. Pasivaikščiojimas labiau sveikintinas gryname ore negu 


* Atėnajas, im Oreibasijas. Nežinomos knygos, XXIII, t. III, p. 182. 


RŪPESTIS DĖL SAVĘS 407 


portiku; saulėje, jeigu galva gali ją ištverti, negu pavėsyje; sienų ir lapi- 
jos paunksnėje nei stogų pavėsyje; einant tiesiai, o ne kreivojant“; „pra- 
timai bus atliekami kartu su išsitrynimais aliejumi saulėje arba prieš 
ugnį; taip pat vonia, tačiau kambaryje, kuris turi būti kuo aukštesnis, 
gerai apšviestas ir erdvus'*. 

Apskritai visos šios dietetikos temos išlaikė akivaizdų tęstinumą, 
palyginti su klasikine epocha; tad bendrieji principai išliko tie patys; 
daugių daugiausia jie tik buvo išplėtoti, detalizuoti ir išgryninti; jie siūlo 
labiau sugriežtintą gyvenimą ir iš tų, kurie nori jų laikytis, reikalauja dar 
pastovesnio ir budresnio dėmesio kūnui. Pasakojimai apie kasdienį gy- 
venimą, kuriuos galima aptikti Senekos laiškuose arba Marko Aurelijaus 
ir Frontono korespondencijoje, rodo šį požiūrį į save ir savo kūną: su- 
griežtinimą, o ne radikalų pasikeitimą; abejonių didėjimą, o ne kūno 
nuvertinimą; elementų, į kuriuos kreipiamas dėmesys, hierarchijos po- 
kyčius, o ne kitokį būdą suvokti save kaip fizinį individą. 

Remdamasi šia visuma, kurią sudarė rūpinimasis kūnu, sveikata, 
aplinka ir aplinkybėmis, medicina pateikia klausimą apie seksualinius 
malonumus: apie jų prigimtį ir mechanizmą, jų teigiamą ir neigiamą 
įtaką organizmui, režimą, kuriam juos reikia priversti paklusti**. 


1. Galenas 


1. Galeno aphrodisia analizės išdėstytos, nagrinėjant santykius tarp 
mirties, nemirtingumo ir dauginimosi; jis, kaip ir ištisa filosofinė tradi- 
cija, mano, kad lyčių pasidalijimo būtinybė, jų abipusio potraukio in- 
tensyvumas ir dauginimosi galimybė slypi amžinybės poreikyje. Toks 
yra bendrasis aiškinimas, pateiktas veikale Apie dalių naudą***. Gamta, 
kurdama savo kūrinį, susidūrė su kliūtimi ir tarsi esminiu neatitikimu 
savo užduočiai. Jos rūpestis — tai, kam ji dėjo pastangas (espoudase), 
buvo sukurti nemirtingą kūrinį; tačiau medžiaga, iš kurios ji kūrė šį 


* Celsijus. Apie mediciną (De Medicina), I, 2, p. 42. 
** A. Rouselle neseniai išleido nemažą veikalą šia tema — Pomeia. Apie kūno 
valdymą ir sensorinę netekųį. 
*** Galenas. Apie dalių naudą, XIV, 2. 

kūrinį, šito neleido; ji negalėjo sukurti arterijų, nervų, kaulų, odos iš 
„negendančios“ medžiagos. Demiurginiame - dėmiourgėma - kūrinyje 
Galenas pabrėžia vidines ribas ir pažymi tarsi „nesėkmę“, nulemtą neiš- 
vengiamo neatitikimo tarp projekte numatyto nemirtingumo ir naudo- 
jamos medžiagos trūnumo. Logos, kuriantis natūralią tvarką, patenka į 
šiek tiek panašią padėtį kaip miestų kūrėjas: pastarasis gali surinkti žmo- 
nes į vieną bendruomenę, tačiau šioji išnyks, — taigi jos bus netekta, — 
jeigu jis neras būdų, kad miestas egzistuotų po jo pirmųjų piliečių 
mirties. Šiam fundamentaliam sunkumui nugalėti reikia kokių nors 
priemonių. Galeno žodynas yra vienu metu ir primygtinis, ir reikšmin- 
gas. Kalbama, kaip rasti išsigelbėjimą, pritaikyti priemonę (boėthia), 
atskleisti metodą (rechnė), panaudoti jauką (delear), norint užtikrinti 
rasės klestėjimą ir apsaugą. Trumpiau tariant, reikia kažko išradingo 
(sophisma)*. Norėdamas savo darbui duoti logišką tęsinį, demiurgas, 
kurdamas gyvas būtybes ir joms suteikdamas būdą daugintis, turėjo 
griebtis gudrybės: Jogos, kuris valdo pasaulį, gudrybės, kad būtų nuga- 
lėtas neišvengiamas medžiagos, iš kurios sukurtas pasaulis, trūnumas. 

Ši gudrybė susideda iš trijų elementų. Pirmiausia tai organai, kurie 
duoti visiems gyvūnams ir kurie tarnauja apvaisinimui. Paskui — gebė- 
jimas jausti malonumą, kuris yra nepaprastas ir „labai didelis“. Ir galiau- 
siai sieloje kylantis troškimas (epirhumia) pasinaudoti šiais organais — 
stebėtinas ir neišreiškiamas (arrhėton) troškimas. Taigi sekso „sofistika“ 
yra ne tik subulus anatominis išsidėstymas ir rūpestingai sureguliuoti 
mechanizmai: ji taip pat susijusi su jo asocijavimu su malonumu ir 
troškimu, kuriam būdinga jėga yra „net už žodžiais išreiškiamų ribų“. 
Norėdama nugalėti šitą projekto ir medžiagų, būtinų jam įgyvendinti, 
neatitikimą, gamta į gyvos būtybės kūną ir sielą turėjo įtraukti jėgos, 
nepaprastos dunamis, principą. 

Taigi demiurginio principo, kuriam gerai buvo žinoma jo kūrinio 
substancija ir jos ribos, išmintis sukūrė sujaudinimo mechanizmą — šį 
geismo „geluonį“. (Galenas čia pateikia tradicinį paveikslą, metato- 
rizuojantį nekontroliuojamą geismo jėgą**.) O šio geluonies veikiami 


* Galenas. Apie dalių naudą, XIV, 2 ir 3. 
** Platonas. Įstatymai, VI, 782 e-783 a. 

net tie gyvieji, kurie negali suprasti, koks yra išmintingosios gamtos tik- 
slas — nes jie jauni, nes jie neišmintingi (aphrona), nes jie neturi proto 
(aloga) - faktiškai jį įgyvendina*. Dėl savo gyvybingumo aphrodisia yra 
pagrindas tam, kad ją praktikuojantiems nebūtina ją pažinti. 


2. Galeno aprašomų lytinių aktų fiziologijai dar būdingi keli esmi- 
niai bruožai, kuriuos galima rasti senesnėse tradicijose. 

Pirmiausia — tai šių vyrų ir moterų aktų iz0morfizmas. Galenas re- 
miasi abiejų lyčių anatominio aparato identiškumo principu: „Išverski- 
te į išorę moters organus, apsukite ir į vidų sugrūskite vyro organus ir 
pamatysite, kad vieno ir kito organai panašūs“**. Jis mano, kad sperma 
išsiskiria ir moteriai kaip ir vyrui, o skirtumas tas, kad moters šio skys- 
čio išsiskyrimas yra mažiau tobulas ir mažiau išbaigtas: tai paaiškina jos 
spermos mažesnį vaidmenį embriono formavimuisi. 

Galeno veikaluose taip pat randamas tradicinis modelis paroksisti- 
nio išsiskyrimo, kuris pereina visą kūną, jį sukrečia ir išsekina. Tačiau 
jo analizę verta paminėti dėl fiziologinių terminų. Išsiskyrimas turi dvi- 
gubą poveikį — labai glaudžiai susieti lytinio akto mechanizmą su or- 
ganizmo visuma ir tuo pat metu iš to padaryti procesą, turintį įtakos 
individo sveikatai ir blogiausiu atveju net jo gyvenimui. Vis giliau jį 
įpindamas į tęstines ir tankias fiziologines pinkles, išsiskyrimas jam su- 
teikia didelį pavojaus potencialą. 

Tai labai aiškiai matoma iš to, ką būtų galima pavadinti geismo ir 
malonumo „fiziologizavimu“. XIV knygos Apie dalių naudą 9 skyriuje 
pateikiamas klausimas: „Kodėl labai stiprus malonumas yra susijęs su 
genitalijų naudojimu?“ Iš pat pradžių Galenas atmeta idėją, kad geismo 
stiprumas ir intensyvumas su lytiniu aktu paprasčiausiai galėtų būti su- 
sieti dievų kūrėjų valia, kaip žmonėms įkvėptas motyvas, turintis juos į 
tai pastūmėti. Galenas neneigia, kad demiurginė galia buvo sukurta 
taip, kad pasižymėtų šiuo gyvumu, kuris mus pagauna: jis tik nori 
pasakyti, kad ši galia nebuvo pridėta mūsų sielai kaip papildinys, o iš 
tiesų įrašyta kaip kūno mechanizmų padarinys. Geismas ir malonumas 


* Galenas. Apie dalių naudą, XIV, 2. 
** Ten par, XIV, G. 

yra tiesioginiai anatominių išsidėstymų ir fizinių procesų efektai. Galu- 
tinio reikalo — o tai yra kartų tęstinumas — siekiama padedant materia- 
liai priežasčiai ir organiniam išdėstymui: „Jeigu šitą geismą ir šitą malo- 
numą jaučia gyvuliai, tai ne tik todėl, kad dievai —- žmogaus kūrėjai — 
norėjo jiems įkvėpti smarkų Veneros akto troškimą arba su jo atlikimu 
susieti didelį malonumą, o todėl, kad turėjo medžiagą ir organus šiems 
rezultatams pasiekti “*. Geismas yra ne paprastas sielos postūmis, o ma- 
lonumas — ne pridėtinė kompensacija. Tai spaudimo ir staigaus išsilie- 
jimo efektai. Šiame mechanizme Galenas mato daug malonumo veiks- 
nių. Pirmiausia tai skysčio susikaupimas. Šio skysčio prigimtis tokia, 
kad ten, kur jis susikaupia, sukelia gyvus jutimus. „Įvyksta kažkas pa- 
našaus į tai, kas dažnai atsitinka po oda susikaupus ėdžiam skysčiui, 
kuris judėdamas sukelia švelnų kutulį ir malonų niežėjimą“**. Taip pat 
reikia atsižvelgti į šilumą, kuri ypač juntama apatinėje dalyje, o dar la- 
biau — dešiniojoje pusėje dėl kepenų artumo ir daugybės iš jų ateinan- 
čių kraujagyslių. Šis netolygus šilumos pasiskirstymas paaiškina, kodėl 
berniukai dažniau susiformuoja dešiniojoje gimdoje, o mergaitės — kai- 
riojoje***. Jis taip pat paaiškina, kodėl intensyvų malonumą dažniau 
jaučia dešiniosios dalys. Šiaip ar taip, gamta šiems organams suteikė 
ypatingą jautrumą — daug didesnį už odos jautrumą, nepaisant jų funk- 
cijų identiškumo. Galiausiai daug pastovesni skysčiai, ateinantys iš liau- 
kinių kūnelių, kuriuos Galenas vadina „parastates“, sudaro antrą mate- 
rialų malonumo veiksnį: permerkdami su lytiniu aktu susijusias dalis, 
šie skysčiai padaro jas lankstesnes ir padidina jų jaučiamą malonumą. 
Taigi kūnui ir nepaprastai stipriam malonumo mechanizmui (huper- 
ochė tės hėdonės) priklauso ištisa anatominė dispozicija ir fiziologinis 
išdėstymas. Su šia jėga nieko negalima padaryti: ji yra amėchanos****. 
Tačiau net jei malonumo formavimasis yra taip gerai įsišaknijęs ir 
lokalizuotas, ne mažiau teisinga, kad lytiniame akte dalyvauja visas kū- 
nas per elementus, kuriuos jis įtraukia į žaidimą, ir sukeliamus padari- 
nius. Galenas nemano, kaip teigė hipokratiškojo veikalo De generatione 


* Galenas. Apie dalių naudą, XIV, 9. 
** Ten par, Id. 
*** Ten par, XIV, 7. 
**** Ten par, XIV, 9. 

autorius, kad sperma susidaro iš kraujo, jam susiplakus; jis juo labiau 
nemano kaip Aristotelis, kuris teigė, jog sperma yra paskutinis virški- 
nimo produktas. Galenas spermą laiko dviejų elementų susijungimu: 
viena vertus, tai tam tikras kraujo „virškinimo“ produktas, virškinimo, 
kuris atliekamas sperminių kanalų vingiuose (ir šis lėtas perdirbimas pa- 
mažu suteikia jam spalvą ir konsistenciją); o kita vertus, tai pneuma: ji 
išpučia lytinius organus, siekia jėga išsiveržti iš kūno ir pasprunka su 
sperma ejakuliacijos metu. O ši pneuma susiformuoja sudėtingame 
smegenų labirinte. Vykstant lytiniam aktui, atimama ir sperma, ir pneu- 
ma, jis veikia visą kūno mechanizmą, kuriame visi elementai susiję 
„kaip chore“. „Kai dėl veneriškojo piktnaudžiavimo išskiriama visa sper- 
ma, sėklidės iš susisluoksniavusių venų traukia visą jų turimą sėklinį 
skystį. To skysčio ten yra visai mažai, jis susimaišęs su krauju, todėl 
rausvas“; šios venos, „prievarta netekusios skysčio, kurį atėmė sėklidės, 
veikiančios energingiau už jas, savo ruožtu traukia virš jų esančias ve- 
nas, O pastarosios — esančias toliau, šios — gretimas; šis traukiamasis 
judėjimas nesiliauja tol, kol nepasklinda po visas kūno dalis“. Ir jeigu ši 
netektis tęsiasi, iš kūno atimamas ne tik jo seklinis skystis — „iš visų 


x 


gyvūno kūno dalių išplėšiamas jų gyvybinis dvelksmas“ *. 


3. Tai padeda suprasti santykius, kurie, Galeno manymu, susidaro 
tarp lytinio akto, epilepsijos ir konvulsijų — tai giminiški analogijos ir 
priežastingumo ryšiai. 

Dėl savo mechanizmo lytinis aktas sudaro didelės konvulsijų grupės, 
apie kurią teoriją pateikia veikalas Apie pažeistas vietas, dalį**. Galenas 
ten konvulsiją analizuoja kaip tokios pačios prigimties procesą kaip 
koks nors savanoriškas judėjimas; skirtumas tik tas, kad nervo traukos, 
veikiančios raumenį, principas yra ne valia, o tam tikra sausumo (kuris 
nervus įtempia kaip saulėje paliktą virvę) arba persipildymo (kuris, iš- 
tempdamas nervus, juos sutrumpina ir traukia raumenis) būsena. Kaip 
tik tokiam mechanizmui priskiriamas lytiniam aktui būdingas spazmas. 

Šioje didelėje konvulsijų grupėje Galenas nustato ypatingą analogiją 
tarp epilepsijos ir lytinio akto. Jis mano, jog epilepsiją sukelia kraujo 


* Galenas, in Orerbasijas, XXII; t. II, p. 46-47. 


** Galenas. Apie pažeistas vietas, III, 8. 

priplūdimas į smegenis, kurias visas užpildo tirštas skystis: todėl užsi- 
kemša iš skilvelių einantys kanalai, kuriuose glūdi pneuma. Ji stengiasi 
išsiveržti visiškai taip, kaip deda pastangas ištrūkti tada, kai sperma 
susikaupia sėklidėse. Šitą bandymą, kuris kyla iš nervų raumenų sujau- 
dinimo, galima, tik skirtingu mastu, matyti epilepsijos krizių ar aphro- 
disia atlikimo metu. 

Pagaliau tarp šių ir konvulsinių krizių yra priežastingumo ryšys, 
kuris gali susidaryti tiek viena, tiek kita kryptimi. Epileptinės konvul- 
sijos gali sukelti lytinių organų spazmus: „sunkios epilepsijos, sako 
Galenas veikale Apie dalių naudą, ir gonorėja vadinama eiga gali paro- 
dyti, kaip prie spermos išsiskyrimo prisideda spazmai, kurie taip pat 
prisideda ir prie Veneros akto. Iš tiesų, esant sunkiai epilepsijai, kai visą 
kūną, o kartu su juo ir genitalijas kankina sunkūs spazmai, išsiskiria 
sperma“*. Ir atvirkščiai, griebimasis netinkamu metu seksualinių ma- 
lonumų, kurie sukelia progresuojantį išdžiūvimą ir vis didesnę nervų 
įtampą, gali sukelti konvulsines ligas. 


Atrodo, jog didžiajame Galeno teorijos pastate aphrodisia išsidėsto 
trimis planais. Pirmiausia jie stipriai įsišakniję demiurginės apvaizdos 
plane: jie buvo suvokti ir pastatyti į tą tikslų tašką, kur kuriančioji iš- 
mintis, pasitelkusi savo galią, atėjo į pagalbą, kad peržengtų ribas, kurias 
ji matė mirtyje. Be to, jie įvesti į sudėtinių ir nuolatinių santykių su 
kūnu žaidimą — dėl tikslios anatominės jų proceso lokalizacijos ir efek- 
tų, kuriuos jie sukelia visuminei pneumos ekonomijai, užtikrinančiai 
kūno vientisumą. Galiausiai jie yra giminingi daugeliui ligų, jie palaiko 
analogijos ryšius ir priežasties-padarinio ryšį. Galeno analizėse puikiai 
matomas ryšys eina nuo dauginimosi kosmologijos prie spazminių iš- 
skyrų patologijos; ir nuo aphrodisia prigimties pagrindimo — prie pra- 
žūtingų mechanizmų, kurie sudaro jų vidinę prigimtį ir priartina juos 
prie pavojingų ligų, analizės. 


* Galenas. Apie dalių naudą, XIV, 10. 


RŪPESTIS DEL SAVĘS 413 


"2. Geri jie ar blogi 


Šitas medicininės minties apie seksualinius malonumus dviprasmiš- 
kumas nėra būdingas tik Galenui, nors jo veikaluose aiškiau matomas 
negu kitur. Jis žymi svarbiausia iš viso to, kas mums išliko iš I ir II am- 
žiaus medicininių tekstų. Ir tai veikiau du prieštaringi jausmai negu 
dviprasmiškumas: nes kalbama būtent apie dviejų antitetinių vertinimų 
susikirtimą. 

Tarp pozityvių vertinimų pirmiausia yra sėklos, spermos vertini- 
mas — tai brangi substancija, kuriai suformuoti gamta ėmėsi visų at- 
sargumo priemonių, pritaikydama tam žmogaus kūną: ji surenka, kas 
galingiausia gyvenime, perduoda tai, ji padeda išvengti mirties; visą sa- 
vo jėgą ir didžiausią tobulumą ji perduoda patinui. Ir būtent ji suteikia 
jam pranašumą. Ji prisideda „prie sveikatos, kūno ir sielos guvumo, 
dauginimosi“*. Patino pranašumas — būti geriausiam sperminiam gy- 
vūnui. Taip pat vertinamas aktas, kuriam atlikti abiejų lyčių organai 
buvo išdėstyti taip rūpestingai. Seksualinė jungtis yra natūralus daly- 
kas — ji negali būti laikoma blogiu. Rufas Efesietis perteikia bendrąją 
nuomonę sakydamas, kad lytiniai santykiai yra natūralus aktas ir dėl to 
negali būti kenksmingi patys savaime**. 

Tačiau šitaip tarsi yra įteisinama akto galimybė ir jo principas, nes, 
jam vykstant, jo eiga ir vidinis pobūdis yra laikomi pavojingais. Aktas 
pavojingas, nes netenkama brangios substancijos, kurios susikaupimas, 
beje, ir skatina jį atlikti: jis leidžia pasprukti gyvenimo jėgai, kurią buvo 
sukaupusi sėkla. Jis pavojingas, nes jo eiga panaši į ligą. Reikšmingas 
Aretajo posakis: jis sakė, kad „lytinis aktas turi senatvės skausmų sum- 
bola“***. Celijus Aurelianas sutapatino lytinį aktą su epilepsijos krize; 
jame jis matė tas pačias fazes: „raumenų susitraukinėjimą, dusulį, pra- 
kaito išsiskyrimą, akių iškreipimą, veido raudonį, vėliau — blyškumą ir 
galiausiai — viso kūno silpnumą '****. Toks yra seksualinių malonumų 


* Aretajas. Sunkių ligų požymiai, II, 5 (vert. I. Renaud), p. 165. 
** Rufas Efesietis. Fragmentai, Aetius ištraukos, Raštai, leid. Daremberg, p. 320. 
kok 


Aretajas. Lėtinių ligų gydymas, I, 4, p. 388. 
**** Celijus Aurelianas. Lėtinės ligos, I, 4. 

paradoksas: svarbi funkcija, kurią gamta jiems patikėjo, vertinga sub- 
stancija, kurią jie turi perduoti, taigi ir netekti — 0 tai juos sieja su 
blogiu. I ir II šimtmečio gydytojai nebuvo nei pirmieji, nei vieninteliai, 
kurie suformulavo šį dvejopą vertinimą. Jie aprašė visą jo patologiją — 
labiau išplėtotą, sudėtingesnę ir labiau susistemintą negu ta, kuri jam 
buvo priskiriama praeityje. 


1. Pačios seksualinės veiklos patologija remiasi dviem elementais, 
kuriais paprastai apibūdinami lytinio akto pavojai: nevalingas įtampos 
stiprumas, nenusakoma netektis, kuri išsekina. 

Viena vertus, tai yra nuolatinio jaudinimo liga, kuri palaiko aktą be 
galo tęsdama jaudinimo mechanizmą. Vyriškojoje tokio nenatūralumo 
versijoje, kuri apibūdinama kaip satyriazė arba priapizmas, susijungia 
visi lytinį aktą ir ejakuliaciją parengiantys mechanizmai (įtampa, jau- 
dinimas, įaudrinimas) ir išlieka nuolat, nepriklausomai nuo to, ar sper- 
ma išsilieja, ar ne: tai seksualinis eretizmas, kuris niekada nebus panai- 
kintas. Ligonis yra apimtas nuolatinių konvulsijų, kurių metu vyksta 
skaudžios krizės, labai panašios į epilepsijos priepuolius. Aretajo ap- 
rašymas gali būti pavyzdys, paliudijantis tai, kaip buvo suprantama ši 
keista liga, kai lytinis aktas buvo tarsi atiduotas jam pačiam, nežinant 
nei laiko, nei saiko; jo konvulsinis ir epileptinis pobūdis čia pasirodo 
tarsi plikas. „Tai liga, kuri sukelia varpos erekciją... Ši nenatūrali bū- 
sena — tai nepatenkinamas akto troškimas, kurio negali numalšinti net 
aistros patenkinimas, nes erekcija nedingsta net ir daug kartų pasiten- 
kinus; vyksta visų nervų konvulsijos, įsitempia sausgyslės, kirkšnys ir 
tarpvietė; lytiniai organai yra apimti uždegimo ir skausmingi“. Šią nuo- 
latinę būseną pabrėžia krizės: tada ligoniai nepaiso „nei drovos, nei su- 
silaikymo kalbose ar veiksmuose; ...jie vemia, jų lūpas padengia putos 
kaip karščiuojančio ožio; jie taip pat skleidžia jo kvapą ; jų sąmonė 
puola į pamišimą ir normalią būseną jie atgauna tik priepuoliui pasi- 
baigus*. Galenas veikale Apie pažeistas vietas pateikia daug santūresnį 
satyriazės apibrėžimą: „Priapizmas — tai visos varpos padidėjimas, pail- 
gėjimas ir pastorėjimas, nesant lytinio jaudinimo nei natūralios šilumos 


* Aretajas. Sunkių ligų požymiai, II, 12, p. 71-72. 

padidėjimo, kaip tai atsitinka ant nugaros gulintiems asmenims. Dar 
trumpiau galima pasakyti, kad tai — nuolatinis varpos didėjimas“*. Anot 
Galeno, šios ligos priežastis slypi erekcijos mechanizme; taigi jos reikia 
ieškoti „išsiplėtusiose arterijose“ arba „pneumos susidaryme nerve“. Iš 
tiesų Galenas pažymi dvi priežastis ir jų susijungimą simptomų gene- 
zėje; tačiau jis linkęs dažniau įtarti arterijų išsiplėtimą, kuris, pasak jo, 
yra dažniau atsirandantis reiškinys negu pneumos susidarymas „akytuo- 
se nervuose“. Ši liga pasitaiko arba tiems, kurie „turi daug spermos“ ir, 
priešingai savo įpročiams, „susilaiko nuo lytinio akto“ (nebent jie ran- 
da būdą „kraujo antplūdį paskirstyti daugeliui užsiėmimų“), arba tiems, 
kurie, praktikuodami susilaikymą, įsivaizduoja seksualinius malonu- 
mus po kai kurių reginių ar veikiami prisiminimų. 

Pasitaiko, kad satyriazė nustatoma moterims. Soranas aptinka tokio 
pat tipo simptomus — jie pasireiškia „genitalijų niežuliu“. Šio blogio 
paveiktas moteris „labai stiprus impulsas“ skatina lytiniam aktui ir „jos 
netenka bet kokios gėdos“**. Tačiau geriausiai seksualinių organų 
nepaprastos įtampos sukeltas moterų ligas, be abejo, parodo isterija. 
Bent jau Galenas aprašo būseną, kurią jis atsisako laikyti sukelta gim- 
dos pasislinkimo; pakitimai, kurie kai kuriems leido manyt, kad išsau- 
sėjęs organas kyla diafragmos link, ieškodamas trūkstamos drėgmės, jo 
nuomone, buvo susiję su menstruacinių išskyrų arba spermos sulai- 
kymu: kraujagyslių užspaudimas esą sukeliąs jų praplatėjimą ir sutrum- 
pėjimą — ir taip pasislenkanti gimda; tačiau kitų simptomų visumą le- 
miąs ne pats šis procesas; jie visi atsirandą dėl skysčių sulaikymo dingus 
mėnesinėms arba moteriai nutraukus lytinius santykius: iš čia kylanti ir 
našlių isterija, „ypač dėl to, kad turinčios reguliarias menstruacijas prieš 
našlystę, vaisingos ir su noru prisileidžiančios vyrą, dabar jos viso šito 
neteko“***. 

Kitas patologijos polius — tai nesibaigianti netektis. Graikai šitai va- 
dina gonorėja, o lotynai - seminis effusio. Galenas ją apibūdina šitaip: 
„nevalingas spermos išsiliejimas“, arba, „kalbant aiškiau, dažnas sėklos 
išsiliejimas, apie kurį nežinoma ir kuris įvyksta be varpos erekcijos 

* Galenas. Apie pažeistas vietas, VI, 6. 


** Soranas. Apie moterų ligas, I, 51. 
*** Galenas. Apie pažeistas vietas, VI, 5. 

Satyriazė paveikia penį, o gonorėja veikia spermines gyslas ir paralyžiuo- 
ja jų „sulaikomąją funkciją“*. Aretajas savo Lėtinių ligų požymiuose 
smulkiai ją aprašo kaip vitališkųjų principų išsekimą, turintį tris povei- 
kius: bendrąjį nusilpimą, priešlaikinį senėjimą ir kūno sumoteriškėjimą. 
„Šios ligos paveikti jaunuoliai visame kūne nešioja senatvės ir silpnumo 
įspaudą; jie tampa bailūs, bejėgiai, sustingę, kvaili, sugriuvę, sukumpę, 
nieko nesugebantys, išblyškę, perbalę, išlepinti, be apetito, be šilumos, 
sunkiomis galūnėmis, sustingusiomis kojomis, baisiausiai nusilpę, žo- 
džiu — beveik visiškai žuvę. Daugeliui ši liga yra netgi tiesus kelias į pa- 
ralyžių; kaipgi nebus paveiktos nervinės galios, jei nusilpsta pats indi- 
vido atkuriamasis principas ir pats gyvasties šaltinis? Tik gaivinančioji 
sėkla padaro mus vyriškus, drąsius, kupinus ugnies, plaukuotus, tvirtus, 
suteikia žemą toną balsui ir leidžia mums guviai galvoti ir veikti: tokie 
yra subrendę vyrai. Ir atvirkščiai — tie, kuriems trūksta šio gaivinančio- 
jo skysčio, yra susiraukšlėję, silpni, laibabalsiai, bebarzdžiai, beplaukiai 
ir panašūs į moteris **. Per lyties organus kartu su gonorėja išteka vy- 
riškumas ir gyvybingumas. Kalbant apie ją, tradiciškai pabrėžiami šie 
bruožai. Tai gėdinga liga: be abejo, dėl to, kad ją dažnai sukelia seksua- 
linių praktikų perteklius, bet taip pat ir dėl to, kad per ją netenkama 
vyriškumo. Tai liga, kuri fatališkai veda į mirtį; Celsijus sakė, jog per 
trumpą laiką ji pražudo ligonį dėl išsekimo***. Galiausiai, anot Aretajo, 
tai ne tik individui, bet ir jo palikuonims pavojinga liga****. 


2. Greta lytinių aktų patologijų sferos, dviejų pirmųjų mūsų eros 
amžių medicina lytinius aktus pastatė į sudėtingos patogenezės sank- 
ryžą. Viena vertus, lytinių aktų eigą ir tinkamą užbaigimą gali paveik- 
ti ištisa gausybė skirtingų veiksnių: individų temperamentas, klimatas, 
dienos momentas, suvalgytas maistas, jo kokybė ir kiekis. Jie tokie pa- 
žeidžiami, jog juos gali sutrikdyti menkiausias nukrypimas, menkiau- 
sia liga. Kaip sako Galenas, norint mėgautis seksualiniais malonumais, 
reikėtų būti tiksliai vidurio būsenoje, tam tikra prasme visų galimų 


* Galenas. Apie pažeistas vietas, VI, 7. 
** Aretajas. Lėtinių ligų požymiai, II, 5, p. 163-165. 
** Celsijus. De artibus, VI, 28. 
**** Arerajas. Apie lėtinių ligų gydymą, II, 5, p. 408. 

organinių variacijų nuliniame taške: „saugotis per daug ir per mažai“, 
vengti „nuovargio, nevirškinimo ir viso kito, kas galėtų būti įtartina 
žmogaus sveikatos atžvilgiu“ *. 

Tačiau jeigu aphrodisia yra tokia pažeidžiama ir nepatikima veikla, 
jie patys turi reikšmingą ir po visą organizmą pasklindančią įtaką. Skaus- 
mų, negalių ir ligų, kurias gali sukelti seksualiniai malonumai, jei nu- 
krypstama nuo laiko ar kiekio, sąrašas yra praktiškai nebaigtas. „Nesun- 
ku pripažinti, sako Galenas, kad lytiniai santykiai yra varginantys krū- 
tinei, plaučiams, galvai ir nervams“**. Rufas siūlo lentelę, kurioje kaip 
seksualinių santykių pertekliaus efektai susikerta virškinimo sutrikimai, 
regėjimo ir klausos susilpnėjimas, bendras jutimo organų silpnumas ir 
atminties netekimas; konvulsiniai traukuliai, sąnarių skausmai, šono 
diegliai; burnos gleivinės opos, dantų skausmai, gerklės uždegimas, 
spjaudymas krauju, šlapimo pūslės ir inkstų ligos***. Kalbėdamas apie 
isteriją, Galenas susiduria su prieštaravimu tų, kurie negali patikėti, kad 
tokius gausius, paplitusius ir žiaurius simptomus gali nulemti mažyčio 
skysčio kiekio, kuris lieka kūne nutraukus lytinius santykius, suturėji- 
mas ir pasikeitimas. Į tai Galenas atsako, palygindamas sugadintos sper- 
mos kenksmingą poveikį su baisių nuodų, kuriuos galima rasti gamto- 
je, poveikiu: „Įkandus nuodingajam vorui visas kūnas suserga, nors tik 
mažas nuodų kiekis įsiskverbė pro mažytę angelę“. Skorpiono sukeltas 
poveikis stebina dar labiau, nes baisiausi simptomai pasireiškia tuojau 
pat, nors „to, ką jis įleidžia kirsdamas, yra labai mažas kiekis arba beveik 
niekas, netgi atrodo, jog geluonis neįsminga“; elektrinė jūrų raja taip 
pat yra pavyzdys, kad „mažas substancijos kiekis gali sukelti didelius 
pakitimus“ tik susilietus. Galenas daro išvadą: „Taigi, jeigu galima su- 
tikti, kad tokie patys negalavimai kaip tie, kurie lydi nuodų įsiskver- 
bimą, mus apima ir atsiranda mūsų kūne, tai nėra nieko nuostabaus, 
kad sugadinta, sulaikyta ir supuvusi sėkla sukelia nemalonius simpto- 
mus į ligas linkusiems kūnams“****. Organai, skysčiai ir lytiniai ak- 
tai sudaro priimamąjį paviršių, kuris labai jautrus bet kam, kas gali 


* Galenas, in Oreibasijas. Nežinomos knygos, VIII; c. III, p. 110. 
** Ten pat, p. 109. 
Rufas Efesietis. Fragmentai, Aetius ištraukos, Raštai, p. 318. 
Galenas. Apie pažeistas vietas, VI, 5. 

sutrikdyti organizmą, ir labai galingą, labai aktyvų židinį, galintį visame 
kūne sukelti ilgą polimorfinių simptomų seriją. 


3. Seksualinė veikla yra ne tik patologinių padarinių, bet ir terapeu- 
tinio poveikio principas. Jos dvejopas poveikis lemia, kad kai kuriais 
atvejais ji gali pagydyti, o kitais, priešingai, gali sukelti ligas; tačiau ne 
visada lengva numatyti, kokį poveikį ji turės: tai priklauso nuo indivi- 
dualaus temperamento, būdingų sąlygų ir kūno pereinamosios būklės. 
Apskritai pažymimas hipokratiškasis principas, kad „lytinis aktas yra 
nuostabus dalykas prieš gleivių sukeltas ligas“; o Rufas komentuoja: 
„Daugelis dėl ligos sudžiūvusių individų taikydami šią praktiką atsi- 
gauna. Kai kurie, kurių kvėpavimas buvo sutrikdytas, pradeda lengvai 
kvėpuoti, kiti atgauna prarastą apetitą, dar kitiems nutrūksta kenksmin- 
gos naktinės poliucijos“*. Jis taip pat mano, jog spermos išsiliejimas turi 
naudingą poveikį sielai, kai ji sutrikdyta ir, kaip ir kūnas, privalo apsi- 
valyti nuo to, kas ją slegia: lytinis aktas išsklaido įsikaltas idėjas ir su- 
švelnina baisų pyktį; štai kodėl nėra kito tokio veiksmingo vaisto nuo 
melancholijos ir mizantropijos. Galenas seksualiniams santykiams taip 
pat priskiria gydomuosius sielos ir kūno efektus: „Šis aktas nuteikia sielą 
ramybei; melancholišką ir piktą žmogų jis grąžina į protingesnę būseną, 
o įsimylėjusiam susilpnina pernelyg nesaikingą aistrą, net jeigu šis vyras 
santykiauja su kita moterimi; maža to, net gyvūnai, kurie tampa plėšrūs 
atsivedę jauniklį, po lytinio akto nurimsta“; o jų efektyvumą kūnui, 
anot Galeno, patvirtina tai, kad, pradėjęs seksualinę praktiką, berniukas 
tampa „plaukuotas, stambus, vyriškas“, nors prieš tai jis buvo „lygios 
odos, mažas ir moteriškas“**. 

Tačiau Galenas taip pat pabrėžia priešingą poveikį, kurį gali turėti 
lytiniai santykiai priklausomai nuo sąlygų, į kurias patenka subjektas: 
„Lytinis aktas labai nusilpnina tuos, kurių jėgos menkos, tuo tarpu tie, 
kurių jėgos nepaliestos ir kurie kenčia nuo gleivių sukeltų ligų, nebus 
labai paveikti“; vienai akimirkai „jis sušildo silpnus žmones, tačiau 
tuojau pat juos labai sušaldo“; taip pat kai kurie „nuo jaunumės po 


* Rufas Efesietis. Fragmentai, Aetius ištraukos, Raštai, p. 320—-321. Taip pat tek- 
stas in Oreibasijas. VI, t. I, 541. 
** Galenas, in Oreibasijas. Nežinomos knygos, VIII; c. III, p. 109. 

lytinio akto jaučia silpnumą, o kiti, jei jo neatlieka kaip paprastai, 
vaikšto apsunkusia galva, apimti nerimo ir karščio, netenka apetito ir 
blogiau virškina“*. Galenas netgi kalba apie kai kuriuos temperamen- 
tus, kuriems spermos išsiliejimas sukelia ligas ar negalias, nors susilaiky- 
mas yra kenksmingas: „Kai kurie vyrai pasižymi gausia ir šilta sperma, 
kuri be perstojo žadina erekcijos poreikį, tačiau po jos išsiliejimo tokie 
žmonės jaučia nusilpimą viduriuose, išsekimą, silpnumą ir sausumą vi- 
same kūne; jie suliesėja, akys įdumba, o jei, pajutę šiuos negalavimus po 
lytinio akto, jie atsisako seksualinių santykių, tai jaučia galvos ir skran- 
džio skausmus bei šleikštulį, o susilaikymas jiems nesuteikia jokios pa- 
stebimos naudos **. 

Šie teigiami ar neigiami poveikiai sukėlė daugelį debatų konkrečiais 
klausimais. Pavyzdžiui, apie naktines poliucijas. Rufas pateikia nuomo- 
nę tų, kurie mano, jog sėklos netekimas miegant yra „mažiau kamuo- 
jantis“, tačiau jis prieštarauja tai koncepcijai, manydamas, jog „poliuci- 
jos dar labiau susilpnina kūną, kuris miegant ir taip jau yra pakankamai 
nusilpęs“***. O Galenas nemato jokio palengvėjimo tiems, kurie susi- 
laiko nuo lytinio akto dėl jo kenksmingo poveikio, tačiau dėl to patiria 
naktines poliucijas****. Be abejo, svarbesni buvo debatai apie vaiko 
konvulsijas, kurios dingsta jam subrendus. Dažnai buvo manoma, kad 
jei ejakuliacija ir spazmai giminingi, tai konvulsijomis sergančius ber- 
niukus galėtų pagydyti pirmoji seksualinė praktika; tai Rufo tezė -— jis 
manė, kad lytinis aktas padeda numalšinti epilepsiją ir galvos skausmus 
įžengus į brandą*****. Kaip vaistą nuo šių spazmų kai kurie gydytojai 
patarė vaikams paankstinti pirmųjų lytinių santykių metą. Aretajas kri- 
tikuoja šį metodą, nes jis pažeidžia gamtos, kuri pati nustatė tinkamą 
laiką, nurodymus, taip pat todėl, kad jis sukelia ar pratęsia ligą, kurios 
norima išvengti: gydytojai, kurie duoda tokius patarimus, „be abejo, 
nekreipia dėmesio, kad gamta turi nustatytą laiką, kada ji skiria savo 
vaistus atlikdama tinkamus pokyčius; ir kiekvienam amžiui ji paruošia 


* Galenas, in Oreibasijas. Nežinomos knygos, VI, 37, t. I, p. 537. 
** Ten par, X, c. III, p. 113. 
*** Rufas Efesietis, in Oreibasijas, VI, 38, t. I, p. 542. 
**** Galenas, in Oreibasijas. Nežinomos knygos, X, c. III, p. 113. 
***** Rufas Efesietis. Fragmentai, Aetius ištraukos, Raštai, p. 320. 

sėklai, barzdai ir plaukams būtinas sekrecijas. Kuris gydytojas galėtų 
sukelti tokius esminius pokyčius? Šitaip elgiantis veikiau įpuolama į pa- 
vojų, kurio norėta išvengti, nes buvo tokių, kurie šiuo blogiu buvo nu- 
bausti už tai, jog pernelyg anksti atsidavė lytiniam aktui“*. Ir jei iš tiesų 
traukuliai dingsta subrendus, tai šito pagrindas yra ne seksualiniai ma- 
lonumai, o bendri skysčių pusiausvyros ir vaidmens pakitimai. 


4. Tačiau svarbiausia, be abejo, yra tendencija seksualiniam susilai- 
kymui priskirti teigiamą poveikį. Tiesa, kaip matėme, kad gydytojai 
kalba apie sutrikimus, kurie gali lydėti susilaikymą; tačiau dažniausiai 
juos patiria tie subjektai, kurie paprastai turėjo dažnus lytinius santy- 
kius ir kuriems juos nutraukti reiškia staigiai pakeisti režimą: tokį pa- 
vyzdį Galenas pateikia veikale Apie pažeistas vietas, kalbėdamas apie 
vyrą, kuris, nutraukdamas visus buvusius įpročius, atsisakė seksualinės 
veiklos**; tokius sutrikimus taip pat galima konstatuoti subjektams, 
kurių sperma pasižymi savybėmis, kurios jos išsiliejimą daro būtiną. 
Galenui teko matyti vyrų, kurie dėl šio trūkumo tapo „atbukę ir ap- 
tingę“, „be pagrindo niurzglūs ir nusiminę“. Šie pastebėjimai jam leido 
iš principo teigti, kad „spermos sulaikymas labiausiai kenkia stipriems ir 
jauniems žmonėms, kurių sperma yra iš prigimties gausi ir sudaryta iš 
nevisiškai gerų skysčių, tiems, kurie nors truputį dykinėja arba, iki šiol 
labai dažnai turėję lytinius santykius, staiga ėmė praktikuoti susilaiky- 
mą'***. Taigi tai, kad susilaikymas nuo bet kokių seksualinių ryšių yra 
kenksmingas organizmui, nelaikoma bendru faktu, būdingu kiekvie- 
nam, o veikiau tam tikrų būdingų duomenų padariniu, kylančiu iš or- 
ganizmo būsenos arba iš gyvenimo įpročių. Pati savaime abstinencija, 
kuri kūne sulaiko spermos substanciją, neturi pagrindo būti laikoma 
blogiu. 

Vyrų sperminiam skysčiui pripažįstama didelė vitališkoji vertė pa- 
dėjo ilgą laiką griežtam atletų susilaikymui priskirti teigiamus efektus. 
Pavyzdys dar nuolat cituojamas; ir būtent norėdamas sekti šiuo mode- 
liu Galeno ligonis nusprendė susilaikyti nuo kokios nors seksualinės 

* Arerajas. Apie lėtinių ligų gydymą, I, 4, p. 388. 


** Galenas. Apie pažeistas vietas, VI, 5; vert. Daremberg, II, p. 688. 
** Ten par, VI, 5; vert. Daremberg, II, p. 687-689. 

veiklos, nesusimąstydamas, kad ką tik jis gyveno visiškai kitokį gyve- 
nimą, ir todėl šios abstinencijos poveikiai negali būti tokie pat. Areta- 
jas, kuris aprašo palankius spermos — „gaiviojo skysčio“ — efektus: ji vyrą 
padaro vyrišką, drąsų, kupiną ugnies, tvirtą, ji suteikia žemą toną balsui 
ir leidžia guviai veikti — iškelia principą, kad nuosaikus vyras, „kuris iš- 
laiko savo sėklą“, dėl to tampa „tvirtas, drąsus ir toks narsus, kad nebi- 
jo savo jėgos palyginti su plėšriųjų žvėrių jėga“. Jis primena pavyzdį apie 
atletus arba gyvūnus, kurie tuo guvesni, kuo daugiau sėklos išsaugo; 
taigi iš prigimties stipresni asmenys dėl nenuosaikumo (akrasia) tampa 
silpnesni už pačius silpniausius; o patys silpniausi, būdami nuosaikūs 
(enkrateia), tampa stipresni už stipriausius (kreittones)“*. 

Ir atvirkščiai, susilaikymo vertė buvo daug sunkiau pripažįstama 
moterims, nes jos buvo laikomos socialiai ir fiziologiškai skirtos vedy- 
boms ir dauginimuisi. Vis dėlto Soranas savo veikale Apie moterų ligas 
iškelia diskusijos apie nekaltybės privalumus ir trūkumus, kuri, atrodo, 
buvo tuo metu svarbi, argumentus. Tie, kurie ją kritikuoja, kalba apie 
ligas, sukeliamas neištekančių skysčių, ir geismus, kurių susilaikymas 
neužgniaužia. Nekaltybės šalininkai, atvirkščiai, pabrėžia, kad taip mo- 
terys išvengia motinystės pavojų, nejaučia geismo, nes nepažįsta malo- 
numo, ir išlaiko savyje jėgą, kuri slypi sėkloje. Be to, Soranas pripažįsta, 
kad nekaltybė gali turėti ir neigiamą pusę; tačiau tai jis daugiausia kons- 
tatuoja moterims, kurios gyvena „užsidariusios šventyklose“ ir iš kurių 
atimti „naudingi pratimai“. Apskritai jis mano, jog amžina nekaltybė 
yra sveikintina abiem lytims. Jo akimis žiūrint, seksualinio suartėjimo 
negalima natūraliai pateisinti individų sveikata; jį būtiną padaro vien 
tik privalėjimas išlaikyti žmogiškąją giminę; ir jo reikalauja daugiau 
„bendras gamtos įstatymas“, o ne asmeninis režimas. 

Žinoma, seksualinis susilaikymas nelaikomas pareiga, o lytinis aktas 
nevaizduojamas kaip blogis. Tačiau gerai matoma, kaip, plėtojantis te- 
moms, kurios buvo jau aiškiai suformuluotos IV amžiaus medicininėje 
ir filosofinėje mintyje, įsigalėjo tam tikra pakraipa: primygtinis teigimas 
apie seksualinės veiklos efektų dvejopą pobūdį, jai pripažįstamų kore- 
liacijų visame organizme išplėtimas, jos pažeidžiamumo ir patogeniškos 


* Aretajas. Lėtinių ligų požymiai, II, 5, p. 165. 

galios akcentavimas, susilaikymo išaukštinimas. Visa tai buvo taikoma 
abiem lytims*. Kadaise seksualinės praktikos pavojais buvo laikomi ne- 
savavališkas postūmis ir neapgalvota netektis; dabar jais veikiau laiko- 
mas bendras žmogaus kūno ir jo funkcionavimo pažeidžiamumas. 
Tokiomis sąlygomis suprantama svarba, kurią asmeninio gyvenimo 
valdymui galėjo įgauti aphrodisia režimas. Rufas apie tai kalbėdamas 
labai aiškiai susieja seksualinės praktikos pavojus ir rūpinimosi savimi 
fundamentinį principą: „Tie, kurie atsiduoda seksualiniams santykiams, 
ypač tie, kurie jiems atsiduoda be didelio atsargumo, turi rūpintis savi- 
mi daug labiau negu kiti, nes, sustiprindami savo kūną, jie mažiau jaus 
kenksmingą šių santykių poveikį (hė ek ton aphrodision blabė)“**. 


3. Malonumų režimas 


Lytiniai aktai turi paklusti režimui su daugybe atsargumo prie- 
monių. Tačiau šis režimas labai skiriasi nuo to, kas galėtų būti laikoma 
nurodymų sistema, kuri siektų apibrėžti „natūralią“, teisėtą ir priimtiną 
praktikos formą. Pažymėtina, jog kalbant apie šiuos režimus beveik nie- 
ko nėra pasakyta apie galimų atlikti lytinių aktų tipus ir tuos, kurių 
gamta nepataria atlikti. Pavyzdžiui, Rufas prabėgomis kalba apie san- 
tykius su berniukais; jis taip pat užsimena apie pozas, kurias gali užimti 
partneriai: tačiau tik norėdamas perteikti pavojus kiekybiniais termi- 
nais, nes vienos pozos pareikalaus didesnio jėgų išeikvojimo negu ki- 
tos***. Taip pat pažymėtinas šių režimų daugiau „koncesinis“ negu 
„norminis“ pobūdis. Nurodęs seksualinės veiklos — jei ji perdėta ir prak- 
tikuojama ne taip, kaip reikia — patogeninius efektus, Rufas pasiūlys re- 
žimą prieš tai pateikęs principą, kad šie aktai „nėra vien tik kenksmingi 
esant įvairiems santykiams, jeigu bus atsižvelgiama į aktui tinkamą lai- 
ką, saiką ir jį atliekančio asmens kūno sudėjimą“****. Taip pat Galenas 


* Soranas. Apie moterų ligas, I, 7. 
** Rufas Efesietis, m Oreibasijas. Nežinomos knygos, III, p. 112. 
*** Rufas Efesietis, in Oreibasijas. VI, 38; «. III, p. 540-541. Rufas taip pat rašo, jog 


stovima poza vargina. 


**** Rufas Efesietis, in Oreibasijas. VI, 38; t. III, p. 541. 

linki, „kad žmonėms nebūtų visiškai uždrausta turėti lytinius santy- 
kius“*. Galiausiai yra aplinkybinių režimų, kurie reikalauja imtis daug 
atsargumo priemonių tam, kad apibrėžtų sąlygas, kurios kuo mažiau 
sutrikdytų lytinį aktą ar kuo mažiau paveiktų pusiausvyrą. Išskiriami 
keturi kintamieji dydžiai: dauginimuisi naudingas momentas, subjekto 
amžius, laikas (sezonas ar valanda), individualus temperamentas. 


1. Aphrodisia režimas ir dauginimasis. Visiškai tradicinė buvo tema, 
kad neįmanoma sulaukti sveikų palikuonių — euteknia - nesiimant tam 
tikrų atsargumo priemonių. Pradėjimo netvarka atsiliepia palikuonims. 
Ne tik todėl, kad vaikai panašūs į tėvus, bet ir dėl to, kad jie turi akto, 
kuris juos pradėjo, bruožų. Galima prisiminti Aristotelio ir Platono 
rekomendacijas**. Tai, kad lytinis aktas ir jo tikslas —- dauginimasis — 
reikalauja didelio rūpinimosi ir pedantiško pasiruošimo, yra principas, 
kuris nuolatos randamas imperijos epochos medicininiuose režimuose. 
Pirmiausia jie kalba apie ilgą pasiruošimą; kalbama apie bendrą kūno ir 
sielos pasiruošimą sukurti ir individe išsaugoti savybes, kurių turi būti 
persisunkusi sėkla ir kuriomis turi pasižymėti embrionas; reikia pačiam 
tapti išankstiniu paveikslu vaiko, kurio norima sulaukti. Oreibasijo pa- 
cituotas Atėnajo fragmentas buvo labai išsamus šiuo klausimu: tų, ku- 
rie siekia pradėti vaikus, kūnas ir siela turi būti geriausios įmanomos 
būklės; kitaip sakant, siela turi būti rami ir nepažinti jokio maudesio, 
nuovargio lydimų rūpesčių ar kitokių negalavimų; reikia, kad kūnas 
būtų sveikas ir nepaliestas jokio ryšio***. Taip pat reikia tinkamo pasi- 
ruošimo: susilaikymo, kurio metu sperma renkasi, kaupiasi, telkia jėgas, 
kol pulsacija įgauna reikalingą gyvumą (pernelyg dažni lytiniai santy- 
kiai trukdo sėklai pasiekti tokį brandumo laipsnį, kai ji įgauna visą sa- 
vo jėgą); rekomenduojama gana griežta dieta: nevalgyti pernelyg šilto 
ar drėgno maisto — paprasčiausi „lengvi pietūs, kurie sukels Veneros 
aktui reikalingą susijaudinimą ir kurie neturi būti apsunkinti gausių 


* Galenas, im Oreibasijas. Nežinomos knygos, VIII; «. III, p. 110. Tačiau taip pat 
reikia pažymėti Celsijaus moralinį vertinimą: „Akto nereikia nei labai ieškoti, nei 
pernelyg bijoti“ (Apie mediciną, I, 1, p. 41). 


Žr. Mėgavimasis malonumais, 3 skyrius. 
*** Atėnajas, in Oreibasijas. Nežinomos knygos, VII; t. III, p. 107. 

elementų“; nevalgyti blogai virškinamo maisto, negirtauti; apskritai sie- 
kiama išvalyti visą kūną, kad jis pasiektų dvasios ramybę, reikalingą sek- 
sualinei funkcijai atlikti; visiškai kaip „artojas apsėja savo lauką prieš tai 
sunaikinęs visas piktžoles“*. Duodantis patarimus Soranas netiki tais, 
kurie geram prasidėjimui liepia sulaukti pilnaties; svarbiausia — pasi- 
rinkti „laiką, kai individas kupinas sveikatos“; visa tai svarbu dėl fizio- 
loginių (kenksmingi skysčiai, kurie atsiranda kūne, gali sutrukdyti sėk- 
lai pasiekti gimdos sienelę) ir moralinių priežasčių (embrionui turi di- 
delį poveikį tėvų būklė). 

Be abejo, moters cikle taip pat yra palankesnių už kitus momentų. 
Anot jau labai senos metaforos, kuri dar ilgai gyvuos krikščionybėje, 
„kaip ne kiekvienas sezonas tinkamas sėjai, taip ir ne kiekvienas laikas 
palankus seksualinės sueities metu į gimdą patekusiai sėklai'**. Palan- 
kiu metu Soranas laiko metą tuojau po menstruacijų. Jo argumentacija 
remiasi metafora apie apetitą***; beje, ji nėra sukurta jo paties: gimda 
yra godi, ji vartoja, ji prisikrauna maisto arba kraujo (normaliu metu), 
arba sėklos (ir tai apvaisinimas). Kad lytinis aktas būtų vaisingas, jis turi 
įvykti palankiu momentu atsižvelgiant į maitinimosi ritmą. Ne prieš 
mėnesines, „nes kaip skrandis, pilnas valgio, atmeta viską, kas jį per- 
krauna, vemia ir atsisako maisto, visiškai taip ir kraujo prisipildžiusi 
gimda“. Ne per mėnesines, kurios yra tarsi koks natūralus vėmimas, nes 
sperma taip pat gali būti išmesta. Ir ne tada, kai kraujavimas visiškai 
baigėsi: tada išsausėjusi ir atšalusi gimda nėra pasirengusi priimti sėk- 
lą. Tinkamas laikas yra tada, kai „kraujavimas beveik pasibaigęs“, kai 
gimda dar kraujuota, persmelkta šilumos, „ir dėl šitos priežasties ji pa- 
brinkusi iš geismo priimti spermą“****. Šitas geismas, kuris atgimsta 
kūne po apsivalymo, moteriai pasireiškia geismu, kuris ją skatina lyti- 
niams santykiams*****. 

Tačiau tai dar ne viskas. Norint, kad apvaisinimas įvyktų palankio- 
mis sąlygomis ir palikuonys pasižymėtų visomis įmanomomis geromis 


* Soranas. Apie moterų ligas, I, 10. 
** Ten pat, I, 10. 
*** Pavyzdžiui, Oreibasijo paciruotas Galeno tekstas, XXII, 3; t. III, p. 53. 
**** Citata in Oreibasijas. XXII, 7; III, p. 70. 


***** Soranas. Apie moterų ligas, I, 10. 

savybėmis, lytinis aktas turi būti atliekamas laikantis tam tikrų atsargu- 
mo priemonių. Apie tai Soranas patikslinimų nepateikia. Jis tik pažymi 
būtinybę elgtis išmintingai ir ramiai, vengti visokios netvarkos, girtavi- 
mo, kuriuo galėtų persismelkti embrionas, nes jis bus visko atspindys ir 
liudytojas: „Kad gemalo siela nebūtų nemaloniai nustebinta svetimo 
girtavimo“, reikia, kad „moteris būtų kukli bučiuojantis. Dažnai vaikai 
labai panašūs į savo tėvus ne tik kūnu, bet ir siela: būtina tobula ramy- 
bė, kad gemalas nebūtų panašus į kvailiojantį girtą vyrą“ *. Ir pagaliau 
nėštumo metu lytiniai santykiai turi būti labai pamatuoti: jų visiškai 
reikia atsisakyti ankstyvuoju laikotarpiu, nes lytinis aktas „judėjimo 
pėdsaką palieka visame kūne, o tuo metu niekam taip nereikia poilsio 
kaip gimdai ir tam, kas ją supa: kaip ir skrandis, ji išmeta savo turinį, jei 
yra kratoma“**. Tačiau kai kurie gydytojai, pavyzdžiui, Galenas, manė, 
jog juos reikia atnaujinti ir saikingai praktikuoti nėštumo metu: „Nėš- 
čioms moterims netinka nei visiškai jų atsisakyti, nei nuolat prie jų 
grįžti, nes moterys, kurios gyvena susilaikydamos, gimdo sunkiau, o tų, 
kurios nuolat lytiškai santykiauja, vaikas būna silpnas; gali įvykti netgi 
persileidimas“ ***. 

Taigi yra ištisas aphrodisia valdymas, kurio principas ir pagrindai 
skirti pasiruošimui susilaukti palikuonių. Ne dėl to, kad būtų reikalau- 
jama lytinius santykius turėti tik norint vaikų: galimo apvaisinimo są- 
lygos yra rūpestingai apibrėžtos ne dėl to, kad būtų ribojamas teisėtas 
aktas — tai tik naudingas patarimas besirūpinantiems savo palikuoni- 
mis. Ir jeigu tai sudaro svarbų rūpestį, tai tik dėl to, kad tėvai turi būti 
įsipareigoję savo vaikams — tai taip pat ir įsipareigojimas sau pačiam, nes 
jiems naudinga turėti geriausiomis savybėmis apdovanotus palikuonis. 
Šie su vaikais susiję įsipareigojimai apibrėžia visą kompleksą galimų su- 
klydimų, kurie tuo pat metu yra ir klaidos. Ir jei jų daug, įsiterpia tiek 
skirtingų veiksnių, kad mažai vaikų bus nusisekę, nebent gamta suge- 
bės kompensuoti šiuos trūkumus ir padės išvengti nesėkmių. Bent jau 
taip Galenas pateisina būtinybę imtis daugelio atsargumo priemonių ir 
tai, kad, nepaisant visko, daug gimimų nusiseka: „Tėvai, kurie mus 


* Soranas. Apie moterų ligas, I, 10. 
** Ten par, I, 14. 
*** Galenas, in Oreibasijas. Nežinomos knygos, VI; t. III, p. 102. 

pradeda, ir motinos, kurios mus maitina, retai elgiasi gerai, ir dažnai 
dauginimosi akto metu pridaro klaidų; vyrai ir moterys susijungia tokie 
girti ir persivalgę, kad netgi nežino, kokioje žemės vietoje yra. Štai ko- 
dėl vaisius yra sugadintas nuo pat gimimo. Ar dar reikia minėti klai- 
das nėščios moters, kuri dėl apsileidimo neatlieka reikalingų pratimų, 
prisikemša maisto, atsiduoda pykčiui ir vynui, piknaudžiauja voniomis, 
netinkamai lytiškai santykiauja (akairion aphrodision). Nepaisant to, 
gamta atsilaiko prieš šią netvarką ir daugelį pagydo“. Valstiečiai rūpes- 
tingai apsėja savo laukus, tačiau, — pabrėžia Galenas prisimindamas sok- 
ratiškąsias rūpesčio dėl savęs temas, — žmonės, kurie „mažai rūpinasi 
patys savimi“, ne ką daugiau rūpinasi ir savo palikuonimis*. 


2. Subjekto amžius. Mėgavimasis aphrodisia neturi nei tęstis per- 
nelyg ilgai, nei prasidėti labai anksti. Lytiniai santykiai pavojingi pa- 
gyvenusiems: jie išsekina kūną, negalinų atkurti iš jo atimtų pradų“*. 
Tačiau jie taip pat kenksmingi pernelyg jauniems. Jie sustabdo augimą 
ir sutrikdo plėtojimąsi brandos požymių, kurie yra sėklos gaminimos: 
kūne rezultatas. „Niekas taip nesupančioja sielos ir kūno pažangos, kaip 
labai ankstyvas ir intensyvus lytinis santykiavimas***. O Galenas sako: 
„Daugelį jaunuolių dėl seksualinių santykių užpuola nepagydomos li- 
gos, nes jie norėjo visais įmanomais būdais prievarta paankstinti gam- 
tos numatytą laiką“'****. Koks tas „numatytas laikas“? Ar tai brandos 
požymių atsiradimas, ar įsitvirtinimas? Visi gydytojai sutinka, kad šie 
požymiai pasirodo maždaug keturiolikos metų berniukams. Tačiau visi 
taip pat sutinka, kad aphrodisia pradžia neturi būti tokia ankstyva. 
Negalima rasti tiksliai nurodyto amžiaus, kada galima pradėti lytinius 
santykius. Šiaip ar taip, turi prabėgti keleri metai, kad kūne susifor- 
muotų sėkliniai skysčiai, iki to laiko, kai rekomenduojama juos išlieti. 
Iš čia kyla ir specifinio režimo paauglių susilaikymui užtikrinti būtiny- 
bė. Tradiciškai gydytojai skirdavo intensyvius fizinius pratimus. Apie 
tai kalba Atėnajas: „Kadangi spermos gaminimasis prasideda sulaukus 


* Galenas. Apie dalių naudą, XI, 10. 


** 


Galenas, in Oreibasijas. Nežinomos knygos, VIII; «. III, p. 110. 


XXX 


Arėnajas, in Oreibasijas. Nežinomos knygos, XXI; t. III, p. 165. 
Galenas, in Oreibasijas. Nežinomos knygos, VIII; t. III, p. 111. 

šio amžiaus (keturiolikos metų), o jaunuolių geismai pasižymi didele 
aistra, skatinančia juos lytiniams santykiams, kūniškieji pratimai turi 
būti labai gausūs, kad, tuojau pat nuvargindami kūną ir sielą, jie galėtų 
nuo pat pradžių pažaboti jų geismus'*. 

Mergaitėms iškyla truputį kitokia problema. Ankstyvų vedybų prak- 
tika, be abejonės, leido pažymėti, kad turėti pirmuosius lytinius santy- 
kius ir tapti motina galima prasidėjus reguliarioms menstruacijoms**. 
Soranas laikosi šios nuomonės ir pataria vedybų amžių nustatyti re- 
miantis organiniais kriterijais, o ne pačių mergaičių norais; šie, priklau- 
somai nuo išsilavinimo, gali atsibusti kūnui dar miegant; „sėkla turinti 
tapti naujos būtybės užuomazga“. Tai pavojinga, kol moters kūnas 
nepasiekė šiai funkcijai būtinos brandos; todėl reikėtų išsaugoti 
nekaltybę iki nevalingo menstruacijų atsiradimo***. Kiti gydytojai nu- 
mato vėlesnę datą. Taip Rufas Efesietis mano, jog nėštumas iki aštuo- 
niolikos metų negali būti palankus nei motinai, nei vaikui. Jis prime- 
na, kad šį amžių jau seniai rekomendavo Hesiodas; jis taip pat primena, 
kad šis amžius — kai kurių akyse pernelyg vėlyvas — senojoje epochoje 
nesutiko prieštaravimų, kurie galėjo atsirasti vėliau: tada moterys gy- 
veno tokį pat aktyvų gyvenimą kaip ir vyrai; ir tik maisto perteklius bei 
dykinėjimas sukelia negalavimus netekėjusioms mergaitėms ir tampa 
pageidaujami lytiniai santykiai, kurie palengvintų menstruacinių išsky- 
rų ištekėjimą. Taigi Rufas siūlo gana vėlyvas vedybas (maždaug aštuo- 
niolikos metų), tačiau numato režimą, kuris turi lydėti jaunos mergaitės 
gyvenimą net iki jai subręstant; vaikystėje, kai jos susimaišiusios su ber- 
niukais, ir vėliau, kai ateina metas juos atskirti, reikia, kad mergaitės 
paklustų labai rūpestingam režimui: nevalgytų nei mėsos, nei pernelyg 
maistingų patiekalų, negertų vyno arba tik labai mažą jo kiekį, ilgai 
vaikščiotų, atliktų pratimus. Reikia turėti omenyje, kad dykinėjimas 
„joms yra kenksmingiausia, kas tik gali būti“ ir kad „naudinga liepti joms 
atlikti pratimus, kurie sukeltų šilumą ir sušildytų visą kūną, bet taip, 
kad jos išliktų moterimis ir neįgautų vyriško charakterio“. Dalyvavimas 


* Atėnajas, in Oreibasijas. Nežinomos knygos, XXI; t. III, p. 164-165. 
** Apie vedybų amžiaus ir moters sveikatos problemų ryšį žr. A. Rousselle. Porneia, 
p. 49-52. 


*** Soranas. Apie moterų ligas, I, 8. 

chore, dainos ir šokiai Rufui atrodo geriausia pratimų forma: „Chorai 


buvo sukurti ne tik dievybėms šlovinti, bet ir dėl sveikatos“ *. 


3. „Tinkamas laikas“. Lytinio akto kairos yra daugelio diskusijų 
tema. Kalbant apie ilgąją chronologiją, jai puikiai taikomas tradicinis 
kalendorius: pavasaris ir žiema yra geriausi metų laikai; ruduo vieniems 
priimtinas, kitiems — ne; o vasarą, manoma, reikia kiek galima labiau 
susilaikyti**. Tačiau dienos valanda nustatoma remiantis skirtingais 
motyvais. Šalia religinių motyvų, kuriuos iškelia Plutarchas savo veikale 
Stalo pašnekesiai“**, laiko momentas susijęs su pratimais, valgymu ir 
virškinimu. Nereikėtų prieš lytinius santykius atlikinėti labai intensyvių 
pratimų, kurie į kitas kūno dalis nukreipia reikalingus išteklius; o po 
mylėjimosi rekomenduojamos vonios ir jėgas atkuriantys masažai. Ne- 
gerai užsiimti apArodisia prieš valgį, išalkus, nes tokiomis sąlygomis ak- 
tas nenuvargina, tačiau netenka jėgos****. Be to, reikia vengti gausaus 
valgio ir gėrimo. Visada kenksmingas virškinimo laikas: „Štai kodėl ak- 
tas vidury nakties yra trikdantis, nes maistas dar ne iki galo perdirb- 
tas; tas pats taikoma ir anksti rytą atliekamam aktui, nes gali būti, jog 
skrandyje yra užsilikusių blogai suvirškintų medžiagų, o visas pertek- 
lius dar nepasišalino su šlapimu ir išmatomis“ *****. Galiausiai paaiškė- 
ja, kad palankiausias laikas lytiniams santykiams — po saikingos vaka- 
rienės prieš miegą arba prieš popiečio miegą. Anot Rufo, gamta pati 
šiam laikui suteikė pirmenybę suteikdama kūnui stipriausią susijaudi- 
nimą. Beje, jeigu norima susilaukti vaikų, reikia, kad vyras „lytiškai san- 
tykiautų gerai pavalgęs ir atsigėręs, tuo tarpu moteris turi laikytis ma- 
žiau stiprinančio režimo“; iš tiesų reikėtų, kad „vienas duotų, o kitas 
priimtų ******. Galenas laikosi tos pačios nuomonės: jis rekomenduoja 


* Rufas Efesietis, im Oreibasijas. Nežinomos knygos, II, c. III, p. 82--85. 

** Celsijus. Apie mediciną, I, 3; Rufas Efesietis, im Oreibasijas. VI, 38; t. I, p. 543. 
Galenas, in Oreibasijas. Nežinomos knygos, VIII, p. 110. Apie šį malonumų 
sezoninį paskirstymą žr. Mėgavimasis malonumais, II skyrius. 

*** Plurarchas. Stalo pašnekesiai, III, 6, 1089 a. 
*** Rufas Efesietis, in Oreibasijas. VI, 38; t. I, p. 540 ir kiti. 
***** Ten par, VI, 38; t. I, p. 547. 
****** Ten par, VI, 38; t. I, p. 549. 

laiką prieš užmiegant, „sočiai pavalgius, bet ne tiek, kad šitai trukdytų ; 
tad maisto pakanka, kad pamaitintų kūną ir atstatytų jo jėgas, o miegas 
padeda atsikratyti nuovargio; ir tai geriausias laikas norint turėti vaikų, 
„nes moteris miegodama geriau išlaiko spermą“; ir pagaliau kaip tik šiai 
valandai gamta suteikia pirmenybę skatindama geismą“. 


4. Individualus temperamentas. Rufas kaip bendrąjį principą nuro- 
do, kad lytiniam aktui tinka tokios prigimtys, kurios yra „daugiau ar 
mažiau šiltos ir drėgnos“; ir priešingai, seksualinė veikla veikiau nepa- 
lanki turintiems šaltą ir sausą kūno sandarą. Norint išlaikyti arba atsta- 
tyti šiltą drėgmę, kurios reikia aphrodisia metu, būtina laikytis sudė- 
tinio ir tęstinio režimo, kurį sudaro tinkami pratimai ir pritaikytas 
maistas. Seksualinėje veikloje ir norint išsaugoti pusiausvyrą, kurią ji 
gali sutrikdyti, reikia priversti save laikytis tam tikro gyvenimo būdo. 
Naudinga gerti vyną, valgyti krosnyje keptą duoną (jos drėgmė nau- 
dinga pasiruošimui ar reguliavimui); valgyti ožio, ėriuko mėsą, vištas, 
šilojų gaidžius, kurapkas, žąsis, antis; paskui žuvis, aštuonkojus ir mo- 
liuskus; taip pat ropes, pupas, pupeles ir žirnius (šilumai padidinti), 
vynuoges (dėl drėgmės). Kalbant apie veiklą, reikėtų vaikščioti pės- 
čiomis ar jodinėti arkliu, bėgti, bet nei per greitai, nei per lėtai; taip pat 
reikėtų vengti šiurkščių pratimų, staigių judesių kaip metant ietį (nes 
tai kenkia kitoms kūno dalims), pernelyg šiltų vonių, sušilimų ir atšali- 
mų, intensyvių darbų; be to, reikėtų saugotis visko, kas nuvargina kū- 
ną, - pykčio, pernelyg didelio džiaugsmo, skausmo**. 


4. Sielos darbas 


Atrodo, jog visas pasiūlytas seksualinių malonumų režimas skirtas 
kūnui: jo būsenai, jo pusiausvyrai, jo negalavimui; bendroji ar laiki- 
nos jo būklės parodomos kaip pagrindiniai kintamieji dydžiai, turintys 


* Galenas, in Oreibasijas. Nežinomos knygos, VIII, t. III, p. 111. Galima pridur- 
ti, kad Celsijus mano, jog tinkamiausia — naktis, „su sąlyga, kad nebus valgoma 
ir nepuolama tuojau par į darbą“ (Apie mediciną, I, 1, p. 41). 

** Rufas Efesietis, im Oreibasijas. VI, 38; t. I, p. 543-546. 

nulemti elgesį. Kažkokiu būdu kūnas skelbia kūnui įstatymą. Tačiau 
siela irgi atlieka savo vaidmenį, ir gydytojai tai primena: nes būtent ji 
be perstojo rizikuoja nunešti kūną už jo mechanikos ir elementarių po- 
reikių ribų; nes ji skatina pasirinkti netinkamą laiką, veikti įtartinomis 
aplinkybėmis, priešintis gamtos nurodymams. Žmonėms reikalingas 
režimas, kuris taip smulkmeniškai atsižvelgtų į visus fiziologinius ele- 
mentus, nes jie nuolat stengiasi nuo jų atitolti veikiami savo fantazijų, 
aistrų ir meilių. Tiek berniukams, tiek mergaitėms supainiotas net tin- 
kamas amžius lytiniams santykiams pradėti: išsilavinimas ir įpročiai ga- 
li atskleisti geismą ne laiku“. 

Taigi protinga siela turi atlikti dvigubą vaidmenį: ji turės nustatyti 
kūnui režimą, kuris būtų efektyviai apibrėžtas jo paties prigimties, jo 
įtampų, būsenos ir sąlygų, kuriomis jis egzistuoja; tačiau šį režimą tin- 
kamai nustatyti siela galės tik su sąlyga, kad bus atlikusi visą darbą su 
pačia savimi: ištaisiusi klaidas, sumažinus: fantazijas, suvaldžiusi geis- 
mus, kurie neleidžia jai suprasti santūraus kūno įstatymo. Atėnajas, ku- 
riam aiškiai pasireiškia stoikų įtaka, sielos triūsą labai aiškiai apibrėžia 
kaip gero somatinio režimo sąlygą: „Tai, kas tinka suaugusiems — tai 
griežtas sielos ir kūno režimas... reikia užsibrėžti nuraminti aistras (hor- 
mai) ir stengtis, kad mūsų troškimai (prorhumiai) neviršytų mūsų jė- 
gų **. Tai nereiškia, jog esant šiam režimui reikia pradėti sielos kovą 
su kūnu ar sugalvoti būdus, kuriais ji galėtų nuo kūno apsiginti; kal- 
bama veikiau apie pačios sielos pasitaisymą, kad ji galėtų vadovauti kū- 
nui, laikydamasi įstatymo, kuris taikomas ir kūnui. 

Šitą darbą gydytojai aprašo kalbėdami apie tris elementus, kurie gali 
subjektą nunešti už opių organizmo būtinybių ribų: tai geismo po- 
stūmis, vaizdai, prisirišimas prie malonumo. 


1. Medicininiame režime nekalbama apie geismo eliminavimą. Pati 
gamta jį suteikė visoms gyvūnų rūšims kaip geluonį, kuris jaudintų abi 
lytis ir trauktų vieną prie kitos. Taigi nebūtų nieko labiau prieštarau- 
jančio gamtai, nieko kenksmingesnio, kaip noras aphrodisia atskirti 


* Soranas. Apie morerų ligas, I, 8. 
** Atėnajas, m Oreibasijas. Nežinomos knygos, 21; t. II, p. 165. 

nuo natūralaus geismo jėgos; niekada nereikia stengtis prievartauti gam- 
tos — nei norint ištvirkauti, nei norint paslėpti amžiaus lemtą išsekimą. 
Negalima turėti lytinių santykių aneu epithumein — nejaučiant malo- 
numo: toks yra Rufo patarimas veikale Apie satyriazę. Tačiau šis geis- 
mas turi du veidus: jis pasirodo kūne ir sieloje. Tikslioje jų koreliacijo- 
je glūdi režimo problema. Reikia atsižvelgti į tai, kad šie judėjimai būtų 
kuo tiksliau koordinuojami ir pritaikomi. Rufas turi puikią formulę: 
„Geriausia, jei vyras lytiniams santykiams atsiduoda tada, kai vienu 
metu jį skubina dvasios troškimas ir kūno poreikis“ *. 

Atsitinka, kad šiai natūraliai koreliacijai pavojų kelia pats kūnas. 
Pastarasis kažkaip įaistrina pats save. Sieloje niekas neatitinka kūno 
susijaudinimo. Kūnas tarsi visiškai išsilaisvina. Kaip sako Rufas, tada ly- 
tinis aktas tampa visiškai „paroksistinis“**. Atrodo, jog apie šį grynai 
fizišką sudirginimą Rufas užsimena kalbėdamas apie Aormai, kurie lydi 
pranašingus manijos ar epilepsijos ženklus***. Tai taip pat atsiranda, tik 
kita forma, satyriazės arba gonorėjos atveju: sergant pirma iš minėtų 
ligų lytiniai organai susipina patys; o sergant kita sėkla gausiai išteka 
„be lytinio akto, be naktinių vaizdų“; pašėlusios kūno mechanikos 
veikiamas ligonis išsenka ir „po kurio laiko miršta nuo išsekimo“****. 

Siela gali išvengti troškimo formų ir ribų, kurios pasireiškia kūne. 
Terminas, kurį Rufas ir Galenas vartoja šiam kraštutinumui apibrėžti, 
yra prasmingas — tai doxa. Užuot kreipusi dėmesį į kūno poreikius, 
siela leidžiasi užvaldoma jai būdingų vaizdinių, kurie neturi jokio ryšio 
su organizmu. Tai bergždi ir tušti (kenai) vaizdiniai. Kaip kūnas neturi 
įsijausti be atitinkamo sielos troškimo, taip ir ji neturi eiti toliau, negu 
reikalauja kūnas 1r diktuoja jo poreikiai. Tačiau pirmuoju atveju kalba- 
ma apie ligą, kurią galbūt galėtų išgydyti vaistai, o antruoju atveju — tai 
veikiau režimas, kurį reikia taikyti sau pačiam. Rufas tuo tikslu siūlo 


formulę, kuri „priverstų sielą nusileisti ir paklūsti kūnui'*****. 


* Rufas Efesietis, in Oreibasijas. VI, t. 1, p. 549. 
** Rufas Efesietis. Raštai, p. 75. 
*** Rufas Efesieus, in Oreibasijas. VI, t. I, p. 549. 
**** Celsijus. Apie mediciną, IV, 28. 
***** Rufas Efesietis, im Oreibasijas. VI, c. I, p. 550. 

Jeigu galvotume apie tokią tradicinę temą, kad siela neturi pasiduo- 
ti kūno prašymams, tai šis pasiūlymas atrodytų paradoksalus. Tačiau 
reikia suprasti jos tikslų teorinį ir praktinį kontekstą, kurį galbūt įkvėpė 
stoicizmas. Savanoriškas paklusimas kūnui turi būti suprantamas kaip 
proto, kuris vadovavo natūraliai tvarkai ir kaip galutinį tikslą nulėmė 
kūno mechaniką, balsas. Dėl šio natūralaus pagrindo doxai gali nu- 
kreipti sielą ir sukelti per didelius geismus; ir būtent į tai turi nukreipti 
dėmesį išmintingas ir gyvųjų būtybių pažinimo tiesa pagrįstas medi- 
cininis režimas. Šiuo požiūriu gyvūnų pavyzdys, kuris dažnai buvo pa- 
teikiamas, norint nuvertinti žmogaus geismus, atvirkščiai, gali būti 
laikomas elgesio modeliu — todėl, kad seksualiniame režime gyvūnai 
vadovaujasi kūno poreikiais, niekuo daugiau ir niekuo kitu; Rufas aiš- 
kina, kad juos veda, taigi ir žmonėms turėtų vadovauti, ne doxai, o 
„gamtos, kuriai būtinas pašalinimas, ženklai“. Galenas taip pat mano, 
kad gyvūnus seksualiniam susijungimui skatina ne „nuomonė“ — doxa, 
kad „malonumas yra geras dalykas“; lytiškai santykiauti juos skatina tik 
„noras išlieti juos varginančią spermą“; jiems nėra skirtumo tarp to, 
kas juos skatina lytiniams santykiams, ir to, kas „juos verčia natūraliu 
būdu išskirti ekskrementus arba šlapimą “*. 

Taigi medicininis režimas siūlo tarsi epithumia animalizavimą; tai 
reikia suprasti kaip kuo griežtesnį sielos troškimo paklusnumą kūno 
poreikiams; kaip troškimo etiką, kuri modeliuojama tarsi išskyrų fizika; 
ir kaip polinkį į idealą, kai apsivaliusi nuo bergždžių vaizdinių siela 
dėmesį kreipia tik į griežtą organinių išskyrų ekonomiją. 


2. Čia glūdi bendras gydytojų nepasitikėjimas „vaizdiniais“ (phan- 
tasiai). Ši tema nuolat prisimenama jiems siūlant gydymą. Štai kaip 
Rufas kalba apie satyriazę: jis numato gydymą dviem aspektais; vienas 
susijęs su maistu, iš kurio reikia išmesti visus šildančiuosius elementus; 
kitas susijęs su sielos stimuliavimu: „Bus vengiama kalbų, minčių, Vene- 
ros geismų ir taip apsiginama nuo visko, ką mato akys, žinant, kad visi 
šie dalykai net sapne... dirgina ir skatina sueitį, jeigu buvo susilaikyta 


* Galenas. Apie pažeistas vietas, VI, 5; vert. Daremberg, t. II, p. 688-689. 

nuo lytinio akto gausiai prisivalgius sultingų dalykų“ *. Tuo remdama- 
sis, Galenas vienam iš savo draugų pasiūlė dvigubą katarsinį gydymą; 
šis buvo atsisakęs seksualinės veiklos, tačiau jautė nuolatinę susijaudi- 
nimo būseną. Galenas pirmiausia jam pataria fiziškai išsilaisvinti išlie- 
jant sukauptą sėklą; o vėliau — išvalius kūną — neleisti prasiskverbti į 
sielą niekam, kas galėtų ten sukelti vaizdus: „visiškai atsisakyti reginių, 
minčių ir prisiminimų, galinčių sužadinti Veneros troškimus“**. 

Šie abejotini vaizdiniai, sieloje sukeliantys „tuščius“ geismus, ne- 
turinčius ryšio su kūno poreikiais, yra kelių tipų. Žinoma, yra sapno 
vaizdiniai, dėl kurių gydytojai, atrodo, ypač jaudinasi, jei jie sukelia po- 
liucijas: iš čia kyla taip dažnai kartojamas patarimas nemiegoti ant nu- 
garos, prieš miegą daug nevalgyti ir negerti, o prieš užmiegant išsaugoti 
dvasios ramybę. Iš tiesų Rufas Efesietis tam skiria svarbų skyrių, nuro- 
dydamas režimą tiems, kurie serga satyriaze: „Geriau gulėti ant šono, o 
ne ant nugaros...'*** Iš vaizdų, kurių patariama vengti, reikėtų pa- 
minėti vaizdus, matomus teatre, sukeliamus skaitymo, dainų, muzikos 
ir šokių, bei tuos, kurie apsigyvena sieloje ir neturi jokio ryšio su kūno 
poreikiais. Galenas taip pat galėjo stebėti satyriazės fenomenus, pasi- 
reiškiančius subjektams, „kurie neatsisako Veneros malonumų idėjos, 
kaip tai daro iš prigimties skaistūs ir jau ilgai susilaikantys asmenys, o 
priešingai, įsivaizduoja šiuos malonumus po juos sujaudinti galėjusių 
spektaklių ar juos prisimindami. Tokių vyrų organą veikianti diatezė 
visiškai priešinga pasireiškiančiai žmonėms, kurių dvasia nėra netgi 
suvokusi Veneros malonumų idėjos“ ****. 

Tačiau šią phantasia sąvoką, sprendžiant iš filosofinio jos vartojimo, 
taip pat reikia suprasti ir kaip vaizdinius jutimus. Pavojinga ne tik įsi- 
vaizduoti ar prisiminti aphrodisia, bet ir juos justi. Labai sena tradicinės 
drovos tema sako, kad aphrodisia turėtų vykti naktį ir tamsoje, o ne 


* Rufas Efesietis. Raštai, p. 74-75. 

Galenas. Apie pažeistas vietas, VI; vert. Daremberg, t. II, p. 704-705. 
*** Rufas Efesietis. Raštai, p. 74. Labai dažnai teigiama, kad gulėjimas ant nugaros 
sušildo lytinius organus ir sukelia naktines poliucijas. Galenas. Apie pažeistas vie- 


tas, VI, 6; Dioklis, im Oreibasijas. III, 177. 
Galenas. Apie pažeistas vietas, VI, G. 

dienos šviesoje. Tačiau tam nurodymui taip pat suteikiama ir režimo 
reikšmė: nematant apsisaugoma nuo vaizdų, kurie galėtų įsiskverbti į 
sielą, ten glūdėti ir grįžti netinkamu momentu. Plutarchas šią problemą 
iškelia kalbėdamas apie kairos - lytinių aktų laiką; tarp priežasčių veng- 
ti šviesos jis mini rūpestį išvengti „malonumo vaizdinių“, kurie nuolat 
„atnaujina“ mūsų geismą; „o naktis, atvirkščiai, paslėpdama nuo žvil- 
gsnio tai, kas per mūsų sueitis gali būti laikoma nepasotinamu geismu 
ir ugningu polėkiu, nugręžia ir užmigdo gamtą ir neleidžia reginiui 
stumti mūsų į gašlumo pavojus“*. 

Čia galima prisiminti, kad „vaizdinių“ problema buvo dažnai svars- 
toma meilės literatūroje. Žvilgsnis buvo laikomas tikriausiu aistros pra- 
našu: per jį aistra paliesdavo širdį, per jį išlikdavo. Propercijus mano, 
kad „Veneros išdykavimai sutemose netenka savo žavesio“; „naktis yra 
Veneros priešas... Apolono sesers meilę įžiebė nuogas Endimionas; jo 
glėbyje deivė ilsėjosi taip pat nuoga“**. Dėl to žvilgsnis, šviesa, vaizdas 
buvo laikomi pavojingais. Jie pavojingi papročių griežtumui: tas pats 
Propercijus mano, kad begėdystė išplito tada, kai namuose pasirodė 
paveikslai***. Jie taip pat pavojingi pačiai meilei, kurią gali sužeisti 
nemalonūs vaizdai. Norintiems išsaugoti meilę Ovidijus rekomenduoja 
atsargumą: „Neleisk šviesai pro visus langus plieksti į savo miegamąjį; 
daugelis mūsų kūno dalių daug laimi, jei nėra matomos dienos švie- 
soje'****. O žiaurus vaizdas gali būti puikus būdas apsisaugoti nuo 
aistros ar net nuo jos išsivaduoti. Remedia Amoris Ovidijus sako, kad 
niekas taip nepadeda atsikratyti meilės, kaip šviesa lytinio akto metu: 
kūno trūkumai, nešvarumai ir dėmės krinta į sielą ir sukelia pasibjau- 
rėjimą. Atsibudus rytą darki išvaizda taip pat maloniai nustebins no- 
rinčius atsikratyti meilužės*****. Yra ištisa technika vaizdo, kurį reikia 
sukurti siekiant meilės ir norint jos atsikratyti. Beje, vienas iš pačių 


* Plutarchas. Stalo pašnekesiai, III, 6, 1089 a. 
** Propercijus. Elegijos, II, 15. 
*** Ten par, II, 15. 
**** Ovidijus. Meilės menas, III, 808. 
***** Ovidijus. Vaistai nuo meilės, eil. 399; eil. 345-348. Žr. Meilės menas, III, 209, 

pastoviausių seksualinės etikos aspektų nuo antikos pabaigos bus tai, 
jog kova su vidiniais arba išoriniais vaizdiniais yra gero seksualinio elge- 
sio sąlyga ir užstatas. 


3. Lieka malonumas, kuris, kaip žinoma, buvo gamtos įrašytas į 
aphrodisia procesą. Ar galima jį sunaikinti arba padaryti taip, kad jis 
nebūtų jaučiamas? Apie tai neverta net kalbėti, nes jis tiesiogiai susijęs 
su kūno judesiais ir sulaikymo-erekcijos mechanizmais. Tačiau Galenas 
mano, jog galima sutrukdyti šiam malonumui tapti aphrodisia pertek- 
liaus pagrindu. Jo siūlomas metodas yra aiškiai stojiškas: reikia manyti, 
kad malonumas yra ne daugiau kaip akto palydovas, ir jo niekada ne- 
reikia laikyti akto atlikimo priežastimi. „Kad malonumas yra kažkas 
gero“ — tai, anot Galeno, yra doxa, kurios gyvūnai neturi (tai jų elgesiui 
užtikrina natūralų saiką); o tokios nuomonės besilaikantys žmonės, at- 
virkščiai, ieško aphrodisia dėl jų suteikiamo malonumo, todėl prie jų 
prisiriša ir visada nori juos atnaujinti. 

Taigi išmintingo režimo užduotis — nelaikyti malonumo siekiamu 
tikslu: žiūrėti į aphrodisia nepriklausomai nuo malonumo patrauklu- 
mo ir taip, tarsi jis neegzistuotų. Vienintelis ukslas, kurį turi užsibrėžti 
išmintis — tas, kuris rodo kūno būklę, atsižvelgdamas į jo būtinybę apsi- 
valyti. „Akivaizdu, kad skaistūs žmonės (rous sophronas) nesimėgauja 
Veneros malonumais, sukeliančiais pasitenkinimą, o tik nori išgydyti 
nepatogumą, tarsi iš tiesų jie neteiktų jokio pasitenkinimo“*. Tokią 
pamoką Galenas gauna iš žymiojo Diogeno gesto: nelaukdamas netgi 
prostitutės, kurios buvo prašęs ateiti, filosofas pats atsikrato skysčio, 
kuris jam trukdė; tai darydamas jis norėjo, anot Galeno, išlieti savo 
sėklą, „neieškodamas malonumų, kurie lydi šį išskyrimą **. 

Prabėgomis galima paminėti labai kuklią vietą, kurią medicininiuo- 
se režimuose užima masturbacija ir vieniši malonumai — kaip ir apskri- 
tai visuose graikų ir romėnų lytinės veiklos moraliniuose apmąsty- 
muose. Ji pasirodo, o tai būna gana retai, tik teigiama forma: tai 
natūralus atsikratymas, vertinamas kaip filosofinė pamoka ir būtinas 


* Galenas. Apie pažeistas vietas, VI, 5; vert. Daremberg, t. II, p. 688. 
** Ten par, VI, 5; vert. Daremberg, I d. 

vaistas. Kreipkimės į Dioną Prusietį, pasakojanų, kaip Diogenas juok- 
damasis apdainavo šį gestą, kurį jis atliko viešai — gesrą, kuris, jei būtų 
atliktas laiku, būtų nereikalingą padaręs Trojos karą; gestą, kurį pati 
gamta mums pateikia žuvų pavyzdžiu; išmintingą gestą, nes jis priklau- 
so tik nuo mūsų, o juk mums nereikia nieko, kad pakasytų mums koją; 
galiausiai gestą, už kurio išmokymą turime būti dėkingi dievams, o tiks- 
liau — Hermiui, kuris davė receptą Panui, beviltiškai įsimylėjusiam 
nepasiekiamą Echo, o vėliau iš Pano jo išmoko piemenys*. Tai pačios 
gamtos gestas, kuris be aistrų ar dirbtinumo visiškai nepriklausomai pa- 
tenkina tik poreikį. Vakarietiškojoje literatūroje — pradedant krikščio- 
niškąja vienuolyste — masturbacija lieka susijusi su vaizduotės chime- 
romis ir jų pavojais; ji yra gamtai prieštaraujančio malonumo forma, 
kurią žmonės sukūrė siekdami peržengti jiems nustatytas ribas. O rū- 
pestingoje medicininėje etikoje, kaip toji, kuri buvo paplitusi pirmai- 
siais mūsų eros amžiais, kuri seksualinei veiklai liepė atsižvelgti į būti- 
niausius kūno poreikius, apsivalymo vienam veiksmas yra visiškai švari 
nuo geismo, vaizdų ir malonumo forma. 


1. Nors ir labai smulkmeniški ir sudėtingi būtų šie seksualinės veik- 
los režimai, nereikia perdėti jų reliatyvios svarbos. Jiems skirta vieta yra 
apribota, lyginant su kitais režimais — ypač tais, kurie susiję su maistu ir 
maitinimusi. Kai V amžiuje Oreibasijas redaguos savo didelį medici- 
ninių tekstų rinkinį, ištisas keturias knygas jis paskirs įvairių galimų 
maisto produktų gerosioms ir blogosioms savybėms, pavojams ir nau- 
dai bei sąlygoms, kada juos reikia vartoti, o kada — ne. Seksualiniam 
režimui jis skirs tik du paragrafus, viename cituodamas Rufo, o kita- 
me - Galeno tekstą. Galima manyti, kad šitas apribojimas nusako tik 
Oreibasijui ir jo epochai būdingą požiūrį, tačiau kur kas daugiau vietos 
skirti maitinimosi negu sekso dietetikai — tai būdingas viso graikų ir 
romėnų medicinos bruožas. Jos manymu, svarbiausias dalykas — valgyti 
ir gerti. Prireiks ištisos evoliucijos, kuri bus juntama krikščioniškojoje 
vienuolystėje, kad rūpestis dėl sekso prilygtų rūpesčiui dėl maitinimosi; 


* Dionas Prusietis. Kalbos, VI, 19-20. 

tačiau susilaikymas nuo maisto ir pasninkai ilgai išliks svarbiausi. Eu- 
ropietiškose valstybėse svarbi diena etikos istorijai bus toji, kai nerimas 
dėl sekso ir jo režimo labai pranoks maitinimosi nuorodoms taikomą 
griežtumą. Tačiau bent jau romėniškoje epochoje seksualinių malonu- 
mų režimas užima gana ribotą vietą šalia didžiojo maitinimosi režimo, 
beje, tuo metu šie malonumai moraliniuose apmąstymuose ir sociali- 
nėse apeigose buvo siejami su polinkiu gerti ir valgyti. Tiesioginis šito 
liudijimas — puota, bendra smaguriavimo, girtavimo ir meilės vieta; ne- 
tiesioginiu būdu šitai patvirtina priešingas filosofinės puotos ritualas, 
kur maistas visada saikingas, girtavimas nepaskandina tiesos, o meilė 
yra išmintingų pokalbių objektas. 


2. Šiuose medicininiuose režimuose išryškėja lytinio akto „patolo- 
gizavimas“. Tačiau reikia gerai suvokti, kad jokiu būdu nekalbama apie 
tokį patologizavimą, kuris daug vėliau atsirado vakarietiškosiose visuo- 
menėse, kai seksualinis elgesys buvo laikomas liguistų nukrypimų su- 
kėlėju. Tada jis bus laikomas sritimi su savo normaliomis ir liguistomis 
formomis, savo specifine patologija, nozografija ir etiologija — taip pat 
terapija. Graikų ir romėnų medicina veikia kitaip; ji lytinį aktą įtraukia 
į lauką, kuriame jis kiekvieną akimirką gali būti paveiktas ar sutrikdytas 
organizmo pokyčių ir kuriame jis pats gali kūne sukelti įvairias greitai 
ar lėtai pasireiškiančias ligas. 

Apie patologizavimą galima kalbėti dviem prasmėmis. Pirmiausia 
todėl, kad trikdantiesiams efektams priskiriamas ne vien tik piktnau- 
džiavimas seksu, bet ir pati proceso prigimtis — netektys, sudirginimai ir 
sukrėtimai, kuriuos jis sukelia; o ypač todėl, kad šios medicininės ana- 
lizės linkusios apversti lytinio akto kaip veiklos, kaip energijos, kurios 
vien jau stiprumas yra pavojingas, vaizdavimą. Jos veikiau lytinį aktą api- 
'būdina kaip procesą, kurio metu pasyvų subjektą veikia kūno mecha- 
nizmai, sielos postūmiai, o jam reikia atgauti savivaldą prisitaikant tik 
prie gamtos poreikių. Reikia suprasti, kad ši chrėsis aphrodision medi- 
cina nesistengė apriboti „patologinių“ seksualinio elgesio formų: ji vei- 
kiau atskleidė lytinių aktų šaknyse pasyvųjį elementą, kuris taip pat 
yra ligos principas, remiantis dvejopa sąvokos parhos reikšme. Lytinis 
aktas nėra blogis; jis parodo galimų kančių nuolatinį židinį. 

3. Tokia medicina reikalauja išskirtinio budrumo seksualinei veik- 
lai. Tačiau toks dėmesys nepadeda iššifruoti šios veiklos kilmės ir eigos; 
nereiškia, kad subjektas turi tiksliai žinoti, ką slepia jo geismai, ypatingi 
postūmiai, skatinantys jį lytiniam aktui, jo daromi pasirinkimai, jo at- 
liekamų aktų formos ar patiriamo malonumo būdai. Reikalaujama tokio 
dėmesio, kuris jo sąmonei nuolat primintų taisykles, kurioms paklusti jis 
turi priversti savo seksualinę veiklą. Jam nereikia ieškoti neaiškaus geis- 
mo kelio savo paties viduje; jis tik turi pripažinti gausias ir sudėtingas 
sąlygas, kurios turi būti sutelktos į vieną vietą, norint tinkamai, be pa- 
vojų ar žalos atlikti malonumo aktus. Jis turi su savim pačiu pakalbėti 
apie „tiesą“; tačiau šio pokalbio funkcija nėra pasakyti subjektui tiesą 
apie jį patį; jis turi jį išmokyti, nors lytiniai aktai duoti iš prigimties, 
kaip reikėtų juos atlikti, kad jie kuo geriau ir tiksliau atitiktų savo pri- 
gimtį. G. Canguilhemas sakė, kad Aristotelis „išgijimo priežastimi“ lai- 
kė „sveikatos formą medicininėje veikloje“; nes „ligonį gydo sveikata“, 
o ne gydytojas; ir apskritai „atsakomybė už techninę produkciją tenka 
ne amatininkui, bet menui...; o Menas — tai nesvarstomas natūralaus 
proto galutinis tikslas“*. Taip pat būtų galima pasakyti, kad aphrodisia 
režimas ir medicinos pasiūlytas jų paskirstymo režimas yra nei daugiau, 
nei mažiau, kaip mintyje slypinti jų prigimties forma, elgesyje glūdinti 
jų tiesa, nuolatinis jų skyrimas. 


4. Tarp šių dietetinių rekomendacijų ir nurodymų, kuriuos bus 
galima vėliau rasti krikščioniškojoje moralėje ir medicininiuose apmąs- 
tymuose, yra daugybė analogijų: griežtos ekonomijos, nukreiptos į re- 
tumą, principas; įkyrios mintys apie kai kuriuos negalavimus ir bendrus 
skausmus, kuriuos gali sukelti palaidas seksualinis elgesys; griežto geis- 
mų valdymo būtinybė, kova su vaizdiniais ir malonumo, kaip galutinio 
lytinių santykių tikslo, nepripažinimas. Šios analogijos nėra tolimi pa- 
našumai. Galima matyti jų tęstinumą. Vienos yra netiesioginės ir per- 
žengia filosofinių doktrinų ribas: malonumo, kuris neturi būti laikomas 
tikslu, taisyklė pateko į krikščionybę veikiau filosofų, o ne medikų dėka. 
Tačiau yra ir tiesioginių tęstinumų; štai Bazilijaus Ankyriečio veikalas 


* G. Canguilhen:. Istorijos ir filosofijos studijos, p. 337-338. 

apie nekaltybę — manoma, kad jo autorius buvo gydytojas — nurodo 
medicininius vertinimus. Šventasis Augustinas savo polemikoje su Ju- 
lienu d'Ecbane'u remiasi Soranu. Taip pat nereikia pamiršti išsamių 
romėnų ir graikų medicinos priminimų, kurie buvo paskelbti XVIII 
amžiuje ir XIX amžiaus pirmojoje pusėje, naujo didelio sekso patologi- 
jos plėtojimosi epochoje. 

Paminint tik šiuos bendrus bruožus, galima susidaryti įspūdį, kad 
krikščionybei arba netgi moderniesiems Vakarams priskiriama seksua- 
linė etika ar bent jau kai kurie pagrindiniai jos principai atsiskleidė grai- 
kų ir romėnų epochoje arba jos kulminacijoje. Tačiau šitai reikštų ne- 
kreipti dėmesio į esminius skirtumus, kurie susiję su ryšiu su savimi, 
taigi ir su šių nurodymų taikymo subjekto paties su savimi turimai 
patirčiai. 


Šiam skyriui aš taip pat panaudojau Jackie Pigeaud kūrinį Sielos 
liga. Sielos ir kūno ryšio antikos medicininėje ir filosofinėje tradicijoje 
tyrimas, Paryžius, Les Belles Lettres, 1981. 


V SKYRIUS 
MOTERIS 


Santuokinis ryšys 
Monopolijos klausimas 


Santuokiniai malonumai 


Didžiųjų klasikų tekstuose apie vedybas — Ksenofonto Apie namų 
ūkį, Platono Valstybėje ir Įstatymuose, Tariamojo Aristotelio Politikoje 
ir Nikomacho etikoje bei Ekonomikoje — buvo plačiai rašoma apie 
vedybinius santykius: buvo kalbama apie miestą su jo išgyvenimui ir 
klestėjimui reikalingais įstatymais ir papročiais, tėvoniją, kuri valdoma 
taip, kad būtų išlaikyta ir praturtinta. Dėl šitos vedybų subordinacijos 
pilietinei ar šeimyninei naudai nereikėtų daryti išvados, kad pačios 
vedybos buvo laikomas jokios svarbos neturinčiu ryšiu, kurio vienintelė 
vertė — aprūpinti valstybes ir šeimas tinkamais palikuonimis. Matėme, 
kokius reiklius nurodymus Ksenofontas, Isokratas, Platonas ir Aristo- 
telis davė sutuoktiniams, kad jie gerai elgtųsi santuokoje; tai privilegi- 
jos, į kurias sutuoktinė turėjo teisę, teisingumas, kurį jai reikėjo taikyti, 
rūpinimasis jai rodyti pavyzdį ir ją formuoti: visa tai lėmė santykių, 
kurie aprėpė kur kas daugiau negu paprastas dauginimosi funkcijas, bū- 
dą. Tačiau vedybos reikalavo ypatingo elgesio stiliaus ypač dėl to, kad 
vedęs vyras buvo šeimos galva, gerbiamas pilietis ir vyras, kuris preten- 
davo kitiems rodyti politinę ir moralinę valdžią; ir menas būti vedusiam 
reikalavo būtino savęs valdymo, kuris privalėjo suteikti ypatingą formą 
išmintingo, santūraus ir teisingo vyro elgesiui. 

Gana skirtingai santuokinio elgesio etiką atskleidžia daugybė tekstų, 
kurie buvo paskelbti laikotarpiu tarp dviejų pirmųjų amžių prieš Jėzų 
Kristų ir antrojo mūsų eros amžiaus — visu tuo laikotarpiu, kai buvo 
galima pastebėti tam tikrus pokyčius vedybinėje praktikoje; taip pat yra 
Antipatro Peri gamou — lotyniškas graikiško teksto, kuris ilgai buvo 

pristatomas kaip Tariamojo Aristotelio Ekonomikos paskutinioji dalis, 
vertimas; įvairūs Muzonijaus vedyboms skirti fragmentai, Plutarcho 
Vedybinės taisyklės ir jo Dialogas apie meilę; Hieroklio veikalas apie 
santuoką, jau neskaičiuojant užuominų, kurias galima rasti Senekos ar 
Epikteto bei kai kurių pitagoriečių tekstuose“. 

Ar reikia sakyti, kad tuo metu vedybos tapo daug svarbesniu ir 
dažniau svarstomu klausimu negu praeityje? Ar reikia manyti, kad ve- 
dybinio gyvenimo pasirinkimas ir būdas elgtis taip, kaip reikia šioje 
epochoje, kėlė daugiau įtarimo ir kad jie buvo problematizuojami rū- 
pestingiau? Be abejo, beveik neįmanoma atsakyti kiekybiniais termi- 
nais. Tačiau atrodo, kad menas gyventi vedybinį gyvenimą daugelyje 
svarbių tekstų buvo apmąstytas ir apibrėžtas laikantis gana naujo po- 
žiūrio. Atrodo, jog pirmoji naujovė glūdi santuokinio gyvenimo, ir to- 
liau susijusio su šeimyna, jos valdymu, vaikų gimimu ir prasidėjimu, 
mene; vis labiau imamas vertinti ypatingas šios visumos elementas — 
asmeninis dviejų sutuoktinių ryšys, saitai, kurie juos gali suvienyti, jų 
elgesys vienas kito atžvilgiu; o šitas ryšys, užuot įgavęs reikšmės iš kitų 
namų šeimininko gyvenimo reikalavimų, tarsi laikomas pirmuoju ir 
esminiu elementu, apie kurį buriasi visi kiti, iš kurio jie susidaro ir ku- 
riam turi būti dėkingi už savo jėgą. Apskritai menas elgtis santuokoje 
buvo mažiau apibrėžiamas per valdymo techniką, o daugiau per indivi- 
dualų ryšį. Antroji naujovė yra ta, jog vedusio vyro elgesio saikingumas 
yra labiau siejamas su abipusėmis pareigomis negu su kitų valdymu; 
arba veikiau ta, kad valdžia sau pačiam vis labiau pasireiškia atliekant 
pareigas kitiems, ypač rodant tam tikrą pagarbą sutuoktinei; rūpinimo- 
si savimi suintensyvėjimas žengia koja kojon su kito valorizavimu, o šią 
permainą patvirtina naujas kartkartėmis taikomas seksualinės „ištiki- 
mybės“ klausimo formulavimo būdas. Ir pagaliau svarbiausia tai, kad 
vedybų menas, parodomas ryšio ir simetrijos forma, palyginti daug 
svarbesnę vietą skiria sutuoktinių lytinių santykių problemoms; šios 
problemos visada buvo sprendžiamos santūriai ir užuominomis; ir šitai 
akivaizdu, net jei kai kurie autoriai, pavyzdžiui, Plutarchas, stengiasi 


* H. TheslefF An Introduction to the Pythagorean Writings of the Hellenistic 
period ir The Pythagorean texts of the Hellenistic period. 

nurodyti sutuoktiniams tam tikrą būdą veikti ir elgtis malonumų san- 
tykiuose; ten interesas daugintis susipina su kitomis reikšmėmis ir 
vertėmis, susijusiomis su meile, prisirišimu, sutarimu ir abipuse sim- 
patija. 

Dar kartą galima pakartoti, jog nemanoma, kad toks elgesys ar 
tokie jausmai buvo nežinomi klasikinėje epochoje ir atsirado tik vė- 
liau: tokioms permainoms nustatyti reikėtų visai kitokios dokumen- 
tacijos ir visai kitokių analizių. Tačiau atrodo — jeigu bus tikima turi- 
mais tekstais, — kad šie požiūriai, elgesys, veikimas ir jausmai tada tapo 
problematizavimo temomis, filosofinių debatų objektu ir apmąstyto 
elgesio meno elementais*. Gyvenimo dviese stilistika atsikrato tradi- 
cinių šeimyninio valdymo taisyklių: tai aiškiai rodo vedybinių saitų 
menas, seksualinės monopolijos doktrina ir pagaliau abipusių malo- 
numų estetika. 


1. Santuokinis ryšys 


Peržvelgus daugelį šių apmąstymų apie vedybas, ypač dviejų pir- 
mųjų amžių stoikų tekstus, matoma, kaip susidaro tam tikras ryšių tarp 
sutuoktinių modelis. Tai nereiškia, kad vedyboms siūlomos naujos ins- 
titucinės formos arba stengiamasi jas įtraukti į kitokią teisinę aplinką. 
Viso labo, nekeliant klausimo apie tradicines struktūras, bandoma api- 
brėžti vyro ir žmonos koegzistenciją, jų santykių formą ir gyvenimo 
kartu būdą, kurie smarkiai skiriasi nuo siūlomų klasikiniuose tekstuose. 
Atsikračius didelio schemizavimo ir naudojant šiek tiek anachronišką 
žodyną, būtų galima pasakyti, kad vedybos daugiau nėra apmąstomos 
tik kaip „santuokinė forma“, pabrėžianti vaidmenų pasiskirstymą namų 
valdyme, bet taip pat, ir netgi ypač, kaip „santuokinis ryšys“ ir asme- 
niniai saitai tarp vyro ir moters. Šitas santuokinio gyvenimo menas 
apibūdina santykį, kuris yra dualistinis savo forma, universalus savo 
verte ir specifinis savo intensyvumu ir jėga. 


* M. Melsin. Romėnų vyras nuo atsiradimo iki I mūsų eros amžiaus, p. 143-163. 

1. Dualistinis ryšys. Jeigu yra gamtą atitinkantis dalykas (kata phu- 
sin) — tai vedybos, sako Muzonijus Rufas*. Ir, norėdamas paaiškinti, 
kad šis pokalbis apie vedybas yra tai, kas būtiniausia, Hieroklis sako, 
kad gamta mūsų rūšį skatina tokiai bendruomenės formai**. 

Šie principai tik perėmė visiškai tradicinę pamoką. Vedybų natū- 
ralumas, nors su tuo nesutiko kai kurios filosofinės mokyklos, ypač 
kinikai, visada buvo grindžiamas daugybe priežasčių: tai neišvengiamas 
patino ir patelės susitikimas turint tikslą daugintis; būtinybė tęsti šitą 
susijungimą ir paversti jį stabiliu ryšiu norint užtikrinti palikuonių išsi- 
lavinimą; pagalbos, patogumų ir susitarimų visuma, kurią gali atnešti 
gyvenimas dviese, jo paslaugos ir įsipareigojimai; galiausiai — šeimos 
kaip bazinio miesto elemento formavimas. Pirmoji iš išvardytų funkcijų 
rodė, kad vyro ir moters sąjunga kyla iš bendro visiems gyvūnams prin- 
cipo; o kitos pabrėžė egzistencijos formas, kurios apskritai buvo laiko- 
mos žmogiškomis ir išmintingomis. 

Imperijos epochos stoikai perima šitą temą, kad vedybos yra natūra- 
lus dalykas dėl jų dvigubo indėlio į dauginimąsi ir gyvenimo bendruo- 
menę, tačiau jie gerokai ją pakeičia. 

Pirmiausia Muzonijus. Jo formuluotėse galima įžvelgti tarsi akcento 
perkėlimą nuo „kuriančiojo“ tikslo į galutinį „bendruomeninį“ tikslą. 
Tai atskleidžia traktato Apie santuokos tikslus ftragmentas***. Jis kalba 
apie vedybų dualistiškumą: palikuonių susilaukimą ir bendrą gyvenimą. 
Tačiau Muzonijus tuojau pat priduria, kad dauginimasis iš tiesų gali 
būti svarbus dalykas, tačiau vien tik jis santuokos nepateisina. Paminė- 
damas dažnai kinikų išsakomą prieštaravimą, jis primena, kad jei būtų 
kalbama tik apie palikuonis, žmonės galėtų elgtis kaip gyvūnai: susi- 
jungti ir tuojau pat išsiskirti. Jei žmonės to nedaro, tai tik todėl, jog 
jiems svarbiausia yra bendruomenė: gyvenimų sujungimas arba pasida- 
lijimas abipusiais rūpesčiais, kur rungtyniaujama dėl vienas kitam ski- 
riamo dėmesio ir geranoriškumo ir kur sutuoktiniai gali būti palyginti 
su dviem gyvuliais kinkinyje, kuris nejuda, jei kiekvienas elgiasi savaip. 


* Muzonijus Rufas. Religuiae, leid. Hense, XIV, p. 71. C. Luz. Musonius Rufus, 
Yale Classical Studies, t. X, 1947, p. 87-100. 
** Hieroklis. Peri gamou, in Stobajas. Florilėge, 21, 17. 
*** Muzonijus Rufas. Religuiae, XIII A, p. 67-68. 

Būtų neteisinga sakyti, kad Muzonijus pirmenybę teikia paramos ir 
pagalbos santykiams, o ne tikslui turėti vaikų. Tačiau visi šie tikslai 
sudaro vieną formą — bendro gyvenimo formą; natūraliai rodomas rū- 
pestis ir kartu auginami vaikai yra du šios esminės formos aspektai. 

Kitoje ištraukoje Muzonijus parodo, kaip šią sąjungos formą gamta 
įrašė į kiekvieną individą. Traktatas Apie vedybas kaip kliūtį filosofijai" 
kalba apie prigimtinį žmonių giminės suskirstymą į vyrus ir moteris. 
Muzonijus svarsto tą dalyką, kad, išskyręs dvi lytis, kūrėjas norėjo jas 
suartinti. Taigi jis ir suartino jas, teigia Muzonijus, kiekvienai suteik- 
damas „didelį potraukį“, kuris vienu metu yra ir „susijungimo“, ir „są- 
jungos“ — homilia ir koinėnia - troškimas. Atrodo, jog pirmoji sąvoka 
nukreipta į seksualinius santykius, o antroji — į bendruomeninį gyve- 
nimą. Taigi reikia suprasti, kad žmogiškoji būtybė turi kažkokį esminį 
ir prigimtinį troškimą ir šis troškimas vienodai stipriai susijęs ir su 
fiziniu suartėjimu, ir su bendra egzistencija. Tai tezė, iš kurios kyla šios 
dvi išvados: kad didžiausias troškimo gyvybingumas pažymi ne tik po- 
traukį, kuris stumia į lyčių susijungimą, tačiau ir potraukį gyventi kar- 
tu; ir, priešingai, kad lyčių santykiai sudaro to paties racionaliojo plano 
dalį kaip ir saitai, kurie sieja du individus dėl interesų, prisirišimo ir 
sielų bendrumo. Tas pats natūralus postūmis su vienodu intensyvu- 
mu ir tokiu pat racionalumu lemia gyvenimų sujungimą ir kūnų susi- 
jungimą. 

Taigi Muzonijui vedybos nėra pagrįstos tuo, kad jos yra dviejų 
nuožulnių nevienalyčių elementų susikirtimo taškas: elementų, kurių 
vienas yra fizinis ir seksualus, o kitas — racionalus ir socialus. Jų šaknys 
glūdi pirmykštėje ir unikalioje tendencijoje, vedančioje tiesiogiai į jas 
kaip į galutinį tikslą, ir per jas — į du būdingus efektus: bendrų pali- 
kuonių suformavimą ir gyvenimo palydą. Suprantama, Muzonijus ga- 
lėtų pasakyti, kad niekas nėra labiau trokštamas (prosphilesteron), kaip 
santuoka. Jos natūralumą nulemia ne tik padariniai, kuriuos gali turėti 
jos praktika; jis pasireiškia nuo gimimo kaip polinkis, kuris iš prigim- 
ties santuoką padaro trokštamu tikslu. 

Hueroklis gana panašiai vedybas grindžia tam tikra prasme „bina- 
rine“ Žmogaus prigimtimi. Jis mano, jog žmonės yra „santuokiniai“ 


* Muzonijus Rufas. Religuiae, XIII A, p. 70-71. 

(sunduastikoi*) gyvūnai. Šią sąvoką vartojo ir natūralistai: jie skyrė ban- 
domis (jie yra sunagelastikoi) ir porose (jie yra sunduastikoi) gyvenan- 
čius gyvūnus. Beje, ir Platonas Įstatymų fragmente nurodė šį pasidali- 
jimą: žmonėms jis rekomendavo pavyzdį tų gyvūnų, kurie skaistūs tada, 
kai gyvena bandoje, tačiau susimeta į poras ir tampa „santuokiniais“ 
gyvūnais atėjus meilės sezonui. Visiškai taip pat Aristotelis Politikoje 
iškėlė žmogaus „sindiastinį“ bruožą, norėdamas apibūdinti šeimininko 
santykius su vergais, taip pat sutuoktinių ryšius**. 

Hieroklis sąvoką vartoja, turėdamas skirtingus tikslus. Jis tą sąvoką 
išskirtinai susieja su vedybiniais ryšiais, kurių principas ir natūralumo 
pagrindas slypės kaip tik čia. Žmogiškoji būtybė, jo nuomone, yra bi- 
narinės sandaros; ji turi gyventi kartu ryšyje, kuris vienu metu jai duoda 
palikuonių ir leidžia praleisti gyvenimą su partneriu. Hieroklis, kaip ir 
Muzonijus, mano, kad gamta nesitenkina tik padarydama vietos vedy- 
boms; individus ji skatina suteikdama pirmapradį polinkį; ji kiekvie- 
ną į jas stumia taip kaip ir patį išminčių. Gamta ir išmintis susijungia 
judėjime, stumiančiame į santuoką. Tačiau, beje, reikia pažymėti, kad 
Hieroklis nesupriešina kaip viena su kita nesuderinamų gahmybių žmo- 
giškosios būtybės „sindiastinio“ bruožo, kuris ją skatina gyventi poroje, 
ir „sinagelastinio“ požymio, kuris skatina ją gyventi bandoje. Žmonės 
sukurti gyventi dviese ir kitų apsupti. Žmogus vienu metu yra santuo- 
kinis ir socialus: dualistiniai ir daugybiniai santykiai susieti. Hieroklis 
aiškina, kad miestas yra sudarytas iš namų, kurie yra jo elementai; ta- 
čiau kiekvieno namo principą ir užbaigtumą nulemia pora — nes namas 
baigtas tik tada, jei sukurtas apie porą. Taigi santuokinį dualistiškumą 
liudija visa žmogiška egzistencija ir visi jos aspektai: gamtos suteikta 
prigimtinė sandara; pareigos, kurių reikalaujama iš žmogaus kaip iš- 
mintingo kūrinio; socialinio gyvenimo forma, siejanti jį su žmogiškąja 
visuomene, kurios dalį jis sudaro. Iš bet kurios pusės — kaip gyvūnas, 
kaip išmintinga būtybė ir kaip individas, kurį išmintis sieja su žmonių 
gimine, žmogus yra santuokinė būtybė. 


* Hieroklis, in Stobajas. Florilėge, 22. 
** Aristotelis. Politika, I, 2, 1252 a. Šį žodį jis taip pat vartoja kalbėdamas apie vyro 
ir moters ryšius Nikomacho etikoje, VIII, 12. 

2. Universalus ryšys. Labai ilgai klausimas apie tai, ar reikia tuoktis, 
ar Ne, apmąstymai apie gyvenimo būdą buvo diskusijų objektas. Ve- 
dybų pranašumai ir trūkumai, nauda turėti teisėtą žmoną ir su ja susi- 
laukti garbingų palikuonių, rūpesčiai ir trukdymai, susiję su žmonos 
išlaikymu, vaikų priežiūra, jų poreikių tenkinimu ir retkarčiais susi- 
dūrimas su jų liga ar jų mirtimi — tai buvo neišsenkančios kartais rimtų, 
kartais ironiškų ir visada pasikartojančių debatų temos. Jų aidas bus 
išgirstas labai vėlyvoje antikoje. Į šiuos argumentus, kurie beveik nepa- 
sikeitė per daugelį amžių, panirs Epiktetas ir Klemensas Aleksandrietis, 
Tariamajam Lukianui priskirtų Meilių autorius ir Libanijas veikale Ei 
gamėteon. Epikūriečiai ir kinikai iš principo prieštaravo vedyboms. 
Atrodo, jog iš pradžių stoikai į jas žiūrėjo palankiai“. Šiaip ar taip, tezė 
apie tai, ar reikia vesti, labai paplito stoicizme ir būdinga jo individua- 
liai ir socialinei moralei. Tačiau moralės istorijoje stoikų pozicija svarbi 
tuo, kad ji nėra formuluojama kaip paprasta pirmenybė, teikiama vedy- 
boms dėl jų privalumų ir nepaisant jų trūkumų; Muzonijui, Epiktetui 
ar Hierokliui vesti nekyla iš „vertėtų; jiems tai pareiga. Santuokinis 
ryšys — tai universali taisyklė. Šis bendrasis principas remiasi dviem 
apmąstymų tipais. Pirmiausia reikalavimas vesti stoikams yra tiesioginis 
padarinys principo, kad santuokos norėjo gamta ir žmogiškąją būtybę 
jai skatina natūralus, išmintingas ir kartu visiems būdingas impulsas. 
Tačiau kaip elementas santuoka taip pat susieta su užduotimis ir parei- 
gomis, nuo kurių negali slėptis žmogiškoji būtybė, jei ji save laiko bend- 
ruomenės nare ir žmonių giminės dalimi: vedybos yra viena pareigų, dėl 
kurių kiekvieno individo egzistencija įgauna vertę visiems. 

Epikteto diskusija su epikūriečiu aiškiai rodo santuokos pripažini- 
mą pareiga, universalia visoms žmogiškosioms būtybėms, kurios nori 
gyventi, kaip liepia gamta, bei funkcija tokiam individui, kuris siekia 
gyventi naudingą gyvenimą jį supančiųjų ir visos žmonijos atžvilgiu. 
Epikūrietis, kurį Epiktetas peikia III knygos 7 pokalbyje, yra žymus 
žmogus; jis užima pareigas; jis yra „miestų prižiūrėtojas“, tačiau, būda- 
mas ištikimas savo filosofiniams principais, jis atsisako vedybų. Į tai 
Epiktetas atsako trim argumentais. Pirmasis susijęs su labai greita nauda 


* Diogenas Laertijas. Filosofų gyvenimas, VII, I, 121. 

ir negalimumu visiems siūlyti atsisakyti vedybų: jeigu kiekvienas atsi- 
sakytų vesti, „kas būtų po jo? Iš kur atsirastų piliečiai? Kas juos užau- 
gintų? Kas prižiūrėtų etebus? Kas būtų gimnastikos mokytojas? Ir pa- 
galiau, koks būtų jų išsilavinimas?* Antrasis argumentas nukreiptas į 
socialinius įsipareigojimus, kurių neturėtų nepaisyti joks žmogus ir ku- 
rių dalį sudaro vedybos greta kitų pareigų, susijusių su politiniu gy- 
venimu, religija ir šeima: „Atlikti piliečio vaidmenį, vesti, turėti vaikų, 
garbinti Dievą, rūpintis tėvais“ **. Ir pagaliau trečiasis, susijęs su elge- 
sio natūralumu, kuriam paklusti liepia protas: „Kad malonumas pa- 
klustų pareigai kaip pasiuntinys ar tarnaitė, kad sukeltų mūsų užside- 
gimą, mus patenkintų atliekant gamtai neprieštaraujančius aktus“ ***. 
Aišku: vedybų būtinumo principas atsietas nuo palyginamojo ve- 
dybų privalumų ir trūkumų žaidimo; jis išreiškiamas kaip reikalavimas 
visiems pasirinkti gyvenimo būdą, kuris įgauna universalią formą, nes 
atitinka gamtą ir naudingas visiems. Vedybos žmogų susieja su pačiu 
savimi, nes jis yra gamtinė būtybė ir žmogiškosios giminės narys. Prieš 
paleisdamas savo pašnekovą epikūrieų, Epiktetas jam sako: nevykdy- 
damas to, ką prisakė Dzeusas, „tu patirsi kančią, žalą. — Kokią žalą? — 
Žalą neatlikdamas savo ir jokios kitos pareigos. Tu naikini save kaip 
ištikimą, puikų, saikingą vyrą. Neieškok už šią didesnės žalos“ ****. 
Tačiau vedybas, kaip visas kitas elgesio formas, stoikai priskyrė proė- 
goumena — dalykams, kuriuos vertėtų pasirinkti. Gali susidaryti tokios 
aplinkybės, kai jos tampa nebūtinos. Apie tai kalba Hieroklis: „Vesti yra 
skatintina (proėgoumenon); taigi visiems mums tai paliepimas, jeigu ki- 
tos sąlygos tam neprieštarauja“ *****. Kaip tik šiame ryšyje tarp reikala- 
vimo vesti ir aplinkybių ryškėjo skirtumai taip stoikų ir epikūriečių; pas- 
tarieji nieko neskatino vesti, išskyrus tokias sąlygas, kurios tokią sąjungos 
formą padarytų naudingą; o pirmieji manė, jog tik ypatingos sąlygos 
galėtų panaikinti reikalavimą, kurio iš principo negalima nepaisyti. 


* Epiktetas. Pokalbiai, III, 7, 19-20. 
** Ten par, III, 7, 26. 
*** Ten par, III, 7, 28. 
**** Ten pat, III, 7, 36. 
***** Hieroklis, in Srobajas. Florilėge, 22. 

Tarp šių aplinkybių viena ilgai buvo diskusijų objektu — tai filoso- 
finio gyvenimo pasirinkimas. Tai, kad filosofo vedybos nuo klasikinio 
amžiaus buvo debatų tema, galima paaiškinti daugeliu priežasčių: tokio 
gyvenimo nevienalytiškumu, lyginant su kitomis egzistencijos formomis; 
taip pat filosofo tikslų (rūpestis dėl savo paties sielos, aistrų valdymas, 
dvasios ramybės paieškos) ir to, kas tradiciškai apibūdinama kaip vedy- 
binio gyvenimo neramumai ir nesantaikos, nesuderinamumu. Trum- 
piau kalbant, atrodė sunku susieti būdingą filosofinio gyvenimo stulių ir 
santuokos reikalavimus, kurie daugiausia apibrėžiami kaip pareigos. 

Tačiau yra du svarbūs tekstai, kurie atskleidžia visiškai kitą būdą 
ne tik sunkumui pašalinti, bet ir pateikti problemos duomenis. 

Senesniojo autorius yra Muzonijus. Klausimą apie vedybinio gyve- 
nimo ir filosofinės egzistencijos nesuderinamumą jis pakeičia tvirti- 
nimu, kad egzistuoja esminis vieno priklausomybės nuo kito ryšys*. Kas 
nori būti filosofu, turi vesti, sako jis. Jis turi tai padaryti, nes pirmoji 
filosofijos funkcija — leisti gyventi prisitaikant prie gamtos ir vykdant 
visas iš gamtos kylančias pareigas; „vadovu ir mokytoju“ jis laiko tai, kas 
tinka žmogiškajai būtybei sutinkamai su gamta. Tačiau filosofas priva- 
lo tai padaryti labiau negu bet kuris kitas, nes filosofo vaidmuo nėra tik 
gyventi vadovaujantis protu; visiems kitiems jis turi būti išmintingo gy- 
venimo pavyzdys ir vadovas jo siekiant. Filosofas negalėtų būti žemes- 
nis už tuos, kuriems jis turi patarti ir rodyti kelią. Jei jis atsisakytų ves- 
ti, jis pasirodytų žemesnis už visus tuos, kurie, paklusdami protui ir 
laikydamiesi gamtos nurodymų, praktikuoja santuokinį gyvenimą, rū- 
pindamiesi pačiais savimi ir kitais. Santuoka ne tik nėra nesuderinama 
su filosofija; ji yra dvigubai įsipareigojusi filosofijai: sau pačiam — tai 
pareiga savo egzistencijai suteikti visuotinai vertingą formą, o kitiems — 
būtinybė jiems pateikti gyvenimo modelį. 

Kaip atsvarą būtų galima bandyti pateikti Epikteto siūlomą analizę, 
kurioje jis pateikia idealų kiniko portretą — kiniko, kurio profesija — 
filosofija, kuris turi būti pedagogas visiems, tiesos šauklys, Dzeuso pra- 
našas žmonijai, pakylantis ant scenos, kad kreiptųsi į žmones ir jiems 
prikaišiotų jų gyvenimo būdą. Jis negalėtų turėti „nei drabužių, nei 


* Muzonijus Rufas. Religuiae, XIV, p. 70. 

pastogės, nei židinio“, „nei vergo, nei tėvynės“, „nei išteklių“. Juo la- 
biau jis neturi „žmonos ir vaikų“, o „vien tik žemę ir dangų kaip vie- 
nintelį seną apsiaustą“*. Epiktetas piešia panašų vedybų ir jų nepa- 
togumų vaizdą. Labai panašiai ilgai buvo kalbama apie „namų ūkio 
nemalonumus“, kurie sutrikdo sielą ir trukdo mąstyti; vedusįjį pančio- 
ja „asmeninės pareigos“: reikia kaitinti vandenį puode, lydėti vaikus į 
mokyklą, atlikti paslaugą uošviui, nupirkti žmonai vilnos, aliejaus, pa- 
talą ir puoduką**. Iš pirmo žvilgsnio čia kalbama tik apie ilgą sąrašą 
reikalavimų, kurie apkrauna išminčių 1r trukdo jam rūpintis pačiu sa- 
vimi. Tačiau priežastis, dėl kurios idealus kinikas turėtų atsisakyti vesti, 
anot Epikteto, nėra noras rūpintis tik savimi vienu; priešingai — dėl to, 
kad jam reikia rūpintis žmonėmis, juos prižiūrėti, būti jų geradariu; 
todėl, kad kaip gydytojas jis turi „lankyti ligonius“ ir „apčiuopti viso 


“***, o supančiotas namų pareigų (netgi galbūt ypač šios 


pasaulio pulsą 
vargingos ruošos, kurią aprašo Epiktetas), jis neturės laisvo laiko atsi- 
duoti užduočiai, kuri aprėpia visą žmoniją. Jo atsisakymas visų privačių 
saitų yra ne kas kita, kaip padarinys tų saitų, kuriuos, kaip filosofas, jis 
užmezga su visa Žmonių gimine; jis neturi šeimos, nes jo šeima — žmo- 
nija; jis neturi vaikų, nes tam tikru būdu jis įsivaikino visus vyrus ir 
moteris. Taigi reikia suprasti: atsakomybė už universalią šeimą nelei- 
džia kinikui atsiduoti vien tik savo šeimai. 

Tačiau Epiktetas čia nesustoja. Šiam nesuderinamumui jis nubrėžia 
ribą: tai dabarunė padėtus to, ką jis vadina esama pasaulio „katastaze“. 
Jei iš tiesų mes būtume išminčių mieste, daugiau nebereikėtų šių vyrų, 
kuriuos atsiuntė dievai ir kurie, patys atsisakydami visko, žadina kitus 
tiesai. Tada visi būtų filosofai: kinikai ir jų sunki profesija taptų nerei- 
kalingi. Be to, esant tokiai padėčiai, vedybos nesukeltų tokių sunkumų 
kaip šiandien, esant dabartinei žmonijai; kiekvieno filosofo žmona, jo 
uošvė, jo vaikai būtų panašūs į jį ir kaip jis pats išauklėti žmonės****. 
Santuokinis ryšys tik leistų jam būti šalia tokio paties kaip jis. Taigi ko- 
vojančio filosofo atsisakymas vesti nesusijęs su esminiu pasmerkimu; jis 


* Epikteras. Pokalbiai, III, 22, 47. 
** Ten par, III, 70-71. 
** Ten par, III, 7, 73. 
**** Ten pat, III, 67-68. 

kyla tik iš būtinų aplinkybių; filosofų celibatui liktų tik išnykti, jei visi 
žmonės sugebėtų gyventi jų esminę prigimų atitinkantį gyvenimą. 


3. Vienintelis ryšys. Imperijos epochos filosofai tikrai neišrado san- 
tuokinio ryšio emocinės dimensijos; kaip ir nepanaikino tokių sudeda- 
mųjų dalių kaip nauda, individualus, šeimyninis ar pilietinis gyvenimas. 
Tačiau šiam ryšiui ir būdui, kuriuo jis sukuria saitus tarp sutuoktinių, 
jie stengiasi suteikti ypatingą formą ir savybes. 

Sutuoktinių santykiams Aristotelis teikė daug svarbos ir jėgos. Ta- 
čiau atrodo, jog, analizuodamas santykius, kurie vienus žmones sieja su 
kitais, primenybę jis teikia kraujo ryšiams. Pasak Aristotelio, jokie san- 
tykiai negali būti stipresni negu tėvų ir vaikų, nes tėvai vaikuose galėjo 
atpažinti savo pačių dalį*. Muzonijaus traktate Vedybos kaip kliūtis 
filosofijai pasiūlyta kitokia hierarchija. Iš visų bendruomenės rūšių, ku- 
rios gali atsirasti tarp žmonių, Muzonijus santuoką laiko aukščiausiąja 
ir labiausiai gerbtina (presburatė). Ji stipresnė už tą, kuri draugą gali 
sieti su draugu, brolį — su broliu, sūnų — su tėvais. Ji net stipresnė — ir 
tai lemiamas dalykas — už ryšį, kuris jungia tėvus su vaikais. Joks tėvas, 
jokia motina, rašo Muzonijus, nejaus daugiau draugiškumo savo vaikui 
negu savo sutuoktiniui; ir jis cituoja Admeto pavyzdį: kas gi sutiko už 
jį mirti? Ne jo seni tėvai, bet jo jauna žmona Alkestidė**. 

Taigi laikomi esminiais ir už kitus glaudesniais ryšiais vedybiniai 
saitai padeda apibrėžti egzistencijos būdą. Santuokinį gyvenimą api- 
būdina užduočių pasidalijimas ir papildantis elgesys; vyrui reikėjo dary- 
ti tai, ko negebėjo moteris, o ji savo ruožtu atlikdavo darbą, kuris ne- 
priklausė jos vyrui; šias pagal apibrėžimą skirtingas veiklas ir gyvenimo 
būdus vienijo vienas tikslas (namų klestėjimas). Šitas specifinių vaid- 
menų pasiskirstymas neišnyko iš gyvenimo taisyklių, kurias galima pa- 
teikti vedusiems žmonėms: Hieroklis savo Ekonomikoje*** nurodo tai- 
sykles, identiškas toms, kurios buvo randamos Ksenofonto veikaluose. 
Tačiau kartu su namais, daiktais ir tėvonija susijusio elgesio pasida- 
lijimu įsitvirtina bendro gyvenimo ir bendros egzistencijos poreikis. 

* Aristotelis. Nikomacho etika, VIII, 12. 


** Muzonijus Rufas. Religuiae, XIV, p. 74-75. 
** Hieroklis, im Stobajas. Florilėge, 21. 

Menas būti vedusiam sutuoktiniams nebuvo tik išmintingas būdas 
kiekvienam dirbti dėl tikslo, kurį abu partneriai pripažino ir jungė savo 
jėgas jam pasiekti; tai yra būdas gyventi poroje ir būti vienam; vedybos 
nulemia tam tikrą elgesio būdą, kai vienas ir antras sutuoktinis gyvena 
savo gyvenimus kaip gyvenimą dviese ir kartu formuoja bendrą egzis- 
tenciją. 

Šis gyvenimo stilius pirmiausia pasižymi tam tikru menu būti kar- 
tu. Atlikdamas savo reikalus, vyras turi būti ne namuose, o moteris — 
namuose. Tačiau geri sutuoktiniai norės būti kartu ir atsiskyrę vienas 
nuo kito būti kuo trumpiau. Kito buvimas šalia, prieš akis, gyvenimas 
kartu vaizduojami ne kaip pareiga, o kaip būdingas siekis ryšio, kuris 
turi jungti sutuoktinius. Kiekvienas gali turėti savo vaidmenį, bet jie 
negali apsieiti vienas be kito. Muzonijus pabrėžia, jog, esant gerai san- 
tuokai, sutuoktiniai jaučia poreikį gyventi kartu... Sunkumą išsiskirti 
jis netgi padaro jų ypatingos draugystės kriterijumi: nėra jokios netek- 
ties, sako jis, kurią moteriai būtų taip sunku pakelti kaip jos vyro ne- 
buvimą, o vyrui — žmonos; niekieno buvimas šalia taip nepalengvina 
liūdesio, nepadidina džiaugsmo, negydo nesėkmės*. Kito buvimas šalia 
yra vedybinio gyvenimo esmė. Prisiminkime Plinijų, aprašantį, kai, jo 
žmonai išvykus, jis naktį ir dieną jos tuščiai ieškojo ir prisimindavo jos 
veidą, norėdamas įsivaizduoti ją esant šalia**. 

Buvimo kartu menas — tai taip pat menas kalbėti. Žinoma, Kseno- 
fonto Apie namų ūkį aprašomas tam tikras sutuoktinių mainų modelis: 
vyras daugiausia privalėjo vadovauti, patarti, mokyti, būti aukščiausia 
instancija savo žmonos, kaip namų šeimininkės, veikloje; moteriai rei- 
kėjo klausinėti to, ko ji gerai nežino, ir suvokti, ką ji galėtų padaryti. 
Vėlesni tekstai iškelia kitokius tikslus turintį vedybinio dialogo pobūdį. 
Anot Hieroklio, kiekvienas iš sutuoktinių turi papasakoti kitam, ką jis 
padarė; moteris turi pasakyti vyrui, kas vyksta namuose, tačiau ji taip 
pat turi klausinėti vyro, kas vyksta už namų sienų***. Plinijus mėgsta, 
kai Kalpurnija domisi jo viešąja veikla, kai jį drąsina ir kartu džiaugiasi 
jo sėkme — tai jau gana seniai buvo tapę tradicija didžiosiose romėnų 

* Muzonijus Rufas. Religuiae, XIV, p. 73-74. 


** Plinijus. Laiškai, VII, 5. 
*** Hieroklis, m Stobajas. Florilėge, 24. 

šeimose. Tačiau jis tiesiogiai susieja ją su savo veikla, ir jos pomėgį li- 
teratūrai įkvėpė vyrui jaučiama meilė. Jis padaro ją savo literatūrinių 
darbų liudytoja ir teisėja: ji skaito jo kūrinius, klauso jo kalbų ir su 
džiaugsmu išklauso komplimentus. Plinijus tikisi, kad toks abipusis 
prisirišimas — concordia — bus nuolatinis ir kasdien vis stiprės*. 

Iš čia kyla mintis, kad vedybinis gyvenimas taip pat turi būti menas 
dviese sudaryti naują vienetą. Nesunku prisimint, kaip Ksenofontas 
išskyrė skirtingas savybes, kuriomis gamta apdovanojo vyrą ir moterį, 
kad namuose jie galėtų dirbti savo darbus, arba kaip Aristotelis suteikė 
vyrui galimybę iki tobulybės puoselėti žmonos dorybes, kurios visada 
moters buvo menkesnės ir tai pateisino jos subordinaciją. O stoikai, 
priešingai, dėl identiškų polinkių abiem lytims suteikė bent jau vienodą 
dorybės galimybę. Anot Muzonijaus, gera santuoka grindžiama homo- 
noia; tačiau šito nereikėtų suprasti kaip paprasčiausio abiejų partnerių 
minčių vienodumo; veikiau kalbama apie identiškumą būnant išmin- 
tingam, turint moralinį požiūrį ir laikantis dorybės. Vedybiniame gy- 
venime sutuoktiniai turi sudaryti tikrą etinį vienetą. Šitą vienetą 
Muzonijus apibūdina kaip dviejų karkaso dalių sujungimo rezultatą; 
reikia, kad ir viena, ir kita būtų visiškai tiesios, kad sudarytų tvirtą 
visumą**. Tačiau, norint apibrėžti esminį vienetą, kurį turi suformuoti 
pora, kartais remiamasi kita metafora, daug stipresne už vienos su kita 
dalių sujungimą. Tai visiškas susiliejimas — di'holon krasis, — anot iš 
stoikų fizikos pasiskolintos formulės. 

Jau Antipatro traktatas atsižvelgė į šį modelį, norėdamas supriešinti 
vedybinį prisirišimą su kitomis draugystės formomis***. Pastarąsias jis 
aprašė kaip kombinacijas ar elementus, kurie lieka nepriklausomi vie- 
nas nuo kito kaip grūdai, kuriuos galima sumaišyti ir vėl atskirti. Šitą 
sumaišymo vieno su kitu formą apibūdina žodis mixis. Vedybos turi 
būti visiškas susiliejimas kaip vyno ir vandens, kuriuos sumaišius susi- 
daro naujas skystis. Ši vedybinės krasis sąvoka randama trisdešimt ket- 
virtajame Plutarcho Vedybinių taisyklių patarime: ji vartojama trims 
santuokos tipams apibūdinti ir jų hierarchijai sudaryti. Yra santuokų, 


* Plinijus. Laiškai, IV, 19. 
** Muzonijus Rufas. Religuiae, XIII B, p. 69-70. 
*** Ancipacras, in Stobajas. Florilėge, 25. 

kurios sukurtos tik dėl lovos malonumų: jos priklauso tokių mišinių 
kategorijai, kai sumaišomi atskiri elementai, kurių kiekvienas išsaugo 
savo individualumą. Yra santuokų, kurios sudaromos iš išskaičiavimo; 
jos panašios į tokias kombinacijas, kur elementai sudaro naują ir tvirtą 
vienetą, tačiau visada gali būti atskirti vienas nuo kito kaip sujungtos 
karkaso dalys. O visišką susiliejimą — krasis, užtikrinant naujo vieneto, 
kurio niekas negali išskirti, susiformavimą, gali realizuoti tik santuokos 
iš meilės, sutuoktinius sujungiančios meilės ryšiais“. 

Šie keli tekstai negali pateikti visapusiško vedybų praktikos vaizdo 
pirmaisiais mūsų eros amžiais nei reziumuoti teorinių debatų, kuriuos 
ji galėjo sukelti. Reikia paimti iš jų tai, ką jie turi dalinio, būdingo kai 
kurioms doktrinoms ir ypač, be abejo, keletui gana ribotų aplinkų. 
Tačiau nors tai tik fragmentai, santuokinės egzistencijos „stiprus mo- 
delis“ aiškiai pastebimas. Šiame modelyje ryšys su kitu, kuris pateikia- 
mas kaip esmingiausias, nėra nei kraujo, nei draugystės ryšys; tai ryšys 
tarp vyro ir moters, atsirandantis susidarius institucinei vedybų formai 
ir jos sukurtam bendram gyvenimui. Tai šeimyninė sistema, kur drau- 
gystė, be abejo, socialiniu požiūriu buvo labai svarbi, tačiau egzisten- 
ciniame mene ji pamažu netenka savo reikšmės, palyginti su ryšiu, kuris 
jungia du priešingos lyties asmenis. Natūrali, ontologinė ir kartu etinė 
privilegija šiam dualiam ir heteroseksualiam ryšiui suteikiama kitų ryšių 
sąskaita. 

Tokiomis sąlygomis suprantama, koks buvo, be abejo, savičiausias 
šio meno būti vedusiam bruožas — tai, kad dėmesys sau ir siekimas 
gyventi dviese galėjo būti glaudžiai susieti. Jeigu ryšys su moterimis — 
„sutuoktine“, „žmona“ — gyvenime yra svarbiausias, jeigu žmogiškoji 
būtybė yra santuokinis individas, kurio prigimtis įprasminama gyve- 
nant kartu, reiškia, negalėtų būti esminio ir pirminio nesuderinamumo 
tarp ryšio, kuris sukuriamas su savimi, ir to, kuris sukuriamas su kitu. 
Santuokinis menas sudaro sudedamąją savęs [pažinimo] kultūros dalį. 

Tačiau tas, kuris rūpinasi pačiu savimi, turi ne tik vesti; vedyboms jis 
turi suteikti apmąstytą formą ir ypatingą stilių. Šį stilių ir saikingumą, 


* Plutarchas. Vedybinės taisyklės, 34 (142 e-143 a). 20 taisyklė (140 e-141 a) gerą 


santuoką taip pat palygina su lynu, kurio tvirtumą lemia susipynusios gijos. 

kurio jis reikalauja, apibrėžia ne tik savęs valdymas ir principas, kad 
reikia valdyti save, norint vadovauti kitiems — jį taip pat perteikia tam 
tikros abipusiškumo formos sudarymas: santuokoje, kuri taip ryškiai 
pabrėžia kiekvieno egzistenciją, vyras, kaip privilegijuotas partneris, tu- 
ri būti laikomas sau identiška būtybe ir elementu, su kuriuo suformuo- 
jamas esminis vienetas. Šios vedybų tematikos paradoksas savęs [pažini- 
mo] kultūroje, kokį išplėtojo visa filosofija, yra toks: moteris-žmona yra 
vertinama kaip pats geriausias partneris; tačiau vyras taip pat turi ją 
pripažinti kaip vieningą su juo būtybę. Tai reikšmingas pokytis, atsi- 
žvelgiant į tradicines santuokinių ryšių formas. 


2. Monopolijos klausimas 


Būtų galima tikėtis, kad traktatai apie vedybinį gyvenimą skirtų 
svarbų vaidmenį lytinių santykių režimui, kuris turėtų įsitvirtinti tarp 
sutuoktinių. Iš tiesų jiems skiriama gana apribota vieta: tarsi vedybinių 
ryšių objektyvizavimas būtų daug svarbesnis už vedybinių lytinių santy- 
kių objektyvizavimą; tarsi prisitaikymas gyventi dviese būtų šešėlyje pa- 
likęs vedybinio sekso klausimą. 

Be abejo, tai tradicinis diskretiškumas. Platonas, beje, bandydamas 
kurti įstatymus šia tema — nustatydamas atsargumo priemones, kurių 
reikia imtis norint susilaukti sveikų vaikų, numatydamas būsimų tėvų 
fizinę ir moralinę būseną, netgi sukurdamas priežiūros institucijas, ku- 
rios turės kištis į jaunų šeimų gyvenimą, — pabrėžia, su kokiais sunku- 
mais būtų susidurta, ėmus įstatymiškai reguliuoti šiuos dalykus*. Šiam 
graikų diskretiškumui visiškai priešingas bus smulkmeniškas krikščio- 
niškųjų ganytojų dėmesys, atsiradęs viduramžiais: tada bus imtasi viską 
reguliuoti — pozas, dažnumą, veiksmus, kiekvieno dvasios būseną, vie- 
no žinojimą apie kito intencijas, troškimo požymius, sutikimo ženklus 
ir pan. Helenistiškoji ir romėniškoji moralė apie tai kalba mažai. 

Vis dėlto kai kuriuose tekstuose suformuluota keletas svarbių mė- 
gavimosi malonumais ir vedybinio gyvenimo santykių principų. 


* Mėgavimasis malonumais, III skyrius; Platonas. Įstatymai, VI, 779 e-780 a. 

Aišku, tradiciškai ryšys tarp lytinio akto 1r vedybų buvo grindžiamas 
būtinybe turėti vaikų. Šitas tikslas daugintis buvo viena priežasčių tuok- 
tis, todėl santuokoje lytiniai santykiai buvo būtini: ir, beje, jų nebuvi- 
mas galėjo sugriauti vedybinę sąjungą. Vedusiems žmonėms buvo reko- 
menduojama, kaip atlikti vedybinį aktą, atsižvelgiant į geriausias sąlygas 
susilaukti palikuonių (nurodomas laikas, kurį reikia pasirinkti, režimas, 
kurio prieš tai reikia laikytis). Nesantuokiniams lytiniams santykiams 
taip pat buvo prieštaraujama norint išvengti neteisėtų palikuonių gi- 
mimo (žinoma, ne tik moterims, bet ir vyrams). Schemiškai kalbant, 
klasikiniuose tekstuose santuokinio ryšio ir lytinių santykių sintezei 
daugiausia buvo pritariama dėl dauginimosi; ir — bent jau iš vyrų — nei 
lytinio akto prigimtis, nei pačios santuokos esmė nereikalavo, kad 
malonumai būtų patiriami tik santuokoje. Išskyrus neteisėtų gimimų 
klausimą ir etinį reikalavimą valdyti save patį, daugiau nebuvo jokio 
pagrindo reikalauti iš vyro, netgi vedusio, visus seksualinius malonu- 
mus patirti su savo žmona ir tik su ja. 

Griežtoje vedybų moralėje, kuri formuojasi pirmaisiais mūsų eros 
amžiais, lengva konstatuoti tai, ką būtų galima pavadinti lytinių san- 
tykių tiesioginiu ir abipusiu „suvedybinimu“. Tiesioginiu, — nes pati 
lytinių santykių prigimtis turi panaikinti visas galimybes turėti juos už 
santuokos ribų. Abipusiu, nes pati santuokos ir abu sutuoktinius sie- 
jančio ryšio prigimtis turėtų neleisti seksualinių malonumų, kuriuos bū- 
tų galima patirti kitur. Taigi santuoka ir seksualinė veikla turi sutapti: 
ir tai visiškai teisėta ne tik dėl tikslo susilaukti teisėtų palikuonių. Šitas 
sutapimas, — ar veikiau judėjimas, kuris siekia juos sutapatinti neatme- 
tant tam tikro skaičiaus nukrypimų ir galimų ribų, — pasireiškia dviem 
principais: viena vertus, lytiniai santykiai, tokie, kokie jie yra, negali bū- 
ti priimtini už santuokos ribų, o tai reikalauja, kad jų neturėtų prak- 
tikuoti netgi nevedę individai; kita vertus, santuoka susieja taip stipriai, 
kad žmoną gali užgauti ne tik statuso netekus, bet ir tai, jog jos vyras 
gali patirti malonumą ir su kitomis moterimis. 

1. Be abejo, retai formuluojamas principas, kad kiekvienas seksuali- 
nis ryšys yra peiktinas, jeigu jis neturi vietos santuokoje, kuri padaro jį 
teisėtą. Laikydamasis asmeninio saiko ir gerbdamas papročius, įstaty- 
mus bei kitų teises, nevedęs vyras gali patirti malonumą kaip tinkamas; 


456 MICHEL FOUCAULT 


ir netgi esant tokiai griežtai moralei, būtų gana sunku iš jo reikalauti 
visiško susilaikymo iki vedybų. Tai iš tiesų didelė asmeninė dorybė, 
kuria, Senekos žodžiais tariant, pasižymėjo Marcijos sūnus. Jis atstum- 
davęs jo geidžiančių moterų viliones ir netgi raudonuodavęs, tarsi 
prasikaltęs (guasi peccasset) dėl jam rodomo palankumo*. Galima pažy- 
mėti, kad Dionas Prusietis yra labai griežtai nusistatęs prieš prostituciją 
ir jos organizavimo būdus; pirmiausia dėl to, kad ją laiko „mylėjimosi 
be meilės“ forma, taip pat Afroditei svetima sąjunga; o dar dėl to, kad 
jos aukos yra žmogiškosios būtybės, kurios šito nenori; tačiau linkė- 
damas, kad iš tiesų gerai valdomas miestas panaikintų šias institucijas, 
jis vis dėlto nenumato jų sunaikinti tuojau pat ir taip išguiti įsišaknijusį 
blogį**. Markas Aurelijus save sveikina dėl seksualinių malonumų nuo- 
saikumo: jis „išsaugojo jaunystės žydėjimą“, jis „per anksti neatliko vy- 
riškumo akto“, jis netgi „kiek pavėlavo“; šios formuluotės gerai parodo, 
kad dorybė yra ne tik tai, kad savo malonumus jis patyrė tik santuoko- 
je, bet ir tai, jog jis sugebėjo gana gerai susivaldyti, kad galėtų ilgiau 
negu kiti išlaukti prieš paragaudamas sekso malonumų***. Epiktetas 
taip pat idealizuoja lytinius santykius, kurie turimi tik sukūrus santuo- 
ką; tačiau jis tai laiko tik duotino patarimo objektu: jeigu įmanoma, 
puiku šio patarimo laikytis, tačiau tokio skaistumo nereikia laikyti aro- 
gantiška taisykle: „Kalbant apie meilės malonumus, reikia stengtis kiek 
įmanoma išlikti tyram iki vedybų; o jei jiems atsiduodama, reikia jais 
naudotis taip, kaip leidžiama. Nevargink tų, kurie jais mėgaujasi, ne- 
mokyk jų ir neskelbk visur, kad tu jais nesimėgauji“****. Didžiausio 
susilaikymo nuo seksualinių santykių, kurio Epiktetas reikalauja, jis 
nepateisina nei vedybomis, nei jų nustatomomis teisėmis ir pareigomis 
ar įsipareigojimais, kuriuos reikia turėti žmonai; jis susilaikymą aiškina 
kaip pareigą pačiam sau: turime susilaikyti todėl, kad esame dievo da- 
lelė, kad reikia gerbti šį principą, kuris tam tikram laikui apsigyvena 
kūne, ir todėl, kad jį reikia gerbti visą kasdienį gyvenimą. Nuolatiniu 
griežtumo principu turėtų būti veikiau prisiminimas, kas esi, o ne ryšių 


* Seneka. Paguoda Marcijai, 24. 
** Dionas Prusietis. Kalbos, VII. 
*** Markas Aurelijus. Mintys, I, 17. 
**** Epikteras. Vadovas, XXXIII, 8. 

su kitais suvokimas: „Ar valgydamas nenorėtumei prisiminti, kas esi tu, 
kuris valgai ir save maitini? O kas esi tu lytiškai santykiaudamas — tu, 
kuris santykiauji? Argi gyvendamas socialinį gyvenimą, atlikdamas 
fizinius pratimus, kalbėdamasis tu nežinai, kad maitini dievą ir lavini 
dievą?.. Ir prieš dievą, kuris yra tavyje ir kuris viską mato ir girdi, tu ne- 
raudonuoji dėl savo minčių ir jas įgyvendindamas, žmogau, nesuvo- 
kiantis savo prigimties, dieviškojo pykčio objekte“ *. 

Atvirkščiai, atrodo, kad Muzonijus Rufas kalba apie integralinį sek- 
sualinės veiklos virtimą santuokine, nes jis smerkia visus lytinius santy- 
kius, jeigu jie vyksta ne santuokoje ir neatitinka jos tikslų. Veikalo Apie 
aphrodisia, kuris išliko Stobajo rinkinyje, fragmente kritikuojamas pa- 
laidūniškas gyvenimas: tai gyvenimas, kuris negali, kaip reikia, savęs val- 
dyti ir metasi į nesibaigiančias retų ir trokštamų malonumų bei „gė- 
dingų ryšių“ paieškas. Prie šio banalaus pasmerkimo Muzonijus kaip 
teigiamą nurodymą priduria apibrėžimą, ką reikia laikyti aphrodisia 
dikaia — teisėtais malonumais: tai yra, sako jis, tokie malonumai, ku- 
riuos partneriai kartu patiria santuokoje, norėdami susilaukti vaikų (ra 
en gamoi kai epi genesei paidon sunteloumena). Tada Muzonijus pa- 
tikslina dvi galimas hipotezes: arba nesantuokinių lytinių santykių ieš- 
koma svetimaujant (moicheia), o tai labiausiai prieštarauja įstatymui 
(paranomėtatai); arba jie turimi ne svetimaujant, tačiau kai tik jie „ne- 
tenka to, kas juos daro atitinkančius įstatymą“, jie tampa gėdingi ir ža- 
dinami pasileidimo**. Santuoka yra teisėtos seksualinės veiklos sąlyga. 

Tarp senosios temos, kuri sako, jog pernelyg intensyvus malonumo 
vaikymasis prieštarauja būtinam savęs valdymui, ir principo, kad teisėti 
malonumai galimi tik esant santuokinei institucijai, yra didelis žings- 
nis, kurį žengia Muzonijus Rufas. Jis padaro iš to išvadą, kuri įsigali, jei 
netgi galėtų atrodyti paradoksali daugeliui jo amžininkų. Net jis pats 
numato galimą prieštaravimą: ar reikėtų peiktinu laikyti seksualinį ryšį, 
kuris užsimezga tarp dviejų laisvų žmonių, nesusietų vedybų saitais? 
„Vyras, kuris santykiauja su kurtizane arba netekėjusia moterimi, nepa- 
žeidžia niekieno teisių ir iš nieko nepavagia vilčių turėti palikuonių“. 


* Epikceras. Pokalbiai, II, 8 (12-14). 
** Muzonijus Rufas. Religuiae, XII, p. 63-64. 

Net tokiomis sąlygomis daroma klaida - kaip galima padaryti klaidą ar 
neteisingai pasielgti nepakenkiant niekam aplinkui: taip susipurvinama 
ir „patiriamas malonumas, kokį patiria kiaulė dėl savo pačios nevalyvu- 
mo“*. Kalbant apie šios koncepcijos taikymą esminiams santykiams 
tarp vedybų ir seksualinės veiklos, taip pat reikėtų paminėti Muzonijaus 
Rufo nusistatymą prieš kontracepciją. Tekste apie tai, ar visi vaikai turi 
būti auginami, jis sako, jog tokia praktika prieštarauja miesto, kuris 
stengiasi išlaikyti savo populiaciją, įstatymams; ji taip pat kenkia indivi- 
dams, nes turėti vaikų — naudinga; tai taip pat yra pasikėsinimas į vi- 
suotinę tvarką, kurios norėjo dievai: „Argi nenusidėsime mūsų protėvių 
dievams ir šeimos globėjui Jupiteriui darydami tokius dalykus? Kaip tas, 
kuris blogai elgiasi su svečiu, nusideda Dzeusui — draugystės dievui, 
visiškai taip pat tas, kuris neteisingai elgiasi su savo palikuonimis, nusi- 
deda protėvių dievams ir Dzeusui — šeimos globėjui“ **. 

Būtų galima čia matyti priešlaikinę krikščioniškąją idėją, pagal ku- 
rią pats seksualinis malonumas yra susitepimas, o jo vienintelė teisėta 
forma, kuri galėtų būti priimtina, tėra santuokoje, norint susilaukti pa- 
likuonių. Iš tiesų šis Muzonijaus fragmentas buvo panaudotas Klemen- 
so Aleksandriečio Pedagogo antrojoje knygoje***. Vis dėlto, jeigu Mu- 
zonijus — kaip daugelis senųjų moralistų, išskyrus kinikus, — iš tiesų 
mano, kad tokie santykiai už namų ribų yra gėdingi, tikrai būtų klai- 
dinga jo doktrinai primesti idėją, kad seksualinis malonumas yra blogis 
ir vedybos buvo sukurtos norint jį reabilituoti ir griežtai sutvarkyti jo 
būtiną panaudojimą. Jeigu Muzonijus gėdingais laiko nesantuokinius 
lytinius santykius, tai nereiškia, kad jis santuoka pridengia juos, kad pa- 
naikintų jų vidinį klaidos pobūdį; tai reiškia, kad protingą ir socialią 
žmogiškąją būtybę pati lytinio akto prigimtis verčia įtraukti jį į vedy- 
binį ryšį ir santuokoje susilaukti teisėtų palikuonių. Lytinis aktas, vedy- 
binis ryšys, palikuonys, šeima, miestas ir už jo net žmogiškoji bendruo- 
menė — visa tai sudaro seriją, kurios elementai susiję ir kur žmogaus 
egzistencija įgauna savo racionalią formą. Iš to išskirti malonumus, 


* Muzonijus Rufas. Religuiae, XII, p. 63-64. 
** Ten par, XV, p. 78. Šį tekstą citavo ir komentavo Noonanas veikale Konrracep- 
cija ir vedybos, p. 66-67. 
*** Klemensas Aleksandrietis. Pedagogas, II, 10. 

norint juos atsieti nuo vedybinių santykių ir jiems pasiūlyti kitus tikslus, 
iš tiesų reikštų kėsintis į tai, kas sudaro žmogiškosios būtybės pagrindą. 
Susitepama ne nuo paties lytinio akto, bet nuo „pasileidimo“, kuris at- 
sietų jį nuo santuokos, kurioje glūdi jo natūrali forma ir išmintingas tiks- 
las. Šiuo požiūriu vedybos žmogiškajai būtybei sudaro vienintelę teisėtą 
seksualinio susijungimo ir mėgavimosi aphrodisia aplinką. 


2. Iš to, kad iš esmės lytiniai santykiai ir malonumai priklauso tei- 
sėtai santuokai, atsiranda naujas požiūris į svetimavimą ir imama reika- 
lauti abipusės seksualinės ištikimybės. 

Žinoma, kad svetimavimas buvo juridiškai smerkiamas ir morališkai 
peikiamas kaip vyro padarytas neteisingumas, dėl kurio nuo jo nusi- 
gręžia žmona. Taigi šitą nesantuokinių lytinių santykių neteisingumą 
lėmė tas faktas, ir tik jis vienintelis, kad moteris ištekėjusi; vyrui san- 
tuoka neturėjo jokios reikšmės; tai reiškia, kad neištikimybė ir žala buvo 
dviejų vyrų reikalas — to, kuris užgrobė moterį, ir to, kuris turėjo į ją 
teises*. Šitas svetimavimo, kaip pasikėsinimo tik į vyro teises, apibrė- 
žimas buvo tiek paplitęs, jog jį galima aptikti netgi tokioje reiklioje 
Epikteto moralėje**. Viduryje pokalbio ta tema, kad „žmogiškoji bū- 
tybė yra gimusi ištikimybei“ (pistis), pasirodo vyras — literatas (philo- 
logos), - kuris buvo užkluptas nusikaltimo vietoje ir kuris protestuoja 
skelbdamas Archedamo doktriną apie moterų bendrumą. Epikteto prie- 
kaištai jam remiasi dviem dalykais. Pirmiausia svetimaudamas vyras pa- 
žeidė „ištikimybės principą, kuriam visi mes esame gimę“: tačiau šios 
„Ištikimybės“ Epiktetas nelokalizuoja vedybų institucijoje; maža to, jis 
netgi nemini santuokinio ryšio kaip vienos iš esminių ištikimybės for- 
mų; ištikimybę jis apibūdina kaip saitus, kurie sieja vyrą su jo aplinki- 
niais, draugais, miestu; ir jo akyse svetimavimą klaida padaro santykių 
tarp vyrų, kai kiekvienas kviečiamas ne tik gerbti kitus, bet ir atpažinti 
patį save, pažeidimas: „Jeigu, atmesdami šią ištikimybę, kuriai esame 
gimę, mes spendžiame spąstus kaimyno žmonai, ką gi mes darome? Tik 
griauname ir naikiname, argi ne tiesa? O ką? Išukimą vyrą, vertinamą 


* Mėgavimasis malonumais, III skyrius. 
** Ten par, II, 4, 2-3. 

vyrą, religingą vyrą. Ar tai viskas? O geros kaimynystės ryšiai, argi jų 
nenutraukiame? O draugystė, o miestas, 0 jų argi negriauname?“* Sve- 
timavimas kėsinasi į jį patį ir kitus vyrus kaip žmogiškąsias būtybes. 

Tačiau, nepaisant šios tradicinės svetimavimo charakteristikos, gre- 
ta jos randama tam tikrų santuokinio gyvenimo apmąstymų, pasi- 
žyminčių daug griežtesniais reikalavimais ta prasme, kad jie vis labiau 
reikalauja simetrijos tarp vyro ir moters principo ir tuo pateisina pagar- 
bą, susijusią su dviejų sutuoktinių asmeniniu ryšiu. Kalbėdamas apie 
šias „sveikintinas tiesas“, kurios atpažįstamos iš toli, tačiau dėl nepa- 
kankamo atsijojimo negali iš tikrųjų paveikti elgesio, Seneka pamini 
draugystės ir visiškai simetriškos santuokinės ištikimybės pareigas: „Tu 
žinai, kad draugystės įsipareigojimų turi būti religingai laikomasi, ta- 
čiau tu nieko nedarai. Tu žinai, kad negarbinga reikalauti iš savo žmo- 
nos skaistybės, kai pats gundai kitas; tu žinai, kad kaip jai uždrausta 
turėti meilužį, taip ir tau neleidžiama turėti meilužės“ **. 

Muzonijus išsamiau išdėsto šį simetriškos santuokinės ištikimybės 
principą***. Jį pagrindžia ilgas veikalo Apie aphrodisia fragmentas, ku- 
riame įrodinėjama, kad vien tik vedybos gali nulemti natūraliai teisėtus 
lytinius santykius. Muzonijus susiduria su vadinamąja „tarnaitės prob- 
lema“. Vergė buvo laikoma šeimynai priklausančiu seksualiniu objektu. 
Tad galėjo atrodyti neįmanoma vedusiam vyrui uždrausti smagintis su 
ja; tačiau Muzonijus nori uždrausti netgi tai. Jis pažymi, jog tai neleis- 
tina net tada, jei ši vergė nėra ištekėjusi (tai leidžia manyti, kad vergų 
šeima namuose turėjo teisę į tam tikrą pagarbą). Norėdamas pagrįsti šį 
draudimą, Muzonijus iškelia simetrijos principą arba, veikiau, pakanka- 
mai sudėtingą žaidimą tarp teisių simetrijos ir pranašumo pareigų srity- 
je. Viena vertus, kaip galima sutikti, kad vyras santykiautų su tarnaite, 
jeigu Žmona neturi teisės santykiauti su tarnu? Teisė, kuri draudžiama 
vienai pusei, negali būti suteikiama kitai. Ir jeigu Muzonijui atrodo tei- 
sėta ir natūralu, kad vyras, valdydamas šeimą, turi daugiau teisių negu 
moteris, tai lytinių santykių 1 malonumų sferoje jis reikalauja visiškos 
simetrijos. Tačiau, kita vertus, šita teisių simetrija papildoma būtinybe 

* Epiktetas. Pokalbiai, II, 4, 2-3. 


** Seneka. Laiškai Lucilijui, 94, 26. 
*** Muzonijus Rufas. Religuiae, XII, p. 66. 

pabrėžti vyro pranašumą moralinio susivaldymo srityje. Jei iš tiesų vy- 
rui būtų leidžiama daryti su tarnaite tai, ko iš moters reikalaujama ne- 
daryti su tarnu, tai reikštų manyti, kad moteris gali geriau negu vyras 
valdyti save ir vadovauti savo troškimams; taigi toji, kuriai namuose tu- 
ri būti vadovaujama, bus stipresnė už tą, kuris jai vadovauja. Kad vyras 
iš tiesų pirmautų, reikia, kad jis atsisakytų daryti tai, kas draudžiama 
moteriai. Šiame stojiškame santuokos mene, kuriam Muzonijus pasiūlė 
tokį griežtą modelį, reikalaujama tokios ištikimybės formos: ji vienodai 
įpareigoja vyrą ir moterį; ji nesitenkina vien tik uždrausdama tai, kas 
galėtų kėsintis į kitų vyrų teises; ji netgi nesitenkina apsaugodama mo- 
terį nuo pasikėsinimų, kurie galėtų sukompromituoti jos kaip namų 
šeimininkės ir motinos privilegijuotą statusą; ji santuokinį ryšį paro- 
do kaip sistemą, kuri vienodai paskirsto reikalavimus mėgaujantis ma- 
lonumais. 

Be abejo, šitas integralinis seksualinės praktikos suvedybinimas, 
randamas Muzonijaus veikale, ir griežtas aphrodisia, skirtų tik santuo- 
kai, principas yra išskirtiniai: čia menas gyventi ir santuoka, atrodo, 
grindžiami dvigubo draudimo įstatymo formaliu principu. Tačiau ga- 
lima pamatyti, kad ir autoriai, kurie nesiryžta formuluoti tokių nepa- 
lenkiamų principų, taip pat kalba apie ištikimybės reikalavimą, kuris 
lemia šiek tiek skirtingą elgesio būdą ir manieras. Šitie autoriai kalba ne 
apie aiškaus draudimo principą, bet apie rūpestį apsaugoti santuokinį 
ryšį ir viską, kas jame yra — individualų ryšį, prisirišimą, sutuoktinių 
meilę ir asmeninę pagarbą vienas kitam. Šita ištikimybė pateikiama ne 
tiek kaip įstatymas, o daugiau kaip ryšio su sutuoktine stilius, buvimo 
su ja ir elgesio su ja būdas. Vyras turi atsisakyti nesantuokinių ryšių 
siekdamas, kad jo santykiai su žmona būtų švelnūs; tai turi būti apsuk- 
raus ir švelnaus elgesio efektas; tačiau iš moters reikalaujama ir tam tik- 
ro subtilumo — ji turi susitaikyti su tuo, kad yra priversta nusileisti, ir 
būtų neatsargu šito nedaryti. 

Gana vėlyvas lotyniškas tekstas, kuris ilgai buvo laikomas Tariamo- 
jo Aristotelio Ekonomikos vertimu, šalia tradicinės pažiūros į sutuok- 
tinės išdidumą, iškelia ir nuomones apie atsargumą bei susitarimą. Be 
to, autorius nurodo vyrui, kaip reikia rūpintis žmona, kuri turi tapti jo 
laukiamų vaikų motina; vyrui jis nurodys neatimti iš moters, kurią jis 

vedęs, jai priklausančios garbės*. Tačiau jis taip pat liepia, kad abu su- 
tuoktiniai neleistų vienas kitam elgtis bjauriai ir negarbingai; vyrui jis 
rekomenduoja „prie savo žmonos artintis tik su garbingomis paskato- 
mis, labai santūriai ir pagarbiai“ (cum honestate, et cum multa modes- 
tia et timore); jis linki, kad vyras „nebūtų nei nerūpestingas, nei griež- 
tas (nec neglegens nec severus): „šie jausmai būdingi kurtizanės ir jos 
meilužio santykiams“; o savo žmonai geras vyras privalo rodyti dėmesį, 
bet taip pat ir santūrumą, į tai žmona atsakys droviai ir švelniai, „vie- 
nodai parodydama“ švelnumą ir baugštumą**. Teikdamas didelę reikš- 
mę šiai ištikimybei, teksto autorius moteriai leidžia aiškiai suprasti, kad 
ji turi daugiau ar mažiau susitaikyti su savo vyro klaidomis; „pamiršti 
savo vyro nuodėmes, kurias jis galėjo padaryti jos atžvilgiu, apimtas 
sielos sumaišties“ (si guid vir animae passione ad ipsam peccaverit); 
„nekaltinti ir griežtai nesmerkti to, ką jis padarė, bet visa tai laikyti li- 
ga, nepatyrimu arba atsitiktiniais suklydimais“: tada išgijęs vyras bus 
pasiruošęs jai už tai parodyti dėkingumą“**. 

Abipusės ištikimybės principą pateikia ir Vedybinės taisyklės. Ta- 
čiau jos to principo neformuluoja kaip griežto ir visiškai simetriško rei- 
kalavimo; jeigu tekstas numato, net to neprimindamas, kad žmona turi 
būti ištikima savo vyrui, jis leidžia suprasti, kad vyrui malonumų ieš- 
kojimas kitur yra galbūt dažna, bet taip pat gana nereikšminga klaida. 
Tačiau visi klausimai visada turi būti sprendžiami santuokoje, atsižvel- 
giant į tai, kokie yra emociniai sutuoktinių santykiai, o ne į teises ir pre- 
rogatyvas. Plutarchas prašo vyro neturėti lytinių santykių su kitomis 
moterimis: ne tik dėl to, kad taip būtų pasikėsinta į teisėtos žmonos 
rangą, bet ir todėl, kad tai įskaudintų žmoną ir sukeltų jai kančią. Jis 
primena tai, kas atsitinka katinams — kvepalai verčia juos šėlti; taip ir 
moterys pašėlsta, jei vyras turi santykius su kita moterimi; taigi yra 
neteisinga (adikon) jas versti patirti tokį smarkų liūdesį dėl „menko“ 
malonumo; ir žmonos atžvilgiu jis pataria sekti bitininko pavyzdžiu — 
jis nesiartina prie bičių, jei prieš tai santykiavo su moterimi****. O 


* Tariamasis Aristotelis. Ekonomika, III, 2. 
** Ten par, III, 3. 
*** Ten par, III, 1. 
**** Plutarchas. Vedybinės taisyklės, 44, 144 c-d. 

žmonoms, priešingai, Plutarchas pataria būti šiek tiek pakančioms; bū- 
tų geriau, kad jos ne tik užmerktų akis —- panašiai kaip Persijos karalių 
žmonos, kurios dalyvauja puotose su vyrais, tačiau grįžta namo, kai, 
pradedant išgertuves, sukviečiami muzikantai ir kurtizanės; jos turėtų 
sau pasakyti, kad jei jų vyras ieškos malonumų su hetera ar tarnaite — tai 
jis darys tik iš pagarbos jai, nes su žmona nenorės dalytis paleistuvyste, 
nesivaržymu ir nesaikingumu*. Taip vedybos, kaip švelnumo ryšys ir 
pagarba paremti santykiai, daugiau negu statutinė forma, kviečia atlik- 
ti visą seksualinę veiklą jų viduje ir pasmerkia kiekvieną veiklą už jų 
ribų. Jeigu santuokoje iš dviejų partnerių norima reikalauti simetriškos 
ištikimybės, tai jos taip pat yra ir susitarimo vieta, kur reikės suderin- 
ti vyro prisirišimą prie žmonos ir žmonos atsargumą: vyro patiriami 
malonumai kitur daugiau nebus jam pripažįstamo teisėto pranašumo 
veiksnys, o tam tikro silpnumo požymis, kurį vyras turi apriboti tuo 
labiau, kuo geriau žmona jį pakenčia, darydama nuolaidas, ir galbūt 
taip išsaugo garbę ir įrodo savo jausmus. 


3. Santuokiniai malonumai 


Vedybų kaip išimtinio ryšio, leidžiančio mėgautis aphrodisia, api- 
brėžimas iškelia (ar galėtų iškelti) daug klausimų, susijusių su malo- 
numų aktų integracija, vaidmeniu, forma ir tikslais emocinių ar statu- 
tinių santykių tarp vyro ir moters žaidime. 

Iš tiesų reikia pripažintu, kad net tokiose apmąstymų formose, kur 
santuoka užima svarbią vietą, malonumų ekonomija santuokiniame 
ryšyje nagrinėjama labai santūriai. Toje kai kurių skelbiamoje griež- 
toje moralėje vedybos reikalauja malonumų monopolijos; tačiau be- 
veik nieko nesakoma apie tai, kokie malonumai ten bus priimtini, o 
kokie ne. 

Vis dėlto dažnai iškeliami du principai. Viena vertus, teigiama, kad 
santuokinis ryšys neturi būti svetimas Erotui — meilei, kurią kai kurie 
filosofai norėjo palikti berniukams; tačiau jis taip pat jokiu būdu neturi 


* Plurarchas. Vedybinės taisyklės, 50, 140 b. 

ignoruoti ar išbraukti Afroditės. Musonijus savo tekste, kuriame kal- 
ba, kad vedybos filosofui ne tik nėra kliūtis, bet netgi reikalavimas, 
išaukština šeimos didybę ir svarbą; ir jis primena tris didžias santuoką 
globojančias dievybes: tai Hera, į kurią „kreipiamės kaip į santuokos 
valdovę“; Afroditė, nes vyro meilės santykiai su žmona buvo pavadinti 
„Aphrodision ergon“; ir Erotas (kam gi jis gali būti geriau taikomas 
negu „teisėtai vyro ir moters sąjungai“?). Bendra šių trijų galybių 
funkcija — „sujungti abu sutuoktinius vaikams gimdyti“*. Panašiai ir 
Plutarchas patvirtins Afroditės ir Eroto svarbą tam, kas sudaro san- 
tuokinį ryšį“*. 

Kaip susietas su meilės aistros ir fizinio geismo buvimu santuokoje, 
pateikiamas ir kitas principas, priešingas pirmajam, tačiau taip pat labai 
bendras: reikia žinot, kad su žmona negalima elgtis kaip su meiluže 
ir santuokoje reikia elgtis veikiau kaip vyrui, o ne kaip meilužiui***. 
Paaiškėja, kad senas vedybinio padorumo principas įgauna daugiau 
reikšmės, nes vedybos siekia tapti vienintele įstatymo leidžiama seksua- 
linių malonumų vieta. Reikia, kad Afroditė ir Erotas būtų matomi 
santuokoje ir niekur kitur; tačiau, kita vertus, reikėtų, kad vedybiniai 
santykiai skirtųsi nuo meilužių santykių. Šis principas matomas dau- 
geliu formų. Arba kaip patarimas apie atsargumą, be abejo, labai tradi- 
cinis: skatinant žmoną pernelyg intensyviems seksualiniams malonu- 
mams, rizikuojama jai perteikti pamokas, kurias ji panaudos blogam 
tikslui, ir vėliau bus gailimasi, kad ji buvo to išmokyta****. Arba abiem 
sutuoktiniams pateikiamų patarimų forma: reikia, kad jie rastų kelio 
vidurį tarp pernelyg didelio griežtumo ir elgesio, labai artimo paleistu- 
vystei, ir kad vyras nuolat prisimintų, jog „su ta pačia moterimi nega- 
lima turėti santykių kaip su žmona ir kaip su meiluže“ (hos gametė kai 
hės hetaira)*****. Arba taip pat bendros tezės forma: pernelyg karštai 
elgtis su žmona reiškia laikyti ją paleistuve******. Tema yra svarbi, nes 


* Muzonijus Rufas. Religuiae, Hense, XIV. 
Plutarchas. Dialogas apie meilę, 759 e-f. 
*** Seneka. Fragmentai (leid. Haase), 85. 
**** Plutarchas. Vedybinės taisyklės, 47, 144 f-145 a; taip pat 17, 140 c. 
***** Plutarchas. Vedybinės taisyklės, 29, 142 a-c. 


**k*** Seneka. Fragmentai, 85. 

bus randama krikščioniškojoje tradicijoje, kurioje ji pasirodys labai 
anksti (Klemensas Aleksandrietis ją iškelia Stromates*) ir išliks labai 
ilgai (Pranciškus Salezas kalba apie ją Įvade į dievobaimingą gyve- 
nimą**); norint suprasti prasmę, kurią jai suteikia stoikai, reikia, be 
abejo, prisiminti, jog, jų nuomone, natūralus ir racionalus santuokos 
principas jai lemia susieti du gyvenimus, sukurti palikuonis, būti nau- 
dingai miestui ir prisidėti prie visos žmonijos klestėjimo; santuokoje 
pirmiausia ieškoti malonumų reikštų pažeisti įstatymą, sugriauti daiktų 
tvarką ir pažeisti principą, kuris turi į porą sujungti vyrą ir moterį. 

Kalbant konkrečiau, kyla problema, kokį statusą ir kokias formas 
santuokoje turi įgauti malonumų praktika ir kokiais principais galės 
remtis jų vidinio ribojimo taisyklės. Nuo tada, kai santuoka reikalauja 
tokių vedybinių saitų, kurie vienu metu turi būti ir aukštai vertinamas 
asmeninis ryšys, ir išskirtinė malonumų, iki to laiko gana laisvai leidžia- 
mų vyrui už jo vedybų ribų, santykių vieta; kaip ši santuokinė struktū- 
ra dabar atliks savo vaidmenį ir įgyvendins reguliavimo principą? Kokio 
griežtumo reikės šioje santuokoje, jei ji turi būti stipriausi individualūs 
saitai bei vienintelė teisėtų malonumų vieta? Pateikiamos formuluotės 
dažniausiai labai miglotos, panašiai kaip randamos lotyniškame tekste, 
laikomame Aristoteliui priskirtos Ekonomikos III knyga; ten autorius 
liepia vyrui žmonos siekti „garbingais būdais“ (cum honestate), „labai 
santūriai ir pagarbiai“ (cum multa modestia et timore); jis jam nurodo 
su ja kalbėti „gerai išsilavinusio vyro, kuris sau leidžia tik teisėtus ir 
garbingus veiksmus, kalba“; Aristotelis jam pataria su žmona elgtis 
„santūriai ir švelniai“ (verecundia et pudore)***. 

Kalbant tiksliau, vidinį santuokinį griežtumą pateisins du dideli 
natūralūs ir racionalūs santuokai pripažįstami tikslai. Pirmiausia, be 
abejo, dauginimasis. Seneka pabrėžia, — taip pat buvo gydytojų, kurie 
tai primindavo, — kad nereikia malonumo laikyti akto, kurį gamta 
skyrė gyvybei užmegzti, tikslu; ir jeigu žmonėms buvo suteiktas meilės 
troškimas, tai ne dėl to, kad jie paragautų gašlumo, o kad daugintų 


* Klemensas Aleksandrietis. Stromates, II, 143, 1. 
** Pranciškus Salezas. Įvadas į dievobaimingą gyvenimą, III, 39. 
*** Tariamasis Aristotelis. Ekonomika, III, 3. 

savo rūšį (non voluptatis causa, sed propagandi generis)*. Iš šio bend- 
rojo principo Muzonijus darė išvadą, kad teisėti lytiniai santykiai galimi 
tik tada, kai jų tikslas — dauginimasis; o tie, kurių tikslas malonumas, 
yra „neteisingi ir prieštarauja įstatymui, netgi jei šie santykiai san- 
tuokiniai“**. Atrodo, jog ši taisyklė, kurią teigia ir pitagoriečiai, padėjo 
pateisinti tam tikrą skaičių tradicinių draudimų: draudimą, kuris susi- 
jęs su lytiniais santykiais menstruacijų metu (kurie, anot gydytojų, gali 
nusinešti sėklą), ir tą, kuris draudžia lytinius santykius nėštumo metu 
(ne tik dėl to, kad jie bus nevaisingi, bet ypač dėl to, kad jie gali sukelti 
grėsmę embrionui). Tačiau neatrodo, kad, be šių bendrų rekomen- 
dacijų, nepaisant identiško principo, būtų buvę tokių draudimų, kurie 
bus randami krikščionių ganytojiškuosiuose nuostatuose dėl lytinių 
santykių teisėtumo esant nevaisingumui arba po menopauzės ir dėl 
intencijų, kurias prieš lytinį aktą ar jo metu gali turėti vienas ar kitas 
partneris. Atrodo, jog malonumo kaip tikslo panaikinimą griežčiausi 
moralistai laikė reikalavimu; tačiau šis reikalavimas veikiau buvo prin- 
cipinė pozicija, o ne schema, leidžianti sureguliuoti elgesį ir tiksliai ko- 
difikuoti leidžiamas ar draudžiamas akto formas. 

Antras didelis santuokos tikslas — sukurti bendrą ir kartu gyvenamą 
gyvenimą — sudaro antrą principą, kuris reikalauja vedybinių santykių 
griežtumo. Kaip ir dauginimosi tikslas, šis principas nenubrėžia aiškios 
skiriamosios linijos tarp to, kas leidžiama, ir to, kas draudžiama. Tačiau 
kai kurie autoriai — pirmiausia Plutarchas — jam suteikia subtilesnį ir 
sudėtingesnį vaidmenį kalbėdami apie malonumų ryšius santuokoje. 
Viena vertus, pareiga padaryti žmoną partnere, kuriai atveriama siela, 
reikalauja, kad ji būtų gerbiama ne tik dėl savo rango ir statuso, bet dėl 
savo asmeninių savybių; taigi čia aphrodisia režimas turi atrasti vidinio 
apribojimo principą. Tačiau, kita vertus, jeigu vedybinio gyvenimo 
tikslas yra tobulos bendruomenės sukūrimas — tikras „gyvenimų susi- 
liejimas“, — taip pat aišku, kad jei lytiniai santykiai ir malonumai pati- 
riami ir išgyvenami kartu, jie yra sutuoktinius suartinantis veiksnys. 


* Seneka. Paguoda Helvijai, 13, 4. 
** Muzonijus Rufas. Religuiae, XII, p. 64. 

Tvirto ryšio suformavimas ir jo stiprinimas mėgaujantis aphrodisia yra 
net tik garantija, bet ir jiems palankus elementas. Iš čia kyla seksualinių 
malonumų išaukštinimas (numatant, kad jie integruojasi į santuokinį 
ryšį ir gerai į jį įauga), papildytas rekomendacijomis apie griežtumą juos 
praktikuojant, o tai jiems iš tiesų leidžia atlikti pozityvų vaidmenį vedy- 
binėje sąjungoje. 

Šis spirale besivystantis būtino griežtumo ir tinkamo intensyvumo 
procesas aiškiai atskleidžiamas Vedybinėse taisyklėse. Jis netgi sudaro jų 
pagrindines gijas. Tekstas perima kai kuriuos senus žinomus principus 
apie drovą ir paslapų, kuri turi gaubti ne tik kuriamąjį aktą, bet ir pa- 
prastus malonumo veiksmus: bučinius ir glamones*; pakeisdamas ži- 
nomus Herodoto žodžius, kad žmonos drova neturėtų dingti su jos 
nusimetama suknele**, o tamsa negali paslėpti palaidumo; cituodamas 
moterį, kuri norėjo pasprukti nuo Filipo, sakydama, kad kiekviena mo- 
teris verta, jog bent kartą būtų uždegta lempa, Plutarchas pažymi, kad 
kaip tik žmona nėra tokia kaip kitos; pasislėpusi naktyje taip, kad ne- 
būtų galima matyti jos kūno, ji turi suspindėti savo dorybe (to sėphron 
autės). O joje dorybinga tai, kas ją sieja tik su jos vyru ir skirta tik jam: 
„jos pastovumas ir švelnumas“***. 

Kalbėdamas apie priimančiojo santūrumo principą, drovą, kuri pa- 
žymi vienintelį prisirišimą, Plutarchas pateikia kelis patarimus, kurie vi- 
siškai taip pat atmeta pernelyg niūrų griežtumą, kaip ir visišką tiek vyro, 
tiek moters prieinamumą. Be abejo, gera žmona, kaip jaunoji spartie- 
tė, kurios pavyzdį jis nurodo, neturi pati žengti pirmojo žingsnio****; 
tačiau ji jokiu būdu negali pasirodyti nepritarianti vyro žingsniams; pir- 
masis dalykas būtų begėdiškas ir atsiduotų kurtizane, tačiau antrasis at- 
skleistų nedraugišką aroganciją*****. Čia ryškėja dar labai neaiškūs tai- 
syklių, nustatančių gerbtinas iniciatyvas ir apsikeičiamus ženklus, kurie 
bus tokie svarbūs krikščionių ganytojiškuosiuose nuostatuose, apmatai. 


* Plutarchas. Vedybinės taisyklės, 13, 139 e. 
** Ten par, 10, 139 c. 
*** Ten par, 46, 144 e-f. 
**** Taip pat Plutarcho veikalas Apie moterų dorybes, 242 b. 
***** Plutarchas. Vedybinės taisyklės, 18, 140 c. 

Plutarchas skiria daug dėmesio pavojams, kurie galėtų nuo pirmųjų 
šeimos lytinių santykių grėsti tolesniam geram sutarimui ir tada susi- 
formuojančio ryšio tvirtumui. Jis kalba apie blogą patirtį, kurią gali pa- 
rodyti jaunoji sutuoktinė; jis pataria Čia nesustoti, nes santuokos ge- 
rosios pusės gali pasirodyti vėliau: nereikia elgtis kaip tie, kurie įgelti 
bitės atsisako kopti medų*. Tačiau jis taip pat bijo, kad pernelyg stip- 
rus fizinis malonumas, patirtas santuokos pradžioje, nenulemtų to, kad 
prisirišimas praeitų dingus šiam malonumui; geriau reikėtų, kad meilė 
už savo gyvybę būtų dėkinga sutuoktinių charakteriui ir jų sielų 
nusiteikimui**. Taip pat per visą vedybinį gyvenimą nereikia bijoti to, 
kuo seksualiniai santykiai gali būti naudingi santuokinei sutuoktinių 
draugystei. Vedybinės taisyklės pateikia tikslius pavyzdžius šios emo- 
cinio suaktyvinimo funkcijos, į kurią aiškiai nukreipia Dialogo apie 
meilę pašnekovai***. Be viso kito, reikia vengti ginčų miegamajame: 
„Nesutarimus ir kaltinimus, kuriuos sukelia lova, nėra lengva numal- 
šinti kitoje vietoje“****; arba dar, kai laikomasi įpročio miegoti vienoje 
lovoje, nereikia išeiti į atskirus kambarius, nes tada susiginčijama; at- 
virkščiai, tada ateina laikas kreiptis į Afroditę, „kuri yra geriausia tokių 
skausmų malšintoja“*****, 

Ši tema užima palyginti svarbią vietą paties Plutarcho veikaluose. 
Su ja bus susiduriama Dialoge apie meilę, kur ji atskleis esminį skirtu- 
mą tarp meilės moterims, kur malonumui priskiriamas pozityvus vaid- 
muo dvasiniame ryšyje, ir meilės berniukams, kur fizinis malonumas 
(kuris, manoma, nėra abipusis) negali būti laikomas palankiu šių san- 
tykių veiksniu. Ši tema taip pat keliama Septynių išminčių puotoje, 
kur nagrinėjami seksualinių geidulių kartu su dviem kitais fiziniais 
malonumais, su kuriais jie siejami, — girtavimu ir muzika, klausimai. 
Pašnekovas Mnesifilas pažymi, kad kiekviename mene ar praktikoje 
kūryba nėra manipuliavimas įrankiais ar medžiagomis, o tai, ką norima 
padaryti: architekto ergon slypi ne jo maišomame kalkių skiedinyje, o 


* Plutarchas. Vedybinės taisyklės, 2, 138 d-e. 
** Ten par, 2, 138 £. 

*** Plg. infra, VI skyrius. 

**** Plutarchas. Vedybinės taisyklės, 39, 143 e. 


***** Ten par, 38, 143 d. 

jo statomoje šventykloje; mūzos, grodamos lyra ar fleita, turi tik vieną 
užduotį — „moralinį ugdymą ir aistrų nuraminimą“*. Kaip Dioniso už- 
davinys nėra gerti svaiginantį vyną, taip ir Afroditės uždavinys (ergon 
Aphroditės) nėra paprastas ryšys ir kūnų susijungimas (sunousia, mei- 
xis): jos uždavinys — abipusiai draugystės jausmai (philophrosunė), po- 
reikis (pothos), santykiai (homilia) ir reikalai (sunėtheia). Vedybiniame 
gyvenime lytiniai santykiai turi tarnauti kaip instrumentas simetriš- 
kiems ir galintiems keisti krypų emociniams santykiams formuoti ir 
plėtoti: „Afroditė, sako Plutarchas, yra menininkas, kuriantis santarvę 
ir draugystę (homophrosunės kai philias dėmiourgos) tarp vyrų ir mo- 
terų, nes per jų kūnus ir pasitelkdama sukeliamo malonumo poveikį ji 
tuo pačiu metu sujungia ir sustiprina sielas“**. 

Šie patarimai gali pasirodyti gana nesklandūs. Tačiau vis dėlto jie yra 
pirmieji ilgos istorijos ženklai: istorijos, kuri reiškia moralinių santykių 
tarp sutuoktinių kodifikavimą dvejopu aspektu — kaip bendras santū- 
rumo rekomendacijas ir kaip sudėtines emocinio bendravimo per sek- 
sualinius malonumus pamokas. 


„Monopolistinis“ principas sako: jokių lytinių santykių už santuo- 
kos ribų. Reikalaujama dehedonizuotis, — kad lytiniai sutuoktinių san- 
tykiai nepaklustų malonumų ekonomijai. Minimas tikslas daugintis, — 
kad jų tikslas būtų vaikų gimimas. Tai yra trys esminiai bruožai, pa- 
žymintys santuokos egzistencinę etiką, kurią kai kurie moralistai išplė- 
tojo imperijos epochos pradžioje ir kurios išplėtojimas labai daug pa- 
sisėmė iš vėlyvojo stoicizmo. Tačiau vis dėlto tai nėra jam būdingi 
bruožai: buvo galima atrasti reikalavimų, panašių į tuos, kurių laikytis 
Platonas reikalavo valstybės piliečių; vėliau juos bus galima sutikti kaip 
tai, ko Bažnyčia galėjo reikalauti iš geros krikščioniškos šeimos. Šie trys 


* Plutarchas. Septynių išminčių puota, 156 c. 

** Ten par, 156 d. Veikale Plutarchas ir stoicizmas (p. 109) Babut pažymi, kad 
Antipatras, Muzonijus ir Hieroklis „labiau domėjosi vedybomis negu meile; atro- 
do, jog pagrindinis jų tikslas — įrodyti, kad santuoka netrukdo filosofiškajam 
gyvenimui; galiausiai jų veikaluose nėra nė pėdsako vienos iš svarbių Amatorius 
idėjų, sakančios, jog moteris kaip ir vyras gali įkvėpti meilės aistrą“. 

principai daug labiau negu stojiškojo griežtumo atkūrimas, daug labiau 
negu šios epochos moralei būdingas projektas per amžius nenustojo 
pabrėžiu seksualinio griežtumo vaidmens, kurį buvo norima skirti 
santuokai. 

Tačiau šių trijų principų pastovumas neturėtų kelti minties apie jų 
gryną ir paprastą identiškumą. Tam tikra daugiau ar mažiau stoicistinė 
imperijos epochos moralė nepasitenkino vairuodama „monopolistinės“ 
santuokos kodeksą, skirtą dauginimuisi ir nepasitikinų malonumais, iš 
platoniškosios utopijos į krikščionybę. Ji suteikė jam keletą ypatingų 
bruožų, kurie kyla iš tada priimtų savęs [pažinimo] kultūros formų. 

Pirmiausia reikia pažymėti, kad Platono reikalavimo visus seksuali- 
nius malonumus įsprausti į santuokinę struktūrą vienas iš pagrindinių 
pateisinimų buvo tai, kad būtina miestui duoti vaikų, kurių reikia jam 
išlikti ir išlaikyti savo jėgą. Krikščionybėje, priešingai, lytinių santykių 
saitai su vedybomis bus pateisinami, nes patys šie santykiai turi nuo- 
dėmės, nuopuolio ir blogio žymę, ir tik vedybos gali juos padaryti teisė- 
tus, nors vis dėlto reikėtų paklausti, ar vedybos juos visiškai išteisina. O 
Muzonijui, Senekai, Plutarchui ar Hierokliui, net jeigu nauda ir atlieka 
savo vaidmenį, net jeigu nepasitikėjimas malonumais yra labai didelis, 
vis dėlto santykis tarp santuokos ir aphrodisia užsimezga, į pirmą vietą 
iškeldamas ne socialinius ir politinius santuokos tikslus ir postuluo- 
damas ne prigimtinį ir vidinį malonumų blogį, o juos susiedamas per 
priklausomybę nuo gamtos, proto ir esmės. Atsižvelgdami į doktrini- 
nius variantus ir pozicijų skirtumus, sakykime, kad seksualinė mono- 
polija, kurios bandoma reikalauti iš vedybų šia etikos forma, sukasi ne 
tiek apie „išorinę“ santuokos naudą ar „vidinį“ malonumo negatyvumą, 
kiek apie bandymą sutapatinti tam tikrus santykius: dviejų seksuali- 
nių partnerių susijungimą, dualistinį sutuoktinių ryšį, socialinį šeimos 
vaidmenį — ir tai stengiamasi padaryti per kuo tobulesnį ryšio su savi- 
mi adekvatumą. 

Čia paliečiamas antras svarbus skirtumas. Reikalavimas išlaikyti mė- 
gavimąsi malonumais santuokos ribose vienodai buvo keliamas Platono 
sargybiniui, Isokrato šeimininkui arba Aristotelio piliečiui kaip būdas 
valdyti save patį, nes susivaldymo reikalavo jo statusas arba valdžia, ku- 
rią jis turėjo rodyti mieste. Krikščionių ganytojiškuosiuose nuostatuose 

tobulos santuokinės ištikimybės principas bus besąlygiška pareiga tam, 
kuris rūpinasi savo išganymu. Šioje stoicizmo įkvėptoje moralėje sek- 
sualiniais malonumais mėgautis santuokoje ir sutinkamai su jos tikslais 
reikia norint patenkinti ryšiui su savimi būdingus reikalavimus, ne- 
sužeisti savo paties prigimties ir esmės, didžiuotis savo paties išmintin- 
gumu. Be abejo, šis principas, kuriuo netgi vyrams siekiama uždrausti 
lytinius santykius už santuokos ribų ir juos leisti tik dėl kai kurių api- 
brėžtų tikslų, bus vienas iš atramos taškų vėlesnei vedybinių santykių ir 
seksualinės praktikos „juridizacijai“; vyro seksualinė veikla, kaip ir mo- 
ters, rizikuos susidurti su įstatymu; ir preciziškas kodeksas pasakys, ką 
galima ar draudžiama daryt, norėti ar netgi galvoti net gyvenant san- 
tuokoje. Tačiau ši juridizacija, kuri vėliau bus tokia jautri, yra susijusi 
su ganytojiškaisiais nuostatais ir jų struktūra. Netgi pačiuose detaliau- 
siuose tekstuose apie poros gyvenimą, pavyzdžiui, Plutarcho, nėra siū- 
loma reglamentuoti tai, kas leidžiama ir draudžiama; tai tik gyvenimo 
būdas, santykių stilius; santuokinė moralė ir vedybinio elgesio patarimai 
yra visiems galiojantys principai ir kartu taisyklės tiems, kurie nori savo 
egzistencijai suteikti garbingą ir gražią formą. Tai egzistencijos esteti- 
kos, kurią, šiaip ar taip, praktikuoja tik kai kurie, universalumas neku- 
riant įstatymo. 

Seksualinės veiklos suvedybinimo, kuriuo siekiama jos teisėtumą 
lokalizuoti tik vedybose, padarinys, žinoma, yra akivaizdus jos apribo- 
jimas (kalbant bent jau apie vyrą, nes ištekėjusios moters seksualinė 
veikla jau seniai buvo ribojama). Ir dar — reikalavimas atsieti šių ma- 
lonumų praktikavimą nuo hedonistinio tikslo sieks pačios veiklos vidi- 
nio nuvertinimo. Tačiau taip pat reikia gerai suprasti, kad šiuos apri- 
bojimus ir šią diskvalifikaciją lydi kitas procesas: santuokinių lytinių 
santykių vertės ir reikšmės didėjimas. Viena vertus, lytiniai santykiai 
tarp sutuoktinių daugiau nėra tik teisių padarinys ir apraiška; reikia, 
kad jie surastų vietą jausmų, prisirišimo ir abipusiškumo santykiuose. 
Kita vertus, jei malonumas kaip tikslas ir nepripažįstamas, vis dėlto, 
remiantis bent jau kai kuriomis subtiliausiomis šios etikos formuluo- 
tėmis, jis turi būti naudojamas kaip elementas (instrumentas ir garan- 
tija vienu metu) sutuoktinių emociniame žaidime. 

Ir dėl šio aphrodisia reikšmės didėjimo vedybiniuose santykiuose, 
dėl vaidmens, kuris jiems suteikiamas sutuoktinių bendravime, vis dau- 
giau abejonių ima kelti privilegijos, kurios galėjo būti pripažįstamos 
meilei berniukams. 


VI SKYRIUS 
BERNIUKAI 


Plutarchas 
Tariamasis Lukianas 


Naujoji erotika 


Palyginti su įmantriomis klasikinės epochos formuluotėmis, meilės 
berniukams apmąstymai pirmaisiais mūsų eros amžiais neteko jei ne 
savo aktualumo, tai bent jau intensyvumo, rimtumo ir gyvumo. Kai 
apie tai mąstoma, nueinama lengviausiu pakartojimo keliu: žongliruo- 
dami senomis temomis — dažniausiai platonizmo — šie apmąstymai, 
nors ir menkai, atgaivina klasikinę kultūrą. Netgi kai filosofija siekia 
atkurti kadaise buvusį Sokrato asmens prestižą, meilė berniukams, jos 
keliamos problemos nebeskatina aktyvių ir gyvų apmąstymų: keturi 
Maksimo Tyriečio pokalbiai apie sokratiškąją meilę negalėtų būti lai- 
komi priešingu argumentu. 

Tuo nenorima pasakyti, kad ši praktika būtų išnykusi ar tapusi 
diskvalifikavimo objektu. Visi tekstai puikiai parodo, kad tuo metu ji 
dar buvo paplitusi ir laikoma natūraliu dalyku. Atrodo, jog pasikeitė 
ne polinkis į berniukus, ne vertinimai tų, kurie turi šitą polinkį, bet 
būdas, kuriuo apie jį kalbama. Paseno ne pats dalykas, o problema; 
sumažėjo jo keliamas susidomėjimas; išnyko svarba, kuri jam teikiama 
filosofiniuose ir moraliniuose debatuose. Šis „problemos išnykimas“, 
be abejo, turi savų motyvų. Vieni susiję su romėnų kultūros įtaka; tai 
nereiškia, kad romėnai tokiems malonumams buvo mažiau jautrūs ne- 
gu graikai. Tačiau keblus berniukų, kaip malonumo objektų, klausimas 
jų institucijose buvo keliamas ne taip aštriai kaip graikų miestuose. 
Viena vertus, kilmingos prigimties vaikus gerai „saugojo“ šeimos teisės 
ir viešieji įstatymai; šeimos tėvai tikėjosi, kad bus gerbiama valdžia, 
kurią jie turėjo savo sūnums; O garsusis Scantinia įstatymas — ir 

Boswellis tai puikiai parodė* - nedraudė homoseksualumo, tačiau gynė 
laisvą paauglį nuo jo teisių pažeidimo ir prievartos. Kita vertus, ir, be 
abejo, kaip to padarinys, berniukų meilė daugiausia buvo praktikuoja- 
ma su jaunais vergais, dėl kurių statuso nereikėjo jaudintis: „Romoje 
laisvos prigimties efebas buvo pakeistas vergu“, — sako P. Veyne'as**. 
Roma, netgi helenizuota, netgi persisunkusi filosofijos, Roma, kurios 
poetai taip mėgo apdainuoti paauglius, beveik neatsiliepė į didžiąją 
graikų spekuliaciją berniukų meile. 

Maža to, pedagoginė praktika įgavo tokias formas ir taip institu- 
cionalizavosi, kad daug sunkiau tapo ryšį su paaugliais grįsti lavinimo 
efektyvumu. Kvintilianas, kalbėdamas apie laiką, kada berniukas turi 
būti patikėtas retorikos mokytojui, primygtinai siūlo įsitikinti, kokie 
yra pastarojo „polinkiai: „Iš tiesų, kai vaikai patenka į mokytojų 
rankas, jie būna jau beveik susiformavę, o ir tapę jaunuoliais jie dar su 
jais pasilieka, todėl reikia stebėti, kad šį dar švelnų jauną amžių mo- 
kytojo skaistumas apsaugotų nuo visokio įžeidimo, o jam peržengus 
deramo elgesio ribas turėtų būti atimtas leidimas mokyti“; taigi reikia, 
kad „mokytojas savo mokiniams puoselėtų tėviškus jausmus ir laikytų 
save atstovu tų, kurie jam patiki savo vaikus'***. Apibendrinant galima 
pasakyti, kad tam tikras asmeninių philia ryšių svarbos sumažinimas, 
taip pat santuokos ir emocinių sutuoktinių santykių iškėlimas daug pri- 
sidėjo, kad meilės ryšys tarp vyrų nustotų būti laikomas intensyvių 
teorinių ir moralinių diskusijų pagrindu. 

Tačiau yra trys svarbūs tekstai: Plutarcho dialogas apie meilę; vė- 
lesnis dialogas apie meilę, priskirtas Lukianui, ir keturi Maksimo Ty- 
riečio pašnekesiai apie sokratiškąją meilę. Šį paskutinį tekstą galima 
palikti nuošalyje: ne dėl jo retorinio ir dirbtinio pobūdžio — tokios bu- 
vo ir Tariamojo Lukiano Meilės, o senųjų tekstų atnaujinimas yra 
epochos akademinių pratimų bruožas. Tačiau visas Maksimo Tyriečio 
tekstas — ir tai rodo jo tradiciškumą — skirtas dviem vyrų meilės rūšims 


atskirti ir palygint: tos, kuri graži ir teisinga, ir tos, kuri tokia nėra****. 


* J. Boswell. Christianity, Social Tolerance and Homoseksuality, p. 61 ir toliau. 
** P. Veyne. Meilė Romoje, Istorija, 1981 m. sausio mėn., p. 77. 


*** Kvintilianas. Apie oratoriaus ugdymą, II, 2. 
*** Maksimas Tyrietis. Pašnekesiai, 24, 1; 25, 1. 

Širą atskyrimą remdamasis platoniškomis tradicijomis Maksimas Tyrie- 
tis sutapatina su opozicija tarp tikrosios meilės ir tos, kuri tik į ją pana- 
ši. Pradėdamas nuo to, jis išplėtoja sistemišką ir tradicinį dviejų meilės 
rūšių palyginimą. Tai jis daro remdamasis jų savybėmis: viena apima 
dorybę, draugystę, drovą, nuoširdumą, pastovumą, kita — nesaikingu- 
mą, neapykantą, begėdiškumą, neištikimybę. Jis remiasi taip pat tuo, 
kas jas apibūdina: viena yra helenistinė ir vyriška, kita — sumoteriškė- 
jusi ir barbariška. Galiausiai jis remiasi elgesiu, kuriuo jos pasireiškia: 
vienu atvėju rūpinamasi mylimuoju, jis lydimas į gimnasiją, medžioklę, 
kovą, paskui jį einama į mirtį, o jo kompanijos ieškoma ne naktį ir ne 
vienatvėje; kitu atveju, atvirkščiai, vengiama saulės, ieškoma tamsos ir 
nuošalumo, stengiamasi nebūti matomam kartu su mylimuoju*. 

Plutarcho ir Tariamojo Lukiano dialogai apie meilę yra visiškai ki- 
tokie. Jų erotika taip pat yra binarinė ir lyginamoji: ir čia kalbama apie 
dviejų meilės formų išskyrimą ir jų vertinimą. Tačiau šis palyginimas 
daromas ne Eroto, valdomo vyriškos meilės ar vien tik ją įkūnijančio, 
viduje, norint atskleisti dvi moraliai nelygiavertes jos formas, o remiasi 
dviem natūraliai atskirtų ryšių formomis: santykių su berniukais ir san- 
tykių su moterimis (dar tiksliau, santykiais, kurie turimi su teisėta 
žmona santuokoje); ir kaip tik kalbant apie šias dvi formas, pateikiamas 
kaip atskiros, bus keliami klausimai apie vertę, grožį ir moralinį prana- 
šumą ir daromos skirtingos išvados, kurios ryškiai modifikuos erotikos 
klausimą: kad meilė moterims ir vedybos turi visišką teisę būti laikomos 
Eroto sritimi ir šios srities problemomis; kad ji remiasi natūralia opozi- 
cija tarp meilės savajai lyčiai ir meilės kitai lyčiai; 1r kad galiausiai etinis 
meilės vertinimas daugiau negali būti atliekamas remiantis fizinio ma- 
lonumo elizija. 

Iškyla paradoksas: su tuo pačiu malonumo klausimu senovės 
Graikijoje susijusios mintys apie pederastiją; su tuo pačiu klausimu bus 
susijusi ir jų regresija. Santuoka kaip individualus ryšys, galintis integ- 
ruoti malonumo santykius ir jiems suteikti pozityvią vertę, sudarys ak- 
tyviausią moralinio gyvenimo stilistikos apibūdinimo centrą. Vis dėlto 


* Maksimas Tyrietis. Pašnekesiai, 25, 2-4. 

meilė berniukams nebus pasmerkta. Ji dar turės pakankamai būdų 
pasireikšti poezijoje ir mene. Tačiau ji patirs tarsi filosofinių „investicijų 
nutrūkimą“. Užuot laikius ją viena iš aukščiausių galimų meilės formų, 
kaip radikalus trūkumas jai bus prikišamas nesugebėjimas skirti vietos 
malonumų santykiams. Keblumas apmąstyti santykius tarp šios meilės 
formos ir mėgavimosi aphrodisia ilgai buvo jos filosofinio vertinimo 
motyvas; dabar atsiranda pagrindas ją laikyti įpročiu, privilegija, kuri 
gali turėti savas tradicijas, tačiau kuri negali apibrėžti gyvenimo stiliaus, 
elgesio estetikos ir visų ryšio su savimi, su kitais ir su tiesa būdų. 

Plutarcho ir Tariamojo Lukiano dialogai vienu metu patvirtina vis 
dar pripažįstamą meilės berniukams teisėtumą ir didėjantį jos, kaip te- 
mos, gyvuojančios egzistencijos stilistikoje, nuosmukį. 


1. Plutarchas 


Plutarcho Dialogas apie meilę prasideda ir baigiasi vedybomis. Kitą 
dieną po savo vestuvių Plutarchas su žmona atvyko į šventąsias Tespi- 
jas: jie nori paaukoti dievui ir jo paprašyti palaiminti šią sąjungą, kurią 
nesantaika tarp jų šeimų paženklino bjauriu įspaudu. Jie įgriūna į savo 
svečių būrį per patį nedidelį sujudimą: ar jaunasis Bakchonas, geidžia- 
mas efebas, turi vesti jį persekiojančią moterį, ar ne? Debatai, peripe- 
tijos, pagrobimas. Dialogas baigiasi, kai visi ruošiasi lydėti naujuosius 
sutuoktinius ir aukoti gero linkinčiam dievui. Dialogas nuo vienų ve- 
dybų pereina prie kitų“. 

Jis taip pat rutuliuojasi po Eroto ženklu Erotidia — švenčių, kurios 
kas ketverius metus buvo švenčiamos Tespijose „meilės ir mūzų“ gar- 
bei, —- metu. Kaip tik šio dievo Plutarchas norėjo prašyti globoti savo 
vedybas; kaip tik į šį dievą bus kreipiamasi dėl ginčytinų Bakchono ve- 
dybų su Ismenodora: atrodo, jog jis „patvirtina ir savo gerais linkėjimais 


* H. Martinas (Plucarch's Echical Wricings and Early Christian Literature, leid. 
H. D. Betz) pažymi, jog dialoge nėra aiškiai atskleidžiami skirtumai tarp hete- 
roseksualios meilės ir vedybų. Lygindamas Dialogą apie meilę ir Vedybines tai- 
sykles, I.. Goessleris ypač didelį dėmesį teikia Plutarcho minėtam ryšiui tarp ga- 
mos ir eros ir tam, „ką nauja turi tradicinis klausimas apie santuoką“. 


RŪPESTIS DĖL SAVĘS 477 


palaimina tai, kas vyksta“*. Tuo metu Plutarchas turės laisvo laiko pa- 
dainuoti ilgą pagyrimą Erotui, jo dieviškumui, jo archajiškumui, jo ga- 
lybei, jo geriems darbams, jėgai, kurios padedamas jis ugdo ir traukia 
sielas; taip jis bus prisidėjęs prie dievo, kuris garbinamas vienu metu 
visame švenčių apgaubtame mieste, kulto. Dialogo tema: Erotas ir Ga- 
mas, meilės jėga ir santuokinis ryšys jų santykiuose. Religinių apeigų, 
kurios yra tarsi fonas, tikslas aiškus: kad Eroto, kviečiamo apsaugoti 
porą, galybė triumfuotų ir įveiktų šeimų nesutarimus, sumažintų nesan- 
taiką tarp draugų ir laiduotų vedybinio gyvenimo laimę. Teorinis deba- 
tų tikslas atitinka pamaldų praktiką; jis pagrindžia ją protu: parodyti, 
kad santuokiniai saitai daugiau negu koks nors kitas ryšys gali sutelkti 
Meilės jėgą ir kad ši tarp žmonių savo privilegijuotą vietą randa poroje. 

Pokalbio dingstis ir išorinės peripetijos, kurios sukelia besiklostan- 
čius įvykius, pasakojami iškilmingai ir ironiškai: tai „patetinis“ įvykis, 
visiškai „panašus į dramą“; norint jį atvaizduoti, reikėtų „choro“ ir „sce- 
nos“**. Iš uesų kalbama apie mažą komišką epizodą. Bakchonas, trokš- 
tamas paauglys — jis gražus, dorovingas, — persekiojamas erasto Pisijo, 
taip pat daug už jį vyresnės našlės. Jai buvo patikėta rasti jam tinkamą 
žmoną, tačiau ji nerado nieko geriau už save pačią; ji kėsinasi į berniu- 
ką, jį pagrobia, netgi suorganizuoja sužadėtuves įniršusio, o vėliau pasi- 
duodančio meilužio panosėje. Dialogas prasideda, kai baisiosios našlės 
ketinimai jau aiškūs, tačiau dar nepradėjus jai veikti. Tuo metu vaikas 
dar yra tarp savo dviejų persekiotojų: jis nežino, kokį kelią pasirinkti. 
Kadangi sprendimo teisę jis perdavė vyresniesiems, šie jį išvaduos. Taigi 
diskusija vyksta tarp dviejų meilės berniukams šalininkų — Protogeno ir 
Pisijo — ir dviejų meilės moterims šalininkų — Antemiono ir Dafnėjo. 
Ji vyksta Plutarcho akivaizdoje, ir šis labai greitai meta liudytojo vaid- 
menį ir įsitraukia į debatus bei juos apibendrina, sukurdamas bendrąją 
teoriją apie meilę: tuo metu dingus pirmiesiems dviejų meilių varžo- 
vams, jo pašnekovais ir priešininkais taps Pemtidas ir ypač Zeuksipas, 
kuris apie meilę susidaręs materialistinę koncepciją, o apie vedybas ma- 
no agresyviai ir kritiškai, ir į tai Plutarchas turės atsakyt. 


* Plutarchas. Dialogas apie meilę, 771 e. 
** Ten par, 749 a. 

Čia susiduriama su ryškiais dialogo požymiais. 

Jo išeities taškas — tradicinė kelių susikirtimo schema, ar būtų kal- 
bama apie mitines figūras, ar moralinę kazuistiką: yra du keliai, kurį 
reikėtų pasirinkti? Ar meilę berniukams, ar meilę moterims? Tačiau de- 
batai iš tikrųjų šios problemos tiksliai neiškelia: platoniškuose tekstuose 
vyriškas ir kilnus Erotas supriešinamas su lengvai prieinamu, daugybi- 
niu, fiziniu, „pandemišku“ (kurį, aišku, galima praktikuoti su berniu- 
kais ir mergaitėmis be santuokos), o Plutarchas siūlo pasirinkti arba 
berniukus, arba vedybas, užmezgančias ryšį su moterimis. 

Kitas išskirtinis Plutarcho dialogo elementas — berniuką persekio- 
jančios moters personažas. Visi ją apibūdinantys bruožai yra reikšmingi. 
Ji yra vyresnė negu berniukas, nors dar jauna; ji turtingesnė už jį; jos 
socialinė padėtis svarbesnė; praėjęs gyvenimas jau suteikė jai patirties*. 
Tokia padėtis Graikijoje nėra neįsivaizduojama — tiek dėl moterų ne- 
pakankamumo, tiek dėl vedybų strategijos. Tačiau vis dėlto į tokią są- 
jungą buvo žiūrima santūrokai; o jaunesnis ir mažiau turtingas vyras 
prieš savo žmoną jausdavosi truputį sutrikęs nuo to laiko, kai vyro pir- 
menybė santuokoje tapo statutinė. Kituose santuokiniam gyvenimui 
skirtuose tekstuose randama daug užuominų apie tokių vedybų trūku- 
mus; Solono gyvenime Plutarchas rekomenduoja magistratui, kuris su- 
tinka jauną vyrą, meilikaujantį senei „kaip patinas kurapkai“, parodyti 
jaunos merginos, ieškančios vyro, namus**. Pisijas taip pat nepraleis 
nepriminęs įprastos Bakchono vedybų šalininkų baimės***. Nebūdama 
visiškai išskirtinė, tai buvo paradoksali ir pavojinga sąjunga, kurioje 
pernelyg stipriai pasireiškė vieno interesai, o kito gašlumas, kad būtų 
galima pranašauti laimingą ir išmintingą gyvenimą. Taigi tokios san- 
tuokos, kokias Bakchonas mato kaip atsvarą pederastiškajai meilei, yra 
už ją ne geriau, o blogiau. Diskusija, kuri jas pateisins, ir išvados, kurios 
leis joms triumfuoti, tam neturės didelės reikšmės. 

Tačiau reikia iškelti dar vieną paradoksalų bruožą. Ismenodora, 
karštoji našlė, kupina gerų savybių: ji dorybinga; ji gyvena „tvarkingą 
gyvenimą; ją supa aplinkinių pagarba; „apie ją niekada nesklandė blogi 

* Plutarchas. Dialogas apie meilę, 754 c. 


** Plutarchas. Solono gyvenimas, 20, 8. 
*** Plurarchas. Dialogas apie meilę, 752, e-f. 

gandai“; ir niekada „įtarimas apie gėdingą poelgį nekrito ant jos na- 
mų'*. Tačiau nepaisydama gėdos ji leidosi persekioti berniuką; jis bu- 
vo jai patikėtas, kad ji galėtų palaiminti jo santuoką; tačiau girdėdama 
sakant tiek gero apie jį, savo akimis matydama jo grožį ir gerąsias sa- 
vybes, ji pati jį įsimyli. Negana to — Ismenodora jį medžioja; tyko jo 
grįžtančio iš gimnasijo, kad galėtų jį lydėti; ir padedama kelių draugų 
„jį pagrobia“. Yra žinoma, kad iš dalies realūs, o iš dalies ir sutarti pa- 
grobimai buvo dažnas elementas jei ne tikrovėje, tai bent jau pederas- 
tinėje literatūroje. Daug mitinių ir istorinių pasakojimų sukurta apie 
vieną iš šių prievartos epizodų. Apie tai užsimena Plutarchui priskirtos 
Meilės istorijos ir Maksimo Tyriečio Istorijos, skirtos sokratiškajai mei- 
lei**. Jeigu asmuo, turints tiek daug dorybių kaip Ismenodora, nusi- 
teikia tokiam puolimui, tai reiškia, jog ji yra skatinama „dieviškojo aks- 
tuno, kuris daug stipresnis už žmogiškąjį protą“, nes visi šie požymiai 
(amžiaus skirtumas, pripažinti nuopelnai, susidomėjimas mylimojo 
moralinėmis savybėmis ir gera reputacija, persekiojimo iniciatyva, die- 
viškojo įkvėpimo jėga) yra lengvai atpažįstami: jie apibūdina tradicinio 
pederastiškojo modelio berniukų meilužį. Pagal Plutarcho apibūdinimą 
Ismenodora užima erasto poziciją. Tad Bakchonas iš esmės turi pasi- 
rinkti ne tarp dviejų visiškai skirtingų meilės formų — tos, kuri gali 
įsižiebti tarp talentingo jaunuolio ir vyresnio vyro, besidominčio savo 
draugo grožiu, ir tos, kuri įsiplieskia tarp vyro ir moters siekiant valdy- 
ti tėvoniją ir auginti vaikus, — o tarp dviejų tos pačios meilės formų, ku- 
rių vienintelis skirtumas tas, kad vienu atveju tai vyro meilė, o kitu — 
moters meilė. Kad kalbama apie tokius pat ryšius, Plutarchas labai 
aiškiai pabrėžia viename savo pasisakymų už vedybas su Ismenodora: 
niekas, sako jis, negali apsieiti be autoriteto nei būti tobulas pats vienas; 
„efebas paklūsta gimnasiarchui, paauglys — erastui, suaugęs — įstatymui 
ir strategui... Taigi ar skandalinga, kad sveiko proto ir jau nugyvenusi 
nemažai metų moteris vadovautų jauno vyro gyvenimui, būdama nau- 
dinga dėl savo patirties teikiamo pranašumo (toi phronein mallon) ir 


kartu maloni dėl savo prieraišumo (toi philein) ir švelnumo?“ *** 


* Plutarchas. Dialogas apie meilę, 749 ir 755 d-e. 
** Plutarchas. Meilės istorijos, 2, 772 e; 3, 773 f. 
** Plurarchas. Dialogas apie meilę, 754 d. 

Matoma, kad Plutarcho dialogas plėtojamas veikiant dviem impul- 
sams. Viena vertus — tai nukrypimas, susijęs su pačia diskusija; klau- 
simas pasirinkimo, kurį mylimasis turi padaryti iš dviejų partnerių, 
apgaulingai tampa dviejų galimų meilės formų klausimu — meilės ber- 
niukams ir meilės mergaitėms; kita vertus — tai paradoksalios intrigos 
leidžiamas perkėlimas, kuris ryšiui su moterimi suteikia tą patį etinį 
potencialą kaip ir ryšiui su vyru. Mažojoje dramaturgijoje, kuri išplė- 
toja dialogo peripetijas, aiškiai atsiskleidžia debatų tikslas: kalbama apie 
vienintelės meilės koncepcijos suformavimą; ši meilė neatmes pede- 
rastiškajai meilei būdingų vertybių, atvirkščiai, ji įtrauks jas į platesnę, 
prasmingesnę formą, kurią galiausiai gali sukurti tik ryšys su mote- 
rimis, o dar tiksliau — su žmona. 

Šis Plutarcho dialogas yra tarsi vienos iš daugelio retorinių varžybų, 
kuriose, norint nustatyti nugalėtoją, meilė moterims buvo lyginama su 
meile berniukams. Šiuo požiūriu Plutarchas gali būti laikomas vienu 
karščiausių švelnumo ir vedybinių malonumų gynėju; šį dialogą teisė- 
tai galima pastatyti į vieną gretą su stoikų veikalais apie santuoką — jie 
nagrinėja bendras temas ir vartoja tas pačias formuluotes. Tačiau šiame 
tekste kalbama apie visiškai kitą dalyką nei argumentai už vedybas ir 
prieš pederastiją. Čia galima matyti svarbios permainos senojoje ero- 
tikoje eskizą. Šią transformaciją trumpai galima apibūdinti taip: nors 
aphrodisia praktikoje beveik nebuvo pastebima netolydumo, neperli- 
pamos sienos, reikšmingo vertybių pokyčio, vis dėlto erotikos išplėtoji- 
mas buvo grynai dualistinis: netgi dvigubai dualistinis ir pats savaime 
gana sudėtingas, nes, viena vertus, buvo supriešinamos vulgarioji meilė 
(kai nusveria seksas) ir kilnioji meilė — gryna, išpuoselėta, dangiška (kai 
apie seksą net nekalbama arba kalbama netiesiogiai); kita vertus, buvo 
atskleidžiama meilės berniukams specifika — šios meilės, jei ji atitiko sa- 
vo prigimtį, įkvėpimas, forma, tikslai, poveikiai buvo laikomi kitokiais 
nei tie, kuriuos buvo galima rasti kitose meilėse. Tačiau šie dualizmai 
buvo migloti, nes buvo pažymima, kad „tikroji“ meilė berniukams gali 
būti tik gryna meilė, be vulgarių aphrodisia paieškų (kuriomis pasižymi 
potraukis moterims arba ištvirkęs geismas berniukams). Pradeda keistis 
tęstinės aphrodisia srities ir binarinės struktūros erotikos konfigūracija. 
Plutarcho Dialogas gali paliudyti šį poslinkį, kuris iš tiesų įsitvirtins tik 

daug vėliau, kai susikurs visiškai vieninga meilės koncepcija, o ma- 
lonumų praktiką padalins griežta siena, atskirdama vienos lyties susi- 
jungimą su kita ir santykius tarp tos pačios lyties. Būtent šį režimą, 
apskritai ir šiandien mums būdingą, sutvirtina vieninga seksualumo 
koncepcija, kuri leidžia griežtai pažymėti santykių dimorhizmą ir dife- 
rencijuotą geismų struktūrą. 

Plutarcho Dialoge matomos pastangos sudaryti vieningą erotiką, 
labai aiškiai sutvarkytą pagal santykių vyras-moteris ar netgi vyras- 
žmona modelį; lyginant su šia vienintele meile (ji laikoma ta pačia, ar 
būtų nukreipta į moteris, ar į berniukus), pederastiškas prisirišimas iš 
tiesų būtų nuvertintas, tačiau nenubrėžiant griežtos ribos, kuri vėliau 
bus nubrėžta tarp „homoseksualių“ ir „heteroseksualių“ aktų. Visa teks- 
to esmė sukasi apie erotikos unifikavimą. Ji pasireiškia kritine („dualis- 
tine“) diskusija, vieningos (meilės) teorijos išplėtojimu ir fundamen- 
tinės sąvokos (charis — palankumas) pasirodymu. 


1. Galima trumpai apibūdinti tradicinį „dualizmo“ išdėstymą ir kri- 
tiką. Šį dualizmą, be abejo, gina meilės berniukams šalininkai. Beje, 
Protogenas ir Pisijas labai greitai paliks sceną — vos tik sužinoję apie 
Bakchono pagrobimą: jie buvo čia, kad paskutinį kartą pagarbintų 
diferencijuotą erotiką. Ja remiantis, meilė berniukams skiriasi nuo po- 
linkio moterims ir yra už ją pranašesnė dėl dviejų priežasčių: viena su- 
sijusi su tam tikra jų pozicija gamtos atžvilgiu, kita — su malonumo 
vaidmeniu kiekvienoje iš jų. 

Meilės berniukams šalininkai primena dažną argumentą, kuris pa- 
rodo tai, kas moterų yra dirbtina (vienų — papuošalai ir kvepalai, o la- 
biausiai pasileidusių — skustuvai, meilės gėrimai ir skaistalai), ir tai 
supriešina su berniukų, sutinkamų palestroje, natūralumu*. Tačiau jų 
argumentų prieš meilę moterims pagrindas yra tai, kad ši meilė — tai 
tik gamtos lemtas polinkis. Protogenas sako, kad iš tiesų gamta mu- 
myse patalpino geismą (orexi1s), traukiantį vieną prie kitos dvi lytis: rei- 
kėjo, kad mes būtumėme skatinami daugintis, kaip esame skatinami 
maitintis. Tačiau gerai matome, kad tokį potraukį musės turi pienui, 


* Plutarchas. Dialogas apie meilę, 751 a; 752 b. 

bitės — medui; taip pat pastebima, jog tokį potraukį virėjai turi viš- 
čiukams ir veršiams. Visiems šiems geismams Protogenas nesutinka 
duoti Meilės vardo*. Potraukio priešingai lyčiai natūralumas, žinoma, 
nepasmerkia būtinos praktikos, kuri mus skatina susijungti su mote- 
rimis, tačiau jos vertę apriboja tai, jog tai - elgesys, kurį galima matyti 
visame gyvūnų pasaulyje ir kurio priežastis — elementari būtinybė. 
Apie natūralius santykius su moterimis Protogenas kalba, norėdamas 
pabrėžti jų netobulumą ir parodyti, kad jie skiriasi nuo meilės berniu- 
kams, kuri niekina šią būtinybę ir siekia kažko aukštesnio. Tačiau jis 
nepasako, ką jam pačiam reiškia ši už gamtą viršesnė Meilė: Plutarchas 
perims šias platoniškąsias temas, bet tam, kad jas, priešingai negu ber- 
niukų užtarėjai, integruotų į vieningą meilės koncepciją. 

Kitą skirtumą pabrėžia malonumo vaidmuo. Potraukis moterims 
negali nuo jo išsivaduoti; o meilė berniukams, priešingai, atitinka savo 
esmę tik tada, jei nuo jo išsivaduoja. Norėdami pagrįsti šią tezę, Proto- 
genas ir Pisijas remiasi veikiau stojiška argumentacija. Jie pažymi, kad 
santykius su moterimi sukūrė gamta, norėdama išsaugoti rūšį; tačiau 
buvo sutvarkyta taip, kad malonumas yra siejamas su šiuo aktu. Dėl šios 
priežasties geismas, postūmis (orexis, hormė), kuris mus ten stumia, 
visada pasiruošę tapti prievartiniais ir netekti stabdžių: taip jie transtor- 
muojasi į troškimą (epichumia). Tad prie to natūralaus objekto, koks 
yra moteris, esame nešami dviem būdais: geismo — natūralaus judėjimo, 
kurio išmintingas tikslas — rūšies išlikimas, ir geismo — prievartinio ju- 
dėjimo, neturinčio vidinių taisyklių, kurio tikslas - „malonumas ir pasi- 
tenkinimas“**. Akivaizdžiai matoma, jog nei vienas, nei kitas negali 
būti laikomas tikrąja Meile: pirmasis dėl to, kad jis natūralus ir bendras 
visiems gyvūnams; antrasis todėl, kad peržengia proto ribas ir susieja 
sielą su fiziniu gašlumu. 

Taigi iš vyrų ir moterų santykių reikia išmesti netgi Eroto gali- 
mybę. „Nė menkiausia meilės dalelytė negali įeiti į piestelę ***, sa- 
ko Protogenas, ir šiai formuluotei berniukų šalininkai suteikia dvi 


* Plutarchas. Dialogas apie meilę, 750 c-d. 
** Ten par, 750 d-e. 
*** Ten pat, 750 c. 

reikšmes: geismo prigimtis, kuri vyrą pririša prie moters „per seksą“ 
kaip šunį prie patelės, neturi nieko bendro su meile; be to, išmintinga 
ir skaisti moteris neturėtų jausti „meilės“ savo vyrui ir sutikti „būti jo 
mylima“ (eran, erastai)*. Taigi yra vienintelė tikroji meilė — meilė ber- 
niukams: nes joje nėra žemų malonumų ir ji būtinai reikalauja draugys- 
tės, kuri neatsiejama nuo dorybės; jei vis dėlto erastas konstatuoja, kad 
jo meilė nežadina kitam „draugystės ir dorybės“, tai jis atsisako jo rū- 
pesčio ir ištikimybės**. 

Šiai tradicinei argumentacijai yra lauktas atsakymas. Tai Dafnėjo 
pederastinio veidmainiškumo demaskavimas. Tarsi Achilas per ašaras 
nebūtų kalbėjęs apie Patroklo šlaunis, tarsi Solonas, kalbėdamas apie 
žydinčius berniukus, nebūtų apdainavęs „jų šlaunų ir lūpų švelnumo“, 
berniukų mylėtojas mėgsta prisiimti filosofo ir išminčiaus vaidmenį; 
tačiau iš tiesų jis tik laukia progos; o nakų, kai visi ilsisi, „saldus nuskin- 
tas vaisius, kai nėra sargybinio“. Matoma dilema: arba apArodisia nesu- 
derinami su draugyste ir meile, ir tokiu atveju berniukų mylėtojai, kurie 
paslapčia tenkinasi trokštamais kūnais, yra neverti meilės kilnumo; arba 
reikia sutikti, kad fiziniai geiduliai užima tam tikrą vietą draugystėje ir 
meilėje, ir tada nėra priežasčių jų atsisakyti ryšyje su moterimis. Tačiau 
Dafnėjas prie to neapsistoja; jis taip pat primena kitą didelę alternatyvą, 
dėl kurios dažnai buvo priekaištaujama meilužių elgesiui ir malonumui, 
kurį jie stengėsi pajusti: jei eromenas yra dorybingas, šį malonumą ga- 
lima pajusti tik verčiant jį patirti prievartą; O jei jis taip pat jaučia ma- 
lonumą, reikia pripažinti, kad susiduriama su sumoteriškėjusiu ber- 
niuku***. Taigi nereikia pomėgyje berniukams ieškoti pirminio visos 
meilės modelio; veikiau reikėtų jį laikyti „vėlyvuoju, gimusiu iš perne- 
lyg senų tėvų, nesantuokiniu, sutemų vaiku, kuris bando išstumti tei- 
sėtą meilę, savo vyresnę seserį ****; bent jau, kaip pažymi Dafnėjas, 
reikia, kad galiausiai pomėgis berniukams ir moterims nebūtų tas pats 


dalykas*****. 


* Plutarchas. Dialogas apie meilę, 752 b-c. 
** Ten par, 750 e. 
*** Ten par, 751 d-e. 
**** Ten par, 751 f. 
***** Ten par, 751 e. 

Tačiau iš tikrųjų bendroji teorija apie meilę plėtojama pasitraukus 
pirmiesiems priešininkams ir jų nesant, tarsi, norint pasiekti principinį 
debatų tikslą, būtų reikėję atsisakyti šio kasdienio pasipriešinimo. Iki 
čia, pažymi Pemptidas, debatai buvo grindžiami asmeniniais klausi- 
mais, 0 juos reikia nukreipti į bendrąsias temas. 


2. Svarbiausią dialogo dalį sudaro pagyrimas Meilei kaip tradicinis 
pagyrimas dievui: atskleidžiamas iš tiesų dieviškas jos pobūdis (čia Plu- 
tarchas prieštarauja Pemptido sugalvotai epikūrietiškojo įkvėpimo tezei, 
kuri teigia, jog dievai yra ne kas kita, kaip mūsų aistros, ir jis parodo, 
kad Meilė, kuri mus pagauna, yra būtinai dieviškos galios padarinys); 
jos galia lyginama su kitų dievų jėga (tai svarbus fragmentas, nes jis pa- 
rodo, kad Erotas yra būtinas Afroditės papildinys: jo nesant, Afroditės 
kūrinys būtų tik jausminis malonumas ir niekas daugiau, ir jį būtų ga- 
lima nupirkti už drachmą; jis taip pat, priešingai, negu sakoma, yra drą- 
sesnis ir narsesnis už Arėją: dėl abipusės meilės įsimylėjėliai kare puola 
priešą, drąsiai kaunasi iki mirties, užuot gėdingai sprukę); aprašomas jos 
poveikis vyriškai sielai, kurią ji padaro „dosnią, gailiaširdę, liberalią ir 
kurią persmelkia kaip dieviškoji galia“. Galiausiai pagyrimas baigiasi 
nuoroda į egiptiečių mitus ir platoniškosios teorijos išdėstymu. 

Šiame pagyrime pažymėtina tai, kad visi šie elementai kyla iš tradi- 
cinės pederastiškosios erotikos. Daugelis pavyzdžių pasiskolinta iš mei- 
lės berniukams ar remiantis Sapfo pavyzdžiu (Alkestidė ir Admetas su- 
daro turbūt vienintelę išimtį). Erotui skirtuose pagyrimuose jis pasirodo 
kaip meilės berniukams dievas. Tačiau šią dainą dainuoja Plutarchas, 
kuris save laiko „moteriškosios meilės dainiumi“; jam tai reiškia ilius- 
truoti Dafnėjo pasiūlytą bendrąją tezę: „Jeigu atsižvelgsime tik į tiesą, 
pripažinsime, kad potraukis berniukams ir potraukis moterims kyla iš 
tos pačios meilės“ *. 

Atrodo, jog būtent čia slypi dialogo esmė. Mažoji Ismenodoros su- 
organizuota Bakchono „pagrobimo“ komedija pasitarnauja tik kaip rė- 
mas ir greita iliustracija. Visa tai, ką berniukų erotika galėjo ginti kaip 
šiai meilės formai būdingas savybes (supriešinant ją su klaidinga meile 


* Plutarchas. Dialogas apie meilę, 751 e-f. 


RŪPESTIS DĖL SAVĘS 485 


moterims), čia panaudojama iš naujo, ir taip, kad niekas nebūtų apei- 
nama iš didžiosios pederastiškosios tradicijos — greičiau atvirkščiai. Ta- 
čiau kalbama apie galimybę ja pasinaudoti kaip bendrąja forma, galin- 
čia susumuoti vieną ir kitą meilę, o ypač ją taikyti ne tik potraukiui 
moterims, bet ir pačiam santuokiniam ryšiui. 

Po Zeuksipo įsikišimo — iki mūsų dienų jis rankraščiuose neišliko, — 
kuris turėjo kritikuoti santuokinę meilę ne pederastijos vardu, o epi- 
kūriečių sąvokomis, Plutarchas perima žodį tam, kad nustatytų tris es- 
minius punktus. Pirmiausia jis pabrėžia, kad jei Meilė yra būtent tai, 
kas pasakyta, ji leidžia pajusti savo buvimą, galią, poveikį ir santykiuose 
tarp dviejų lyčių, kaip ir ryšiuose su berniukais. Akimirksnį žvilgte- 
lėkime į epikūrietiškąją tezę: mylimo kūno paveikslai, atnešti iki akių 
to, kuris myli, įsiskverbia į jo kūną, jį audrina ir jaudina, kol susifor- 
muoja sperma; nėra priežasties, dėl kurios šį mechanizmą berniukai 
galėtų išjudinti, o moterys — ne*. Ir atvirkščiai, pakalbėkime apie pla- 
toniškąją tezę, į kurią linksta Plutarchas: „jei per kūno gaivą ir graciją“ 
suvokiamas sielos grožis, o ši, prisimindama aukštybėse matytą reginį, 
suteikia sparnus mūsų sielai, kodėl lyčių skirtumas turėtų veikti ten, 
kur kalbama tik apie „grožį“ ir „natūralų puikumą“**? Plutarchas paro- 
do, kad šis dorybės elementas — aretė, — kurį tradicinė berniukų erotika 
pažymėdavo kaip vieną iš svarbių dalykų, skiriantį ją nuo polinkio mo- 
terims, peržengia lyčių skirtumą: „Buvo pasakyta, kad grožis yra dory- 
bės gėlė. Taigi būtų kvaila manyt, kad moterys negali pražysti ir nepa- 
sižymi polinkiu dorybei... Abi lytys turi tuos pačius bruožus“ ***. 

Kalbant apie draugystę, kurią pederastai nori pasilaikyti vien tik 
meilei berniukams, Plutarchas parodo, kad ji taip pat sėkmingai gali 
papuošti vyro ryšį su moterimi. Arba bent (ir ši specifikacija yra aiškiai 
pagrindinė) — su savo žmona. Santuoka, ir tik ji, užtikrina draugystę 
lyčių ryšyje. Plutarchas čia trumpai primena santuoką, paminėdamas 
keletą bruožų iš Vedybinių taisyklių: ji reikalauja dalytis viskuo per 
visą bendrą gyvenimą (Plutarchas vartoja žodžius stergein — mylėti ir 


* Plutarchas. Dialogas apie meilę, 766 e. 
** Ten par, 766 e-767 a. 
*** Ten par, 767 b-c. 

stegein — suteikti prieglobstį, laikyti pas save); ji skatina abipusį gera- 
noriškumą (eunoia); ji numato tobulą bendruomenę ir atskirų kūnų 
sielų bendrumą —- tokį stiprų vienetą, kad sutuoktiniai „daugiau nenori 
būti du, daugiau negalvoja, kad jie du“*; galiausiai ji reikalauja abipu- 
sio nuosaikumo — sophrosunė, kuris liepia atsisakyti bet kokio kito 
ryšio. Būtent kalbant apie šį paskutinį punktą, transpozicija nuo Eroto 
teorijos prie vedybinio gyvenimo praktikos yra įdomiausia, nes ji įkve- 
pia mintį apie didelę vedybų vertę, o ši mintis labai skiriasi nuo randa- 
mos stoikų veikaluose. Iš tiesų Plutarchas supriešina nuosaikumą, kuris 
ateina „iš išorės“ ir yra tik paklusnumas įstatymams, kurį lemia gėda ir 
baimė, su nuosaikumu kaip Eroto sukeltu efektu: būtent jis, įžiebdamas 
abiem sutuoktiniams meilę vienas kitam, atneša „susivaldymą, susilai- 
kymą ir ištikimybę“; į įsimylėjusių sutuoktinių sielą jis įkvepia „drovą, 
tylą, ramybę“; ją apdovanoja „santūriu elgesiu“ ir padaro „dėmesingą 
vienai būtybei“. Čia lengva atrasti pederastiškojo Eroto — dorybės ir sai- 
ko kūrėjo įsimylėjėlių sieloje —- bruožus, o pačių tobuliausių, kaip Sok- 
ratas, ir susilaikymo principą, kuris padėjo nurimti ir valdyti geismus 
mylimųjų akivaizdoje. Plutarchas į santuokos dualumą perkelia bruo- 
žus, kurie labai ilgai buvo taikomi tik tos pačios lyties meilužių philia. 

Tačiau bendrosios meilės teorija, galiojanti santykiams su moterimi 
kaip ir ryšiui su berniukais, susikuria aplinkiniais keliais: Plutarchas 
neperėjo, kaip jo prašė Dafnėjas ir pats manė padaryti, nuo atskiros 
meilės prie bendresnės meilės. Iš berniukų erotikos jis pasiskolino jos 
fundamentalius ir tradicinius bruožus; o tai buvo padaryta norint pa- 
rodyti, kad jie gali būti priskirti ne visoms meilės formoms, o tik išskir- 
tinai santuokiniam ryšiui. 


3. Toks iš tiesų yra galutinis dialogo tikslas: parodyti, kad ši vienin- 
telė meilės grandinė, galinti tobulai realizuotis tik santuokoje, negalės eg- 
zistuoti, bent jau tobula forma, santykiuose su berniukais. Nors šis ryšys 
ir jo tradicinės vertybės galėjo pasitarnauti kaip bendrosios meilės kon- 
cepcijos ramstis ir jos modelis, galiausiai jis tampa neteisėtas ir praranda 
savo reikšmę: tai netobula meilė, lyginant ją su sutuoktinių meile. 


* Plutarchas. Dialogas apie meilę, 767 d-e. 

Kur Plutarchas mato šį netobulumą? Kol skaisti dualistinė erotika 
skyrė tikrąją meilę — dėl to, kad ji skaisti, - nuo netikros ir apgaulingos 
meilės (todėl, kad ji fizinė), aphrodisia nebuvimas buvo ne tik galimas, 
jis buvo būtinas, kad šią meilę paverstų aukščiausia meile. Tačiau bend- 
rosios erotikos, stipriai siejančios Erotą ir Afroditę, susidarymas pakei- 
čia problemos duomenis; aphrodisia elizija nustoja būti sąlyga ir tampa 
kliūtimi. Plutarchas tai aiškiai pasako: Afroditė be Eroto suteikia tik lai- 
kiną malonumą, kurį galima nusipirkti už keletą drachmų, bet ir Ero- 
tas be Afroditės yra nė kiek ne mažiau netobulas, nes jį gadina fizinis 
malonumas; meilė be Afroditės yra „tarsi girtumas be vyno, kurį suke- 
lia gėrimai, išspausti iš figų ir miežių; tai gali būti tik bevaisis (akarpon) 
ir bergždžias (ateles) nerimas, kuris greitai tampa pasišlykštėjimu ir pa- 
sibjaurėjimu“ *. 

Taigi ar meilėje berniukams yra vietos aphrodisia? Argumentai ži- 
nomi**: arba seksualinių santykių reikalaujama prievarta, ir tas, kuris ją 
patiria, gali jausti tik pyktį, neapykantą ir norą atkeršyti; arba jie priim- 
tini tam, kuris dėl savo „minkštumo“ ir „moteriškumo“ „jaučia malo- 
numą būdamas pasyvus“ (hėdomenos toi paschein); o tai - „gėdingas“ 
ir „gamtai prieštaraujantis“ dalykas, nustumiantis į žemiausią rangą***. 
Plutarchas čia perima „eromeno dilemą“: prievartaujamas jis jaučia ne- 
apykantą, o nusileisdamas sukelia panieką. Tuo remiasi tradiciniai pe- 
derastijos priešininkai. Tačiau Plutarcho analizė eina toliau, norėdama 
apibrėžti tai, ko trūksta meilei berniukams ir kas trukdo jai būti harmo- 
ningu Eroto ir Afroditės deriniu, kokia yra santuokinė meilė, kur sielų 
ryšys siejamas su fiziniu malonumu. Šį trūkumą Plutarchas apibrėžia 
vienu žodžiu: meilė berniukams yra acharistos. 

Atrodo, jog žodis charis, kuris daugelį kartų vartojamas dialoge, yra 
vienas Plutarcho apmąstymų žodžių-raktų. Bent jau teksto pradžioje jis 
pateikiamas labai iškilmingai, prieš sukuriant didžiąją teoriją apie vie- 
nintelę Meilę. Dafnėjas pirmasis jį pavartoja kaip „visagalį“ savo tezės ar- 


gumentą****: meilė moterims pasižymi tuo, sako jis, kad praktikuojant 


* Plutarchas. Dialogas apie meilę, 752 b. 

Čia Plutarchas remiasi Dafnėjo išplėrotu argumentu, 751 d-e. 
Plucarchas. Dialogas apie meilę, 768 d. 

seksualinius santykius, kokius sukūrė gamta, ji gali, eidama per charis, 
vesti į draugystę (eis philian). Dafnėjas šiam terminui skiria tiek daug 
reikšmės, kad tuojau pat imasi jį apibrėžti ir pagrįsti keliais dideliais 
poetiškais pasisakymais. Charis — tai palankumas, kurį iš geros valios 
moteris suteikia vyrui, palankumas, kuris, pasak Sapfo, gali atsirasti tik 
lytiškai subrendus ir kurio nebuvimas lytiniuose santykiuose, anot 
Pindaro, gali lemti nesveikus vaikus: taip Hefaistas buvo pradėtas Heros 
„aneu chariton“*. Aiškiai matoma, koks vaidmuo suteikiamas šiam su- 
tikimui: integruoti lytinius santykius su dviem gamtos nustatytais jų 
poliais — aktyviu ir pasyviu — į abipusius geranoriškumo santykius ir 
draugystę susieti su fiziniu malonumu. 

Po šio preliminaraus pristatymo, sukūrus vieningą meilės doktriną, 
charis klausimas tampa svarbiausiu dialogo pabaigoje; jis bus diskrimi- 
nantas tarp meilės moterims ir meilės berniukams, iš kurių tik pirmoji 
gali įgauti šią tobulą formą, kurioje abipusių jausmų švelnumo dėka 
susijungia Afroditės malonumas ir draugystės dorybė. Šį susijungimą 
Plutarchas suvokia ne tik kaip toleranciją, kuri vedybiniuose ryšiuose 
suteiktų daugiau ar mažiau naudingą vietą (pavyzdžiui, dauginimasis) 
lytiniams santykiams. Priešingai, jis padaro juos prisirišimo, kuris turi 
puošti vedybinius santykius, išeities tašku. Fizinis malonumas visiškai 
taip pat kaip jausmų švelnumas atsisako visko, kas galėtų būti laikoma 
prievarta, klaidinimu ar žemu pataikavimu, gali būti jausmų abipu- 
siškumo, kurių reikia santuokai, atsiradimo priežastis: „Fizinė sąjunga 
su žmona yra draugystės šaltinis, bendras dalyvavimas didžiosiose pa- 
slaptyse“. Geidulingumas yra menkas dalykas (tai yra tradicinis fizinio 
malonumo priešų posakis, tačiau, tuojau pat priduria Plutarchas, „jis yra 
kaip sėkla, iš kurios diena po dienos tarp sutuoktinių stiprėja abipusė 
pagarba (timė), meilumas (charis), prieraišumas (agapėsis) ir pasitikėji- 
mas (pistis)'**. 

Šiam fundamentiniam fizinio malonumo vaidmeniui ir sėklos 
funkcijai Plutarchas duoda iškilmingą istorinį garantą; jis aptinka jį 
Solono teisėtvarkoje, kuri sutuoktiniams nurodė artintis prie žmonos 
„mažiausiai tris kartus per mėnesį“. Solono gyvenime jis taip pat iškėlė 


* Plutarchas. Dialogas apie meilę, 751 d. 
** Ten par, 769 a. 

šį įstatymą, pažymėdamas, jog jis galioja tik vienturtėms dukterims, nes 
reikia palikuonių, kuriems bus perduota tėvonija; tačiau, pridėjo Plu- 
tarchas, yra ir kai kas daugiau: šis reguliarus santykiavimas, netgi „jei 
negimsta“ vaikai, reiškia „gerbiamai moteriai jaučiamą pagarbą“, „rodo 
švelnumą, kuris kiekvienu momentu išsklaido galybę prieštaravimų ir 
nesužadina visiško pasibjaurėjimo“*. Šiam lytinių santykių vaidmeniui, 
kaip reguliaraus suartėjimo principui ir gero sutarimo garantijai, Plu- 
tarchas Dialoge apie meilę skiria dar iškilmingesnę formuluotę. Jis ją 
paverčia būdu suteikti naują jėgą vedybiniam ryšiui panašiai kaip iš 
naujo patvirtinant sutartį: „Solonas norėjo, kad kaip valstybės retkar- 
čiais atnaujina susitarimus, kurie jas sieja, taip ir vedybos būtų tarsi 
atnaujinamos, atkuriamos šiuo švelnumo pasireiškimu, nepaisant jokių 
abipusių priekaištų, kurie gali susikaupti per kasdienį bendrą gyveni- 
mą“**. Taigi seksualinis malonumas yra svarbiausias santuokoje kaip 
meilės ir draugystės ryšių principas bei užstatas. Jis ją pagrindžia ar bent 
jau iš naujo suteikia jai galią kaip gyvenimo paktui. Nors Plutarchas 
kalba apie tai, kuo gali moterį „žeisti“ lytiniai santykiai bent jau vedy- 
binio gyvenimo pradžioje, jis taip pat parodo, jog net šis „įkandimas“ 
turi kažką gyvybingo, tvirto ir ilgaamžio santuokiniam vienetui sukur- 
ti. Jis kalba apie tris metamorfozes: skiepijamo augalo, kurį būtinai 
reikia įpjauti, norint su įskiepio pagalba suformuoti medį, gebantį duo- 
ti geidžiamus vaisius; vaiko arba jaunuolio, kuriam ne be vargo į galvą 
reikia įkalti pirmąsias žinias, iš kurių jis turės naudos vėliau; galiausiai 
skysčio, kuris pilamas į kitą: po susidrumstimo ir putojimo susidaro 
mišinys, ir taip atsiranda di'holon krasis, apie kurį taip pat buvo kal- 
bama Vedybinėse taisyklėse***. Kartu jie sudaro naują skysų, kurio 
dviejų sudėtinių dalių niekas nesugebės atskirti. Vedybinių ryšių pra- 
džioje neišvengiamos tam tikros kančios, susijaudinimas ir netvarka, 
tačiau tai sąlyga naujam ir stabiliam vienetui susiformuoti. 

Taip Plutarchas prieina prie pagrindinės formuluotės: „Santuokoje 
mylėti yra geriau negu būti mylimam“****. Ši formulė yra svarbi, nes 


* Solono gyvenimas, 20. 
** Plurarchas. Dialogas apie meilę, 769 a-b. 
*** Ten par, 769 e-f; Vedybinės taisyklės, 142 e-143 c. 

kiekviename meilės ryšyje, remiantis tradicine erotika, stipriai pasireiš- 
kia mylinčiojo ir mylimojo poliarumas ir būtina vieno ir kito asimetri- 
ja. O čia vaizduojama dviguba meilė, kurią jaučia abu sutuoktiniai ir 
kuri sudaro pagrindinį elementą. Ir dėl priežasčių, kurias nesunku su- 
vokti. Ši dviguba meilė yra apibusiškumo principas: abu myli vienas 
kitą, todėl priima kito meilę, kurios požymius pastebi, ir myli būdami 
mylimi. Taigi tai yra ir ištikimybės principas, nes kiekvienas iš dviejų 
savo elgesio taisykle ir priežastimi apriboti geismus gali laikyti meilę, 
kurią jis jaučia kitam. „Mylėdamas vengi visko, kas gadina ir keičia 
santuoką“*. Šios sąjungos reikšmė ir tvirtumas priklauso nuo šios dvi- 
gubos meilės schemos, kurioje kiekvienas Eroto atžvilgiu nuolat yra 
aktyvus subjektas; dėl šio abipusiškumo, atliekant meilės aktą, lytiniai 
santykiai gali įsigalėti kaip abipusis švelnumas ir sutikimas. Lyginant 
su šiuo ryšių modeliu, praktika su berniukais, kur aiškiai pabrėžiamas 
erasto ir eromeno skirtumas, pasyvumo dilema ir būtinas amžiaus pa- 
žeidžiamumas, gali būti tik netinkama. Jai trūksta dvigubos ir simet- 
riškos meilės; ir dėl to ji neturi poros vidinio reguliavimo ir stabilumo. 
Ji nepasižymi šiuo „grožiu“, kuris leidžia aphrodisia integruotis į drau- 
gystę, kad sudarytų visapusišką ir išbaigtą Eroto formą. Plutarchas ga- 
lėtų pasakyti, kad pederastija — tai meilė, kuriai trūksta „grožio“. 


Apskritai Plutarcho tekstas rodo, jog susidarė erotika, kuri keliais 
pagrindiniais dalykais skiriasi nuo tos, kurią pažino ir išplėtojo graikų 
civilizacija. Ji nėra visiškai skirtinga, nes, kaip matoma iš Eroto pager- 
bimui skirto ilgo fragmento, dar yra ir išliks labai svarbios tradicinės 
reikšmės. Tačiau platoniškumu atsiduodančią erotiką Plutarchas nau- 
doja pasiekti kitokiems efektams negu tie, su kuriais ji buvo paprastai 
siejama. Ilgą laiką ji tarnavo dviejų atskirtų ir priešingų meilių egzista- 
vimui žymėti (viena iš jų yra žema, vulgari ir nukreipta į aphrodisia, o 
kita — iškili, dvasinė ir orientuota į rūpinimąsi siela) bei sukurti iš jų 
kažkokį vienetą, nes anksčiau tik antroji buvo laikoma teisinga, o kita 
buvo tik žemiškas ir apgaulingas jos šešėlis. Plutarchas tas pačias pla- 
toniškąsias sąvokas panaudoja erotikoje, kuri siekia sukurti vienintelį 


* Plutarchas. Dialogas apie meilę, 769 d-e. 


RŪPESTIS DĖL SAVES 491 


Erorą, galintį apimti meiles moterims ir berniukams bei į jas integruoti 
aphrodisia; tačiau dėl šio vieneto toji erotika galiausiai atsisako meilės 
berniukams, nes jai trūksta charis. Iš dualistiškosios erotikos, spren- 
džiančios problemą, kas tikra, o kas apgaulinga, ir skirtos daugiausia 
meilei berniukams pagrįsti aphrodisia elizijos kaina, Plutarchas sukuria 
naują meilės stilistiką: ji yra monistinė, nes apima aphrodisia, bet iš jų 
padaro kriterijų, kuris padeda palaikyti tik santuokinę meilę, o santykių 
su berniukais skatina atsisakyti dėl jų trūkumų: šiems santykiams dau- 
giau nėra vietos didžiojoje vientisoje ir integralinėje grandinėje, kur 
meilei gyvybę teikia malonumo abipusiškumas. 


2. Tariamasis Lukianas 


Lukianui priskirtos Meilės yra aiškiai daug vėlesnis tekstas*. Jis pa- 
teikiamas labai įprasta dialogų forma. Teomnestas, kurio meilės mote- 
rims ir berniukams, vos tik išnykusios, tuojau pat atgimsta gausiau ne- 
gu Hidros galvos, skundžiasi Afrodite: nuo to amžiaus, kai iš vaiko jis 
tapo efebu, jį persekioja deivės pyktis, nors jis nėra Saulės sūnus, nors 
jis neturi žiauraus Hipolito šiurkštumo. Jis jaučiasi turįs vienodą polinkį 
vienai ir kitai meilei, negalėdamas suprasti, į kurią verčiau reikėtų link- 
ti. Likino, kuris nėra linkęs nė į vieną iš šių dviejų aistrų, jis prašo būti 
nešališku teisėju ir padėti jam pasirinkti geriausiąją. Laimė, Likinas savo 
atmintyje išsaugojo dviejų vyrų dialogą ta pačia tema; vienas mylėjo tik 
berniukus, manydamas, kad moteriškoji Afroditė yra „praraja“, o kitą 
pašėlusiai traukė moterys. Taigi jis perpasakosiąs jų diskusiją; tik Teom- 
nestas neturėtų suklysti — jis galbūt pateikęs klausimą juokais, o Charik- 
lis 1r Kalikratidas, kurių kalbas dabar išgirsiąs, kalbėję labai rimtai. 

Nėra reikalo sakytu, kad paskutinė pastaba turi būti laikoma per- 
keltinės prasmės pareiškimu. Žinoma, abu priešininkai rimti, tačiau Ta- 
riamasis Lukianas ironizuoja, aprašydamas jiems priskiriamus emfatinius 


* Apie šį tekstą žr. R. Bloch. De Pseudo-I uciani Amoribus, 1907; Macelod Įva- 
de Toeb leidime jį priskiria IV amžiaus pradžiai; F. Buffiere'as (Paauglys Erocas, 
p. 481) mano, jog tai II amžiaus tekstas. 

ir svarius įrodymus. Šiose bravūriškose ištraukose slypi parodija; kiek- 
viena jų perteikia tipiškus moterų šalininko ir berniukų mėgėjo žodžius. 
Autorius šypsosi perteikdamas šių nesutrikdomų bylininkų kalbas, ku- 
riose pilna tradicinių argumentų, privalomų citatų, nuorodų į didžią- 
sias filosofines idėjas, retorinių puošmenų. Šiuo požiūriu pederastiškoji 
kalba yra labiau perkrauta, pretenzingesnė ir „barokiškesnė“ negu sto- 
jiškesnis ir grynesnis pasisakymas moterų naudai. Galutinė ironija — 
Teomnestas prisimins, kad galiausiai iškyla klausimas apie bučinius, 
glamones, rankas, lendančias po tunikomis — taip jis labiausiai įgels 
meilės berniukams gyrėjui. Tačiau net pati ironija rodo, kad keliamos 
rimtos problemos. Nors ir labai linksmai Tariamasis Lukianas pieštų 
„teorinį-diskursyvinį “ dviejų mėgėjų portretą — jų šiek tiek „paryškintą“ 
retorinį profilį, — dialoge galima atrasti toje epochoje pačiais ryškiau- 
siais bruožais atskleidžiamą „erotinę argumentaciją“, kuri taip ilgai gy- 
vavo helenistinėje kultūroje. 

Gali nustebinti vienas dalykas, kurį nuo dialogo pradžios pateikia 
Likinas, norėdamas padėti draugui, pasimetusiam tarp dviejų meilių: 
šis dialogas, kuris baigsis (ne be tam tikro dviprasmiškumo) meilės ber- 
niukams naudai, pažymėtas ne Eroto, kuris laikomas šios prieraišumo 
formos globėju, o Afroditės ženklu: scena, kurią Likinas prisimena iki 
menkiausių detalių, vyksta Knide prie deivės šventyklos, kur yra gar- 
sioji Praksitelio sukurta skulptūra. Šitai, beje, netrukdo, laikantis tra- 
dicijos, per pokalbį berniukų ir jų meilužių gynėjui šauktis Eroto — 
„dangiškojo genijaus“, „Meilės paslapčių hierofanto“; o kalbant apie 
geidulius moterims, visiškai natūraliai paramos bus kreipiamasi į Afro- 
ditę. Tai, kad Knido deivė kažkokiu būdu vadovauja šiems debatams ir 
kartu supriešinama su Erotu — tradiciniu partneriu-priešininku, — gali- 
ma lengvai paaiškinti. Taip yra dėl to, kad fizinio malonumo problema 
nagrinėjama visame dialoge. Susirūpinęs Teomnestas, kurį vienodai 
jaudina mergaičių žavesys ir berniukų grožis, taip pat klausia ir apie 
aphrodisia. Paskutinį žodį tars fizinis malonumas ir juoko protrūkiu 
nutildys drovius pasisakymus. Būtent jis yra Chariklio ir Kalikratido 
diskusijos dingstis, pateikiama reikšmingo anekdoto forma: jaunuolis, 
įsimylėjęs Praksitelio marmurinę statulą, leidosi nakčiai uždaromas 

šventykloje ir ją išniekino, tarsi ji būtų berniukas*. Šios istorijos — labai 
tradicinės — papasakojimas sukelia debatus: ar tas Afroditei skirtas 
šventvagiškas aktas yra pagarba tai, kuri vadovauja malonumams su 
moterimis? Tačiau ar, įvykdytas tokia forma, jis nėra liudijimas prieš 
tą pačią Afroditę? Dviprasmiškas aktas. Ar šį bedieviškumą-pagarbą, šį 
išniekinanų reveransą reikia priskirti meilei moterims ar meilei ber- 
niukams? 

Per visą dialogą keliamas klausimas, net jei atrodo, jog jis pamiršta- 
mas prakilnesniuose pasisakymuose, yra toks: kokią vietą, kokią formą 
suteikti seksualiniam malonumui vienoje ir kitoje meilėje? Atsakymas į 
šį klausimą bus diskriminantas, vienam akimirksniui suteikiantis meilei 
berniukams pergalę filosofinėje padangėje, bet realybės ironija ją greitai 
sukompromituos. 

Debatai pasižymi griežta kompozicija. Kiekvienas iš dviejų oratorių 
gauna žodį paeiliui ir tęstiniame pokalbyje kalba apie meilės, kurią jis 
pripažįsta, priežastį: nebylus liudytojas (Likinas) teisėjaus šioms varžy- 
boms ir paskelbs nugalėtoją. Netgi jei Kalikratido kalba „už berniukus“ 
labiau išgražinta ir ilgesnė negu Chariklio, abiejų bylininkų kalbos yra 
tos pačios struktūros; argumentai dėstomi ta pačia tvarka ir tokiu bū- 
du, kad antrieji tiksliai atsako į pirmuosius. Kiekvieną iš dviejų kalbų 
sudaro dvi dalys; pirmoji atsako į klausimą: koks yra meilės, apie kurią 
kalbama, pobūdis, prigimtis ir pagrindas pasaulio tvarkoje? Antrasis at- 
sako į klausimą, koks malonumas patiriamas šioje meilėje, o koks kito- 
je? Kokia turi būti jos forma ir jos vertė? Išsamiai nenagrinėjant dviejų 
plėtočių, čia veikiau bus vienas po kito nagrinėjami du klausimai, no- 
rint parodyti, kaip kiekvienas — meilės moterims šalininkas ir meilės 
berniukams gynėjas — savaip į juos atsako. 

1. Chariklio kalba „už moteris“ remiasi pasaulio koncepcija, kurios 
pagrindinis tonas, be abejo, yra stojiškas**: gamta apibrėžiama kaip 
galybė, kuri maišydama elementus sukūrė visus gyvuosius ir jiems 
suteikė sielą. Taip pat ji, kalba Chariklis, karcodamas žinomą pamoką 


* Tariamasis Lukianas. Meilės, 16. 
** Šis pasisakymas yra 19-28 paragrafuose. Praechteris savo studijoje apie Hieroklį 
(p. 148) primygtinai teigia, kad šis fragmentas — stojiškas. R. Blochas pastebi neo- 

pitagoriečių nagrinėjamas temas. 

ir žinomus žodžius, — numatė kartų kaitą*. Gerai žinodama, kad gyvie- 
ji buvo sukurti iš „gendančios medžiagos“ ir kiekvienam iš jų duotas 
trumpas laikas, ji sutvarkė (emėchanėsato) taip, kad, vienam mirus, 
gimtų kitas: taip, kartoms keičiantis, mes galime gyventi amžinai. No- 
rėdama tai padaryti, ji taip pat sumanė lyčių padalijimą; viena lytis skir- 
ta duoti sėklai, o kita — jai priimti; ir kiekvieną iš jų pripildė geismo 
(porhos) kitai. Tik iš šių dviejų lyčių susijungimo gali gimti kartos 
tęsinys — ir niekad iš dviejų tos pačios lyties individų ryšio. Taip Charik- 
lis tvirtai išmeta inkarą į bendrąją pasaulio tvarką, kur vienas prie kito 
šliejasi mirtis, karta ir amžinybė, savita kiekvienos lyties prigimtis ir 
malonumas, kuris tinka kiekvienai iš jų. Nereikia, kad prieštaraudamas 
gamtai „moteriškasis“ virstų vyriškuoju, o „vyriškasis savo ruožtu su- 
minkštėtų“. Nesilaikant nustatytos tvarkos, būtų sunaikinti ne tik indi- 
vidui būdingi bruožai, bet bandoma sugriauti universalią būtinybę. 

Antrasis Chariklio kalboje nurodomas natūralumo kriterijus - žmo- 
nių prigimtinė padėtis**. Artimumas dievams dėl dorybės, noras elgtis 
herojiškai, proporcingos vedybos ir kilnūs palikuonys: tokie bruožai 
pažymėjo šį aukštą egzistencijos laipsnį ir užtikrino atitikimą gamtai. 
Paskui atėjo nuopuolis — ir jis vis didėjo. Atrodo, kad Chariklis kaip 
šio nuosmukio etapą išskiria laiką, kai malonumas nuvedė žmones prie 
bedugnės krašto, pasitenkinimui buvo ieškoma „naujų ir vedančių į 
šoną kelių“ (ar tai reikia suprasti kaip lytinius santykius, kurių tikslas 
nėra vaikai, ar malonumus už santuokos ribų?), paskui laiką, kai bu- 
vo prieita „prie pačios gamtos iškreipimo“: įžūlumo, kurio pagrindinė 
forma — bent jau vienintelė pateikiama šiame tekste — vyrą laikyti mo- 
terimi. O kad toks prieštaraujantis gamtai aktas būtų galimas, reikėjo, 
kad santykiuose tarp vyrų atsirastų tai, kas leistų prievartauti ir klai- 
dinti: tironiška valdžia ir įtikinėjimo menas. 

Trečiąjį natūralumo požymį Chariklis pateikia iš gyvūnų gyveni- 
mo***: „gamtos teisėtvarka“ karaliauja jiems be apribojimų ir padaliji- 
mo: nei liūtai, nei jaučiai, nei avinai, nei šernai, nei vilkai, nei paukščiai, 

* Tariamasis Lukianas. Meilės, 19. 


** Ten pat, 20-21. 
*** Ten pat, 22. 

nei žuvys neieško savo lyties — jiems „apvaizdos nuostatai nepajudina- 
mi“. Kaip opoziciją šiai protingai gyvūnijai Tariamojo Lukiano orato- 
rius pateikia „iškrypusį žvėrį — Žmogų; ir tai jį nustumia žemiau už 
visus gyvūnus, nors jam buvo skirta pirmauti. Chariklio kalboje dau- 
gelis reikšmingų terminų apibūdina šį žmogaus „žvėriškumą“: tai vadi- 
nama karštlige, taip pat „keista liga“, „aklu nejautrumu“ (anaisthėsia), 
negalėjimu pasiekti tikslą. Ji taip pat nepaiso to, ką reikėtų tęsti, ir tęsia 
tai, ko nereikėtų. Ne taip kaip gyvūnai, kurie paklūsta įstatymui ir 
siekia jiems nustatyto tikslo, vyrai, turintys santykius su vyrais, pasižymi 
visais požymiais, kurie tradiciškai priskiriami aistringai būsenai: nekon- 
troliuojamą žiaurumą, liguistumą, aklumą daiktų realumui, nesuge- 
bėjimą pasiekti žmogiškai prigimčiai nubrėžtų tikslų. 

Apskritai meilė berniukams paeiliui gretinama su trimis gamtos 
ašimis — bendrąja pasaulio tvarka, žmonijos primityviuoju būviu ir pro- 
tingai prie tikslų priderintu elgesiu; ji sudarko pasaulio tvarką, ji leidžia 
įsivyrauti prievartai ir apgaulei; pagaliau ji nesėkmei pasmerkia žmo- 


€ 


giškosios būtybės tikslus. Vertinant kosmologiškai, „politiškai“ ir mo- 
rališkai, tokie santykiai žeidžia gamtą. 

Atsakydamas į tai, Kalikratidas suteikia mažiau vertės argumentams, 
kuriuos neigia jo priešininkas, o daugiau — visiškai kitokiai pasaulio, 
žmogiškosios giminės, jos istorijos ir aukščiausių ryšių, galinčių sieti 
žmones, koncepcijai. Mintį apie toli matančią ir „mechanišką“ gamtą, 
kuri padedama sekso pratęsė kartas, taip suteikdama žmogiškajai gimi- 
nei amžinybę, kuri atimta iš individų, jis supriešina su iš chaoso susi- 
formavusio pasaulio vizija. Tai Erotas nugalėjo šią pirminę netvarką 
savo demiurgijoje pagamindamas visa tai, kas turi sielą ir kas jos neturi, 
žmonių kūnui suteikdamas santarvės principą ir sujungdamas juos vie- 
nus su kitais „šventaisiais draugystės saitais“. Chariklis vyro ir moters 
santykiuose matė apsukrią gamtą, kuri kuria kartas laike, norėdama 
apgauti mirų. Kalikratidas meilėje berniukams mato ryšio, kuris, pri- 
rišdamas ir sujungdamas, triumfuoja tame chaose, jėgą“. 

Šiuo pržiūriu pasaulio istorija neturi būti laikoma skubotu gamtos 
įstatymų pamiršimu ir pasinėrimu į „malonumo bedugnę“, o veikiau 


* Tariamasis Lukianas. Meilės, 32. 

progresyviu išsilaisvinimu iš pirminių reikmių*; iš prigimties žmogus 
buvo varžomas poreikio; technika ir žinios (technai ir epistėmai) suteikė 
jam galimybę išsivaduoti iš šių būtinybių: jis išmoko austi drabužius, 
statyti namus. Audėjo amatas, lyginant su gyvulių odų naudojimu, ar- 
chitekto menas, lyginant su urvais prieglobsčiui, yra tas pats, kas meilė 
berniukams, lyginant su santykiais su moterimis. Iš pradžių jie buvo 
būtini, kad neišnyktų rūšis. O meilė berniukams atsirado labai vėlai; 
ir ne dėl nuosmukio, kaip teigė Chariklis, o priešingai — dėl žmonijos 
evoliucijos, lydimos didesnio smalsumo ir išsamesnių žinių atsiradimo. 
Kai žmonės įgijo tiek naudingų įgūdžių, kad daugiau nebuvo nieko, ko 
jie nepaisytų savo ieškojimuose, tada atsirado filosofija, o kartu su ja — 
pederastija. Tariamojo Lukiano herojus nepaaiškina šio dvigubo atsira- 
dimo; tačiau jo kalboje pakanka įvairių nuorodų, kad tai būtų lengvai 
suprantama kiekvienam skaitytojui. Jis aiškiai remiasi opozicija tarp 
gyvybės perdavimo santykiaujant su priešinga lytimi ir „technikos“ bei 
„Žinių“ perdavimo per mokymą, lavinimą ir mokinio santykius su mo- 
kytoju. Kai, išsiskirdama iš atskirų menų, filosofija pradėjo domėtis vi- 
sais dalykais, kurie galėtų perduoti jos atskleistą išminų, ji atrado meilę 
berniukams, kuri taip pat yra ir meilė gražioms sieloms, linkusioms į 
dorybę. Tokiomis sąlygomis galima suprasti, kodėl Kalikratidas galėjo 
juoktis iš pamokos apie gyvūnus, kurią jam pateikė jo priešininkas**: ką 
įrodo tai, kad liūtai nemyli savo rūšies patinų, o lokiai — lokių? Ogi ne 
tai, kad žmonės pažeidė gamtos įstatymus, kurių tebesilaiko gyvūnai, o 
tik tai, kad gyvuliai nežino, ką reiškia „filosofuoti“ nei kad draugystė 
gali sukurti grožį. 

Labai akivaizdu, kad Kalikratido argumentai nėra originalesni už 
Chariklio. Ar tai, viena vertus, kalbos, artimos subalansuotam stoiciz- 
mui, ar, kita vertus, platoniškųjų ar epikūriškųjų elementų mišinys***? 
Be abejo. Neįmanoma nematyti to, kas šiame dviejų meilių palyginime 


* Tariamasis Lucienas. Meilės, 33-35. 
** Ten par, 36. 
*** Praechteris, op. cit., kalba apie Kalikratido pasisakymo epikūriškuosius aspektus. 
R. Blochas mano, jog pasisakymo pradžioje pastebima kosmogonija nebūtinai yra 
epikūriška. Be to, nuorodos į Platoną kartais akivaizdžios, pavyzdžiui, 49 paragrafe. 

galėjo būti dingstis oratorinėms variacijoms, naudojant tradicinių argu- 
mentų pinkles. Chariklio 1 Kalikratido paaiškinimų banalumas (beje, 
vietomis gražiai papuoštas) gana gerai parodo, kad jie turėjo vaidinti 
savotiškų filosofinių herbų vaidmenį: berniukų mėgėjas — veikiau pla- 
tonizuojantis, žėrintis Eroto spalvomis; ir moterų šalininkas — veikiau 
stojiškas, besiremiantis gamtos reiklumu. Žinoma, tuo nenorima pasa- 
kyti, kad stoikai smerkė pederastiją, kurią pateisino platonizmas, atmes- 
damas santuoką. Yra žinoma, kad doktrinų požiūriu taip nebuvo ar 
bent jau tai toli gražu nebuvo taip paprasta. Tačiau, peržvelgiant turi- 
mus dokumentus, linkstama konstatuoti tai, ką būtų galima pavadinti 
„privilegijuota asociacija“. Tai buvo matoma ankstesniame skyriuje: 
vedybinio gyvenimo menas daugiausia išsiplėtojo, remdamasis stojiš- 
kaisiais apmąstymais ir tam tikra gamtos koncepcija bei jos funda- 
mentaliomis būtinybėmis, vieta ir funkcijomis, kurias ji numatė visoms 
būtybėms, bendruoju pasikartojančių gimimų planu ir pirmykščio to- 
bulumo būkle, nuo kurios ištvirkę palikuonys tolina žmonių giminę; 
beje, krikščionybė daug pasisems iš panašios į šią koncepcijos, norė- 
dama įdiegti vedybinių santykių etiką. Taip pat ir meilė berniukams, 
praktikuojama kaip gyvenimo būdas, ilgainiui sutvirtino ir kūrė gana 
skirtingą teorinį peizažą: kosminę ir individualią meilės jėgą, kylantį po- 
stūmį, kuris leido vyrui išsilaisvinti iš būtinybių; žinių įgijimą ir perda- 
vimą per intensyvias draugystės formas ir paslaptingus ryšius. Debatai 
apie meilę moterims ir meilę berniukams yra šis tas daugiau negu lite- 
ratūrinė dvikova; vis dėlto tai nėra dviejų seksualinio geismo formų, 
kovojančių už pirmavimą ir atitinkamą teisę pasireikšti, konfliktas; tai 
dviejų gyvenimo formų, dviejų malonumo stilizavimo būdų ir filoso- 
finių diskursų, kurie lydėjo šiuos pasirinkimus, susidūrimas. 

2. Abi kalbos - tiek Chariklio, tiek Kalikratido — po „gamtos“ temos 
plėtoja malonumo klausimą. Matėme, kad šis klausimas visada yra 
kebliausias dalykas pederastinėje praktikoje, kuri apmąstoma kaip drau- 
gystės, prisirišimo ir gero vienos sielos poveikio kitai forma. Berniukų 
mėgėjui kalbėti apie „malonumą“ — tai jau reiškia jai prieštarauti. 
Chariklis tai taip pat gerai supranta. Jis užmezga diskusiją šia tema kal- 
bėdamas apie pederastiškosios veidmainystės atmetimą, beje, tradicinį: 

jūs remiatės Sokrato mokiniais, kurie įsimylėję ne kūnus, o sielas. Tada 
kaip atsitinka, kad jūs persekiojate ne išminties kupinus senius, o vai- 
kus, kurie nemoka mąstyti? Kodėl, jeigu kalbama apie dorybę, reikėjo 
mylėti Fedrą, kuris išdavė Lisiją, kaip tai darė Platonas, arba, kaip darė 
Sokratas, — bedievį Alkibiadą, savo tėvynės priešą, trokštantį tapti ti- 
ronu? Taigi, nepaisant pretenzijų į meilę sieloms, reikia, kaip padarė 
Chariklis, „nusileisti“ iki klausimo apie malonumą ir palyginti „berniu- 
kų praktiką“ su „moterų praktika“. 

Iš visų argumentų, kuriuos Chariklis pateikia, norėdamas diferenci- 
juoti šias dvi „praktikas“ ir vietą, kurią malonumas užima kiekvienoje 
Iš jų, pirmasis — amžius ir trumpalaikiškumas*. Iki senatvės slenksčio 
moteris išsaugo savo žavesį — tai padaryti jai padeda ilga patirtis. O 
berniukas malonus tik akimirksnį. Chariklis moters kūną, kuris išlieka 
malonumo „objektu“, jos garbanotus plaukus, visada švelnią ir „be- 
plaukę“ odą supriešina su berniuko kūnu, kuris labai greitai tampa 
plaukuotas ir raumeningas. Tačiau dėl šių skirtumų Chariklis nedaro 
dažnos išvados, kad berniuką galima mylėti tik labai trumpą laiką ir 
tenka labai greitai jį palikti, pamirštant visus jam duotus amžino pri- 
sirišimo pažadus: atvirkščiai, jis kalba apie tą, kuris toliau myli ber- 
niuką, sulaukusį daugiau negu dvidešimt metų: toks vyras persekioja 
„dviprasmišką Afroditę“, kur jis atlieka pasyviojo vaidmenį. Berniukų 
fiziniai pokyčiai čia parodomi kaip ne jausmų trumpalaikiškumo, o 
kaip apsikeitimo seksualiniais vaidmenimis principas. 

Antroji priežastis „moterų praktikos“ naudai — abipusiškumas**. 
Tai, be abejo, pati įdomiausia Chariklio kalbos dalis. Pirmiausia jis pri- 
mena principą, kad žmogus, išmintinga būtybė, nesukurtas gyventi 
vienas. Tačiau jis neskelbia, kad būtina turėti šeimą arba priklausyti 
miestui; jis tik mano, jog neįmanoma „praleisti laiką“ visiškai vienam, 
ir kalba apie „prisirišimo bendruomenės“ (philetairos koinonia) porei- 
kį, kuris gerus dalykus padaro malonesnius, o sunkius —- lengvesnius. 
Kad bendras gyvenimas atlieka tokį vaidmenį — tai idėja, kuri nuolat 


* Tariamasis Lukianas. Meilės, 25-26. 
** Ten par, 27. 

randama stoikų tekstuose apie vedybas. Čia ji taikoma ypač fizinių ma- 
lonumų sričiai. Pirmiausia Chariklis kalba apie pietus ir puotas, kurių 
metu būnama kartu, ir, pasak jo, dėl tos pačios priežasties kartu patirti 
malonumai yra intensyvesni. Vėliau jis primena seksualinius malonu- 
mus. Laikantis tradicinio tvirtinimo, pasyvus berniukas — taigi daugiau 
ar mažiau prievartaujamas (hubrismenos) — negali jausti malonumo; ir 
niekas „nebus toks pamišęs“, kad teigtų priešingai; jeigu jis daugiau ne- 
verkia ir nekenčia, vadinasi, kitas jam tapo nemalonus. Berniuko mei- 
lužis pasitenkina ir išeina; jis nieko neduoda. Visiškai kitaip yra su mo- 
terimis. Chariklis pateikia faktą ir taisyklę. Lytiniuose santykiuose su 
moterimi, teigia jis, egzistuoja „lygiavertis pasidalijimas pasitenkinimu“, 
o du partneriai atsiskiria vienas kitam suteikę tiek pat malonumo. Šį 
gamtos faktą atitinka elgesio principas: sveikintina neieškoti egoistinio 
pasitenkinimo (philautos apolausai), nenorėti pasiimti viso malonumo 
sau, O juo dalintis, tiek pat jo suteikiant kitam, kiek patiri pats. Beje, šis 
malonumo abipusiškumas yra jau labai žinoma tema, kurią meilės ar 
erotinė literatūra gana dažnai naudojo. Tačiau įdomu matyti ją naudo- 
jant čia, norint vienu kartu „natūraliai“ apibūdinti santykius su mote- 
rimis, apibrėžti aphrodisia elgesio taisykles ir galiausiai - apibūdinti tai, 
kas gali būti nenatūralu, žiauru, taigi neteisinga ir bloga vyro santy- 
kiuose su berniuku. Malonumo abipusiškumas juo dalijantis, kai krei- 
piamas dėmesys į kito pasitenkinimą, siekiant kuo lygiavertiškesnio 
malonumo, kurį patirtų abu partneriai, į seksualinę praktiką įtraukia 
etiką, kuri pratęsia bendro gyvenimo etiką. 

Prie šio svarbaus apmąstymo Chariklis prideda du argumentus, ku- 
rie nelabai svarbūs, bet abu siejasi su apsikeitimu malonumais. Vienas 
susijęs su erotinėje literatūroje dažna tema*: moterys, kuriomis moka- 
ma naudotis, gali suteikti visus malonumus, kuriuos duoda berniukai, 
o berniukai negali suteikti tų malonumų, kuriuos teikia tik moteriškoji 
lytis. Taigi moterys gali patenkinti visus geidulius, net tuos, kurie la- 
biausiai patinka berniukų mėgėjams**. Pagal kitą argumentą, jeigu 
būtų priimtina meilė tarp vyrų, taip pat reikėtų priimti santykius tarp 


* Tariamasis Lukianas. Meilės, 27. 
** Ten pat, 28. 

moterų. Ši polemiškai pateikta simetrija tarp santykių tarp vyrų ir san- 
tykių tarp moterų yra įdomi: pirmiausia dėl to, kad ji paneigia, kaip, 
beje, ir antroji Chariklio kalbos dalis, kultūrinį, moralinį, emocinį mei- 
lės berniukams specifiškumą, kad priskirtų ją bendrajai santykių tarp 
vyriškosios lyties individų kategorijai; taip pat dėl to, kad ji, norėdama 
sukompromituoti meilę berniukams, naudojasi tradiciškai skandalin- 
giausia meile — apie kurią „gėda“ netgi kalbėti — meile tarp moterų; ir 
Chariklis, galiausiai sugriaudamas šią hierarchiją, leidžia suprasti, kad 
vyrui dar didesnė gėda būti pasyviam kaip moteriai negu moteriai prisi- 
imti vyrišką vaidmenį*. 

Kalikratido kalbos dalis, kuri atsako į šią kritiką, yra daug ilgesnė. 
Čia labiau nei likusioje debatų dalyje jaučiami bruožai, būdingi „reto- 
rinei ištraukai“. Kalbėdamas apie seksualinį malonumą — problematiš- 
kiausią meilės berniukams argumentą, — pederastiškasis argumentuoto- 
jas pasitelkia visas savo žinias ir kilniausias nuorodas. Jos pateikiamos 
aptariant klausimą, kurį Chariklis pateikė labai aiškiai: malonumų abi- 
pusiškumą. Kalbėdami apie šį dalyką, abu pašnekovai nurodo paprastą 
ir rišlią koncepciją: Charikliui ir „moteriškosios meilės šalininkams“ tai 
yra galėjimas sukelti malonumą kitam, kreipti dėmesį į kitą ir dėl to 
pajusti malonumą, — ir toji charis, kaip sakė Plutarchas**, pateisina ma- 
lonumą vyro ir moters santykiuose ir leidžia juos susieti su Erotu; o jos 
nebuvimas pažymi ir kartu nuvertina santykius su berniukais. Kaip rei- 
kalauja pastarosios meilės tradicija, Kalikratidas jai kaip pagrindą sutei- 
kia ne charis, o aretė - dorybę. Pasak jo, būtent pastaroji turi vadovauti 
ryšiui tarp „malonumo“ ir „meilės“; tarp partnerių ji turi užtikrinti gar- 
bingą bei išmintingai pamatuotą malonumą, o kartu bendrumą, būtiną 
dviejų būtybių ryšiui. Trumpai pasakysime, kad „gražų abipusiškumą“, 
kurį esą gali duoti malonumas su moterimis, kaip teigė jo šalininkai, jo 
priešininkai supriešina su „dorybinga bendrija“ — meilės berniukams iš- 
skirtine privilegija. Kalikratido kalba pirmiausia kaip iliuzinį kritikuoja 
šį malonumo abipusiškumą, į kurį meilė moterims pretenduoja kaip į 
vienintelį specifinį savo bruožą, ir kaip vienintelį teisingą ryšį pateiks 

* Gal verčiau tegu moteris atlieka vyro vaidmenį, negu „vyras taip žemai puola, kad 


atlieka moters vaidmenį“ (28)? 
** Pats Chariklis šio žodžio nevartoja. 

dorybingus santykius su berniukais. Taip vienu metu bus užprotestuo- 
ta abipusio malonumo, suteikto ryšiams su moterimis, privilegija ir 
sukritikuota tema, kad meilė berniukams prieštarauja gamtai. 

Kalbėdamas prieš moteris, Kalikratidas su pagieža pažeria daugybę 
nuvalkiotų posakių*. Pakanka į moteris pažvelgti iš arčiau ir pamaty- 
tume, jog jos iš vidaus „iš tikrųjų“ (alėchos) yra „bjaurios“: jų kūnas 
„negrakštus“, o jų veidas bjaurus kaip beždžionių. Norint paslėpti tikrą 
padėtį, joms reikia nemažai pasistengti: makiažas, tualetas, šukuosena, 
papuošalai, vėriniai; žiūrovams jos pateikia netikrą grožį, kuriam išsklai- 
dyti pakanka atidaus žvilgsnio. Taip pat jos mėgsta slaptuosius kultus, 
kurie joms leidžia jų ištvirkimą apgaubti paslaptimi. Nėra prasmės pri- 
minti visų satyrinių temų, apie kurias gana lėkštai užsimenama šiame 
fragmente. Būtų galima rasti gana daug kitų pavyzdžių su panašiais ar- 
gumentais pagyrimuose pederastijai. Štai ką Achilas Tatijas Leukipės ir 
Klitofonto nuotykiuose pasakė vienam iš savo personažų — berniukų 
mylėtojui: „Moters viskas dirbtina — ir žodžiai, ir veiksmai. Jei viena iš 
jų atrodo graži — tai stipriai veikiančių įvairių tepalų rezultatas. Jos gro- 
žis padarytas iš miros, plaukų dažų ir skaistalų. Jei tu nuplėši nuo mo- 
ters visą Šį dirbtinumą, ji taps panaši į kėkštą iš pasakėčios, kuriam 
nupešė plunksnas“ **. 

Moters pasaulis yra klaidinantis, nes tai paslaptingas pasaulis. Socia- 
linis padalijimas į vyrų ir moterų grupę, skirtingas jų gyvenimo būdas, 
rūpestingas moteriškų ir vyriškų veiklų atskyrimas — visa tai, be abejo, 
daug prisidėjo, kad helenistiškasis vyras ėmė bijoti moters kaip paslap- 
tingo ir apgaulingo objekto. Gali klaidinti kūnu, kurį dengia papuoša- 
lai ir kuris gali nuvilti, kai jis atidengiamas; greitai įtariama jį turint 
kruopščiai užmaskuotų netobulumų, bijomasi kokio nors atstumiančio 
trūkumo; moteriškojo kūno paslaptis ir ypatybės kupinos dviprasmiškų 
galių. Ar jūs norite išsivaduoti iš aistros, klausė Ovidijus? Pažvelkite 
truputį iš arčiau į savo meilužės kūną***. 


* Tariamasis Lukianas. Meilės, 39-42. 
** Achilas Tacijas. Leukipė ir Klitofontcas, II, 37. 
** Ovidijus. Vaistai nuo meilės, eil. 345-348, arba: „Aš tau patariu atverti visus lan- 
gus ir dienos šviesoje pamatyti visus tavo žmonos trūkumus“. Pasimylėjus „pri- 
siminti visus kūno trūkumus ir niekada nuo jų nenuleisti akių“ (411-418). 

Taip pat gali klaidinti dorovingumas tame paslėptame gyvenime, 
kurį gyvena moterys ir kuris kupinas įtartinų paslapčių. Argumenta- 
cijoje, kurią Tariamasis Lukianas priskiria Kalikratidui, šios temos turi 
tikslią reikšmę; jos padeda jam pateikti klausimą apie malonumų abipu- 
siškumo santykiuose su moterimis principą. Koks galėtų būti abipusiš- 
kumas, jei moterys yra apgavikės, jei jos nori tik pačios patirti malonu- 
mą, jei jos, vyrams nežinant, atsiduoda slaptam ištvirkavimui? Kaipgi 
įmanomas tinkamas pasidalijimas, jei malonumai, kuriuos jų išvaizda 
leidžia numatyti, yra tik suklastoti pažadai? Taigi priekaištai, paprastai 
taikomi santykiams su berniukais, — kad jie prieštarauja gamtai, — gali 
visiškai taip pat būti taikomi moterims; ir joms netgi labiau, nes, norė- 
damos paslėpti tiesą, kokios yra, jos savanoriškai griebiasi melo. Argu- 
mentas apie makiažą mums gali pasirodyti mažai svarus šioje diskusijoje 
apie dvi meiles: antikos žmonėms jis remiasi dviem rimtais elementais: 
būgštavimu, kurį sukelia moters kūnas, bei filosofiniu ir moraliniu 
principu, kad malonumas teisėtas tik tada, jei jį sukeliantis objektas yra 
realus. Laikantis pederastiškosios argumentacijos, malonumas su mote- 
rimis negali būti abipusis, nes jį lydi per daug netiesos. 

Malonumas, patiriamas su berniukais, pažymimas tiesos ženklu*. 
Jaunuolio grožis yra tikras, nes jis paprastas ir natūralus. Kaip sako vie- 
nas Achilo Tatijo personažas: „Berniuko grožis nėra persisunkęs miros 
kvepalais nei klaidinančiais ir pasiskolintais kvapais, o berniukų prakai- 
tas kvepia geriau už visą moters tepalų dėžutę“**. Klaidinantį moters 
tualeto žavesį Kalikratidas lygina su natūraliu berniuko, nesirūpinančio 
jokia maskuote, paveikslu; ankstų rytą jis šoka iš lovos ir prausiasi skaid- 
riu vandeniu; jam nereikia veidrodžio, jis nesišukuoja; jis užsimeta ant 
peties chlamidą ir pasileidžia mokyklos link; palestroje jis guviai spor- 
tuoja, apsipila prakaitu, skubiai nusiprausia; ir, išgirdęs jam duodamas 
išminties pamokas, jis greitai užmiega perdien labai pavargęs. 

Kaip galima nenorėti dalintis gyvenimu su tokiu nieko neapgaudi- 
nėjančiu berniuku***? Malonu būtų „leisti laiką atsisėdus priešais šį 

* Tariamasis Lukianas. Meilės, 44—45. 


** Achilas Tatijas. Leukipė ir Klitofontas, II, 37. 
*** Tariamasis Lukianas. Meilės, 46. 

draugą“, mėgautis maloniu pašnekesiu su juo ir „kartu užsiimti visa jo 
veikla“. Tai išmintingas malonumas, kuris tęstųsi ne tik trumpą jaunys- 
tės laiką; jei tik jo objektu netampa išnykstantis fizinis grožis, jis gali 
tęstis visą gyvenimą: kartu galima pasitikti senatvę, ligą, mirtį, netgi da- 
lintis vienu kapu - „ir kaulų dulkės nebus atskirtos“. Be jokių abejonių, 
tai tradicinės draugystės, kuri užsimezga jaunystės meilės dėka ir kuri 
išlieka visą gyvenimą iki pat mirties, ilgo vyriško prieraišumo tema. 
Atrodo, jog šis Tariamojo Lukiano fragmentas yra variacija vienos iš 
Ksenofonto Puotoje išplėtotų temų: idėjos tos pačios, jos pateikiamos 
analogiška tvarka, išreikštos labai panašiais žodžiais: malonumas žiūrė- 
ti vienam į kitą, jausmingas pašnekesys, dalijimasis jausmais laimėje ir 
nelaimėje, rūpestis vienam iš jų susirgus — taip dviejų draugų prisi- 
rišimas gali karaliauti tol, kol ateis senatvės valanda*. Tariamojo Lu- 
kiano tekstas ypač pabrėžia vieną svarbų dalyką, kad šiuose saituose, 
kurie išlieka pasibaigus paauglystei, ryšio sandara tokia, kad erasto ir 
eromeno vaidmuo daugiau negali būti išskiriami — lygybė yra tobula, 
o apsikeitimas visiškas. Taip, sako Kalikratidas, atsitiko Orestui ir Pi- 
ladui, apie kuriuos tradiciškai savęs klausiama, kaip ir Achilui ir Pat- 
roklui — mylimajam ir įsimylėjusiajam. Piladas buvo mylimasis, tačiau, 
atėjus laikui, o su juo ir išbandymų metui, - kai abiem draugams reikia 
nuspręsti, kuris iš jųdviejų eis į mirtį, —- mylimasis elgiasi kaip įsimy- 
lėjėlis. Tai reikia laikyti modeliu. Būtent taip, sako Kalikratidas, turi 
pakisti uoli ir rimta jaunuoliui jaučiama meilė (garsusis spoudaios eros); 
reikia, kad ji įgautų vyrišką formą (androusthai) atėjus laikui, kai jau- 
nystė pagaliau gali mąstyti. Šiame vyriškame ryšyje tas, kuris buvo 
mylimas, „meilę atiduoda atgal“, ir tampa sunku suprasti, „kuris iš jų 
erastas; mylinčiojo jausmus mylimasis jam grąžina kaip veidrodyje 
atsispindintį atvaizdą“*. 

Atsimokėjimas už įsimylėjusiojo jausmus visada sudarė pederastiš- 
kosios etikos dalį, ar tai būtų pagalba nelaimėje, rūpinimasis senatvėje, 
palyda gyvenime, ar nenumatyta auka. Tačiau Tariamojo Lukiano pas- 
tangos pabrėžti dviejų mylimųjų lygybę ir jo vartojami žodžiai, kurie 


* Ksenofontas. Puota, VIII, 18. 
** Tariamasis Lukianas. Meilės, 48. 

apibūdina santuokinį artimumą, tarsi pabrėžia rūpestį pritaikyti vyriš- 
kąją meilę gyvenimo dviese modeliui, kuris buvo aprašytas ir taikomas 
santuokai. Detalizavus visa tai, kas jaunuolio kūne paprasta, natūralu, 
nesusiję su jokia auka, taigi malonumą, kurį jis gali sukelti, pagrindus 
„tiesa“, teksto autorius visą dvasinį ryšį priskiria ne pedagoginei veiklai, 
ne šio prisirišimo formuojančiajam poveikiui, o visiškai lygiaverčiam 
pasidalijimui. Atrodo, jog kaip Kalikratido tekste kontrastingai apra- 
šomas vyro ir moters kūnas, taip gyvenimo dviese etika jausmus tarp 
vyrų priartina prie vedybinio ryšio. 

Tačiau yra ir esminis skirtumas. Nors meilė berniukams apibėžiama 
kaip vienintelė, kuri gali sujungti dorybę ir malonumą, ji niekada nėra 
apibūdinama kaip seksualinis malonumas. Jauno kūno žavesys — be 
makiažo ir apgavystės, — reguliarus ir išmintingas gyvenimas, draugiški 
pokalbiai, jaučiamas švelnumas: visa tai tiesa. Tačiau tekstas patikslina: 
gulasi berniukas „be palydovo“; jis į nieką nežiūri keliaudamas į mokyk- 
lą; vakare, pavargęs po darbo, jis tuojau pat užmiega. Ir įsimylėjusiems 
tokius berniukus Kalikratidas duoda griežtą patarimą — būti tokiems 
skaistiems kaip Sokratas, kuris ilsisi šalia Alkibiado: artintis prie jų pri- 
silaikant nuosaikumo (sėphronės), nešvaistyti ilgo prisirišimo dėl men- 
ko malonumo. Ir būtent ši pamoka bus pažymėta, kai pasibaigus de- 
batams su ironišku iškilmingumu Likinas įteiks prizą: jis prisimins 
kalbą, kuri apdainavo meilę berniukams, jei tik ją praktikuoja „filo- 
sofai“ ir jei ji sukuria „teisingus ir garbingus“ draugystės saitus. 

Taigi Chariklio ir Kalikratido debatai baigiasi meilės berniukams 
„pergale“. Tai pergalė, atitinkanti tradicinę schemą, kuri leidžia filoso- 
fams užsiimti pederastija, jei vengiama fizinio malonumo. Tačiau ši per- 
galė visiems palieka ne tik teisę, bet netgi pareigą vesti (pagal formulę, 
kuri randama stoikų veikaluose: pantapasi gamėteon). Iš tiesų tai yra 
sinkretiška išvada, kuri šalia vedybų universalumo palieka meilės ber- 
niukams privilegiją, skirtą tiems, kurie, būdami filosofai, sugeba pasiek- 
ti „aukštesniąją dorybę“. Tačiau nereikia pamiršti, kad šie debatai, ku- 
rių tradicinį ir retorišką pobūdį pažymi pats tekstas, yra patekę į kitą 
dialogą: tai Likino dialogas su Teomnestu, kuriame klausinėjama, kurią 
iš dviejų meilių reikia pasirinkti, kai esi vienodai viliojamas tiek vienos, 
tiek ir kitos. Tada Likinas primins Teomnestui „nuosprendį“, kurį jis 

pateikė Charikliui 17 Kalikratidui. Tačiau Teomnestas tuojau pat 1ro- 
nizuoja esminį debatų dalyką ir tai, kuo rėmėsi pederastiškosios meilės 
pergalė: pastaroji laimi, nes ji susijusi su filosofija, dorybe, taigi su 
fizinio malonumo atsisakymu. Ar reikia manyti, kad būtent taip my- 
limi berniukai? Teomnestas nesipiktina kaip Chariklis tokios kalbos 
veidmainiškumu. Berniukų šalininkai, norėdami susieti malonumą ir 
dorybę, kalba apie jokio lytinio akto nebuvimą, o jis kaip tikrąjį šios 
meilės pagrindą iškelia fizinius kontaktus, bučinius, glamones ir pasi- 
tenkinimą. Vis dėlto negalima patikėti, sako jis, kad visas šio ryšio ma- 
lonumas — žiūrėti į akis ir mėgautis abipusiais pokalbiais. Žiūrėti, be 
abejo, malonu, tačiau tik iš pradžių. Vėliau ateina prisilietimai, kurie 
visą kūną skatina pasitenkinti. Dar vėliau — bučiniai, iš pradžių nedrą- 
sūs, o vėliau — pradedantys reikšti sutikimą. Tuo metu ranka nedykinė- 
ja: ji lenda po drabužiais, truputį spaudžia krūtinę, nusileidžia stangriu 
pilvu, pasiekia „brandos gėlę“ ir galiausiai skuba į tikslą*. Šis aprašymas 
nei Teomnestui, nei, be abejo, teksto autoriui nėra nepriimtinos prak- 
tikos atmetimas. Tai priminimas, kad neįmanoma — išskyrus dirbtinę 
kritikos neatitinkančią teoriją, - aphrodisia išlaikyti nuošaly nuo mei- 
lės ir jos apraiškų. Tariamojo Lukiano ironija nėra stengimasis pasmerk- 
ti malonumą, kurį galima pajusti su berniukais ir apie kurį jis užsimena 
šypsodamasis; tai esminis prieštaravimas labai senai graikų pederastijos 
argumentacijai, kai, norint ją apgalvoti, suformuluoti, apie ją kalbėti ir 
ją pagrįsti, buvo vengiama užsiminti apie aiškų fizinį malonumą. Jis 
nesako, kad meilė moterims geresnė; tačiau jis atskleidžia esminę dis- 
kurso apie meilę, kurioje nėra vietos aphrodisia ir iš jų užgimstantiems 
santykiams, silpnybę. 


3. Naujoji erotika 
Toje epochoje, kai konstatuojama, kad meilės berniukams apmąs- 
tymai parodo savo nevaisingumą, pradeda įsitvirtinti kai kurie naujo- 


sios erotikos elementai. Ji neturi privilegijuotos vietos filosofiniuose 


* Tariamasis Lukianas. Meilės, 53. 

tekstuose ir savo pagrindinių temų nesiskolina iš meilės berniukams; ši 
tema plėtojasi apie vyro ir moters ryšį ir pasireiškia romantiškuose pa- 
sakojimuose, iš kurių pagrindiniai mums išlikę pavyzdžiai yra Chairėjo 
ir Kalirojės nuotykiai, parašyti Charitono Afrodisiadiečio, Achilo Tati- 
jo papasakoti Leukipės ir Klitofonto nuotykiai bei Heliodoro Etiopi- 
niai pasakojimai. Tiesa, dėl šios literatūros yra daug neaiškumų: jie 
susiję su jos pasirodymu ir pasisekimu, tekstų data, jų galima alegorine 
ir dvasine prasme*. Tačiau vis dėlto iš šių ilgų pasakojimų su 
nesuskaičiuojamomis peripetijomis galima išskirti keletą temų, kurios 
vėliau pabrėš religiškąją ir profaniškąją erotiką: tai „heteroseksualinių“ 
santykių, pažymėtų vyriškuoju ir moteriškuoju poliais, egzistavimas, 
reikalavimas susilaikyti, kuris modeliuojamas daug labiau atsižvelgiant į 
mergišką dorybę nei į politinį ir vyrišką troškimų valdymą; ir pagaliau, 
kaip išsipildymas ir kompensacija už šią skaistybę — sąjunga, turinti 
dvasinės santuokos formą ir vertę. Šia prasme, nors ir kokia būtų buvusi 
platonizmo įtaka tai erotikai, matoma, kad ji labai tolima erotikai, kuri 
iš esmės buvo nukreipta į nuosaikią meilę berniukams ir jos tikslą — il- 
galaikę draugystę. 

Be abejo, meilė berniukams nėra visiškai išbraukta iš šios romantiš- 
kosios literatūros. Aišku ne tik tai, kad ji užima svarbią vietą Petro- 
nijaus ir Apulėjaus pasakojimuose, kurie patvirtina praktikos dažnumą 
ir labai įprastą jos priimtinumą. Ji taip pat pastebima kai kuriuose 
pasakojimuose apie nekaltybę, sužadėtuves ir vedybas. Taip visiškai 
teigiamai ją pristato du Leukipės ir Klitofonto nuotykių personažai: 
Klinijas, kuris stengiasi savo meilužį atgrasinti nuo vedybų, pasakoji- 
mo herojui pateikia puikių patarimų, kaip daryti pažangą meilėje mer- 
gaitėms**. O Menelas siūlo gražią teoriją apie berniuko bučinį, kuris 
nėra nei rafinuotas, nei suglebęs, nei ištvirkęs kaip moterų bučinys, 
kuris gimsta ne iš meno, o iš gamtos: nektaras, surinktas nuo ledo ir ta- 
pęs lūpomis — toks yra paprasčiausias berniuko bučinys gimnasijuje***. 
Tačiau tai tik epizodinės ir antraeilės temos; meilė berniukui niekada 


* Šia tema žr. taip pat M. Grant. The Climax of Rome, p. 117 ir toliau, Th. Hagg. 
Narrative Technigue in Ancient Greek Romances. 
** Achilas Tacijas. Leukipė ir Klitofontas, I, 10. 
*** Ten par, II, 37. 

nėra pagrindinis pasakojimo objektas. Visas dėmesys sutelktas į ber- 
niuko ir mergaitės ryšį. Šis ryšys visada prasideda smūgiu, kuris paliečia 
abu ir įžiebia juose vienodai stiprią meilę vienas kitam. Išskyrus Cha- 
ritono Afrodisiadiečio romaną Chairėjas ir Kalirojė, ši meilė niekada 
nevirsta sąjunga tuojau pat: romanas pasakoja apie daugybę nuotykių, 
kurie skiria jaunuolius ir iki paskutinės akimirkos trukdo jiems su- 
situokti ir patirti malonumą*. Šie nuotykiai, kiek tai įmanoma, yra 
simetriški: visa tai, kas atsitinka vienam, kitas irgi patiria peripetijose, 
kurios leidžia jiems parodyti vienodą drąsą, ištvermę, ištikimybę. Prieš 
atvedant iki atomazgos, pagrindinė šių nuotykių reikšmė ir vertė re- 
miasi tuo, kad abu personažai kruopščiai saugo abipusę seksualinę 
ištikimybę: ištikimybę, jei herojai susituokę kaip Chairėjas ir Kalirojė; 
nekaltybę kituose pasakojimuose, kur nuotykiai ir nelaimės atsitinka 
pažinus meilę, bet prieš vedybas. Reikia suprasti, kad ši nekaltybė nėra 
paprastas susilaikymas laikantis įsipareigojimo. Tai gyvenimo pasirinki- 
mas, kuris Etiopiniuose pasakojimuose parodomas kaip ankstesnis už 
meilę: Chariklėja, būdama rūpestingai išauklėta savo patėvio ir ieško- 
dama „geriausio gyvenimo būdo“, atmetė netgi vedybų idėją. Beje, tuo 
skundėsi tėvas, pasiūlęs jai garbingą pretendentą: „Nei švelnumo jėga, 
nei pažadais, nei apeliuodamas į protą aš negaliu jos perkalbėti; tačiau 
daugiausia vargo man suteikia tai, kad ji naudoja mano plunksnas prieš 
mane patį; ji remiasi didele protavimo praktika, kurios aš ją išmokiau... 
jai svarbiausia nekaltybė ir ji priskiria ją dieviškiems dalykams“ **. Vi- 
siškai taip pat ir Teagenas niekada neturėjo jokių santykių su moterimi: 
„Jis visas jas atstūmė su pasibaisėjimu, kaip ir bet kokias vedybas ar bet 
kokį meilės nuotykį, apie kuriuos jam buvo kalbama, iki to laiko, kol 
Chariklėjos grožis jam patvirtino, kad jis nėra toks nejautrus, kaip gal- 
vojo, o tik iki šiol nebuvo sutikęs jokios moters, vertos jo meilės“ ***. 
Aišku, kad nekaltybė nėra paprasčiausiai išankstinis susilaikymas 
nuo seksualinės praktikos. Tai pasirinkimas, gyvenimo būdas, išskirti- 
nė egzistencijos forma, kurią pasirenka herojus, rūpindamasis pačiu 


* Chairėjas ir Kalirojė išsiskiria tuojau pat po vedybų; tačiau abu sutuoktiniai, pa- 
tirdami daugybę nuotykių, išsaugo savo meilę, skaistybę ir ištikimybę. 
** Heliodoras. Etiopiniai pasakojimai, II, 33. 
*** Ten pat, III, 17. 

savimi. Kai netikėčiausios peripetijos atskirs du herojus ir juos pastatys 
į akistatą su didžiausiais pavojais, pavojingiausia, be abejo, bus būti kitų 
geismų taikiniu; ir didžiausias jų pačių vertės ir jų abipusės meilės iš- 
bandymas bus žūtbūt priešintis ir išsaugoti šią esminę nekaltybę. Ji es- 
minė jų santykiams su pačiais savimi, esminė ir santykiuose su kitais. 
Taip plėtojamas Achilo Tatijo romanas - tarsi dvigubos nekaltybės odi- 
sėja. Tai į pavojų patekusi, puolama, įtarinėjama, šmeižiama, saugoma 
nekaltybė — išskyrus mažą garbingą nukrypimą, kurį sau leido Klito- 
fontas, — galiausiai pateisinta ir paliudyta savotiškų dieviškųjų ordalijų, 
kurios leidžia pasakyti apie jauną merginą: ji „iki šios dienos išliko to- 
kia, kokia buvo palikdama savo gimtąjį miestą; tai jos nuopelnas, kad 
išliko nekalta piratų apsuptyje ir šauniai atsilaikė prieš patį blogiau- 
sią *. Kalbėdamas apie save, Klitofontas taip pat gali pasakyti tą patį: 
„Jei egzistuoja vyro nekaltybė, tai aš ją taip pat išsaugojau“**. 

Tačiau nors meilė ir seksualinis susilaikymas sutampa viso nuotykio 
metu, reikia gerai suprasti, kad nėra kalbama apie paprasčiausią apsigy- 
nimą nuo trečiųjų. Šis nekaltybės išsaugojimas taip pat sudaro meilės 
ryšių dalį. Abu saugo save kitam iki to laiko, kol meilė ir nekaltybė 
išsipildo santuokoje. Taigi ikivedybinis tyrumas, kuris suartina dviejų 
sužadėtinių sielas, kai jie yra išskirti ir kenčia kitų sugalvotus išbandy- 
mus, ir verčia juos susilaikyti, kol pagaliau jie susitinka po daugybės 
peripetijų. Vieni būdami urve, palikti vienutėliai, Teagenas ir Charik- 
lėja „sotinosi glamonėmis ir bučiniais be kliūčių ir nejausdami saiko. 
Pamiršdami visa kita, jie ilgai išbuvo susikibę, tarsi būtų tik vienas as- 
muo, kol pasisotino savo vis dar tyra ir nekalta meile, maišė šiltas savo 
ašaras ir dalijosi tik nekaltais bučiniais. Kai Chariklėja jautė, kad Teage- 
nas yra truputį per daug susijaudinęs ir vyriškas, jį sulaikydavo, primin- 
dama jo priesaikas, ir jam visiškai nebuvo sunku susitvardyti ir paklusti 
protui; nes jei jis ir buvo meilės auka, vis dėlto nė kiek ne blogiau valdė 
savo jausmus ***. Taigi šios nekaltybės nereikėtų suprasti kaip požiū- 
rio, kuris prieštarautų bet kokiems seksualiniams santykiams, net jei 
jie turimi santuokoje. Tai panašiau į išbandymą ruošiantis šiai sąjungai, 


* Achilas Tacijas. Leukipė ir Klitofontas, VIII, 5. 
** Ten par, V, 20; taip par VI, 16. 
*** Heliodoras. Euopiniai pasakojimai, V, 4. 

impulsą, kuris į ją veda ir kur ji mato savo tikslą. Meilė, nekaltybė ir 
santuoka sudaro visumą: abu mylimieji turi saugoti savo fizinę dorybę, 
taip pat savo širdies skaistybę iki susijungimo, kurį reikia suprasti kaip 
fizinį ir dvasinį, akimirkos. 

Taip pradeda plėtotis erotika, besiskirianti nuo tos, kurios ištakos 
buvo meilė berniukams, netgi jei tiek vienoje, tiek kitoje susilaikymas 
nuo seksualinių malonumų atlieka svarbų vaidmenį: ji kuriama apie 
simetrišką ir abipusį vyro ir moters ryšį, apie didelė vertę, suteikiamą 
nekaltybei, ir tobulą sąjungą, kuri yra jos tikslas. 


IŠVADOS 


Atrodo, jog visi moraliniai seksualinės veiklos ir jos malonumų ap- 
mąstymai pirmaisiais mūsų eros amžiais rodo tam tikrą griežtumo temų 
sustiprėjimą. Gydytojai nerimavo dėl seksualinės praktikos poveikio, 
rekomendavo savanorišką susilaikymą ir skelbė, jog geriau vertėtų puo- 
selėti nekaltybę negu mėgautis malonumais. Filosofai smerkė nevedy- 
binius santykius ir sutuoktiniams nurodė laikytis be jokių išimčių 
griežtos ištikimybės. Galiausiai atrodo, jog doktrinos šiek tiek nuvertino 
meilę berniukams. 

Tačiau ar reikia taip kuriamoje schemoje matyti būsimos moralės, 
kuri įsigalės krikščionybės laikais, kai pats lytinis aktas bus laikomas 
blogiu, kai jam teisėtumas bus suteikiamas tik santuokoje, o meilė ber- 
niukams bus pasmerkta kaip prieštaraujanti gamtai, eskizą? Ar reikia 
manyti, kad kai kas jau graikų ir romėnų pasaulyje nujautė apie šį sek- 
sualinio griežtumo modelį, kuriam vėliau krikščioniškosiose visuome- 
nėse bus suteikta legali ginkluotė ir institucinė parama? Tai reikštų, kad 
keli filosofai, užsidarę neegzistuojančiame pasaulyje, sukūrė eskizą kitos 
moralės, kuriai skirta ateinančiais šimtmečiais įgauti labiau priverstinės 
formas ir plačiau įsigalėti. 

Klausimas yra svarbus ir turintis ilgą tradiciją. Nuo pat Renesanso jis 
nubrėžė gana panašias skiriamąsias linijas tiek katalikybėje, tiek protes- 
tantizme: vienoje pusėje tie, kurie tikrąja antikine morale laikė artimą 
krikščionybei moralę (tai Justo Lipsijaus tezė Manuductio ad stoicam 
philosophiam, kurią C. Barthas radikalizavo, paversdamas Epiktetą tik- 
ru krikščioniu; o vėliau katalikų J.-P. Camus ir ypač Jean-Marie iš 
Bordo tezė veikale Epiktetas — krikščionis); o kitoje pusėje tie, kurių 


RŪPESTIS DĖL SAVĘS 511 


nuomone, nors stoicizmas ir buvo dorovinė filosofija, bet, be jokių abe- 
jonių, pagoniškoji (taip manė protestantas Saumaise'as ir katalikai Ar- 
nauld ar Tillemont'as). Esmė ne ta, kad kai kurie antikos filosofai tu- 
rėjo būti pateikti krikščioniškojo tikėjimo požiūriu arba šis tikėjimas 
apsaugotas nuo bet kokio pagoniško užkrato; problema taip pat buvo 
numatyti, kokius pagrindus duoti moralei, kurios nurodomieji elemen- 
tai iki tam tikro taško atrodė bendri graikų bei romėnų filosofijai ir 
krikščioniškajai religijai. Debatai, kurie kilo XIX a. pabaigoje, juo la- 
biau nėra svetimi šiai problematikai, net jei jie su šiomis problemomis 
interferuoja istorinį metodą. Zahnas garsiajame Kreipimesi“ nebandė iš 
Epikteto padaryti krikščionies, o tik iš minties, kuri apskritai buvo lai- 
koma stojiška, išskirti krikščionybės skiriamąsias žymes ir jos įtaką. Jam 
atsakančio Bonh6ėfferio** veikalas bandė sukurpti minties vienybę taip, 
kad, siekiant paaiškinti vieną ar kitą aspektą, nereikėtų šauktis išorinio 
veiksmo neatitikimo. Tačiau taip pat buvo kalbama apie žinojimą, kur 
ieškoti moralinio imperatyvo pagrindimo, ir apie tai, ar įmanoma nuo 
krikščionybės atsieti tam tikrą su ja dažnai asocijuojamą moralės tipą. 
Vis dėlto atrodo, kad visuose šiuose debatuose daugiau ar mažiau ne- 
aiškiai buvo priimamos trys prielaidos: pagal pirmąją moralės esmė — 
jos turimi kodekso elementai; pagal antrąją vėlyvosios antikos filosofinė 
moralė dėl savo griežtų taisyklių priartėjo prie krikščionybės, beveik vi- 
siškai atsisakydama buvusios tradicijos; galiausiai pagal trečiąją prielai- 
dą krikščioniškąją moralę ir tą, kuriai kai kurie antikos filosofai nutiesė 
kelią, reikia lyginti vadovaujantis taurumo ir skaistumo sąvokomis. 
Tačiau tuo apsiriboti beveik neįmanoma. Pirmiausia reikia turėti 
omenyje, kad seksualinio griežtumo principai nebuvo pirmą kartą api- 
brėžti imperijos epochos filosofijoje. IV amžiaus graikų filosofijoje ga- 
lima rasti formuluočių, kurios buvo nė kiek ne mažiau reiklios. Šalia 
viso kito, kaip matėme, lytinis aktas nuo labai senų laikų, atrodo, buvo 
laikomas pavojingu, sunkiai valdomu ir brangiai kainuojančiu; jo prak- 
tikos saiko ir dėmesingo režimo buvo reikalaujama labai seniai. Plato- 
nas, Isokratas ir Aristotelis, kiekvienas savaip ir dėl skirtingų priežasčių, 


* Th. Zahn. Der stoiker Epiktet und sein Verhaltnis zum Christentum, 1894. 
** A. Bonhėfter. Epiktet und das Neue Testament, 1911. 

rekomendavo bent jau kai kurias santuokinės ištikimybės formas. O 
meilei berniukams buvo galima suteikti aukščiausią vertę, tačiau iš jos 
taip pat buvo reikalaujama susilaikymo, kad ji galėtų išlaikyti dvasinę 
vertę, kurios iš jos buvo laukiama. Taigi rūpinimasis kūnu ir sveikata, 
požiūris į moterį ir į vedybas, santykiai su berniukais labai ilgai buvo 
griežtos moralės sukūrimo motyvai. Ir tam tikru būdu seksualinis griež- 
tumas, kuris pastebimas kai kurių pirmųjų mūsų eros amžių filosofų 
veikaluose, įsišaknija šioje antikos tradicijoje, bet jau ta prasme, kad ji 
skelbia ateities moralę. 

Tačiau būtų neteisinga šiuose seksualinio malonumo apmąstymuo- 
se matyti tik senosios medicininės ir filosofinės tradicijos išlaikymą. 
Tiesa, kad negalima nepripažinti to, kas galėjo būti tęsiama, rūpestingai 
išsaugota, savanoriškai atgaivinta šioje pirmųjų amžių filosofijoje, kurią 
taip aiškiai persekiojo klasikinė kultūra. Helenistinė filosofija ir moralė 
patyrė tai, ką Marrou vadino „ilga vasara“. Tačiau dėl to daugelis modi- 
fikacijų ne mažiau jaučiamos: jos neleidžia Muzonijaus arba Plutarcho 
moralės laikyti paprasčiausiu Ksenofonto, Platono, Isokrato ar Aristo- 
telio pamokų akcentavimu; jos taip pat neleidžia Sorano ar Rufo Efe- 
siečio patarimų laikyti Hipokrato ar Dioklio principų variacijomis. 

Pokyčius dietetikos ir sveikatos problematizavimo srityje pabrėžia 
intensyvesnis nerimas, platesnis ir detalesnis lytinio akto ir kūno kore- 
liacijos apibūdinimas, gyvesnis dėmesys jo efektų dviprasmiškumui ir 
trikdantiems padariniams. Ir tai ne tik didesnis kūnui skiriamas rūpes- 
tis; tai taip pat kitoks būdas suprasti seksualinę veiklą ir jos vengti dėl 
giminystės su ligomis ir blogiu. Moters ir vedybų problematizavimo 
modifikacija labiausiai susijusi su vedybinių saitų ir jų sukuriamo dua- 
listinio ryšio vertės iškėlimu; teisingą vyro elgesį, saikingumą, kurio jis 
turi iš savęs reikalauti, pateisinti turi ne tik jo statusas, bet ir pati santy- 
kių prigimtis, jų universali forma ir iš to kylantys abipusiai įsipareigoji- 
mai. Galiausiai, kalbant apie berniukus, susilaikymo būtinybė yra vis 
mažiau laikoma būdu suteikti meilės formoms kuo aukštesnes dvasines 
vertes, o vis daugiau kaip savo netobulumo požymis. 

Taigi per šias jau anksčiau egzistavusių temų modifikacijas gali- 
ma atpažinti gyvenimo meno, kur vyrauja rūpinimasis savimi, plėto- 
jimąsi. Šis savęs paties ugdymo menas primygtinai nebekalba apie 

nesaikingumą, kuriam kartais atsiduodama ir kurį reikėtų valdyti no- 
rint valdyti kitus; jis vis labiau pabrėžia, jog individą labai pažeidžia 
įvairūs seksualinės veiklos sukelti skausmai; jis taip pat atkreipia dėmesį 
į būtinybę ją priversti paklusti universaliai formai, kuria susijungiama ir 
kurią visoms žmogiškosioms būtybėms pagrindžia gamta ir protas. Jis 
taip pat parodo, jog svarbu plėtoti visas praktikas ir visus pratimus, 
kuriais galima išlaikyti savikontrolę ir galiausiai pasiekti gryną pasiten- 
kinimą savimi. Šie seksualinės moralės pokyčiai nesietini su draudimo 
formų akcentavimu; tai gyvenimo meno, susijusio su klausimu apie sa- 
ve patį, savo priklausomybę ir nepriklausomybę, savo universalią formą 
ir ryšio, kurį galima ir reikia užmegzti su kitais, apie procedūras, ku- 
rioms padedant atliekama savo paties kontrolė, ir apie būdą, padedantį 
sukurti visišką suverenitetą sau pačiam, išplėtojimas. 

Šiame kontekste pasireiškia dvigubas fenomenas, būdingas šiai ma- 
lonumų etikai. Viena vertus, prašoma skirti daugiau dėmesio seksualinei 
praktikai, jos poveikiui organizmui, jos vietai santuokoje ir vaidmeniui, 
kurį ji ten atlieka, jos vertei ir keblumams santykiuose su berniukais. 
Tačiau, prie jos labiau apsistojant, skiriant jai daugiau dėmesio, ji 
lengviau pasireiškia kaip pavojinga ir galinti pakenkti ryšiui su savimi, 
kuris buvo kuriamas; atrodo, vis labiau būtina ja abejoti, ją kontroliuo- 
ti, ją lokalizuoti, kiek tai įmanoma, tik vedybiniuose santykiuose — lei- 
džiant vedybiniuose ryšiuose jai suteikti svarbesnę reikšmę. Problema- 
tizavimas ir nerimas eina koja kojon, apie juos keliami klausimai ir 
reiškiamas budrumas. Visas šis moralinių, medicininių ir filosofinių 
apmąstymų judėjimas taip pat siūlo tam tikrą lytinio elgesio būdą, ku- 
ris skiriasi nuo pasiūlytojo IV amžiuje, tačiau jis taip pat skiriasi ir nuo 
to, kuris bus vėliau matomas krikščionybėje. Jei seksualinė veikla savo 
forma ir poveikiu panaši į blogį, vis delto ji pati iš esmės nėra blogis. Jos 
natūralus ir racionalus išbaigtumas pasiekiamas santuokoje; tačiau san- 
tuoka nėra, su kai kuriomis išimtimis, griežta ir būtina sąlyga, kad sek- 
sas nustotų būti blogiu. Jis sunkiai randa savo vietą meilėje berniukams, 
tačiau ši vis dėlto nėra pasmerkiama kaip prieštaraujanti gamtai. 

Taigi, tobulinant gyvenimo ir rūpinimosi savimi menus, susikuria 
keletas taisyklių. Jos atrodo gana artimos toms, kurios bus randamos 
būsimųjų moralių formuluotėse. Tačiau ši analogija neturi sukelti 

iliuzijų. Tos moralės apibrėš kitas ryšio su savimi savybes: etinio turinio: 
apibūdinimą, išeities tašku laikant ribotumą, nuopuolį ir blogį; pajun: 
gimo būdą, įgaunantį paklusnumo bendram įstatymui, kuris kartu yra 
asmeninio dievo valia, formą; darbo su savimi tipą, kuris reikalauja sie- 
los iššifravimo ir apvalančiosios troškimų hermeneutikos; etinio tobu- 
lėjimo būdą, kuris veda prie savęs atsižadėjimo. Kodekso elementai, su- 
siję su malonumų ekonomija, santuokine ištikimybe, santykiais tarp 
vyrų, gali likti analogiški. Tada jie kils iš visiškai perdirbtos etikos ir ki- 
tokio būdo tapti seksualinio elgesio moraliniu subjektu. 

